
studiu introductiv, îngrijire de ediţie; note pentru fiecare volum. 

Prefață la ediția a doua 


Această carte expune dezvoltarea sociologiei de către autori ro- 
mâni reprezentativi. Argumentul central al lucrării este că sociolo- 
gia românească modernă trebuie plasată în contextul social, politic 
şi istoric în care au trăit și au gândit sociologii români. 

Cartea descrie instituţionalizarea sociologiei în România prin 
o diversitate de modalități: catedrele de sociologie, publicaţii, 
conferinţe, cercetări empirice. 

Sociologia în România a avut o evoluţie sinuoasă. Deși, terme- 
nul de sociologie s-a impus în cultura română la un interval rela- 
tiv scurt după lansarea lui de către A. Comte, lucrări de sociologie 
propriu-zisă apar destul de târziu. Consideraţii sociologice despre 
realitatea socială şi istorică românească au afirmat N. Bălcescu, M. 
Kogălniceanu, Ion Heliade-Rădulescu. I.C. Brătianu a fost printre 
primii români care au vorbit despre sociologie, socotită drept ştiin- 
tă naturală de către marele om politic. 

Despre studiul ştiinţific al socialului s-a vorbit mai târziu, și 
amintim numai aserțiunile lui Titu Maiorescu despre ştiinţa societă- 
ții!, şi comentariile lui M. Eminescu despre sociologie?. Un loc aparte 


1 Titu Maiorescu, Scrieri din tinereţe, ediţie îngrijită, prefață şi note de 
Simion Ghiţă, Cluj-Napoca: Editura Dacia, 1981, p. 155. 

2 M. Eminescu, Opere, X, București: Editura Academiei Republicii 
Socialiste România, 1989, p. 17 („ Sociologia nu este până acum o știință, dar 
ea se întemeiază pe un axiom care e comun tuturor cunoștințelor omeneşti, 

îl ocupă Ion Ionescu de la Brad, întemeietorul metodei monografi- 
ce de cercetare sociologică, metodă aplicată de el însuși în cele trei 
volume despre judeţele Dorohoi, Mehedinţi şi Putna. În lucrările 
socialiștilor români se face recursul la sociologie, nu de puţine ori, 
prin prisma concepţiei marxiste. C. Stere” şi G. Ibrăileanu exami- 
nează evoluţia societății moderne apelând la concepte și criterii de 
analiză sociologică. Idei sociologice întâlnim la Vasile Conta și A.D. 
Xenopol. Primul a inclus un capitol — Chestiuni de sociologie — în car- 
tea sa Originea speciilor. Filosoful relevă diferenţa dintre stadiul evo- 
luat al ştiinţelor naturii și nivelul de început al sociologiei şi psiho- 
logiei. Xenopol consacră un capitol legilor sociologice în lucrarea sa 
Principiile fundamentale ale istoriei. După marele istoric, sociologia 
studiază legile de repetiţie pe baza cărora se fac previziuni în acelaşi 
mod ca în ştiinţele naturii, idee ce o vom întâlni la Traian Brăileanu. 

În perioada de început a secolului al XX-lea Dumitru 
Drăghicescu se afirmă puternic în Franţa, unde publică lucrări bine 
primite în reviste prestigioase de sociologie“, dar cu ecou foarte re- 
dus în țară. 

Până în 1916, în demersul elaborării unor lucrări de socio- 
logie se încumetă Haralambie Fundăţeanu, Sociologia, partea 1, 
Considerațiuni generale (1912) şi Gh.D. Scraba, Sociologie (1914). 
Cei doi sociologi au meritul de a fi realizat o sinteză a principalelor 
idei sociologice în scrieri speciale. Fundăţeanu defineşte sociologia 
că adică întâmplările concrete din viața unui popor sunt supuse unor legi fixe, 
cari lucrează în mod hotărât şi inevitabil”). 

3 Traian Herseni apreciază lucrarea lui C. Stere, Evoluţia individualității şi 
noţiunea de persoană în drept, 1897, drept cea dintâi lucrare de sociologie teore- 
tică, de nivelul lucrărilor occidentale, vezi Traian Herseni, Sociologie românească. 
Încercare istorică, Bucureşti: Institutul de Științe Sociale al României, 1940, p. 47. 

* Amintim câteva dintre lucrările lui D. Drăghicescu: Le probleme du 
determinisme social, Paris: Felix Alcan, 1903; Du rôle de Lindividu dans le 


determinisme social Paris: Felix Alcan, 1904; Le probleme de la conscience. 
Etude psycho-sociologique, Paris: Felix Alcan, 1907. 

drept ştiinţă a societăţii şi instrument de schimbare socială. G.D. 
Scraba concepe sociologia o filosofie şi ştiinţă în acelaşi timp. Ea este 
filosofie deoarece între filosofie și filosofia socială există o identitate 
de metodă. Acestea au un domeniu comun de cercetare: dualismul 
universal care apare în sociologie sub forma individului şi a socialu- 
lui. Sociologia este ştiinţă, pentru că ea are ca obiect studiul ştiinţific 
al societăţilor în scopul de a releva o parte din legile sociabilităţii: 
„fie direct, prin analiza instituţiunilor sociale, fie indirect, conside- 
rând ca obiect relaţiunile şi raporturile sociale care s-au degajat din 


y»5 


valorile sociale pe care aceste instituţii le concretizează”. Sociologia 
studiază viaţa conştientă a oricărei societăți omeneşti, de fapt con- 
ştiinţa individuală în ceea ce are comun pentru toți indivizii unei 
societăţi. Un anumit psihologism se resimte în lucrarea lui Scraba. 

Principalii sociologi români au publicat, până în perioada de di- 
nainte şi imediat de după primul război mondial, studii despre anumi- 
te teme: D. Gusti, Sociologia războiului, 1915, Studii sociologice şi etice, 
1915 şi articole în „Arhiva pentru Ştiinţa şi Reforma Socială”. Petre 
Andrei era cunoscut ca autor al volumelor Sociologia revoluţiei, 1921, 
Probleme de sociologie, 1927. Traian Brăileanu publica Introducere în 
sociologie şi Sociologia generală. Scraba şi Fundăţeanu şi-au reedi- 
tat lucrările: G.D. Scraba, Sociologie, ediţia a II-a, 1921, Haralambie 
Fundăţeanu, Principii de sociologie generală, ediţia a doua, 1927. 

Din scurta prezentare a titlurilor de lucrări de sociologie apă- 
rute până în anii '20 ai secolului trecut rezultă o animată şi bogată 
activitate de pregătire a viitorilor sociologi şi de răspândire a ideilor 
sociologice în medii cât mai diverse. Mişcarea sociologică autoh- 
tonă de după primul război mondial a cunoscut o dezvoltare pro- 
eminentă, impunându-se ca una dintre cele mai vii din sociologia 
timpului. La această evoluţie spectaculoasă a sociologiei româneşti 


5 


p. 206. 


Gh. D. Scraba, Sociologie, Bucureşti: Editura Librăriei Socec, 1921, 

au contribuit, indiscutabil, Dimitrie Gusti împreună cu colaborato- 
rii săi şi Traian Brăileanu. 

Un subiect de interes rămâne instituționalizarea sociologiei în 
România. Acest act a avut loc aproape concomitent cu oficializarea 
ei în țări occidentale. În învățământul superior, C. Dimitrescu-Iași 
este primul care predă un curs de sociologie, începând cu anul uni- 
versitar 1896-1897, la Universitatea din Bucureşti. De la profesorul 
bucureştean nu a rămas un curs tipărit şi nici mărturii semnifi- 
cative despre prelegerile sale. La Universitatea din Iași, sociologia 
îşi ocupă locul cuvenit, o dată cu venirea, în 1910, a lui Dimitrie 
Gusti la catedra de Istorie a filosofiei greceşti, etică şi sociologie de 
la Facultatea de Litere şi Filosofie. 

O succintă comparaţie cu instituţionalizarea sociologiei în alte 
țări este relevantă. Să amintim că în Statele Unite ale Americii, pri- 
mul curs de Sociologie a fost predat la Universitatea din Kansas în 
1890, iar primul departament de sociologie a fost înfiinţat în 1892 
la Universitatea din Chicago. În 1893, a apărut primul periodic de 
sociologie, Revue Internationale de Sociologie. În anul 1895 a fost 
fondată revista American Journal of Sociology. Primul departament 
european de sociologie a fost înființat, în 1895, la Universitatea din 
Bordeaux de Émile Durkheim. Prima catedră de sociologie din 
Germania este înființată la Universitatea din Frankfurt în 1918. 
În 1919 se creează primul departament de sociologie din India la 
Universitatea din Bombay. Primele departamente de sociologie din 
Anglia au fost înființate după al doilea război mondial”. 

Nu este lipsit de semnificaţie faptul că în perioada interbelică, în 
timp ce universităţile italiene şi cele din Anglia nu aveau catedre de 
sociologie, iar sociologia era profesată ca un fel de anexă de jurişti 


€ Aceste date și informaţii despre instituționalizarea sociologei le-am 


preluat din G. Ritzer (Ed.), Blackwell encyclopedia of sociology. New York: 
Wiley. 2007, pp. XXV-XXVIII. 

şi economiști”, în România funcționau patru catedre de sociologie. 
La Bucureşti, a fost numit profesor Dimitrie Gusti, transferat, după 
primul război mondial, de la Universitatea din Iaşi, la Cluj funcţi- 
ona Virgil Bărbat, la Iași titularul catedrei era Petre Andrei, iar la 
Cernăuţi preda Traian Brăileanu. 

Producţia sociologică românească modernă este impresionan- 
tă. Sociologii au studiat și teoretizat probleme dintre cele mai com- 
plexe ale teoriei sociale și ale societăţii româneşti. Ideile lor expri- 
mă atât viziunea proprie asupra societăţii cât şi contextele sociale 
ale timpului lor. Sociologia a devenit parte a unei viziuni asupra lu- 
mii româneşti aflată în tranziţia către un mod modern de gândire. 

Cartea analizează idei şi lucrări ale autorilor: Spiru Haret, 
Dimitrie Gusti, Traian Brăileanu, Mihail Manoilescu, Anton 
Golopenţia, Mircea Vulcănescu, Nicolae Bagdasar şi Dumitru 
Stăniloae. Examinez şi prezint argumente despre originalitatea 
doctrinelor create de Spiru Haret, Dimitrie Gusti, Traian Brăileanu 
şi Mihail Manoilescu. Aceşti gânditori nu au preluat ca atare idei 
din sociologia europeană ci au analizat sociologia din perspecti- 
vele problemelor românești. Volumul include şi studiile Mircea 
Vulcănescu-restaurator al filosofiei şi Nicolae Bagdasar despre gân- 
ditori români fiindcă ele fac referiri la sociologie şi la sociologi. 

Capitolele din cartea de față despre exegeza unei lucrări a unui 
sociolog au următorul traseu de analiză: o succintă prezentare bio- 
bibliografică, descrierea contextului social, politic şi istoric în care 
sociologii au gândit proiectul lor teoretic şi de cercetare, şi anali- 
za principalelor lor idei. Argumentez că fiecare din lucrările so- 
ciologilor români cuprind analize, idei şi interpretări ale faptelor 
şi realităților sociale concrete. Un element de contribuţie al cărții 


mele îl reprezintă investigarea exegezei critice a lucrărilor autorilor 


7 "Traian Brăileanu, Istoria teoriilor sociologice, editată de Iosif Antohi, 


Cernăuţi: Universitatea „Regele Carol II, 1937, p. 487. 

cu precădere în epoca când au apărut. Mai exact, analizez modul 
în care o lucrare de sociologie este receptată în spaţiul academic și 
în spaţiul public. 

Cartea analizează evoluţia istorică a dezbaterilor privind opor- 
tunitatea sociologiei într-o societate predominant rurală ca alter- 
nativă la sociologia occidentală produsă de procesele de industria- 
lizare şi de modernitate. Astfel, sociologia reprezintă o modalitate 
de reflectare, cercetare şi explicare a unei realităţi sociale particula- 
re fără a nega importanța teoriei sociologice. 

Lucrarea de față argumentează ideea că sociologia românească 
modernă exprimă o viziune asupra lumilor sociale precum şi ori- 
entarea spre problemele majore ale realităţii cotidiene. Sociologii 
români au promovat, în spaţiul public, reflecţia asupra problemelor 
sociale românești semnificative. 

O dimensiune demnă de a fi reliefată este ctitorirea de instituţii 
şi de curente culturale de către unii dintre sociologii români din 
epoca noastră modernă, asupra căroră stărui în aceasta carte. 
Asemenea instituţii vizau reformarea, modernizarea societății 
româneşti şi consolidarea statului român modern constituit în 
1859 şi întregit în 1918. 

Prima ediţie a lucrării Sociologie românească modernă a fost 
publicată, în 2009, de editura Criterion Publishing condusă de re- 
gretatul editor şi scriitor Gabriel Stănescus. 

În actuala ediţie am inclus două studii Sociologia și știința nați- 
unii în doctrina lui Dimitrie Gusti şi O concepţie românescă despre 
geopolitică. 


8 mai 2017 


ë Ediția a doua a lucrării Sociologie românească modernă apare la edi- 


tura Tritonic cu acordul doamnei Virgia Stănescu, soţia lui Gabriel Stănescu, 
fostul director al editurii Criterion Publishing. 


Cuvânt înainte la ediţia a întâia 


Sociologia, în spațiul românesc, s-a afirmat la puţin timp după 
lansarea termenului „sociologie” de către Auguste Comte, așa 
cum se întâmplă cu orice început al unei științe, de către perso- 
nalități specializate în alte domenii: I.C. Brătianu - om politic, T. 
Maiorescu - filosof, M. Eminescu - poet. Un agronom, Ion Ionescu 
dela Brad, a aplicat metoda monografică în studiul unor județe sau 
provincii româneşti. Primul curs de sociologie se ţine de către C. 
Dimitrescu-lași în anul universitar 1896-1897 la Universitatea din 
Bucureşti. 

Adevărata „explozie sociologică” se produce după primul răz- 
boi mondial prin catedrele de sociologie de la universitățile din 
Bucureşti, Iaşi, Cernăuţi și Cluj. 

Despre producţia sociologică românească modernă vorbim în 
paginile acestei cărți aşa cum se regăseşte în lucrările lui S. Haret, T. 
Brăileanu, M. Manoilescu, Mircea Vulcănescu, Anton Golopenţia, 
N. Bagdasar şi D. Stăniloae. Includerea marelui teolog în rândul so- 
ciologilor poate să pară surprinzătoare. Cred că puţini ştiu despre 
articolele lui Stăniloae despre Școala sociologică de la București sau 
despre Durkheim, dar şi despre dimensiunile sociale ale religiei. 


1 noiembrie 2009 


Ştiinţă şi sociologie în opera lui Spiru Haret 


1. Destinul unui matematician 


În răstimpul când sociologia își căuta încă propriul drum, 
un matematician român publica, în anul 1910, la Paris, o carte, 
Mecanica socială. Tema lucrării referea la aplicabilitatea matema- 
ticii în studiul fenomenelor și proceselor sociale. Autorul ei, S. 
Haret, este o personalitate reprezentativă a ştiinţei şi învățămân- 
tului românesc. 

S. Haret s-a născut la 15 februarie 1851 la Iaşi. Intră la şcoala 
primară din Dorohoi în 1858, apoi o continuă la Iași și o termină, 
la Bucureşti. Acest traseu şcolar la vârsta asimilării cunoştinţelor 
în şcoală îşi va fi pus amprenta pe interesele științifice şi sociale 
ale viitorului om de ştiinţă şi om de stat. În 1862 intră ca bursier 
la Colegiul „Sfântul Sava” din Bucureşti. În 1874 îşi ia licența în 
ştiinţe fizico-matematice la Universitatea din Bucureşti. În urma 
câștigării concursului Ministerului Instrucțiunii Publice, Titu 
Maiorescu l-a trimis, pentru a studia, la Paris, ştiinţele matematice 
teoretice. Aici va susține licenţa în matematică în 1875, şi în fizică 
în 1876. În 1878 obţine, la Universitatea Sorbona din Paris, titlul 
de doctor în matematici cu teza Sur Linvariabilite des grandes axes 
des orbites planétaires, tipărită în 1878 şi retipărită, după şapte ani, 
în Memoriile Observatorului din Paris. Este primul titlu de doctor 
în ştiinţe obținut de un român la Universitatea Sorbona din Paris. 

Revenit în ţară, Haret este numit profesor la gimnaziul „Mihai 
Bravu”, ca după câteva zile, să ocupe postul de profesor suplinitor la 
Facultatea de Ştiinţe a Universităţii din Bucureşti, iar în anul 1882 
devine, prin concurs, profesor titular al catedrei de mecanică ra- 
țională la aceeași facultate. În anul 1879, la o vârstă foarte tânără, 
urmare a prestigiului de care se bucura, a fost ales membru co- 
respondent al Academiei Române, iar în 1892 a fost ales membru 
titular. Haret publică, în 1880, studiul asupra proiectului de răs- 
cumpărare a căilor ferate. Între 1881-1891, el predă la Seminarul 
„Nifon Mitropolitul” - matematica, la Şcoala de artilerie şi geniu - 
mecanica raţională, la Şcoala de poduri şi şosele — algebra, la Școala 
de Ofiţeri - mecanica rațională. A fost inginer hotarnic, publicând 
lucrări asupra hotărniciei unor moşii. 

Haret a îmbinat, într-un mod cum rar s-a întâmplat în cul- 
tura română, calităţile de savant şi dascăl cu abilităţile de om de 
stat. A avut înalte demnități: Inspector al Învăţământului, Secretar 
General la Ministerul Instrucțiunii Publice şi al Cultelor, minis- 
tru al Instrucțiunii Publice (de trei ori), în toate manifestându-se 
ca un mare reformator şi ctitor de instituţii. În activitatea sa pu- 
blică, a iniţiat şi a organizat acţiuni ce au dăinuit în timp: acor- 
darea de cărţi gratuite pentru copii săraci, loturi agricole pentru 
fiecare şcoală, cantine şcolare, şcoli de adulţi, instituirea medaliei 
„Răsplata muncii”, editarea revistei „Albina, înființarea, în cadrul 
Ministerului Instrucțiunii Publice, a unei comisii de elaborare a 
programei şcolilor secundare și a regulamentelor pentru întreg sis- 
temul şcolar. Toate aceste acțiuni au eliminat, măcar parțial, defi- 
cienţele grave din învățământul românesc, remarcate de atâtea ori 
la sfârşitul secolului al XIX-lea!. În perioada ministeriatelor sale s-a 
resimţit profund progresul în edificarea instituţiilor de învățământ, 


1 Şerban Orăscu, Spiru Haret, Bucureşti: Editura ştiinţifică şi enciclope- 

augmentarea calităţii activităţii didactice, întărirea sistemului naţi- 
onal de învățământ. 

Matematician, el a crezut că numai tehnicile analizei matema- 
tice sunt profitabile în cunoașterea, cu rigoare, a societății. El era 
convins, ca om de stat, de insuficiența mijloacelor disponibile în 
înlăturarea dificultăţilor din viaţa popoarelor, din cauza caracte- 
rului complicat şi al numărului mare de elemente din care sunt al- 
cătuite problemele sociale. Mai mult, el indică ignoranța „aproape 
completă în care ne aflăm în privința legilor ce guvernează fără nici 
o îndoială fenomenele sociale, la fel ca şi în cazul tuturor celorlalte 
fenomene naturale [...]. Şi astfel, ceea ce se cheamă politică nu este 
de multe ori decât o textură de expediente, de meschine subtili- 
tăţi, de mici intrigi, de josnicii mărunte - care de altfel, nu sunt 
totdeauna chiar atât de mărunte -, în loc să fie ceea ce ar trebui 
să fie, o ştiinţă foarte dificilă, clădită însă pe baze sigure şi solide” 
(p. 33-34). Numai o personalitate, angrenată direct în organizarea 
şi conducerea unuia dintre sectoarele importante ale vieţii sociale, 
putea realiza că politica este o activitate întemeiată pe o cunoaștere 
temeinică a legilor de funcţionare a societăţii. Caracterizarea poli- 
ticii, în textul de mai sus, este urmarea experienţelor trăite de Haret 
nu numai ca om de stat, dar şi ca intelectual. Iată, sobrietatea atât de 
specifică marelui savant este, fără voia lui, dublată de sarcasm față 
de ceea este politica reală. 

Nu mai puţin important este demersul său într-o disciplină - 
sociologia - despre care nu se pronunţase în nici un fel până atunci. 
Să nu uităm, el publică lucrarea în contextul în care É. Durkheim 
şi M. Weber elaborau lucrări esenţiale despre ştiinţa sociologiei. 
Conştient de necesitatea rigorii ştiinţifice în studiul fenomenelor 


?  Citatele la care nu se fac trimiteri dar se indică pagina sunt din S. 

sociale, Haret intră, fără complexe, în dialogul cu sociologii, iar 
opiniile exprimate de unii dintre ei stau mărturie pentru valoarea 
lucrării sale. 

Volumul Mecanica socială se înscrie în această contribuţie esen- 
țială a autorului ei la dezvoltarea unei ştiinţe - sociologia - născu- 
tă în epoca modernă şi emblematică pentru civilizația modernă. 
Haret a intuit că societatea este realitatea cea mai complexă, iar or- 
ganizarea şi conducerea ei nu se mai puteau realiza fără demersul 
ştiinţific de cunoaştere a fenomenelor sociale. 

Înainte de a trece la analiza ideilor din Mecanica socială credem 
că este utilă o foarte succintă prezentare a ceea ce înseamnă astăzi 
cunoașterea sociologică. Este limpede, investigarea realităţii sociale 
presupune studiul ei fără implicarea subiectivităţii cercetătorului, 
pentru a se obține informaţii în spiritul adevărului. Primul care a 
făcut diferenţa între cunoașterea obiectivă şi cunoașterea subiec- 
tivă a fost I. Kant. Filosoful german foloseşte termenul „obiectiv” 
pentru a caracteriza cunoașterea ştiinţifică drept o cunoaştere ce se 
desfăşoară independent de poziţia subiectivă a cercetătorului, iar 
justeţea ei poate fi verificată de către oricine. Obiectivitatea enun- 
țurilor ştiinţei empirice este dependentă de formarea teoriilor, de 
formularea ipotezelor, a enunţurilor universale. După cum spune 
K. Popper, observaţiile noastre pot fi testate de către oricine numai 
acolo unde anumite evenimente (experimente) se repetă pe teme- 
iul legităţilor, respectiv pot să fie reproduse. Cunoașterea ştiinţifică 
este actul de formulare a enunţurilor ştiinţifice obiective intersu- 
biectiv testate’. 

Încă de la apariţia sociologiei s-a urmărit găsirea acelor metode 
care să facă din ea o ştiinţă asemănătoare cu fizica, astronomia. În 


° Karl Popper, Logica cercetării, studiu introductiv şi note de Mircea 

perioada sfârşitului de secol al XIX-lea şi a începutului de secol al 
XX-lea, se făcea efortul ca studiul științific în sociologie să-şi înte- 
meieze enunţurile fundamentale pe aceleaşi principii ce diriguiau 
toate ştiinţele: lumea există independent de subiectul cunoscător; 
existenţa obiectivă a societăţii este independentă de cercetător; re- 
alitatea socială este structurată ca relaţie cauză-efect, iar evoluţia 
ei este guvernată de principiul determinismului; realitatea poate 
fi cunoscută prin observaţii făcute dincolo de orice subiectivitate. 
Sociologia se cuvine să explice realitățile sociale ca fapte ştiinţifice, 
iar adevărul științific derivă din analiza obiectivă prin mijloace de 
observare şi de măsurare. 

Să spunem că evoluţia gândirii sociologice a arătat că, spre de- 
osebire de cercetarea din științele naturale, interesată de studiul 
relaţiilor cauzale sub forma „cauza A determină B şi are ca efect 
cert C”, ştiinţele umane și sociale, analizează probabilitatea ca „o 
cauză A să influenţeze pe B şi să producă efectul C dar și efectele D, 
E...” Prin urmare, aceste ştiinţe sunt probabiliste. Ştiinţele sociale 
şi umane studiază oamenii în ipostaza lor de fiinţe individuale și 
sociale, ceea ce l-a determinat pe sociologul francez P. Bourdieu să 
afirme: „Probabil este un blestem ca ştiinţele omului să aibă de-a 
face cu un obiect care vorbeşte”!. 

Sociologia este ştiinţa despre societate care studiază realitatea 
socială în temeiul unei teorii, dar și pe baza cercetării empirice prin 
măsurarea frecvenţei sau intensității faptelor sociale. La fel ca ori- 
care ştiinţă, ea dispune de o metodologie proprie a cercetării, de 
metode şi tehnici de cunoaștere a realităţii sociale. 

Rezultă că scopul cercetării sociologice stă în descoperirea ace- 
lor informaţii despre realitatea socială ce pot fi utilizate în predicții 
despre evenimente și procese sociale. Astăzi, capătă o pondere tot 

mai ridicată analiza cantitativă în sociologie. Cibernetica, teoria 
jocurilor, teoria informaţiei au pătruns în sociologie. Apariţia com- 
puterelor a stimulat rapid modelarea proceselor sociale privind de- 
ciziile, conflictele, analizele electorale. 

Este adevărat, față de utilizarea metodelor cantitative există din 
partea unor sociologi rezerve critice fiind semnalate limite ale em- 
pirismului. Se consideră că analiza cantitativă duce la un empirism 
abstract şi nicidecum la studiul concret al societăţii. Trebuie spus 
că, dincolo de aceste limite, metodologia cercetării sociale cuprinde 
capitole distincte despre măsurare, statistică, modelarea fenomene- 
lor sociale, scalele şi tehnicile de scalare, experimentul social, teoria 
grafurilor. Toate aceste achiziții în analiza cantitativă a societăţii 
s-au făcut în timp în confruntarea dintre diversele școli sociologice. 

Este semnificativ pentru evoluţia sociologiei să amintim că fon- 
datorii ei nu au acceptat intrusiunea matematicii în studiul vieții 
sociale. A. Comte exprima încrederea în capacitatea ştiinţei de a 
formula legi pe baza observaţiei, astfel încât ele să fie certe şi impo- 
sibil de infirmat de către noi experimente. Pentru Comte (Cours de 
philosophie positive), toată cunoaşterea umană este dată numai de 
ştiinţă datorită virtuţilor ei de studiu sistematic al fenomenelor și 
de explicare a legilor de ființare a acestora. Filosoful francez aprecia 
că numai observaţia este metoda cea mai eficientă de cunoaştere 
ştiinţifică şi avertiza că sociologia „trebuie să reziste contra invaziei 
matematice”. 

Alţi doi fondatori ai sociologiei, Emile Durkheim şi Max Weber 
au gândit alte principii ce dau obiectivitate științifică demersului 
sociologic decât formulele matematice. Emile Durkheim considera 
sociologia ca ştiinţă a faptului social, deoarece acesta există dincolo 
de individ. Astfel, sociologia studiază societatea alcătuită din fapte 
sociale ce se manifestă prin o existență proprie, fără nici o inge- 
rință a subiectivității umane. Faptul social se caracterizează prin 

exterioritatea lui față de conştiinţele individuale. El este orice act 
sau fenomen social independent de manifestările individuale. De 
aceea, el acţionează ca o constrângere exercitată asupra individului 
pentru că acesta să se conformeze convențiilor şi normelor soci- 
ale. „Tratăm faptele sociale ca lucruri” afirmă sociologul francez. 
„Principalul nostru obiectiv... este de a extinde raționalismul şti- 
ințific la conduita omenească, arătând că [...] ea este reductibilă 
la raporturi de la cauză la efect” şi de aceea sociologia „nu trebuie 
să consiste într-o simplă parafrază a prejudecăţilor tradiționale”. 
La rândul său, Max Weber face diferența necesară între sociologie 
şi ştiinţele naturii”. Pentru sociologul german, toate faptele socia- 
le sunt fapte comprehensibile. Fenomene cum sunt stabilirea unui 
preţ, organizarea unei greve, conduita religioasă a unui trib sunt 
cunoscute în alt mod decât sunt studiate fenomene naturale: de ce 
cade un meteorit, de ce îngheaţă apa, adică primele sunt cunoscute 
din interiorul lor, pentru că sociologul însuşi este o ființă socia- 
lă, pe când celelalte sunt investigate din exteriorul lor. Sociologia 
este ştiinţă a acțiunii sociale, o ştiinţă comprehensivă şi explicativă. 
Fiinţele umane au capacitatea de a fi conștiente de modul în care 
se petrec acţiunile sociale. Sociologul trebuie să observe trăirile su- 
biective ale indivizilor ce interacționează și acţiunile lor. Acţiunea 
socială este produsul deciziei luate de indivizi care îi dau un sens, 
iar conduita lor are loc în temeiul acelui sens. 

Ambii fondatori ai sociologiei, Emile Durkheim şi Max Weber 
au căutat să demonstreze că aceasta este o ştiinţă ca orice altă ști- 
ință pozitivă, dar dispune de un mod specific de analiză ştiinţifică. 


5 Émile Durkheim, Regulile metodei sociologice, traducere de C. 

Am insistat pe tezele fundamentale ale celor doi sociologi, la 
care Haret nu face nici o referire, pentru a marca prezența, în pe- 
rioada de apariţie a lucrării sociologului român, a interesului pen- 
tru delimitarea obiectului de studiu al sociologiei ca ştiinţă. Vom 
constata că Haret nu discută atât chestiunea sociologiei ca ştiinţă, 
ci este preocupat de modul cum poate sociologia să beneficieze de 
virtuțile matematicii în asigurarea unei rigori științifice demersu- 
lui sociologic. Este paradoxul haretian: a pornit de la imperativul 
aşezării analizei sociologice pe temeiuri matematice şi a ajuns să 
contureze, de fapt, problematica sociologiei. 

În ce priveşte modul cel mai expresiv al aplicării matematicii 
- mecanica rațională — să remarcăm, după sociologul P. Sorokin, 
mai multe concepții mecaniciste în a doua jumătate a secolului al 
XIX-lea: fizica socială, mecanica socială, energetica socială şi so- 
ciologia pură, matematica funcțională. Statistica a fost un instru- 
ment de analiză a proceselor sociale și economice încă din secolul 
al XIX-lea. În 1822 J.F. Herbart pleda pentru utilizarea calculului 
matematic în studiul psihologiei. Henry Ch. Carey a elaborat con- 
cepția despre fizica socială pentru a argumenta valabilitatea legilor 
materiei în studiul vieţii sociale. 


2. Mecanica socială 


Y» 


Termenul „mecanică socială’ a fost folosit, mai întâi, de Lester 
Ward şi Leon Winiarski, dar savantul român nu a cunoscut ideile 
celor doi autori. Concepţia lui S. Haret se înscrie în curentul me- 
canicii sociale, ca ramură a sociologiei abstracte (A. Portuondo y 
Barcelo) sau a sociologiei pure (Lester Ward). 

În viziunea mecanicii sociale, societatea este produsul cel mai 
complicat al evoluţiei fizico-mecanice, iar fenomenele sociale 
funcționează după legile naturale. Charles Mismer consideră că 

legea atracției universale acţionează în societate, şi cunoaşterea ei 
ar conduce la explicaţii privind modul de constituire a societăţii. 
Indivizii sunt atrași unii de alții prin trebuinţele sau sentimentele 
lor”. Winiarski definește sociologia, în Essai sur la mécanique soci- 
ale, ca teorie a energeticii sociale, baza tuturor ştiinţelor, pentru că 
orice lucru este o transformare a energiei mecanice. Aceeaşi lege 
acționează şi în biologie, unde energia mecanică se transformă în 
energie biotică, iar aceasta devine socială. Winiarski studiază socie- 
tatea ca un sistem analog oricărui alt sistem în care acționează legi- 
le mecanicii raționale. Grupurile sociale sunt puncte și sisteme ma- 
teriale determinate de forțe sociale din a căror interacțiune rezultă 
echilibrul şi mișcările sociale. Conceptele mecanicii sociale sunt 
cele de altruism şi egoism similare celor de atracţie şi respingere 
din mecanica rațională, asociaţie respectiv compunere a forţelor, 
cooperare versus multiplicare de forţe, război respectiv comprima- 
re a forţelor, organism social — echilibrul forțelor. 

Exegezele consacrate lui Haret insistă pe analogia între mecani- 
ca raţională şi sociologie, fără a stărui asupra tezelor şi interpretări- 
lor sociologice ale lui Haret. Aşa cum bine sublinia Traian Herseni, 
se cuvine a trece peste ce este mecanică în lucrarea sa şi a analiza 
concepţia sociologică a lui Haret. Nu este mai puţin semnificativ 
faptul că Haret, prin teza despre explicarea lumii pe baza princi- 
piilor şi legilor mecanicii, reduce realitatea la procesele mecanice, 
şi astfel el continuă ideile concepţiei mecaniciste reprezentată de 
Descartes, Spinoza, ď Holbach. 

Cartea lui Haret nu este o lucrare de matematică sofisticată. 
Procedeul ei este ingenios: mai întâi se prezintă analiza matematică 

a unei probleme, apoi se fac exemplificări pentru a dovedi cele de- 
monstrate matematic. Această lucrare este fondatoare prin argu- 
mentele ei despre necesitatea unui demers nou în studiul societăţii. 
În perioada când a apărut, teoriile sociologice organiciste nu mai 
erau viabile. Dar sociologia continua să fie abordată ca o filoso- 
fie socială. S. Haret cerea ca sociologia, aflată în plină expansiune, 
să devină o ştiinţă pozitivă. El accentua necesitatea studiului so- 
cietăţii cu rigoarea matematicii, ținând seama de ceea ce I. Kant 
afirma fără echivoc: „Eu susţin că în orișice știință referitoare la 
natură nu putem avea adevărată ştiinţă decât numai acolo unde 
este și matematică”. Pentru că societatea este alcătuită din oameni, 
iar oamenii sunt părţi intrinseci ale lumii naturale, Haret apreci- 
ază că sociologia nu se poate constitui decât ca știință. Mecanica 
socială este adecvarea cauzalității fenomenelor sociale la normele 
şi judecăţile matematicii. Este probabil, scrie Haret „ca şi în soci- 
ologie, ca şi în mecanică, trebuie să fie elemente a căror variațiune 
determină variaţiunea tuturor celorlalte; dar încă nu știm cari sunt 
aceste elemente”. Sociologia este în esenţă un studiu de evoluţie a 
societăților, un studiu al mişcării. Mecanica raţională se ocupă de 
studiul mişcării abstracte, pe baza unui număr mic de postulate 
studiate numai prin logica matematică, adică stabilirea adevărului 
postulatelor privind societatea pe cale experimentală sau că metoda 
axiomatică poate fi aplicată sociologiei ca ştiinţă despre societate. 
Haret propune metoda de cercetare, bazată pe analogia ce ar 
exista între fenomenele mecanice şi fenomenele sociale. Principii 
din mecanică sunt valabile și în viaţa socială, de aici teza lui că le- 
gile sociale sunt analoage legilor mecanice. Haret a adâncit ceea 
ce A. Comte a numit statică socială şi dinamică socială. Să amin- 
tim aici că în secolele XVIII și XIX mecanica a fost ştiinţa cea mai 

dezvoltată şi, în consecinţă, considerată fundament pentru orice 
altă ştiinţă. Nici fondatorul sociologiei, A. Comte, nu a fost scutit 
de influențele mecanicii. Comte a preluat din mecanică diviziunea 
între statica socială - teoria ordinii şi dinamica socială - teoria dez- 
voltării, precum şi categoriile mecanicii raționale. Haret caută să 
dovedească oportunitatea matematicii în analiza societăţii, despăr- 
țindu-se de Comte. 

În capitolul „Consideraţii asupra problemei mișcării sociale”, 
Haret remarcă lipsa unei legi sociologice, așa cum în mecanica ra- 
țională este legea newtoniană. De aceea, consideră că ştiinţa socio- 
logică nu dispune de o teorie de același nivel ca mecanica rațională. 
Mai mult, exegetul apreciază că sociologiei „experimentul îi este 
interzis şi observarea se reduce pentru ea la învățămintele istoriei, 
care sunt departe de a fi suficiente” (p. 108). Din aceste raţiuni, so- 
ciologia trebuie să parcurgă toate etapele prin care a trecut ştiinţa 
mişcării fizice, iar pentru moment nu-i rămâne decât să studieze 
realitatea socială cu aproximaţii succesive. Sociologia va deveni 
ştiinţă veritabilă când „va fi capabilă să folosească calculul”. Până 
atunci ea este o disciplină ştiinţifică imatură. Astăzi, studii despre 
gradul de evoluţie a ştiinţelor plaseză sociologia cam în aceeaşi 
zonă de dezvoltare ca şi savantul român, cu toate achiziţiile impor- 
tante în analiza cantitativă a socialului. Explicaţia acestei situații 
a sociologiei este progresul nesatisfăcător în descoperirea legilor 
sociale, care, așa cum afirmă Haret, trebuie să fie analoage cu cele 
care determină echilibrul şi mişcarea materială. 

Aşadar, Haret a urmărit, ca matematician, dacă principiile, con- 
ceptele şi formulele matematice pot fi aplicate la studiul societății. 
De aceea, el nu acordă atenţie paradigmelor teoriilor sociologice, 
dar este preocupat de argumentele ce ar confirma analogia dintre 
mecanica raţională şi sociologie. A intervenit, în opțiunea lui, ex- 
perienţa sa de agent social obligat continuu de presiunile în a da 

soluţii la chestiuni sociale acute şi de maximă relevanţă pentru so- 
cietatea românească. Matematicianul Haret a fost solicitat de omul 
de stat Haret să găsească formulele necesare pentru decizii politice 
şi administrative la probleme sociale concrete, aşa cum el însuşi o 
spune în Introducere. 

Lucrarea Mecanica socială „este o încercare de aplicaţie a meto- 
dei ştiinţifice la cercetarea problemelor sociale”, scrie autorul. Este 
clar că el a înţeles, prin metodă științifică, studiul matematic al so- 
cialului. Scopul lui Haret este să expună „o metodă care va permite, 
după cum credem, să introducă în studiul problemelor sociale, pu- 
țin câte puţin, acea rigoare a raționamentului care dă atât de stră- 
lucite rezultate în ceea ce numim „ştiinţele exacte””(p. 31), şi astfel 
să fie soluționate multe probleme „care astăzi sunt prea adeseori la 
bunul plac al inspiraţiei de moment, al întâmplării sau al pasiunilor” 
(p. 32). Metoda sugerată de el pleacă de la premisa că anumite prin- 
cipii fundamentale ale mecanicii raționale pot fi stabilite şi pentru 
fenomenele sociale, supuse unor legi ca şi realitatea naturală. 

Aducând o serie de explicaţii la unele dintre ideile sale, după 
editarea cărţii, Haret preciza: „Sociologia este o ştiinţă foarte grea, 
şi dacă caută cineva să găsească pentru dânsa căi nouă, este numai 
cu scopul de a-i înlesni calea, de a face studiul ei mai uşor, mai 
repede şi mai puţin complicat”. Savantul român sublinia, pe bună 
dreptate, caracterul complex al sociologiei, iar demersul său este 
acela de a o face disponibilă pentru investigarea societăţii. 

Ca autentic om de știință, Haret avertizează permanent asupra 
caracterului limitativ al demersurilor sale: „formulele noastre și 
proprietăţile corespunzătoare nu vor fi adevărate decât ca primă 
aproximaţie, aceea în care neglijăm variaţia fenomenelor sociale 
provenite din acţiunea reciprocă a forţelor aparținând fiecăruia 
dintre grupurile economic, intelectual şi moral” (p. 67) De aceea, 


10 Ibidem, p. 495 

trebuie evitat a face referire la exemple contemporane: „la ele exis- 
tă marele risc de a deveni mai puţini obiectivi”, aserțiune simila- 
ră cu ideea lui Maiorescu despre inoportunitatea studiului istoriei 
contemporane. Poate aşa se explică de ce savantul, deși recunoaşte 
că această lucrare a fost stimulată de mediul românesc, nu exem- 
plifică tezele sale cu evenimente şi fapte petrecute în societatea 
românească. 


3. Sociologia haretiană 


Să stăruim puţin asupra principalelor teze din atât de interesan- 
ta şi de actuala carte a lui Haret. Concepţia sociologică a lui Haret 
este axată pe natura vieţii sociale, iar individul uman este conside- 
rat elementul fundamental al vieţii sociale. 

Primele capitole ale lucrării expun axiome și principii ale me- 
canicii raţionale precum şi definiţii precise ale proceselor și feno- 
menelor sociale, într-un mod asemănător celor din matematică. 
Primul capitol se ocupă de statică, iar al doilea de dinamică. Două 
capitole analizează forțele sociale. Cartea se încheie cu un studiu 
despre civilizație. S. Haret vrea să demonstreze că punerea în ecua- 
ţie a faptelor sociale este posibilă. Cartea descrie noțiunile de vari- 
abilă şi funcțiune, reprezentarea variaţiunii funcţiunilor prin curbe 
şi suprafeţe, interpolațiunea şi extrapolațiunea, modurile de repre- 
zentare în mecanica rațională a rezultatelor, a centrului de gravita- 
te, principiul vitezelor virtuale, toate fiind raportate la o anumită 
dimensiune socială. 

Savantul român explică, în mod ştiinţific, modul de funcționare 
a societăţii, ce trebuie să se bazeze pe o armonie între organiza- 
rea de tip birocratic şi spaţiul privat. Toate fenomenele sociale sunt 
continui, ceea ce determină mișcarea socială permanentă deoarece 
în viața socială nu putem vorbi de repaus absolut. Cu cât o societate 

este mai solid constituită, cu atât ea prezintă mai puţină elasticitate, 
căci libertatea de mişcare a membrilor ei este cu atât mai limitată, 
cu cât sistemul social se apropie de un sistem de legături complete. 
De aceea, pericolul distrugerii unei societăți este cu atât mai mare, 
cu cât această societate este mai organizată. Se observă că Haret 
vrea să arate, într-un limbaj nu tocmai adecvat, că o societate poa- 
te dispare acolo unde totul este organizat. Regimurile totalitare au 
dovedit fragilitatea sistemului lor social din cauza limitării sau în- 
lăturării libertăţilor individuale. 

Haret crede că este cu atât mai greu de a imprima o mișcare so- 
cială unui popor, cu cât acest popor este mai numeros. Dimpotrivă 
un popor puţin numeros poate da naştere la o creştere de energie 
considerabilă. O lege ideală ar fi aceea care ar determina mersul 
societăţii în direcţiunea celor trei coordonate (economică, intelec- 
tuală şi morală), încât toți membrii societății să fie în profit. Este 
limpede modelul avut în vedere de sociologul român, anume cel al 
țărilor nordice, considerate, după cum vom vedea, singurele socie- 
tăţi ce asigură bunăstarea tuturor. 

În aceeași direcţie a translării noțiunilor din mecanica rațională 
în sociologie să remarcăm conceptul de „centrul de greutate al unui 
corp social”. Un corp social are o formă, esenţial variabilă, dar un 
asemenea corp are un centru de greutate. În orice societate există 
procese, fenomene sau evenimente ce domină viața socială şi o di- 
recționează spre sensurile şi ţelurile dorite de ele. Haret remarcă 
îndreptăţit: „Dar cum nici o schimbare socială nu se poate produce 
în mod instantaneu, se poate admite că la un moment determinat și 
pentru un timp foarte scurt forma corpului social rămâne invaria- 
bilă şi atunci putem încerca să determinăm centrul său de greutate 
pentru acel moment” (p. 73). 

În societate acționează principiul vitezelor virtuale. Acesta va 
fi folosit şi de sociologie, pentru că el a fost utilizat cu succes în 

celelalte ştiinţe. Într-un corp social supus unor forțe sociale, şi unui 
număr de legături care sunt în echilibru, suma algebrică a momen- 
telor virtuale ale tuturor acestor forţe sociale este nulă pentru toate 
mişcările virtuale ale corpului social, compatibile cu legăturile ce îi 
sunt impuse. 

Căutând o explicaţie la stabilitatea societăţii, Haret analizează 
echilibrul social. În mecanica raţională există un echilibru al for- 
telor mecanice. În societate echilibrul social al unui individ este 
starea în care se găseşte el atunci când suprimarea forțelor socia- 
le, ce acționează asupra lui, nu-i schimbă starea socială. Autorul 
delimitează între individ şi societate, pentru a constata că starea 
de echilibru a unui sistem de forțe sociale nu implică starea de re- 
paus social a individului sau a societăţii, altfel spus, societatea nu 
se reduce la însumarea mecanică a acțiunilor individuale, ea este o 
realitate ce funcționează diferit de conduita individului. Între indi- 
vid şi societate puntea este creată de către grupurile sociale. Haret 
analizează noţiunea de forme sociale, a căror expresie sunt grupu- 
rile sociale care se comportă ca niște corpuri solide. Forţele sociale 
aplicate unui corp solid se reduc la rezultanta unică şi la un cuplu, 
iar deplasările virtuale nu sunt infinit de numeroase. Stabilitatea 
într-o societate, dată de menţinerea unui echilibru social, nu este 
oportună: „Starea de repaus a unui corp social este aceea în care fi- 
ecare individ păstrează o situaţie socială constantă, deci când starea 
sa economică, intelectuală și morală rămân invariabile. Este cazul 
societăților sălbatice. Ar putea fi şi cazul unei societăţi civilizate 
unde fiecare individ ar fi pe de-a întregul mulțumit de soarta sa și 
lipsit de orice aspirație şi în care celelalte forțe sociale ar fi astfel 
încât, echilibrându-se, prin ele însele nu ar putea să modifice forma 
corpului social” (p. 80). Aserţiune semnificativă pentru gândirea 
haretiană, caracterizată prin înţelegerea mecanismelor de existență 
şi funcționare ale unei societăţi. Departe de limbajul conceptual al 

sociologiei şi al psihologiei sociale, totuşi el discută corect relaţia 
dintre individ şi societate. Omul nu este un element inert al socie- 
tăţii, ci, cu aspiraţiile, trebuinţele şi idealurile sale, caută să modifice 
mediul social, să şi-l apropie pentru satisfacerea intereselor proprii. 
Haret discută tendința unor gânditori de a impune echilibrul social 
ca dimensiune fundamentală a ființării unei societăţi, fără a-i numi 
dar este clar că se referă la A. Comte, H.C. Carey sau H. Spencer. 
Nu este posibilă, spune Haret, o societate lipsită de orice mişcare 
socială. Folosirea forţei, pentru restrângerea tendinței naturale ca 
fiecare să conserve ceea ce are, este iluzorie: „nu se pot lua, ca mo- 
dele, societăţile sălbatice când este vorba de organizarea societăți- 
lor civilizate” (p. 81), un argument peremptoriu pentru justificarea 
deosebirii concepţiei sale de evoluţionism şi organicism, precum și 
repudierea avalanșei de „studii” despre culturile primitive din tim- 
pul său. Suprimarea mișcării sociale înseamnă de fapt suprimarea 
progresului şi, de aceea, în societăţile civilizate, starea de repaus 
social nu este de dorit întrucât s-ar ajunge la instabilitate. 

Pentru că în viziunea sa „stabilitatea echilibrului social e aproa- 
pe totdeauna imposibilă” (p. 84), Haret apreciază ca fiind inutil 
raționamentul despre „omogen” al lui H. Spencer: „căci omogeni- 
tatea unei mase sociale cere în primul rând egalitate perfectă între 
toți indivizii ce o compun, atât din punct de vedere moral și eco- 
nomic, cât şi din punct de vedere intelectual, ceea ce, evident, este 
o imposibilitate”!!. Sociologul român aduce o perspectivă teoretică 
inedită asupra modului de structurare a societăţii, prin accentul 
pus pe diferenţierile între membrii unui sistem social ca motor al 
dezvoltării. Într-adevăr, unele teorii sociologice au argumentat, ul- 
terior, că orice societate, dar cu deosebire cele moderne, cunosc 
o diversitate de indivizi şi inegalitățile dintre ei, însă nicidecum o 
omogenitate mecanică. 


1 Ibidem 

Haret acordă un spațiu întins dinamicii sociale și discută acest 
segment al vieţii sociale prin ceea ce el numeşte axiome ale dina- 
micii sociale. Prima axiomă analizată este principiul inerției. Starea 
de inerție se manifestă când poziţia socială a individului social nu 
se schimbă economic, intelectual sau moral, nefiind supus nici unei 
forţe. Conștient că realitatea lucrurilor este contrară acestei con- 
cluzii, omul neputând persista într-un repaus social fiind obligat 
să răspundă, permanent, la impulsuri exterioare şi interne cum 
sunt frigul, foamea etc., Haret ține să precizeze că repausul soci- 
al al individului se menţine cât timp nu va interveni nici o forță 
socială, nici inteligența, nici voinţa. Acest principiu este formulat 
astfel: „Dacă un individ se află în stare de repaus social şi nu este 
solicitat de nici o forță socială, el va rămâne indefinit în repaus; 
dacă un individ are o anumită mişcare datorată unor anumite forțe 
sociale şi aceste forțe încetează dintr-o dată să acționeze, individul 
va continua să aibă o mişcare socială rectilinie şi uniformă, care 
se va continua indefinit atâta timp cât nu vor interveni noi forțe 
sociale și va fi dirijată pe tangente la traiectoria urmată de individ, 
dusă prin punctul unde se găsea el în momentul când forțele au 
încetat să acționeze” (p. 94). În termenii de azi ai sociologiei, in- 
dividul cunoaşte fenomenul mobilităţii sociale numai în anumite 
condiţii. Haret dovedeşte, prin această idee, că o societate, chiar și 
cea modernă, poate cunoaşte fenomenul stagnării sociale datorat, 
în principal, inactivităţii individului. Ideea sa este deosebit de fer- 
tilă în studiul grupurilor de marginali, de excluşi ai societăţii, care, 
evident, nu sunt situate într-o stare totală de imobilitate, dar din 
viziunea celorlalți componenți ai societăţii rezultă că aceştia ar oa- 
menii fără nici un rost social. Principiul mișcărilor relative exprimă 
ideea că mișcarea nu este absolută, ci în raport de contextele în care 
se manifestă. Principiul egalităţii acţiunii şi reacţiunii se regăseşte 
în viața socială, deoarece oamenii interacționează. Dacă un individ 

A execută o acţiune oarecare asupra individului B, acesta din urmă 
exercită, la rându-i, asupra lui A o acţiune egală și contrară primei 
acțiuni. În cele mai multe cazuri, personalitatea fiecărui individ nu 
este decât rezultatul acțiunii societăţii din care face parte, iar soci- 
etatea cunoaşte şi ea efectul acțiunilor exercitate de către indivizi, 
teză ce va fi dezvoltată de sociologia acțiunii și de interacționism 
în a doua jumătate a secolului al XX-lea. În acelaşi mod, ființează 
acest principiu când naţiunile vin în contact, ceea ce, mai târziu, 
antropologia şi sociologia vor denumi prin aculturaţie: „De fiecare 
dată, efectul suferit de fiecare element al naţiunii considerate este 
cu atât mai mare cu cât personalitatea acestei națiuni este mai pu- 
țin puternică, fie din punctul de vedere al numărului, fie din cel 
al energiei, al civilizaţiei sau al oricărui altui factor. Efectul este 
mai puţin sensibil asupra elementelor națiunii celei mai puternice. 
Cauza acestei diferenţe este că aceeași acțiune totală se repartizea- 
ză, în primul caz, asupra unei mase sociale considerabil mai mari 
decât în cel de al doilea” (p. 96-97). Expansiunea modelului de civi- 
lizaţie modernă de tip occidental pe tot arealul pământesc a deter- 
minat multiplicarea contactelor dintre națiuni, evident, cu profit în 
seama statelor apusene. Haret nu discută consecinţele aculturaţiei, 
dar sesizează decalajul între naţiunile puternice şi naţiunile cu o 
forță mai slabă de acțiune şi influență. 

Toate cele trei principii analizate sunt doar axiome „pe care nu- 
mai o observaţie prelungită și raţională le va putea scoate în afara 
oricărei îndoieli, întrucât în sociologie experimentarea este impo- 
sibilă” (p. 97). Afirmația tranşantă a lui Haret despre imposibilita- 
tea experimentului social a fost infirmată de evoluţia metodologiei 
cercetării sociale. Este adevărat, în timpul său, chiar Durkheim 
nu a acreditat experimentul ca metodă de cercetare sociologică. 
Astăzi procese şi fenomene sociale sunt cercetate în cadrul unor 
mari şi îndelungate experimente sociale. Haret crede că metoda 

aproximaţiilor este profitabilă în analiza fenomenelor sociale ca și 
în mecanica cerească, adică „prin aproximări succesive, ne putem 
apropia, în măsura dorită de legea exactă”. 

Haret tratează şi chestiunea stării sociale a individului. Ea este 
definită prin unitatea dintre trei tipuri de avuţie - economică, in- 
telectuală și morală, iar schimbarea de poziție este mișcare socia- 
lă a individului. În consecință, mecanica socială este ştiinţa care 
studiază legile mişcărilor sociale. Proprietăţi generale ale mișcării 
sistemelor sociale sunt exprimate de principii. Unul dintre ele este 
principiul mișcării centrului de greutate al sistemului. Un altul este 
principiul conservării energiei despre care Haret face unele conside- 
raţii utile. Astfel, apreciază că acest principiu stă la baza funcționă- 
rii societăților moderne. Acestea se disting de societăţile anterioare 
prin creşterea energiei datorată creării noilor resurse, întrebuințarea 
mai judicioasă a forțelor naturale, noi invenţii, respect tot mai mare 
pentru viaţa şi drepturile omului, sporirea populaţiei „căci fiecare 
individ înseamnă viaţă, adică forma cea mai economică de energie 
socială” (p. 120). Sunt societăţi care cheltuiesc mai multă energie 
decât rezerva de care ele dispun, şi dacă nu reuşesc să găsească noi 
resurse de energie „va aduce după sine dispariţia lor inevitabilă. 
Asociat principiului conservării energiei este principiul minimei 
acţiuni. Acesta arată că într-un interval dat, suma tuturor integra- 
lelor produselor de forţă vie a fiecărui individ care compune corpul 
social și elementul timpului este un minim. Există o lege care obligă 
societăţile umane să urmeze, în fiecare moment, mişcarea ce necesi- 
tă cel mai mic consum posibil de energie şi orice societate evoluează 
în direcția unde întâlneşte rezistenţa minimă: „Niciodată o societate 
obligată să aleagă între două căi nu o va urma pe cea care necesită 
cel mai mare consum de energie” (p. 122). 

Haret constată că există, în orice mişcare socială, un anumit nu- 
măr de funcţii ce rămân constante cu toate variațiile cunoscute în 

timp. În acest mod, savantul abordează chestiunea stabilităţii soci- 
ale, pe care, după cum am văzut, nu o identifică cu echilibrul social. 
Societatea se dezvoltă şi se schimbă în contexte de stabilitate pentru 
că: „Orice corp social este format din anumite grupe de indivizi pe 
care similitudinea condiţiilor lor sociale le apropie şi le face solida- 
re până la un anumit punct” (p. 125). Se oferă ca exemplu, țăranii 
- grup ce ființează prin modul lor de viaţă. Ei sunt diferiți de un 
alt grup, cel alcătuit din ţărani şi muncitori. Aşadar, când ţăranii 
convieţuiesc cu alte categorii sociale, se deosebesc de țăranii ce al- 
cătuiesc singuri un grup. 

Un capitol plin de semnificaţii este cel despre difuziunea socia- 
lă. Haret crede că se poate vorbi de difuziune socială, prin analogie 
cu difuziunea gazelor. Între două mase sociale distincte şi juxtapuse 
se observă un amestec produs în suprafața de separație: „Proporția 
în care elementul nou pătrunde în cel vechi într-un punct dat, de- 
pinde de timpul și distanţa față de suprafața de separație” (p. 127). 
Peremptorie sunt, în acest caz, popoarele despărțite de o frontie- 
ră, prin diferenţe de limbă, legi și obiceiuri, unde se formează o 
zonă în care caracterele unui popor se resimt de cele ale poporului 
vecin: „Aceste efecte sunt cu atât mai sensibile cu cât distanța de 
la frontieră este mai mică şi cu cât durata contactului a fost mai 
îndelungată”. La fel se întâmplă şi în cazul unei țări cucerite: masa 
supusă reuşeşte să se infiltreze în masa cuceritoare prin căsătorii şi 
relaţii personale. Energia şi spiritul exclusivist ale cuceritorilor se 
uzează cu timpul. Aşa a fost istoria nobilimii franceze sau cucerirea 
manciuriană în China. Se aminteşte că difuziunea în sociologie este 
mult mai complexă decât în mecanică: „Trebuie să ținem seama de 
importanţa grupului social căruia îi aparțin elementele ce difuzea- 
ză; cu cât această importanţă este mai mare şi cu cât forța de atrac- 
ție a grupului este mai considerabilă, cu atât mai puţin elementele 

sale se pot dispersa uşor într-o masă străină” (p. 128). Sociologia 

şi antropologia actuale subliniază că difuziunea este procesul de 
împrumutare a elementelor unei culturi și integrarea lor într-o altă 
cultură. Difuziunea este un act selectiv, pentru că împrumuturile 
au loc în raport de interese, motivații, mijloace, şi este dependentă 
de natura împrumutului. Ea este o cale de schimbare în orice so- 
cietate, dar intensitatea, conţinutul şi formele ei sunt în funcţie de 
modelele de împrumut ale fiecărei societăţi 

Procesele şi fenomenele sociale se manifestă diferit, după cum 
au capacitatea de a modifica realitatea socială, adică de a fi o forță 
socială. Aceasta este orice cauză capabilă să producă o schimba- 
re în situaţia socială a individului. O asemenea forță socială va fi 
perfect cunoscută când vom cunoaşte mărimea, direcția şi sensul 
ei de manifestare, individul asupra căruia lucrează, într-un cuvânt: 
punctul ei de aplicaţie. Autorul consideră că, aşa cum în mecanica 
rațională se poate reprezenta orice forță în mod geometric prin o 
linie de poziţie, de lungime şi de direcțiune dată, la fel în sociologie 
este posibilă exprimarea unei forțe sociale. Nu există forţe sociale 
instantanee. Sunt forțe care acționând într-un timp foarte scurt, 
dar cu mare intensitate, pot produce efecte importante, cum sunt 
grevele, revoluțiile, epidemiile, catastrofele datorate invaziilor, in- 
undaţiilor, cutremurelor, foametei. Viaţa socială cunoaşte ciocniri 
de interese, de mentalități, cu efect puternic asupra tuturor grupu- 
rilor. Haret vorbeşte de noțiunea de şoc, şi conduita socială după 
producerea acestuia. Reacţia componentelor unei societăți la ma- 
nifestarea puternicelor conflicte este în funcție de gradul de elasti- 
citate al organismului social. Esenţială rămâne revenirea la forma 
iniţială sau neputința de a relua forma anterioară. Însă nici un grup 
social nu este perfect, nici în întregime lipsit de elasticitate. O soci- 
etate cu cât este mai puternic constituită cu atât prezintă mai puţină 
elasticitate, din cauză că este un sistem cu legături complete. Mai 
mult, într-o societate organizată există un potenţial de distrugere 

mai ridicat, ea fiind expusă unui şoc care depăşeşte forța sa de re- 
zistență decât pentru alta ale cărei legături sunt mai slabe. Savantul 
român nu rămâne la simpla observaţie a chestiunii șocului social, 
ci arată consecința cea mai profundă a acestuia, anume producerea 
permanentă a unei pierderi de forţă vie: „Or, forța vie sau energia 
este singura şi veritabila bogăţie a oricărei societăți. Ea este aceea 
care reprezintă forța de expansiune şi de progres în direcția eco- 
nomică, intelectuală și morală, la fel ca și forța de rezistenţă îm- 
potriva primejdiei. Scăderea cantităţii de energie, sub orice formă, 
ar putea reprezenta pentru o societate o sărăcire şi o slăbire” (p. 
130). Umanismul concepţiei sale este indiscutabil, derivat din teza 
că societatea ființează atât cât există omul. Distrugerea lui înseam- 
nă dispariţia societății. Viaţa umană este o puternică forță socială 
iar elementul oricărei societăţi este individul, ca ființă vie: „Viaţa 
trebuie deci să fie considerată drept forța căreia îi revine rolul cel 
mai important în mişcarea socială” (p. 166). 

Din acest unghi de vedere, Haret face diferenţa necesară între 
acțiunea omului față de catastrofele naturale, - foarte restrânsă -, 
şi acțiunea lui față de mișcările sociale. Conflictele sociale nu sunt 
niciodată spontane, susține Haret. Ele sunt generate, întotdeauna, 
de cauze al căror efect se manifestă în timp mai mult sau mai puţin 
îndelungat, spre a izbucni irezistibil în momentul în care au devenit 
suficient de puternice pentru a înfrânge orice opoziţie. Consecințele 
şocurilor sociale nu trebuie să se producă implacabil, deoarece ca- 
uzele lor pot fi cunoscute şi studiate dinainte. Prin această idee, 
Haret dă o replică fatalismului, iar un anumit optimism al său este 
de remarcat. De aceea, el subliniază datoria oamenilor de stat în a 
urmări evenimentele, de a le prevedea urmările şi de a le neutra- 
liza cauzele de ființare a mișcărilor sociale pe măsura apariţiei lor. 
În demersul său despre conflictul social, Haret dovedeşte lucidi- 
tate ştiinţifică, deoarece el judecă viaţa socială în dimensiunile ei 

concrete şi nu prin prisma unor aspirații idealiste. Mişcările sociale 
există în orice societate, şi de aceea trebuie cunoscute cauzele și 
direcţiile în care ele evoluează. Împotrivirea față de cursul luat de 
un eveniment sau proces social este păguboasă: „Simpla opoziţie 
împotriva curentului este în general mijlocul cel mai puţin abil și 
cel mai puţin sigur” (p. 130). 

În limbajul specific al omului de ştiinţă, Haret examinează 
chestiunea libertăţii. Aceasta este asociată cu voinţa și inteligența, 
toate trei fiind integrate în determinismul social. Savantul nu dez- 
voltă acest subiect, însă avertizează că „mecanica socială ca știință 
nu poate rezolva chestiunea liberului arbitru. Libertatea de voință 
este limitată de rațiune și de alte împrejurări exterioare. Acţiunea 
socială a individului se exercită asupra unui număr de alţi indivizi. 
Dimensiunea acestei influenţe determină ceea ce Haret numește 
„factorul persona!” al individului. Acest factor depinde de gradul 
de avuţie sau sărăcie al individului, relaţiile sale personale, inteli- 
genţa sa, gradul său de instrucţie, forța voinţei sale. Voința trebuie 
considerată elementul principal al factorului personal. Prin aceas- 
tă teză, concepţia lui Haret nu poate fi etichetată ca mecanicistă, 
din cauza modului de a înţelege rolul individului în viața socială. 
Recunoașterea factorului personal în evoluţia socialului marchează 
conceperea determinismului social ca proces ce include, indiscuta- 
bil, acțiunea ființelor umane. 

Cum Haret concepe funcţionarea societăţii prin relaţiile cauza- 
le, este limpede că lucrarea sa nu putea să omită analiza elementu- 
lui esenţial al organizării şi funcționării societăţii — legea. Credem 
că la acest capitol se poate recunoaște cel mai mult omul de stat ce a 
legiferat, cu succes, în domenii importante ale vieţii sociale. Haret 
insistă nu atât pe ceea ce este o lege, ci pe efectele ei și pe modali- 
tățile de aplicare. Principiul său fundamental este următorul: legea 
trebuie să tindă a realiza cea mai mare sumă de bine posibil. Acolo 

unde matematicianul întrebuinţează elementele abstracte: punct, 
masă, viteză, vector, sociologul discută despre individ, societate, 
mişcare socială, progres. Legile sunt elaborate prin analogie după 
axiomele şi legile staticii şi dinamicii din mecanică: „Binele social 
pentru un individ constă în a-şi conserva şi a-şi mări pe cât posibil 
avuţia sa economică, intelectuală şi morală” (p. 137), iar legea idea- 
lă oferă tuturor membrilor societăţii şansa de a avea parte egală de 
beneficiile ei. Însă, spune Haret, fiecare lege poate îmbrățișa numai 
o singură parte mai mult sau mai puţin restrânsă a nevoilor sociale. 
Este dificil ca efectele unei legi să se facă resimţite, în aceeași mă- 
sură, pentru toți membrii corpului social. Interesele, aptitudinile, 
nevoile, calitățile şi defectele variază de la individ la individ. Când 
legea impune o anumită diminuare a efectelor sale asupra unei 
părţi a corpului social, acest fapt ar putea să fie calificat ca nefiresc, 
dat fiind scopul suprem al oricărei legi, anume acela de a fi aceeaşi 
pentru toți membrii unei societăți. Diversitatea condiţiilor de des- 
făşurare a vieţii sociale este foarte mare şi legiuitorul este obligat, 
în unele momente, să facă anumite sacrificii într-o direcție „pentru 
a salva interese mult mai considerabile în alta” (p. 138). Haret dă 
un exemplu lămuritor: o clasă restrânsă de cetăţeni a reușit să-și 
creeze un privilegiu, atribuindu-şi în exclusivitate dreptul la învă- 
țătură, iar partea cea mai numeroasă a societății rămâne astfel con- 
damnată la ignoranță: „Știind că ignoranţa este cel mai mare rău, 
sarcina legiuitorului este să distrugă monopolul clasei privilegiate. 
Făcând astfel, el acţionează în interiorul corpului social, căci suma 
avantajelor care vor rezulta pentru el dintr-o asemenea dispoziție 
este cu mult mai mare decât aceea a avantajelor abolite ale părții 
lezate” (p. 139). Același lucru se întâmplă în cazul când un indi- 
vid sau un grup de indivizi a reuşit să acapareze toate mijloacele 
de existență cum sunt proprietatea asupra pământului, capitalul 
mobiliar, producţia totală de cereale: „În asemenea cazuri forțele 

publice au datoria absolută să restabilească echilibrul, mergând 
până la exproprierea forţată. Acaparatorii vor fi revoltați, evident, 
căci vor fi mai puţini bogaţi; dar societatea întreagă va câştiga în 
forță şi bunăstare” (Ibidem). Haret concepe viața socială prin me- 
canisme de funcţionare apte să conserve structurile ei vitale, iar 
pentru realizarea unui asemenea scop el crede necesară intervenţia 
statului în a reglementa acele disfuncționalități ce afectează grav 
bunul public. Aici se observă cu claritate democratismul concepției 
sale sociologice. În raportul dintre interesul personal și cel public, 
Haret pledează pentru utilizarea tuturor mijloacelor de apărare a 
intereselor generale. 

Legea în sine nu poate produce nimic. Ea trebuie aplicată în 
spiritul şi litera ei de către agenţi sociali specializaţi, dar şi de către 
toate instituţiile şi actorii sociali. Mai mult, nu este suficientă cu- 
noaşterea scopului unei legi: „trebuie să facem totodată în aşa fel 
încât legea să-şi atingă scopul în modul cel mai economic posibil; 
altfel spus, trebuie să realizăm maximum de lucru util cu minimum 
de cheltuială de forță și de timp” (p. 144). Legea să fie clară, precisă, 
simplă, lipsită de subtilităţi inutile care afectează ideile principale: 
„Numai în acest fel se va atenua, dacă nu se poate evita total, flage- 
lul pe care îl reprezintă cei ce dau mereu explicaţii şi interpretări, de 
fapt duşmani ai oricărei aplicaţii exacte şi sincere a legii” (Ibidem). 
Haret sesizează un pericol derivat din iluzia că o lege acționează de 
la sine, după ce a fost adoptată: „O eroare destul de frecventă constă 
în a crede că o lege o dată votată va produce, prin însuşi acest fapt, 
efectele urmărite. O lege nu este decât un instrument care nu acţi- 
onează decât acolo unde o forță o pune în mişcare. Cea mai bună 
asigurare a succesului unei legi este ca să răspundă unei necesități 
general resimţite şi să fie admisă de cea mai mare parte a societăţii, 
căci atunci fiecare membru al societăţii devine un colaborator si- 
gur” (p. 145). Un adevăr de o actualitate indiscutabilă. 

Sfera şi conţinutul acţiunilor legilor fiind clarificate, autorul 
zăboveşte asupra cauzelor de formare şi dezvoltare a societăţii. 
Nenumărate cauze stau la baza existenţei sociale, dar spune Haret, 
acestea pot fi împărțite în trei principale: cauze de natură econo- 
mică — fertilitatea solului, condiţiile de climă, uşurinţa comunica- 
țiilor, bogăţiile naturale, aptitudinile populaţiei pentru comerț și 
industrie, vigoarea ei fizică, anumite prescripţii religioase cum sunt 
cele care reglementează regimul alimentar şi zilele libere, condiţi- 
ile dezvoltării capitalului, repartiția avuţiei, războaiele, epidemiile, 
alcoolismul, noile invenţii; cauze de natură intelectuală — gradul de 
inteligență şi natura aptitudinilor intelectuale ale populaţiei, gradul 
ei de instruire, numărul şi valoarea instituţiilor sale de cultură, dez- 
voltarea ştiinţelor şi artelor, frecvența apariţiei oamenilor de geniu 
şi talent; cauze morale - prescripţii de natură morală ale religiei, 
principiile legislaţiei civile, instituţia familiei şi modul ei de alcă- 
tuire, gradul de blândeţe sau de violență naturală a temperamen- 
tului naţiunii, moravurile sale mai mult sau mai puţin pure. Nu 
putem trece peste unele inadvertenţe în tipologia haretiană. Este 
greu de acceptat că aptitudinile populaţiei pentru comerţ și indus- 
trie pot fi incluse printre cauzele economice, ele fiind de natură psi- 
hică. Vigoarea fizică a unei populaţii este o condiţie antropologică 
şi nicidecum economică. Observ includerea unora dintre cauzele 
naturale în ansamblul larg al cauzelor economice. În acelaşi mod 
se poate discuta despre acurateţea exemplelor legate de cauzele 
morale, cum sunt principiile legislaţiei civile, temperamentul unei 
naţiuni. Dincolo de aceste observaţii, se cuvine a remarca încerca- 
rea autorului de a sistematiza varietatea extraordinară a cauzelor ce 
determină evoluţia unei societăți. În aceeaşi idee a stăpânirii com- 
plexității sociale, Haret indică direcţiile de ordonare, sistematizare 
şi clasificare a proceselor şi fenomenelor sociale. EI face disjuncția 
între cauze prime şi cauze imediate. Pe de altă parte, Haret ţine 

să precizeze că fiecare din cauzele amintite are o cauză originară. 
De pildă, familia, ca una din cauzele imediate, pentru a o studia 
în toată generalitatea ei, ar trebui să ne întoarcem până la cauzele 
originare care au condus, de-a lungul secolelor, la alcătuirea actu- 
ală a familiei: „Pentru a folosi limbajul matematic, vom spune că 
starea socială este funcție de starea familiei, care, la rândul ei, este 
funcţie de cauzele care au determinat-o; astfel spus, starea socială 
este funcție de aceste cauze din urmă. La fel, nu legislaţia impri- 
mă caracterul specific unei societăţi, ci ansamblul cauzelor care au 
produs, treptat, această legislaţie; căci aceasta nu este decât rezu- 
matul şi reprezentarea lor actuală”. Dar, spune Haret, în ştiinţă se 
studiază cauzele actuale pentru că dezvoltarea continuă a ştiinţelor 
tinde să reducă numărul cauzelor considerate a fi primordiale. În 
sociologie, se impune să se acționeze la fel ca în celelalte ştiinţe 
de observaţie: „Legile pe care se sprijină teoriile ştiinţelor sunt în 
general legi precise ce pot fi uşor exprimate prin formule simple; 
astfel este legea atracției universale; în timp ce, în sociologie, vor 
mai trebui încă mulți ani de studii şi observaţii înainte de a parveni 
la desprinderea anumitor legi generale” (p. 62). Din această cauză 
studiul sociologic se va concentra numai pe legi empirice care sunt 
legi aproximative. Cele trei grupe de cauze sunt independente una 
de alta. Nimic pe lume nu se produce fără o cauză. 

Tendinţa de a trăi în societate nu este specifică doar ființei 
umane. Spiritul de asociere este o necesitate organică pentru un 
mare număr de specii animale. Factorii primordiali, favorizanţi 
ai progresului societăţilor omeneşti, sunt conformația mâinii și 
limbajul — elemente de diferenţiere a omului de animal. Ele repre- 
zintă cauzele fundamentale ce au determinat mișcarea socială sau 
variaţia stării economice, intelectuale şi morale dintr-o societate. 
Cum se explică această poziţie a acestor forțe sociale? Prin rolul 
lor decisiv în dezvoltarea fiinţei umane. Poziţia mâinii şi limbajul 

au permis omului să-şi dezvolte inteligența mai repede decât ani- 
malul. Plecând de la virtuțile celor două mijloace specific umane, 
Haret discută despre legea creşterii fondului intelectual al societă- 
ţii: el creşte, în progresie geometrică, în raport cu timpul. 

Un capitol aparte îl reprezintă cel consacrat acțiunii forțelor fi- 
zice. Influenţa lor este considerată de Haret „cea mai considerabilă”. 
În acest sens, face referire la influenţa climatului temperat în favo- 
rizarea progresului social: „căci, pentru că geniul inventiv al omu- 
lui, energia şi iniţiativa sa să se dezvolte, trebuie ca ele să se exercite 
împotriva unor dificultăți ce trebuie înfrânte” (p. 162). Or, în re- 
giunile tropicale viața este prea uşoară, iar în cele prea reci aceste 
dificultăți nu pot fi stăvilite, idee dezvoltată amplu mai târziu, în 
anii ‘30 ai secolul al XX-lea de antropologul german Leo Frobenius. 
Discutând despre cele trei cauze amintite mai sus, Haret nu suge- 
rează existența unei ierarhii între acestea, lăsând a se înţelege că 
ele sunt egale ca importanţă în constituirea şi evoluţia societăţii. În 
schimb, la analiza forței capitalului, el precizează: „În viața socia- 
lă mobilurile de natură economică sunt cele care au cea mai mare 
influenţă”. El sesizează puterea economicului în orice societate, iar 
pentru susținerea acestei idei face o analiză deosebit de interesantă 
asupra rolului capitalului în dezvoltarea socială. Haret, ca intelec- 
tual şi om de stat, a fost unul dintre primii exegeţi români care au 
evaluat virtuțile economice, financiare şi sociale ale capitalului, a 
teoretizat teza despre capital ca fundament al oricărei societății, a 
acordat prioritate implicaţiilor sociologice ale capitalului şi a ex- 
primat un punct de vedere clar despre această chestiune esenţială 
a oricărei societăți moderne sau pe cale de a se moderniza. După 
el, dezvoltarea unei țări nu poate fi realizată fără capital, dar, ţine 
să conceapă capitalul în mod realist, fără a fetişiza rolul acestuia în 
dezvoltarea unei ţări. În viziunea sa: „capitalul ar trebui să fie, prin 
esenţa sa, binefăcător; şi dacă asemenea rezultate nu sunt posibile, 

aceasta se datorește existenței unor defecţiuni de organizare” (p. 
175). Iată, deci, Haret nu găseşte limite capitalului în sine, acțiunea 
şi influența acestuia fiind dependente de modul de organizare al 
societăţii, idee ce va constitui osatura a ceea ce, mai ales, după al 
doilea război mondial, se va numi managementul social şi econo- 
mic. Definit ca muncă inteligentă acumulată capitalul „este limitat 
prin resursele pe care le poate oferi Pământul pe care îl locuim şi 
care sunt departe de a fi infinite” (Ibidem). În schimb, ştiinţa, care 
este şi ea inteligență acumulată, găseşte o sursă de alimentare de o 
bogăţie infinită în studiul naturii. Distincția lui Haret între capital 
şi ştiinţă, deşi nu a adâncit-o, este profitabilă. În a doua jumătate a 
secolului al XX-lea, cercetările în domeniul sociologiei ştiinţei au 
confirmat puterea extraordinară a ştiinţei în dezvoltarea socială, în 
afirmarea progresului şi a civilizaţiei. Pe traiectoria dezvoltării și a 
modernizării s-au lansat acele țări unde ştiinţa a devenit o adevăra- 
tă forță de producţie. Teza haretiană atrăgea atenţia asupra rolului 
ce-l poate avea omul de ştiinţă şi descoperirile sau inovațiile lui 
în evoluţia oricărei societăți. Întrebarea este dacă progresul ştiinţei 
poate să se producă independent de capital? Altfel spus, ştiinţa, mai 
ales cea experimentală, este posibilă în țări, cum este și România, 
cu un capital precar? Nu stărui asupra acestei chestiuni, dar trebuie 
remarcată interdependenţa dintre ştiinţă şi capital. Am merge pe fi- 
rul argumentaţiei lui Haret, anume o organizare socială eficientă ar 
duce la punerea în acţiune a potenţialului de creativitate ştiinţifică 
şi astfel, ştiinţa ar putea crea capital. 

Haret apreciază că doar speculaţia și legea dobânzii compuse 
permit creşterea foarte rapidă a capitalului. EI le acordă o atenţie 
specială şi întreprinde o analiză a legii dobânzii compuse. Din un- 
ghiul său de vedere, dobânda trebuie acordată pe timp scurt, pentru 
că numai astfel ea este benefică pentru debitor. Acordată pe timp 
îndelungat, ea devine o frână a progresului și nu mai reprezintă un 

element de dezvoltare. În acest sens, savantul dă următorul exem- 
plu: o sumă de un franc plasat cu dobânzi compuse de 5%, acu- 
mulate după fiecare semestru de 1346 ani, va ajunge la valoarea 
egală cu cea a unei sfere masive de aur pur de un volum egal cu 
Pământul. Fără nici un efort se ajunge la acumularea de bogății, 
ceea ce ar constitui un scop în sine şi nicidecum un instrument al 
dezvoltării şi al emancipării umane. Principiul acumulării interese- 
lor de capital este echitabil deoarece se aplică pe o durată de timp 
măsurată. Capitalul nu trebuie să crească la infinit după principiul 
interesului compus, din cauză că el este produs de muncă şi inteli- 
genţa oamenilor, ambele fiind limitate. 

De aici nu trebuie înţeles că savantul român ar exprima osti- 
litatea faţă de capital. Dimpotrivă, acesta reprezintă o forță soci- 
ală fără de care punerea în valoare a altor forţe sociale ar deveni 
dificilă. Dar, afirmă Haret, societatea modernă este sclava unei 
formule abstracte de formare a capitalului, anume împrumuturile 
pe termen lung: „Creşterea excesivă a dobânzilor capitalului este 
duşmanul liberei dezvoltări a muncii; căci bogăţia nu poate avea o 
creştere atât de rapidă cum este creşterea convenţională a dobânzi- 
lor, iar diferenţa nu poate fi acoperită decât în dauna muncii [...]. 
Dacă deci serviciile prestate de capital sunt plătite mai scump decât 
valorează ele, capitalul poate deveni dăunător pentru muncă în loc 
de a-i veni în ajutor” (p. 182). Să spunem că este de netăgăduit în- 
semnătatea, în susținerea acestei idei, a experienţei omului de stat 
confruntat, în lunga sa activitate administrativă, cu efectele sociale 
şi umane ale dobânzilor exagerate. De aceea, el subliniază necesi- 
tatea ca orice împrumut făcut de o ţară să aibă la bază o strategie 
clară a beneficiilor reale ce decurg din acest act. Un stat împrumu- 
tă 100 milioane de franci și efectuează lucrări de utilitate publică, 
dar se obligă să ramburseze peste 60 de ani suma de 317 milioane. 
Dacă produsul ameliorărilor realizate cu cele 100 de milioane nu 

se ridică la 217 milioane, diferenţa nu poate fi acoperită decât prin 
impozite plătite de populaţie prin munca sa. Utilizarea capitalului, 
în acest mod, este o frână în dezvoltare, idee ce o regăsim astăzi în 
multe dintre teoriile subdezvoltării, interesate de explicaţii la pro- 
cese rezultate din sprijinul financiar şi economic acordat de țările 
dezvoltate țărilor în curs de dezvoltare, sprijin ce nu se soldează cu 
o îmbunătăţire a condiţiilor de viață ale celor ajutaţi, ci, dimpotrivă, 
cu o perpetuare şi chiar cu o adâncire a subdezvoltării. 

Un alt pericol l-ar reprezenta acumularea excesivă a capitalului 
de către un număr mic de persoane, ceea ce ar constitui deformarea 
scopului real al capitalului. Acesta, ca element indispensabil pros- 
perităţii, trebuie să fie accesibil tuturor în mod egal, în raport cu 
munca şi inteligenţa lor: „Acest drept este de acelaşi ordin ca drep- 
tul pe care fiecare îl are de a putea să-şi procure totdeauna pâinea 
pentru a se hrăni, lâna sau locuinţa pentru a se adăposti” (p. 182). 
Pentru Haret, capitalul este o condiţie sine-qua-non a existenţei fi- 
ecărui membru al societăţii. Este fără putință de tăgadă că Haret 
nu prezintă aceste aspecte ca un politician, nici măcar ca un om de 
stat. Asemenea concluzii decurg din logica viziunii sale bazate pe 
calcule matematice despre funcţionarea unei societăți. De aceea, el 
constată fără echivoc, fiind confirmat, pe deplin, astăzi la începutul 
mileniului trei când câteva sute de familii deţin puterea economică 
şi financiară a lumii: „Dacă se menţine organizarea socială actu- 
ală, se poate calcula aproape matematic ziua în care tot capitalul 
pământului ar fi reunit în mâinile câtorva” (p. 183). El vorbeşte de 
împrejurări ce se opun în mod natural acestui proces, însă nu poate 
să nu observe: „Dar eficacitatea acestor condiţii favorabile diminu- 
ează în fiecare zi. Dovada este cifra fantastică la care au ajuns câteva 
averi din zilele noastre, ceea ce ar fi fost absolut imposibil acum 
câteva zeci de ani. Dacă vreodată va sosi ziua în care acest fenomen 
va pune oamenii în faţa alternativei, fie de a muri de foame din 

respect pentru formulele stabilite, fie de a se debarasa energic de 
ele, ei nu vor ezita nici un moment asupra a ceea ce au de făcut. O 
țară este cu atât mai bogată cu cât avuţia publică este repartizată la 
un număr mai mare de oameni. Nimic nu dă o impresie de mizerie 
atât de mare ca existența unui mic număr de oameni foarte bogaţi 
planând deasupra unei mase de săraci” (p. 183). Vizionarismul lui 
Haret este incontestabil. Cele două conflagrații mondiale, nume- 
roasele războaie, marile mişcări sociale ale secolului trecut, grevele 
şi, de ce nu? globalizarea sunt exemple ce-i confirmă teza că proce- 
sul de acumulare a bogățiilor de către un număr mic de persoane 
naște reacții violente. Savantul român subliniază că nu este sufi- 
cientă existența unei bunăstări a unei societăţi: „mai este necesar 
ca ea să fie repartizată cât se poate de armonios în masa socială, 
căci este greu să numim bogată sau cultă o societate în care avu- 
țiile colosale ale câtorva indivizi se ridică deasupra unei mulțimi 
de înfometați sau în care pătura subțire de intelectuali maschează 
şi ascunde masa de jos care zace în ignoranță. Dacă vreun ideal 
trebuie urmărit, el trebuie căutat numai în această direcţie; căci se 
poate concepe foarte bine o stare socială în care indivizii să-şi aibă 
partea lor suficientă din toate foloasele civilizaţiei; şi dacă atinge- 
rea unui asemenea ideal apare dificilă, este totuşi permis să se facă 
mereu eforturi pentru a ne apropia de el, cât mai mult cu putinţă” 
(p. 190). Încrezător în virtuțile societăților moderne, Haret spera că 
asemenea disfuncționalități să nu se producă: „Fie ca Dumnezeul 
Bunului Simţ să scape de o asemenea soartă societățile moderne!” 
(p. 183), optimism contrazis de realităţi sociale, economice şi fi- 
nanciare crude şi nemiloase ale timpului nostru. 

În același registru, el studiază ceea ce ar trebui să fie civilizația 
pentru om. În cartea sa, nu întreprinde un examen al civilizațiilor. 
Obiectivul este acela de a demonstra ideea despre virtuțile civiliza- 
ției moderne în asigurarea unor condiţii optime de viață pentru toți 

oamenii. De aceea el o spune răspicat: „Este mai exact să spunem că 
civilizaţia trebuie să aibă drept scop de a diminua suma suferințelor 
societăţii umane” (p. 191). Orice discuţie despre civilizaţie trebuie 
să depăşească nivelul analizei principiilor şi să abordeze efectele ei 
asupra omului: „Se ştie astăzi, ceea ce niciodată nu ar fi trebuit să 
fie ignorat, anume că fiecare om are dreptul la un minimum de bu- 
năstare care cuprinde: libertate şi securitate personală, hrană sănă- 
toasă şi îndestulătoare, locuinţă igienică, îmbrăcăminte” (Ibidem). 
Exegetul vede în civilizație un factor fundamental de emancipare a 
fiinţei umane, iar distrugerea civilizaţiei înseamnă, de fapt, distruge- 
rea moştenirii umane în timp. În acest context, merită să amintim, 
măcar în treacăt, o teză a lui Haret, de mare valoare teoretică, anume 
cea referitoare la continuitatea istorică a civilizațiilor. Distrugerea 
sau dispariţia unor civilizații nu înseamnă că orice progres creat de 
ele este anulat: „Civilizaţia modernă îşi împlântă rădăcinile în civili- 
zaţiile asiriene, elamite, babiloniene şi egiptene, dispărute de foarte 
mult timp, precum şi în cea a grecilor care au cules şi au sporit zes- 
trea Orientului pentru a o transmite romanilor, care la rândul lor, 
au făcut-o să ne parvină” (p. 193). În afara violenței, Haret găseşte 
şi alte primejdii pentru progresul social, anume „abuzul de formule 
şi convenții”, forme ale rutinei. În acest punct se întâlnește cu Max 
Weber, autorul teoriei despre birocrația modernă. Savantul român 
subliniază efectele negative ale formelor fără conţinut. Să amintim 
că această idee haretiană se înscrie organic în trendul culturii critice 
româneşti, care a suprins fenomenul formelor fără fond, consecință 
directă a modului fals de edificare a civilizaţiei române moderne. 
În economia lucrării sale, Haret stăruie asupra consecinţelor 
rezultate din contradicţia dintre civilizaţie şi violenţă, teză de mare 
actualitate. El nu acceptă realizările unor civilizaţii trecute, pentru 
că ele s-au făcut cu sacrificiul maselor, întâlnindu-se în acest punct 
cu o serie de autori ai studiilor despre relația dintre grandoarea 

unor civilizaţii şi suferințele profunde ce le-a generat edificarea 
acestora. Spre deosebire de civilizațiile anterioare, civilizația mo- 
dernă ar acorda locul cuvenit condiţiei umane: „Dar ceea ce consti- 
tuie gloria civilizaţiei noastre şi o distinge de cele ce au precedat-o 
este că bunăstarea economică, intelectuală și morală a celor săraci 
şi dezmoşteniţi ocupă primul loc în preocupările sale şi, cu toate 
exploziile inevitabile de violenţă, ea se străduieşte fără încetare să 
facă să dispară resturile anticei barbarii” (p. 200-201), aserţiune ce 
ar putea trezi scepticismul unora dintre criticii fervenți ai stărilor 
din civilizația actuală. Haret îşi susține încrederea sa în binefacerile 
civilizației moderne, prin referirea sa la exemplaritatea civilizației 
din țările scandinave unde bunăstarea este generală şi completă. 


4. Ideile sociologice haretiene în spațiul public 


Lucrarea lui Haret a trezit interesul contemporanilor săi. În ţară 
şi în străinătate s-au publicat numeroase articole ce subliniau nouta- 
tea abordării sociologiei de către matematicianul român. Ne oprim 
la câteva judecăţi despre ideile haretiene remarcând că nu dispunem 
de o monografie asupra concepţiei sociologice a lui Haret. 

Mă refer, mai întâi, la C. Rădulescu-Motru, un avizat cunos- 
cător al sociologiei şi psihologiei. Deşi nu o dată a polemizat cu 
autorul ei, exegetul salută, cu multă căldură, lucrarea lui Haret: 
„Cine ar fi crezut că în mijlocul zbuciumărilor politice petrecute 
între anii 1907-1910, în România să se găsească un gânditor care 
să fie una şi aceeaşi persoană cu omul politic cel mai amestecat în 
aceste zbuciumări politice - un gânditor care să găsească timpul 
să se reculeagă și să scrie, fără ură şi părtinire, o mecanică socială? 
[...]. Mécanique sociale poate fi trecută printre cele mai merituoase 
încercări ce s-au făcut în timpul din urmă în scopul de a constitui o 
metodă sigură în ştiinţa sociologiei. D. Spiru Haret are încrederea 

că, prin aplicarea matematicei la sociologie, cunoştinţele sociologi- 
ce, dacă nu se vor înmulţi, se vor preciza însă şi se vor sistematiza 
mai bine. [...] În fapt însă, toţi aceia care au voit să aplice matema- 
tica la fenomenele sociale s-au izbit de marea complexitate a aces- 
tor din urmă fenomene. [...] În bibliografia sociologică nu este, 
din acest punct de vedere, o carte mai clar scrisă ca aceea a d-lui 
Haret... cu un cuvânt, o carte bună, care sfârşeşte excelent”!?. 

În afara lui C. Rădulescu-Motru şi G.D. Scraba, la care revenim 
mai jos, nici un alt specialist în științele socio-umane ale timpului 
nu a exprimat o opinie despre această lucrare. În schimb, să re- 
marcăm judecăţile formulate de matematicieni despre tentativa lui 
Haret de a aplica matematica la studiul societăţii. 

D. Pompeiu vorbind despre carte ţine să sublinieze: „autorul 
tratează chestiuni şi pune probleme care interesează în cel mai 
mare grad pe specialişti (sociologi)””?. Spiritul obiectiv al omu- 
lui de ştiinţă îl determină pe Pompeiu să exprime prudenţă în ce 
priveşte viitorul demersului haretian: „e posibil ca mai târziu sau 
mai devreme mecanica socială să aibă soarta teoriei mecanice din 
fizică: să fie părăsită ca nesuficientă pentru explicarea tuturor feno- 
menelor ce trebuie să le studieze.” Un exeget crede că nu se poate 
prevedea cum va evolua această metodă, și cât timp va fi aplicabilă: 
„Un lucru e sigur: avem a face cu o încercare de introducere a unei 
metode ştiinţifice în o ştiinţă, pe care tocmai lipsa acestei meto- 
de a împiedicat-o să ajungă în rândul celorlalte științe pozitive”, 
previziune, parţial, confirmată de evoluţia sociologiei în secolul al 


12 C. Rădulescu-Motru, D. Spiru Haret ca sociolog, Noua Revistă 


Română, nr. 8, 19 decembrie 1910, pp. 165-167. 

15 D., Pompeiu, Dare de seamă despre Mécanique sociale, Revista științi- 
fică Adamachi, Cf. Operele lui Spiru C. Haret, vol. X, Bucureşti: Editura Cartea 
Românească, f.a., p. 270. 

1 Emil Triandafil, O nouă metodă în sociologie, Viaţa Românească, an 
VI, nr. 9, septembrie 1911, Cf. Operele lui Spiru C. Haret vol. X, loc. cit., p. 444. 

XX-lea. Să amintim că însuşi Haret afirma că metoda sa este limi- 
tată, apreciind-o ca utilă pentru introducerea unei sistematizări a 
problemelor ce ar fi căzut sub incidenţa studiului sociologic: „prin 
urmare, metoda ce propunem, oricât de imperfectă ar fi deocam- 
dată şi la oricâte greutăţi ar da acum loc, este sigur că va putea 
să aducă servicii mari ştiinţei sociologice, permițându-i cel puţin 
să stabilească oarecare principii certe care până acum îi lipsesc cu 
desăvârşire”!. 

Un punct de vedere interesant prezintă matematicianul Gh. 
Țiţeica, cel ce s-a ocupat cu detașată dăruire de editarea operelor 
fostului său profesor. El explică motivele ce au contribuit la ela- 
borarea de către Haret a lucrării Mecanica socială: „...deşi Haret a 
fost prins în viața politică, plină şi istovitoare, el n-a încetat de a se 
ocupa de ştiinţă, el n-a încetat de a fi până la capăt om de ştiință”!$. 
Când Haret şi-a susținut teza de doctorat, mecanica cerească se afla 
într-o mare criză, ceea ce a determinat o folosire a unor noi metode 
de cercetare: „Metodele clasice pe cari le stăpânea Haret nu mai 
erau potrivite spre a urmări şi căpăta rezultate noi din ce în ce mai 
înalte. Haret n-a mai putut lucra în specialitatea sa”. El a făcut unele 
încercări: „Toate au fost şi au rămas dibuiri răsleţe, cari nu puteau 
duce departe. Cotitul vaselor, curgerea apei în canale [...] nu pu- 
teau duce la o lucrare de însemnătatea universală și înaltă a tezei 


de doctorat” 


. Aşa se explică orientarea matematicianului S. Haret 
către studiul metodei matematice în analiza societății. 

Ion Ionescu, profesor la Şcoala de Poduri și Șosele, a făcut o 
amplă dare de seamă asupra lucrării lui Haret. Am reţinut din pre- 


zentarea sa ideea reflectării activităţii sociale a lui Haret în cartea 


15 S. Haret, Despre Mecanica socială, în Operele lui Spiru C. Haret, vol. X, 


loc. cit., p. 496. 

15 G. Țițeica, Introducere la Operele lui Spiru C. Haret, vol. X, loc. cit., p. 
VIII. 

7 Ibidem. 

sa: „Preocupat pe de o parte de această mare problemă socială şi pe 
care a căutat să rezolve în diferitele funcțiuni publice ce a ocupat 
[...], forţat de altă parte de diferite împrejurări ca să se ocupe şi cu 
alte chestiuni sociale a avut prilejul să prindă unele apropieri, să 
vază unele analogii și să încerce altele noi, să-şi explice unele nepo- 
triviri şi să stabilească unele corespondențe între starea de repaos şi 
de mişcare socială și între statica şi dinamica sistemelor materiale. 
[...] D-sa s-a gândit la Mecanica socială ca om de stat şi a scris-o 
ca matematician”*. 

O opinie interesantă vine din partea lui Ernest Lebon: „Lucrarea 
d-lui Haret este rezultatul comparării pe care funcţiile sale ca mi- 
nistru de stat i-au permis să facă între modul de dezvoltare a ches- 
tiunilor sociale, şi anumite legi ştiinţifice, cu deosebire legea atrac- 
tiei universale. Supunând opera sa savanților, autorul speră ca, din 
reflexiile lor, va rezulta o metodă sigură pentru a trata chestiunile 
sociale a căror soluţie este, în prezent, dată cel mai adesea de inspi- 
rația momentului sau de spiritul de partid””. 

A existat și o poziţie critică față de lucrarea lui Haret. Sociologul 
G.D. Scraba şi-a manifestat unele rezerve. Astfel, comparând opul 
haretian cu studiul lui Winiarski, recenzentul scrie: „trebuie să con- 
siderăm, cu părere de rău, această lucrare ca inferioară chiar ace- 
lei a d-lui Winiarski, care proceda după toate regulile ştiinţifice, 
în încercările sale de mecamică socială”. Principala observaţie a 
recenzentului vizează ipoteza lui Haret - viaţa ca forță socială -, 


reproşându-i că se serveşte de o generalizare mai puţin temeinică: 


18 Ion Ionescu, Mécanique sociale par Sp. Haret, „Buletinul Societăţii 


Politehnice, Partea tehnică, An XXVII, nr. 1 ianuarie, 1911, Cf. Operele lui 
Spiru C. Haret, vol. X, loc. cit., p. 251. 

19 Cf. Operele lui Spiru C. Haret, vol. X, loc. cit., p. 278. 

2 G.D. Scraba, Mecanica socială a d-lui Sp. C. Haret, „Revista de studii 
sociale”, an I, nr. 1, februarie 1911, Cf. Operele lui Spiru C. Haret, vol. X, loc. 
cit., p. 263. 

stabilind în primele pagini din Capitolul II că mortalitatea urmează 
o curbă cu un caracter mai mult sau mai puţin de stabilitate, după 
vârste, generalizează acest fapt pentru toate fenomenele sociale. 
Dar, afirmă Scraba, moartea se prezintă şi ca un fenomen natural. 
Şi deci nu numai pentru om mortalitatea poate avea un caracter de 
stabilitate. Comparându-l permanent cu Winiarski, Scraba ajunge la 
ideea că Haret nu face altceva decât să demonstreze imposibilitatea 
de a concepe o mecanică socială, recenzentul aducând exemple din 
lucrare (legea continuității fenomenelor sociale, principiul vitezelor 
virtuale, stabilitatea echilibrului social, principiul egalității acțiunii 
şi reacţiunii). Cu o uşoară ironie, Scraba nu acceptă frigul, succesi- 
unea zilelor şi nopților şi aceea a anotimpurilor ca forțe sociale şi 
de aceea consideră a fi punctul slab al analizei haretiene: „dar aceste 
adevăruri vechi sunt prezentate într-un sistem mai ordonat de cum 
erau înainte. S-ar putea chiar face multe rezerve asupra acestor ade- 
văruri alese de d. Haret; s. ex. analiza cauzelor care contribuiesc la 
formarea şi dezvoltarea unei societăţi ni se pare foarte superficială”. 

Mai târziu, un alt exeget, Eugeniu Speranţia, constată că Haret 
a evitat să discute despre rolul psihismului în viaţa socială, accen- 
tuând doar pe lege ca element esenţial al organizării sociale, însă 
spre deosebire de Scraba, găseşte lucrarea lui Haret ca benefică în 
studiul societăţii cu ajutorul matematicii: „Savantul matematician 
român a făcut prin această scriere o încercare îndrăzneață, care 
prezintă de multe ori faptele într-un mod captivant prin ingeniozi- 
tatea formulelor şi analogiilor”?!. 

S. Haret a revenit asupra unor idei din lucrarea sa, urmare a 
reacţiilor critice din ţară şi din străinătate. El a reluat unele din- 
tre teze referitoare la relaţiile sociologiei cu mecanica rațională. 


21 Eugeniu Speranţia, Introducere în sociologie, tomul I, Istoria concep- 


țiilor sociologice, Ediţia a II-a revizuită şi adăugită, București: Casa Şcoalelor, 
1944, p. 355. 

Este reiterat limpede țelul autorului, acela de a imprima demer- 
sului sociologic rigoare şi precizie: „În lucrarea mea Mécanique 
Sociale, imprimată în noiembrie 1910, am căutat să văd dacă n-ar fi 
cu putință ca să se stabilească pentru fenomenele acestea oarecari 
norme și clasificări, cari să permită o simplificare a studierii lor și 
degajarea cu mai multă ușurință a oarecăror legi generale. Pentru 
aceasta mi-a servit foarte mult, ca termen de comparaţiune, o altă 
ştiinţă, care acum trei sute de ani se prezentă sub o aparenţă tot aşa 
de nesigură ca și ştiinţă socială, dar care azi este o ştiinţă perefect 
constituită. Aceasta este Mecanica Raţională”%?. Și de această dată 
matematicianul insistă pe dificultățile cu care se confruntă sociolo- 
gia din cauza lipsei unei rigori în delimitarea tematicii ei de studiu: 
„Părerea mea este că, în știința fenomenelor sociale, greutatea cea 
mai mare este că nu se deosebesc cu destulă băgare de seamă dife- 
ritele elemente ale problemei. În studiile chestiilor sociale găsim 
amestecate la un loc elemente cu totul disparate, fără ca să se caute 
să se aleagă rostul fiecăruia, partea sa de însemnătate, şi fără să se 
distingă în mod destul de riguros partea de consecinţe care revine 
fiecăreia din diferitele cauze cari determină un fenomen social”. 

Întrucât unii critici au considerat că mai bine ar fi fost să se vor- 
bească de sociologie mecanică decât de mecanica socială, S. Haret 
răspunde la această obiecţie: „Poate să fie sociologie mecanică dacă 
tratezi ştiinţa sociologiei după metoda mecanică; dar este şi me- 
canică socială dacă faci o carte în care nu arăţi alta decât cum se 
poate aplica mecanica la sociologie”. Haret nu a afirmat nicăieri că 
„sociologia sau va fi mecanică sau nu va fi” şi nici nu a revendicat 
că sistemul său sociologic este nou. 

Nu ştiu dacă vreun sociolog a dezvoltat principiile mecanicii 
sociale ale lui Haret, dar ar trebui analizat cum se regăsesc ele în 


2 S. Haret, Despre Mecanica socială, în Operele lui Spiru C. Haret, vol. X, 


loc. cit., p. 481. 

acțiunea socială a lui Haret, ca om de stat, şi în analizele sale soci- 
ologice asupra realităţilor româneşti, ceea ce nu ne putem permite 
aici. Viaţa socială şi politică românească l-au determinat să obser- 
ve realităţi care apoi au stat la temeiul ideilor sale sociologice. Ca 
matematician el a realizat necesitatea ca această realitate extrem de 
complexă şi de dificil de analizat, să fie studiată cu mijloacele ştiin- 
tei pozitive, recte ale mecanicii raționale. 

Indiscutabil, volumul Mecanica socială este o lucrare de soci- 
ologie. Paradoxal, deşi nu porneşte de la fondul de idei al gândirii 
sociologice, afirmă imperativul studiului societăţii pe baza princi- 
piilor matematicii şi profilează domeniile de cercetare sociologică, 
iar autorul ei, S. Haret este un autentic sociolog. 


Modernitate şi reformă în viziunea lui Spiru Haret 


Intelectualul României a fost obligat și solicitat să se implice ne- 
mijlocit în procesul de construcție a societăţii moderne. Întrebarea 
fundamentală era: cum să se realizeze modernizarea, prin copierea 
unor idei şi structuri sau prin aplicarea ideilor şi concepțiilor actu- 
ale, cu metode specifice, în contextul românesc?, temă ce a dominat 
dezbaterile din spaţiul public pe întreaga perioadă postpaşoptistă, 
fiind de actualitate şi astăzi. 

Dintre instituţiile supuse schimbării şi cu impact în viaţa so- 
cială, şcoala ocupă un loc proeminent în analizele teoretice şi în 
acțiunea practică. Instituţia şcolară este investită cu valenţe remar- 
cabile în stimularea, susținerea şi accelerarea proceselor de schim- 
bare. Una din marile reforme iniţiată de Alexandru Ioan Cuza a 
fost adoptarea Legii instrucţiunii publice, care a reglementat, timp 
de mai mult de trei decenii, funcționarea şcolii. O nouă reformă 
şcolară, cea lui S. Haret, a adaptat principiile învăţământului mo- 
dern la trebuinţele reale ale țării. Haret a conceput şcoala ca in- 
trinsecă evoluţiei societății moderne, și din această idee a elaborat 
o strategie de construcție modernă în care culturalul şi educaţia 
devansează economicul. 

Viziunea haretistă despre şcoală este un mod original de a con- 
cepe schimbarea socială într-o ţară în curs de modernizare. Haret 
însuşi este un exemplu elocvent cum intelectualul instruit şi educat 

în spiritul standardelor europene realizează cerinţe ale progresului 
generat într-o comunitate naţională. El a conceput un sistem insti- 
tuțional modern în România, adecvat aspirațiilor şi oportunităţilor 
reale de schimbare ale românilor. 

Acţiunea lui Haret se inserează în curentul ce-şi are sorgintea în 
tendința, manifestă din prima jumătate a secolului al XIX-lea din 
spaţiul românesc, ce pleda pentru un învățământ naţional modern. 
Dar, de reţinut, liberalul Haret se interferează, în unele dintre ideile 
sale, cu concepţia maioresciană despre învățământ, pe care o dez- 
voltă în unele laturi. El a înfăptuit cerința maioresciană şi emines- 
ciană de a prelua forme reale ale civilizaţiei moderne din Occident 
şi nu surogatele acesteia sau imitația unor forme secunde. 

La fel ca junimiștii, Haret sesizează deficienţele actului de mo- 
dernizare în România, datorate în primul rând neconcordanței 
dintre fond și formă. Structurile instituţionale adoptate din exteri- 
or nu răspundeau nevoilor reale ale contextului în care ele încercau 
să funcţioneze, situaţie subliniată de el: „Este un lucru evident și 
recunoscut de toată lumea, că diversele pături ale societății româ- 
neşti nu au fost atinse în mod egal de binefacerile noii stări de lu- 
cruri, inaugurată mai cu seamă prin mișcarea de la 1848”%, iar în 
altă parte scrie că una dintre cauzele disfuncţionalității evoluţiei 
sociale şi economice din România este „lipsa unei relaţii intime 
constante şi active, între cei care dau impulsul și cei care trebuie 
să-l primească”, adică între agenţii modernizării şi grupurile care 
suportau efectele modernizării nu a existat o comunitate de inte- 
rese şi de aspirații. Şcoala s-ar institui astfel în cadru şi ferment 


al progresului, al formării comportamentelor pentru schimbare, 


3 Operele lui Spiru C. Haret, vol. VII, Bucureşti: Editura Cartea 
Românească, f.a., p. 328. 

% Operele lui Spiru C. Haret, vol. VIII, Bucureşti: Editura Cartea 
Românească, f.a., p. 313. 

şi, în acest sens, stabilește direcţia de dezvoltare a învățământului: 
„Căutăm a face ca învățământul nostru să devină un învățământ 
naţional, de vreme ce ne silim a-l face să se potrivească țării noas- 
tre, în loc de a ne mulțumi să-l luăm făcut gata, într-un timp şi în 
nişte condițiuni care nu mai sunt ale noastre”%. 

Viziunea lui Haret despre învățământ este axată pe conceperea 
acestuia ca sistem unde fiecare componentă este implicată în evo- 
luţia celorlalte componente. De aceea, el accentuează învățământul 
primar, văzut ca fundament în asigurarea evoluţiei şi eficienţei ni- 
velelor superioare de învățământ. Şcoala la rându-i este un subsis- 
tem social, deci dezvoltarea ei depinde de societate, şi, în conse- 
cință, învățământul românesc se pliază pe realităţile concrete ale 
țării. Economia naţională, cultura şi alte sectoare aveau o structură 
specifică, un nivel de evoluţie, ceea ce impunea şcolii cerințe de 
realizat în concordanţă cu trebuinţele sociale ale acestora. Această 
teză nu lasă loc autarhiei sau formulelor naţionaliste desuete, dim- 
potrivă se revendică de la o concepţie modernă cu privire la statu- 
tul şcolii în comunitatea națională. 

Haret a elaborat decizii pentru învățământ fiind susținut de un 
climat spiritual, politic şi cultural dominat de imperativul orientării 
şcolii românești din acea perioadă spre obţinerea de performanţe 
europene în educaţie şi în instrucție. In anii'80-90 ai secolului al 
XIX-lea, apar proiecte de legi, se editează lucrări despre şcoală şi 
învățământ, au loc dispute cu referire la concepţia, metodele și prin- 
cipiile școlare”. Chestiunea principală era asiguarea unei orientări 
realist-pragmatice în educaţie şi instrucţie, depăşirea condiţiei școlii 
de instituţie ce pregătea tinerii numai pentru profesii bugetofore. 


% Operele lui Spiru C. Haret, vol. II, Bucureşti: Editura Cartea 
Românească, f.a., p. 271. 

% Ştefan Bârsănescu, Florela Bârsănescu, Educaţia, învățământul, gân- 
direa pedagogică din România, București: Editura ştiinţifică şi enciclopedică, 
1978. 

Pentru a contura direcţiile concepţiei haretiste despre şcoală 
prezentăm câteva dintre iniţiativele sale legislative, nu înainte de a 
menţiona trăsături ale situaţiei învățământului românesc, așa cum 
se desprind din analizele reformatorului. Acesta subliniază caracte- 
rul livresc al întregului învățământ şi accentul pus pe memorizare. 
Corpul profesoral nu avea simţul datoriei şi al responsabilității în- 
călcând de nenumărate ori regulamentele şi legile. Nu erau respec- 
tate programele, durata lecţiilor era redusă, vacanţele legale erau 
prelungite, iar unii profesori îşi permiteau să predea doar o parte a 
materiei”. Nu exista un sistem de sancțiune a abaterilor şi lipsea un 
corp de inspecţie. Funcţionau, în număr disproporționat, numai 
gimnazii şi licee clasice. 

Acest tablou sumbru asupra învățământului românesc exprima 
o anumită mentalitate, depreciativă după cum se vede, față de şcoa- 
lă. Evoluţia societăţii românești a adus în prim plan alte aspirații, 
trebuinţe şi idealuri educative care impuneau înființarea şi funcţio- 
narea altor tipuri de şcoli, cu deosebire a acelora ce pregătesc elevii 
pentru activitatea economică. 

Haret adoptă o atitudine radicală, ca urmare a analizei situaţiei 
îmvăţământului românesc: abrogarea întregii legislații şi elabora- 
rea alteia noi. In anul 1886 propune un proiect de reformă: legea 
instrucţiunii publice elementare, primare, secundare şi superioare. 
Ce prevede acest proiect? Înfiinţarea în toate comunele, care au cel 
puţin 40 de copii de vârstă şcolară, a şcolilor primare. In programa 
şcolară se va introduce lucrul manual ca materie obligatorie. De 
asemenea, urma să se constituie ateliere pe lângă şcolile primare 
rurale. În ce priveşte învățământul secundar, Haret pledează pentru 
două categorii de licee de cultură generală: clasice şi reale. O preve- 
dere deosebit de importantă sunt cursurile pentru adulți în scopul 


7 Cf. Şerban Orăscu, op. cit., p. 42. 


SOCIOLOGIE ROMÂNEASCĂ MODERNĂ | 65 


reducerii analfabetismului. Pentru copiii de vârstă foarte mică a 
gândit un sistem de grădiniţe. A avut în vedere pregătirea viitorilor 
învățători, realizată în şcolile normale rurale, iar institutorii pentru 
şcolile urbane să se instruiască în şcolile normale urbane. A propus 
organizarea unui concurs unic pe ţară pentru fiecare specialitate. 

Proiectul lui Haret nu a fost adoptat din cauza reacției, uneori 
foarte violente, din partea corpului profesoral şi a susținătorilor 
acestuia care nu puteau accepta ca, o dată cu introducerea formelor 
civilizaţiei moderne, să lucreze şi să acţioneze în spiritul schimbă- 
rii. O idee esenţială în opera lui Haret o reprezintă proporţia adec- 
vată între tipurile de şcoli. In toate proiectele sale de legi propune 
limitarea numărului de gimnazii şi lice şi creşterea numărului de 
şcoli primare. 

Reforma învățămândului mediu şi superior a lui Haret, apro- 
bată la 23 martie 1898, este un autentic program de transformare 
radicală a învățământului ce ţine seama de nevoile reale ale socie- 
tății românești deja restructurată modern în unele din compo- 
nentele sale. Faţă de proiectul de lege din 1886, reforma din anul 
1898 aduce unele elemente noi. Se prevede existența unui gimnaziu 
unic iar cursurile liceului sunt împărţite în secțiile clasică, reală şi 
modernă. Se acordă facilități pentru accesul copiilor de săteni în 
licee, acordându-se burse pentru cel puţin un sfert dintre aceştia. 
Universitățile au fost investite cu calitatea de centre de dezvoltare 
şi stimulare a ştiinţei, fiind introdusă obligaţia pentru cadrele di- 
dactice de a avea o contribuţie ştiinţifică originală recunoscută. Se 
punea astfel capăt unei situații anormale: mulţi dintre profesorii 
din universități nu elaboraseră nici măcar un articol de ziar. 

Reforma lui Haret este simptomatică pentru modul eficient de 
a acționa al intelectualului român, format în medii occidentale, în 
condiţii naţionale concrete. Savantul cu contribuţii științifice apre- 
ciate în țări cu tradiție în domeniu, a oferit, prin opera sa ştiinţifică 

şi acțiunea politică şi legislativă o strategie de aplicare de idei, teze 
şi concepții moderne. Lectura reformelor lui Haret pune în relief 
efortul unui european de a clădi instituțional o civilizaţie europea- 
nă într-o ţară europeană cu un anumit ritm al evoluţiei istorice. 

Spiru Haret nu a admis în cariera sa compromisuri, ci a urmărit 
realizarea întocmai a instituţiilor şcolare moderne. Prin consec- 
venţa sa în a-şi susține ideile de reformă în răstimpul de 12 ani 
ce s-a scurs între primul proiect de lege (1886) şi cel adoptat de 
Parlament (1898) s-a conturat un curent favorabil restructurării 
şcolii. Omul de ştiinţă Haret a fost un factor dinamic în impulsio- 
narea transformărilor din şcoală. Nu a fost singurul reformator. A 
fost o întreagă pleiadă de intelectuali deciși să acționeze pentru o 
dezvoltare modernă a învățământului românesc. Să-i menționăm 
doar pe pe C. Dimitrescu-laşi, C.I. Istrati, Titu Maiorescu, Ștefan 
Mihăilescu, V.A. Urechia, Petre Poni etc. Spre deosebire de aceştia, 
Haret s-a impus prin capacitatea de a formula cu claritate obiective 
şi de a legifera cadrul de ființare a învățământului românesc. 

Şcoala primară a fost investită de Haret cu virtuți şi competenţe 
specifice pentru sat. Omul de ştiinţă se înscrie în rândul marilor 
spirite româneşti profund marcate de situaţia deosebit de preca- 
ră a satului, de necesitatea ridicării acestuia la nivelul civilizaţiei 
timpului. Spiru Haret a acordat un rol decisiv şcolii în înlăturarea 
multora dintre racilele din mediul rural. 

În perioada 1902-1904 Haret, ministrul Instrucțiunii publice 
a iniţiat acţiuni de reorganizare a activităţilor extraşcolare la sate, 
învățătorii fiind consideraţi singura categorie profesională capabilă 
de a fi agent real al modernizării la sate şi de a sprijini țăranii să 
devină producători independenţi. Haret recunoaște că țărănimea 
este clasa „cea mai puţin atinsă de mișcarea noastră de regenerare 
naţională”. Ca răspuns, el concepe învățământul drept mijloc de în- 
lăturare a analfabetismului, şi a dispus programe pentru şcolile de 

pregătire a neştiutorilor de carte. In 1904 existau 2 000 de şcoli de 
adulți create de Haret”. 

Savantul a urmărit o strategie globală de restructurare a satu- 
lui, şcoala fiind asociată cu alte instituţii de cultură. În acest temei 
a susținut acțiunea de înființare a bibliotecilor populare sătești, în 
anul 1898 organizându-se 320 asemenea instituţii, câte zece în fi- 
ecare judeţ”. Rolul bibliotecilor sătești era acela de a lămuri noţi- 
uni de drept şi datorie, deci de a face instrucție şi educaţie juridică 
sătenilor. In acelaşi scop a înfiinţat cercurile culturale. Potrivit re- 
glementării lui Haret, învățătorii din cel mult nouă sate apropiate 
alcătuiau un cerc cultural itinerant, încât fiecare sat să fie gazda, 
cel puţin o dată pe an, a unei acțiuni culturale. In aceeaşi idee a 
transformării ţărănimii în „factor activ şi inteligent în viaţa noastră 
de stat”, Haret a gândit modalități de dezvoltare a industriei locale 
pentru a oferi ţăranului posibilitatea de a lucra şi iarna, în acest 
fel formându-se treptat deprinderile românilor pentru activitatea 
industrială”. 

S. Haret se numără printre personalitățile ce au rara șansă de a 
trăi satisfacția de a vedea efectele deciziilor şi acţiunilor lor. A fost 
de trei ori ministru, în total 9 ani și 8 luni, dar a realizat cu mult mai 
mult decât toți miniștrii de dinaintea sa (în număr de 39). Câteva 
date sunt exemplare. Astfel, din 1899 până în anul 1910 numărul 
ştiutorilor de carte din mediul rural a crescut de la 15, 2% la 34,7%. 
Numărul elevilor înscriși la școlile primare a fost cu 120% mai mare 
în acel interval de timp, iar absolvenţii şcolilor primare au crescut 
de la 9 118 la 26 992 anual. Între 1897-1911 s-au construit 2 088 


2 Operele lui Spiru C. Haret, vol. I, Bucureşti: Editura Cartea 
Românească, f.a., p. 307. 

2 Operele lui Spiru C. Haret, vol. I, p. 307. 

% Şerban Orăscu, op. cit.; Emil Bâldescu, Spiru Haret, Editura didactică 
şi pedagogică, Bucureşti, 1972. 

î1 Vezi Emil Bâldescu, op. cit., p. 303. 

localuri noi, din care 1931 numai în răstimpul ministeriatului său. 
In aceeaşi perioadă au fost înființate 60 de şcoli de meserii față de 
cele trei existente. Așadar, realizări excepţionale într-o epocă axată 
pe construcție, pe dezvoltare modernă. Haret a putut să-şi finalize- 
ze ideile şi acțiunile pentru că epoca însăși le susținea. 


Spiru Haret, reformatorul societăţii româneşti 


1. O viață închinată reformei 


Personalitate emblematică a perioadei moderne românești, 
Spiru Haret este unul din marii creatori de instituţii din România. 
Traseul său profesional se derulează sub semnul muncii continue 
şi al rezultatelor pe măsură. Mediul de viață și vremurile cuprinse 
de nevoia resimțită a unei reformări profunde a societăţii i-au fost 
favorabile deşi, uneori, i-au stat în cale obstacole, mai ales din par- 
tea adversarilor. 

După absolvirea studiilor universitare în ţară cu bile albe”, 
Haret obţine o bursă, de studii în Franţa, la concursul instituit de 
Titu Maiorescu, ministrul Instrucțiunii Publice. Ajuns la Paris, el 
constată insuficienta sa pregătire matematică şi se decide să îşi de- 
săvârşească instruirea ştiinţifică, mai întâi prin susţinerea licenţei 
în matematică la 9 august 1875 şi apoi a licenţei în fizică la 2 august 
1876. La 30 ianuarie 1878 devine doctor în matematici cu lucrarea 
Sur Linvariabilite des grandes axes des orbites planétaires (Despre 
invariabilitatea axelor mari ale orbitelor planetare), disertaţie care 
dezvoltă şi corectează cercetările lui Pierre Simon Laplace, Joseph- 
Louis Lagrange şi Simeon Denis Poisson asupra varietăţii axelor 


% Prezentarea etapelor importante din activitatea lui S. Haret include 


informaţii din studiile introductive semnate de Gh. Adamescu la volumele 
Operele lui Spiru C. Haret, Bucureşti: Editura „Cartea Românească, f.a. 

orbitelor planetare. Publicaţia „Analele Observatorului din Paris” 
a retipărit-o în anul 1885. Este primul român cu acest titlu ştiin- 
tific obţinut în capitala Franţei, cu o teză de o reală însemnătate 
ştiinţifică”. 

Calitatea tezei de doctorat şi aprecierile deosebit de elogioase 
ale unor matematicieni francezi, de pildă Henri Poincaré, erau mo- 
tive suficiente pentru proaspătul doctor în matematici să rămână 
profesor la o universitate din Paris. Cum în întreaga sa viaţă s-a 
condus după precepte morale foarte riguroase, tânărul Haret a de- 
cis să revină în România pentru a-şi oferi expertiza statului din ale 
cărui fonduri a putut să-şi asigure cheltuielile, ca bursier, în Franţa. 

După întoarcerea în ţară, în 1878 este numit profesor la cate- 
dra de mecanică raţională a Facultăţii de Ştiinţe de la Universitatea 
Bucureşti. Concomitent a funcționat ca profesor la Seminarul 
„Nifon Mitropolitul” din București, Şcoala de artilerie şi geniu, 
Şcoala de poduri şi şosele, Şcoala de ofițeri din Bucureşti. Datoria 
de profesor a îndeplinit-o exemplar deşi multe alte activități ex- 
traşcolare îl absorbeau până la epuizare. Vom discuta mai departe 
cum savantul şi profesorul Haret s-a implicat în treburile publice 
fiindcă epoca îl solicita să-şi pună cunoştinţele şi abilităţile în actele 
de modernizare a țării. 

Competenţele lui Haret nu au trecut neobservate de Ion C. 
Brătianu, preşedintele Consiliului de Miniştri, şi de D. A. Sturdza, 
ambii interesaţi de evoluţia tinerilor merituoşi. În plus, Ion Brătianu 
l-a solicitat să devină profesor de matematici al fiilor săi. Aceste 


5 Matematicianul G. Ţiţeica, cel care a fost ales membru al Academiei 


Române în locul rămas vacant după dispariţia lui Haret, scrie: „Problema tra- 
tată şi rezultatul căpătat a produs în lumea ştiinţifică de pretutindeni o de- 
osebită impresie. Puţine teze de doctorat au fost primite aşa de favorabil şi 
au fost înscrise așa de repede în analele ştiinţei, ca teza lui Haret”, G. Ţiţeica, 
Introducere la Operele lui Spiru C. Haret vol. X, Bucureşti: Editura „Cartea 
Românească, f.a., p. VII. 

legături cu fruntașii liberali ar fi fost o premisă pentru înscrierea lui 
timpurie ca membru al Partidului Naţional Liberal. O va face mult 
mai târziu, deoarece s-a perceput ca un specialist, ca tehnocrat în 
limbajul de astăzi, fiind înclinat mai degrabă spre studiu şi experti- 
ză decât către viaţa politică. 

Încă de la începuturile activităţii, tânărul profesor primeşte din 
partea autorităților şcolare misiuni de evaluare a activităţilor unor 
instituţii de învățământ, prilej să se remarce imediat ca un excelent 
profesionist în domeniul şcolii. Conștient de necesitatea creării şi 
funcționării cadrului instituțional modern în România, Haret nu 
refuză să îndeplinească şi alte sarcini cum este cea de conservator 
al Muzeului de antichităţi sau de inginer hotarnic. 

Dincolo de aceste ocupaţii, Haret s-a concentrat pe activitatea 
de studiere, evaluare, organizare şi conducere a şcolii, sacrificând 
munca ştiinţifică. El a înţeles că, în contextul societății româneşti, 
poate fi un important agent al reformelor structurale în învățămân- 
tul românesc aflat în acel moment într-o febrilă căutare a căilor 
optime de modernizare reală. Mai mult, profesorul Haret a realizat 
că societatea, mai ales elitele, exprimau aşteptări privind accelera- 
rea procesului de sincronizare a şcolii cu cerințele timpului dar și 
critici acerbe referitoare la starea învățământului românesc. 

Încă de tânăr Haret a ocupat poziţii importante în Ministerul 
Instrucțiunii Publice, pregătindu-se astfel pentru demnitatea mi- 
nisterială. În anul 1882, este numit de ministrul Instrucțiunii 
Publice V.A. Urechia, membru în Consiliul permanent de instruc- 
țiune. Ministrul următor, P. S. Aurelian, îl învestește inspector 
general al şcolilor la 3 aprilie 1883, poziţie în care s-a ocupat de 
cunoaşterea stării reale din şcoală, prin o varietate de modalități: 
vizite la şcolile din ţară, inspectarea activităţii corpului didactic, 
elaborarea de rapoarte despre problemele învățământului. În anul 
1884, înaintează ministrului Instrucțiunii Publice Gh. Chițu Raport 

general asupra învățământului secundar prezentat d-lui ministru al 
Instrucțiunii Publice şi Cultelor. Asupra acestei importante lucrări 
stăruim mai jos. 

În evoluţia sa, alături de calităţile sale incontestabile, a contat 
şansa susținerii ideilor şi proiectelor lui de către unul din cei mai 
influenți oameni publici ai timpului, D.A Sturdza. Imediat după 
preluarea Ministerului Instrucțiunii Publice, D.A. Sturdza l-a nu- 
mit secretar general, în februarie 1885. Nu mai puţin benefic i-a 
fost sprijinul lui I.I.C. Brătianu. 

La 2 martie 1889 Haret se înscrie în Clubul liberal, iar în 1895 
este ales deputat de Ilfov. Nu există prea multe informaţii despre 
activitatea sa ca deputat în intervalul 1895-1897. Se ştie că a fost 
raportor al proiectelor depuse în Parlament de ministrul Cultelor 
şi Instrucțiunii Petru Poni, în 1896. 

După cum se vede, Haret a ajuns ministru nu din întâmplare sau 
ca un oarecare politician obligat de partidul său să ocupe o funcţie. 
Fl avea deja o experienţă de 15 ani în activitatea de cunoaștere și 
organizare a şcolii, de elaborare de acte legislative şi administrati- 
ve. Spiru Haret a fost de trei ori ministru (1897-1899, 1901-1904, 
1907-1910), fiind depăşit, ca timp, doar de Constantin Angelescu, 
ministrul Instrucțiunii Publice în intervalele 1918-1919, 1922- 
1926, 1927-1928, 1933-1937. De durată au fost şi ministeriatele la 
Instrucțiune Publică deţinute de D.A. Sturdza (1885-1888) şi Tache 
Ionescu (1891-1895). În perioada acestor ministeriate s-au adoptat 
principalele reforme în domeniu. Toţi miniștrii învățământului ro- 
mânesc de după anul 1864 au stăruit în funcţia civilizatorie a şcolii. 

La 3l martie 1897 Haret este desemnat ministru al Instrucțiunii 
Publice şi Cultelor. În cei doi ani de ministeriat el pune în aplicare 
ideile gândite de-a lungul timpului ca specialist acreditat în dome- 
niul învăţământului. Trece, prin Parlament, două legi fundamenta- 
le: a învățământului secundar și superior (1898) şi a învățământului 

profesional (1899). În acelaşi răstimp s-a adoptat programa șco- 
lilor secundare, s-au elaborat regulamentele pentru toate treptele 
din sistemul de învățământ, au fost înființate şcolile de adulți, gră- 
diniţele şcolare, cantinele şcolare, a apărut revista „Albina, a fost 
instituită medalia „Răsplata muncii” pentru învățământul primar. 

Primul său ministeriat ia sfârşit la 11 aprilie 1899 odată cu de- 
misia guvernului liberal prezidat de Dimitrie A. Sturdza. După re- 
venirea, în 14 februarie 1901, la conducerea Ministerului Instruc- 
țiunii Publice şi Cultelor, Haret a trebuit să repună în vigoare legea 
învățământului primar din 1896, legea învățământului secundar 
din 1898 şi legea învățământului profesional din 1899, acte legisla- 
tive anulate, în 1900, de guvernul P.P. Carp. În același timp a stabi- 
lit baza de calcul pentru micşorarea salariilor din cauza puternicei 
crize în care se afla țara la începutul secolului XX. Acest demers a 
fost etichetat „Curba lui Haret”. În ministeriatul din perioada 1901- 
1904 Haret a acţionat pentru restructurarea sistemului de învăță- 
mânt în raport cu cerinţele procesului de modernizare a societăţii, 
care avea nevoie acută de forță de muncă instruită. Prin urmare, a 
înființat un număr mare de şcoli profesionale elementare și inferi- 
oare. În ce priveşte organizarea învățământului secundar, a redus 
cursul liceului la trei ani, a păstrat trifurcarea liceului în secţii dis- 
tincte cu profil clasic, real sau modern, a desființat examenul de 
absolvire de la sfârşitul liceului, a stabilit ca înscrierea în facultate 
să se facă numai după trecerea unui examen de admitere. 

În toamna anului 1903, Haret a înaintat Regelui Carol I „Raport 
asupra activităţii ministerului de Instrucție”, în care a prezentat le- 
gile şi alte acte normative despre şcoala în perioada 1 octombrie 
1895-31 august 1903. 

La 22 decembrie 1904 guvernul liberal condus de Dimitrie A. 
Sturdza demisionează. În perioada 1905-1906 fiind în opoziţie, 
Haret renunţă la stilul sobru al demnitarului şi intervine impetuos 

în spaţiul public pentru a explica ideile şi deciziile sale ministeriale 
şi pentru a afirma cu fermitate propria sa concepție nu doar despre 
învățământ, ci şi despre gravele probleme ale societăţii românești, 
inclusiv chestiunea țărănească despre care vom discuta mai jos. 

Haret avea nevoie de un organ de presă unde să poată apăra 
reformele sale de deciziile ministrului conservator al Instrucțiunii 
Publice M. Vlădescu. În acest scop a editat „Revista generală a în- 
vățământului” în luna mai 1905, cu sprijinul unui mare număr de 
cadre didactice. 

Organizarea, în 1905, la Bucureşti a Congresului corpului di- 
dactic primar i-a oferit ocazia fostului şi viitorului ministru al 
Instrucțiunii de a prezenta, în discursul din 1 iulie 1905, noi argu- 
mente în demonstrarea oportunității aplicării legii învățământului 
primar prin care se prevedea că şcoala primară trebuie să funcţi- 
oneze în aceleaşi condiţii oriunde în teritoriu, în mediul urban și 
în mediul rural, dând astfel o replică neechivocă adversarilor săi 
conservatori care acționau pentru organizarea diferită a învăță- 
mântului la sate de cel din orașe. 

Fiindcă i s-au reproșat reducerile bugetare din 1901 Haret a 
decis să clarifice în lucrarea din 1906, Pagini de istorie, contextul 
real al măsurilor luate de guvernul liberal. Autorul aminteşte de 
situația financiară dezastruoasă a țării la începutul anului 1900, 
fapt care avea consecinţe economice și politice, printre acestea nu- 
mărându-se pericolul dependenţei statului român de organizaţii 
financiare internaţionale: „Controlul european! Adică o comisie de 
bancheri străini, care să ia în mână administraţia finanţelor noas- 
tre, să reguleze veniturile, să supravegheze urmărirea impozitelor 
şi să mărginească cheltuielile în felul şi după conivenţa lor. Cu alte 
cuvinte, robia țării, impusă nu cu armele, după luptă vitejească, ci 


în chip ruşinos, ca robia risipitorului fără minte, căzut pe mâna 

cămătarilor, care-i storc averea şi-şi bat şi joc de dânsul”. Nu este 
greu de observat cum se repetă ciclic, în perioade de criză, presi- 
unea instituţiilor financiare internaționale asupra societăţii româ- 
neşti. Reducerile bugetare din anul 1901 au salvat creditul statului 
şi astfel țara a scăpat de a fi în incapacitate de plată. Haret a demon- 
strat cu cifre cum, chiar în aceste împrejurări, veniturile cadrelor 
didactice erau mai mari decât în perioadele precedente, aşa cum 
rezultă din analiza situaţiei materiale a corpului didactic de la 1864 
până în 1901. 

La 12 martie 1907 se instalează guvernul liberal, iar Haret preia, 
pentru a treia oară, conducerea Ministerului Instrucțiunii Publice. 
Rămâne în această demnitate până la 28 decembrie 1910. Revenirea 
sa în poziţia de ministru are loc în contextul răscoalelor ţărăneşti 
din 1907. Primul său act a fost apelul din 14 martie 1907 adresat 
preoţilor şi învăţătorilor din sate, în care le cerea să acţioneze pen- 
tru încetarea revoltelor: „Faceţi să înceteze lupta între fraţi! Faceţi-i 
să înțeleagă că cu jocul și cu arma nu se poate îndrepta ţara, că, din 
contra, i se pregătește pieirea!"*?. 

Deoarece acuzele de instigare a ţăranilor la răscoală erau în- 
dreptate către corpul didactic şi corpul preoţesc din sate, Haret a 
declanșat o amplă anchetă la care au fost implicaţi inspectori şi re- 
vizori, episcopi şi protoierei, proprietari şi arendaşi. El însuşi a stu- 
diat rapoartele prefecţilor către ministrul de interne. Pentru fiecare 
judeţ a întocmit dosare voluminoase despre situaţia din timpul răs- 
coalelor. A urmărit mersul proceselor intentate unui mare număr 
de preoți şi învățători suspectaţi de instigare. În „Raport la Rege nr. 


% S. Haret, Pagini de istorie, în Operele lui Spiru C. Haret, vol. VIII, 
București: Editura Cartea Românească, f.a., p. 163. 

55 S, Haret, „Circulara din 14 martie 1907 către toți cucernicii preoți şi 
către toți învățătorii din comunele rurale ca să ajute la potolirea spiritelor”, în 
Operele lui Spiru C. Haret, vol. III, Bucureşti: Editura Cartea Românească, f.a., 
p. 25. 

17116 din 13 august 1907 despre acțiunea preoților şi învăţătorilor 
rurali în timpul răscoalei din 1907” Haret exprimă convingerea că 
ancheta „este în mod hotăritor în favoarea preoților şi a învățători- 
lor”. Mai mult, supune spre semnare Regelui proiectele de decrete 
prin care se conferă medaliile „Răsplata Muncii pentru şcoală” şi 
„Răsplata Muncii pentru biserică”, acelor învăţători şi preoți, care, 
în timpul răscoalelor, şi-au făcut datoria. 

În perioada 1907-1910 ministrul Instrucțiunii Publice Haret a 
îndeplinit şi funcţia de vicepreşedinte al Consiliului de Miniştri, 
fără a fi oficializată, având însă misiunea de a suplini lipsa tempo- 
rară a preşedintelui Consiliului de Miniştri, căpătând o autoritate 
incontestabilă în partid şi în spaţiul public. 

Haret a reformat şcoala, şi implicit societatea românească, nu 
ca politician, ci ca un reformator din poziţia de specialist, dovedi- 
tă cu prisosinţă în toate împrejurările. Ca ministru acorda atenţia 
necesară oricărui detaliu fără a se mulțumi doar cu trasarea unor 
direcţii generale, aşa cum procedează un politician. El mai mult 
consilia pe alții decât să se fi lăsat consiliat. Fiecare decizie avea la 
bază o amănunțită documentare, după cum spune Gh. Adamescu, 
unul dintre colaboratorii săi. Ministrul redacta personal circularele 
şi deciziile Ministerului Instrucțiunii Publice şi Cultelor. În plus, îşi 
făcea timp pentru a scrie învăţătorilor ce îi trimiteau petiţii. Ţinea 
legătura direct cu ţara prin audienţele acordate la minister dar şi 
la propria locuinţă. Orice cerere era satisfăcută numai dacă era în 
acord cu legea, și nu ţinea cont de apartenența politică a petenţilor. 
Din această cauză unii dintre membrii partidului său i-au deve- 
nit adversari. Toate aceste inițiative dovedesc un comportament de 
demnitar preocupat de tot ce se petrece în domeniul său. Este aici 
şi o probă de pasiune însuflețită pentru problemele şcolii şi ale so- 
cietăţii. El nu rămâne în cercul strâmt al protipendadei politice şi 
caută să cunoască România profundă, adică România rurală unde 

schimbarea de tip modern se producea destul de lent și fară efecte 
directe asupra populaţiei ţărăneşti. 

Haret este exemplar ca om al dialogului, al dezbaterilor publi- 
ce. A fost interesat de opiniile şi ideile tuturor celor preocupaţi de 
schimbări structurale. Multe din deciziile sale aveau la bază lungi 
studii şi dezbateri cu actorii sociali ai şcolii. Peste tot pe unde a ac- 
tivat a lăsat amprenta puternicei sale personalităţi dând astfel sens 
concret lucrului cu temeinicie făcut. 

În afara de apetența lui pentru dialog direct cu învățătorii, re- 
cunoaștem în conduita lui Haret expresia unei administrații inefi- 
ciente, din cauza căreia ministrul trebuia să urmărească aplicarea 
întocmai a tuturor deciziilor. 

Deşi ocupat cu treburile de stat, Haret nu a neglijat statutul de 
om de ştiinţă. În 1886, a fost propus ca membru activ Academiei 
Române, dar a fost acceptat abia la 31 martie 1892. Fără a se cu- 
noaşte motivele, Haret nu a ţinut discursul de recepție stabilit pen- 
tru 29 mai 1892 („Despre influenţa științelor pozitive asupra dez- 
voltării condiţiilor vieţii moderne”). Haret a prezentat, în şedinţele 
Academiei Române, comunicările: „Despre acceleraţiunea seculară 
a mișcării medii a Lunii”, 4 aprilie 1889; „Consideraţiuni relative la 
studiul experimental al mișcării apei în canalele descoperite şi la 
constituțiunea intimă a fluidelor”, 19 martie 1882; „Teorema ariilor 
în mişcarea sistemelor materiale”, 17 octombrie 1894; „Notă asu- 
pra poporaţiunii României”, 6 iunie 1903; „Observaţiuni ştiinţifice”, 
7 octombrie 1905; „Meteorul de la 29 noiembrie 1911”, 2 decem- 
brie 1911; „Pata cea mare roșie de pe planeta Jupiter”, 1912; „Henri 
Poincaré”, 9 noiembrie 1912. 

Haret a elaborat două rapoarte asupra unor cărţi propuse pen- 
tru premiere de către Academia Română: „Raport despre cartea 
Contribuţiuni la munca pentru ridicarea poporului de Sp. Popescu, 
prezentată la Academie pentru premiul Adamachi”, 1905; „Raport 

despre aeroplanul Vlaicu prezentată la Academie pentru premiul 
Lazăr”, 1912. 

În 1910 îi apare volumul Mécanique Sociale, prima lucrare ro- 
mânească de analiză sistematică şi coerentă a societăţii, pe baza 
unor analogii matematice între legile mecanicii şi legile cărora le 
sunt supuse fenomenele sociale. G. Ţiţeica o aşează, calitativ, pe 
același plan cu teza de doctorat a lui Haret: „singura lucrare, care 
prin proporțiile şi însemnătatea ei stă cu cinste alături de teza de 
doctorat e, fără îndoială, Mecanica socială” 3. 

Recunoscându-i-se valoarea cercetărilor în matematică, în anul 
1976, cu prilejul împlinirii a 125 de ani de la nașterea lui, Uniunea 
Internaţională a Astronomilor a dat numele Spiru Haret unui cra- 
ter de pe fața invizibilă de pe pământ a Lunii. 

După o viață profesională și publică trepidantă, Haret se pen- 
sionează în ziua de 1 aprilie 1911, renunțând la cariera univer- 
sitară înainte de termenul fixat de lege, aşa cum a procedat şi T. 
Maiorescu. O boală nemiloasă îl măcina, însă mai mult decât sufe- 
rința fizică l-au afectat atacurile venite din partea adversarilor. Este 
conştient de efectele produse de unele dintre actele sale, ceea ce îl 
face să spună în cuvântul ţinut la banchetul organizat în onoarea 
sa în 12 decembrie 1911: „Nimeni nu poate să facă binele fără să 
nu aibă şi suferințe pentru aceasta”. A contat poate în decizia sa și 
gestul lui, considerat jignitor de presă şi de către unii politicieni, de 
a-i fi reproșat lui Maiorescu că demisia acestuia, în 28 septembrie 
1909, din funcția de membru asesor al Comisiei de judecată a cor- 
pului didactic secundar şi superior ar fi fost un refuz de serviciu, 
din care cauză venerabilul gânditor şi profesor şi-a dat demisia din 
învățământ în 23 octombrie 1909, înainte de pensionarea sa la ter- 
menul legal de 15 februarie 1910, când ar fi împlinit 70 de ani. 


% G. Ţiţeica, Introducere la Operele lui Spiru C. Haret vol. X, loc. cit., p. 
VIII. 

Deşi bolnav incurabil, Haret a continuat să fie prezent în spa- 
tiul public şi astfel a sprijinit cu prestigiul său înființarea, în 1912, 
a Ligii Deşteptarea pentru ajutorarea muncitorimii şi a publicat 
un apel în care a arătat scopul asociaţiei şi a editat revista „Liga 
Deşteptarea”, În acelaşi răstimp a înființat Banca Viticolă, el însuși 
fiind proprietarul viei de la Valea Călugărească. 

În testamentul, datat 8 ianuarie 1910, scrie: „Plec din lume cu 
mulțumirea că nu am pierdut vremea şi că mi-am îndeplinit dato- 
riile atât pe cât puteam să mi le îndeplinesc în împrejurările în care 
am trăit şi în marginea puterilor mele fizice şi intelectuale. Aceasta 
să fie şi mângâierea acelora care m-au iubit şi care vor rămânea 
după mine”. În ziua de 17 decembrie 1912 se stinge din viață. 


2. Şcoala în societatea modernității tendenţiale 


Una din marile reforme din epoca lui Alexandru Ioan Cuza a 
fost adoptarea Legii instrucţiunii publice din 1864 şi, timp de mai 
mult de trei decenii, şcoala în România a funcționat în temeiul ei. 
În anii'80 şi "90 ai secolului al XIX-lea apar proiecte de legi, se edi- 
tează lucrări despre şcoală şi învățământ, au loc dispute cu referire 
la concepţia, metodele şi principiile școlare”. Chestiunea princi- 
pală era asigurarea unei orientări realist-pragmatice în educaţie şi 
instrucţie, depăşirea condiţiei şcolii de instituţie ce pregătea tinerii 
numai pentru profesii bugetofore. 

Fără îndoială, şcoala a fost o instituţie fundamentală în ridica- 
rea nivelului de instruire şi de educare a tuturor naţiunilor. Elitele 
moderne au fost create de şcoală. După Unirea din 1859 şi după 
câștigarea independenţei în 1877, Regatul român trebuia să devină 


* Ştefan Bârsănescu, Florela Bârsănescu, Educaţia, învățământul, gândi- 

centrul de iradiere a culturii naţionale către românii de pretutin- 
deni. Modalitatea fundamentală de formare și educare a conștiinței 
naţionale a fost şcoala, instituţia prin care se afirmă şi se dezvoltă 
burghezia naţională. De aceea reforma învățământului a fost o pri- 
oritate pentru toți miniştrii învățământului din Regatul României. 
Să recunoaştem rolul excepţional al burgheziei în susținerea dez- 
voltării instituţiei şcolare ca motor al evoluţiei sociale și culturale 
moderne. Totuşi modernizarea societății româneşti nu s-a produs 
de către burghezia autohtonă întrucât aceasta era destul de fragilă. 
În România învățământul a fost o cale de formare a burgheziei na- 
tionale şi a elitelor moderne. 

Evoluţia modernă în România a avut loc în mod diferit față de 
modernitatea occidentală, unde dezvoltarea economică de tip ca- 
pitalist a impus burghezia ca forța socială dominantă în societate, 
clasă socială care a edificat un cadru instituţional concordant cu 
valorile ei. Procesele de modernizare românească pot fi descrise 
prin noțiunea „modernitate tendenţială”, prin care desemnăm actul 
de dezvoltare modernă în direcţie inversă față de modernitatea cla- 
sică, recte occidentală. Modernitatea românească este tendențială 
fiindcă modernizarea s-a produs prin înlocuirea vechilor instituţii, 
feudale, cu instituţii preluate din Occident ce funcționau într-un 
context socio-economic agrar și rural. Modernitatea româneas- 
că s-a produs de sus în jos, de la grupurile conducătoare, care au 
aderat la valorile moderne, către toate celelalte grupuri sociale. S-a 
creat organismul instituțional politic şi juridic modern, necesar în 
susținerea spiritului naţional, în lipsa unei baze economice de tip 
capitalist. Modernitatea, în cazul românesc, este cadrul și elementul 
de susţinere a naţionalului, dar nu prin baza economică, care ar fi 
trebuit să fie temei al afirmării statului național. Modernitatea este 
mai mult o aspirație, un ţel de atins dar niciodată pe deplin reali- 
zat. Prin urmare, modernitatea răzbate greu şi lent prin complicata 

rețea de structuri socio-instituţionale din societatea românească 
tradițională şi patriarhală. De aceea ea este o modernitate predo- 
minant mozaicată, nestructurată sub o formă dominantă clară. Din 
cauza insuficienței sau inexistenţei resurselor de modernizare în 
interior (resurse ideologice, economice, administrative, financiare 
etc.) modernitatea tendenţială este o formă asimptotică de moder- 
nizare, fără să ajungă la specificațiile modernităţii, oricât de mult ar 
părea că se apropie. Modernitatea, fiind starea tendenţială a socie- 
tăţii, nu se instituie ca o certitudine la toate palierele organismului 
social fiindcă ea este inconsistentă şi se manifestă inegal pe diferite 
domenii. Ideea unui model de dezvoltare ce ar trebui urmat de 
alte țări s-a dovedit neproductivă întrucât „nimic nu este atât de 
înrădăcinat în particularităţile istorice cum sunt instituţiile şi ac- 
torii politici”. 

Conceptul de modernitate tendenţială este util în explicarea ide- 
ilor şi acţiunilor întreprinse de Spiru Haret. Autorul Mecanicii soci- 
ale abordează, ca orice autentic intelectual, problematica dezvoltării 
sociale şi economice din unghiul finalității morale. Modernizarea 
societății românești este benefică numai dacă produce mutații în 
conduita şi gândirea morală individuală şi colectivă. Iată ce spunea 
în articolul „Constatări triste, publicat în „Revista generală a învă- 
țământului” din octombrie 1906: „Pe noi ne încântă strălucirea ex- 
terioară, mulțimea palatelor clădite și lungimea şinelor de fier care 
străbat ţara; nu băgăm însă de seamă că lăsăm neatins fondul moral 
care forma temelia mizeriei bizantine, împlântată la noi de infamul 
regim fanariot. Dar tocmai aceasta este principala, unica reformă 
care trebuie făcută, ca să avem dreptul a vorbi de repedea noastră 


% Constantin Schifirneţ, Formele fără fond, un brand românesc, 


București: Comunicare.ro, p. 205; Idem, „Modernitatea tendenţială”, Sociologie 
Românească, IL, 4, 2009. 
° Manuel Castells, Le pouvoir de Lidentite, Traduit de Langlais par Paul 

intrare în lumea civilizată. Drumuri de fier şi palate se construiesc 
în centrul Africii; dar pe câtă vreme va înflori acolo domnia celui 
mai tare, celui mai şiret sau celui mai nerușinat, nu va putea fi vor- 
ba de civilizaţia continentului negru”. Efectele derivate din insu- 
ficienta modernizare în toate componentele societăţii erau atât de 
evidente încât nu este surprinzătoare asemănarea izbitoare a idei- 
lor liberalului Haret cu ideile maioresciene şi, mai ales, cu rigoarea 
eminesciană. 

Despre Spiru Haret se spune că este omul şcolii, ctitorul şcolii 
româneşti, reducând astfel personalitatea lui la o singură dimensi- 
une. Într-adevăr Haret a reformat învățământul românesc iar unele 
dintre ideile sale continuă să stăruie până astăzi. Se neglijează însă 
faptul că Spiru Haret este, în realitate, un reformator al societăţii 
româneşti. El a intuit, la fel cum au gândit Cuza, Kogălniceanu, 
Maiorescu şi Eminescu, că o societate predominant agrară şi ță- 
rănească trebuie modernizată din interiorul ei, punând în mişcare 
fondul său de către instituții adecvate. Una dintre aceste institu- 
ţii este şcoala, concepută de Haret ca mijloc fundamental al unor 
transformări în mediul țărănesc. Nu doctrina liberală l-a condus 
spre ideea schimbării moderne, ci viziunea sa despre mersul mo- 


dernizării în România l-a condus spre liberalism. 


3. Reforma învățământului românesc 


Reforma lui S. Haret are în centrul ei principiul modern despre 
şcoală ca intrinsecă schimbării societăţii, şi, din această perspec- 
tivă, a elaborat un program de construcţie instituțională în care 
cultura şi educaţia devansează economicul. Reformele sale pun 


în relief efortul unui european de a clădi instituțional o civilizație 


4 Operele lui Spiru C. Haret, vol. VIII, loc. cit., p. 278. 

europeană într-o țară europeană cu un anumit ritm al evoluţiei 
istorice. Savantul cu contribuţii ştiinţifice apreciate în țări cu tra- 
diție în domeniu a oferit, prin opera sa ştiinţifică şi acţiunea poli- 
tică şi legislativă, un model de explicare a modernizării societăţii 
româneşti. 

Nucleul doctrinei haretiste se conturează în Raport general asu- 
pra învățământului secundar prezentat d-lui ministru al Instrucțiunii 
Publice şi Cultelor, lucrare redactată la vârsta de 33 ani, în 1884, în 
calitate de inspector general al Ministerului Instrucțiunii Publice 
şi Cultelor. Aşa cum scrie Gh. Adamescu, mare parte din ideile 
din Raportul din 1884 se regăsesc în proiectele de legi pentru con- 
strucția localurilor de şcoli primare (publicate în 1889) şi în cele 
cuprinse în proiectul de reformă a învățământului, prezentat de 
D.A. Sturdza (1886), la care Haret colaborase în calitate de secretar 
general al Ministerului Instrucțiunii Publice şi Cultelor“. Mai mult 
decât atât, spiritul modern al Raportului îl întâlnim în toată opera 
sa legislativă şi în toate actele sale privind reforma şcolară. Când a 
ajuns ministrul Instrucțiunii, în 1897, Haret avea deja programul 
de reformă elaborat încă din 1884. Consider Raportul, insuficient 
studiat de exegeţii haretieni, o lucrare fundamentală a ştiinţelor so- 
ciale româneşti prin analiza societăţii în toate dimensiunile ei, cu 
accent, se înţelege de la sine, pe instituţia şcolară. Şcoala se instituie 
în cadru de referință al principalelor probleme sociale, culturale, 
naţionale şi economice dintr-o societate înscrisă pe calea schim- 
bărilor moderne. Haret constată în Raport, pe linie junimistă, că 
şcoala românească tinde spre adoptarea unui sistem de învățământ 
din alte culturi și civilizaţii, fără a avea o bază doctrinară: „Pentru 
a răspunde cu claritate, trebuie să ne aruncăm ochii un moment 
asupra dezvoltării istorice a doctrinelor educaţiunii în ţările unde 

originile acestei dezvoltări se urcă la sute de ani înapoi, și de la care 
noi am împrumutat întocmai sistemul nostru de învățământ, fără 
a pune mai nimic de la noi; întocmai ca un popor care, sosit mai 
târziu în cercul lumii civilizate, a trebuit să ne grăbim a profita de 
experienţa altora, fără a putea adăugi rezultatele propriei noastre 
experienţe, ce ne lipseau”. 

Organizarea şi conducerea şcolii înseamnă, mai întâi, defini- 
rea trebuinţelor şi mijloacelor umane și financiare dintr-un stat, 
elaborarea unui plan general de stabilire a locului ce trebuie să-l 
ocupe fiecare tip de şcoală în sistemul de învățământ: „Şcolile unui 
stat formează un corp organizat, în care fiecare organ are funcţia sa 
deosebită, toate împreună conlucrând la buna stare a organismului 
întreg”. Haret proiectează politica şcolară pe ceea ce s-ar numi 
astăzi principiile de management. Orice reformă nu poate fi decât 
globală şi ea se aplică numai în temeiul unui plan de dezvoltare a 
şcolii într-un context social: „Alcătuirea acestui plan general este 
partea cea mai grea şi mai delicată în confecţiunea legislaţiunii şco- 
lare; ea cere, pe lângă altele, o cunoștință aprofundată de trebuinţele 
actuale şi viitoare ale țării, cum şi de mijloacele de care dispune ea, 
şi care sunt de natură foarte diversă şi foarte greu de apreciat, când 
e vorba de şcoli”. El a plănuit reforma în spiritul managementului 
proiectelor, fiind orientat de principiul controlului foarte riguros 
asupra utilizării resurselor, destul de limitate, destinate şcolii. 

Inspectorul general al Ministerului Instrucțiunii Publice relevă 
o situaţie ciudată în ce priveşte Legea generală a Instrucțiunii din 5 
decembrie 1864, o lege „foarte liberală”, dar neaplicată riguros. Deşi 
neabolită în mod formal, în realitate legea a fost desființată: „unele 


* Spiru C. Haret, Raport general asupra învățământului secundar pre- 


zentat d-lui ministru al Instrucțiunii Publice şi Cultelor, Bucureşti, 1884, în 
Operele lui Spiru C. Haret, vol. I, loc. cit., p. 5. 

2 Ibidem,p.8. 

părţi s-au lăsat pur şi simplu neaplicate, ba chiar fără încercare de 
a se aplica”. S-au folosit numeroase tertipuri pentru a nu respecta 
prevederile ei, o demonstraţie în plus a discrepanţei dintre regle- 
mentarea juridică şi cadrul social, cultural şi naţional: „s-au creat 
şcoli prin simplă măsură bugetară, şi s-a văzut atunci acest lucru 
extraordinar: şcoli care singure nu știau scopul pentru care sunt 
create, altfel decât prin numele sub care figurau în buget’. Haret 
oferă o explicaţie pertinentă actelor de modernizare în învățământ. 
Efectele aplicării legii din 1864 nu au pătruns în profunzimea pro- 
cesului de reformă a şcolii. Modernitatea exista doar ca tendință 
şi nicidecum ca dimensiune dominantă a şcolii. Precaritatea re- 
formei şcolare se referă la lipsa regulamentelor de aplicare a Legii 
Instrucțiunii Publice din 1864, de pildă, regulamentul pentru con- 
cursurile la catedrele universitare, iar alte regulamente s-au făcut 
„în flagrantă opoziţiune cu legea; spre exemplu, regulamentul de 
ordine şi disciplină pentru licee [...]. Cu modul acesta de multe 
ori acelaşi lucru se vede regulamentat în două sau trei feluri, spre 
marea bucurie a celor care au avut trebuință a-şi modifica purtarea 
după trebuinţele momentului”. O excelentă idee este cea cu privire 
la derogările de la lege de către directori sau consilii școlare, dero- 
gări socotite, după un timp de aceiaşi, ca fiind tradiţii: „astăzi sunt 
invocate sub numele de tradițiuni, contra şi a legii, şi a regulamen- 
telor, și a bunului simț”. + 

Reforma şcolii avea loc într-o societate în care, după recen- 
sământul general al populaţiei din anul 1899, procentul total al 
analfabeţilor era de 78%, iar în mediul rural se ridica la 84% din 
populaţie. Acesta a fost rezultatul, după 35 de ani, de funcționa- 
re a şcolii în virtutea instituirii învățământului primar obligato- 
riu de către legea instrucţiunii din 1864. Prevederea legală asupra 


3 Ibidem, p. 9-10. 
“Ibidem, p. 10. 

obligativităţii învățământului primar nu a fost aplicată pentru toți 
copiii din cauza numărului nesatisfăctor de învățători şi de clădiri 
şcolare. Din datele aceluiaşi recensemânt reiese că pentru instrui- 
rea celor 686.054 copii de vârstă şcolară era nevoie de 8500 învă- 
țători față de cei 4429 învățători care funcționau în acel moment 
pentru 354.000 copii - o dovadă în plus a crizei acute de personal 
calificat pentru şcoala primară. 

Încă din anul 1884, Haret concepe reforma şcolară ca act de 
adoptare a unei legislații sistematice complete şi omogene, prin 
modificarea radicală a legii din 1864 şi anularea tuturor regula- 
mentelor şi circularelor întocmite în baza acestei legi: „Cu aceasta 
nu înţeleg ca să se refacă din nou tot edificiul învățământului nos- 
tru. Din contra, va trebui să se evite cât se va putea mai mult a se 
aduce o nouă perturbare în mersul lucrurilor, prin desființare de 
instituțiuni existente şi crearea altora nouă. Ceea ce cer este a se 
armoniza legislaţiunea şcoalelor, şi pentru a ajunge acolo sunt silit 
a reclama suprimarea a tot ce a contribuit la producerea anarhiei 
actuale” ”. Este necesar să precizăm că Haret se referă la anarhia 
din învățământ generată de lipsa de unitate în sistemul legislativ. 

În același Raport Haret afirmă rolul fundamental al corpului 
didactic în reformarea şcolii, idee regăsită apoi în toate actele sale 
ministeriale. Chestiunea personalului didactic „este tot așa de im- 
portantă, dacă nu chiar mai importantă decât a programelor; căci 
un bun profesor cu o programă mediocră dă tot mai bune rezultate 
decât un profesor mediocru cu cea mai bună programă”*. 

Viitorul ministru suprinde un fenomen specific pentru orice 
perioadă de tranziție. Modernizarea școlii s-a făcut cu stocul de 
forță de muncă existent, admiţându-se suplinitori, - unii dintre 
ei neavând vârsta de 18 ani, cu cunoștințe insuficente —, fără a li 


“Ibidem, p.Ll. 

se impune măcar trecerea formală printr-un examen. Mai bine de 
23% din catedrele de gimnazii şi licee erau suplinite®. De aceea el 
afirmă că sunt necesare programele pentru corpul didactic deoare- 
ce „personalul nostru didactic s-a format singur pe sine, şi tradiţi- 
unile didactice nu există în şcolile noastre”. 

Haret dezvăluie preocuparea exclusivă a întregului învățământ 
pentru instrucție, în dauna educaţiei. Accentul este pus numai pe 
însuşirea unui mare volum de cunoştinţe, fără a se lua în seamă for- 
marea conștiinței civice: „Se poate prea bine concepe un bun cetă- 
țean și părinte de familie care nu ştie istoria coifului lui Alexandru 
cel Mare; însă cineva care nu va avea iubire de familie și de țară, 
onestitate, curaj civic şi militar, abnegaţiune, simţ de dreptate, acti- 
vitate, energie, nu e cu putinţă a fi cetățean folositor; din contra, va 
fi mai mult decât un ignorant o piedică, dacă nu un pericol pentru 
țara şi familia lui”*!. 

Spirit pozitiv, cunoscător al învățământului românesc, Haret 
este conştient de caracterul utopic al oricărei acţiuni de a transfor- 
ma deodată întregul învățământ, fiindcă îi lipsesc mijloacele nece- 
sare pentru atingerea acestui obiectiv. Principiul reformei şcolare 
este axat pe concentrarea tuturor mijloacelor pentru a forma per- 
sonalul necesar şi un tip modern de şcoală”. 

Haret oferă un exemplu de schimbare a formei cu păstrarea 
fondului vechi, o dovadă în plus a modernităţii tendenţiale. Decizia 
înființării şcolilor reale a fost aplicată nu prin crearea de şcoli reale 
adecvate, ci prin acordarea titlului de şcoli reale mai multor gimna- 
zii nefuncţionale: „de aceea se văzură câteva din gimnaziile acelea 
începând a purta numele de reale, fără ca în realitate să se fi adus 


* Ibidem, p.31. 
5 Ibidem, p.74. 
5 Ibidem, p. 109. 
° Ibidem, p. 140. 

altă schimbare vechii stări de lucruri decât suprimarea din progra- 
me a limbii latine şi elene, şi introducerea celei germane. Încolo, şi 
localurile, şi personalul, şi metodele rămâneau tot ca mai înainte”*. 

La fel ca Maiorescu, cere un studiu aprofundat al oportunită- 
ţii şcolilor reale în România: „trebuie o organizare studiată pe de- 
plin, întinzându-se la toate detaliile şi nelăsând nimic întâmplării; 
altminteri gimnaziile reale nu vor fi decât un element de slăbire 
a învățământului în genere, şi mai prudent ar fi a le suprima sau 
transforma chiar de pe acum iar în gimnazii clasice". 

Haret îşi exprimă o viziune optimistă faţă de evoluţia școlii ro- 
mâneşti întrucât: „Dispunem de câteva elemente, din nenorocire 
nu multe, care vor fi foarte prețioase în lucrarea de organizare şi de 
sistematizare”. Cauza stării de lucruri din învățământ este „lipsa de 
sistemă şi de perseverenţă. Când vom face ca legile, regulamentele, 
programele şi ordinele ministeriale să fie de acord unele cu altele, 
vom fi făcut mai jumătate din treabă. Pentru rest, am speranța că 
nu ne va lipsi nici capacitatea, nici tragerea de inimă”. 

Citind acest Raport parcă îl citeşti pe Eminescu, și el, la rându-i, 
revizor şcolar pentru un timp. Poetul supune unei analize profunde 
o realitate socială, cea a şcolii româneşti pe care și Haret o studiază 
dar o şi reformează. 

Nu putem trece peste situaţia, bizară într-un anume fel, că în 6 
martie 1885 Academia Română refuză premierea Raportului gene- 
ral anual asupra învățământului din cauza raportului negativ al lui 
B. P. Hasdeu, care îl apreciază „având o actualitate prea încărcată” 
şi un ton „critic”, judecată contrastantă cu aprecierea secretarului 
permanent al Academiei Române, D.A. Sturdza. 


5 Ibidem, p. 144. 
` Ibidem, p. 146. 
55 Ibidem, p. 177. 
„Dacă vreodată am simţit o mare bucurie sufletească, aceasta a fost 
la citirea Raportului d-tale. Ai pus nu numai mâna pe rană, dar ai pus-o în 

4. Învăţământul, fundament al dezvoltării naţionale 


După cum am spus în studiul Modernitate și reformă în viziunea 
lui Spiru Haret, din care reluăm câteva pasaje, viziunea haretistă se 
referă la realizarea cerinţelor progresului generat într-o comunitate 
naţională şi concepe şcoala ca parte a schimbării sociale într-o țară 
în curs de modernizare. În viziunea lui Haret, şcoala devine fun- 
dament al schimbărilor moderne în România, ea preluând într-o 
anumită măsură roluri de dezvoltare ce aparțin altor segmente ale 
societăţii. Haret a demonstrat că statul are capacitatea de moder- 
nizare a şcolii numai cu forțe materiale şi umane românești: „căci 
un popor care nu găseşte în sine însuși toate elementele necesare 
propriei sale dezvoltări nici nu merită acest nume””. Prin refor- 
mele sale, Spiru Haret a urmărit ralierea societății româneşti pre- 
dominant agrare şi ţărăneşti la cerinţele economiei de tip burghez, 
la normele europene de organizare și administraţie a instituţiilor. 
Şcoala este investită de către Haret cu misiunea de a forma la elevi 
deprinderi specifice unei vieți profesionale diferite de cea agrară 
tradițională. În plus, şcoala are menirea de a forma conştiinţa des- 
pre drepturile şi obligaţiile cetăţeneşti într-un stat democratic con- 
stituțional. Spiru Haret a conceput educaţia şi instrucţia populaţiei 
ca factori principali de transmitere a cunoştinţelor de bază şi de 
formare a abilităţilor necesare în activităţile practice, în special în 
acelea specifice mediului agricol. 

Haret se interferează, în unele dintre ideile sale, cu concepţia 
maioresciană despre învățământ, pe care o dezvoltă în unele la- 
turi. El a înfăptuit cerința maioresciană şi eminesciană de a prelua 


cunoştinţă de cauză şi cu tăria unui medic care ştie ce face şi care ştie ce face 
cu iubire şi durere de inimă”, îi scria Dim. A. Sturdza lui Haret, în 21 decem- 
brie 1884. În Operele lui Spiru C. Haret, vol. XI, Bucureşti: Editura Cartea 
Românească, f.a. 

forme reale ale civilizaţiei moderne din Occident. Reiau ideea lui 
că structurile instituționale adoptate din exterior nu răspundeau 
nevoilor reale ale contextului în care ele funcționau: „Este un lu- 
cru evident şi recunoscut de toată lumea, că diversele pături ale 
societății româneşti nu au fost atinse în mod egal de binefacerile 
noii stări de lucruri, inaugurată mai cu seamă prin mișcarea de la 
1848", iar, pe de altă parte, una dintre cauzele disfuncționalității 
evoluţiei sociale şi economice din România este „lipsa unei relaţii 
intime constante şi active, între cei care dau impulsul şi cei care 
trebuie să-l primească””, adică între agenţii modernizării şi grupu- 
rile afectate de efectele modernizării nu a existat o comunitate de 
interese şi de aspirații. 

La fel ca Maiorescu, Haret crede că învățământul din România 
este orientat prioritar către latura teoretică, văduvind elevii de for- 
marea deprinderilor pentru activități practice: „Pretutindeni se 
cere ca profesorii să nu facă apel la memoria şcolarilor decât atunci 
când raționamentul nu-i poate ţine locul. Peste tot se impune a se 
face aplicaţiuni si a se dezbrăca învățământul cât mai mult posibil 
de caracterul abstract şi pur teoretic”%. Învățământul este un fac- 
tor al dezvoltării economice, fiind un stimul al acesteia. Critica și 
acțiunea lui Haret de înlăturare a orientării școlii către o educaţie 
abstractă aveau ca scop demonstrarea oportunității învățământu- 
lui profesional care trebuie „mai mult să preceadă decât să urmeze 
mişcarea economică”*!, şi, în consecinţă, statului îi revine obligaţia 
organizării rețelei de şcoli profesionale. Modul cum el concepe în- 
vățământul profesional este încă un argument al opțiunii pentru 
soluţii adecvate contextului național. 


5 Operele lui Spiru C. Haret, vol. VII, loc. cit., p. 328. 
5 Operele lui Spiru C. Haret, vol. VITI, loc. cit., p. 313. 
© Operele lui Spiru C. Haret, vol. IL, loc. cit., p. 312. 

s Ibidem, p. 384. 

Trei scopuri urmăreşte învățământul într-o societate: să forme- 
ze buni cetăţeni, să dea elevilor un fond de cunoştinţe generale ne- 
cesare în viață, să pregătească profesioniști pentru toate domeniile 
societăţii”?. Haret scrie că școala este „unul dintre instrumentele de 
acţiune socială cele mai puternice, prin faptul că efectele ei se simt 
în toate părţile țării şi în toate straturile societăţii. Ea poate face 
servicii însemnate chiar în unele direcțiuni, care la prima vedere nu 
s-ar părea că intră în domeniul său”. 

Pentru demnitarul Haret, o chestiune esenţială pentru o ţară în 
curs de modernizare rămâne gestionarea mijloacelor financiare alo- 
cate învățământului secundar. România era singura ţară din lume 
în care învățământul secundar era integral gratuit. Cum chestiu- 
nea mijloacelor financiare era foarte serioasă, Haret atrăgea atenţia 
asupra imposibilității ca statul să poată susține financiar o creştere 
continuă a numărului școlilor secundare. Aceste şcoli puteau func- 
ționa numai în măsură în care satisfăceau anumite trebuinţe ale 
societăţii, şi în nici un caz pentru a scoate absolvenţi fără nici o 
perspectivă în a găsi un loc de muncă, fiindcă efectul ar fi dezastru- 
os: „s-ar crea o sumă de oameni declasaţi, spre nenorocirea lor şi 
spre primejduirea rânduielii țării”*. În același spirit, Haret pledea- 
ză pentru o politică şcolară echilibrată încât numărul şcolilor se- 
cundare să nu crească peste măsură: „Nu trebuie ca toată tinerimea 
țării să fie exclusiv bacalaureată, tot aşa precum nu trebuie ca toți 
tinerii să fie seminariști, sau militari, sau profesori, sau ingineri”. 
El surprinde o realitate întâlnită de-a lungul perioadei de moderni- 
zare a României, anume orientarea masivă a societăţii către profesii 


€ Ibidem, vol. II, loc. cit., p. 207. 

& Spiru C. Haret, Raport adresat M. S. Regelui asupra activității Ministe- 
rului Instrucțiunii Publice si al Cultelor, în Operele lui Spiru C. Haret, vol. II, 
loc. cit., p. 210. 

& Operele lui Spiru C. Haret, vol. I, loc. cit., p. 254. 

& Ibidem, p. 255. 

liberale sau neproductive, în dauna unor sectoare cu mari oportu- 
nităţi de forță de muncă, fapt care ar conduce la „riscul de a um- 
plea ţara cu oameni inutili şi pentru țară şi pentru dânşii, pe când 
atâtea alte cariere, unde se cer mulți lucrători, rămân în părăsire”. 
Pentru că învățământul secundar era gratuit a existat mentalitatea 
că toţi absolvenţii cursului primar ar fi indrituiți să frecventeze li- 
ceul. Haret crede că numai o selecţie printr-un examen de admitere 
se poate accede în școala secundară: „În alte țări selecțiunea această 
se face prin faptul că învățământul secundar e plătit: aceasta este 
selecțiunea făcută după avere. La noi, mijlocul acesta de alegere nu 
există şi bine este că nu există; dar, în lipsa lui trebuie să se găsească 
un altul, care nu poate fi decât selecțiunea după capacitate, cea mai 
dreaptă şi mai liberală din toate” *. În Circulara nr. 62151 din 29 
sept. 1898 ministrul Haret enunţă măsurile luate cu privire la func- 
ționarea şcolilor secundare cu clase limitate ca număr, ocupate de 
şcolari selecționați printr-un examen, şi cu cheltuieli de la buget”. 
Se aduc argumente pentru noua restructurare a învățământului 
secundar, şi aminteşte că o bună parte din fondurile acordate lice- 
elor şi gimnaziilor trebuie orientate către învățământul industrial 
şi profesional: „e cert că învățământul nostru secundar costă cel 
puţin de trei ori mai mult decât trebuie, după nevoile țării și după 
dezvoltarea ce o are învățământul primar. Învățământul profesional 
şi industrial s-ar putea crea şi susține întreg numai cu prisosul de 
fonduri consacrate învățământului secundar”s:. 

Haret concepe reforma şcolară conform situaţiilor reale aso- 
ciate grupurilor sociale de la baza societăţii, deoarece schimbările 
din a doua jumătate a secolului al XIX-lea s-au produs doar la ni- 
velul elitelor, ceea ce înseamnă o modernizare parțială şi limitată. 


& Ibidem. 
7 Ibidem, p. 295. 
s Ibidem, p. 300. 

Programul său ţinteşte clasele numeroase: „Păturile de jos ale po- 
porului sunt acelea care au cu deosebire trebuinţă de solicitudinea 
noastră. Ele sunt acelea care au beneficiat mai puţin de lucrarea de 
transformare din ultimele decenii; și aceasta este natural, deoarece 
mişcarea, venită de sus în jos, are trebuință de timp mai lung până 
să se comunice masei”. Iată, argumentul lui Haret exprimă, indu- 
bitabil, existenţa unei modernităţi tendenţiale pe care se înscrise- 
se societatea românească, şi tocmai din acest motiv, el gândeşte o 
cale proprie de dezvoltare modernă pornind de la producerea de 
schimbări în mediul dominant românesc, satul. Acestei entități îi 
aplica principii ale modernităţii în raport cu contextul ei social și 
cultural concret, anume țărănimea şi munca agricolă. 


5. Legile lui Spiru Haret 


Haret a fundamentat legislativ şi acţional procesul de moder- 
nizare a învățământului la toate nivelurile: primar, profesional, se- 
cundar şi superior, de dezvoltare a instituţiilor culturale. Legile şi 
acţiunile lui Haret sunt exemplare pentru tipul de reformator ori- 
entat spre punerea în mișcare a potenţialului intern. 

Marele om de stat a elaborat şi a trecut prin Parlament acte legis- 
lative a căror aplicare a determinat înscrierea şcolii româneşti în di- 
recția afirmării ei ca instituţie fundamentală a societăţii româneşti: 

1. Lege asupra învățământului secundar şi superior, din 1898 

(elaborată împreună cu Constantin Dimitrescu-laşi), cu 
modificările din 1901. Conform acestui act legislativ învăţă- 
mântul secundar are o durată de 8 clase în loc de şapte, este 
organizat pe două cicluri (inferior şi superior) şi în secții — 
modernă, reală și clasică. Prin lege, universităţile au devenit 
centre de dezvoltare şi stimulare a ştiinţei, fiind introdusă 


© Operele lui Spiru C. Haret, vol. II, loc. cit., p. 299-300. 

obligaţia pentru cadrele didactice de a avea o contribuţie 
ştiinţifică originală. 

2. Lege asupra învățământului profesional, din 1899, cu modi- 
ficările din 1901, reglementează înființarea învățământului 
profesional primar într-un mare număr de şcoli răspândite 
în toată țara, şi în mare parte prin sate. 

3. Lege pentru înființarea Casei de economie, credit şi ajutor a 
corpului didactic, din 1903 reglementează înfiinţarea unei 
instituţii de creditare şi de depunere a economiilor de că- 
tre membrii corpului didactic, şi funcționarii dependenţi de 
Ministerul Instrucţiei Publice, de Casa Şcoalelor și de Casa 
Bisericii, cu scopul de a servi ca instituţie de ajutor pentru 
cazurile de boală, de protecţie pentru văduvele şi orfanii 
membrilor săi, de susținere şi de întemeiere a instituţiilor 
de educaţie pentru copiii corpului didactic, precum şi orice 
alte stabilimente filantropice în folosul lor. Fondurile se ob- 
țin prin cotizaţii permanente ale membrilor Casei, donaţii, 
serbări populare etc. 

4. Lege pentru înfiinţarea şi organizarea Casei Sf. Biserici au- 
tocefale ortodoxe române, din 1902. S-a reglementat, după 
modelul legii Casei Şcoalelor, întemeierea unei instituţii de 
exercitare a supravegherii gospodăririi averii bisericii şi aşe- 
zămintelor religioase, precum şi administrarea fondurilor 
prevăzute în bugetul statului pentru biserică. 

5. Lege pentru a se ceda Academiei Române tot ce se cuprinde 
în Biblioteca centrală, 1901. A fost reglementat transferul co- 
lecţiilor Bibliotecii Centrale a Statului, înființată în anul 1864 
prin legea Reglementărilor publice, la Academia Română. 
Lege pentru şcoalele normale de menaj, din 1908. 

7. Lege pentru fabricarea şi vânzarea lumânărilor de ceară, din 
1908. 

8. Lege pentru dotarea şcoalelor primare rurale cu pământ de 
cultură, din 1908. 

9. Lege pentru instrucția militară în școli, din 1909. 

10. Lege pentru organizarea şcoalei superioare de medicină ve- 
terinară, din 1909. 

11. Lege pentru şcoalele de copii mici, din1909. 

12. Lege pentru instituirea unei comisii istorice a României, din 
1910 prevede constituirea unui organism abilitat cu publica- 
rea de cronici interne şi externe, documente, inscripții. 

13. Lege pentru organizarea şi administrarea teatrelor, din 1910. 

În plus, Haret a trecut prin Parlament un mare număr de legi 
de modificare a unor articole din acte legislative și a elaborat un 
număr impresionant de programe și regulamente indispensabi- 
le în aplicarea legilor şcolare, în cele trei perioade de ministeriat: 
a) 1897-1899: 6 programe, 34 de regulamente; b) 1901-1904: 14 
programe, 56 de regulamente; c) 1907-1910: 15 programe, 76 de 
regulamente”. 

În conformitate cu prevederile Legii învățământului primar, 
sunt înființate cursuri pentru adulți, solicitând participarea învă- 
țătorilor „prin care ei pot să vină într-ajutorul ridicării culturale și 
economice a stării poporului”. 

Haret s-a ciocnit, în activitatea de reformare a şcolii, de pro- 
blemele activității economice specifice unei țări predominant 
agrare, anume cele legate de participarea directă a copiilor din 
sate la muncile agricole, o dovadă a primitivismului agriculturii 
româneşti din acel timp. Datorită reglementărilor legale, le-a fost 
interzis țăranilor, ca timp de 5 ani pe durata învăţământului pri- 
mar obligatoriu, să forțeze proprii copiii să muncească în agricul- 
tură. Haret crede că mai profitabilă atât pentru copil dar şi pentru 


70 Cf. Operele lui Spiru C. Haret, vol. ITI, loc. cit., pp. 86-109. 
71 Ibidem, p. 36. 

părinţii lor este calificarea în şcoală pentru a lucra în agricultură: 
„şcoala rurală să pregătească pe copii de săteni anume în vederea 
meseriei de agricultori”. În acest sens, emite Circulară către revi- 
zori din 5 februarie 1902 pentru învățământul rural care trebuie să 
fie practic. Printr-o altă circulară din 28 iulie 1902 cere revizorilor 
să oblige pe fiecare elev de a parcela și planta o mică porţiune din 
grădina părintească, după modelul de la şcoală”. Cu toate aces- 
tea, realităţile din satul românesc l-au obligat să dea Decizia din 
25 iulie 1902 pentru suspendarea cursurilor în vederea lucrărilor 
agricole cu şcolarii”?. 

Haret a urmărit cu tenacitate realizarea unui învățământ prac- 
tic, şi a scos, în acest scop, Decizia din 18 februarie 1903. S-a avut în 
vedere distribuirea sporului de 10% persoanelor care predau lucrul 
manual”, şi stabilirea condiţiilor de primire a acestui spor: con- 
fecționarea împreună cu elevii de obiecte ce urmau să fie comer- 
cializate, obținerea de deprinderi într-o meserie de către cel puţin 
jumătate din elevi, practicarea meşteşugului însușit de 10-20 adulți 
din sat. 

Nu-i scapă nici un detaliu important al organizării şi mana- 
gementului învățământului: psihologia şcolară, relaţiile sociale, 
raporturile şcolii cu societatea, particularitățile psihologice ale co- 
piilor. De pildă, a emis Regulamentul privind băncile pentru elevi, 
încă un argument al haosului care domnea în instituţiile şcolare. A 
fost nevoie de intervenţia sa energică printr-un act normativ, pen- 
tru a organiza spaţiul şcolar atât de necesar dezvoltării fizice a ele- 
vilor. Au fost interzise băncile de mai mult de două locuri, punân- 
du-se astfel capăt „oribilei grămădiri ce se vede astăzi în unele din 


7 Operele lui Spiru C. Haret, vol. IL, loc. cit., p. 129. 
7 Ibidem, p. 155. 
7t Ibidem, p. 154. 
75 Ibidem, p. 184. 
7 Ibidem, p. 185. 

şcolile noastre”. El a stipulat patru serii de dimensiuni ale băncilor 
destinate copiilor de diferite vârste, evitându-se nepotrivirea dintre 
talia copiilor şi bănci, iar stabilirea mărimii să fie decisă numai de 
oameni calificați în materie. Haret a indicat toate cifrele necesare 
pentru construirea pupitrelor de către orice tâmplar, cum este de 
exemplu, o stinghie pentru sprijinirea corpului elevului. 

În activitatea sa, Haret a avut de înfruntat lipsa reglementărilor 
legale în ce priveşte funcționarea învățământului privat şi raporturile 
dintre acesta şi învățământul public. În 1904 elaborează Proiectul de 
lege pentru învățământul privat, pe care îl depune, la 3 decembrie 
1904, la Adunarea Deputaţilor. De precizat că proiectul de lege viza 
doar învățământul preuniversitar. De altfel, până în 1990 nu s-a pus 
niciodată chestiunea înființării de universităţi private în România. 
Haret prezintă Expunerea de motive asupra acestui proiect, iar la 11 
decembrie 1904 începe discuţia pe marginea lui. Legea este aspru 
criticată de Tache Ionescu, Al. Marghiloman şi Petre Carp, nu atât 
din motive legate strict de obiectul ei, cât din raţiuni politice de şu- 
brezire a poziţiei guvernului măcinat de conflictele interne din ca- 
drul Partidului Naţional Liberal. În acest context, legea este retrasă, 
fiindcă la 23 decembrie 1904 este instalat noul guvern, conserva- 
tor, prezidat de G. Gr. Cantacuzino. În ministeriatul din perioada 
1907-1910 a încercat să depună un nou proiect de lege asupra în- 
vățământului privat”, însă nu a avut succes. Să amintim şi de iniți- 
ativa lui C. Rădulescu-Motru de a propune în Camera Deputaţilor 
un proiect de lege asupra învățământului particular. Filosoful argu- 
menta că încurajarea iniţiativei particulare ar fi o cale de înlăturare 
a unor dificultăți din învățământul de stat, mai ales acelea privind 
numărul mare de elevi într-o clasă. Proiectul de lege iniţiat de C. 


7 Ibidem, p. 274. 
7% S. Haret, Scrisoare din 23 octombrie 1908, în Operele lui Spiru C. 
Haret, vol. XI, loc. cit., p. 26. 

Rădulescu-Motru nu a fost discutat în Parlament şi deci nu a fost 
validat”. Îi va reveni mai târziu unui alt ministru al Instrucțiunii, 
liberalul C. Angelescu să legifereze învățământul particular. În 22 
decembrie 1925 este adoptată Lege asupra învățământului particu- 
lar prin care se stabilesc scopul și categoriile de şcoli particulare, ad- 
ministrarea şi funcţionarea acestora, limba de predare etc. Acest act 
juridic proiectează cadrul de organizare al şcolilor instituționalizate 
„în afara statului”, cu deschidere spre „educaţia şi instrucțiunea în 
familie”. Legea propune un ansamblu de norme pedagogice unitare, 
comune cu cele valabile în cazul şcolilor publice, de stat. 

Această bogată activitate de legiferare şi de administrare a unui 
domeniu, lipsit de resurse materiale şi financiare, ar putea lăsa 
sentimentul de solidaritate deplină a tuturor liberalilor cu actele 
demnitarului provenit de rândurile lor. O asemenea imagine per- 
sistă în spaţiul public, dar ea nu reflectă întrutotul relațiile dintre 
Haret şi partidul său. Se ştie destul de puţin despre tensiunile tră- 
ite de Haret, din care cauză şi-a depus demisia de mai multe ori. 
O primă cerere de demisie a înaintat-o în 1908, așa cum reiese 
din scrisoarea din 7 aprilie 1908 către D. A. Sturdza, Preşedintele 
Consiliului de Miniştri, căruia îi reamintește de depunerea ei de 
două luni. Îi cere să ia o hotărâre cu invocarea stării sale de obosea- 
lă&. Motivul demisiei l-a reprezentat neacceptarea de către Haret 
a instituirii învățământului militar în şcoală, decizie luată pe tim- 
pul guvernării conservatoare în anii 1905-1906, când ministrul 
Instrucțiunii Publice M. Vlădescu a preconizat prin legea din 7 
martie 1906, instrucțiunea militară teoretică şi practică a tuturor 


elevilor din şcoalele publice şi particulare. În acest scop, s-a creat pe 


7 Cf. Constantin Schifirneţ, C. Rădulescu-Motru. Viaţa și faptele sale, 
vol. I, Editura Albatros, Bucureşti, 2003, pp. 548-552. 

% S. Haret, Scrisoare din 7 aprilie 1908, în Operele lui Spiru C. Haret, vol. 
XI, loc.cit., p. 20. 

lângă Ministerul Instrucțiunii, un serviciu special numit „Corpul 
instructorilor militari şcolari”. Deşi Haret a elaborat un nou proiect 
de lege de modificare a legii din 7 martie 1906 el nu a fost depus 
în dezbaterea Parlamentului, fiindcă ministrul de război, generalul 
Alexandru Averescu, sprijinit direct de Regele Carol I, a continu- 
at să aplice legea în vigoare ajungându-se la militarizarea şcolilor. 
Sturdza îi răspunde a doua zi, în 8 aprilie 1908, înapoindu-i cererea 
de demisie şi cu exprimându-și nemulțumirea lui faţă de gestul mi- 
nistrului său preferat: „Mare durere mi-a cauzat încunoştințarea ce 
mi-ai trimis ieri. Ne-am strâns la un loc nu numai pentru a legifera, 
ci pentru a executa o mare reformă socială, economică şi culturală, 
de care depinde existenţa patriei noastre. Legiferarea nu e încă ter- 
minată, executarea este de abia începută şi noi părăsim lucrarea”*!. 
Haret persistă în cererea lui şi revine cu o nouă scrisoare către D.A. 
Sturdza în 25 aprilie 1908 în care îl roagă să-i accepte demisia: „Nu 
vă cer decât câteva momente, ca să vă ocupați de afacerea mea”. 
Fiindcă Sturdza îi refuza demisia dar şi adoptarea unei decizii 
ferme de înlăturare a efectelor de aplicare a legii privind învăţă- 
mântul militar, Haret i-a trimis rapoarte despre abuzurile comise 
de cadrele militare în şcoli din care rezulta că instructorii militari 
acționau în stilul tipic militar şi nu ca profesori, ceea ce crea „cea 
mai mare dezordine în şcoli”. Aceşti instructori erau numiţi direct 
de Ministerul de Război fără consultarea autorităţilor școlare și 
din această cauză nu se supuneau controlului conducerii şcolilor, 
iar consecinţa a fost prezenţa lor destul de sporadică la activitățile 
şcolare, ajungându-se până acolo că elevii nu aveau situaţia şcolară 


încheiată la orele de instrucţie militară. 


31 D.A. Sturdza, Scrisoare din 8 aprilie 1908, în Operele lui Spiru C. 
Haret, vol. XI, loc. cit., p. 21. 

% S. Haret, Scrisoare din 25 aprilie 1908, în Operele lui Spiru C. Haret, 
vol. XI, loc. cit., p. 22. 

Rigurosul ministru al Instrucțiunii nu putea să tolereze un ase- 
menea comportament, ce intra în contradicţie cu normele şcolare: 
„Pot să afirm că, din câte nenorociri au trecut peste capul şcolii, 
nici una nu i-a făcut mai mare rău, din punctul de vedere al spiritu- 
lui de ordine, de regulă, de disciplină, de bună cuviinţă si de bună 
creştere, decât această nenorocită inovaţie”*”. Haret conferise prin 
acte legislative şi prin măsuri administrative o anumită demnita- 
te şi un prestigiu şcolii în societate şi acestea erau știrbite tocmai 
de unii dintre colegii săi de guvern şi de partid prin neimplicare 
în stoparea abuzului produs de aplicarea legii instrucției militare. 
Ordinele militarilor aveau mai multă autoritate în multe şcoli decât 
deciziile sale ministeriale. De pildă, un maior dădea ordine şi trans- 
mitea Regelui şi Ministrului de Război rapoarte contra lui Haret. 
Poziţia în care se afla Haret, reformator al școlii şi al societăţii, era 
intolerabilă: „De aceea vă rog cu insistenţă că, dacă nu este posibil 
ca să mi se permită să administrez şcolile cum înţeleg eu, să fiu 
descărcat de o sarcină care îmi impune numai responsabilități și 
nimic altceva. Vă rog să credeţi că în niciun chip nu pot să merg 
mai departe în condiţiile acestea”*“. 

Se pare că D.A. Sturdza i-a promis reglementarea învățămân- 
tului militar în toate şcolile, așa cum reiese din scrisoarea lui Haret 
către Preşedintele Consiliului de Miniştri din 16 octombrie 1908: 
„Sper că se va fi convins şi M. S. Regele de imposibilitatea ce este 
de a se persista pe calea aceasta, dacă nu voim să compromitem cu 
totul învățământul nostru”. În scrisoarea din 23 octombrie 1908, 
Haret renunţă la stilul strict protocolar şi numeşte direct pe cel care, 


% S. Haret, Scrisoare din 1 iunie 1908, în Operele lui Spiru C. Haret, vol. 
XI, loc. cit., p. 23. 

% S. Haret, Scrisoare din 1 iunie 1908, în Operele lui Spiru C. Haret, vol. 
XI, loc. cit., p. 23-24. 

% S. Haret, Scrisoare din 16 octombrie1908, în Operele lui Spiru C. 
Haret, vol. XI, loc. cit., p. 24. 

de fapt, susținea învățământul militar în şcoli, şi acesta era Regele 
Carol I: „Am convingerea că Regele nu va consimţi să renunţe la 
militarizarea învăţământului. Mai mult decât atât: am convingerea 


că şi Dv. credeţi ca şi mine” 


„De această dată îi cere imperativ lui 
Sturdza să-i accepte demisia, cu motivaţia că militarizarea şcolilor 
este contrară întregii sale reforme: „Eu văd şi cred că militarizarea 
aceasta este o absurditate; şi nu o absurditate anodină, ci una care 
răstoarnă tot ce tindea să realizeze reforma din 1898, şi care intro- 
duce ignoranţa şi sălbăticirea moravurilor, în locul luminii pe care 
mă măguleam că o vom putea aduce prin măsurile luate în ultimii 
12 ani. Cu un om ca mine nu se mai poate face nimic. Sunt prea 
descurajat văzând că, după 30 de ani de muncă şi după rezultate 
aşa de evident bune, chiar Regele crede că tot ce am muncit și am 
produs eu nu prețuieşte nici atâta cât pot face câţiva bieţi oameni 
care nici nu ştiu să scrie ca lumea”. 

Haret era cuprins de o profundă stare de revoltă încât, după 
cum el însuşi afirmă, dacă ar rămâne ministru nu şi-ar mai controla 
comportamentul „sunt expus ca într-o zi să-mi pierd răbdarea, căci 
om sunt și eu, și să dau loc la vreun incident, de care şi mie mi-ar 
părea rău şi guvernului i-ar cauza neplăceri, şi ar duce tot la același 
rezultat: ieşirea mea din minister”. Situaţia lui în guvern era in- 
grată fiind în imposibilitate de a promova legea asupra învățămân- 
tului privat, de a revizui legea clerului, de înființare de noi catedre 
la facultăţile de drept. Regele îl susținea pe Averescu fiindcă autori- 


tatea ministrului de război venea din îndeplinirea misiunii dificile 


s S. Haret, Scrisoare din 23 octombrie 1908, în Operele lui Spiru C. 
Haret, vol. XI, loc. cit., p. 24. 

*7 Ibidem, p. 25. În cererea de demisie o spune apăsat că din cauza unor 
obstacole nu mai poate conduce ministerul „în sensul ideilor care au prezidat 
la înjghebarea reformei învățământului, pe baza legilor din 1896, 1898, 1899 şi 
1901.. ’. 

38 Ibidem. 


102 | CONSTANTIN SCHIFIRNEŢ 


de curmare a răscoalei ţărăneşti din 1907. Preşedintele Consiliului 
de Miniştri D.A. Sturdza se afla într-o situaţie dificilă deoarece nu 
putea să se opună direct unui ministru care restabilise ordinea în 
țară. 

Din relatările lui Haret se desprinde o anumită animozitate 
între el şi generalul Averescu, două personalităţi puternice, fie- 
care cu viziunea proprie asupra administraţiei publice. Ministrul 
Instrucțiunii Publice acționa necondiționat pentru autonomia 
instituţiilor şcolare iar Ministrul de Război concepea şcoala ca o 
instituţie unde să fie asigurată instruirea militară de către cadre mi- 
litare. Nu putem trece peste un alt motiv al ostilității lui Haret față 
de Averescu, indicat cel puţin ca ipoteză, şi anume dezarcordul său, 
mai mult implicit decât explicit, față de metodele folosite de armată 
în reprimarea răscoalelor ţărăneşti, întrucât dezavua folosirea vio- 
lenţei față de o categorie socială privată de drepturi sociale, civice 
şi politice, aşa cum el demonstrase în lucrarea Chestia țărănească 
în 1905. Averescu părăseşte ministerul de război la 3 martie 1909, 
în locul fiind numit juristul Toma Stelian, dar generalul va deveni 
eroul de la Mărăşeşti, în 1917, ca învingător al trupelor germano- 
austro-ungare în timpul războiului pentru întregirea României. 

În schimb, Haret nu a demisionat şi a continuat activitatea ca 
ministru. Regele a trimis Parlamentului proiectul de lege asupra in- 
strucției militare din şcoli întocmit de Haret încă din 1907, adoptat 
în ambele Camere. Noua lege abroga legea din 7 martie 1906 şi a 
instituit instrucția militară obligatorie pentru toţi elevii care îşi în- 
deplineau serviciul militar în şcolile normale și a introdus un curs 
de instrucție militară şi tragere în ţintă în toate şcoalele secundare 
şi profesionale de băieți. Aceste cursuri erau predate de maieştri 
speciali numiţi de Ministerul Instrucțiunii”. 


% Legea pentru introducerea instrucției militare în şcoli, în Operele lui 


Spiru C. Haret, vol. VI, loc. cit., pp.131-134. 

Haret reuşeşte să modifice legea clerului, dar va cunoaşte o re- 
zistență puternică la adoptarea altor legi: legea pentru înființarea 
Comisiei istorice, legea teatrelor, legea de înfiinţare de catedre la 
facultăţile de drept. Ministrul își dă seama de interesele unor mem- 
bri ai PNL de a nu se vota aceste proiecte, şi îl anunţă pe Ion I. C. 
Brătianu, preşedintele Consiliului de Miniştri că demisionează”. 
Datorită incidentelor create în jurul proiectului de lege privind în- 
fiinţarea noilor catedre la facultățile de drept revine în 19 martie 
1910 cu o altă cerere de demisie și cu mărturisiri şocante despre 
stările trăite din cauza epuizării psihice şi psihice generate de intri- 
gile de partid: „Nu mai pot lucra nimic cu rost şi cu folos, nu mai 
am nicio autoritate, nu mai văd înaintea mea nicio perspectivă și 
niciun câmp de activitate în care să mai pot produce ceva în sfe- 
ra activităţii mele actuale. Toată energia și puterea mea de muncă 
sunt sleite, nu mai am nicio încredere nici în mine, nici în succesul 
muncii mele. Sănătatea mea se zdruncină mereu. Guvernului nu-i 
mai sunt de niciun folos. De aceea sunt silit ca în mod irevocabil 
să mă retrag din însărcinarea pe care am purtat-o atâta vreme. Te 
rog foarte mult să nu insiști ca să revin, pentru că, cu mare părere 
de rău, nu te voi putea asculta. Şi oţelul se roade de la o vreme, cu 
atât mai mult un om. Eu sunt scurs de puteri, pe care mi le-am 
risipit în hărțuieli mărunte de toată ziua. Nu mai sunt nici tânăr şi 
mi-am plătit datoria către ţară până la limita puterilor mele. Am 
dreptul acum şi eu la puţină linişte, după atâta viața necăjită şi fră- 
mântată. Te rog să te gândeşti la măsurile ce ai de luat cât se va 
putea mai curând, pentru că o întârziere de câteva zile mă va face 
să nu-mi mai pot regula dreptul la pensie, și atunci ce aș face eu ca 
să trăiesc un an de zile? Sunt sigur că nu-mi vei face acest rău. Te 


rog, iubite domnule Brătianu, să primeşti mulțumirea mea sinceră 


% Scrisoare din 26 martie 1909, în Operele lui Spiru C. Haret, vol. VI, loc. 


cit., pp. 251- 252. 

pentru încrederea ce mi-ai arătat-o în aceste 15 luni, şi să crezi în 
nestrămutata stimă şi iubire pe care ţi-o voi purta tot restul vieții 
mele”*!. Preşedintele Consiliului de Miniștri, I.I.C. Brătianu trebuie 
că avut un argument indubitabil pentru a-l determina pe Haret să 
renunţe la demisie, şi acesta era, de fapt, trecerea proiectelor sale de 
lege prin Parlament. Pe de altă parte, putem bănui că prezentarea 
demisiei a fost, în realitate, o stratagemă folosită de Haret cu scopul 
de a obliga conducerea PNL să susțină actele sale legislative. 


6. Demnitatea socială a învățătorului 


Ministrul Haret a inclus în programul său de reformă adoptarea 
deciziilor necesare în recunoașterea, de către toate grupurile soci- 
ale, a demnităţii profesiei de dascăl: „de la prima intrare în guvern, 
în 1897, nu am încetat un moment de a avea preocuparea rolului 
social al învăţătorilor, nici chiar în cele două perioade când nu am 
făcut parte din guvern””. Haret învesteşte învățătorul şi profesorul 
cu rolul de factor activ al modernizării societăţii: „Corpul didactic, 
prin numărul cel mare al membrilor săi, prin cultura lor, prin faptul 
că sunt răspândiţi pe toată suprafaţa țării şi până la colţurile ei cele 
mai depărtate, este chemat în prima linie la această mare operă”*. 
Ca ministru a acționat pentru asigurarea cadrului legal necesar de 
afirmare a activismului slujitorilor şcolii, prin reglementarea acti- 
vității extraşcolare a corpului didactic, conferind, de pildă, variate 
şi semnificative misiuni învăţătorilor: lupta împotriva alcoolismu- 
lui, înfiinţarea de bănci populare, organizarea de cercuri cultura- 


le, întemeierea teatrului sătesc, organizarea şezătorilor sătești şi 


91 Spiru Haret, Scrisoare din 19 martie 1910, în Operele lui Spiru C. 
Haret, vol. VI, loc. cit., pp. 256- 257. 

° Operele lui Spiru C. Haret, vol. VI, loc. cit., p. 61. 

% Operele lui Spiru C. Haret, vol. IL, loc. cit., p. 300. 

a serbărilor școlare, constituirea școlilor de adulți, a bibliotecilor, 
editarea revistelor şi a publicaţiilor populare. Împlicarea în toate 
aceste activități a adus un plus de prestigiu statutului de învăţător. 

Scos din interiorul şcolii, învățătorul devine un factor principal de 
modernizare, fiind o prezenţă activă în spaţiul public. El contribuie 
astfel la progresul social. Haret vede în învăţător elementul necesar în 
formarea omului modern. În societatea românească era identificată 
tendinţa către modernitate însă nu era încă întruchipată în conduita 
individuală. Dintr-o asemenea perspectivă, Haret a reglementat prin 
circulare și decizii tot ce ţine de condiţia învățătorului: arendarea te- 
renurilor Casei Şcolilor pentru înființarea de ferme model, constru- 
irea clădirilor şcolilor primare şi a localurilor de şcoală în mediul 
rural, asocierea preoţilor la cercurile culturale, îmbunătăţirea calității 
vieţii claselor muncitoare, organizarea de cursuri pentru adulți. 

Alături de învăţător, preotului trebuia să-i revină o misiune im- 
portantă în actul de culturalizare din sate fiindcă vorba acestuia 
„este mai mult ascultată şi decât a învățătorului”. 

Demnitarul a asigurat învățătorului, prin legi şi reglementări, o 
poziţie socială şi o bună stare materială, pentru a-i permite acestuia 
o participare directă la procesul de modernizare a satului și a socie- 
tăţii: „În ce priveşte dar siguranța situaţiunii sale, corpul nostru di- 
dactic primar stă mai bine decât în oricare altă țară, fără excepţiune. 
Din punctul de vedere al plăţii, de asemenea, nu sunt multe țări care 
să ne treacă înainte”*. În consecință, a scos Legea Casei de credit a 
Corpului didactic, în 1909, prin care a consolidat starea economică 
a slujitorilor şcolii datorită unui sistem de măsuri (credite, avan- 
suri, ajutoare etc.) ce le dădeau posibilitatea de „a capitaliza şi a face 
productive micile economii ale acestora”*. De altfel, o recunoaște 


* Ibidem, p. 309. 
% Ibidem, vol. II, p. 321. 
% Operele lui Spiru C. Haret, vol. III, loc. cit., p. 195. 

el însuși, că prin deciziile sale a conferit un statut corpului didactic 
primar: „De azi înainte va fi lucru dovedit că, fără învăţători, nimic 
temeinic nu se va putea întreprinde pentru prefacerea în bine a stă- 
rii poporului de jos””. El a ridicat prestigiul învățătorului, inocu- 
lându-i ideea că este un factor important în stat, chemat să realizeze 
rostul său civilizator. De aceea apare ca stranie interpelarea din 25 
ianuarie 1908 a lui Titu Maiorescu, fost ministru al Instrucțiunii şi 
autor al unui program de dezvoltare a şcolii rurale, în legătură cu 
activitatea extraşcolară a învăţătorilor reglementată de Haret, pe 
care o amenda ca greşită, aducând argumentul că învățătorul tre- 
buie lăsat să lucreze exclusiv asupra copiilor. Mai mult, îl acuză pe 
Haret că se ocupă, ca ministru, de alte activităţi decât acelea specifi- 
ce poziţiei sale de demnitar. Replica lui Haret este lămuritoare în ce 
priveşte doctrina sa şi atinge o chestiune pusă destul de tranşant de 
Maiorescu, anume superficialitatea modernizării, probată de neade- 
renţa multor instituţii moderne importate la particularitățile singu- 
rei clase reale, țăranul. Haret îi explică preopinentului său oportu- 
nitatea măsurilor sale: „Voiam să creez un organ de acţiune, cu care 
să se poată lucra asupra masei poporului, pentru a face să pătrundă 
şi într-însa civilizația rămasă până azi numai la suprafața societăţii 
noastre. Voiam ca, prin învățători, să stabilesc între o pătură şi alta 
a neamului nostru legătura care lipseşte, și să le dau putinţa de a se 
cunoaște şi a se înțelege una pe alta”. 


7. Şcoala naţională 


Spiru Haret a gândit o doctrină care a conceput şcoala ca in- 
stituție de bază în procesul de construire şi dezvoltare a statului 
naţional: „Printre aceste chestii, una din cele mai însemnate este 


% Operele lui Spiru C. Haret, vol. IL, loc. cit., p. 321. 
% Operele lui Spiru C. Haret, vol. VI, loc. cit., p. 60. 

învierea principiului naționalităților, în virtutea căruia fiecare po- 
por caută să-şi asigure existenţa unind într-un mănunchi toate ele- 
mentele naţionale, pe baza legăturilor naturale pe care le constituie 
unitatea de limbă, de tradiţii, de credinţe, de aspirațiuni şi de nevoi. 
În lupta aceasta, mai mult sau mai puțin pacifică, şcoala, dacă nu 
este cel dintâi, dar este desigur printre cele dintâi şi cele mai puter- 
nice mijloace de acțiune”. Aşadar, demnitarul percepe şcoala ca 
o cale de afirmare a principiului naționalităților, principiu dirigu- 
itor în întreaga Europă în secolul al XIX-lea și în prima jumătate 
a secolului al XX-lea şi de aceea susţine că „de cele mai multe ori 
cel dintâi act al oricărei acțiuni naționale este pe tărâmul școlar” 
1%, Dezvoltarea naţională se înscrie într-un trend şi mărturie stă 
exemplul Germaniei, Japoniei, Franţei şi Angliei, țări care s-au afir- 
mat printr-un solid sistem național de învăţământ. Deschiderea 
şcolilor de către Gh. Asachi, Veniamin Costachi şi Gh. Lazăr este 
considerată „ca primul act conştient al vieţii noastre naţionale, în 
urma lungii agonii a perioadei fanarioţilor”!"!. În acest sens, Ştefan 
Zeletin remarcă acțiunile lui Haret privind edificarea unei şcoli na- 
tionale care să formeze cetăţeni patrioți”. 

Şcoala s-ar institui astfel în cadru şi ferment al progresului, al 
formării comportamentelor pentru schimbare, şi în acest sens sta- 
bileşte direcţia de dezvoltare a învățământului: „Căutăm a face ca 
învățământul nostru să devină un învăţământ naţional, de vreme ce 
ne silim a-l face să se potrivească țării noastre, în loc de a ne mulțu- 


mi să-l luăm făcut gata, într-un timp şi în nişte condițiuni care nu 


” Spiru C. Haret, Școala naționalistă, în Operele lui Spiru C. Haret, vol. 


VIII, loc. cit., p. 303. 

100 Ibidem, p. 305. 

11 Ibidem. 

102 Ştefan Zeletin, Naţionalizarea şcoalei, Bucureşti: Editura Fundaţiei 
Culturale „Principele Carol”, 1926, pp. 33-35. 

mai sunt ale noastre”"%. Subliniam mai sus că Haret a acordat prio- 
ritate şcolii primare, pe care el o concepe ca bază a întregii educaţii 
şcolare. „Școala primară trebuie să fie o adevărată şcoală naţională, 
sau să nu fie deloc. Şcoala să fie un mijloc de a prepara și a asigu- 
ra fuziunea tuturor în acelaşi gând de iubire de ţară, indiferent de 
origină”, afirmă Haret într-un cuvânt adresat Congresului cadrelor 
didactice, ţinut la Bucureşti în anul 1905. 

Naționalismul lui Haret este asociat unei înțelegeri şi unei atitu- 
dini moderne față de minoritățile naţionale din cadrul statului ro- 
mân. Cu toate acestea, este obligat să respingă acuza ce i se aducea 
privind renunţarea la învățământul în limbile minorităților: „Este 
foarte departe de mine gândul vreunei încercări de desnaţionaliza- 
re, pe cale şcolară sau altfel, a naționalităților străine care fac parte 
integrantă din statul român”"*. Nu desfiinţarea acestui învățământ 
este în discuţie, ci refuzul unor şcoli ale minorităţilor să înveţe lim- 
ba română, istoria şi geografia românilor şi astfel: „Copiii noștri 
sunt crescuţi în necunoștința absolută a ţării lor, în sentimente de 
ură şi de dispreţ pentru dânsa” !%. 


8. Satul românesc 


Haret nu este doar ctitor al sistemului legislativ şcolar şi or- 
ganizator al învățământului modern românesc, ci şi susținător al 
intereselor țărănimii, şi unul dintre primii care au semnalat gravi- 
tatea problemei țărănești". El a înţeles în mod profund chestiunea 
țărănească, aşezată în centrul doctrinei sale, fiindcă este limpede 


1% Operele lui Spiru C. Haret, vol. II, loc. cit., p. 271. 

14 Spiru C. Haret, Școala naționalistă, în Operele lui Spiru C. Haret, vol. 
VIII, loc. cit., p. 306. 

105 Ibidem, p. 313. 

1% Costin Murgescu, Mersul ideilor economice la români, vol. II, Bucureşti: 
Editura Enciclopedică, 1990, p. 206. 

că o dezvoltare modernă, o apropiere de ţările europene nu se 
pot realiza decât dacă se oferă soluţii concrete dezvoltării satului. 
Schimbările aduse de legile de împroprietărire agricolă, construi- 
rea căilor ferate, relaţiile cu străinătatea, mărirea suprafeței agricole 
cultivate, înființarea de trusturi de arendaşi au adus în prim plan o 
nouă realitate socială care cerea un alt tip de administraţie. 

Haret a dat atenţie cunoaşterii stării sociale din societatea ro- 
mânească şi, în consecință, a urmărit ridicarea ştiinţifică şi cultu- 
rală a categoriilor sociale defavorizate, pentru a diminua decalajul 
imens care exista față de nivelul de cultură din țările occidentale. 
Prin acțiunea sa reformatoare a introdus raționalitatea socială în 
instituţiile şcolare şi a militat pentru soluţii realiste în ce priveşte 
proprietatea funciară şi starea socială precară a țărănimii: „Am voit 
să fac din învăţători o forță naţională pe care s-o îndrept toată con- 
tra mizeriei şi întunericului de la sate”. 

Studiul Chestia țărănească, publicat în 1905, examinează starea 
socială şi materială a țărănimii şi sugerează direcţii de schimbare a 
condiţiilor de viaţă ale acestei categorii sociale. Din cauza atitudinii 
sale de reformare structurală a satului a fost considerat autor moral 
al răscoalei țărănești din anul 1907. Pentru el, „chestia țărănească 
nu este o chestie simplă, şi nu se poate rezolva prin o formulă unică, 
din care să decurgă, ca consecinţe, soluţiile tuturor dificultăților”. 
El propune transformarea țăranilor în arendași, deci administratori 
ai proprietăţilor agricole, includerea în contractele de arendă şi a 
unor „oarecari regule raționale de cultură” şi în acest sens face o 
serie de propuneri de reformă în sate: „Ideea lor dominantă este de 
a face ca la realizarea reformei factorul principal să fie țărănimea 


107 „Spiru Haret s-a ridicat la înălțimea unui adevărat promotor al pro- 


gresului social, inițiind reforme de structură afectând proprietatea agrară şi 
participarea maselor la conducere menite să democratizeze societatea româ- 


nească, Şerban Orăscu, op.cit., p. 6. 
1% Operele lui Spiru C. Haret, vol. VIII, loc. cit., p. 3. 

însăşi, pe care o consider ca corp activ, inteligent şi conştient, în loc 
de a o trata ca pe un corp inert, pentru care numai statul trebuie 
să facă tot, după cum a fost ea considerată până acum” !%, În acest 
mod, el gândeşte diferit de viziunea asupra modernizării ca proces 
impus de sus de către elite sau partide politice, ceea ce a condus la 
modernitatea tendenţială, o modernitate parţială şi limitată, fără 
consecinţe reale asupra țărănimii. Căile de modernizare concepu- 
te de Haret pornesc din interiorul satului şi de la țărănime, căreia 
îi descoperă virtuți modernizatoare. Spiru Haret observă faptul că 
răscoalele din 1907 evidenţiază „greşeala cea mare ce se făcea de 
a se nesocoti rolul social al învăţătorilor și al preoţilor şi de a nu 
se avea nici o grijă de starea lor sufletească”!!%. De altfel, el a scris 
despre rolul bisericii în ridicarea nivelului de cultură al țăranilor"! 
şi să amintim şi adoptarea Legii Casei Bisericii în 1902. 

Haret a urmărit o strategie globală de restructurare a satului ast- 
fel încât, datorită proporţiei foarte ridicate a populaţiei implicată în 
muncile agricole, activitatea de cultivare a pământului să satisfacă 
trebuinţele esenţiale ale țării. În acest scop, este nevoie de oameni 
calificaţi şi, în consecinţă, trebuie să fie pregătiţi toţi, de la proprie- 
tarii mari şi mici până la arendași, răzeși şi cultivatori, cu cunoștințe 
însușite în şcoli de agricultură!!?. În acest temei a susținut acţiunea 
de înfiinţare a bibliotecilor populare sătești, în anul 1898 organizân- 
du-se 320 asemenea instituţii, câte zece în fiecare județ”. 

Ca principal element al formării mentalității pentru moderni- 
zare, învățătorii aveau obligaţia de a cunoaşte activitatea economică 
din sat şi de a-i orienta pe țărani către forme eficiente de organizare 


'% Ibidem, p. 56. 

119 Operele lui Spiru C. Haret, vol. ITI, loc. cit., p. 23. 

1 Spiru C. Haret, Criza bisericească, în Operele lui Spiru C. Haret, vol. 
VIII, loc. cit. 

12 Operele lui Spiru C. Haret, vol. 1, loc. cit., p. 256. 

"5 Ibidem, p. 307. 

a muncii, de cultivare a pământului. Haret pleda pentru coopera- 
ție, considerând că lucrarea în comun a pământului este calea de 
ameliorare a situaţiei dramatice a ţăranului român. Concepţia lui 
Haret nu avea nimic cu teza desființării proprietăţii particulare. El 
avea reticenţe față de mica proprietate țărănească şi nu se solida- 
riza cu tendința de împroprietărire a țăranilor deoarece în acest 
fel proprietatea s-ar fi fărâmițat, ceea ce ar fi avut ca efect scăderea 
producției agricole. Corpului didactic din sate îi incumbă misiu- 
nea de a educa țăranii pentru cultivarea în comun a pământului. 
Cooperaţia o concepea în mod similar cu experienţele cooperatiste 
din ţări europene, Danemarca de pildă. Pentru cunoaşterea directă 
a cooperaţiei daneze a trimis doi învăţători în această țară nordică 
„pentru a vedea modul admirabil cum şi-au organizat viața țăra- 
nii de acolo” "+. Doctrina lui Haret se intersectează cu experienţa 
unică a educaţiei copiilor de țărani din Danemarca în competiţia 
lor cu fiii categoriilor înstărite, ţară unde școala populară, creată 
de Grundtvig, devenise o instituţie națională", o autentică forță 
a schimbării moderne, iar țăranul se impunea ca un factor real- 
mente productiv. Să spunem că Haret a recunoscut eficacitatea şco- 
lii daneze, care a dat un prim ministru plugar, proprietar a câteva 
pogoane de pământ: „Pentru că pe acolo însăşi şcoala a făcut pe 
țărani să prețuiască pământul şi ştie să-l folosească”. O întrebare 
firească se cuvine a fi formulată: de ce în Danemarca şcoala po- 
pulară a reușit, încât societatea modernă daneză a fost dezvoltată 
de către țărani, iar în România, deşi reformele lui Spiru Haret au 
fost legiferate, țărănimea și satul au fost îngrădite în acțiunea lor 


de schimbare modernă? Răspunsul nu poate fi unul simplu şi cere 


14 Operele lui Spiru C. Haret, vol. VI, loc. cit., p. 64. 

us Nicolae Sacaliș, N.ES. Grundtvig. Danaismul și civilizaţia nordică, 
Bucureşti: Casa de editura Viaţa şi sănătate, 2000, p. 108. 

15 Operele lui Spiru C. Haret, vol. VIII, loc. cit., p. 101. 

un studiu aprofundat al culturilor din cele două țări. Am spune că 
a contat, decisiv, spaţiul de dezvoltare în care se află fiecare socie- 
tate. Danemarca face parte din spaţiul occidental, care susţine şi 
stimulează schimbarea, progresul, în timp ce România există într- 
un spaţiu cultural şi geopolitic unde are loc o competiţie pentru 
hegemonie politică şi militară, blocând iniţiativele individuale şi 
modernizarea profundă. Danezii au avut multe modalităţi de valo- 
rificare industrială a produselor lor agricole prelucrate în produse 
industriale, pe când România a fost obligată să exporte doar pro- 
duse agricole. Decalajul apare din profitul obținut din activitatea 
depusă de fiecare dintre cele două țări. 

Ideile şi acțiunile lui asupra chestiunii ţărăneşti au fost aspru cri- 
ticate mai ales de către conservatori. În plină desfășurare a răscoa- 
lei, Haret publică în „Voința Naţională” din 6 martie 1907, articolul 
În chestia ţărănească, un adevărat rechizitoriu al politicii inconsiste 
asupra problemelor ţărăneşti, precum şi un avertisment sever: „Să 
se ştie însă că toate au o margine. Şi că, dacă a fost permis ca sângele 
să stropească străzile Capitalei până şi în anul jubiliar, pietrele s-ar 
ridica singure să ne lovească dacă am tolera ca alt sânge să mai plă- 
tească şi drepturile câștigate ale lui Mochi Fișer”"". Aceste afirmaţii 
l-au îndemnat pe conservatorul N. Filipescu să-l acuze pe Haret de 
instigare la noi răscoale ţărăneşti: „După informaţiunile noastre, d. 
Haret continuă şi astăzi, pe sub mână, aceeaşi politică subversivă 
şi se pregăteşte pentru noi răscoale”!!5. De eticheta de instigator al 
răscoalei țăranilor din 1907 Haret nu a scăpat nici în ultimul său an 
de viață. Până şi un lider politic ca P.P. Carp a susținut, în discur- 
sul său la Cameră, din 29 februarie 1912, în lipsă de argumente, că 
toți instigatorii răscoalei erau în partidul liberal. Cel vizat, în primul 
rând, a fost Haret, care a doua zi, în 1 martie 1912, publică în ziarul 


17 Ibidem, p. 339. 
u8 Operele lui Spiru C. Haret, vol. VI, nota de subsol, loc. cit., p. 304. 

„Viitorul” o scrisoare deschisă, un adevărat testament politic, pentru 
a afirma răspicat convingerile sale politice despre soluţiile de schim- 
bare a stărilor din satele româneşti: „Așadar veţi şti, Domnul meu, 
că acuzaţiile de instigaţie, chiar repetate de d-v, nici nu mă tulbură, 
nici nu mă înspăimântă. Vă declar că am instigat şi înainte de 1907, 
şi după 1907; că instig şi astăzi atât pe cât pot, şi voi instiga atât cât 
voi mai avea zile. Am instigat şi voi instiga pentru scoaterea țărăni- 
mii din întuneric, neştiință şi sărăcie, pentru scoaterea ei de sub ro- 
bia străinilor şi a cămătarilor, a acelora a căror parte o luaţi d-voastră 
astăzi, prin încurajarea trusturilor, prin persecutarea băncilor popu- 
lare şi a obştilor sătești. Instig pentru ca masa celor desmoșteniţi de 
soartă, de vitregia timpurilor şi de o oligarhie fără suflet, să se ridice 
şi ei în rândul oamenilor. [...] În aceeaşi stare de spirit mă găsesc şi 
azi. Declar pentru a zecea oară că nu retractez, nu reneg şi nu regret 
niciun fapt, niciun rând, nicio iotă din ce am lucrat, am scris sau 
am vorbit în viața mea politică". Haret nu va prinde momentul 
dispariţiei Partidului Conservator după primul război mondial, dar 
cu siguranță el a prevăzut, din analiza programelor conservatorilor, 
destrămarea acestui partid, din cauza refuzului liderilor săi de a în- 
țelege şi acționa pentru declanşarea unor reforme necesare, care să 
aibă în centru lor țăranul şi proprietatea lui. 


9. Polemistul 


Haret este bine cunoscut ca unul din marii reformatori ro- 
mâni, dar mai puţin se ştie despre activitatea sa publicistică sau 
despre postura de polemist redutabil. A comentat, criticat şi eva- 
luat orice decizie sau act legislativ privind învățământul ori de câte 
ori a crezut de cuviință să intervină în spaţiul public. A apărat, cu 


1 Scrisoare deschisă din 1 martie 1912, în Operele lui Spiru C. Haret, vol. 


XI, loc. cit., p. 358-359. 

demnitate şi fermitate opera sa legislativă, purtând lungi polemici 
în spaţiul public cu toți actorii principali. Nu este lipsit de semnifi- 
caţie demersul său în sesizarea erorilor, abuzurilor, diletantismului, 
corupției, clientelismului, politicianismului aşa cum crede că le-a 
regăsit în comportamentul unor demnitari precum Tache Ionescu, 
M. Vlădescu. 

Fiindcă i se aduceau acuzaţii asupra actelor sale ministeriale a 
fost nevoit să ia atitudine publică. Haret publică articole, cu pre- 
cădere în oficiosul PNL „Voința Naţională, despre „aplicarea legii 
învățământului secundar şi superior”, articole incluse în volumul 
Aplicarea legii învățământului secundar și superior (1899). După 
adoptarea legilor sale în 1898 şi 1899, adversarii i-au imputat că 
legile sale erau, în realitate, o copie a actelor legislative emise de 
guvernele conservatoare, de fapt de ministrul Tache Ionescu. Se 
afirma că legea învățământului primar, elaborată de Tache Ionescu 
în 1893, deşi modificată de P. Poni în 1896, ar fi fost preluată ca 
atare de către Haret. A spus-o direct Preşedintele Consiliului de 
Miniştri, G. Gr. Cantacuzino, la o întrunire din Iași: „Pentru şcoală, 
precedentul guvern conservator a reuşit să rupă cu tradiția imposi- 
bilităţii de a se legifera în materie de învățământ. În vreme de 4 ani 
a schimbat organizarea autorității superioare a învățământului și 
învățământul primar şi a lăsat un proiect de lege asupra învățămân- 
tului secundar şi superior, care, în foarte mare parte, a slujit de bază 
legii pe care a votat-o ultimul Parlament... La 18 mai 1899 Haret 
publică replica sa, „O rectificare”, pentru a sublinia că, în realitate, 
legea lui Tache Ionescu din 1895 a fost întocmită după proiectul 
lui Dimitrie A. Sturdza din 1886, iar legile din perioada primului 
său ministeriat au inclus prevederi din proiectul din 1886, ceea ce 
explică similitudinile între ele. Haret a fost dispus la o verificare a 


120 Cf. Spiru Haret, O rectificare, în Operele lui Spiru C. Haret, vol. VII, 
loc. cit., p. 69. 

asemănărilor între legile lui şi legea lui Tache Ionescu: „Şi pentru 
a curma odată contestaţiile asupra acestui punct, în şedinţa de la 
9 martie trecut, am propus d-lui Tache Ionescu să supunem atât 
proiectul şi legile d-sale, cât și proiectul din 1886 şi legea votată în 
1898, la o comparare amănunţită, punându-le pe trei coloane față 
în față. S-ar fi văzut atunci în ce parte se află adevărul. Provocarea 
aceasta nu a fost până astăzi ridicată de nimeni, iar afirmarea deja 
dovedită neexactă, se găseşte azi onorată cu inserarea în lectura de 
la Iaşi” ?!. Opozanţii lui uitau că proiectul legii învățământului din 
1886 a fost elaborat în bună parte de Haret, în calitatea lui de secre- 
tar general al Ministerului Instrucțiunii Publice şi Cultelor. 

Iniţiativa, din martie 1900, a ministrului C.I. Istrati, de modifi- 
care a legii din 1896 a învățământului primar, a legii învățământu- 
lui secundar din 1898 precum şi desființarea învățământului pro- 
fesional din 1899 primeşte o întinsă replică din partea lui Haret în 
ziarul „Voința Naţională”. Cele 26 de articole sunt apoi reunite în 
volumul Schimbarea legilor instrucţiunii. I s-a răspuns de către pre- 
sa favorabilă conservatorilor, de pildă în „Timpul', menţinându-se, 
în pofida evidenţei, acuzele de copiere. 

După cum se vede, problemele şcolii au căpătat o nedorită co- 
loratură politică, am zice politicianistă, din cauza acţiunii politicie- 
nilor de a-şi aroga câştigurile de imagine pe seama învățământului. 
În plus, este vorba şi de lupta, am spune acerbă, pentru acapararea 
celui mai dinamic şi influent grup electoral, cel al corpului didactic, 
cu influență, mai ales în mediul rural, asupra opţiunilor de vot ale 
alegătorilor. 

În disputarea priorităţi asupra legilor învățământului s-a vădit 
o anumită mentalitate ce ţine de psihologia leadershipului româ- 
nesc, anume afirmarea orgolioasă a aspiraţiei de a fi recunoscut, 
cu orice preţ, ca întemeietor. Eu numesc ctitorită această conduită 


121 Ibidem, p. 70. 

de suprasolicitare a statutului de fondator de instituţii, organizaţii, 
asociaţii, fundaţii etc., o maladie a multor dintre liderii din trecut 
şi din prezent. 

În articolele din 1899-1900, Haret nu zăboveşte doar asupra 
deformării legilor lui de către guvernul conservator ci critică viziu- 
nea despre şcoală a guvernanțţilor prin măsurile luate de ministrul 
Tache Ionescu: aplicarea trifurcării liceului numai în zece şcoli, re- 
zultatul fiind că o parte din elevi vor face cursul în şapte ani, alții în 
opt; mărirea efectivului claselor contrar dispoziţiilor legii din 1898, 
ceea ce împiedica predarea după noua metodă; amânarea exame- 
nelor de capacitate pentru cursul secundar, ceea ce permitea au- 
torităţii școlare numirea de suplinitori şi încurajarea suplinitorilor 
lipsiţi de diplome universitare cerute de legea din 1898; neaplicarea 
legii învățământului profesional din 1899; admiterea studenților în 
facultate numai în raport cu secția urmată în liceu (clasică, reală sau 
modernă). Revenirea, în 1900, la măsurile asupra învățământul pri- 
mar existente în legea lui Tache Ionescu din 1893 îl obligă pe Haret 
să înştiinţeze opinia publică despre discriminarea voit aplicată de 
către guvernul conservator între şcoala din mediul urban și școala 
din mediul rural. Legiferarea egalităţii de şanse pentru orice copil, 
dincolo de mediul de rezidenţă, a fost una din marile bătălii purtate 
de S. Haret, pe care în cele din urmă a câștigat-o spre binele întregii 
societăți româneşti. El a sesizat că măsurile adoptate de Partidul 
Conservator au determinat scăderea numărului copiilor din sate 
ce frecventau şcoala, limitarea obligativităţii frecventării cursului 
inferior primar, efectul concret fiind imposibilitatea acestor copii 
de a accede în învățământul secundar şi în şcoli profesionale. În 
termenii lui P. Bourdieu, prin asemenea decizii, învățământul nu 


face decât să reproducă structurile de putere şi inegalităţile sociale 

dintr-o societate, menținându-se astfel ordinea socială existentă!?. 
Haret demonstrează că prevederile legii din 1893 - şi menținute de 
Tache Ionescu în legea din 1900 - susțin un învățământ destinat 
numai proprietarilor mari şi mijlocii şi unui grup mic de țărani 
înstăriți. 

Nu analizăm toate temele discutate de Haret în publicistica 
lui, însă ne oprim asupra unui subiect dezbătut consecvent, cel 
al bacalaureatului. Despre acest examen, el afirmă că nu ar pre- 
zenta vreo utilitate nici pentru absolvent, nici pentru şcoală, din 
anumite cauze. Prima ar fi lipsa de seriozitate a acestui examen 
rezultată din timpul acordat evaluării, acesta fiind mai mic decât 
pentru un examen anual. O a doua cauză este necunoaşterea de 
către examinatori a celor examinaţi, ceea ce duce la transformarea 
examenului de bacalaureat într-o loterie. Al treilea motiv se referă 
la imposibilitatea ca bacalaureatul să poată examina nivelul real 
al pregătirii absolventului fiindcă el nu are cum să răspundă la tot 
ce a învățat, timp de 7 sau 8 ani: „Așadar examenul de bacalaureat 
nu este de nicio utilitate, dacă e vorba de a se cunoaşte capacita- 


tea ştiinţifică a absolvenţilor liceului”! 


, întrucât acest examen nu 
ar face decât să dubleze examenele anuale. În acest fel, toți acto- 
rii principali din sistemul de învățământ şi-ar concerta eforturile 
pe bacalaureat în detrimentul pregătirii în timpul anilor de studii 
secundare. Haret pledează pentru menţinerea examenelor anuale 
şi renunţarea la bacalaureat. Ministrul Haret înlocuiește bacala- 
ureatul, prin legea din 1898, cu examenul de absolvire, fiind însă 
obligat să reacționeze față de restabilirea bacalaureatului, de că- 


tre guvernul conservator, în 1900. Decizia lui Haret de înlăturare 


122 Pierre Bourdieu, Jean-Claude Passeron, La reproduction. Elements 


pour une théorie du système d'enseignement, Paris: Editions de Minuit, 1970. 
123 Spiru Haret, Cestiuni de învățământ, în Operele lui Spiru C. Haret, vol. 
VII, loc. cit., p. 63. 

a bacalaureatului a fost anulată, - ca o ironie a sorții! -, de un 
ministru liberal, C. Angelescu, care prin legea din anul 1925, a 
reînființat bacalaureatul!?. 

Aşadar, avem o dispută între un politician urmărit de ideea 
organizării şi conducerii politice, Tache Ionescu, şi un tehnocrat, 
rătăcit printre politicieni, Spiru Haret, interesat de reglementările 
normative asupra şcolii în urma unor expertize făcute de specia- 
lişti. Dacă T. Ionescu urmărea cu prioritate întărirea poziţiei par- 
tidului său prin actele legislative, Haret își întemeiază demersul pe 
principiile ştiinţelor educaţiei. Mărturie stau în acest sens trimite- 
rile sale la lucrări de referință din literatura pedagogică a timpului. 
EI a înţeles semnificaţia acţiunii specialistului în elaborarea deci- 
ziilor privind şcoala, şi, de aceea, a argumentat necesitatea transfe- 
rului puterii reale de la autorităţile politice la corpul didactic. Prin 
tot ce a întreprins, Haret a impus în societate statutul cadrului di- 
dactic ca specialist capabil de a oferi expertiză în organizarea și 
conducerea vieții sociale. Acesta este sensul real al luptei sale, dusă 
cu netăgăduită consecvență, în asigurarea condiţiilor materiale şi 
sociale a învăţătorilor din mediul rural, astfel încât aceştia să devi- 
nă un element de modernizare a satului, unde administraţia ţinea, 
după cum o relevă însuși Haret, de primari, prefecţi şi subprefecți 
analfabeți. 

În polemicile purtate, Haret are conduita actorului social mo- 
dern orientat către argumente bazate pe date şi informaţii clare, 
lăsând în umbră atacurile ad hominem. Stilul său este direct dar şi 
aluziv, condescendent cu adversarii fără a le menaja însă conduita 
lor publică, iar pentru plasticitatea expunerii apelează la expresii fie 
mai populare, fie din limba franceză sau latină. 


14 Constantin Schifirneţ, Dr. Constantin Angelescu: idei novatoare și ac- 
țiuni de dezvoltare a învățământului, în Dr. Constantin Angelescu reformator al 
învățământului (coord. Nicolae Peneș), Buzău: Editgraph, 2008, p. 327. 

Discursul său are ca ţintă grupul politicienilor din propriul par- 
tid şi pe cei din partidele adverse, dar şi publicul larg, instruit și 
educat în cadrul căruia se detaşa corpul didactic din toate treptele 
de învățământ. I s-au adus acuze privind: numirea unui mare nu- 
măr de revizori şcolari în scopul atragerii învăţătorilor la politica 
sa, înființarea Comisiei istorice, refuzată de Parlament, ceea ce ar 
fi constituit o lovitură dată instituţiei legislative, declanșarea scan- 
dalului bisericesc prin legea Sinodală, cenzurarea de către Curtea 
de Casaţie a anulărilor de către Haret a numirilor făcute de pre- 
decesorul său M. Vlădescu, diminuarea prestigiului universității 
prin critica făcută de Haret unei hotărâri a comisiei de judecată 
a Ministerului Instrucțiunii Publice, care achitase pe profesorii 
M. Dragomirescu şi N. Iorga care s-au agresat fizic în cancelaria 
Universităţii Bucureşti, susținerea activităţii extraşcolare în scopul 
înființării unui partid, publicarea cărții Chestia țărănească prin 
care ar fi instigat țăranii la răscoală!”. 

Deşi a fost nevoit să suporte acuze grave, Haret trece peste ele 
nu cu resemnare, ci cu încrederea în oportunitatea indiscutabilă a 
deciziilor sale: „Doar nu voi fi ajuns eu, după 25 de ani de muncă 
în ogorul şcoalei, să mă intimidez de răstălmăcirile şi de strigătele 
ipocrite ale celor care nu au făcut nimic și nici nu pot face ceva 
bun şi mare. În toate împrejurările, am spus fără sfială ceea ce am 
crezut eu că este adevărul, fără a mă preocupa deloc de grija unei 
popularităţi nesănătoase, şi tot aşa voi face şi pe viitor. Liberi sunt 
oamenii să se folosească sau nu de vorbele mele, să le ia drept ceea 
ce sunt, sau să le întoarcă pe dos. Dar adevărul vorbeşte de sine. 


125 Deşi fire deosebit de puternică, Haret avea momente de deznădejde din 


cauza agresivităţii verbale din unele discursuri parlamentare și articole din ziare 
referitoare la activitatea lui de demnitar: „E adevărat că ticăloşiile pe care le văd 
mă amărăsc foarte, şi de multe ori mă surprind căindu-mă de munca ce am pus 
pentru o lucrare de folos public, de care-şi bat joc niște mizerabili”, Scrisoare din 
23 octombrie 1905, în Operele lui Spiru C. Haret, vol. XI, loc. cit., p. 102. 

Între vorbele şi faptele mele şi cele de mai sus e o deosebire de care 


mie nu-mi este ruşine” 1%. 


10. Haretismul 


Ideile şi acţiunile lui Haret s-au constituit într-o doctrină so- 
cială - haretismul, o concepţie care stă la baza programului de 
susţinere a ceea ce astăzi se numeşte grupuri sociale dezavantajate, 
referirea fiind la țărănime şi la sat. Dezvoltarea modernă a satului 
ar putea fi făcută prin activitatea învăţătorilor.” 

Din poziţia lui de lider recunoscut de multe grupuri sociale, 
Haret ar fi putut înfiinţa un nou partid, dar a refuzat deşi, cum scrie 
G. Adamescu, a fost a fost acuzat că voiește să-şi facă un partid ha- 
retist. Poate că altfel ar fi arătat viața politică românească dacă ar fi 
existat un partid cu o ideologie şi un program haretist, aşa cum se 
degajă limpede din toate scrierile marelui om de stat. Un asemenea 
partid ar fi conferit o identitate politică tuturor categoriilor sociale 
pentru care el a militat. Indiscutabil, Haret nu a fost un om politic 
ci un om de stat, şi poate din acest motiv el nu concepea să organi- 
zeze şi să conducă o formaţiune politică unde normele şi regulile 
de funcționare sunt diferite de cele după care ființează instituţiile 
statului. Ar fi fost greu să se impună ca lider politic, aidoma lui 


1 Spiru Haret, Pagini de istorie, în Operele lui Spiru C. Haret, vol. VIII, 
loc. cit., p. 203. În același sens Vasile Băncilă scria: „Haret aparține acelor foar- 
te rari români, făcuţi să dăruiască, dar rămânând impersonali în structura şi 
ofranda lor”, Vasile Băncilă, Portrete și semnificaţii, Ediţie îngrijită şi adnota- 
tă de Ileana Băncilă, Prefaţă de Zoe Dumitrescu-Bușulenga, Bucureşti: Editura 
Academiei de Ştiinţe Sociale şi Politice, 1987, p. 113. 

127 „Spiru Haret a creat în epocă un adevărat curent, haretismul. Esenţa 
lui a constat în introducerea factorului cultural și economic în masa poporu- 
lui român, adică la sate, servindu-se pentru aceasta în primul rând de învăță- 
tori”, Ion Bulei, Atunci când veacul se năștea. Lumea românească. 1900-1908, 
Bucureşti: Editura Eminescu, 1999, p. 85 

Ion C. Brătianu sau Ion I.C. Brătianu, D. Sturdza, P.P. Carp, Lascăr 
Catargiu, toți politicieni înzestrați cu abilităţi de a organiza viaţa 
internă a unui partid, de a purta lupte politice, de a negocia în- 
tre grupuri rivale din propriul partid sau cu adversari politici. 
Discutând despre demnitarul S. Haret să ne amintim de distincția 
făcută de Churchill între omul politic şi omul de stat: omul politic 
se gândeşte la următoarele alegeri, omul de stat la generaţiile urmă- 
toare. Prin tot ce a făcut Haret a avut în vedere viitorul. 

Haretismul decurge din iniţiativele luate pentru răspândirea 
culturii la grupuri cât mai numeroase. În aceeași direcție a sprijinit 
apariţia revistelor: „Convorbiri didactice”, „Învăţământul primar”, 
„Revista generală a învățământului”, „Noua revistă pedagogică”, 
„Şcoala românească”. Să adăugăm revista „Gazeta matematică” în- 
fiinţată la 15 septembrie 1895, pentru care Spiru Haret a acţionat 
ca toate liceele să aibă abonament. Înființarea revistei „Albina” a 
avut ca scop difuzarea cunoştinţelor ştiinţifice la sate. Această re- 
vistă este printre foarte puţinele publicaţii din România cu apariţie 
neîntreruptă. 

În lucrarea Chestia țărănească Spiru Haret indică direcţia prin- 
cipală de acţiune: „luminarea păturii țărănești” şi „scoaterea de 
sub robia celorlalte clase”. Soluţia luminării aminteşte de celebra 
formulă „Voiesce și vei putea - Luminează-te şi vei fi” a lui C.A. 
Rosetti, fruntaş liberal, înaintaș al lui Haret. Luminarea se face prin 
activităţi şcolare şi extraşcolare: cursuri pentru adulți, cercuri cul- 
turale, serbări artistice, comemorări istorice; organizarea de bibli- 
oteci şi de bănci populare, de societăţi cooperatiste, de acţiuni de 
popularizare a cunoştinţelor ştiinţifice utile țăranilor şi dezvoltării 
agriculturii. Haretismul proclamă învățătorul drept „conducător 
spiritual al satului”, un organizator şi administrator al activităților 
din mediul rural. Oameni pricepuţi și devotați, așa îi descrie minis- 
trul Instrucțiunii pe învățătorii din sate, şi pentru aceste motive ei 

se bucurau de un respect deosebit în faţa sătenilor şi în faţa autori- 
tăților. Datorită lor multe sate au cunoscut în perioada antebelică 
un ritm mai înalt al modernizării. 

În rezumat, haretismul este o politică educaţională şi socială cu 
o identitate românească evidentă într-o societate predominant ru- 
rală înscrisă pe calea modernizării. Haretismul indică modalităţile 
de a edifica modernitatea din interiorul comunităţilor rurale, fiind 
astfel o alternativă la modernitatea impusă prin imitarea sau prelu- 
area de instituţii şi legi din afară. 


Marele savant şi om de stat a lăsat o valoroasă operă teoretică 
şi a reformat mediul românesc prin şcoală, el însuşi reprezentând 
un model de comportament şi gândire modernă într-o societate 
înscrisă pe calea recuperării unor decalaje și a unui timp istoric 
pentru a fi sincronizată la spiritul veacului, aşa cum o îndreptă- 
tesc toate potenţele ei istorice, spirituale, economice și culturale. 
Viziunea sa asupra şcolii românești este de o actualitate incontesta- 
bilă în orice societate în tranziţie. 


Sociologia şi ştiinţa naţiunii 


2 


în doctrina lui Dimitrie Gusti 


În acest studiu analizez tezele lui Gusti despre sociologie, 
naţiune, ştiinţa naţiunii şi semnificaţia monografiei sociologice 
în susținerea ştiinţei națiunii. Caut să argumentez ideea unei în- 
trepătrunderi între sociologie, ştiinţă a realităţii sociale, şi ştiinţa 
naţiunii. În opinia mea, în doctrina lui Gusti fundamentală rămâne 
abordarea referitoare la relaţia dintre sociologie şi ştiinţa naţiunii. 

Există un interes puternic pentru studiul operei lui Gusti şi a 
colaboratorilor săi'% însă constat că, în mică măsură, este abordată 
concepţia lui Gusti despre sociologie şi naţiune. 

Îmi propun analiza acestei teme în studiul evoluţiei ei în doc- 
trina gustiană conturată în lucrările: Introducere la Cursul de istoria 
filozofiei grecești, etică și sociologie, 1910; Problema naţiunii, 1919; 
Știința naţiunii, 1937; Consideraţii asupra unui sistem de sociologie, 


1 Zoltán Rostás, The Bucharest School of Sociology, East Central 
Europe, Vol. 27, part 2, 2000, pp.1-17; Antonio Momoc, Capcanele politice ale 
sociologiei interbelice - Școala gustiană între carlism și legionarism, Bucureşti: 
Curtea Veche Publishing, 2012; Sanda Golopenţia, The Sociological School 
of Bucharest between its heyday and suppression, Revista română de sociolo- 
gie, serie nouă, anul XXV, nr. 5-6, 2014, pp. 379-404; Idem, Arhipelagul gus- 
tian. Contribuţii la istoria Şcolii Sociologice de la București, Bucureşti: Editura 
Enciclopedică, 2016; Dumitru Sandu, Policentrismul şcolii sociologice de 
la Bucureşti: Calea metodologică la Henri H. Stahl, Anuarul Institutului de 
Istorie „G. Barițiu”, Series Humanistica, tom. XII, 2014, pp. 7-18. 

etică și politică, 1940; Ştiinţa și pedagogia naţiunii, 1941. Totodată, 
argumentez ideea despre configurarea sistemului său de sociologie, 
etică şi politică în prelegerea inaugurală din 1910, insuficient studi- 
ată de exegeza gustiană!?. 

Gusti a desfăşurat o bună parte din activitatea didactică şi 
ştiinţifică în perioada consolidării statului român modern întregit 
ale cărei obiective erau radical diferite de acelea din perioada ante- 
belică - prioritatea înfăptuirii unirii tuturor provinciilor româneşti 
şi amânarea soluţiilor pentru problemele legate de dezvoltarea eco- 
nomică şi socială!%. În noul context naţional, se impunea moder- 
nizarea societăţii româneşti, predominant rurală iar Gusti a con- 
siderat chestiunea țărănească ca fundamentală pentru România 
întregită, supusă consecinţelor răscoalei din 190715. La fel ca Titu 
Maiorescu şi Spiru Haret - ctitori de instituţii şi de curente cultu- 
rale în epoca de după Unirea din 1859, Gusti a creat, în perioada 
interbelică, un sistem sociologic şi a întemeiat instituţii necesare în 


reformarea şi modernizarea societății româneşti. 


1. Sistemul sociologic al lui Dimitrie Gusti 


Este remarcabilă opţiunea lui Gusti, încă de la debutul său în 
viața universitară, de a formula direcţii ale unui sistem de doctrină 
sociologică. Studiile universitare, raporturile cu profesori germani 


- creatori de doctrine ştiinţifice —, l-au orientat şi stimulat spre 


12 Excepţie face Antonio Momoc, op. cit. 


15 Constantin Schifirneț, Modernitatea tendenţială. Reflecţii despre 
evoluția modernă a societăţii, Bucureşti: Editura Tritonic, 2016, p. 149. 

151 Stahl face legătura între efectele răscoalei din 1907 și cercetarea mo- 
nografică inițiată de Gusti: „Problema care se punea în 1918 era ca aceste cer- 
cetări să înceapă a se face prealabil, pentru a preveni, nu pentru a încorona 
o reprimare”. Cf. H.H. Stahl, Școala monografiei sociologice, Arhiva pentru 
știința şi reforma socială, XIV, 1936, p. 1137. 

crearea propriei teorii. Gusti a abordat, încă din vremea studenției, 
teme despre sociologie ca știință. El debutează, publicistic, student 
fiind, cu articolul E sociologia o știință?!” Tânărul autor observă că 
sociologia are nevoie de metodă şi un sistem cu principii definitive, 
obiective ce urmează a fi realizate în secolul al XX-lea: „O dezvoltare 
fericită a acestor ştiinţe aparține viitorulul şi dacă veacul acesta (al 
XIX-lea-n.n.) s-a numit veacul ştiinţelor naturale, cu toată probabi- 
litatea cel ce vine va fi veacul ştiinţelor spiritului şi filosofiei, și mal 
ales al psichologiei şi sociologiei”. O premoniţie extraordinară la 
un tânăr de 21 de ani, fie el student la Universitatea din Leipzig des- 
pre care viitorul conducător al Școlii sociologice româneşti afirmă: 
„la o universitate, unde nu se ţinea niciun curs de sociologie, ba, 
chiar această ştiinţă era considerată ca o pseudoștiință, şi cine se 
ocupa cu ea era privit ca om neserios”!*. O asemenea previziune a 


venit din cultura sa ştiinţifică solidă’ 


, concretizată într-un program 
clar de cercetare a realităţii sociale, fapt subliniat și în Cuvântul îna- 
inte la volumul Sociologia Militans: „Când am plecat în străinătate în 
preajma vârstei de 19 ani, îmi aveam planul de lucru destul de precis 
tras. Întelesesem încă de atunci, cu o intuiţie care s-a verificat exactă 
că dacă dezvoltarea ştiinţifică a ultimilor ani făcuse să crească pute- 
rea omului asupra naturii, așa încât cu drept cuvânt veacul al XIX- 


lea s-a numit epoca tehnocraţiei, ştiinţa nu făcuse însă progrese 


15 D, Gusti, E sociologia o știință?, Noua Revistă Română, 3, nr. 29, 1 


martie 1901, p. 217. 

133 Ibidem, p. 218. 

154 Idem, Ştiinţa şi pedagogia naţiunii, Analele Academiei Române. Memo- 
riile Secţiunii istorice, Bucureşti: Monitorul Oficial şi Imprimeriile Statului, 
Imprimeria Naţională, 1941, p. 604. 

135 Gusti cerea colaboratorilor săi să aibă cunoştinţe temeinice: „Gusti 
pretindea să ştim carte. Era obligator să fii la curent cu teoria problemei, isto- 
ria doctrinelor intrînd în bagajul sociologului de teren” H.H. Stahl, Amintiri 
şi gânduri din vechea școală a „monografiilor sociologice”, Bucureşti: Editura 
Minerva, 1981, p. 30. 

corespunzătoare în puterea ei asupra oamenilor și societății 1%. El 
stabileşte patru mari etape în evoluţia sa ştiinţifică: 1. anul 1904 — 
a susținut teza de doctorat asupra egoismului si altruismului prin 
motivarea sociologică a voinţei practice; 2. anul 1910 - a publicat 
prima schiţă a sistemului său de ştiinţe sociale; 3. anul 1925 - a in- 
augurat, împreună cu Seminarul de Sociologie de la Universitatea 
din Bucureşti, prima cercetare de monografie sociologică pe teren; 
4. anul 1939 — a prezentat Academiei de Științe Morale şi Politice 
din Paris, o analiză sintetică asupra activităţii sale ştiinţifice şi cul- 
turale!. În plus, Gusti a susținut, în 1910, înființarea unui seminar 
de sociologie şi etică, care să colaboreze cu instituţiile de cercetare 


ştiinţifică similare din străinătate!*. Gusti gândea planuri de dezvol- 
tare a sociologiei româneşti numai în asociere cu doctrine şi cadre 


instituţionale din Occident. 


1.1. Sociologia, știință a realității sociale 

Gusti a stăruit, dintru început, să afirme teza că sociologia este 
o ştiinţă. În prelegerea inaugurală din 1910, el formulează diferența 
între ştiinţele sociale şi ştiinţele exacte: „Experienţa ştiinţelor zise 
ale naturii are a face cu lucruri moarte, experienţa științelor soci- 
ale are a face cu fapte vii, cu fapte de conștiință ale personalităţii 
omeneşti”!*. În următoarele studii, de pildă Realitate, știință și re- 
formă socială. Câteva indicații asupra metodei (1919) nu abordează 


1% D, Gusti, Sociologia militans, vol.1. Introducere în sociologia politică, 
Bucureşti: Editura Institutului Social Român, 1934, p. V. 

17 Idem, Consideraţii asupra unui sistem de sociologie, etică şi politică, 
Analele Academiei Române. Memoriile Secţiunii Istorice. Seria 3, 1940, p. 518. 

15 Idem, Introducere la cursul de istoria filosofiei greceşti, etică și sociolo- 
gie. Bucureşti: Institutul de Arte grafice Carol G6bl, 1910, p. 26. Se referea la 
Institutul de sociologie „Solvay” din Bruxelles, Seminarul de ştiinţe de stat al lui 
Karl Biicher, Seminarul de istorie universală al lui Karl Lamprecht, ambele de la 
Lipsca (Leipzig) şi Seminarul criminalistic al lui Franz von Liszt din Berlin. 

1 Ibidem, p. 13. 

problematica sociologiei. O va face, în 1932, în Sociologia. Schiţă a 
unui sistem de sociologie!“ 
Gusti a conştientizat interesul pentru sociologie în lumea aca- 


demică şi cea politică“ 


, şi acesta a fost stimulentul în a defini şi 
stabili cadrul de studiu al sociologiei. Pentru el, sociologia este o 
ştiinţă necesară şi de valabilitate universală depăşind astfel canto- 
narea ei în local. El a argumentat şi a acţionat pentru ca sociologia 
să fie acceptată ca ştiinţă pentru că, practic, toate ştiinţele sociale 
includ dimensiunea sociologică şi astfel sociologia este recunoscu- 
tă instituţional: „Sociologia este astăzi încorporată în patrimoniul 
intelectual al culturii mondiale. Ea şi-a câştigat dreptul de cetăţe- 
nie printre marile şi glorioasele discipline ale ştiinţei, găsindu-şi, în 
România, consacrarea în învățământul de toate gradele”. 

Este de remarcat că savantul se crede îndreptăţit de a relua într- 
o comunicare la Academia Română, după trei decenii, teza formu- 
lată în 1910 despre virtuțile ştiinţifice ale sociologiei. În lucrarea 
Monografia sociologică. Metoda de lucru, Gusti expune argumente 
în susținerea ideii că sociologia conferă cercetărilor ei acelaşi grad 
de rigoare, ca în ştiinţele exacte pentru a înlătura reticenţele pri- 
vind caracterul ştiinţific al sociologiei: „Ştiinţa sociologiei are a 
lupta cu două prejudecăţi: i se obiectează mai intâi că studiile ce le 
întreprinde nu au rigoarea şi deci nici autoritatea cercetărilor din 
câmpul ştiinţelor, asa zise exacte. Apoi, studiile sociologice mai au 
neajunsul unei aparenţe de simplicitate, asa ca toată lumea se simte 
chemată şi în stare să le facă. Este sociologia lui tout le monde” '®. EL 


140 Idem, Sociologia. Schiţă a unui sistem de sociologie, Omagiu profeso- 
rului C. Rădulescu-Motru. Bucureşti: Societatea Română de Filosofie, 1932, p. 
316. 

11 Ibidem, p. 316. 

12 D, Gusti, Sociologia. Schiţă a unui sistem de sociologie, loc. cit. p. 317 

13 Idem, Monografia sociologică. Metoda de lucru, Comunicare fă- 
cută în Şedinţa de la 22 martie 1940, Analele Academiei Române. Memoriile 

crede că nu oricine poate fi sociolog, fără o pregătire şi o conştiinţă 
ştiinţifică scrupuloasă: „Căci pentru cei ce sunt chemaţi a lucra în 
laboratorul vieţii sociale se cer însușiri tot atât de mari şi grele, ca 
şi pentru cei ce lucrează în laboratoarele ştiinţelor naturii”"*. În 
domeniul ştiinţelor sociale, cercetătorul se identifică cu realitatea 
socială cercetată fiindcă el face parte din ea: „...realitatea socială 
spre diferenţă de realitatea naturală, ține de conştiinţă şi exprimă 
intenţii, aspirații, valori, norme etc., care toate au o semnificaţie 
obiectivă, un înţeles propriu”. Teza lui Gusti va fi confirmată de 
aserțiunea lui Pierre Bourdieu: cercetarea socială are ca obiect so- 
cietatea alcătuită din oameni care vorbesc şi pot exprima o reacţie 
directă față de cercetare'**. Mai mult, cercetătorul trebuie să parti- 
cipe, pe perioada cercetării, la toate manifestările de viață din co- 
munitatea cercetată. 

În continuare, discut despre cum abordează Gusti problematica 
sociologiei. În prelegerea inaugurală din 1910, Gusti trasează obiec- 
tul de studiu al ştiinţele sociale și al sociologiei: „cunoaşterea cau- 
zală a voinţei sociale ca fapt, fenomen”. Pornind de la poziţia ei 
în ansamblul ştiinţelor, Gusti o defineşte în 1932, astfel: „Sociologia 
este ştiinţa realităţii sociale”!%. Este de observat că Gusti transfe- 
ră conceptul „realitatea socială” din filosofie către sociologie: 
„Realitatea socială este baza pe care se construiesc cultura obiec- 
tivă şi instituţiile unei societăți, de aceea cunoaşterea ei ştiinţifică 
aduce după sine consecinţe incalculabile pentru logica construirii 
Secţiunii istorice, seria III. tomul XXII 1939-1940, Bucureşti: Monitorul Oficial 
şi Imprimeriile Statului Imprimeria Naţională, 1941, p. 571. 

14 Ibidem. 

145 Ibidem, p. 579. 

146 În Sociologie franceză contemporană, antologie întocmită de Ion Aluaş 
şi Ion Drăgan, Bucureşti: Editura politică, 1971, p. 192. 

1 D, Gusti, Introducere la cursul de istoria filosofiei grecești, etică şi socio- 


logie, loc. cit., p. 16. 
18 Idem, Sociologia. Schiță a unui sistem de sociologie, loc. cit., p. 317. 

sociologiei, ca ştiinţă autonomă”. El susţine ideea unei sociologii 
a realităţii actuale, spre diferență de sociologia societăţilor primi- 
tive sau a societăților istorice care nu ar avea nici o utilitate socia- 
lă: „Dimpotrivă aplicarea sociologiei la realitatea socială prezentă 
duce cu necesitate la rezultate care pot fi apoi aplicate şi deci folo- 
site chiar de către societatea studiată”!%. Continuă să evidenţieze, 
în 1940, impactul puternic al sociologiei cu societatea: „Teoriile so- 
ciale au însă totdeauna o imensă influență asupra mersului vieții 
sociale. Desființarea sclaviei şi a feudalismului, egalitatea înain- 
tea impozitelor, toleranța religioasă, teoria contractului social și a 
suveranității poporului, iată numai câteva exemple””. 

Sociologia este o ştiintă explicativă care studiază geneza fe- 
nomenelor sociale, cauzele şi contextele de ființare a societăților. 
Ştiinţă a realităţii sociale prezente, sociologia integrează, în obiec- 
tul ei de studiu, activităţile economice, spirituale, juridice şi po- 
litice. Realitatea socială este structurată în două niveluri: lumea 
supraindividuală - alcătuită din valori economice, valori spirituale, 
valori politice şi valori juridice, şi lumea interindividuală de gru- 
pări sociale. 

Din această succintă descriere se poate reţine ideea că Gusti 
nu oferă, de fapt, o definiţie, ci mai mult o analiză descriptivă a 


' Ibidem, p. 318. Semnificativ, Traian Herseni descrie, în 1941, sociologia 


în termeni ușor diferiți de definiția lui Gusti: „Sociologia este știința realității 
sociale, ştiinţa societăţii sau a fenomenelor sociale. Ea se deosebeşte atât de 
etică, ştiinţa idealului moral, şi politica, ştiinţa conducerii şi a reformei sociale, 
cât și de științele sociale particulare (economia politică, dreptul etc.), care studi- 
ază numai anumite aspecte ale societăţii (fenomenele economice, juridice etc.)”, 
Traian Herseni, Sociologia, în Istoria filosofiei moderne, vol. V Filosofia româ- 
nească de la origini până astăzi de N. Bagdasar, Traian Herseni, S.S. Bârsănescu, 
Bucureşti: Editura Societatea Română de Filosofie, 1941, p. 438. 

15 D, Gusti, Ştiinţa naţiunii, Sociologie românească, februarie-martie, 
anul 2, nr.2-3, 1937, p. 57. 

151 Idem, Consideraţii asupra unui sistem de sociologie, etică şi politică, 
loc. cit., p. 539. 

sociologiei. De altfel, trebuie spus că el desprinde trăsăturile socio- 
logiei ca ştiinţă din examinarea raporturilor acesteia cu ştiinţele so- 
ciale particulare. Aserţiunea despre sociologie - ştiinţă despre rea- 
litatea socială totală prezentă - nu clarifică totuşi specificul acestei 
discipline. Trebuie evidenţiat faptul că nici astăzi, în secolul XXI, 
după două sute de ani de gândire sociologică, nu există o definiție 
incontestabilă a sociologiei, aşa cum deja s-a remarcat!”?. Nici cel 
mai citat sociolog contemporan, Anthony Giddens nu oferă decât o 
descriere foarte generală a sociologiei: „Sociology can be identified 
as the systematic study of human societies, giving special emphasis 
to modern, industrialized systems” 1%. 

Pentru Gusti, cercetarea socială nu se limitează la studiul socio- 
logic, ci este asociată ineluctabil cu etica și politica: „Politica şi etica 
nu se ocupă, ca ştiinţele sociale particulare şi sociologice, de lumea 
socială aşa cum este ea în mod necesar; politica şi etica se ocupă de 
lumea socială așa cum ea în mod necesar trebuie să fie”™*. Aşadar, 
în viziunea lui Gusti, realitatea socială este de o mare complexi- 
tate și, de aceea, studiul ei se face obligatoriu prin cele trei ştiinţe 
sociale legate între ele într-o serie riguros logică: „Sociologia este 
o consecinţă logică a ştiinţelor sociale, Politica şi Etica sînt o con- 
secinţă logică a sociologiei şi a ştiinţelor sociale”!5. În consecinţă, 


sociologia este ştiinţă a societăţii totale, etica este ştiinţa idealului 


15 Gerard Delanty, Sociology, in G. Ritzer (Ed.), Blackwell Encyclopedia 
of Sociology, New York: Wiley, 2007, p. 4606. (As is the case with many discipli- 
nes, it is contested and there is no generally accepted definition of what consti- 
tutes sociology. But we should not draw the conclusion that the contested and 
diverse nature of sociology amounts to the absence of any sense of self under- 
standing and that the discipline has lapsed into irreversible fragmentation). 

15 Anthony Giddens, Sociology, fifth edition, Cambridge: Polity Press, 
2006, p. 28. 

15 D, Gusti, Introducere la cursul de istoria filosofiei grecești, etică şi socio- 
logie, loc. cit., p. 18-19. 

155 Ibidem, p. 24. 


SOCIOLOGIE ROMÂNEASCĂ MODERNĂ | 131 


etic, iar politica este studiul mijloacelor de constituire a valorilor și 
normelor sociale şi etice!5%. 


1.2. Voința socială 


Conceptul central al sistemului gustian este voința, principiu 
afirmat, încă din 1904, în teza de doctorat Egoismus und Altruismus 
prin motivarea sociologică a voinţei practice, şi, apoi, reluat în stu- 
diile ulterioare. Gusti concepe, în 1910, voința ca fiind realitatea so- 
cială însăși: „Esenţa realităţii sociale este, aceasta trebuie spus de la 
început: voința socială” fiindcă ea este prezentă în toate manifes- 
tările sociale, pentru ca, în 1940, să reia aproape aceeași formulare: 
„Principiul creator de societate, factorul realizator al unităţii socia- 
le este acţiunea, înteleasă ca desfăşurare a voinţei sociale. De aceea 
socotim voinţa socială ca esența a realităţii sociale”!*8. Prin urmare, 
sistemul lui Gusti a fost caracterizat ca voluntarist!*. Voința socială 
nu este o construcţie arbitrară a spiritului. Ea poate oricând fi des- 
coperită în legea paralelismului sociologic. 

Este de reținut că voinţa este obiect de studiu al celor trei disci- 
pline ale sistemului gustian - sociologia, etica, politica —, dar fiecare 
ştiinţă o înfăţişează în mod specific: „Ştiinţele sociale şi sociologia 
se ocupă cu cunoaşterea cauzală a voinţei sociale ca fapt, fenomen. 


'5 Traian Herseni examinează doctrina lui Gusti ca un sistem integral al 
ştiinţelor sociale: „.. „profesorul D. Gusti nu este autorul unor sisteme dispara- 
te de sociologie, etică și politică, ci al unui singur sistem despre întreaga reali- 
tate socială, sistem unitar, în care cele trei științe corespund unor perspective 
necesare pentru lămurirea completă a obiectului lor comun”. Traian Herseni, 
D. Gusti - un sistem de sociologie, etică și politică, în Arhiva pentru știința și 
reforma socială, anul XI, nr.3-4, 1933, p.210. 

17 D, Gusti, Introducere la cursul de istoria filosofiei grecești, etică şi socio- 
logie, loc. cit., p. 14. 

18 Idem, Considerații asupra unui sistem de sociologie, etică şi politică, 
loc. cit., p. 526. 

'5 Traian Herseni, Voința socială, Sociologie românească, anul II, nr. 4 
aprilie, 1937, p.145. 

Politica şi etica se ocupă cu valorizarea voinţei sociale ca activitate, 
proces de manifestare, în vederea aprecierii scopurilor ei”!%. Voința 
se realizează în patru manifestări: economice, spirituale, juridice 
şi politic-administrative. Manifestările economice şi spirituale sunt 
categorii constitutive ale vieţii sociale, iar manifestările juridice și 
politic-administrative sunt categorii regulative: „Ele formează la un 
loc valorile obiective actualizate ale voinţei sociale”!*!. Să spunem 
că, în 1910, Gusti considera ca necesare educaţia și formarea voin- 
tei în sensul etic, şi acestea ar fi „obiectul unei discipline noi, a pe- 
dagogiei voinţei sociale”!%?. Peste trei decenii, Gusti afirma: „Toate 
acțiunile omenești trebuie să ducă la formarea de personalități cre- 
atoare. Întemeiem astfel o pedagogie natională a creaţiei formării 
personalităţii sociale ale cărei principii le desprindem din etică și 


politică” 1%. 


1.3. Unităţile sociale 


O altă contribuţie a lui Gusti o reprezintă analiza unităților 
sociale, idee susținută din 1910: „Ştiinţele sociale particulare au a 
studia şi cunoaşte cauzal părţile abstracte ale totului social şi con- 
cret, pluralitatea socială. Sociologia are a studia acest tot însuși, 
unitatea socială“. Reia teza în 1940, afirmând: „Când spunem 
ştiinţa realităţii sociale înțelegem, deci, ştiinţa unităţilor sociale 


în formele numeroase şi variate în care se găsesc ele răspândite pe 


15 D, Gusti, Introducere la cursul de istoria filosofiei grecești, etică și socio- 
logie, loc. cit., p. 16. 

161 Idem, Considerații asupra unui sistem de sociologie, etică şi politică, 
loc. cit., p. 524. 

12 Idem, Introducere la cursul de istoria filosofiei grecești, etică şi sociolo- 
gie, loc. cit., p. 24. 

1% Idem, Consideraţii asupra unui sistem de sociologie, etică şi politică, 
loc. cit., p. 537. 

1% Idem, Introducere la cursul de istoria filosofiei grecești, etică şi sociolo- 
gie, loc. cit., p. 17. 

pământ". Gusti clasifică unităţile sociale în trei categorii după 
gradul de consistenţă, obiectivare şi durată: 1. comunităţi sociale — 
unități sociale care au păstrat şi în formele complexe de viaţă ceva 
din autonomia unității sociale elementare. O astfel de comunitate 
este familia. 2. instituţii sociale - unităţi sociale create prin cris- 
talizarea şi obiectivarea deprinderilor sociale în așa fel încât să se 
poată desprinde de indivizii anumiţi, putând să înlocuiască unii cu 
alții. Instituţiile sunt alcătuite din funcţionari, iar instituţia cea mai 
mare este statul, cu organele lui administrative. 3. grupări sociale 
- unităţi sociale libere, create prin voinţa părților, iar înlăuntru asi- 
gură membrilor destulă inițiativă personală. Astfel sunt cluburile, 
asociaţiile sportive, literare etc!s. Unităţile sociale se formează și 
evoluează după anumite legi, acestea fiind în număr de cinci: 1. le- 
gea cauzalității sociologice; 2. legea paralelismului sociologic; 3. le- 
gea idealului etic; 4. legea dreptăţii politice; 5. legea circuitului între 
realuri sociale'“. Un factor esenţial în existența unităţilor sociale 
este voinţa socială: „Unităţile sociale ar rămânea simple deziderate 
şi simple proiecte, dacă voinţa nu le-ar traduce în fapt prin acţiune” 
1%, Ele fac parte din raportul de cauzalitate exprimat prin formula: 
V (voinţa) + C (cadre) = M (manifestările)!*. Voința socială rezultă 
din legea paralelismului sociologic prin care se exprimă raportarea 


1 Idem, Consideraţii asupra unui sistem de sociologie, etică şi politică, 


loc. cit., p. 521. Contribuţia lui Gusti la studiul unităților sociale a fost un ar- 
gument pentru includerea unităţilor sociale ca temă centrală a Congresului 
International de Sociologie, ce trebuia să aibă loc la Bucureşti în 1939. Cf. 
Idem, Ştiinţa şi pedagogia naţiunii, loc. cit., p. 602. 

16 Idem, Sociologia unităților sociale, Sociologie Românească, anul I, iu- 
nie, nr. 6, 1936, p. 5. 

17 Idem, Legile unităților sociale, Analele Academiei Române, Memoriile 
Secțiunii Istorice. Seria 3, Bucureşti: Monitorul Oficial şi Imprimeriile Statului. 
Imprimeria Naţională 1943, p. 933. 

1% Idem, Consideraţii asupra unui sistem de sociologie, etică şi politică, 
loc. cit., p. 522. 

1 Ibidem, p. 527. 

manifestărilor economice, spirituale, politice şi juridice la ansam- 
blul celor patru cadre. Există trei paralelisme sociale: înlăuntrul 
manifestărilor, înlăuntrul cadrelor şi între cadre şi voință, creând 
astfel un sistem de coordonate ale unităţilor sociale. Legea parale- 
lismului sociologic „este o adevărată lege de echilibru social”. Cu 
susținerea ideii despre legea echilibrului social al unităţilor sociale 
şi, prin urmare, al societăţii, teoria lui Gusti se poate înscrie în pa- 
radigma funcționalistă. 


1.4. Societatea 


În continuare, scrutez definiţia lui Gusti dată societăţii. În lu- 
crările sale, începând cu prelegerea din 1910, Gusti dă prioritate 
realităţii sociale iar despre societate discută arareori. Alături de 
voinţă, realitatea socială este relevantă în cercetarea socială pe 
care o descrie şi o defineşte, ceea ce nu procedează cu societatea: 
„Realitatea socială formează, astfel înţeleasă, o totalitate de viață 
unitară, adică o unitate socială, având ca motivare voinţa socială 
condiționată potenţial: cosmic, biologic, psihic şi istoric şi actuali- 
zată în mod paralel prin manifestările ei: economice, spirituale, po- 
litice şi juridice”! În comunicarea din 1940, Gusti preia aproape 


10 Idem, Paralelismul sociologic, Sociologie românească, 2, nr. 9-10, sep- 


tembrie-octombrie 1937, p. 380. 

11 Idem, Sociologia. Schiţă a unui sistem de sociologie, loc.cit, p. 320. 
Traian Herseni discută despre concepţia lui Gusti despre realitatea socială şi nu 
menţionează nimic despre societate. Vezi Traian Herseni, Dimitrie Gusti - Un 
sistem de sociologie, etică şi politică, Arhiva pentru știința şi reforma socială, 
anul XI, nr. 1-4, 1933, p. 210. La fel şi A. Manoil şi Anton Golopenţia descriu 
teoria lui Gusti: „Graţie unei teorii a realității sociale care reprezenta achiziția 
esenţială a anilor săi de studiu, D. Gusti voia să obţină o imagine mai clară a 
problemelor sociale ale țării și să perfecţioneze apoi teoria degajând concluzii 
abstracte din cercetările făcute pe teren”. Cf. A. Manoil și Anton Golopenţia, 
Sociologia românească, în Anton Golopenţia, Opere complete, ediţie alcătuită 
şi adnotată de prof. dr. Sanda Golopenţia, vol. I Sociologie, Bucureşti: Editura 
Enciclopedică, 2002, p. 256. 

ad litteram definiţia de mai sus, doar că societatea este identificată 
în realitatea socială: „societatea ori realitatea socială este o totali- 
tate autonomă de viață socială... Pentru comparaţie, iată şi o 
definiție contemporană a societăţii: „Societatea este modul orga- 
nizat de existenţă a vieţii sociale de către un grup relativ indepen- 
dent care se autoperpetuează şi ocupă același teritoriu şi partici- 
pă la o cultură comună. O societate există numai ca o pluralitate 
de interacțiuni de indivizi care realizează lucruri pe care nu le-ar 
putea înfăptui altfel. Societatea este un mecanism adaptativ, un 
vehicul social pentru reglarea şi transformarea mediului, pentru 


soluţionarea problemelor perene ale vieții”! 


. Diferenţa dintre cele 
două definiţii stă în marcarea principiului fundamental pe care se 
întemeiază societatea: în doctrina lui Gusti, voinţa, în definiţia lui 
James W. Vander Zanden, organizarea şi interacţiunea indivizilor. 
Indiscutabil, alte definiţii pun relief alte dimensiuni ale societăţii.!”* 

O dimensiune a sistemului gustian, insuficient studiată, rămâ- 
ne accentul pe implicarea ființei umane în societate: „Conştiinţa 
de sine structurează pe om ca pe o realitate aparte, opusă lumii din 
afară şi faţă de care el poate lua o atitudine după nevoi lăuntrice” 
15. Omul este social datorită voinţei sale de a aparţine unei unități 
sociale: „De aceea, omul nu este social, datorită vreunui instinct 
si nici datorită unei trăiri îndelungate în grup, ci este social prin 


12 D, Gusti, Monografia sociologică. Planul de lucru, Comunicare fă- 
cută în Şedinţa de la 15 martie 1940, Analele Academiei Române. Memoriile 
Secțiunii istorice, seria III. tomul XXII 1939-1940, Monitorul Oficial şi 
Imprimeriile Statului Imprimeria Naţională, București, 1941, p. 541. 

13 James W. Vander Zanden, The Social Experience. An Introduction to 
Sociology, Random House, New York, 1988, p. 101. 

174 În alte lucrări, nu se defineşte societatea ci se prezintă diversitatea cu- 
rentelor sociologice de explicare a conceptului de societate. Vezi Larry Ray, 
Society, in G. Ritzer (Ed.), Blackwell Encyclopedia of Sociology, New York: 
Wiley, 2007, pp. 4589- 4591. 

15 D, Gusti, Consideraţii asupra unui sistem de sociologie, etică şi politi- 
că, loc. cit., p. 528. 

însăşi structura intimă a voinţei, înainte de orice experiență”. 
Prin urmare, omul creează realitatea socială şi Gusti constată că 
sociologia nu include problematica umană în tematica ei: „Fără 
îndoială că una dintre marile lacune ale sociologiei este desconsi- 
derarea omului în studiul societăţii”. În mod corect s-a afirmat: 
„Cheia de boltă a sistemului (lui Gusti-n.n.) o constituie ideea de 
om”178. 

Ajuns aici cu analiza ideilor lui Gusti despre sociologie, rea- 
litate socială, unităţi sociale, voință, societate, se cuvine a reţine 
propria evaluare a doctrine sale: „Pe scurt, sistemul nostru de so- 
ciologie afirmă: 1) Societatea se compune din unități sociale, adică 
din grupări de oameni legaţi între ei printr-o organizare activă şi 
o interdependenţă sufletească. 2) Esenţa societăţii este voinţa so- 
cială. 3) Voința socială depune ca manifestări de viaţă: o activitate 
economică şi una spirituală, reglementate de o activitate juridică 
şi de o activitate politică. 4) Voința socială este condiționată în 
manifestările ei cosmic, biologic, psihic şi istoric. 5) Schimbările 
suferite de societate în decursul timpului prin activităţile ei şi sub 
înrâurirea factorilor condiționanţi, le numim procese sociale. 6) 
Începuturile de dezvoltare pe care le putem surprinde în realitatea 
prezentă şi deci le putem prevedea cu o oarecare precizie, se nu- 
mesc tendinţe sociale” 1”, 

După această prezentare rezumativă a sistemului lui Gusti pot 
spune că autorul nu a elaborat un tratat de sociologie în care să-și 
prezinte sistemul. Iată volumul Sociologia militans (1934) are subti- 
tlul Introducere în sociologia politică, deci nu un tratat de sociologie 


176 Ibidem, p. 529. 
17 Idem, Legile unităţilor sociale, loc. cit., p. 940. 
Traian Herseni, Dimitrie Gusti - Un sistem de sociologie, etică şi po- 
litică, Arhiva pentru știința şi reforma socială, anul XI, nr. 1-4, 1933, p. 210. 

v? D, Gusti, Ştiinţa naţiunii, Sociologie românească, februarie-martie, 
anul 2, nr.2-3, 1937, p. 56. 


178 

generală, ci o introducere într-o ramură a sociologiei!*. Am putea 
vorbi despre o anumită ezitare a lui Gusti cu privire la afirmarea 
directă a sociologiei generale. El aspiră mai degrabă spre o sociolo- 
gie militantă, acţională decât la o sociologie teoretică, deşi a ținut 
un curs de sociologie generală!*!, dar pe care nu l-a tipărit el ci foşti 
cursanţi. Cu toate acestea, aşa cum s-a spus, din studiile sale se de- 
gajă clar caracterul de sistem al doctrinei gustiene!*?. 

În încheierea acestui subcapitol de analiză a sistemului lui 
Gusti, merită să amintim caracterizarea incitantă ce aparține unu- 
ia dintre remarcabilii săi colaboratori - H.H. Stahl: „Dar meritul 
cu totul excepţional al profesorului Gusti a fost credința că şcoala 
românească de sociologie ar avea menirea de a constitui, pentru 
prima oară în istoria doctrinelor sociale, o «sociologie ştiinţifică» 
a realităţilor sociale în general, în special a celei româneşti, bază 
pentru o viitoare sinteză a «sociologiei naţiunii» în totalitatea sa” 
[...] Greşită sau negreşită, această credinţă a profesorului a insu- 
flat, în mintea şi în sufletul nostru, mîndria de a fi părtaşi la o 
temerară încercare de a ne avinta spre o sociologie care să stea în 
fruntea celei mondiale, cu hotărirea ca «sociologia românească» să 


ajungă acea dintii sociologie ştiinţifică din lume”. Așadar, acesta 


18 Idem, Sociologia militans, vol.l. Introducere în sociologia politică. 


Bucureşti: Editura Institutului Social Român, 1934. Volumul lui Gusti în lim- 
ba franceză are ca subtitlul Introduction: Idem, La science de la réalité sociale: 
introduction à un système de sociologie dtthique et de politique. Paris: Alcan 
Presses Universitaires de France, 1941. 

181 Idem, Curs de sociologie generală [pentru uzul studenţilor]. [multigra- 
fiat], București: Universitatea din Bucureşti, Facultatea de Filosofie și Litere, 
1931. 

182 Zóltan Rostás, Dimitrie Gusti - profesorul fondator de şcoală soci- 
ologică, în Dimitrie Gusti: cronologia vieţii și operei / Dinu 'Ţenovici, Elena 
Bulgaru, Amelia Costoiu, București: Editura Bibliotecii Centrale Universitare 
„Carol I” din Bucureşti, 2014, p. 17. 

1 H.H. Stahl, Amintiri și gânduri din vechea şcoală a „monografiilor soci- 
ologice”, loc. cit., p.30. 

este mesajul principal al operei gustiene: afirmarea şi susținerea 


sociologiei românești. 


2. Ştiinţa națiunii și sociologia naţiunii 

In rândurile ce urmează examinez concepția lui Gusti despre 
naţiune şi știința naţiunii. Analiza mea se concentrează asupra lu- 
crărilor: Problema națiunii'**, 1919; Știința naţiunii, 1937; Ştiinţa şi 
pedagogia națiunii, 1941. 

Primul război mondial şi schimbările postbelice l-au deter- 
minat pe Gusti la concentrarea pe studiul teoretic şi empiric al 
națiunii. În sistemul său un loc central îl ocupă analiza naţiunii, 
ca unitate socială fundamentală a societăţii moderne, căreia îi co- 
respunde un anumit tip de cercetare, anume ştiinţa naţiunii, ale 
cărei direcții de studiu datează din 1910: „programul cercetărilor 
pentru o ştiinţă a naţiunii, anunţat încă prin prelegerea de des- 
chiderea primului meu curs, la Iași, în 1910”. În realitate, în 
acel curs, el nu a formulat sintagma „știința naţiunii” ci a marcat, 
în treacăt, relația dintre personalitate şi naţiune şi a pomenit de 
„naţiunile-personalități”!8. 


184 Despre lucrarea Problema națiunii se discută, astăzi, destul de rar, în 
exegeza despre Gusti. Asupra ei au stăruit: Traian Herseni, Ştiinta națiunii, 
Revista Fundațiilor Regale, anul I, nr. 12, decembrie 1934, pp. 592-602; Mircea 
Vulcănescu: Dimitrie Gusti, profesorul, Arhiva pentru știința şi reforma so- 
cială, anul XIV, 1936; Ion Zamfirescu: Spiritualități românești, Bucureşti: 
Imprimeria Naţională, 1941; Dan Dungaciu: Elita interbelică: Sociologia româ- 
nească în context european, Bucureşti: Mica Valahie, 2011. În plus, amintesc 
două antologii de texte despre sociologia și știința naţiunii, apărute după 1989: 
D. Gusti, Sociologia naţiunii și a războiului, ediţie îngrijită și prefață de Ilie 
Bădescu, Bucureşti: Editura Floare Albastră 1995; D. Gusti, Știința națiunii şi 
reforma politică, cuvânt înainte de Ion Bulei, ediţie îngrijită de Marin Diaconu, 
București: Editura Institutului de Ştiinţe Politice şi Relaţii Internaționale, 2008. 

18 Idem, Ştiinţa și pedagogia naţiunii, loc. cit., p. 607. 

Idem, Introducere la cursul de istoria filosofiei grecești, etică și sociolo- 
gie, loc. cit., p. 22. 

Gusti analizează, pentru prima dată sistematic, națiunea şi 
formulează termenul știința naţiunii în studiul Problema națiunii 
despre care, spune: „...este o aplicare a metodei expuse în pri- 
mul număr al Arhivei: «Realitate, Ştiinţă şi Reformă socială»”"%. 
Problematica lucrării este consistentă, după cum se poate observa 
din temele abordate: concepția raportului dintre stat şi națiune în 
mişcarea politică contemporană, naționalism şi internaţionalism 
socialist, teoria spiritualismului, a materialismului şi a empiris- 
mului naţional, dimensiuni ale naţiunii - rasa, teritoriul, tradiția, 
limba, religia -, popor şi naţiune, autonomie și demnitate, atri- 
bute ale personalităţii naţionale, raportul între clasă şi naţiune în 
doctrina socialistă, cosmopolitism şi internaţionalism, activism și 
pasivism național, patriotismul național, ştiinţa națiunii române. 
Prin urmare, el formulează o definiţie a naţiunii, descrie dimensi- 
unile naţiunii, abordează raportul stat şi naţiune. De altfel, studi- 
ile sale conţin teze semnificative pentru cercetarea relației dintre 
stat şi naţiune. Studiul din 1919 va fi urmat, în timp, de alte studii 


despre naţiune şi ştiinţa naţiunii!% 


. Cu atât mai semnificative sunt 
aserțiunile lui Gusti despre naţiune având în vedere că în sociologia 
de la începutul secolului al XX-lea conceptul de naţiune era negli- 
jat, iar Gusti constata că, în acel moment, anul 1919, tratatele de so- 
ciologie atingeau în treacăt problema naţiunii, iar într-un dicţionar 


de sociologie al timpului nu era inclusă noţiunea naţiune. 


187 Idem, Problema naţiunii, Arhiva pentru știința și reforma socială, anul 
I, nr. 2-3, iulie-octombrie, 1919, p. 547. Gusti se referă la articolul Realitate, 
ştiinţă şi reformă socială. Câteva indicațiuni asupra metodei, Arhiva pentru 
știința şi reforma socială, 1, nr.1, aprilie, 1919, pp.V-XXVII. 

188 Idem, Regulile metodei monografice și constituirea unei științe a nați- 
unei, în: Probleme românești în cadrul vieţii internaţionale: 154 comunicări cu 
discuţii, ţinute în cele douăsprezece secţii ale Institutului, Bucureşti: Institutul 
Social Român, 1929; Despre știința naţiunii româneşti și serviciul social obli- 
gator al studenţimii, Sociologie românească, 2, nr. 1, ianuarie 1937, pp. 1-4; 
Ştiinţa naţiunii, loc. cit.; Ştiinţa și pedagogia naţiunii, loc.cit. 

2.1. Conceptul de națiune 


Studiul Problema naţiunii rămâne relevant în istoria gândirii so- 
ciologice românești prin definiţia asupra naţiunii: „Națiunea este, 
prin urmare, o creaţie sintetică voluntară, o unitate socială care re- 
prezintă un sistem voluntar, cu o motivare cosmică, biologică și 
psiho-istorică, cu voința socială drept causa movens a procesului 
de naţionalizare şi cu manifestările creatoare, pe tărâmul sufletesc, 
economic, juridic şi politic, ale vieţii naţionale, care formează cul- 
tura naţională”!. Această definiție nu va fi modificată sau nuanțată 
în lucrările sale ulterioare încât, de pildă, ea este preluată, ca atare, 
de autor în studiul Știința națiunii din 19371, studiul fiind repro- 
dus şi în Enciclopedia României'”. 

Se impune a sublinia faptul că definiția naţiunii a întâmpinat 
dificultăți de-a lungul timpului. Literatura conteporană în dome- 
niu!'” propune o varietate de definiţii ale naţiunii de către autori 


precum B. Anderson, Ernest Gellner, Eric Hobsbawm, Anthony D. 


189 Idem, Problema naţiunii, loc. cit., p. 563. 

10 Idem, Ştiinţa naţiunii, loc. cit., p.49-59. 

15 Idem, Ştiinţa naţiunii, în: Enciclopedia României, vol.l, Statul. 
București, 1938, pp.17-30. Semnificativ, studiul Știința națiunii este primul ca- 
pitol în Enciclopedia României. În Prefață la Enciclopedia României, Dimitrie 
Gusti remarca: „Ceea ce deosebeşte esenţial Enciclopedia României de toate 
publicaţiile asemănătoare, atât din străinătate cât şi de la noi, şi ceea ce ne-o 
face atât de scumpă, este că la temelia ei a fost pusă națiunea”. Prin această mo- 
numentală lucrare - Enciclopedia României - s-a oferit cititorilor „o întâlnire 
frontală cu ştiinţa naţiunii promovată de profesorul Gusti”, Sanda Golopenţia, 
The sociological school of Bucharest between its heyday and suppression, 
Revista română de sociologie, serie nouă, anul XXV, nr. 5-6, 2014, p. 383. 

15 Walker Connor, Efhnonationalism: The Quest for Understanding, 
Princeton: Princeton University Press, 1994; Gerard Delanty and Krishan 
Kumar (eds.), Handbook of Nations and Nationalism. London: Sage, 2006; Ernest 
Gellner, Nations and Nationalism, Oxford: Blackwell, 1983; Erik Hobsbawm, 
Nations and Nationalism Since 1780: Programme, Myth, Reality, Cambridge: 
Cambridge University Press, 1990; Anthony D. Smith, Nations and Nationalism 
in a Global Era, Cambridge: Polity Press, 1995. 

Smith, asupra cărora nu stărui!*?. Și astăzi definirea naţiunii este 
un act dificil încât unii cercetători, ca urmare a evaluării definiţiei 
iniţiale, au reformulat-o prin renunţarea la unele dimensiuni. Mă 
refer la unul din cei mai cunoscuţi autori, Anthony D. Smith. În 
cartea sa National Identity (1991), Smith descrie astfel națiunea: „a 
named human population sharing an historic territory, common 
myths and historical memories, a mass, public culture, a common 
economy and common legal rights and duties for all members”. 
Ca urmare a observaţiilor critice asupra acestei definiţii, Smith for- 
mulează o nouă definiţie în articolul When is a Nation? (2002): „a 
named community possessing an historic territory, shared myths 
and memories, a common public culture and common laws and 
customs”!%. Se observă cum Smith a operat trei modificări: a elimi- 
nat caracterul „în masă” al culturii publice, a renunţat la „economie 
comună” iar sintagma „drepturi legale comune şi obligaţii pentru 
toți membrii” a fost înlocuită cu „legile şi obiceiurile comune”%. 
Dicţionare şi enciclopedii de sociologie nu includ termenul de 
naţiune sau de popor!”. În schimb, sunt analizaţi termeni precum 
naționalism, stat naţional, etnicitate, şi, doar în legătură cu aceste 


1% O analiză a definiţiilor despre naţiune realizează Anthony D. Smith. 
Cf. Anthony D. Smith, Nationalism and Modernism. A critical survey of recent 
theories of nations and nationalism, London: Routledge, 1998. 

194 Anthony D. Smith, National Identity, London: Penguin, 1991, p. 14. 

15 Idem, “When is a nation, Geopolitics 7 (2), 2002, p.15. 

1% M. Guibernau, Anthony D. Smith on nations and national identity, 
M. Guibernau and J. Hutchinson. History and National Destiny. Oxford: 
Blackwell, 2004, p. 127. De reținut definiţia lui Guibernau: „By ‘nation, I refer 
to a human group conscious of forming a community, sharing a common cul- 
ture, attached to a clearly demarcated territory, having a common past and a 
common project for the future and claiming the right to rule itself”, 

1 De pildă, Encyclopedia of Sociology, 2nd ed., vol. 3, ed. Edgar F. 
Borgatta and Rhonda J.V. Montgomery, New York: Macmillan, 2000; The 
Cambridge Dictionary of Sociology, General Editor Bryan S. Turner, Cambridge: 
Cambridge University Press 2006; Blackwell Encyclopedia of Sociology, edited 
by George Ritzer, Oxford: Blackwell Publishing, 2007. 

noţiuni, se fac trimiteri la naţiune. De pildă, într-o enciclopedie la 
termenul „Nationalism” națiunea este astfel definită: „By nation we 
mean an ethnic group that (1) shares one or more identifying cha- 
racteristics, such as language, religion, racial background, culture, 
and/or territory; and (2) is politically mobilized or is amenable to 
such mobilization”!*. 

Sociologul român concepe națiunea ca unitate socială cu un 
pronunţat sens etic fiindcă „Națiunea nu poate fi norma sui. A trăi 
nu este totul pentru naţiune; glorificarea propriei ei existențe nu 
ajunge. Viaţa unei națiuni nu înseamnă nimic fără frumuseţea unui 
sens etic”!%, 

Națiunea este producătoare de cultură, dar ea este, totodată, şi 
produsul acestei culturi. De aceea, cultura naţională este „chitul de 
cimentare a unităţii naţionale”?%. Din acest unghi, Gusti consideră 
raportul dintre cultură şi națiunea română: „Cea mai veche cultură 
din Europa orientală, care este cea românească, trebuie să simtă 
azi mai mult ca oricând, ceea ce îşi datorește ei însăși, şi ceeace 
este în stare a da umanităţii; ea trebuie să aducă culturii univer- 
sale contribuţia românească, pe care omenirea este în drept să o 
aştepte, turnând sufletul românesc în formele eterne şi universale 
ale creaţiei”. 

În lucrările lui Gusti, națiunea este descrisă ca unitate socia- 
lă autonomă: „Națiunea este singura unitate socială care își ajun- 


ge sieşi”? fără a trimite la originile ei etnice, așa cum se susține 


198 


Saad Z. Nagi, Nationalism, Encyclopedia of Sociology, 2nd ed., vol. 3, 
ed. Edgar F. Borgatta and Rhonda J.V. Montgomery, New York: Macmillan, 
2000, p. 1939. 

1 D, Gusti, Problema naţiunii, loc. cit., p. 566. 

2% Ibidem, p. 574. 

%1 Idem, Cu prilejul aniversării de zece ani de la unirea Ardealului, 
Banatului și a părților locuite de români din Ungaria, la Vechiul Regat, Arhiva 
pentru ştiinţa şi reforma socială, 1929, 8, nr. 1-3, p. 6. 

22 Idem, Ştiinţa națiunii, loc. cit., p. 49. 

în literatura actuală?%. În studiul Problema națiunii, Gusti discută 
despre naţiune fără a menţiona substratul ei etnic, dar examinea- 
ză relaţia dintre popor şi naţiune, care, deşi aparent sinonime, sunt 
două categorii sociale diferite. Reduce noţiunea de popor la poporul 
primitiv (clan, totem, hoardă, trib), etichetat ca o noţiune biosocia- 
lă, o unitate naturală a vieţii sociale şi, de fapt: „el există aşa cum îl 
determină mediul cosrnic, biologic şi istoric, condus de acţiuni re- 
flexe şi de instinct, incapabil de a judeca şi a pătrunde destinul, fără 


voinţa de a-l cârmui”™”* 


„ Deci poporul ar fi caracterizat prin lipsa 
voinţei de a acţiona. Națiunea, dimpotrivă, este o ființă activă şi cre- 
atoare%5. Poporul este o sumă de elemente eterogene, neorganizate 
şi difuze; națiunea este o unitate omogenă, organizată şi coerentă?%. 

Mai târziu, Gusti nuanţează, în lucrarea Știința națiunii, dife- 
rența între popor - „comunitate etnică naturală”, „comunitate de 
sânge şi tradiție” — şi naţiune - „comunitate de voinţă, de conştiinţă 
şi de aspirații”. Spre deosebire, de viaţa pasivă, fatalismul și resem- 
narea pe care le-ar trăi popoarele, națiunea se distinge prin voinţa 
de a exista, altfel: „voinţa ne apare ca esenţa însăşi a vieții naţionale, 
ca elementul ei cel mai de seamă, faţă de care nu s-ar putea păstra 
ca existență”. Se manifestă o contradicţie între națiune şi popor? 
Cu certitudine nu, deoarece națiunea se formează în procese isto- 
rice de evoluţie a unui popor: „...naţiunea nu poate fi desfăcută de 
substratul ei etnic, de populaţia care o compune, de trăsăturile ei 
rasiale specifice, de masa ereditară de însușiri fizice şi psihice, care 


nu-i aparțin decât ei'2%. Studii contemporane definesc poporul ca 


23 Anthony D. Smith, The Ethnic Origins of Nations, Oxford: Blackwell, 
1986. 
2t D, Gusti, Problema naţiunii, loc. cit., p. 564. 
5 Ibidem, p. 565. 
2% Ibidem. 
27 Idem, Ştiinţa națiunii, loc. cit., p. 51. 
28 Ibidem, p. 52. 


144 | CONSTANTIN SCHIFIRNEŢ 


o comunitate umană ai cărei membri locuiesc pe acelaşi teritoriu, 
vorbesc aceeaşi limbă şi au aceeaşi tradiţie culturală. 

Gusti dă o replică directă tezei despre dispariția naţiunilor pro- 
povăduită de teorii postbelice: „Internaţionalism nu însemnează 
supranaţionalism sau cosmopolitism, ci legătura între națiuni. Cu 
alte cuvinte, internaționalismul adevărat nu desființează naţiunile, 
ci le priveşte doar în raporturile dintre ele. [...] Dincolo de naţiuni 
nu se ivește umanitatea ca o lume de sine statatoare, ci umanitatea 
ca totalitate a națiunilor, ca armonie a ființelor naţionale originale, 
specifice”2%. El expune, amplu, doctrina socialistă despre naţiune și 
evidenţiază poziţia corectă a socialiștilor români care au afirmat, în 
timpul primului război mondial, că națiunea trebuie întărită și nu 
suprimată, așa cum pledau curente socialiste europene?"%. În acel 
moment, 1919, teoriile națiunii cele mai răspândite erau: teoria spi- 
ritualismului național, a materialismului național şi a empirismului 
naţional. 

O teză gustiană vizează implicarea indivizilor în actul de con- 
stituire a naţiunii, ea fiind inegală: „Nu toți membrii unei naţiuni 
contribuie la desfăşurarea vieţii naţionale, după cum nu toate 
naţiunile iau parte la înfăptuirea umanității ?". Mai mult: „Ştiinţa 
naţiunii trebuie să aibă în vedere şi trecutul istoric”?”. 

Exegetul discută voinţa drept condiţie de existență a naţiunii. 
Se desprinde cu claritate accentul lui Gusti pe voință, iar 
contribuţia lui la studiul naţiunii stă în postularea voinţei sociale 
ca factorul determinant în constituirea națiunii: „O naţiune exis- 
tă, dacă voiește a fi; ea este reală, atât cât este actuală, având ca 


rațiune suficientă consimțământul tacit ori explicit al membrilor 


2 Ibidem, p. 49. 

210 Idem, Problema națiunii, loc. cit., p. 555. 
21 Ibidem, p. 574. 

22 Idem, Ştiinţa națiunii, loc. cit., p. 53. 

ei de a trăi împreună [...]. Națiunea trăieşte deci în fiecare indi- 
vid, iar voinţele conştiente individuale, reunite într-o vastă sinte- 
ză, dau naţiunii individualitate” 75. Voința acţionează ca motor 
al evoluţiei unei națiuni astfel încât o naţiune transformă mediul 
ei geografic, îmbunătăţeşte starea biologică moştenită, aduce un 
plus de valori la trecutul istoric şi la tradiţii, iar „peisajul geo- 
grafic, rasa, trecutul istoric şi sufletul colectiv se naţionalizează 
treptat”?!*. Accentul pe voință ca dimensiune definitorie a națiu- 
nii este „o contribuţie decisivă, cu adevărat revelatorie a sociolo- 
giei gustiene, cu urmări profunde în planul cunoaşterii şi acţiunii 
practic-politice”?!5. 

Apreciez ca o limită a definiţiei lui Gusti neglijarea unei teme 
cheie despre naţiune: identitatea naţională, dar să admitem că stu- 
dierea acestui subiect a căpătat amploare la sfârşitul secolului al 
XX-lea. 


2.2. Stat și naţiune 


Exegetul analizează națiunea prin raportare la evoluţia istorică 
a statului. Evenimentele declanşate de primul război mondial au 
produs schimbări radicale în relaţia dintre stat şi naţiune: „Anul 
1919 va însemna o dată memorabilă în istoria universală. În acest 
an s-a dat sentinţa definitivă în uriaşul proces istoric dintre stat şi 
naţiune, care, deschis de decenii, s-a judecat în decursul războiu- 
lui mondial. Asistăm la înscrierea unui însemnat capitol în isto- 
rie: la o înmormântare şi la o înviere. Statul vechi, veşnic agresiv 
şi cuceritor, bazat, înlăuntru şi în afară, pe simpla putere brutală, 
a murit, iar statul nou, întemeiat pe o ideie, pe ideia naţională 


25 Idem, Problema naţiunii, loc. cit., p. 562. 


24 Idem, Ştiinţa națiunii, loc. cit., p. 54. 
15 Maria Larionescu, Monografia gustiană a Națiunii, model al Enciclo- 
pediei României (1938-1943), Transilvania, nr. 10-11, 2014. 

şi democratică, i-a luat locul”™6, Între naţiune şi stat nu există o 
identitate, dimpotrivă, Gusti face distincţia între cele două unități 
sociale, concretizată în subordonarea statului față de naţiune. În 
1937, reia teza despre prioritatea naţiunii faţă de stat, aducând ca 
argument realitățile naționale postbelice: „Statul nu este astăzi de- 
cât o formă de manifestare a naţiunii, deci o realitate subordonată 
funcțional acesteia?” . 

Ideile lui Gusti despre națiune se înscriu în spiritul principiului 
naționalităților, temei al constituirii statelor naționale în secolele 
XIX şi XX. Pentru el, națiunea constituie o problemă de o mare în- 
semnătate teoretică şi de o covârșitoare importanță practică, fiind 
un efect direct al raporturilor internaţionale de după primul război 
mondial: „s-a născut o Europă nouă ca urmare a organizării statului 
după principiul naţionalităților”?5, fiindcă „...singura şi adevărata 
unitate socială este națiunea şi nu statul. Statul trebuie să se adap- 
teze națiunii'?!?. Peste câțiva ani, Gusti revine asupra consecinţelor 
primului război mondial: „Statul naţional unul din puţinele bunuri 
pozitive câştigate de pe urma uriașului război mondial este însuși 
personificarea juridică şi politică a națiunii”. Națiunea fiinţează 
ca o structură economică şi sufletească specifică şi se afirmă printr- 
o organizare politică şi juridică: „Așa se explică pentru ce o națiune 
tinde în mod irezistibil de a da unităţii sale econornice și sufletești 
o consacrare: politică şi juridică, care este organizaţia de stat 
naţional. O naţiune, un stat; un stat, o naţiune”?!. În viziunea sa, 


scopul statului este de a da organizarea politică şi juridică necesară 


216 D, Gusti, Problema naţiunii, loc. cit., p. 548. 


Idem, Ştiinţa naţiunii, loc. cit., p. 49. 
Idem, Problema naţiunii, loc. cit p. 549. 
29 Ibidem. 
Idem, Cuvânt de deschidere, în: Noua Constituţie a României și noile 
constituţii europene. București: Cultura Naţională, 1922, p. 2. 
21 Idem, Problema naţiunii, loc. cit., p. 563. 

existenţei națiunii, cu atât mai imperioasă pentru poporul român: 
„Națiunea română, împărțită în patru state, deşi a suferit enorm 
de mult in decursul veacurilor, a ştiut să-și menţină firea sa etnică 
aproape două mii de ani, în partea cea mai zbuciumată a Europei, și 
să formeze, aici în Orient, un zid de apărare a culturii europene”. 
Relaţia dintre statul român și națiunea română a constituit obiect 
de analiză în epoca noastră modernă, iar Gusti a surprins existența 
conflictului între stat şi națiune”. 

Gusti atinge şi chestiunea suveranității naţionale, care poate fi 
limitată în două situaţii: 1. reglementarea obligaţiilor impuse de 
raporturile dintre naţiunile, egale între ele; 2. „...recunoaşterea 
dreptului la o egală protecție admnistrativă, ecleziastică şi culturală 
a minorităţilor naționale””*, dar cu precizarea: „Principiul drep- 
turilor minorităţilor naţionale pentru a putea fi just trebuie pus în 
deplină armonie cu ideia statului naţional excluzând în aplicarea 
practică a acestui principiu, tot ce ar primejdui existenţa unitară 


a statului”? 


. În exegeza actuală se distinge între loialitatea față de 
naţiune, adică naționalismul, şi loialitatea față de stat, adică patrio- 


tismul?, ca reflectare a schimbărilor din multe țări prin migrarea 


22 Idem, Individ, societate şi stat în Constituţia viitoare, în: Noua Consti- 


tuție a României și noile constituții europene, loc. cit., p. 425. 

25 Idee afirmată şi de colaboratorul său Octavian Neamţu: „Colectivitatea 
românească mărită şi împrospătată prin realizarea Unirii, se frământă spre o 
izbucnire de creaţie şi afirmare românească pe care o aşezare de stat de împru- 
mut, o împiedică. Departe de a înlesni valorificarea posibilităților naționale şi 
a înfrâna risipa energiilor naţionale, şi departe de a-i asigura afirmarea politi- 
că, statul actual este împotriva naţiunii, necorespunzând rolului său firesc de 
realizator al tendinţelor colectivităților alcătuitoare de stat. Tensiunea de la noi 
are la origine dar lupta dintre statul de împrumut şi colectivitatea națională 
doritoare de viață proprie, Octavian Neamţu, Munca socială în România, 
Arhiva pentru știința şi reforma socială, 1936, anul XIV , II, p. 1016. 

2 D, Gusti, Problema naţiunii, loc. cit., p. 567. 

25 Ibidem. 

2% Walker Connor, Nation-state, Blackwell Encyclopedia of Sociology, edi- 
ted by George Ritzer, Oxford: Blackwell Publishing, 2007, p. 3142. 

masivă de populaţii dintr-o zonă în alta a lumii, şi să amintim 
spaţiul Uniunii Europene sau cel al SUA. Naționalismul coexistă 
cu europenismul, simbioza lor este una din temeliile comunităţii 
europene. 

Gusti discută națiunea ca o entitate autonomă întruchipată în 
viața economică proprie ca un garant al independenţei față de ce- 
lelalte naţiuni. Pornind de la acest principiu, sociologul avertizează 
asupra efectelor incalculabile ale pierderii libertăţii economice: „O 
țară subjugată economic, concesionată întreprinderilor străine, de- 
bitoare altor țări, nu mai este pe deplin stăpână pe soarta ei, chiar 
dacă politiceşte se bucură de un guvern, o constituţie şi de o or- 
ganizare politică în aparenţă neatârnate. [...] O viaţă economică 
cedată străinilor duce la exploatarea nemiloasă a bogățiilor pe care 
le are ţara şi la secătuirea posibilităților de trai pentru generaţiile 
viitoare sau cel puţin la apariţia unor activităţi străine de firea şi 
stadiul de dezvoltare organică a naţiunii respective, ceea ce duce la 
dezechilibru interior şi la dezagregarea comunităţii naționale”. 
Tezele lui Gusti sunt actuale datorită impactului instituţiilor eco- 
nomice şi financiare internaţionale cu statele naţionale în care pri- 
mează interesele economice ale companiilor multinaționale faţă de 
cerinţele interne ale unei naţiuni deoarece capitalul este distribuit 
inegal la scara planetară??. 


2.3. Știința naţiunii 
Ideile formulate în studiul Problema națiunii converg către ar- 


gumentarea unei ştiinţe despre naţiune, apreciată ca una dintre cele 
mai importante ştiinţe ale epocii moderne. Așadar, Gusti expune 


27 D, Gusti, Ştiinţa naţiunii, loc. cit., p. 53-54. 

2% Vezi Daron Acemoglu and James A. Robinson, Why Nations Fail: The 
Origins of Power, Prosperity, and Poverty. New York: Crown, 2012; Thomas 
Piketty, Le Capital au XXIe siècle, Paris: Editions du Seuil, 2013. 

propria viziune despre naţiune şi despre cunoaşterea acesteia prin 
o știință dedicată ei. Nu se poate trece peste faptul că în studiul 
Problema naţiunii Gusti aminteşte, în treacăt, de teoria socială şi 
deloc de sociologie. Mai mult, nu discută despre o sociologie a 
naţiunii ci de o ştiinţă a naţiunii, o modalitate imperativă de studiu 
a României întregite. Aşadar, nu o analiză sociologică generală a 
naţiunii, ci o ştiinţă specială a naţiunii. 

Gusti este convins de oportunitatea ştiinţei naţiunii şi, în 
consecinţă, nu este de acord cu scepticismul unora care afirmă 
că pentru crearea sociologiei naţiunii ar fi nevoie de mult timp. 
Dimpotrivă, el apreciază că prin „concentrarea imensă, giganti- 
că a tuturor forţelor ştiinţifice ale țării, din toate domeniile, am 
constatat că noi putem să avem această mare știință naţională 
românească în patru, cinci, sau, dacă vreţi şase ani'?%. În 1937, 
sociologul aduce unele nuanţe la aserţiunile sale din Problema 
națiunii, 1919, determinate de evoluţia postbelică a societăţii 
româneşti şi de cercetarea monografică. Aşa cum am remarcat, în 
studiul Problema națiunii nu este menţionată sociologia ca ştiinţă 
despre naţiune, dar Gusti discută în lucrarea Știința națiunii des- 
pre diferenţa între sociologia generală și ştiinţa națiunii, aceas- 
ta din urmă fiind o sociologie de ramură care are ca obiect de 
studiu națiunea: „Din clipa în care națiunea ni se înfăţişează ca 
forma cea mai însemnată a vieţii sociale moderne, ştiinţa socie- 
tăţii, sociologia, trebuie să se constituie şi ea, în primul rând, ca o 
ştiinţă a naţiunii. Ramura această a sociologiei nu mai are carac- 
terul de generalitate, pe care il are sociologia propriu-zisă, ci se 
mărgineşte la ființa concretă a unei singure națiuni”. Precizare 
foarte importantă fiindcă reliefează faptul că savantul nu reduce 


2» D, Gusti, Despre ştiinţa națiunii românești şi serviciul social obligator 


al studenţimii, loc. cit. , p. 2. 
230 Idem, Ştiinţa națiunii, loc. cit., p. 50. 

sociologia doar la cercetarea națiunii. Afirmarea şi susținerea 
ştiinţei naţiunii urmăresc marcarea deosebirii față de studii de 
psihologie a popoarelor, indicate de Gusti, cum sunt lucrările lui 
Alfred Fouille, Emile Boutmy, Andre Siegfried, Albert Rivaud, 
Paul Hazard, Jacques Bardoux, Jacques Ancel, toate lucrările 
menţionate ale acestor autori având în titlu termenul psihologie 
a poporului: „Defectul acestor lucrări este că generalizează fără 
temei trăsături care nu se potrivesc poporului întreg, dar mai ales 
că fac o seamă de caracterizări lipsite de orice dovezi, afirmații 
neîntemeiate pe fapte şi deci greu de controlat şi de verificat. Se 
înțelege uşor că nu calea aceasta ne poate duce la o ştiinţă rigu- 


roasă a națiunii”?! 


„ În realitate, asemenea lucrări suferă, spune 
Gusti, de „impresionism şi diletantism știintific”. 

În studiul Știința naţiunii Gusti aduce o serie de explicaţii pri- 
vind aria de cuprindere a ştiinţei naţiunii, înlăturând obiecţia că 
acest tip de cercetare s-ar reduce la cunoașterea satelor: „Știința 
naţiunii va trebui să se bazere pe studiul amănunțit al tuturor satelor, 
al tuturor orașelor, al tuturor fenomenelor sociale din România”2?. 
Ştiinţa naţiunii include o cercetare a idealului național „problemă 
care constituie etica națiunii”. În aceeaşi măsură, ştiinţa naţiunii 
este asociată cu politica naţiunii, adică știința mijloacelor prin care 
națiunea va putea realiza idealul național™*. Gusti indică mono- 
grafia sociologică, drept cale de „cunoaşterea științifică integrală a 
naţiunii”, metoda a cărei aplicare ar duce la înfăptuirea unei știinte 


a națiunii româneşti?” 


. D. Gusti consideră că studierea naţiunii tre- 
buie începută cu cercetarea satului, ca unitatea socială fundamen- 


tală a poporului român. 


231 Ibidem. 
32 Ibidem, p. 57. 
233 Ibidem. 
234 Ibidem, p. 59. 
%5 Ibidem, p. 55. 

Gusti revine cu explicaţii despre ştiinţa națiunii în comunicarea 
Știința şi pedagogia naţiunii ţinută la Academia Română în şedinta 
din 9 mai 1941. În această lucrare nu discută despre definiția 
naţiunii şi nici nu o abordează prin raportare la etnicitate, dar o 
analizează ca unitate socială raportată la unităţi ce se găsesc înlăun- 
trul naţiunii şi unități ce se găsesc în afara ei. De această dată, ştiinţa 
naţiunii este asociată cu pedagogia națiunii motivată de implicarea 
actorilor sociali în declanşarea şi realizarea reformelor sociale”. În 
context, Gusti remarcă imperativul pedagogiei elitelor națiunii?” și 
argumentează necesitatea unei politici de creare a elitelor: „Idealul 
unei naţiuni este aristocrația, în sensul că societatea naţională tin- 
de să fie alcătuită numai din elite, adică de personalităţi sociale”. 
Pentru formarea elitelor, Gusti sugerează înființarea Facultăţii de 
Ştiinte Politice şi Sociale. 

Abordarea problemei naţiunii într-o comunicare susținută la 
Academia Română a urmărit formularea de explicaţii ca replică la 
deformările sistemului doctrinar gustian de către exegeți ai idei- 
lor sale. De aceea, republică o parte din comunicarea Știința și pe- 
dagogia națiunii în Sociologie românească”, însoţită de un foarte 


241 în care Gusti 


lung articol cu titlul Însemnări, discuții, probleme 
se simte îndrituit să rememoreze traseul său didactic şi ştiinţific: 
„Studiul din fruntea acestui număr «Ştiinţa şi Pedagogia Națiunii», 
rezumă sintetic şi în trăsături foarte largi un program de cercetare 


şi de acțiune, pe care, sub diferite forme, l-am formulat și aplicat în 


26 Idem, Ştiinţa şi pedagogia naţiunii, loc. cit., p. 602. 


237 Ibidem, p. 626. 

38 Ibidem, p. 610. 

* Ibidem, p. 616. 

0 Idem, Ştiinţa şi pedagogia naţiunii, Sociologie românească, 4, nr. 7-12, 
iulie-decembrie 1942, pp.359-374. 

%1 Idem, Însemnări, discuții, probleme. Note şi comentarii la studiul 
„Ştiinţa şi pedagogia naţiunii”, Sociologie românească, 4, nr. 7-12, iulie-decem- 
brie 1942, pp.658-688. 

timp de mai mult de trei decenii [...] ...cititorul are posibilitatea 
de a găsi orice lămurire şi se va putea ușor convinge de o aceeași 


continuă şi constantă atitudine ştiinţifică şi culturală”2*?. 


2.4. Federaţia statelor europene 


Trebuie spus că Gusti nu este un naţionalist iar doctrina lui 
este de parte de a fi naționalistă. Dimpotrivă, sociologul român 
concepe națiunea şi analizează evoluţia ei în relaţie cu spaţii eu- 
ropene și internaţionale. Un exemplu elocvent îl reprezintă lucra- 
rea sa Problema federaţiei statelor europene. O simplă enumerare 
a temelor, discutate în studiul amintit, relevă viziunea sa paneu- 
ropeană: situația Europei în constelația mondială, unirea statelor 
europene; noțiunea de federaţie; exemple de federalism: Elveţia, 
The British Commonwealth of Nations; Europa federală şi suve- 
ranitatea naţională; sociologia Europei; program pentru o Europă 
nouă. Așadar, o problematică regăsită şi în dezbaterile actuale în 
contextul existenţei unei comunități europene alcătuită din 27 de 
state. 

Gusti oferă o descriere a conceptului „Europa” având multe 
similitudini cu definiţii de astăzi: „Europa nu înseamnă deci un 
teritoriu, ci o ideie social-spirituală, este societatea popoarelor 
europene, care, pe baze antice şi creştine, a creat acea civilizaţie, 
gloria rasei albe şi a umanităţii. Europa este o idee rațională şi ac- 
tivistă, culminând în creaţiile ştiinţifice şi aplicările lor tehnice, 
care domină şi absorb celelalte culturi umane”?*. Gusti vede în 
Europa un model de cultură și civilizaţie, motiv pentru care nu ac- 


ceptă teza despre criza culturii europene: „Să nu exagerăm! Când 


22 Ibidem, p. 658. 
2 Idem, Problema federaţiei statelor europene, Arhiva pentru știința și 
reforma socială, 1930, 9, nr. 1-3, p. 2. 

există o ştiinţă şi o tehnică europeană, care sunt conducătoarele 
destinelor omenirii întregi, nu se poate vorbi de o criză a culturii 
europene”, 

El vede o uniune a statelor europene ca un act imperativ cerut 
de evoluţiile țărilor vechiului continent: „Este necesară pentru că 
uniunea federală este o etapă a evoluţiei naturale şi este necesară în 
special în împrejurările tragice, prin care trece Europa. Experienţa 
Elveţiei de şase secole şi a Imperiului Britanic de zece ani sunt con- 
cludente. Sunt nişte experiențe de o importanţă vitală pentru lumea 
întreagă. Popoarele Elveţiei şi ale Imperiului Britanic au săvârşit o 
operă de pionieri”%5, În context, discută principiile pe care se va 
întemeia această federaţie — State federale ale Europei —, analizează 
pe larg Memorandul lui A. Briand despre federaţia europeană, mo- 
dalităţile de realizare a federaţiei europene. 

Argumentul în susţinerea ideii unificării Europei stă în lipsa 
unei organizări eficiente a raporturilor dintre statele europene: 
„Europa trece printr-o criză morală, nu din cauza, slăbiciunii vâr- 
stei, ci pentru că nu este organizată, pentru că pe un spaţiu restrâns 
trăiesc 27 de state, într-o stare de groaznică anarhie”. Dată fiind 
situaţia din țările europene este necesară o sociologie a Europei”, 
Gusti nu s-a limitat la spaţiul european şi a argumentat şi a acționat 
să creeze instituţii internaţionale de cercetare a naţiunilor. Astfel, 
a lansat ideea înființării Institutului Social al Naţiunilor Unite. 
Doctrina lui Gusti devine cadrul după care urma să fie modelată 


„ştiinţa naţiunilor”?%. 


%4 Ibidem. 

5 Ibidem, p. 13. 

2 Ibidem, p. 22. 

7 Ibidem, p. 19. 

%8 Dimitrie Gusti: cronologia vieții și operei / Dinu 'Ţenovici, Elena 
Bulgaru, Amelia Costoiu, București: Editura Bibliotecii Centrale Universitare 
„Carol I” din Bucureşti, 2014, p. 193. 

2.5. Exegeza ideilor lui Gusti despre știința naţiunii 


Prima analiză sistematică a doctrinei lui Gusti despre ştiinţa 


naţiunii este elaborată de Traian Herseni”* 


. Autorul prezintă 
motivul demersului său, subliniind diferenţa între cercetarea din 
ştiinţele naturii și cea din ştiinţele sociale: „O teorie greșită a natu- 
rii nu schimbă nimic în sânul acesteia; o teorie greşită a societăţii 
poate avea ca urmare clădirea pe un principiu greşit a nenumărate 
instituţii şi întâmplări sociale”. Astfel, el justifică apariţia ştiinţei 
naţiunii şi precizează: „denumirea de ştiinţa naţiunii, ca şi cea din- 
tâi formulare românească a ei, aparţine d-lui Profesor D. Gusti”, 
idee acceptată şi reluată apoi de întreaga şcoala sociologică de la 
Bucureşti. În plus, Herseni afirmă că monografiile sociologice vor 
constitui capitole din ştiinţa naţiunii: „În cercetările monografi- 
ce întreprinse până acum nu s-a urmărit numai cunoașterea so- 
ciologică a ţării, ci şi înfăptuirea unei adevărate ştiinţe a naţiunii 
româneşti”. Tânărul emul gustian aminteşte: „ştiinţa națiunii a 
stârnit oarecare nedumeriri pe care e vremea să le înlăturăm sau 
cel puţin să le dăm un conţinut real'2*. Prima nedumerire vi- 
zează relaţia dintre sociologia națiunii şi ştiinţa naţiunii: „Ştiinţa 
naţiunii are de obiect ființe naţionale concrete, deci este ştiinţa 
unei anumite naţiuni, iar în cazul nostru nu poate fi vorba decât 
de ştiinţa naţiunii românesti. Se deosebeşte prin urmare de soci- 
ologia națiunii, întrucât sociologia se ocupă de naţiune în genere 


2 Traian Herseni, Știinta naţiunii, Revista Fundațiilor Regale, anul 1, nr. 
12, decembrie 1934, p. 592-602. Este de reţinut că Herseni, publicase, cu un an 
urmă, un studiu despre sistemul lui Gusti, în care nu menţionează teza gustia- 
nă despre ştiinţa naţiunii. Vezi Traian Herseni, Dimitrie Gusti - Un sistem de 
sociologie, etică și politică, Arhiva pentru ştiinţa şi reforma socială, anul XI, nr. 
1-4, 1933, pp. 210-220. 

* Traian Herseni, Ştiinta naţiunii, loc. cit., p. 594. 

31 Ibidem. 

32 Ibidem, p. 600. 

3 Ibidem, p. 594. 

şi de tipurile naţionale, nu de naţiunile concrete”. Din aceeaşi 
cauză, ştiinţa naţiunii nu se confundă cu psihologia popoarelor și 
nici cu etnografia. Dimpotrivă, ştiinţa națiunii se ocupă cu studiul 
integral al unei naţiuni: „Prin urmare, știința naţiunii, ca ştiinţa a 
realității naționale întregi, nu poate fi decât o ştiinţă de cercetare 
directă, aşezându-se ca o disciplină de sine stătătoare”, Exegetul 
lui Gusti expune trăsăturile proprii acestei ştiinţe: 1. concretă. 2. 
explicativă. 3. ştiinţă de apreciere şi îndrumare etică şi politică. 4. 
operă colectivă’. 

Mircea Vulcănescu prezintă ideile lui Gusti despre naţiune din 
studiul Problema națiunii şi reţine teza despre știința naţiunii: „În 
concepţia profesorului Gusti, cercetările monografice sunt destina- 
te să se întindă treptat, ca un fel de cunoaştere de sine a societăţii, 
la constituirea unei ştiinţe a naţiunii, care reprezintă ultima etapă a 
acestor cercetări”. 

Un punct de vedere incitant exprimă H.H. Stahl care afirmă 
strânsa relaţie dintre cercetarea monografică şi ştiinţa naţiunii: 
„România care se născuse era o enigmă. Ea se înfăptuise în ciu- 
da voinţii oamenilor şi nu fusese pregătită în niciun fel, nici teh- 
nic, nici spiritual. Dimpotrivă, ea reprezenta un eşec al tuturor 
oamenilor de ştiinţă socială de la noi. Cunoașterea României se 
impunea deci cu absolută necesitate, cu atât mai mult cu cât o 
națiune modernă nici nu poate în adevăr fi, decât în măsura în 
care ia conştiinţa de sine. «Ştiinţa națiunii», scopul final al mo- 
nografiei, este de aceea o ţintă de supremă valoare. Cunoașterea 
naţiunii, cunoaşterea realităţilor vieţii ţărăneşti, care ea formea- 
ză națiunea adevărată, nu numai prin număr şi rasă ci şi prin 


34 Ibidem, p. 597. 

5 Ibidem, p. 597. 

26 Ibidem, p. 598-599. 

27 Mircea Vulcănescu, Dimitrie Gusti, profesorul, Arhiva pentru știința şi 
reforma socială, anul XIV, 1936, p. 1270. 

structură spirituală, iată datoria în numele căreia ne-am strâns în 
jurul monografiei sociologice”, 

În articolul Rostul actual al sociologiei („Sociologie româneas- 
că, nr. 1 1937), Golopenţia scrie despre cercetările inițiate de pro- 
fesorul Gusti, ce urmăresc realizarea ştiinţei naţiunii româneşti 
şi pledează pentru „explicitarea şi amănunţirea principiilor ştiin- 
tei naţiunii”2%, În viziunea lui A. Manoil şi A. Golopenţia, ştiinţa 
naţiunii este asociată cu cercetarea satelor: „Rezultatele obținute au 
permis o cunoaştere mai exactă a realităţii sociale româneşti şi o 
definire a satului românesc ca bază a sociologiei naționale româ- 
neşti. Prin aceasta, Gusti tinde, într-o anume măsură, spre trans- 
formarea sociologiei în ştiinţă a statului, în ştiinţă a naţiunii 7%. 

O analiză detaliată a ideilor lui Gusti despre ştiinţa naţiunii 
oferă Ion Zamfirescu. Coautor împreună cu Gusti al manualu- 
lui Elemente de etică pentru clasa a VIII-a secundară (1936), Ion 
Zamfirescu expune definiția naţiunii dată de D. Gusti, analizează 
conceptele de voinţa socială şi de cultura națională ca bază a aceste- 
ia, prezintă schema sistemului sociologic pe care se întemeiază cer- 
cetarea monografică, menţionând că s-a oprit „cu o voită insistență, 


asupra conceptului de ştiinţa a naţiunii”?! 


. Despre lucrarea sa, 
Spiritualități româneşti, autorul afirmă: „Teoretic această lucrare 
năzuieşte să fie o contribuție modestă la ştiinţa naţiunii românești, 
ştiinţă a cărei poziţie doctrinară pare a fi fost fixată, dar a cărei 


realizare efectivă este abia la început??. Volumul Spiritualități 


2% H, H. Stahl, Şcoala monografiei sociologice, loc. cit., p. 1137. 


Anton Golopenţia, Opere complete, vol. I Sociologie, loc. cit., p. 78. 
A. Manoil şi Anton Golopenţia, Sociologia românească, în Anton 
Golopenţia, Opere complete, loc. cit., p. 261. 

%1 Jon Zamfirescu, Spiritualităţi Româneşti, Imprimeria Naţională, 
București, 1941, Sociologie românească, iulie-decembrie, 4, nr.7-12, 1942, p. 
635. 


262 


p. 10. 


259 


260 


Idem, Spiritualități româneşti, Bucureşti: Imprimeria Naţională, 1941, 

românești include capitolul XII, Concepţia sociologică a lui D. Gusti, 
în raport cu știința națiunii; Știința națiunii”; Monografia sociologi- 
că; Perspective. Exegetul recunoaște contribuţia şcolii lui Gusti la 
cercetarea ştiinţifică a spiritualității noastre naţionale: „Căci, până 
în zilele noastre, aproape toate şcollie noastre naţionaliste au apărut 
şi s-au dezvoltat în lumina unui conflict ideologic”. Zamfirescu 
prezintă obiecțiile ce s-ar putea aduce, formal, acestui concept, 
în special referitoare la sfera sa de cuprindere: ştiinţa a națiunii 
în genere sau ştiinţă a națiunii româneşti propriu-zise?: „Ştiinţa 
naţiunii, în felul cum a gândit-o şcoala sociologică de la București, 
nu are pretenții sau aspirații de universalitate. Nimeni nu s-ar gândi 
să propună înscrierea ei în tabelul ştiinţelor consacrate sau să i se 
determine vreun loc în sistemele moderne de clasificare a ştiinţelor. 
Ştiinţa naţiunii, dimpotrivă, are mai mult o semnificaţie locală. Fa 
ni se adresează nouă, românilor, şi are în vedere, în primul rând, re- 
alitatea românească. Mai mult decât o semnificaţie epistemologică, 
ea îşi atribuie o semnificaţie etică şi politică 2%. 

O polemică pe seama ideii lui Gusti despre ştiinţa naţiunii 
declanșează D.C. Amzăr, fost colaborator al lui D. Gusti - a studiat, 
sub îndrumarea profesorului, şezătoarea ca unitate socială. Acesta 
exprimă observaţii critice referitoare la posibilitatea unei ştiinţe a 
naţiunii în trei articole: Știința naţiunii - Reflecţii şi îndoieli asupra 
noilor inițiative ale Profesorului D. Gusti; Știință şi monografie. De 
la Em. Durkheim la D. Gusti; Un muzeu social — de la Le Play şi 
Hazelius la Dimitrie Gusti, toate apărute în 1937. Amzăr foloseşte 
expresii destul de radicale, astfel încât vorbeşte de „...falimentul 
sociologiei monografice — ştiinţă a realităţii sociale”?%, iar o „ştiinţă 


25 Ibidem, p. 411. 

%4 Idem, Spiritualităţi Româneşti, Imprimeria Naţională, Bucureşti, 
1941, Sociologie românească, loc. cit., p. 636. 

25 D.C. Amzăr, Ştiinţa naţiunii - Reflecţii și îndoieli asupra noilor iniția- 
tive ale Profesorului D. Gusti, Însemnări sociologice, 3, nr. 1, aprilie „1937, p. 20. 

a naţiei româneşti sau știința a naţiunii nu pot avea decât un rol de- 
corativ şi retoric [...] fără nici un înţeles în ştiinţa propriu-zisă”2€. 
Naţiunile nu pot fi obiect al unei ştiinţe speciale: „Dl. Profesor Gusti 
ştie desigur că ştiinţele nu se constituiesc monografic, adică după 
obiecte, ci ideografic [...] adică după anumite puncte de vedere”. 

H.H. Stahl, Anton Golopenţia şi Traian Herseni îi răspund lui 
D.C. Amzăr în revista Sociologie românească, acuzându-l, printre 
altele, de trădare şi luându-i apărarea lui Gusti. 

H.H. Stahl discută articolul lui Amzăr, Un muzeu social, în care 
i se contestă lui Gusti originalitatea deoarece nu ar fi creatorul me- 
todei monografice şi inventatorul Muzeului social, ci, de fapt, aces- 
te două idei ar aparţine lui Le Play. Stahl consideră că „d-1 D. C. 
Amzăr, vechi monografist, încă din anul 1929, vechi funcționar al 
Institutului Social, om de nădejde al profesorului Gusti” cunoștea 
că Gusti și colaboratorii săi au cercetat concepţia lui Le Play despre 
monografia sociologică. Stahl trage o concluzie clară: Amzăr l-a 
trădat pe profesorul Gusti”. 

Golopenţia îi răspunde lui D.C. Amzăr, referindu-se la afirmaţia 
acestuia despre existența de similitudini între interpretarea asupra 
ştiinţei națiunii româneşti exprimată în articolul său Rostul actual al 
sociologiei şi cea a lui Amzăr: „Cred ca D. C. Amzăr, n-a luat seamă 
la ce am spus acolo, căci eu nu găsesc nicio asemănare între ideile 
noastre directoare”. Golopenţia observă că, în fapt, D. C. Amzăr 
trimite la o afirmaţie a lui Traian Herseni în favoarea tezei că ştiinţa 


naţiunii ar trebui realizată direct şi nu prin sinteza rezultatelor 


2% Ibidem, p. 21. 

27 Ibidem, p. 21. 

2% H.H. Stahl, O ceartă „științifică, Sociologie românească, anul II, nr. 5-6 
mai-iunie 1937, p. 240. 

2 Anton Golopenţia, Reflecţiile şi „îndoielile cu privire la ştiinţa 
naţiunii românești, Sociologie românească, anul II, nr. 5-6 mai-iunie 1937, p. 
242. 

ştiinţelor particulare”. Găseşte o explicație a obiecţiilor lui Amzăr 
în identificarea științei naţiunii cu cercetarea satului: „Îndoielele lui 
D. C. Amzăr, asupra realizării practice a ştiinţei naţiunii românesti, 
privesc exclusiv ancheta asupra satelor, pe care o plănuieşte profe- 
sorul Gusti””!. 

Herseni discută obiecțiile lui Amzăr, observând că polemis- 
tul „nu se simte obligat să respecte niciuna din regulile discuţiei 
ştiinţifice” şi afirmă că Amzăr confundă sistematic obiectul cu 
individul şi conchide: „Știința națiunii nu apare deci ca o absur- 
ditate şi nici cel puţin ca o inovaţie în teoria ştiinţei. Ea studiază 
națiunea ca întreg în ființa ei individuală”??. Herseni delimitează 
limpede între ştiinţa națiunii şi sociologie: „Ştiinţa naţiunii se ocu- 
pă de naţiune, obiect comun prin care se deosebeşte în special de 
sociologia naţiunii, care este un studiu de generalizare, în sensul că 
nu urmăreşte adevăruri privitoare la o singură națiune, ci la toate 
naţiunile”? . Ca argument aduce precizări referitoare la unele idei 
ale sale din studiul Știința națiunii publicat în Revista Fundațiilor 
Regale, decembrie 1934. 


3. Monografia sociologică 


O contribuţie fundamentală a lui D. Gusti şi a şcolii sale o con- 
stituie elaborarea metodei monografice. Ideea monografiei a afir- 
mat-o, cu claritate, de la debutul activităţii sale didactice în 1910: 
„Ne vom păzi în cercetările noastre de toate defectele așa ziselor 
«cercetări» sociologice şi etice de astăzi, care suferă, mai ales, de 
două mari defecte: de generalizări și analogii pripite. Pentru aceasta 


70 Ibidem, p. 241. 
%71 Ibidem, p. 242. 


272 


y» 


Traian Herseni, Cum „reflectează” şi se îndoiește D. C. Amzăr, 
Sociologie românească, anul II, nr. 7-8 iulie-august 1937, p. 332. 
%5 Ibidem, p. 332. 

vom inaugura în cercetările noastre monografiile sociologice şi eti- 


€ e 274 


, iar peste trei decenii reia argumentația privind necesitatea 
cercetării ştiinţifice prin metoda monografică: „Prin monografie se 
pune capăt asa zisei sociologii de «fotoliu ori de cabinet», care şi-a 
epuizat de mult posibilităţile ei speculative şi dialectice în exegeza 
problemelor și sistemelor.. "27. 

Metoda monografică a fost aplicată pentru prima oară, în 
1925, în satul Goicea Mare, împreună cu membrii Seminarului de 
Sociologie al Universităţii din Bucureşti” 76. Gh. Vlădescu-Răcoasa 
susţine că i-a reamintit lui Gusti promisiunea din prelegerea inau- 
gurală din 1910 de „facerea de monografii sociologice, prin cerce- 
tarea directă a vieții sociale concrete”. Gusti a răspuns prompt la 
solicitarea asistentului său şi a organizat, în 1925, cercetarea satului 
Goicea Mare. Încă un argument pentru ideea că Gusti a avut capaci- 


tatea de a intui la colaboratorii săi ataşamentul față de doctrina sa?”®. 


7i D, Gusti, Introducere la cursul de istoria filosofiei grecești, etică şi so- 
ciologie, loc. cit., p. 26. În același sens se exprimă H.H. Stahl: „Monografia 
sociologică, adică ceea ce alcătuiește temeiul şcoalei sociologice a Profesorului 
Gusti, a avut asupra unei bune părți a intelectualităţii tinere românești, o înrâ- 
urire atât de puternică, încât poate fi drept socotită o revoluţie spirituală”. H.H. 
Stahl, Școala monografiei sociologice, loc. cit., p. 1130. Să amintim că Traian 
Herseni a publicat Teoria monografiei sociologice prefațată de studiul introduc- 
tiv al lui D. Gusti, Sociologia monografică, știința realităţii sociale, Bucureşti: 
Editura Institutului Social Român, 1934; D. Gusti, Traian Herseni (dir.), 
Îndrumări pentru monografiile sociologice. Bucureşti: Editura Institutului de 
Ştiinţe Sociale al României, 1940. În fine, de adăugat H.H. Stahl, Tehnica mo- 
nografiei sociologice, Bucureşti: Editura Institutului Social Român, 1934 

75 D. Gusti, Monografia sociologică. Metoda de lucru, loc. cit., p. 595. 

27 Ibidem, p. 592. 

%7 Gh. Vlădescu-Răcoasa, Profesorul D. Gusti. Viata, opera şi personali- 
tatea lui, Arhiva pentru știința și reforma socială, XIV, 1936, p. 1076. 

78 Despre colaboratorii lui Gusti, specialişti din toate domeniile de cer- 
cetare, participanţi la studiile monografice, vezi Gheorghiță Geană, Şcoala 
monografică şi antropologia. O relaţie interdisciplinară şi devenirea ei, în 
Maria Larionescu (coordonator), Școala sociologică de la București. Tradiţie și 
actualitate, Bucureşti: Editura Metropol, 1996. 

Metoda monografică dă şansa sociologiei de a deveni ştiinţă 
autonomă, şi în acest mod se înlăturau limitele monografiilor so- 
ciale ca simple culegeri de documente. Prin metoda monografică 
se întreprinde descrierea sistemică şi integrală a unităţii sociale 
studiate””. 

Gusti a aplicat metoda monografică în cercetarea satului româ- 
nesc, o realitate evidentă în România interbelică: 80% din populaţie 
trăia în sate: „Țară de țărani trăind în forme de viaţă proprii, al- 
tele decât cele occidentale, România adevărată a rămas de aceea 
necunoscută”. Aşa cum corect remarca Golopenţia: „În Franţa, 
Şcoala Gusti s-ar fi preocupat probabil cu precădere de oraşe şi ar 
fi studiat pe viu, cu ţinerea în seamă a tuturor aspectelor, orașele și 
muncitorimea lor”. Doctrina gustiană se înscrie în trendul re- 
prezentat de ideile şi acţiunile lui Mihail Kogălniceanu, Al.I. Cuza, 
Mihai Eminescu şi Spiru Haret privind problema țărănească. De al- 
tfel, Gusti îşi asociază pe Eminescu drept iniţiator al monografiei şi 
nu pe Ion Ionescu de la Brad, primul cercetător al satului românesc 
şi care a utilizat metoda monografiilor: „Mihai Eminescu a fost pri- 
mul monografist. El ne-a lăsat ca moștenire adevărul nestrămutat, 


că între şcoală și sat există o înlănţuire strânsă”2%?. 


* Stahl prezintă un interesant punct de vedere, anume rolul monogra- 
fiilor în pregătirea viitorilor sociologi: „De fapt, profesorul Gusti știa ce face, 
urmărind realizarea unor acțiuni viitoare de mult mai vaste proporții, în care 
urmau a fi rezolvate toate problemele pe care le puneau monografiile, adică: 
formarea la scară mare a unor sociologi, alcătuirea de studii, extinse asupra 
tuturor satelor din țară, care să poată duce la «o sociologie a naţiunii» şi de- 
opotrivă să folosească ştiinţa drept bază pentru o «reformă socială», conce- 
pută ca acțiune strict culturală. Pentru a realiza un astfel de plan era nevoie 
de sprijinul, deci de lămurirea opiniei noastre publice, de crearea unui curent 
favorabil, «monografiilor» şi în general «sociologiei»”. H.H. Stahl, Amintiri și 
gânduri din vechea şcoală a „monografiilor sociologice”, loc. cit., p. 117. 

280 Idem, Şcoala monografiei sociologice, loc. cit., p. 1137. 

2381 Anton Golopenţia, Opere complete, vol. I Sociologie, loc. cit., p. 87. 

2 D, Gusti, Ştiinţa și pedagogia naţiunii, loc. cit., p. 612. 

Gusti face o primă evaluare a activităţii de cercetare a satelor 
de către echipele regale studenteşti și merită a fi reţinute temele 
studiate în anul 1938: „întinderea de pământ stăpânit, fărâmiţirea 
proprietăţii, bugetul gospodăriilor de țărani săraci, mijlocaşi și 
bogaţi, inventarul mort şi viu, mortalitatea infantilă, numărul 
nașterilor, alimentaţia, igiena locuinţei, sporul ştiinţei de carte, tre- 
cerile în şcoli secundare şi superioare a copiilor, cititul adulților”. 
Din cercetările realizate de echipele lui Gusti a rezultat că satul este 
o unitate socială bine închegată?". 

Pentru creşterea eficienţei activităţii echipelor studenţeşti, Gusti a 
introdus, prin Legea serviciului social, adoptată în 1939 și abolită pes- 
te un an, obligativitatea unui stagiu în sate, pe termen de 3-6 luni, pen- 
tru toți cei care după absolvirea studiilor urmau să lucreze în sate%. 

Precum în cazul sociologiei, Gusti aduce precizări privind 
această metodă în comunicarea Monografia sociologică. Planul de 
lucru (1940), prezentată la Academia Română. Lucrarea este, în 
opinia mea, în subtext, o replică la teza lui Anton Golopenţia des- 
pre limitele metodei monografice întemeiată pe schemă fixă - 4 
cadre, 4 manifestări şi cu aglomerare de date care nu se puteau 
lega între ele. Gusti recunoaște că termenul de monografie, nu 
este o descoperire a şcolii sale dar „cu toate acestea noi ne cre- 
dem îndreptăţiți să susţinem că monografia denumită sociologi- 
că, concepută de noi şi experimentată pe o scara foarte largă de 
cincisprezece ani în țara noastră constituie o noutate şi înseam- 
nă o contribuţie originală la dezvoltarea științei”. Face un scurt 


283 Idem, Starea de azi a satului românesc, Intâiele concluzii ale cercetă- 


rilor întreprinse în 1938 de echipele regale studentești, Sociologie românească, 
anul III, nr. 10-12 octombrie-decembrie 1938, p. 431. 

2334 Idem, Învăţăminte şi perspective din munca echipelor studentești, 
Sociologie românească, anul I, nr. 2, februarie, 1936, p. 2. 

285 Ibidem. 

286 Idem, Monografia sociologică. Planul de lucru, Comunicare făcută în 

excurs în evoluţia metodei, menţionând trei tipuri de monogra- 
fie: franceză - Frederic Le Play, Henri de Tourville și Edmond 
Demolins; anchetele sociologiei americane, susținute de patru 
preşedinţi; şcoala gemană sociografică”? . 

Aducând o serie de explicaţii la unele dintre ideile sale, Gusti se 
referă şi la întocmirea unei monografii sociologice cu trei momen- 
te principale, unul de pregătire, al doilea de cercetare la faţa locu- 
lui şi al treilea de prelucrare și folosire ştiinţifică a datelor culese: 
„Sociologia întocmeşte monografii nu pentru ca să rămână la ele, ci 
pentru a ajunge cu ajutorul lor la teorii întemeiate pe realitate” %. 

Gusti a apreciat că se impune să prezinte colegilor săi academi- 
cieni, alături de planul de lucru, şi metoda de lucru în monografia 
sociologică. De actualitate se dovedeşte a fi avertismentul lui Gusti 
privind utilizarea tehnicii chestionarului pe care nu o recomandă, 
dar o şi combate „pentru primejdiile ce le conţine, ducând fatal la 
erori, menite să falsifice cercetarea”. Se referă şi la un exemplu, 
transmis de C. Brăiloiu, ancheta prin corespondenţă despre cân- 
tecul bradului cântat de copii dintr-un sat din Gorj, cântec despre 
care directorul școlii de aici a afirmat ca fiind străvechi, dar în rea- 
litate copiii cântau vestitul O Tannenbaum german după o colecție 
de coruri a Casei Şcoalelor””. Rezultă că bogata activitate de cer- 
cetare monografică a echipei sale a pus în evidență posibilități 
de falsificare ce pot apare în aplicarea metodei, şi, în consecință, 
Gusti formulează regulile observaţiei sociologice: „...care formea- 
ză la un loc un mic tratat de observaţie şi care negreşit trebuiesc 


Şedinţa de la 15 martie 1940, Analele Academiei Române. Memoriile Secţiunii 
istorice, seria III. tomul XXII 1939 -1940, București: Monitorul Oficial şi 
Imprimeriile Statului Imprimeria Naţională, 1941, p. 542. 

27 Ibidem, p. 543-544. 

5 Ibidem, p. 569. 

29 Idem, Monografia sociologică. Metoda de lucru, loc. cit., p. 572. 

2 Ibidem, p. 573. 

păzite şi aplicate pentru a avea o observație adevărată”. Expune 
aceste reguli”, reluând explicaţia celor şapte reguli ale metodei de 
observaţie sociologică stabilite în studiul Sociologia monografică a 
realității sociale (1934) şi în conferința La monographie sociologique 
en Roumanie (1935) prezentată la Sorbona: 1. observaţia trebuie să 
fie sinceră şi obiectivă; 2. trebuie să fie exactă, adică pătrunzătoare 
şi completă, îmbrățişând toate detaliile în varietatea lor; 3. să fie ve- 
rificată şi controlată, obținându-se astfel o observaţie „experimen- 
tală”; 4. să fie colectivă; 5. să fie informată şi pregătită, studierea 
teoretică fiind prima condiţie pentru reuşita cercetătorului; 6. să 
fie intuitivă. Fiind un act de pătrundere a obiectului cercetat, ea 
este totodată şi un act de creaţie; 7. să fie completată cu metoda 
comparaţiei cu ajutorul căreia se elimină progresiv tot ceea ce este 
particular și accidental”. 

Regulile formulate de D. Gusti în anii '30 sunt, în esenţa lor, 
valabile şi astăzi, cu tot ceea ce ține de demersul empiric din socio- 
logie. Cele şapte norme decurg dintr-o logică a cercetării monogra- 
fice a unităţilor sociale şi dovedesc caracterul ştiinţific al sociolo- 
giei monografice, prin urmărirea înţelegerii și explicării realităților 
sociale studiate, semnificative pentru modul de a gândi metoda 
monografică. 

De aceea, Gusti evidenţiază că monografia sociologică este 
metodă dar are însă nevoie de o tehnică specială”. Tehnica mo- 
nografică cuprinde sistemul fișelor: fișa de informator, fişa de opi- 
nie, fişa de constatare, fişa de răspândire, fişa de frecvenţă, fişa de 


1 Ibidem, p. 574. 

22 Ibidem, p. 575-576. 

23 Idem, Opere,vol. I, Texte stabilite, comentarii, note, documente de 
Ovidiu Bădina şi Octavian Neamţu, București: Editura Academiei RSR, 1968, 
pp. 239-247. Vezi şi Gh. Vlădescu-Răcoasa, Profesorul D. Gusti. Viaţa, opera şi 
personalitatea lui, Arhiva pentru știința şi reforma socială, XIV, 1936, p. 1086. 

24 Idem, Monografia sociologică. Metoda de lucru, loc. cit., p. 582. 

circulație. Alături de sistemul fișelor, tehnica monografiei cuprinde 
întrebuințarea unui număr mare de formulare, întrebuinţarea de- 
senului, a tehnicilor mecanice - fotografia, fonogramele, filmul”. 
După cum uşor se poate observa, o mare varietate de tehnici, inclu- 
siv cele ce țin de noile tehnologii ale epocii. 

Fiindcă monografia sociologică este o metodă sintetică şi o 
metodă colectivă, într-o echipă monografică participa un număr 
mare de specialişti: „între 40-50 până la 80-90 de persoane”, iar 
în toate cercetările au fost „2.563 de echipieri în peste o sută de sate 
din tot cuprinsul României Mari” şi au inclus, în lotul cercetat, 
105.000 săteni. Prin urmare „cercetarea aceasta este, prin lărgimea 
ei, una din cercetările colective cele mai importante realizate în țara 
noastră”, Aşadar, o cifră impresionantă de investigatori pentru 
acel timp, ba am spune chiar și pentru zilele noastre. Să ne imagi- 
năm efortul de mobilizare, organizare şi administrare a activităţilor 
de cercetare a satelor de către echipele multidisciplinare. 

Metoda a avut parte de critici căroră Gusti le răspunde în aceas- 
tă comunicare pentru că toate obiecțiile se referă mai mult la ceea 
ce nu este și nu vrea să fie această metodă, decât la ceea ce este cu 
adevărat: „Aşadar monografia sociologică preconizată de noi este 
o metodă în acelaşi timp descriptivă şi explicativă, ea culege mate- 
rial în chip sistematic, cu scopul de a dezlega problemele cele mai 
generale din ştiinţă şi are un caracter integral şi direct, căutând să 
cerceteze o unitate socială din toate punctele de vedere, direct, la 
faţa locului”””. Este posibil ca aceste precizări să fie un răspuns la 
critici aduse lui Gusti din partea etnografilor şi folcloriștilor. Iată, 
Ovid Densusianu îi reproşează lui Gusti că îşi arogă prioritatea în 


25 Ibidem, p. 590. 

2 Ibidem, p. 581. 

27 Idem, Ştiinţa şi pedagogia națiunii, loc.cit., p. 620. 

Idem, Starea de azi a satului românesc, loc. cit., p. 432. 

Idem, Monografia sociologică. Metoda de lucru, loc. cit., p. 592. 

cercetarea satului și îi reamintește că el a studiat, încă din 1905, 
cultura țărănească: „niciodată (Gusti-n.n.) nu a amintit că pu- 
blicarea de material «monografic» în revista d-sale a pornit de la 
orientări cum le-am dat acum treizeci de ani'*%. Reputatul filolog 
constată că sociologul nu a vorbit direct de chestiunea țărănească 
în apelul pentru constituirea, în 1918, a Asociaţiei pentru studiul 


si reformă socială %! 


„ Mai mult, remarcă faptul că Gusti nu este 
autor măcar al unei singure monografii cu cercetări personale pe 
teren*?. Prin urmare, Ovid Densusianu a etichetat sociologia gus- 
tiană ca o „sociologie mendax”, adică „mincinoasă”. Densusianu nu 
a acceptat ştiinţa naţiunii a lui Gusti. De reţinut că nu s-a răspuns 
observaţiilor lui Densusianu*%. 

Observaţii critice faţă de metoda monografică s-au formulat cu 
privire mai ales la caracterul ei empirist. D.C. Amzăr contestă ide- 
ea lui Gusti că metoda monografică ar fi singura valabilă în socio- 
logie*%, deşi Gusti afirmase că sociologia are și alte posibilități de 
cunoaştere, în afară de metoda monografică. 

În acelaşi context, o succintă referire trebuie să fac la poziţia 


lui A. Golopenţia faţă de metoda monografică. Acesta a susținut 


%0 Ovid Densusianu, Sociologia Mendax, Bucureşti: Tip. Modernă, 1936, 


%1 Ibidem, p. 2. 

Ibidem, p. 4. Lipsa cercetărilor empirice din lucrările lui Gusti a fost 
evidenţiată de Dumitru Sandu: „Oricum, este semnificativ, în context, că ni- 
ciuna dintre lucrările ştiinţifice ale lui Dimitrie Gusti nu are o secțiune majoră 
de sociologie empirică, de folosire directă a datelor specificate la nivel de caz 
de studiu. Dumitru Sandu, „Ridicarea satului” prin el însuși. Ideologii și prac- 
tici în interbelicul românesc, Secolul 21, nr. 1-6, 2012, p. 223. 

%5 Doar H.H. Stahl va aminti, peste aproape cinci decenii, de critica lui 
Densusianu. H.H. Stahl, Amintiri și gânduri din vechea școală a „monografiilor 
sociologice”, loc. cit., p.131. 

30 D.C. Amzăr, Știință şi monografie: de la Em. Durkheim la Dimitrie 
Gusti, Însemnări sociologice, anul III, nr. 4, iulie, 1937. 

5 D, Gusti, Sociologia militans, vol.1. Introducere în sociologia politică. 
Bucureşti: Editura Institutului Social Român, 1935, p. 91. 

monografia sumară în locul monografiei utilizate de echipele lui 
Gusti, ea fiind considerată ca una din înnoirile importante aduse 
concepţiei sociologice gustiene. Monografia sumară a satelor (ora- 
şelor, plășilor etc.) prezenta avantajul, de a fi rapidă, uşor de parcurs 
şi de sintetizat, încadrabilă în efortul dinamic de modernizare a 
României*%. Să amintim că Gusti explică de ce a aplicat, întâi, me- 
toda monografică în cercetarea satului, anume satul fiind o unitate 
socială restrânsă: „De aceea sociologia orașelor trebuie să urmeze 
după sociologia satelor, pe temeiul datelor şi mai ales a experienţei 
făcute în condiţii optime în monografiile sătești. Programul nos- 
tru de lucru cuprinde însă de la început şi aceste unităţi, deci mo- 
nografii de sate, monografii de oraşe, monografii de întreprinderi, 
monografii de județe, monografii de regiuni etnice şi în sfârşit, ca 
un rezultat final, monografia sau ştiinţa naţiunii întregi'*”. Totuşi, 
existau dificultăți în cercetarea orașelor mari. În 1945, echipa lui 
Gusti a studiat cartierele mărginaşe ale Bucureştilor." 

În rezumat, putem spune că prin cercetarea monografică, Gusti 
şi şcoala lui au pus în relief o imagine realistă asupra națiunii ro- 
mâne: „Firea specifică şi însușirile nobile ale neamului românesc, 
scoase în evidență în modul cel mai precis ştiinţific prin studiul 
monografic, vor dovedi că românii nu sunt un popor minor, și 
că statul românesc și cultura naţională nu sunt un capriciu ori 
o improvizație, ci dimpotrivă au o legitimă existență în istorie 
şi că deci românii au dreptul de a trăi naţional, cultural şi poli- 
tic deosebit şi cu toată demnitatea, alături de statele şi popoare- 
le mari ale lumii'*%. Dar nu numai atât: „Din multe puncte de 


35 Vezi şi adnotarea Ştefaniei Golopenţia la Anton Golopenţia (2002), 


Monografia sumară a satului, Opere complete, vol. I Sociologie, loc. cit., p. 628. 
%7 D, Gusti, Ştiinţa naţiunii, loc. cit., p. 56. 
A. Manoil și Anton Golopenţia, Sociologia românească, în Anton 
Golopenţia (2002), Opere complete, vol. I Sociologie, loc. cit., p. 258-259. 
5 Idem, Monografia sociologică. Metoda de lucru, loc. cit., p. 599. 

vedere monografia gustiană a fost substitutul românesc necesar al 
Regulilor metodei sociologtce în varianta franceză, durkheimistă”*!". 


În acest studiu am încercat să surprind dimensiunile doctri- 
nei lui Dimtrie Gusti întruchipate în argumentarea sociologiei ca 
ştiinţă autonomă despre realitatea socială, în abordarea naţiunii 
ca unitatea socială fundamentală, în explicaţiile asupra ştiinţei 
naţiunii, în descrierea metodei monografice, calea de cercetare a 
societăţii. În concepţia sa, sociologia s-a impus ca disciplină funda- 
mentală în asociere cu etica şi politica. Din analiza sistemului gusti- 
an a reieşit realizarea integrală a programului său doctrinar, schițat 
în prelegerea din 1910, apoi dezvoltat în toată opera sa ulterioară. 
Incontestabil, Dimitrie Gusti rămâne cel mai important sociolog 
român care continuă să exercite o influenţă teoretică considerabilă 
asupra direcţiei şi dezvoltării sociologiei româneşti. Școala de cer- 
cetare a lui Gusti a impus sociologia românească în circuitul uni- 
versal al doctrinelor sociologie de referință. Declanşarea de către 
Gusti a celei mai ample mișcări de cercetare socială din România 
- Şcoala Sociologică de la Bucureşti, s-a concretizat în edificarea 
unui curent cultural - gustianismul. 


%10 Dumitru Sandu, Gândirea regională în mișcarea gustiană de ridicare a 


satului, Transilvania, an XL, vol. 11-12, 2012, p. 11. 


Concepţia sociologică a lui Traian Brăileanu 


1. O scurtă biografie 


Se cuvine a vorbi, fie şi succint, despre biografia marelui socio- 
log, model de destin tragic al unui om ce şi-a pus talentul şi munca, 
mergând până la scarificiu, pentru ştiinţă şi pentru comunitatea sa 
naţională. Timp de mai mult de cinci decenii viaţa lui a fost necu- 
noscută publicului. Conturăm marile direcții ale vieţii sale, o viață 
din care nu a câştigat nimic pentru sine şi nici măcar pentru ur- 
mașşii săi. 

Traian Brăileanu s-a născut la 14 septembrie 1882 la Bilca- 
Suceava:!!. Tatăl său Gheorghe Brăileanu, învățător, timp de 40 de 
ani, în comuna Bilca, a avut doi fraţi: Patrichie, învățător în Rădăuţi, 
şi Dumitru, preot în comuna Frumosu. Gheorghe Brăileanu s-a că- 
sătorit cu Maria Polonic. Familia Gheorghe Brăileanu a fost destul 
de numeroasă - 12 copii, Traian Brăileanu fiind al nouălea copil. 
Viitorul sociolog a urmat primele trei clase primare în Bilca, iar 
clasa a patra a frecventat-o la Rădăuţi. Apoi, s-a înscris la liceul 
german din Rădăuţi pe care-l absolvă în anul 1901. 

În liceu programa era axată, alături de limba germană, pe stu- 
diul limbilor latină şi elină, dar Brăileanu învaţă şi limba franceză. 


31 Datele biografice le preluăm din Leon Ţopa, Veronica 'Țopa, Tudor 
Brăileanu, Viaţa și opera teoretică a lui Traian Brăileanu, Bucureşti, 1992, ma- 
nuscris pus la dispoziţie de Tudor Brăileanu. 

În octombrie 1901 se înscrie la Universitatea din Cernăuţi unde 
studiază filosofia şi elina, ca materii principale, şi latina ca materie 
secundară. Unul dintre profesorii renumiţi ai Universităţii cernău- 
tene, cu influenţă asupra sa, a fost Richard Wahle, empiriocriticist 
din stirpea lui Mach şi Avenarius. Cu acest profesor a susținut co- 
locviile „Istoria filosofiei noi”, „Pedagogia', „Logica” şi „Psihologia', 
toate evaluate cu calificativul „foarte bine”. Mai târziu îşi va aminti 
despre profesorul său: „Cursurile lui Wahle erau foarte frecventa- 
te şi gustate de studenţi şi de doamnele intelectuale din societatea 
cernăuțeană'*!?. Printre profesorii de la Universitate se număra și 
Ion G. Sbiera care preda istoria literaturii române din secolele 18 
şi 19, şi literatura populară română, cursuri frecventate în fiecare 
semestru de către Traian Brăileanu. Majoritatea cursurilor urmate 
de Brăileanu refereau la teme de filosofie antică greacă şi latină, 
precum şi de filosofie modernă, de etică şi istorie. Aşadar, viitorul 
sociolog nu a frecventat la Universitate nici un curs de sociologie și 
nu a parcurs lucrări de sociologie. La examenul de licenţă a prezen- 
tat tezele: Arta dialogului la Luchian, la greacă, Propozițiile relative 
la Cicero, la latină, Privire istorică și critică asupra categoriilor filo- 
sofice, la filosofie. Se poate spune că absolventul Universităţii din 
Cernăuţi dispunea de o bună pregătire clasicistă îngemănată cu o 
înaltă cunoaştere a filosofiei, ceea ce se va reflecta pe deplin în toată 
opera sa. Nu întâlnim la altă personalitate a filosofiei şi sociologiei 
româneşti o stăpânire, în același grad, a studiilor clasice şi a filoso- 
fiei. După cum spune Vladimir Trebici, Traian Brăileanu dispunea 
de o mare cultură filosofică, bazată în special pe filosofia elină și 
germană. 

După terminarea studiilor universitare, este numit, în septem- 
brie 1905, profesor suplinitor la liceul de stat nr.1, cu predare în 
limba germană, din Cernăuţi. Aici funcționează o perioadă foarte 


312 Ibidem, p.11. 

scurtă — doar până la sfârşitul anului 1905, din cauză că nu putea să 
se acomodeze cu munca de dascăl în învățământul secundar. Timp 
de un an nu face altceva decât să mediteze asupra problemei libertă- 
ţii umane ca factor determinant al problemei morale. Colaborează 
la publicaţii din Cernăuţi, cu deosebire în revista „Junimea literară”. 
Debutează cu nuvela Irina şi publică schiţe umoristice. După termi- 
narea serviciului militar, graţie sprijinului fratelui său, Constantin, 
Traian Brăileanu este angajat, în februarie 1909, interpret pentru 
limbile română și germană la Legația României din Viena, post în 
care va sta până în 1914. În acest răstimp, preocupat continuu de 
propria desăvârşire intelectuală, el a frecventat, la Universitatea din 
Viena, cursurile profesorilor Stöhr şi Jodl, iar în 1913-1914 s-a în- 
scris la Facultatea de Drept de la aceeaşi Universitate, interesat fiind 
cu deosebire de cursurile de drept roman. 

În decembrie 1909 a susţinut teza de doctorat la Universitatea 
din Cernăuţi cu menţiunea „Cum laude”. Teza Betrachtung und 
Beleuchtung in der Geschichte der Philosophie Auftretenden höchsten 
Kategorien (Considerare şi lămurire a categoriilor celor mai impor- 
tante în istoria filosofiei) a fost elaborată între anii 1907-1909. 

La 8 mai 1910 se căsătoreşte cu Emilia Silion, ce aparţinea unei 
vechi familii de bucovineni*!?. 

În anul 1914, mobilizat în calitate de cetățean austriac, Traian 
Brăileanu participă la război într-o localitate cehă, dar, fiind rănit, 
este spitalizat. În 1918 revine cu familia la Viena şi primește un post 
la Comisia de inventariere a palatului Schânbrun. La 1 octombrie 
1919 este angajat bibliotecar la Universitatea din Cernăuţi. Deşi 
nevoit să facă față multor probleme de viață cotidiană, legate cu 
deosebire de creşterea celor trei copii născuţi în această perioadă, 


5B Soții Brăileanu au avut patru copii: Gheorghe, inginer petrolist, con- 
damnat politic la 20 de ani muncă silnică, Veronica Maria, profesoară, soția 
profesorului Leon 'Țopa, Mircea, inginer, şi Tudor, inginer. 

găseşte timp să publice lucrările: Despre condițiunile conștiinței şi 
cunoștinței. Tratat de filosofie, Cernăuţi, 1912, Die Grundlegung zu 
einer Wissenschaft der Ethik (Întemeiere pentru o ştiinţă a eticii), 
Viena şi Leipzig, 1919. 

Teza de doctorat, celelalte lucrări, lecturile dovedeau pregătirea 
sa de excepție și îl recomandau pentru o carieră universitară. Cu as- 
pirația de a obţine o catedră universitară, în luna iulie 1919, Traian 
Brăileanu a propus cursuri ce ar fi urmat să le ţină: I. Istoria filoso- 
fiei antice, Introducere în principiile etice, Montesquieu, Etica so- 
cratică, Filosofia lui Vasile Conta; II. Istoria filosofiei noi, Filosofia 
la români, Istoria eticii; III. Problema libertăţii voinţei - critica 
teoriilor; IV. Filosofia modernă în Franţa, Problema programului 
cultural”!*. Se poate uşor observa lipsa unei teme de sociologie din 
acest proiect. Planul a fost acceptat de conducerea Facultăţii de 
Litere şi Filosofie a Universităţii din Cernăuţi, şi la 1 aprilie 1920 
Brăileanu a ocupat postul de docent. În 1921 este numit profesor 
agregat la catedra de pedagogie şi sociologie de la Universitatea din 
Cernăuţi”!S. Să amintim că în acel timp ministru al învățământului 
era profesorul P.P. Negulescu, colegul său din Partidul Poporului. 
Din 1924 catedra s-a transformat în catedra de „Sociologie, etică 
şi politică”, şi Traian Brăileanu a devenit titular al acesteia. În anul 
1934 este numit profesor definitiv. Între anii 1931-1933 a fost de- 
can al Facultăţii de Sociologie a Universităţii din Cernăuţi. Cu toate 
că sociologia nu a reprezentat un domeniu de preocupare înainte 


de a fi cadru didactic universitar, Traian Brăileanu s-a impus rapid 


314 Cf. Leon 'Ţopa, Veronica Țopa, Tudor Brăileanu, op. cit., p. 42. 

*5 Prin adresa nr. 31. 822 a Ministerului Instrucțiunii din 20 aprilie 1921, 
semnată de G. Popa-Liseanu, către decanul Facultăţii de Filosofie din Cernăuţi 
(„Avem onoarea a vă face cunoscut că prin Înaltul Decret Regal cu nr. 1539 
din 11 aprilie 1921, d-l Traian Brăileanu este numit profesor agregat pentru 
catedra de pedagogie şi sociologie la acea facultate pe ziua de 1 martie 19217, 
Cf. Leon 'Ţopa, Veronica Țopa, Tudor Brăileanu, op. cit., p. 42). 

în ţară şi în străinătate ca un proeminent sociolog. Munca univer- 
sitară i-a absorbit cea mai mare parte a timpului, îndeplininduși 
obligaţiile multiple. Profesor titular la catedra „Etică, sociologie şi 
politică”, el a predat sociologia generală, etica, politica, teoriile so- 
ciologice, istoria doctrinelor etice. Ca profesor suplinitor la istoria 
filosofiei a ţinut cursurile de filosofia antică, filosofia evului mediu, 
filosofia modernă, introducere în estetică, filosofia nouă. În anul 
universitar 1936-1937 a predat cursul Istoria teoriilor sociologice. 

Cadru didactic de mare autoritate ştiinţifică şi socială, Brăileanu 
s-a impus prin prelegeri bogate în informaţii şi cu interpretări per- 
tinente ale diverșilor gânditori sau ale curentelor predate. La cur- 
suri vorbea liber, deşi avea notițe pe care le urmărea. Nu făcea ju- 
decăţi despre evenimente sociale şi politice de actualitate din țară. 
Ilustra ideile cu exemple din antichitate, evul mediu şi din țările 
apusene. Studenţii îi apreciau obiectivitatea cu care trata temele 
cele mai dificile. Deşi naţionalist fervent, profesorul Brăileanu, din 
respect pentru valorile fundamentale ale Universităţii, nu manifes- 
ta adversitate față de studenţii săi de altă naţionalitate, dimpotrivă 
le aprecia dragostea de neamul lor. Brăileanu desfăşura activitate 
politică numai în afara Universităţii*S. Seminariile sale se desfăşu- 
rau ca dezbateri pe seama referatelor elaborate de studenţi despre 
ideile unui sociolog consacrat. Se acorda prioritate lucrărilor lui 
Platon, Aristotel, Toma din Aquino, Montesquieu, Auguste Comte, 
W. Wundt. În ce priveşte cultura română se punea accent pe croni- 
cari, Ion Heliade-Rădulescu, Ştefan Zeletin, D. Gusti". 

La sugestia colaboratorului său, profesorul Leon Ţopa, Traian 
Brăileanu a înființat şi a condus revista „Însemnări sociologice”, 


*15 Vladimir Trebici, Omul si profesorul, Revista de Filosofie, XL, nr. 3, 
mai-iun., 1993. Cf. Anexă la Traian Brăileanu, Teoria comunității omenești, 
ediție de Nicolae Mocanu, Bucureşti: Editura Albatros, Cluj-Napoca: Editura 
Clusium, 2000, p. 609. 

317 Leon 'Ţopa, Veronica Țopa, Tudor Brăileanu, op. cit., p. 52. 

publicaţie de prestigiu, editată în perioada 5 aprilie 1935 - februarie 
1937, după această dată fiind interzisă. Periodicul reapare în sep- 
tembrie 1940 şi funcționează până în 15 ianuarie 1941. Revista s-a 
impus în mişcarea sociologică naţională şi internaţională, printre 
colaboratori numărându-se Leon Țopa, Ion Ţurcanu, Ion Negură, 
Ernest Bernea, D.C. Amzăr, V. Băncilă, PP. Panaitescu, T. Herseni. 
În această revistă Brăileanu a publicat articole politice, adunate 
apoi în volumul Sociologia și arta guvernării. Sociologul cernăuțean 
a condus şi revistele „Cugetări”, „Poporul” şi „Gazeta poporului”. 
A publicat în reviste internaţionale de sociologie, ideile sale prin- 
cipale fiind cunoscute în străinătate. A primit de la Regele Carol 
al II-lea decorația „comandor al ordinului «Coroana României»” 
Sprijinit de Gaston Richard, a fost ales membru al Academiei de 
Ştiinţe Politice a Universităţii Columbia din New York. 

Interesat şi preocupat de evoluţia țării de după primul război 
mondial, atent îndeosebi la ce se întâmplă în viața politică şi eco- 
nomică a Bucovinei, cu precădere din sate, Traian Brăileanu s-a an- 
gajat în activitatea politică din năzuința de a contribui la integrarea 
provinciei în mod organic în statul român şi de a se implica în susți- 
nerea şi promovarea valorilor româneşti. Conştient de imperativele 
statului român de după Unirea din anul 1918, Traian Brăileanu re- 
alizează necesitatea unei activități continue pentru întărirea spiri- 
tului naţional printr-o politică orientată către clasele majoritare ale 
societăţii. În acest scop, el devine membru al Partidului Poporului, 
ca urmare a prestigiului imens de care se bucura șeful acestei forma- 
ţiuni politice — mareșalul Alexandru Averescu. În timpul guvernării 
averescane, Traian Brăileanu a fost secretar general al învățământu- 
lui din Bucovina. În această perioadă, Traian Brăileanu îşi dă sea- 
ma de manifestarea unor tare ale politicianismului românesc, din 
cunoaşterea directă a unor fapte reale ale politicienilor implicaţi în 
administrarea averii fondului bisericesc din Bucovina. Ţărănimea 

bucovineană a fost înlăturată de la dreptul de a beneficia de aces- 
te averi seculare:!, ceea ce l-a nemulțumit profund pe Brăileanu. 
Încrezător în politica naționalistă a lui N. Iorga, devine membru al 
partidului condus de marele istoric. Traian Brăileanu s-a bucurat de 
prietenia şi aprecierea deosebită a lui Nicolae Iorga, mărturie fiind şi 
invitarea lui la Universitatea populară de la Vălenii de Munte. În anul 
1925 a expus, aici, prelegerea Corupţia. Un capitol din psihologia so- 
cială*. Sociologul cernăuţean a făcut politică militantă în formați- 
unea condusă de Iorga. În anii 1922-1925, conduce filiala Partidului 
Naționalist de la Cernăuţi și organizează adunări populare la care a 
participat Nicolae Iorga. Din cauză că Partidul Naționalist începuse 
să protejeze acțiuni politicianiste, Traian Brăileanu demisionează și 
aderă la Legiunea Arhanghelul Mihai”, şi desfăşoară o intensă acti- 
vitate politică în cadrul acestei formaţiuni politice. Este ales senator 
pe listele partidului „Totul pentru țară”. 

Ultimatumul sovietic din iunie 1940 a obligat familia Brăileanu 
să părăsească oraşul Cernăuţi fără să ia nimic din casă, ce adă- 
postea o mare bibliotecă şi arhiva profesorului. La întoarcerea la 
Cernăuţi, în 1941, Tudor, fiul sociologului, a găsit locuinţa complet 
goală şi transformată în clădire ce trebuia să adăpostească o institu- 
ţie a ocupantului. Traian Brăileanu se înscrie în galeria acelor mari 
figuri tragice româneşti văduvite de arhiva personală atât de însem- 
nată pentru cunoașterea biografiei și operei lor. 

Între 14 septembrie 1940-21 ianuarie 1941 Traian Brăileanu a 
fost ministru al educaţiei, cultelor şi artelor. În septembrie 1940 se 


315 Ibidem, p. 44. 

39 Vezi Constantin R. Vasilescu, Conferențiarii cursurilor de vară de la 
Vălenii de Munte 1908-1946, Bucureşti: Editura Anima, 1999, p. 27. 

% Leon 'Ţopa, Veronica Ţopa, Tudor Brăileanu, op. cit., p. 48. „Demonul 
mitologiei antice și al celei romantice îl împinge pe profesorul de sociologie să 
treacă atunci și pentru totdeauna de partea celei mai aprige politici de dreapta” 
se afirmă în lucrarea citată. 

transferă ca profesor la Universitatea Bucureşti. După evenimentele 
din ianuarie 1941, a fost arestat pentru acuzaţia de „corupere a tine- 
retului” şi judecat împreună cu generalul Constantin Petrovicescu, 
Mihail Sturza, Radu Mironovici, P.P. Panaitescu, toţi foşti membri ai 
guvernului. Traian Brăileanu a fost achitat, dar a fost imediat pensio- 
nat din învățământul superior, deşi avea numai 60 de ani. I s-a oferit 
de mai multe ori posibilitatea să plece din ţară, dar a refuzat fiind 
convins de oportunitatea serviciilor ce le putea aduce, prin munca 
şi prestigiul său, statului român. Nu se bucură prea mult de libertate 
şi este închis, la Târgu-Jiu, din 1943 până în primăvara anului 1944. 
După ocuparea ţării de către armatele sovietice, în vara anului 
1945 este iarăşi arestat fiind făcut „vinovat de dezastrul țării” și este 
inclus în grupul Ion Antonescu, judecat în 1946. Prin sentință jude- 
cătorească a fost condamnat la 20 de ani de temniţă grea şi i s-a con- 
fiscat averea. În anii de detenţie redactează volumul Amintiri care se 
întrerupe la anul 1910. Deşi bolnav de ulcer duodenal, a fost trans- 
portat de la închisoarea Văcărești la Aiud, unde, lipsit de elementara 
asistență medicală, se stinge la 3 octombrie 1947. Merită a aminti un 
fapt anecdoctic ce vine să arate tragismul acestei personalităţi excep- 
tionale, care este Traian Brăileanu, el care a avut atât de mult de sufe- 
rit pentru crezul său politic. Conform unei diversiuni din epocă, s-a 
spus ca sociologul cernăuţean nu era român, ci armean sau evreu’! 
Într-o viață zbuciumată, plină de zguduitoare evenimente, 
Brăileanu a elaborat o operă ce cuprinde un număr important de 
titluri de lucrări în filosofie, sociologie şi politică: Introducere în 
sociologie, 1923; Ethik und Soziologie - Ein Beitrag zur Lösung des 
Problems: Individum und Gesellschaft, 1926; Sociologia generală, 
1926; Soziologie in Rumânien, 1926; Soziologie und Politik; 1926, 
Originile metafizicii. Încercare asupra temeiurilor metafizice ale so- 
ciologiei, 1932; Filosofia socială a lui Vasile Conta, 1932; Sociologia 


%21 Ibidem, p. 56. 

lui T. G. Masaryk”, 1933; Fundamentarea biologică a sociologiei și im- 
portanţa ei pentru teoria şi practica pedagogică, 1934; Sociologia în învă- 
țământul superior şi secundar, 1935; Noi teorii politice, 1935; Elemente 
de sociologie pentru clasa a VIII-a secundară, 1935; Etica pentru clasa 
a VIII-a secundară”, ediţia I, 1935, ediţia a doua, 1936; LEtat et la 
Communauté morale. Essai philosophique, 1931; Statul şi comunitatea 
morală, 1937; Istoria teoriilor sociologice, 1937; Essai sociologique sur la 
liberté, 1937; Teoria comunităţii omenești, 1940; Plan pentru un studiu 
sociologic asupra armatei, 1939; Sociologia și arta guvernării, 1937, la 
care adăugăm articolele publicate în revista „Însemnări sociologice” 

Traian Brăileanu a fost şi un excelent traducător al unor lucrări 
de I. Kant” şi de Aristotel”, toate fiind însoţite de un cuvânt îna- 
inte al tălmăcitorului. 


%22 Este interesant, şi D. Gusti a scris despre sociologul și omul politic 


ceh T.G. Masaryk. Vezi D. Gusti, Thomas Garrigue Masaryk. O caracterizare, 
Arhiva pentru ştiinţă şi reformă socială, anul VI, nr. 1-2, 1926, pp. 1-17. 

3% O recentă ediţie din Etica pentru clasa a VIII-a secundară apare, fără 
nici o justificare, cu un titlu stabilit, în mod voluntar, de editor, Idealul de via- 
tă şi conştiinţa morală (Editura Eminescu, ediție Constantin Stroe, Colecţia 
Eseuri, 2001). Cititorul, chiar şi cel neavizat, constată cu uşurinţă că avem de a 
face cu un titlu fantezist, adoptat numai pentru a se încadra în profilul colecției 
Eseuri a editurii amintite. Or, este limpede că lucrarea lui Brăileanu este un 
manual de etică și nicidecum un volum de eseuri. Cu siguranță, noul titlu ar 
fi fost respins de către autor. Probabil, motive comerciale au determinat opți- 
unea pentru noul titlu. În acest fel, Traian Brăileanu a fost văduvit de a fi cu- 
noscut de către cititorul contemporan ca autor al primului manual de etică din 
România. Manualul lui D. Gusti, scris împreună cu Ion Zamfirescu, Elemente 
de etică pentru clasa a VIII-a secundară a apărut în anul 1936. 

324 I, Kant, Întemeierea metafizicii moravurilor, cu o schiţă biografică și o 
introducere în filosofia morală, 1929; I. Kant, Critica rațiunii pure, cu o schiță 
biografică şi o prefață, 1930; I. Kant, Critica puterii de judecare, cu o introdu- 
cere, 1940; I. Kant, Ideea unei istorii universale. Ce este „luminarea”? Începutul 
istoriei omenirii. Spre pacea eternă, cu un studiu introductiv, 1943; I. Kant, 
Critica rațiunii practice, cu o introducere (manuscris), 1943; I. Kant, Despre 
educaţie, cu o introducere (manuscris), 1945. 

55 Aristoteles, Etica nicomahică, cu un cuvânt înainte, 1944; Aristoteles, 
Organon (manuscris), 1945. 

2. Sociologie şi filosofie 


Înainte de a analiza ideile sociologice ale profesorului cernău- 
tean, se cade a stărui pe filiaţiile gândirii sale cu alte doctrine filo- 
sofice şi sociologice. Se aminteşte de patru influenţe ce le-a cunos- 
cut gândirea lui Brăileanu: filosofia, mai ales cea kantiană, ideile 
lui V. Conta şi V. Pareto despre sistem, cercetările de etnografie 
comparată din cultura franceză“. Un alt exeget crede că sistemul 
lui Brăileanu este o construcție fenomenologică cu puternice influ- 


57. Evident, detectarea 


ențe pragmatiste şi interacționist simbolice 
unor înrâuriri este posibilă, deoarece sociologul român a integrat 
în scrierile sale orice idee considerată de el valabilă pentru siste- 
mul său. Dar punctul de plecare în analiza sociologică îl reprezintă 
gândirea lui Conta şi a profesorului său de la Cernăuţi, Carl Siegel. 
Opera lui Brăileanu este prima încercare de valorificare sistematică 
a filosofiei lui Conta de către un autor român în lucrări de gân- 
dire socială. Simptomatic, Traian Brăileanu își întemeiează ideile 
sale în tezele filosofiei lui Vasile Conta şi mai puţin în sociologia 
acestuia*%. De aceea, apreciem că, pentru înţelegerea influenţei lui 


329 


Conta asupra lui Brăileanu*”, se cuvine a prezenta succint evolu- 


ționismul lui Conta. Sistemul de filosofie contiană cuprinde teza 


326 Cf. Achim Mihu, Traian Brăileanu teoreticianul comunității omenești, 


studiu introductiv la Traian Brăileanu, Teoria comunității omenești, loc. cit., 
pp. XVII-XIX. 

% Dan Dungaciu, Traian Brăileanu, în Ilie Bădescu, Mihai Ungheanu 
(coordonatori), Enciclopedia valorilor reprimate. Războiul împotriva culturii 
române, vol. I, Bucureşti: Editura Pro-Humanitas, 2000, p. 534. 

38 Traian Herseni remarcă influenţa lui Vasile Conta asupra lui Traian 
Brăileanu: „meritul deosebit al profesorului Traian Brăileanu în dezvoltarea 
sociologiei româneşti constă în încercarea de a fructifica în știință un sistem 
românesc de gândire: filosofia lui Vasile Conta”, Traian Herseni, Sociologie ro- 
mânească. Încercare istorică, loc. cit., p. 126. 

% La cursul Teorii sociologice Traian Brăileanu acordă spațiu special ide- 
ilor lui Vasile Conta. 

despre diferenţa dintre formele evolutive şi formele neevolutive, şi 
de la această distincție Brăileanu caută să înțeleagă raportul dintre 
element și sistem, adică formele neevolutive pot fi înţelese numai 
prin cunoaşterea relaţiilor lor cu formele evolutive. Concepţia filo- 
sofului român are ca bază ideea conform căreia lumea evoluează în 
forme supuse legii ondulaţiei universale: „Formele materiei, după 
modelul stabilirii şi dezvoltării lor, se împărţesc în două catego- 
rii: în evolutive şi neevolutive. Formele evolutive sunt acelea care 
de la momentul nașterii lor cresc pe nesimţite şi treptat până la 
un punct culminant şi de acolo tot aşa de regulat descresc până 
la extincțiune; şi care totodată ascultă legea ondulaţiunii universa- 
le... ca exemple de forme evolutive se pot cita animalele, plantele, 
planetele etc. Formele neevolutive sunt acelea care nu îndeplinesc 
condiţiunile de mai sus. Astfel sunt: zidirea unei case de mână de 
om; formarea unui munte prin erupțiune vulcanică etc”, Formele 
evolutive au o curbă ascendentă, un punct culminant şi o curbă 
descendentă. Formele neevolutive sunt mișcări care nu sunt gene- 
rate de o evoluţie completă, ci ele sunt procese care pot declanşa 
evoluţia. Mişcările violente şi bruște, mișcările vibratorii, revoluțiile 
sociale sunt forme neevolutive. Formele evolutive sunt universale şi 
esenţiale, în timp ce formele neevolutive există numai în măsura în 
care sunt utile în evoluţia formelor evolutive. Filosoful român con- 
sideră că orice formă evolutivă este o undă, iar fenomenele sociale 
fiinţează sub formă de undă datorită legii ondulaţiunii universale. 
Nu putem trece peste faptul că Vasile Conta concepe sociologia în 
mod asemănător fiziologiei, la fel ca H. Spencer. Viaţa socială are 
aceleași funcţii, aceleaşi structuri şi aceleași organe ca orice orga- 
nism. Similitudinea dintre organismul biologic şi organismul soci- 
al relevă o relaţie indisociabilă între biologie şi sociologie. Nu este 


30 Vasile Conta, Opere filosofice, ediţie revizuită de Nicolae Petrescu, 
P 


Bucureşti: Cartea Românească, f.a., p. 163. 

greu de observat că Brăileanu continuă această gândire, şi o exami- 
nează în contextul științelor sociale din prima parte a secolului al 
XX-lea. El valorifică o bogată literatură despre organic, dar evită sa 
vadă în sociologie o fiziologie, aşa cum o gândea Conta. Brăileanu 
recunoaşte în Vasile Conta reperul său fundamental: „Ceea ce con- 
stituie originalitatea şi genialitatea lui Conta este distincțiunea în- 
tre forme evolutive şi forme neevolutive, o chestiune de importan- 
tă fundamentală pentru problema sociologică, şi care nu-şi poate 
găsi, după părerea mea, o soluțiune mai nimerită de cum e cea dată 
de Conta”%!, teză ce o fructifică în mod strălucit în sistemul său 
sociologic. O altă teză a lui Conta - indivizii şi societatea sunt doi 
termeni corelativi — devine o idee sociologică de mare relevanţă în 
sistemul sociologic al lui Traian Brăileanu. 

Din această foarte scurtă prezentare a viziunii contiene ne con- 
vingem de semnificaţia ei în opera lui Brăileanu. Parcurgerea scri- 
erilor lui Brăileanu arată limpede fundamentele filosofice ale siste- 
mului său de sociologie a căror preeminenţă se găseşte în doctrina 
lui Vasile Conta. Am arătat deja că interesul iniţial al lui Brăileanu a 
fost orientat spre studiul filosofiei. Teza de doctorat este o mărturie 
clară. Brăileanu a pornit de la exegeza conştiinţei şi a cunoaşterii 
din sistemele filosofice ale unor gânditori şi a ajuns la studiul socie- 
tăţii. Astfel, în lucrarea din 1912, Despre condițiunile conștiinței şi 
cunoștinței. Tratat de filosofie, tratează despre „fundamentele unei 
filosofii raţionale”. Elementele acestor fundamente sunt principiul 
identității, cauzalitatea, timpul şi spaţiul, existența individuală, 
identitatea elementelor. „Filosofia este sinteza legilor universale 
în intelectul unui singur individ” scrie Brăileanu. Se face diferenţa 
între filosofie şi ştiinţele naturii, filosofia fiind socotită ştiinţa pri- 
mă. Un loc aparte, în lucrarea amintită, îl ocupă analiza categoriilor 
filosofice. Se întreprinde o critică a filosofiei speculative - Platon, 


31 Traian Brăileanu, Introducere în sociologie, Cernăuţi, 1923, p. 12. 

Aristotel, Kant precum și a filosofiei antispeculative - pozitivismul, 
scepticismul şi agnosticismul. În partea a treia, Fixarea limitelor cu- 
noştinţei, autorul discută două teme ce vor fi dezvoltate în lucrările 
sale de sociologie: principiul continuității în formarea judecăților şi 
conceptul individual uman ca o realitate filosofică, etică şi sociolo- 
gică. Toate noţiunile sunt coordonate şi sunt identice cu raporturi- 
le existente între elemente, idee regăsită în concepţia lui Brăileanu 
despre sistemul social. 

Deşi se afirmase o mişcare filosofică românească orientată spre 
marile curente filosofice ale lumii, nu a existat în literatura filosofi- 
că românească din prima perioadă a secolului al XX-lea, o lucrare 
esenţială de filosofie socială. Brăileanu a realizat lipsa ei şi a încer- 
cat să o suplinească. Lucrările sale aspiră spre o analiză filosofică a 
socialului, fără a-şi pierde trăsătura de scrieri sociologice. Studiul 
societăţii se instituie ca meditaţie filosofică asupra socialului cu 
mijloace specifice. El judecă dimensiunea filosofică a sociologiei 
în același fel ca mulți dintre sociologii germani. În sociologia ger- 
mană s-a statornicit principiul întemeierii sociologiei cu sprijinul 
filosofiei. Sociologia este definită „filosofie a societăţii”, având sta- 
tutul față de ştiinţele sociale speciale asemănător cu acela al filoso- 
fiei faţă de celelalte domenii ale cunoașterii. În opera lui A. Comte 
şi a lui H. Spencer, sociologia este partea cea mai înaltă a filosofiei. 
Sociologi precum R. Worms, L. Stein, Othmar Spann, F. Tönnies 
socotesc sociologia ca o disciplină filosofică”. Brăileanu nu argu- 
mentează necesitatea unei filosofii sociale speculative, dar regretă 
defilosofarea sociologiei întâlnită la o bună parte dintre sociologi, 
inclusiv la Durkheim. Autorul Diviziunii muncii sociale cerea so- 
ciologiei să studieze realitatea socială aşa cum este şi nu pe teme- 
iul unor categorii sau principii pure în sens kantian. Sociologia nu 
este îndreptăţită să filosofeze sau să ofere norme, deoarece rolul 

Cf. Petre Andrei Sociologie generală, loc. cit., p. 87 

ei este doar acela de a da explicaţii la fenomene şi procese sociale. 
Sociologia este independentă de orice filosofie: „De altfel, filosofia 
însăşi are tot interesul în această emancipare a sociologiei”, deve- 
nind astfel o autentică ştiinţă, afirmă Durkheim. După sociologul 
francez, dependenţa sociologiei de filosofie ar duce la viziuni ce ar 
scruta lucrurile sociale în latura lor cea mai generală. 

Brăileanu crede, dimpotrivă, în fundamentarea filosofică a ac- 
tului de investigare a societăţii. Opera lui Brăileanu este unitară, 
axată pe o idee clară, cea a unei teorii sociologice întemeiată pe 
filosofie, urmărită în toate scrierile sale încă din lucrările anterioare 
celor de sociologie. Profesorul de la Cernăuţi concepe sociologia 
ca un examen al societăţii în realitatea ei cea mai generală, şi, prin 
urmare, ea este investigată filosofic după cum scrie în Introducere 
în sociologie: „avem în vedere o sinteză mai largă, un sistem de filo- 
sofie socială, legând sociologia cu filosofia propriu-zisă prin etică şi 
deschizând, în urmă, drumul pentru teoriile actelor sociale printr- 
un tratat de politică”. Gândirea filosofică despre social se concreti- 
zează în analiza societăţii prin categorii filosofice şi argumente din 
realitatea socială în susținerea oricărei aserţiuni. Filosofia, teoria 
cunoaşterii şi biologia oferă idei şi exemple în argumentele susține- 
rii propriei concepţii sociologice. 

Pe linia tuturor acestor discipline, opera lui Brăileanu integrea- 
ză organic cele mai importante teorii sociologice. „Studiul socio- 
logiei reclamă prin urmare o cunoaștere cât se poate de adâncă a 
teoriilor sociologice din trecut”*%, afirmă el fără echivoc. În con- 
secinţă, el a dorit să întreprindă şi un excurs istoric al teoriilor 
sociologice, probabil fiind unicul curs în domeniu pentru că des- 
pre asemenea prelegeri speciale de istoria sociologiei de la celelal- 
te universităţi româneşti nu avem cunoştinţă. Brăileanu expune 


33 Émile Durkheim, Regulile metodei sociologice, loc. cit., p. 179. 


34 Traian Brăileanu, Istoria teoriilor sociologice, loc. cit., p. 4 

sistematic şi didactic problematica evoluţiei gândirii sociologice. El 
constată abundența teoriilor despre o disciplină ştiinţifică de dată 
recentă, cum este sociologia, ceea ce a determinat realizarea mai 
multor clasificări ale acestora. Plecând de la clasarea teoriilor so- 
ciologice, profesorul expune originile şi începuturile sociologiei în 
concepţiile diverșilor sociologi. Un capitol aparte consacră prede- 
cesorilor lui Auguste Comte: Saint-Simon, Charles Fourier, Pierre 
Leroux, Pierre Joseph Proudhon. În continuare, el face una dintre 
cele mai erudite analize a ideilor lui Auguste Comte, din sociolo- 
gia şi filosofia românească. Apoi, examinează principalele teze din 
sociologia franceză, sociologia engleză, cu accent pe H. Spencer, 
sociologia americană, sociologia italiană cu sublinierea ideilor lui 
Pareto, sociologia cehă, cu accent pe T. Masaryk, sociologia rusă, 
sociologia germană, cu expuneri ale doctrinelor lui W. Wundt, H. 
St. Chamberlain, F. Tönnies. 

Lectorul cursului ţinut de Brăileanu rămâne surprins de spaţiul 
destul de modest acordat gândirii lui Max Weber, unul dintre fon- 
datorii sociologiei. Cursul trece în revistă principalele momente ale 
dezvoltării sociologiei româneşti, într-un mod sintetic, Brăileanu 
exprimându-și speranța să publice o istorie a sociologiei româneşti, 
în care să dea „atenţia cuvenită marilor precursori ai sociologiei 
româneşti, precum şi teoriilor reformatorilor sociali din timpurile 
noastre”. El observă, din expunerea asupra sociologiei româneşti, 
existenţa unei mișcări sociologice originare născută din contactul 
nemijlocit cu viața comunităţii româneşti ai cărei exponenţi sunt 
Ion Heliade Rădulescu, Vasile Conta și A.D. Xenopol. Fără să-l nu- 
mească, este cert ca sociologul cernăuţean îl vizează pe D. Gusti 
când discută despre devierea sociologiei autohtone de la cursul unei 
evoluţii organice, stabilit de cei trei fondatori ai sociologiei româ- 
neşti. Sociologia românească s-ar dezvolta prea mult sub influența 
sociologiei internaționale, încât Brăileanu vorbeşte de reprezentanţi 

români ai sociologiei franceze, reprezentanţi ai concepţiei materia- 
liste a istoriei, reprezentanți ai sociologiei anglo-americane. O so- 
ciologie românească se poate constitui numai prin o abordare pro- 
prie a socialului: „Ea va trebui în mod necesar să-și redobândească 
autonomia, contribuind, în urmă printr-un schimb normal de idei 
între naţiunile civilizate, la progresul ştiinţei sociale considerată ca o 
cucerire a spiritului uman'*%. Ideea este de luat în seamă. Brăileanu 
nu poate fi acuzat de autarhie intelectuală. Dimpotrivă, ca sociolog, 
el este un european, mărturie stau trimiterile bibliografice ample şi 
aduse la zi, asemănându-se cu orice exegeză ştiinţifică din Occident. 
Dar este nevoit să constate pur şi simplu lipsa acelei continuităţi în 
construcţia unui sistem românesc de sociologie. Întrucât sociologia 
românească dispune de cel puţin trei sociologi cu o viziune origina- 
lă asupra societăţii, ar fi fost oportună dezvoltarea ideilor acestora 
în concordanţă cu mişcarea sociologică internaţională. De altfel, 
trebuie subliniată reactivarea de către Brăileanu a ideilor româneşti 
în opera sa sociologică, respectând astfel principiul său de analiză a 
gândirii româneşti, discutat în cursul său de istoria teoriilor sociolo- 
gice. În rezumat, cursul Istoria teoriilor sociologice constituie o foar- 
te bună iniţiere în cunoașterea stării reale a ideilor sociologice din 
anii '30 ai secolului trecut, prin sinteză şi prin bibliografia principa- 
lelor lucrări de sociologie din acel timp. Deşi de circulaţie restrânsă, 
volumul lui Brăileanu rămâne, şi astăzi, un foarte util instrument de 
informare în domeniul atât de mobil al sociologiei. 

Raţionalist, Brăileanu este cel mai speculativ dintre toți socio- 
logii români. Cu o mare capacitate de a teoretiza probleme dintre 
cele mai complexe, cu un fin şi subtil spirit critic, Brăileanu se im- 
pune ca un autor de analize teoretice de mare profunzime. El caută 
să facă din sociologie o disciplină aptă să abordeze societatea în 
integralitatea ei, dincolo de orice aspect particular. În acest sens el 


55 Ibidem, p. 303. 


SOCIOLOGIE ROMÂNEASCĂ MODERNĂ | 185 


discută despre o sociologie generală. De altfel, după cum în filoso- 
fie, există o filosofie generală și filosofii ale domeniilor cunoaşterii, 
şi în sociologie există o sociologie generală și sociologii de ramură. 
Sociologul cernăuţean nu confundă sociologia cu filosofia, dim- 
potrivă, după cum vom observa, aduce argumente în demonstrarea 
unei ştiinţe autonome despre societate. El pledează pentru o socio- 
logie axată pe studiul principiilor generale rezultate din investiga- 
ţia variatelor tipuri de existenţă socială. În fond, Brăileanu susține 
imperativul ca sociologia să nu fie o simplă colecție de date empi- 
rice în lipsă oricărei teorii generale, dar nici nu poate rămâne la o 
metafizică despre social. Sociologia este, în concepţia lui Brăileanu, 
înainte de orice, o teorie despre societate, idee susținută continuu: 
„teoria trebuie să constituie fundamentul acțiunii practice şi dacă 
teoria va fi bună, adică întemeiată pe experiență, pe observaţia fap- 
telor, atunci şi acțiunea practică va da rezultate bune”, El cere so- 
ciologului o cultură filosofică fără de care orice construcţie teoretică 
în ştiinţa despre societate rămâne la stadiul unui empirism îngust 
şi inutil. Iată, deşi hrănit din şcoala empiriocriticismului, el căuta 
soluţii la studiul problemei sociale prin filosofie. Dar nu o filosofie 
speculativă, cât una realistă, concretă. Brăileanu ţintea, în fapt, la 
argumentarea rolului sociologiei ca mijloc de formare a unui anu- 
mit tip de om. De aceea, susținea ca esenţială pentru sociologie este 
comunitatea, care acționează necondiționat, asupra individului. 


3. Sociologie, etică şi politică 


Traian Brăileanu şi-a propus să alcătuiască un tratat cu titlul 
general Elemente de sociologie, compus din trei părţi: 1. Introducere 
în sociologie; 2. Sociologia generală; 3. Politica. Sistemul sociologic 


%% Idem, Fundamentarea biologică a sociologiei și importanţa ei pentru 
teoria și practica pedagogică, extras din „Revista de pedagogie, 1934, p. 29. 

al lui Brăileanu trebuie înţeles în această triadă. Lucrarea Sociologia 
generală, publicată în 1926, a fost, în intenţia lui Brăileanu, o primă 


schițare a unui manual viitor*” 


„După publicarea celor trei volume 
în anii '20, sociologul cernăuţean se gândea la o Sociologie genera- 
lă concepută ca un „tratat mare și sistematic pentru învățămân- 
tul superior”, deosebit de precedentele prin multe modificări și 
adausuri. Acest proiect trebuia să apară ca operă postumă, însă 
până acum nu se ştie nimic de existenţa lui, probabil, printre ma- 
nuscrisele rămase în arhiva din casa de la Cernăuţi, dar pierdute, să 
fi fost şi acest tratat. 

Care sunt ideile esenţiale ale sociologului de la Cernăuţi? Încă 
din prima sa lucrare, Introducere în sociologie, Traian Brăileanu ur- 
măreşte delimitarea sociologiei de alte moduri de cunoaştere a re- 
laţiilor sociale. În viziunea sociologului, umanitatea cunoaşte va- 
rietăți de tipuri umane constituite în grupuri sociale. În acest mod 
se explică derivarea conduitelor individuale din ființarea inşilor în 
comunitate. Brăileanu aduce precizări esenţiale în înţelegerea spe- 
cificității societăţii şi o abordează din trei perspective: sociologică, 
etică şi politică. Astfel, el diferenţiază raporturile interindividua- 
le, — care ţin de natura morală a omului, de acestea ocupându-se 
etica, — de raporturile sociale, care sunt expresia relaţiilor dintre 
comunități. Etica reprezintă prima parte a filosofiei sociale, ea fi- 
ind partea critică de analiză a societăţii. Sociologia este descrisă 
ca ştiinţă a raporturilor între comunităţi: „Raporturile interindi- 
viduale, din care se explică fenomenele «naşterii», dezvoltării şi 
«morţii» individului, formează obiectul ştiinţei etice, care în acest 
fel ar forma partea întâia, critică, a filosofiei sociale. În partea a 
doua ar trebui continuată cercetarea de la punctul dispariției 


37 Idem, Sociologia în învățământului superior și secundar, extras din 


„Revista de pedagogie, 1934, p. 11. 
5% Ibidem, p. 10-11. 

individului în comunitate. În acest punct separaţiunea biologică 
şi psihică a individului, autonomia sa, care are o mare importanță 
reală pentru individul-sistem în raport cu indivizii sisteme, devine 
o iluzie, o nerealitate, o ficțiune. Înaintea noastră se ridică altă re- 
alitate: comunitatea. [...] sociologia este ştiinţa despre raporturile 
intercomunitare”**. 

Brăileanu crede că trei probleme privind sociologia nu au că- 
pătat o soluţie satisfăcătoare: 1. O clasificare a ştiinţelor, care să ne 
arate locul ce-l ocupă sociologia în sistemul ştiinţelor; 2. Raportul 
între sociologia generală și ştiinţele sociale particulare; 3. Metodele 
de cercetare proprii sociologiei generale şi ştiinţelor sociale particu- 
lare. Toate cele trei probleme discutate de Brăileanu sunt disputate 
astăzi de diferite curente sociologice. Dată fiind starea sociologiei 
ca ştiinţă aflată în proces de constituire, Brăileanu este interesat de 
chestiunea locului sociologiei în sistemul științelor sociale - esen- 
țială în înţelegerea specificităţii ei. El ajunge la concluzia că filosofia 
socială se împarte în trei ramuri: etica, sociologia și politica. Ele 
sunt ştiinţe despre raporturile stabilite de oameni - interindividua- 
le, intercomunitare şi internaţionale: „Sociologia ocupă un loc cen- 
tral: concluziunile eticii se contopesc cu premisele sociologiei, iar 
politica nu poate fi decât identică cu concluziile sociologiei. Etica 
şi politica, în această legătură, nu sunt deci ştiinţe sociale propriu- 
zise, dar noi admitem ca ele sunt constituite ca ştiinţe independen- 
te, şi ca atari pot fi prinse în sistemul ştiinţelor a căror filosofie e 
sociologia”**. Brăileanu revine continuu la diferența dintre etică și 
sociologie. În lucrări anterioare a arătat cum etica studiază liberta- 
tea omului. Morala există numai dacă există libertatea voinţei omu- 
lui. Însăşi responsabilitatea omului este expresia voinţei sale libere. 
Se poate admite o condiţionare reciprocă a libertăţii de voință cu 


5 Idem, Introducere în sociologie, loc. cit., p. 20. 


* Ibidem, p.71. 

un determinism al naturii umane. Această idee constituie premisa 
pentru întemeierea ştiinţei eticii. 

Spre deosebire de etică, ştiinţa sociologiei se afirmă că o ştiinţă 
a unor legi regăsite în orice sistem: „Dar orice sistem analizat şi 
pus în raport cu alte sisteme ne va da posibilitatea întemeierii unei 
ştiinţe al cărei obiect este sistemul respectiv, adică posibilitatea de a 
fixa legile statice şi dinamice ale sistemului. Aplicarea aceleiaşi me- 
tode şi la sistemele sociale e necesară, pentru a arăta calea pentru 
constituirea sociologiei ca ştiinţă. Legile sociale n-ar fi, în acest fel, 
legi sui generis, proprii numai fenomenelor sociale, ci legi valabile 
pentru toate sistemele” “!. Studiul sociologiei vizează o anumită 
realitate — cea socială născută din contactul comunităților. Metoda 
adecvată de cercetare a acestei realități este metoda comparativă. 

Brăileanu aduce importante contribuţii în delimitarea obiectu- 
lui sociologiei, temă mult disputată între diversele curente sociolo- 
gice. Constituirea sociologiei ca știință generală despre societatea 
omenească a fost condiţionată de cunoaşterea omenirii, de studiul 
formelor de organizare ale tuturor popoarelor şi de progresele din 
ştiinţele naturale. Cu această idee, Brăileanu se ataşează ideii lui 
Comte care înscria sociologia într-o evoluţie a ştiinţei, ea ocupân- 
du-se de societate condusă de legi imuabile şi independente de acţi- 
unile umane, fiind ultima apărută, datorită complexităţii obiectului 
ei. Pentru sociologul român, sociologia studiază specia umană care 
produce fenomene sociale de o variaţie extraordinară. De aceea, 
cercetările sociologice urmăresc o ordonare şi clasificare a formelor 
sociale în spaţiu şi examinarea lor în timp. După ce sesizează limi- 
tele unor şcoli sociologice privind delimitarea obiectului sociologi- 
ei, rezolvarea chestiunii o găseşte în gândirea lui Vasile Conta, care 
după cum s-a văzut mai sus, împărțea formele sociale în forme evo- 
lutive şi forme neevolutive: „Formele sociale evolutive sau sistemele 


3 Ibidem, p. 28. 

sociale le vom numi comunități”**. Comunitățile sunt forme perene, 
în termenii lui Conta, universale şi esenţiale. În acest fel, Brăileanu 
găseşte soluţia la întrebarea fundamentală: este sociologia o ştiinţă? 
Observăm cum profesorul de la Cernăuţi sondează obiectul soci- 
ologiei în alt mod decât o face Durkheim, pentru care sociologia 
este ştiinţa faptului social. Ce este faptul social? Este orice fenomen 
social care se produce dincolo de voinţa individuală sau colectivă, 
şi de aceea, el poate fi studiat în mod obiectiv. La Brăileanu socie- 
tatea ca sistem este obiect al sociologiei, individul însuşi fiind parte 
a acesteia. În deosebire de alţi sociologi ce explică obiectivitatea ști- 
inței sociologice prin existenţa unor determinanți ai vieţii sociale 
- faptul social la Durkheim, lupta de clasă la Marx, acțiunea socială 
la Max Weber -, sociologul român admite comunitatea umană ca 
obiect al sociologiei, deoarece ea este o formă evolutivă universală 
şi esenţială, existentă dincolo de voința omului. Formele evolutive 
nu stau în opoziţie cu formele neevolutive, acestea din urmă sunt 
părţi cu o anumită funcţie în sistem. Forme evolutive sunt: hoar- 
da, clanul, familia, ginta, națiunea, statul, iar forme neevolutive sunt 
sexele, vârstele, stările şi clasele sociale, profesiile. Studiul societăţii 
include două părți. Dinamica socială cuprinde naşterea, dezvoltarea 
şi dispariţia formelor sociale evolutive, adică a comunităților. Statica 
socială abordează structura diferitelor comunităţi, raportul între 
părţile lor constitutive, adică între formele neevolutive. 

În concepția sociologului cernăuţean sociabilitatea omului 
este domeniul sociologiei: „Obiectul sociologiei e specia uma- 
nă, omenirea, care, pe baza cercetărilor biologice, se desprin- 
de ca unitate față de celelalte specii. Zicând unitate, ne apro- 
piem de fenomenul care formează punctul de plecare pentru 


analiza obiectului. Acest fenomen este sociabilitatea omului 


*2 Ibidem, p. 44. 


190 | CONSTANTIN SCHIFIRNEŢ 


(ca reprezentant al speciei)”3%. Ideea este deosebit de actuală. 
Să amintim că tratate de sociologie examinează sociabilitatea 
ca fapt social. După cum subliniază Jean Baechler, prin cele 
trei modalităţi de ființare a socialului: sodalitate, sociabilitate 
şi socialitate, este posibilă cunoașterea tuturor stărilor sociale. 
Același autor defineşte cele trei modalităţi ale socialului: - so- 
dalitate, capacitatea umană de a întemeia grupuri, definite ca 
unităţi de activitate: cupluri, familii, întreprinderi, echipe spor- 
tive, biserici, armate, poliţii; - sociabilitate, capacitatea umană 
de a forma reţele, prin care unităţile de activitate, individua- 
le sau colective, transmit informaţiile ce le exprimă interesele, 
gusturile, pasiunile, opiniile, relaţiile de vecinătate, categorii de 
public, saloane, curți regale, pieţe, clase sociale, civilizaţii; - so- 
cialitate, capacitate umană de a menţine împreună grupurile 
şi reţelele, de a le asigura coerenţa ce le constituie în societăţi: 
tribul, cetatea, națiunea ca forme de solidaritate socială ce pot 
fi numite morfologii”. Din descrierea sensurilor socialului de 
către sociologul francez rezultă complexitatea acestuia şi diver- 
sitatea formelor sub care ființează. 

Sociologul român afirma, în 1923, aceeași idee, anume varieta- 
tea conduitelor umane se regăseşte în grupuri sociale: „Observaţia 
ne arată anume că specia umană e divizată într-un mare număr de 
varietăţi şi acestea iarăşi în grupuri distincte. Şi orice manifesta- 
ție omenească poate fi redusă în ultimul rând la schimbările ce se 
petrec în grupul social. Ceea ce înseamnă că fenomenele de care 
se ocupă ştiinţele amintite mai sus nu-şi vor putea găsi explicația 


decât prin studiul grupurilor sociale, care pot fi prinse în noţiunea 


%3 Ibidem, p. 9-10. 

%4 Jean Baechler, Grupurile și sociabilitatea, în Tratat de sociologie sub 
coordonarea lui Raymond Boudon, traducere de Delia Vasiliu şi Anca Ene, 
Bucureşti: Humanitas, 1997, p. 65. 

generală a societăţii. Deci toate manifestaţiile omului, în spațiu 
şi timp, sunt fenomene sociale şi singura realitate care formează 
obiectul sociologiei este societatea'”*$. 

Pentru înţelegerea viziunii lui Brăileanu despre obiectul soci- 
ologiei se cuvine o succintă analiză a modului cum concep soci- 
ologia alți sociologi români contemporani cu el. D. Drăghicescu 
a definit sociologia ca ştiinţă a realităţii sociale, a cărei expresie 
esenţială este națiunea. Să amintim că sociologia la Brăileanu este 
ştiinţa comunităţii, accentul fiind pus pe comunitatea națională. 
Drăghicescu nu admite teza lui Durkheim conform căreia sociolo- 
gia se ocupă de cunoaşterea ordinii normative generale. În viziunea 
sociologului român, fenomenele sociale sunt generate de individ și 
nu cum afirmă Durkheim, faptele sociale sunt total autonome de 
om. Sociologia faptului social este o sociologie naturalistă deoarece 
neagă sau neglijează autonomia şi capacitatea de implicare a indi- 
vidului. Drăghicescu dezvoltă un sistem de „sociologie subiectivă”, 
exact ceea ce Brăileanu respinge. 

Am reținut că Dimitrie Gusti concepe sociologia ca ştiinţă a 
societăţii totale fiindcă ea studiază societatea în natura, funcţiile şi 
determinările ei de ansamblu. Ea este o ştiinţă autonomă și studi- 
ază modul cum fenomenele sociale parțiale - dreptul, religia, eco- 
nomia — se îmbină şi alcătuiesc societatea. Pentru Gusti societatea 
este o realitate determinată de voinţă. Sistemul de sociologie al lui 
Gusti este alcătuit din unităţi sociale, voinţa socială, manifestările 
sociale şi cadrele. În comparaţie cu Brăileanu, Gusti nu oferă, de 
fapt, o definiţie, ci mai mult o analiză descriptivă a sociologiei, iar 
aserțiunea despre sociologie ca o ştiinţă despre realitatea socială nu 
clarifică specificul acestei discipline. 

M. Ralea în lucrarea Introducere în sociologie se ocupă de obiec- 
tul sociologiei pe care o defineşte astfel: „sociologia este studiul 


*5 Traian Brăileanu, op. cit., p. 10. 

comparativ al societăţilor: comparaţie în timp, între societăţile 
antice şi cele contemporane, cu ajutorul metodei istorice, compa- 
rație în spaţiu, între societăţile primitive şi cele complexe, cu aju- 
torul metodei etnografice. Din compararea instituţiilor diverselor 
societăți se pot scoate tipuri comune, legi de formaţiune, legi de 
evoluţie”"*%, Societatea este o stare de mulțime organizată în insti- 
tuţii conduse de valori comune. 

Petre Andrei discută despre sociologie ca ştiinţa care constată și 
caută să explice fenomenele sociale existente: „Sociologia studiază 
societatea în genere, arătând care este natura și esenţa ei, ce struc- 
tură şi ce funcțiuni are ea şi cum evoluează. Sociologia are deci un 
obiect deosebit de fiecare știință socială specială, care priveşte nu- 
mai o latură, un fel de raporturi sociale, nu ceea ce e comun tuturor, 
nu societatea în genere”. Obiectul sociologiei este viața socială 
integrală. Sociologia nu formulează idealuri practice, afirmă lim- 
pede sociologul ieşean. 

În fine, Eugeniu Speranţia socoteşte că sociologia studiază fac- 
torul „ideal, care „este realitatea centrală a vieții sociale”**%. 

Spre deosebire de sociologii amintiţi la care discuţia despre 
obiectul sociologiei se face succint, Brăileanu acordă un larg spaţiu 
acestei chestiuni, deoarece el a fost interesat de modul teoretic de a 
aborda sociologia. 

Pentru reliefarea virtuţilor definiției lui Brăileanu, să vedem 
cum este descrisă astăzi sociologia. Imaginea dominantă despre so- 
ciologie este aceea de studiu sistematic al grupurilor şi societăților 
umane şi al modului în care acestea afectează comportamentul in- 
dividual şi colectiv. Într-o formulare sintetică sociologia este studiul 


*5 M. Ralea, Introducere în sociologie, Bucureşti: Fundaţia Culturală 


Principele Carol, 1927, p. 22. 

%7 Petre Andrei, Sociologie generală, loc. cit., p. 100. 
Eugeniu Speranţia, Problemele sociologiei contemporane, Bucureşti: 
Societatea Română de Filosofie, 1933, p. 27. 

ştiinţific al societăţii, în mod particular al organizării umane**. O 
altă definiţie concepe sociologia ca studiu sistematic al societăților 
umane punând accentul în special pe sistemele moderne industria- 
lizate**. Într-un manual se afirmă: „Sociologia este studiul sistema- 
tic al comportamentului social și al grupurilor umane”. Într-un 
dicționar românesc de sociologie se spune: „Sociologia este atât o 
ştiinţă a socialului, ca formă generală de existenţă a vieții umane, 
cât şi o ştiinţă a societăţii globale, a organizării şi dinamicii sale, 
a subsistemelor din care se compune societatea globală şi a rela- 
iilor lor atât cu sistemul social global, cât şi cu celelalte subsiste- 
me ale acestuia’. Un dicţionar francez de sociologie nu defineşte 
termenul de sociologie, dar afirmă: „Spre deosebire de alte ştiinţe 
sociologia nu trebuie să se ocupe de delimitarea domeniului său de 
investigare”, 

Observăm deosebiri între modul de a defini sociologia în tim- 
pul când Brăileanu şi-a elaborat sistemul şi definirea acesteia as- 
tăzi. În acel timp, accentul era pus pe obiectul de studiu care să se 
diferențieze indubitabil de filosofie şi de alte ştiinţe socio-umane, 
cu scopul de a demonstra existenţa de netăgăduit a unui obiect pro- 
priu şi implicit a unei ştiinţe. Astăzi nu se mai pune la îndoială ca- 
racterul de ştiinţă al sociologiei, şi, de aceea, efortul epistemologic 
se concentrează pe investigarea cât mai riguroasă a problematicii 


*% James W. Vander Zanden, The Social Experience. An Introduction to 
Sociology, New York: Randon House, 1988, p. 24. 

%% Anthony Giddens, Sociologie, traducere de Radu Săndulescu şi Vivia 
Săndulescu, Bucureşti: ALL, 2001, p. 24. 

51 Richard T. Schaefer, Sociology, New York: McGraw-Hill Book Company, 
1983, p. 4. 

32 Cătălin Zamfir, Sociologie, în Cătălin Zamfir, Lazăr Vlăsceanu (co- 
ord.), Dicţionar de sociologie, Bucureşti: Editura Babel, 1993, p. 573-574. 

3 Raymond Boudon, Philippe Besnard, Mohamed Cherkaoui, Bernard- 
Pierre Lecuyer (coordonatori), Maria Larionescu, colaborator, Dicţionar de 
sociologie, traducere de Mariana Țuţuianu, Bucureşti: Univers enciclopedic, 
1996, p. 277. 

de studiu a sociologiei. Nu este mai puţin important faptul că, în 
timp, s-a acumulat un volum uriaş de date şi de teorii, din care re- 
zultă direcţii clare de investigare a tuturor componentelor realităţii 
sociale. Sociologia cuprinde domenii foarte variate, de la sociologia 
teoretică şi empirică la filosofie socială şi sociografie. 


4. 0 viziune sistemică despre societate 


Sociologul român nu evită să analizeze dificultăţile reale cu care 
se confruntă ştiinţa despre societate, căutând și o rezolvare, pe care 
el o vede, după cum am văzut, în conceperea societăţii ca sistem. 
În acest scop, întreprinde mai întâi un examen al conceptului de 
societate. În concepția lui Brăileanu societatea este un „sistem, de- 
oarece numai astfel se poate desprinde specificitatea ei față de alte 
structuri ale realului. Am spune că sociologul român se numără 
printre primii gânditori care au argumentat teza despre studiul so- 
cietăţii ca sistem, viziune ce a întemeiat concepţia sistemică, domi- 
nantă mult timp în sociologie după cel de al doilea război mondial. 
Aici se vădeşte originalitatea demersului său. Sistemul are o auto- 
nomie rezultată din raporturile cu alte sisteme, şi nu poate fi con- 
ceput ca sumă mecanică a componentelor lui. Perspectiva sa asu- 
pra sistemului este dinamică şi nu mecanicistă. Pentru Brăileanu: 
„Sistemul, cum este organismul viu sau orice alt sistem, poate fi 
analizat până la cele mai mici elemente, dar nicicând noi nu vom 
putea explica sistemul prin părțile sale, noi nu vom putea compune 
un sistem din elementele combinate de noi. Orice sistem vom con- 
stitui, lui îi va lipsi lucrul esenţial, pe care-l poate dobândi numai 
în contact cu alte sisteme şi care este autonomia. Procedarea de la 
elemente la sistem ne va da întotdeauna un mecanism, nicicând un 

organism”**. Pentru sociologie sistemul este comunitatea umană, 


% Traian Brăileanu, op. cit., p. 18. 

ce se distinge printr-o diversitate extraordinară de forme. Întrucât 
societatea a fost considerată ca un organism, Brăileanu se crede în- 
drituit să analizeze societatea din perspectivele tuturor ştiinţelor, 
inclusiv a biologiei. Prin urmare, comunităţile omenești sunt parte 
a naturii. Dar, precizează autorul, sociologia nu se confundă cu bi- 
ologia. Pentru că domeniul sociologiei este comunitatea omeneas- 
că, expresia empirică a sociologiei o vom găsi în formele sociale 
ale activității umane. Societatea capătă o expresie concretă, cea a 
comunităţii, iar sociologia studiază comunitatea: „obiectul socio- 
logiei este sistemul social, adică societatea ca formă evolutivă, sau, 
cum am putea-o numi cu un cuvânt, comunitatea. Condiţiunea 
principală pentru cunoaşterea existenţei unei comunități și pentru 
desprinderea legilor evoluţiei ei este contactul comunităţii cu alte 
sisteme. Analiza sistemului izolat nu ne va da decât raporturi între 
părţile sale, între forme neevolutive, raporturi care pot fi prinse în 
legi statice, pe când evoluţia sistemului ar rămâne cu desăvârşire 
necunoscută, adică însăşi existenţa sistemului respectiv s-ar sustra- 
ge cunoștinței noastre”?™, 

Studiul relaţiei sistemului cu alte sisteme oferă posibilitatea 
cunoașterii evoluţiei sau funcției sale cuprinsă în legi dinamice. 
Observăm cum Brăileanu se înscrie în linie comtiană, prin utili- 
zarea limbajului acesteia. Care sunt sistemele ce s-au impus cer- 
cetării ştiinţifice? Acestea sunt, după Brăileanu, eul (subiectul sau 
individul) şi noneul (obiectul sau lumea din afară). El se raliază 
la teza lui R. Avenarius că ştiinţa studiază relaţiile dintre sisteme, 
dar sisteme sunt considerate numai Eul şi Universul. Alături de 
cele două sisteme există un ceva - „Eul care judecă, istoriseşte” —, 
adică o altă înfăţişare a Eului care intră în contact cu Universul. 
Brăileanu demonstrează cum funcțiunea sistemului decurge din- 
tr-o lege. Dacă descompunem un sistem în părțile sale, se poate 


55 Ibidem, p. 22. 


196 | CONSTANTIN SCHIFIRNEŢ 


opera cu aceste părţi în deplină libertate. În ce priveşte funcțiunea 
sistemului: „numai o singură combinaţie e posibilă, care însă nu 
depinde de voința noastră, ci de raportul sistemului cu alte sisteme 
şi numai în cazul când am putea epuiza şi analiza aceste raporturi, 
am putea găsi o singură lege pentru a explica și structura şi funcți- 
unea sistemului”. 

Investigarea societăţii de către Brăileanu cuprinde numeroase 
aserțiuni despre relaţia ei cu individul şi trebuie să spunem că în 
două lucrări anterioare, Despre condițiunile conştiinţei şi cunoș- 
tinței. Tratat de filosofie, Cernăuţi, şi Die Grundlegung zu einer 
Wissenschaft der Ethik, după cum însuşi Brăileanu spunea, a în- 
cercat să arate ce este un individ sistem, aşezându-l în raport cu 
celelalte sisteme. Majoritatea concepţiilor sociologice pleacă de 
la premisa despre societate ca un ansamblu de elemente, pe care 
Brăileanu o apreciază că fiind falsă. Individul este studiat de psi- 
hologie, etică şi drept, care-l abordează în relaţiile lui cu sistemele 
biologice, sociale, cosmice. Conduita individului se explică prin 
societate: „Ci adevărul e tocmai invers: însuşirile individuale sunt 
explicabile prin analiza comunităţii în care se naște şi trăieşte in- 
dividul”. În cadrul societăţii, individul se naşte şi aici el stabilește 
o diversitate de relaţii. Brăileanu distinge, nu întotdeauna în mod 
riguros şi cu claritate, între raporturile interindividuale şi rapor- 
turile intercomunitare, însă dă o soluţie teoretică la mult discuta- 
ta chestiune a raportului dintre individ şi societate şi nu acceptă 
teza despre existența unui raport strâns între individ şi societate, 
dar nici manifestarea unei opoziții între individ şi societate. Să 
precizăm, fără echivoc, că sociologul român concepe individul și 
comunitatea ca sisteme autonome. Aceasta nu înseamnă negarea 
oricărui rol al individului în societate, deşi asupra acestei chestiuni 


unii sociologi români au exprimat puncte de vedere critice, după 


5 Ibidem, p. 26. 

cum vom constata mai jos. Sociologul ţine să precizeze ca societa- 
tea este altceva decât indivizii („Individul dispare într-un sistem”, 
şi anume comunitatea omenească), teză care nu are de a face cu 
chestiunea implicării indivizilor în viaţa socială. În mod sigur, soci- 
etatea ființează dincolo de indivizi, ea nefiind o însumare mecanică 
a membrilor care o compun. În acest sens, profesorul cernăuţean 
subliniază lipsa oricărei referiri la individ, în opera fondatorilor 
sociologiei: A. Comte, H. Spencer şi É. Durkheim, aceştia contes- 
tându-i libertatea voinţei. Această obiecție au făcut-o şi alți socio- 
logi români, cum este, de pildă, D. Drăghicescu. Pentru Brăileanu, 
„sociologia va trebui să arate şi diferențierea omenirii în varietăți 
psihice, în comunități”. 

În rezumat, acestea sunt câteva dintre ideile cele mai importan- 
te din Introducere în sociologie, lucrare ce reprezintă doar o schiță 
a sistemului de gândire a lui Brăileanu. Spunem gândire şi nu so- 
ciologie deoarece credem că învățatul bucovinean tindea mai mult 
decât să susțină o anumită concepţie sociologică, despre care el de 
altfel şi declară că nu aduce noutăţi deosebite. Corelarea sociologiei 
cu etica şi politica, toate subsumate ideii filosofice, are darul de a 


contura un anumit mod de gândire. 


5. Sociologia generală 


Traian Brăileanu gândise lucrarea sa Elemente de sociologie ca 
fiind alcătuită din Introducere în sociologie, urmată de o expunere 
critică a teoriilor sociologice. După cum declară în Cuvânt înainte, 
o asemenea lucrare nu a putut fi terminată’, dar între timp s-a 
cristalizat ideea Sociologiei generale. Lucrarea Sociologia generală 


37 Ibidem, p. 34. 
38 Abia în anul 1937 a apărut, șapirografiat, cursul Istoria teoriilor socio- 
logice, editat de Iosif Antohi, Cernăuţi, 623 pagini. 

este o dezvoltare a principalelor teze din Introducere în sociologie şi 
nu o simplă reluare a acestora. În esență, acest op ar contura con- 
ceptul de „formă socială”, rezultat dintr-o ipoteză ce trebuie să fie 
verificată prin analiza realităţii sociale, iar locul principal în acest 
demers îl ocupă societatea, față de cel anterior unde accentul cade 
pe obiectul sociologiei şi pe relaţiile sociologiei cu alte ştiinţe so- 
ciale. Problema pe care şi-o pune Brăileanu acum este oportuni- 
tatea unei sociologii generale. Din punctul său de vedere, așa cum 
am observat, există o sociologie generală, justificată de necesitatea 
examinării societăţii în diferenţă de sociologiile particulare, dar și 
de studiul sociabilităţii din întreaga viaţă, inclusiv cea animală și 
vegetală. De aceea, Brăileanu crede că sociologia animală este im- 
portantă pentru sociologia generală, la fel cum psihologia animală 
este semnificativă pentru psihologia umană, întrucât această aju- 
tă la înlăturarea unor prejudecăţi care au împiedicat „constituirea 
unei sociologii pozitive, obiective, sau naturaliste”*”. Sociologul 
bucovinean înţelege sociologia ca o ştiinţă naturală, aidoma orică- 
rei alte ştiinţe, înscriindu-se în direcția durkheimistă de definire a 
sociologiei. Ideea despre sistemul social ca formă distinctă de ce- 
lelalte sisteme așa cum derivă din formele empirice, s-a născut din 
utilizarea metodei ştiinţelor exacte: „ci dimpotrivă am fixat obiec- 
tul unei ştiinţe care nu numai că poate, ci care trebuie să procedeze 
după aceeaşi metodă că şi ştiinţele naturale. După părerea noastră, 
toate ştiinţele sunt ştiinţe «naturale»"3%. 

Brăileanu ţine să precizeze deplina opoziţie cu direcţia sociolo- 
giei psihologice regăsită inclusiv la fondatoriii sociologiei - Comte, 
Durkheim şi Spencer, dar şi la G. Tarde, G. Simmel. Din punctul 
său de vedere constituirea sociologiei ca ştiinţă nu este posibilă fără 
clarificarea raportului dintre individ şi societate, ceea ce înseamnă 


* Traian Brăileanu, Sociologie generală, Cernăuţi, 1926, p. 2. 


5 Ibidem, p. 6. 

o diferență exactă între psihismul individual şi cel social. Societatea 
nu poate fi construită din „asociația de indivizi «juxtapuşi» şi în 
urmă din contopirea sau fuziunea reprezentărilor individuale. [...] 
societatea este o formă reală, având structura ei specifică şi funcţi- 
uni care sunt sociale şi nu individuale”*!. 

Din acest unghi Brăileanu vorbeşte de lege. Fiindcă sociologia 
este o ştiinţă pozitivă, se impune clarificarea noțiunii de lege - fun- 
damentală în orice ştiinţă. El o defineşte astfel: „raportul constant 
între acțiunea unei forțe şi schimbarea structurală în substratul 
asupra căruia acționează, se numeşte lege”*?. Avem de a face cu 
una din primele definiţii ale legii din ştiinţa românească. Studiul 
societăţii înseamnă cunoaşterea celor două tipuri de legi: statice 
şi dinamice. Legile statice rezultă din observarea acţiunii asupra 
societăţii de către sistemele ce-l înconjoară. Legile dinamice derivă 
din schimbările ce au loc în mediul ambiant. 

Sociologul cernăuţean abordează într-un chip propriu relația 
individului cu societatea, mult disputată în acea vreme". Unii 
autori: P. Andrei şi G. Vlădescu-Răcoasa au interpretat definirea 
sociologiei de către T. Brăileanu ca studiu al societăţii, ca o teo- 
rie care neagă individul şi funcția sa socială, dar despre aseme- 
nea observaţii discutăm mai jos. Chestiunea este un aspect dintre 
cele mai importante ale gândirii lui Brăileanu. Mai întâi, trebuie 
spus că sociologul cernăuţean nu se pronunţă tranşant în această 
problemă. El o discută ca om de ştiinţă, anume își pune întrebarea 
dacă factorul subiectiv poate fi neglijat, vorbind de comunitate sau 


%1 Ibidem, p. 215. 

*2 Ibidem, p.7. 

3% În Dicţionar de sociologie de Raymond Boudon, Philippe Besnard, 
Mohamed Cherkaoui, Bernard-Pierre Lécuyer, loc. cit., p. 278, se afirmă că 
relaţia individ-societate se numără printre falsele probleme din sociologie. 

51 Leon Ţopa demonstrează neadevărul acestei acuze. Vezi Leon Ţopa, 
Introducere în opera științifică a lui Traian Brăileanu, Revista de Filosofie, nr. 
3, mai-iunie 1993. 

sistem social. Fiind admisă libertatea sistemului social s-ar ajunge 
la imposibilitatea de a opera cu omenirea ca unitate. Revenind în 
Sociologia generală la problema raportului dintre individ şi societa- 
te, el conştientizează dificultatea reprezentată de elementul subiec- 
tiv în conturarea sociologiei ca ştiinţă orientată către descoperirea 
legilor după care există şi funcţionează o societate: „Libertatea, 
intervenirea factorului subiectiv, adică a acţiunii sistemului social 
în conformitate cu caracterul său individual, ar exclude fixarea de 
legi valabile pentru toate sistemele. Deci orice sistem social în parte 
s-ar dizolva în structura şi funcțiunea sa, astfel că sociologia s-ar 
dizolva într-o serie de «biografii sociale», identificându-se în partea 
ei dinamică cu istoria universală, iar sociologia generală ar fi iden- 
tică cu filosofia istoriei, în care s-ar pune problema legilor sociale, 
statice şi dinamice'”**. Brăileanu pune, deci, chestiunea, crucială 
pentru orice sociolog, a condiţiilor în care sociologia este ştiinţă, 
la fel ca orice altă ştiinţă. Or, luarea în considerare a individului 
ca parte intrinsecă a societăţii ar diminua şansele sociologiei de a 
fi ştiinţă. Prin eliminarea opoziţiei dintre individ şi societate soci- 
ologul român caută o altă soluţie la problema evoluţionismului și 
întreprinde critica evoluţionismului extrem, lipsit de orice metodă 
ştiinţifică, sugerând modificarea ipotezei evoluționiste: „Opoziția 
între individ şi societate o credem înlăturată prin recunoașterea 
autonomiei individului. Afirmăm anume că individul e un sistem 
autonom, şi structura, funcțiunea și evoluţia acestui sistem formea- 
ză obiectul unei ştiinţe speciale, al eticii, care, utilizând rezultatele 
biologiei şi psihologiei s-ar putea constitui ca ştiinţă despre rapor- 
turile interindividuale'”"% Reluând teza lui V. Conta despre diferen- 
ţa între forme evolutive şi forme neevolutive, Brăileanu studiază 


societatea prin termenul de comunitate, anume un sistem care nu 


%%5 Traian Brăileanu, op. cit., p. 18. 


5 Ibidem, p. 23. 

poate fi explicat prin raporturi interindividuale, prin asociere de 
indivizi „ci prin diferenţierea originară de ţesuturi sociale, de for- 


me neevolutive”?® 


„De teza despre comunităţile omeneşti ca forme 
evolutive depinde posibilitatea de a stabili legi sociale, și numai ast- 
fel se constituie sociologia ca știință independentă. 

Brăileanu propune o ipoteză: societatea este un sistem auto- 


nom sau o formă evolutivăss 


„iar pentru verificarea ei nu este nevo- 
ie de experiment ca în ştiinţele biologice, ci este suficientă metoda 
istorico-comparativă. Cu această metodă Brăileanu cercetează mo- 
dul de structurare a societăţii. Sistemul social se constituie ca ur- 
mare a relaţiilor sociale derivate din raporturile între unităţi sociale 
sau între statusurile sociale ale indivizilor: „Societatea este deci un 
organism, un sistem, caracterizat prin echilibrul părților din care 
este compus. Aceste părți nu sunt însă reprezentate prin indivizi, ci 
prin ţesuturi sociale în stare să creeze, pentru adaptarea societății la 
mediul împrejmuitor, organele necesare menţinerii echilibrului”**. 
Nimic fortuit în accentul autorului pe teza despre societate ca reali- 
tate total diferită față de individ, dar explicabilă, neîndoielnic, prin 
scopul de a demonstra că sociologia este o ştiinţă. Din acest punct 
de vedere, recunoașterea meritului profesorului de la Cernăuţi este 
de netăgăduit. Cu acest mod de a argumenta ființarea sociologiei 
el se înscrie pe linia pozitivismului. Punându-şi problema originii 
societăţii, Brăileanu ajunge la aceeaşi concluzie ca A. Comte cum 
că societatea își are originea în familie. Aşadar, familia este prima 
formă de comunitate: „Familia e forma socială cea mai simplă și 
reprezintă punctul de trecere de la biologie la sociologie, având pe 
de o parte o funcţiune curat biologică: reproducţia, pe de altă parte 
o structură care se poate mlădia şi da naştere la organe care nu 


% Ibidem. 
*% Ibidem, p. 28. 
5% Ibidem, p. 38. 

stau nemijlocit în legătură cu fenomenele biologice, ci cu raporturi 
al căror studiu iese din domeniul biologiei”. Cu acest exemplu, 
Brăileanu crede că a demonstrat cum sociologia se ocupă de studiul 
comunităţii omeneşti ca sistem autonom, ca formă evolutivă. Orice 
fenomen social poate fi înțeles numai în dependenţă directă cu no- 
țiunea de „organism social” Nu mai încape îndoială, Brăileanu a 
tins spre un demers al sociologiei identic cu cel al oricărei științe a 
naturii. Sociologia generală are un ţel precis - descoperirea tuturor 
legilor sociale, care nu pot fi decât legi generale întemeiate pe prin- 
cipiul cauzalităţii generale, iar în acest demers ea trebuie, înainte 
de toate, să ofere dimensiunile clare ale conceptului de comunitate 
umană ca sistem autonom, ca formă evolutivă. Pentru descoperirea 
şi fixarea legilor sociale sunt necesare unele condiţii. 

Studiul efectelor derivate din influența mediului asupra socie- 
tăţii precum şi al structurii societăţii duce în mod clar la cunoaş- 
terea legilor statice, iar examinarea efectelor acțiunii societăţii 
asupra mediului sau a funcţiilor societății conduce la descoperi- 
rea legilor sociale dinamice. Deşi evoluționist, Brăileanu judecă 
existența societăţii în raport de loc şi epocă: „...nici când nu sunt 
date, în timp şi spaţiu, aceleași condițiuni, același complex de for- 
te, astfel că în mod necesar fiecare societate îşi va avea caracterul 
ei individual unic. Prin comparaţia, în timp şi spaţiu, a complexe- 
lor de forţe care acționează asupra sistemului social, se vor putea 
fixa cu privire la structură tipuri sociale, fie ca faze de dezvoltare 
ale aceleiaşi societăţi, fie ca varietăți de forme sociale. [...] socie- 
tatea fiind o formă evolutivă, modul ei de acţiune va depinde de 
faza de dezvoltare în care se găseşte într-un moment dat; ea nu 
va acţiona deci nicicând într-un mod «identic». Prin comparaţia 
felului de comportare a societăţilor în diferitele faze de dezvolta- 
re, în care se află, putem dobândi tipuri sociale dinamice. Legile 


37 Ibidem, p. 40. 

sociale generale, statice şi dinamice, vor putea fi fixate din sinteza 
celor două puncte de vedere, întrucât fenomenele sociale pot fi 
considerate ca fiind produse de sistemul social, fie prin schimba- 
rea structurii sale (a raportului între părţile sale constitutive), fie 
prin acțiunea societăţii asupra mediului (prin schimbarea structu- 
rii mediului ambiant)””!. 

Cu această premisă clară, profesorul cernăuțean porneşte la 
studiul celor două părţi ale sociologiei: statica socială și dinamica 
socială pentru ca apoi să încerce o sinteză care să ducă la fixarea 
legilor sociale generale. O primă problemă investigată este cea a 
diferenţelor sociale determinate de statusurile de sex şi de vârstă. 
Societatea nu este un agregat omogen de indivizi, ci se distinge prin 
diferenţierea în sexe şi vârste. Considerată un fapt elementar al so- 
cietăţii omeneşti, diferenţierea în sexe şi vârste conduce la ipoteza 
auxiliară, anume toate formele sociale nu sunt decât variaţii ale ra- 
porturilor între sexe și vârste. Relaţiile determinate de apartenența 
la sexe şi la vârste constituie structura fundamentală a oricărei so- 
cietăţi. Sexul şi vârsta sunt statusuri fundamentale ale unei socie- 
tăţi, deoarece însăşi organizarea ei se realizează în raport de aceste 
statusuri. Brăileanu discută despre diferenţierea în sexe şi vârste ca 
dominant biologice, ele fiind definite ca ţesuturi biologice, fără a 
lua în seamă rolul structurilor sociale în constituirea unor aseme- 
nea relaţii. Trebuie spus că fiecare societate are norme şi cutume de 
reglementare a raporturilor dintre sexe sau între vârste. Sociologul 
cernăuțean acceptă ideea că variaţiunile tipurilor sociale pot fi de- 
terminate de influenţele unor factori externi care acționează asupra 
structurii sociale, fie direct, fie prin mijlocirea tipului biologic. În 
această optică, individul este o cauză externă a diferenţierelor soci- 
ale: „Între aceste cauze sau forţe externe îl găsim şi pe individ, care, 
prin acțiunea sa, îi imprimă societăţii omeneşti caracterul specific 


51 Ibidem, p. 75. 

omenesc, deosebit de caracterul societăţilor animale”*?. Individul 
se numără între nenumăratele forțe care acţionează în structura- 
rea unei societăţi. Cum se produce această influență? Ea are loc în 
modul cum el gândeşte tot ce se întâmplă în mediul său. Pentru că 
societatea este diferită de indivizii care o alcătuiesc explicaţia ei nu 
decurge din însuşirile individuale. Ce reprezintă, în acest caz, in- 
dividul? Brăileanu este clar în aserțiunile sale. Individul nu poate fi 
văzut ca o ficțiune şi nici dependent fatalmente de societate: „Dacă 
facem sociologie şi năzuim a explica fenomenele sociale, raportul 
între societate şi individ este unul din multele raporturi posibile în- 
tre societate şi totalitatea mediului cu care stă societatea în contact, 
iar dacă facem psihologie individuală, vom trebui să ținem seama 
şi de faptul că individul trăieşte şi în societate, deci pe lângă contac- 
tul său cu obiectele moarte, cu animalele, cu semenii săi etc., vom 
avea să analizăm şi efectele contactului său cu sistemul social”. 
Individul ca entitate nu face obiectul sociologiei decât în măsura 
raporturilor sale cu societatea, teză ce dă o replică viguroasă de- 
terminismului mecanicist: „Precum individul din punct de vedere 
biologic ne interesează ca reprezentant al speciei, astfel din punct 
de vedere psihologic el e reprezentantul unui anumit tip social. 
Anumite însuşiri ale sale ne desluşesc asupra caracterului societății 
în care trăieşte, asupra evoluţiei în care se găseşte această societate. 
Dar nu numai individul, ci totalitatea mediului în care se află socie- 
tatea ne dă aceste desluşiri. Indivizii pot să dispară cu desăvârşire și 
totuşi vom putea reconstrui societatea: din unelte, drumuri, clădiri, 
opere de artă de tot felul, monede etc”. 

Brăileanu oferă, ca o sinteză a gândirii sociologice, un tablou al 
sistemului social alcătuit din ţesuturi sociale ce tind să-şi conserve 


32 Ibidem, p. 63. 
3% Ibidem, p. 70. 
34 Ibidem, p.71. 

echilibrul faţă de mediul ambiant. Acesta se compune din statică 
socială şi dinamică socială. Statica socială este condiționată de forțe 
care acționează asupra comunității — sistemul cosmic, forţele fizice, 
flora şi fauna, forţele politice şi individul - și capătă expresia tipu- 
rilor sociale structurale - familia, seminţiile, genurile de viaţă (cu- 
legători, pescari, păstori, agricultori), statele şi comunităţile juridi- 
ce. Dinamica socială se naşte din funcțiunile sociale desprinse din 
acțiunea mediului ambient: educaţia, politica, economia, industria, 
ştiinţa şi religia, corelate cu sisteme create prin funcţia societăţii: 
tipul psihic individual, statul identic cu națiunea (sistemul social 
autonom adaptat la mediul internaţional), sistemul social autarh, 
cosmosul corespunzător ordinii sociale. 

Brăileanu aspiră la o sociologie pură, preocupată numai de soci- 
al. Societatea este o comunitate cu funcții specifice total diferite de 
funcţiile individuale. Comunitatea, adică societatea nu poate fi edi- 
ficată biologic şi psihologic din relaţiile interindividuale. Individul 
este component al mediului ambiant. Sociologul formulează ide- 
ea paralelismului în societate între conştiinţa colectivă şi sufletul 
colectiv. Să amintim că Dimitrie Gusti vorbeşte de legea parale- 
lismului sociologic prin care se reglementează raporturile dintre 
cadre, manifestări şi voinţa socială, ca raporturi de interdependen- 
tă. Atitudinea comunităţii, acţiunea ei autonomă sunt explicate ca 
reacţie față de mediul ambiant. Această reacţie este posibilă dato- 
rită tendinței de conservare, prin stratificarea ţesuturilor sociale, a 
individualităţii colective. 

În ce paradigmă ar putea fi încadrată concepţia sociologică a 
lui Brăileanu? Sociologia contemporană cunoaşte mai multe pa- 
radigme sociologice: paradigma naşterii capitalismului (Max 
Weber), paradigma luptei de clasă (Karl Marx), paradigma demo- 
crației (Alexis de Tocqueville), paradigma socializării anticipate 
(Robert Merton), paradigma capitalului social (Pierre Bourdieu), 

paradigma conflictelor sociale (Ralph Dahrendorf), paradigma 
logicii semnelor (Jean Baudrillard) etc. Sociologul cernăuţean are 
propria paradigmă şi aceasta este paradigma comunității omeneşti. 


6. Sociologia în învățământ 


Odată sistemul sociologic constituit, Brăileanu a urmărit pu- 
nerea lui în acţiune în primul rând în Universitate. În deceniul 
patru al secolului al XX-lea Ministerul Instrucţiei Publice a apro- 
bat programa de sociologie pentru şcolile secundare. În aceste cir- 
cumstanţe, sociologul cernăuţean a crezut că este îndreptățit să i 
se solicite elaborarea unui manual de liceu, dar așteptarea sa nu s-a 
împlinit. Pentru că nu a fost cooptat în rândul autorilor de manu- 
ale de sociologie, a socotit de cuviință să-și spună răspicat punctul 
de vedere de pe poziţia celui care a alcătuit un sistem de sociolo- 
gie, în studiul Sociologia în învățământul superior și secundar, din 
1934. Zăbovim asupra lui pentru că, pe de o parte, el aduce unele 
precizări preţioase despre gândirea sa sociologică, iar, pe de altă 
parte, ne putem da seama de atitudinea lui față de relațiile cu alți 
sociologi români. Este limpede că Brăileanu a cunoscut relaţii si- 
nuoase cu ceilalți sociologi de marcă ai epocii. El simţea acut ma- 
nifestarea unui anumit spirit de grup fără nici o legătură cu valoa- 
rea şi competenţa în materie, ceea ce l-a determinat să reacționeze 
prin o critică a ideilor unora dintre ei. Cum Gusti avea statusul de 
şef de școală, iar acțiunile sale erau vizibile pentru opinia publică, 
Brăileanu nu putea evita referirea la autorul metodei monografi- 
ce. Probabil, conduita lui politică din anii'30 ar putea fi explicată 
prin frustrările generate de atitudinile unor sociologi, de pildă D. 
Gusti, față de activitatea şi opera sa. Aroganța „centrului” față de 
cei din „provincie” o va fi simţit sociologul de la Cernăuţi. El a de- 
montat mecanismele prin care se stabileau autorii de manuale de 

sociologie. Nu cunoaştem motivele oficiale ce au contat în decizia 
de a nu da sociologului cernăuțean posibilitatea de a elabora şi pu- 
blica un manual de sociologie pentru licee. Din articolul amintit 
ar rezulta nu atât un conflict ideologic cât diferența de concepţie 
despre conţinutul şi forma unui asemenea manual. Brăileanu ur- 
măreşte un ţel clar, anume argumentarea ideii privind necesita- 
tea unei sociologii generale. Aceasta este preocuparea sa şi în ce 
priveşte locul sociologiei în învățământul liceal. În acest sens, el 
pune în discuţie relația dintre sociologia generală şi sociologiile 
de ramură, dintre teoria sociologică şi cercetarea empirică. Unii 
sociologi cred, spune autorul, că în locul ştiinţei sociologiei pot 
să adune şi să ordoneze material sociologic. Trimiterea la Gusti 
este fără echivoc: „În domeniul sociologiei, unii savanți cred că pot 
înlocui știința sociologiei prin lucrări de seminar, prin adunarea şi 
ordonarea de material «sociologic». Nu tăgăduim ca aceste lucrări 
pot fi de mare «folos». Dar mai întâi ar trebui să definim bine ter- 
menul de folos. Pentru noi hotărâtor este folosul ce rezultă pentru 
sociologie ca știință, ca teorie pură. Nu poate fi vorba de folosul 
practic ce-l pot dobândi elevii sau profesorii ca viitori sau actuali 
reformatori sociali, nici de folosul satelor şi oraşelor rezultat de pe 
urma şederii seminariştilor în mijlocul populaţiei, folos care poate 
fi şi material şi moral, ci numai şi numai de folosul rezultat pen- 
tru «ştiință»”*5, În acest punct, sociologul cernăuţean se întâlneşte 
cu Petre Andrei. Sociologul ieşean remarcă la rându-i caracterul 
politic al acţiunii de cercetare a echipelor studenţeşti: „Orice în- 
cercare de a reduce sociologia la un simplu instrument practic, re- 
formator, în viața publică însemnează o denaturare a caracterului 
ei. Aplicarea rezultatelor cercetărilor sociologice nu se poate con- 
funda cu sociologia însăşi. La noi în ţară prof. D. Gusti, partiza- 
nul concepţiei monografice a sociologiei, alunecă acum pe această 


*5 Idem, Sociologia în învățământului superior şi secundar, loc. cit., p. 9. 

pantă periculoasă‘. Petre Andrei nu neagă utilitatea practică a 
activității echipelor de cercetare a studenţilor, dar ele fac o politică 
socială rurală şi nicidecum sociologie. Brăileanu cere pentru orice 
anchetă sociologică să pornească de la o ipoteză şi să o verifice. 
Obiecţiunea era una fundamentală. Brăileanu sesiza, astfel, riscul 
căderii sociologiei într-un empirism lipsit de orice noimă şi de 
aceea nu ezită a se referi la metoda monografică a şcolii lui Gusti. 
Sociologul cernăuţean nu o respinge ab initio, însă are obiecţii se- 
rioase față de tendința de a concepe metoda monografică, inclusiv 
în învățământul liceal, ca unica metodă de cercetare în sociologie. 
Aceasta este considerată o metodă printre altele. Din acest unghi, 
este analizată destul de critic Programa minimală de tranziție pen- 
tru manualul de sociologie. Mai întâi, Traian Brăileanu se ocupă 
de noţiunea centrală a manualului de sociologie, care din punctul 
său de vedere este societatea ca un tot şi legile ei de dezvoltare și 
nu viaţa socială, aşa cum se spune în Programă. Nu crede că elevii 
ar putea cunoaște viaţa socială și naţională prin metoda mono- 
grafică, deoarece este greu de conceput ca un elev va citi sau va 
elabora o monografie. În consecință, programa ce ar sta la baza 
elaborării manualelor de sociologie „nu este o programă anali- 
tică pentru sociologie”*7. În liceu, sociologia trebuie predată ca 
ştiinţă pozitivă, nu ca filosofie socială, iar profesorul să transmită 
elevilor cunoştinţe despre cum este societatea. Sociologia este o 
ştiinţă generală, fără a fi o enciclopedie a ştiinţelor sociale parti- 
culare şi nici filosofia lor. Apropiată de filosofie prin generalitatea 
ei, sociologia rămâne o ştiinţă empirică întemeiată pe experienţă: 
„Obiectul sociologiei este societatea, sau mai bine zis conceptul so- 


cietății, aşa cum obiectul fizicii este conceptul «materiei», cel al 


37 Petre Andrei, op. cit., p. 96. 
*7 Traian Brăileanu, op. cit., p. 16. 


SOCIOLOGIE ROMÂNEASCĂ MODERNĂ | 209 


biologiei conceptul «vieţii»”*8. Conceptul de „societate” este stu- 
diat prin conceptul mai general de „sistem. Brăileanu reia ideea sa 
despre unitatea sistemului dată de interdependenţa părţilor sale. 
Funcționarea sistemului depinde de natura componentelor lui. Tot 
ce se întâmplă în sistem are explicaţie în relaţiile lui cu mediul. 
Partea cea mai importantă a sociologiei o constituie teoria forme- 
lor sociale, dezvoltarea lor una din alta. Astfel se studiază familia, 
ginta, tribul, națiunea, rasa, statul, biserica. 

Brăileanu opune metodei monografice tehnica observaţiei. El 
foloseşte această metodă în acelaşi sens ca A. Comte, adică prin 
observaţie se poate ajunge la constatarea că legile din cadrul so- 
cietăţii sunt comparabile cu legile naturii: „Pentru cursurile mele 
universitare de sociologie, mi-am elaborat un tratat, în temeiul 
cunoştinţelor mele dobândite din cărţi şi din observaţia faptelor 
sociale. Observațiile făcute «pe teren». Căci fiind om şi trăind în 
societate sunt neîntrerupt «la fața locului», iar neavând altă ocu- 
paţie decât specialitatea mea, anchetarea este continuă. [...]. Există 
deci un tratat de sociologie şi sociologia se poate învăţa. Ea nu este 
o filosofie, nu este o ştiinţă în idee, ci in concreto. Sunt prea pre- 
tenţios? să mi se dovedească că sunt lipsit de modestie, să mi se 
dovedească, fie în mod teoretic, dar mai ales în mod practic prin 
publicarea altui tratat mai temeinic”. El nu pretinde că a creat un 
nou sistem de sociologie şi nici nu se compară cu Comte, Spencer 
sau Pareto „ci pretind numai că am elaborat un tratat de sociologie 
utilizabil pentru învăţământul sociologic în Universitate, tratat care 
trebuie neîntrerupt îndreptat, sporit, în conformitate cu progresele 
realizate în domeniul sociologiei”. Atât timp cât nici un profesor 
de la celelalte universități n-a respins acest curs înseamnă că este 


* Ibidem, p. 19. 


* Ibidem, p. 10-11. 
50 Ibidem, p.11. 

utilizabil. De aceea el nu înţelege de ce n-a fost consultat şi nu s-a 
ținut seama de experiența tratatului său în elaborarea programelor 
pentru studiul sociologiei în liceu. El susţine că s-a luat ca bază cur- 
sul litografiat al lui Gusti", pe care nu-l consideră utilizabil pentru 
învățământul superior. 

Brăileanu nu se opreşte la critica programei lui Gusti. El însuşi 
expune Schiță de programă analitică pentru învățământul socio- 
logiei în licee, programă ce nu se va regăsi întocmai în manualul 
său Elemente de sociologie pentru clasa a VIII-a secundară, publi- 
cat în anul 1935. Găsim aici principalele sale teze din lucrările sale 
academice, explicate într-un limbaj adecvat cititorilor cărora li se 
adresează. Temele mari ale manualului sunt: 1. Sociologia ca ști- 
ință a societăţii (obiect, raportul cu alte științe sociale, importan- 
ţa sociologiei, metodele în sociologie); 2. Societatea ca obiect de 
studiu al sociologiei, morfologia socială, formele sociale evoluate, 
statica socială, climatul, configuraţia suprafeţei pământului, fauna 
şi flora, grupuri sociale străine, individul, dinamica socială; 3. Ce 
este societatea; 4. Cunoaşterea sociologică a țării și a neamului prin 
metoda monografică; 5. Mijloace de înălțare biologică şi cultura- 
lă a patriei. Manualul cuprinde texte alese şi un chestionar de an- 
chetă socială elaborat în 1914 de Maurice Barrès şi Ph. Robert. În 
capitolul despre metoda monografică autorul insistă pe ideile lui 
Frederich Le Play şi ale urmașilor lui, menţionându-se că aseme- 
nea cercetări s-au făcut în Franţa şi S.U.A., şi numai în treacăt sunt 


%1 Nu este clar la ce curs litografiat al lui Gusti se referă Brăileanu. Au 
apărut mai multe ediţii: Curs de sociologie de d-l profesor D. Gusti. Note ste- 
nografice de Teodor Ionescu și H.H. Stahl, Facultatea de Litere și Filosofie, 
Universitatea București, 1927; Note la cursul de sociologie al d -lui profesor D. 
Gusti, editate sub îngrijirea d-lui asistent Mircea Vulcănescu, de M. Cernea şi 
C. Furtunescu, Facultatea de Litere și Filosofie, Universitatea București, 1929- 
1930; D. Gusti, Curs de sociologie generală, editat de d-nul Dem. N. Vasilescu, 
partea I-III, Universitatea Bucureşti, 1930-1934; D. Gusti, Curs de sociologie 
generală, partea II-III, Universitatea București, 1932-1934. 

amintite cercetările Seminarului de Sociologie de la Universitatea 
din Bucureşti. Aşadar, Brăileanu s-a conformat programei propusă 


de Gusti, dar a tratat subiectele după propria concepţie*?. 


7. Ecourile ideilor sociologice brăiliane 


Despre lucrările de sociologie ale lui Brăileanu s-au pronunţat 
toți sociologii de seamă ai timpului. 

Să începem cu D. Gusti, cu care Brăileanu a polemizat cel mai 
mult. Profesorul bucureştean a prezentat un raport asupra scri- 
erii Sociologia generală de Traian Brăileanu, în şedinţa publică a 
Academiei din 11 iunie 1926, lucrare distinsă cu Premiul Adamachi. 
După descrierea cărţii raportorul face următoarea observaţie: „Dar 
autorul, în programul ce şi-l fixează (p. 75), pe lângă problema 
genezei, a existenţei şi a manifestărilor societăţii, consideră înco- 
ronarea cercetărilor sale în găsirea legilor sociale generale, care 
trebuie să fie în acelaşi timp sinteza celor două puncte de vedere, 
static şi dinamic. Cititorul atent este însă surprins că această mate- 
rie hotărâtoare pentru cugetarea autorului nu este deloc atinsă; să 
facă ea oare obiectul de studiu al unei alte lucrări? Nu ştim. Căci 
autorul nu ne spune nicăieri acest lucru. Aceasta este în tot cazul 


%2 Pentru comparare oferim tematica manualului scris de D. Gusti şi 


Traian Herseni, Elemente de sociologie cu aplicări la cunoașterea ţării şi a nea- 
mului nostru pentru clasa VIII secundară: 1. Sociologia, ştiinţă a societății. 
Partea I, Sociologia în clasificaţia ştiinţelor cu următoarele subiecte: Noţiunea 
de sociologie şi raporturile ei cu științele sociale, necesitatea și însemnătatea 
sociologiei; Partea a Il-a, Societatea ca obiect al sociologiei; Partea a III-a, 
Cunoașterea ţării şi a neamului prin metoda monografiei sociologice. Acest 
manual a apărut în 8 ediţii, singurul care a avut longevitatea cea mai mare față 
de toate celelalte lucrări similare apărute până în anul 1944. Un alt manual a 
fost cel al lui Petre Andrei și Vasile Harea - Manual de sociologie pentru licee 
și şcoli normale, 1938, structurat pe capitole mari, la fel ca manualul lui Gusti 
şi Herseni, dar cu unele deosebiri privind teme cum ar fi înălţarea culturală a 
sătenilor și orășenilor, metodele de cercetare în sociologie. 

partea enigmatică a volumului”. Obiecţia este corectă, în princi- 
piu. Numai că Brăileanu nu a avut drept obiectiv formularea de legi 
sociologice, el doar a argumentat că sociologia este o ştiinţă care 
descoperă legile societăţii. Mai departe, D. Gusti arată că sociologia 
este prezentă în universităţi şi şcoli normale, dar nu încă în învăță- 
mântul secundar: „De aceea şi lucrarea d-lui Traian Brăileanu este 
binevenită. Desigur formularea şi tratarea problemelor cuprinse în 
această lucrare sunt discutabile”. Pentru că o amplă dezbatere a lu- 
crării nu era posibilă în cadrul Academiei, Gusti promite o analiză 
a lucrării în „Arhiva pentru ştiinţa şi reforma socială” dar nu o va 
face, nefiind prima dată în istoria ştiinţei româneşti când se anunţă, 
de către autorităţi în materie, studii despre o anumită temă, fără ca 
ele să fie şi publicate. 

D. Gusti revine în cursurile sale la ideile sociologie ale colegului 
său de la Cernăuţi: „d. Traian Brăileanu profesor de sociologie la 
Universitatea din Cernăuţi a publicat până acum trei lucrări, întâi 
o mică broşurică programatică: Introducere în sociologie, în 1923, 
apoi Sociologia generală, în 1926, şi acum câtva timp, ca explica- 
re a vederilor sale sociologice, Politica. Trebuie scoasă în evidenţă 
absoluta, desăvârşita seriozitate ştiinţifică şi deosebita conștiință 
a responsabilităţii punerii problemelor sociologice. Are intențiile 
cele mai bune cu o erudiție care câteodată este impresionantă, dar 
câteodată este plină de mari și imense lacune. Politica este tratată 
într-un spirit mai puţin serios ca celelalte deşi vrea să întemeieze o 
ştiinţă obiectivă a politicii. Ultimele capitole sunt pline de subiecti- 
vism, de fapt, personale şi multe chestiuni de politică contempora- 
nă sunt tratate în cuprinsul ştiinţific al problemelor de politică’. 
De această dată, Gusti face referiri la toate cele trei lucrări ce 


° D, Gusti, Raport asupra scrierii Sociologie generală de Traian Brăileanu, 


Analele Academiei Române, Tomul XLVII, şedinţele din 1926-1927, 1928, p. 173. 
34 Note la cursul de sociologie al d-lui profesor D. Gusti, loc. cit., p. 49. 

alcătuiesc sistemul sociologic al lui Brăileanu. Să nu uităm că încă 
din 1910 Gusti preconiza o abordare a sociologiei în relație cu po- 
litica şi etica, iar observaţiile lui pornesc de la modul cum concepe 
fiecare dintre ei cele trei discipline: sociologia, etica și politica. Iată, 
deci, ambii sociologi aşează sociologia în relaţie cu etica şi politica. 
Unde stă diferența dintre ei? D. Gusti plasează această relație sub 
semnul analizei empirice. Sistemul sociologic se constituie ca o cale 
spre cercetarea concretă a realității sociale - metoda monografică. 
În viziunea lui T. Brăileanu relația amintită are ca scop diferenţie- 
rea unei sociologii generale rezultată din examinarea societăţii prin 
metoda comparativă. Nu este nimic surprinzător în ideea că atât 
Gusti cât şi Brăileanu concep sociologia ca studiu al națiunii“. 

O poziţie aparte are G. Vlădescu-Răcoasa față de sociologia 
lui Brăileanu. În anul 1929 exprimă, fără echivoc, aprecierea favo- 
rabilă față de sociologul cernăuţean: „O contribuţie, nu mai puţin 
remarcabilă, este cea a d. profesor de sociologie Traian Brăileanu 
de la Universitatea din Cernăuţi şi ale cărei lucrări: Despre condi- 
țiunile conștiinței şi cunoștinței. Tratat de filosofie, Cernăuţi, 1912, 
Die Grundlegung zu einer Wissenschaft der Ethik, Viena şi Leipzig, 
1919; Introducere în sociologie, Cernăuţi, 1923; Sociologia gene- 
rală, Cernăuţi, 1926, ne relevă o concepţie originală, atât asupra 
societăţii care este considerată ca «un sistem autonom» dotat cu 
o viaţă proprie, cât şi asupra sociologiei.. 3%. În 1966, același au- 
tor spune doar atât despre sociologul pe care-l considera, în 1929, 
ca o personalitate cu o contribuţie remarcabilă în sociologie: „O 
ramificaţie a sociologiei naţionaliste cu accentuat caracter fascist 
a fost reprezentată de T. Brăileanu şi alții'*. Profesorului Petre 


%5 Achim Mihu, op. cit., p. XIX. 

36 G, Vlădescu-Răcoasa, La sociologie en Roumanie, Revue Internationale 
de Sociologie, 37 année, n. I-II, Janvier-Février 1929, extras. 

37 Idem, Sociologia în România, în Cercetări sociologice contemporane, 
București: Editura ştiinţifică, 1966, p. 239. 

Andrei nu i-a scăpat soluţia lui Brăileanu la chestiunea relaţiei 
dintre individ şi societate, pe care, evident, nu o acceptă: „După 
d-sa problema fundamentală a sociologiei este «de a defini socia- 
lul ca o negaţiune pozitivă a individualului, de a dovedi dispariția 
reală şi completă a individului în momentul nașterii societăţii». 
DI. Brăileanu exagerează pentru că deși viaţa socială are caracter 
propriu şi o cauzalitate riguroasă nu trebuie totuşi să se uite că 
între individ şi societate sunt relaţii de determinare reciprocă. În 
evoluţie, în transformarea instituţiilor sociale, individul poate in- 
terveni şi produce fenomene noi”. De aceea, sociologia studiază 
socialul, dar se ocupă şi de individ ca socius, ca membru al grupu- 
lui social şi ca agent activ în procesul de evoluţie. În tratatul său 
Sociologie generală, P. Andrei revine la ideea lui Brăileanu despre 
negațiunea pozitivă a individualului. De această dată nuanțează 
aprecierea sa, amintind că în concepţia lui Brăileanu individul nu 
dispare niciodată, dar el nu este societatea. De aceea sociologia lui 
Brăileanu nu poate fi inclusă în teoriile realiste care neagă orice rol 
individului în societate“. 

O caracterizare generală a concepţiei sociologice a lui Brăileanu 
face Eugeniu Speranţia: „O activă producțiune sociologică prestea- 
ză Tr. Brăileanu [...]. Atitudinea iniţială a lui Tr. Brăileanu păstra 
oarecari reminiscenţe de evoluţionism şi organicism, de inspiraţie 
spenceriană. [...] Cu încetul însă preocupările mai insistente ale lui 
Tr. Brăileanu se îndreaptă spre alte aspecte ale socialului şi-l vedem 
cu satisfacție accentuând primatul valorilor morale [...]. Existenţa 
unei societăți presupune un sistem de valori care călăuzesc activita- 
tea indivizilor aflaţi, între ei, în comunicare spirituală”. 


8 Petre Andrei, Probleme de sociologie, Bucureşti: Editura Casa Şcoalelor, 


Bucureşti, 1927, p. 45 

3 Idem, Sociologie generală, loc. cit., p. 121-122. 
Eugeniu Speranţia, Introducere în sociologie, Cluj: Tipografia „Cartea 
Românească”, 1939, p. 470-471. 

În fine, Traian Herseni subliniază contribuţia lui Brăileanu la 
dezvoltarea sociologiei: „...sistemul publicat permite o ordonare 
satisfăcătoare a problemelor sociologice şi, cel puţin în mâna ce- 
lui care l-a gândit și a adepților săi, este un instrument folositor 
pentru sistematizarea şi înțelegerea fenomenelor sociale, ceea ce nu 
se poate spune decât despre foarte puţine sisteme din sociologia 


contemporană”. 


Traian Brăileanu dăruieşte patrimoniului sociologic modali- 
tatea proprie de analiză privind existenţa unei științe autonome 
despre societate. În concepția sa, sociologia este o teorie a princi- 
piilor generale despre societate, derivate din investigația diferitelor 
tipuri de existenţă socială, și nicidecum o colecție de date empirice 
său o metafizică despre social. Prin corelarea sociologiei cu etica și 
politica, învățatul bucovinean conferă un mod original de gândire 
sociologică. Sociologia ocupă un loc central în sistemul ştiinţelor 
sociale fiindcă oferă fundamentul teoretic pentru cunoaşterea ori- 
cărei componente a societăţii. 

Traian Brăileanu este cel mai speculativ dintre toţi sociologii ro- 
mâni. Cu capacitate remarcabilă de a teoretiza probleme dintre cele 
mai complexe, cu un fin şi subtil spirit critic, aplicat pe o cultură 
filosofică impresionantă, ramificată în toate domeniile cunoaşterii 
socialului și umanului, Brăileanu se dezvăluie ca sociolog doctri- 
nar de mare adâncime. EI a edificat o sociologie generală, definită 
ca ştiinţa despre comunitate, singura potrivită pentru examinarea 
societăţii în integralitatea ei. 

Traian Brăileanu a alcătuit un sistem original de sociologie cu 
un profund temei filosofic aşezat sub semnul marilor valori morale. 
Prin Traian Brăileanu, sociologia românească a impus paradigma 

Traian Herseni, op. cit., p.130. 

sociologică a comunității omenești, şi a adus astfel o contribuţie de 
nepreţuit la dezvoltarea teoriei sociologice. 


Politica de Traian Brăileanu, 
prima lucrare românească de teorie politică 


Gândirea politică românească s-a constituit din întregul fond 
de idei afirmate de-a lungul timpului în arealul național, însă struc- 
turarea lor într-un sistem doctrinar, cu câteva excepții, se produce 
după primul război mondial. Dacă extindem de la filosofie la în- 
tregul spectru al ştiinţelor sociale opinia lui C. Rădulescu-Motru 
după care la începutul secolului al XX-lea publicul românesc nu 
pretindea lucrări originale, nici personale măcar, iar cei se ocupau 
de filosofie, nu erau interesaţi să creeze sisteme filosofice persona- 
le*%?, atunci aceeaşi măsură de evaluare o aplicăm și pentru ştiinţele 
politice. Proiecte şi intenţii existau, dar nefinalizate şi avem în ve- 
dere pe Titu Maiorescu, care îşi propusese să scrie o lucrare despre 
politică, dar nu a finalizat nimic**. 

Până în anul 1920 putem reţine totuşi elemente de doctrină politi- 
că în scrieri eminesciene, sau în opera lui A.C. Popovici, în discursu- 
rile parlamentare ale lui Titu Maiorescu, P.P. Carp, Take Ionescu, I.C. 
Brătianu, I.I. C. Brătianu. C. Rădulescu-Motru s-a ocupat sistematic 


32 C, Rădulescu-Motru, Mărturisiri, Ediţie de Valeriu Râpeanu și Sanda 
Râpeanu, Cuvânt înainte, note şi comentarii de Valeriu Râpeanu, Bucureşti: 
Editura Minerva, 1990, p. 69. 

33 Titu Maiorescu, Însemnări zilnice, II (1881-1886), publicate de I. 
Rădulescu-Pogoneanu, Introducere de I. Rădulescu-Pogoneanu, București: 
Editura Librariei Socec & Co., 1939, p. 210. 

de politică, inclusiv într-o lucrare, Cultura română și politicianismul 
(1904), unde lansează conceptul de politicianism. Nu poate fi uitată 
încercarea partidelor politice de dinainte de primul război mondial 
de a atrage de partea lor pe intelectuali în scopul introducerii într-o 
oarecare măsură a ştiinţei în actul politic, dar indiscutabil conduce- 
rea unui partid sau a unui guvern se făcea tot pe baza experienţei şi 
prestigiului elitei politice. Nici vorbă de o pregătire sistematică a unui 
grup într-un domeniu atât de complex - ştiinţa politicii. 

După primul război mondial paradigma gândirii politice ro- 
mâneşti s-a schimbat radical. Putem aduce ca argument ideea lui 
Mircea Eliade şi a generaţiei lui că după înfăptuirea idealului na- 
tional misiunea cea mai importantă a elitei rămâne performanţa 
culturală în sensul cel mai larg. Ştiinţa politică nu putea să nu se 
înscrie în acest nou trend. Pentru că numai aşa se explică „explozia” 
de lucrări de gândire politică imediat după război, în anii '20%*. 


94 C, Rădulescu-Motru, Cultura română și politicianismul, Bucureşti: Editura 
Socec, 1904; Idem, Poporanismul politic şi democraţia conservatoare, București: 
Editura Albert Baer, 1909; Idem, În zilele noastre de anarhie. Scrisori către tineri, 
Bucureşti, 1910; Idem, Reforma electorală. Organizarea colegiului unic, Bucureşti, 
1914; Idem, Din psihologia revoluționarului, Bucureşti: Editura Studii Filosofice, 
1919; Idem, Țărănismul, un suflet și o politică, Bucureşti: Cultura naţională, 1924; 
I. Găvănescul, Caracterizarea partidelor politice prin ele însele, lași: Tipografia 
„Dacia, 1905; PP. Negulescu, Reforma învățământului: proiecte de legi, Bucureşti: 
Tip. România Nouă, 1922; Idem, Partidele politice, Bucureşti: Cultura naţională, 
1926; Idem, Doctrina partidelor politice, 1927; Dimitrie Gusti, Comunism, 
Socialism, Anarhism, Sindicalism și Bolșevism, Bucureşti: Tipografia Gutenberg, 
1920; Idem, Partidul politic. Sociologia unui sistem al partidului politic, Arhiva 
pentru știința şi reforma socială, IV, nr. 4-5, 1923; Mircea Florian, Partidele politi- 
ce, Convorbiri literare, an LVIII, septembrie 1926; Dumitru Drăghicescu, Partidele 
politice și clase sociale, Bucureşti: Tipografia Reforma Socială, 1922; Idem, Reforma 
electorală, Bucureşti: Imprimeria Statului, 1926; Ştefan Zeletin, Naţionalism şi ță- 
rănism, Convorbiri literare, an LII, nr. 12, 1920; Idem, Naționalismul. Un nume 
pentru două atitudini opuse față de evoluţia socială, Dreptatea socială, nr. 4, 1923; 
Idem, Forță şi Constituţie, Dreptatea socială, nr. 5, 1923; Idem, Finanţa națională și 
politica de stat, Dreptatea socială, nr. 7, 1923; Idem, Țărănism şi marxism, Arhiva 
pentru ştiinţa şi reforma socială, V, 1924; Idem, Începuturile individualismului, 

Simpla lor înşiruire arată un interes manifest pentru analiza poli- 
tică la filosofii şi sociologii de notorietate: P. P.Negulescu, D. Gusti, 
D. Drăghicescu, P. Andrei, Mircea Florian, dar nici unul din ei nu a 
abordat, într-o lucrare distinctă, ştiinţa politicii dintr-o perspectivă 
proprie. Acest proiect este dezvoltat de unul dintre cei mai impor- 
tanţi sociologi români, Traian Brăileanu în lucrarea sa Politica. 

Din rațiuni ce ţin mai mult de circulaţia cărților românești, se 
poate ajunge, în docte studii, la afirmarea ideii despre inexisten- 
ţa ştiinţei politice în cultura românească’. Cartea Politica a lui 
Traian Brăileanu infirmă orice încercare de a contesta o știință po- 
litică românească. 


1. Ştiinţa politică şi sociologie 


Lucrarea Politica are ca scop verificarea ipotezelor din cele două 
lucrări Introducere în sociologie şi Sociologia generală. Principalele 


Arhiva pentru ştiinţa şi reforma socială, V, 1924; Idem, Burghezia română. Originea 
și rolul ei istoric, Bucureşti: Editura Cultura Naţională, 1925; Idem, Naţionalizarea 
școalei, Bucureşti: Editura Fundaţiei Culturale Principele Carol, 1926; Idem, 
Socialism reacționar şi socialism revoluţionar, Pagini agrare şi sociale, nr. 23-24, 
1926; Idem, Socialismul revoluţionar, Pagini agrare și sociale, nr. 1-2, 1927; Idem, 
Neoliberalismul. Studii asupra istoriei şi politicei burgheziei române, București: 
Editura "Pagini agrare şi sociale”, 1927; Petre Andrei, Sociologia revoluţiei, Taşi: 
Tipografia "Lumina Moldovei”, 1921; Idem, Fascismul, Iaşi: Viaţa Românească, 
1927; Emanoil Bucuţa, Programul Partidului Naţional Italian Fascist, Arhiva pen- 
tru ştiinţa şi reforma socială, an IV, nr. 4-5, 1922-1923; M. Manoilescu, Țărănism 
şi democrație. Partidul țărănesc şi guvernarea ţărei, Bucureşti, 1922; Idem, 
Neoliberalismul , în vol. Doctrinele partidelor politice, 19 prelegeri publice organiza- 
te de Institutul Social Român, Bucureşti: Cultura Naţională, 1924; Şerban Voinea, 
Marxism oligarhic. Contribuţie la problema dezvoltării capitaliste a României, 
Bucureşti: Editura I. Brănişteanu, 1926; Doctrinele partidelor politice, 19 prelegeri 
publice organizate de Institutul Social Român, Bucureşti: Cultura Naţională, 1924. 

35 Daniel Barbu, From the Politics of Science to the Science of Politics: 
the Difficult Make Up of the Romanian Political Science, Studia Politica, vol. 
II, Nr. 1/2002, p. 273 („o știință politică românească n-a existat de fapt nicio- 

dată” susține apodictic autorul). 

teze din amintitele scrieri au în vedere delimitarea sociologiei ca şti- 
ință, în aceleaşi condiţii ca ştiinţele naturii. Prin urmare, Brăileanu 
stabileşte întâi forma socială pură, derivată din compararea „sisteme- 
lor sociale concrete”. Forma pură este determinată în structura ei de 
influenţele exercitate de anumite forțe din mediul ambiant. Structura 
stabileşte funcţia specifică a formei sociale: „În acest fel suntem în 
stare a izola diferitele categorii de fenomene sociale în fiecare «sis- 
tem social concret»”, scrie Brăileanu în introducerea cărţii sale, şi se 
ajunge la constituirea ştiinţelor sociale particulare cu un domeniu 
de cercetare bine delimitat, asemănător cu modalitatea de studiu din 
ştiinţele fizico-chimice. Dar conceptul sistemului social nu poate fi 
construit prin analogie cu sistemul fizico-chimic: „Sistemul social va 
fi sistem, dar social şi nicidecum mecanic, sau chimic, sau biologic”. 

În Politica Brăileanu caută să izoleze fenomenele politice de alte 
fenomene sociale, distingându-le particularităţile. Autorul urmă- 
reşte să desprindă din sistemul social „energia politică pură”, anu- 
me statul, ca obiect al ştiinţei politice. El aminteşte că în Sociologia 
generală a trasat limite între ştiinţa politică şi arta politică. Pe şti- 
ința politicii se poate întemeia o tehnică politică rațională care să 
servească artei guvernării. Ştiinţa politică se ocupă de existența sta- 
telor şi analizează condiţiile de producere şi menţinere a acestora. 

Lucrarea abordează cele două componente ale studiului politi- 
cului: ştiinţa politică şi arta politică. 

Autorul întreprinde un istoric al ştiinţei politice“, începând 
din antichitate - Platon şi Aristotel - până la teoriile moderne 


5 La Facultatea de Filosofie şi Litere, Universitatea din Cernăuţi Traian 


Brăileanu a ţinut un curs de istoria științei politice structurat în cinci părți: 
ştiinţa politică la popoarele orientale, ştiinţa politică în antichitatea grecoro- 
mană, teoria politică în timpul Renaşterii şi epoca modernă, știința politică 
pozitivă - secolul XIX, teoria politică la români - Cronicarii, Ion Heliade- 
Rădulescu, M. Eminescu, V. Conta, vezi Curs de istoria științei politice ținut de 
DI. Profesor Traian Brăileanu, tipărit ca manuscris după notele studenților Al. 
Isăceanu şi S. Nicorovici, 1929-1930. 

despre stat. După Brăileanu, ştiinţa politică s-a dezvoltat din teorii- 
le lui Max Weber, Gaetano Mosca și Vilfredo Pareto, fiindcă aceștia 
au avut la baza gândirii lor sociologice două principii: 1. Criteriul 
adevărului ştiinţific este concordanța teoriei cu realitatea; 2. Între 
teoriile sociale ştiinţifice şi acțiunea practică nu există o legătură di- 
rectă. După cum vom vedea mai jos, sociologul român îşi clădește 
corpusul teoretic pe tezele celor trei mari cugetători, îndeosebi pe 
ideea acțiunii sociale, văzută de Pareto prin conceptul de „deriva- 
ţii” — justificarea acţiunilor prin formule verbale raționale, sau prin 
ceea ce numeşte Weber „interpretări subiective”. „Derivaţiile'şi „in- 
terpretările subiective” sunt fapte sociale ce pot fi studiate ştiinţific. 
În viziunea lui Brăileanu faptul politic este forma politică. 

Forma politică se distinge de alte forme prin determinarea ei 
de către raporturile intercomunitare: „Diferenţierea fundamentală 
a sistemului politic e dată prin lupta între comunităţile omenești, 
şi organele acestui sistem vor servi pentru apărare şi atac faţă de 
comunitățile străine”. Mediul intercomunitar este, în viziunea lui 
Brăileanu, mediul politic. 

Forma socială politică este cea mai complexă formă socială 
omenească, fiindcă în ea apare limpede deosebirea dintre societa- 
tea umană şi cea animală. Spiritul de invenţie, produsele graiului, 
tehnica, toate au apărut şi au fost stimulate şi perfecționate în lupta 
pentru existență a comunităţilor. Cultura şi civilizaţia s-au realizat 
sub presiunea mediului intercomunitar, adică a mediului politic. 
Ştiinţa politicii este, față de sociologie, o ştiinţă particulară, şi cea 
mai importantă dintre ştiinţele particulare. Cât priveşte istoria, 
aceasta este, în primul rând, politică fiindcă arată raporturile între 
state şi ea trebuie să țină seama de influenţa acestor raporturi asu- 


pra structurii statelor. 


%7 Traian Brăileanu, Politica, Cernăuţi: Tipografia Mitropolitul Silvestru, 

În demonstrarea oportunității ştiinţei politice, autorul face di- 
ferenţa între ştiinţă și utopie. Utopiile fac abstracție de condiţiile 
reale de desfășurare a fenomenelor sociale, și nu țin seama că ten- 
dinţa continuă a omului spre nou, spre necunoscut este înrâurită 


de mediul său social. 


2. Statul 


În centrul ştiinţei politice preconizate de Brăileanu stă studiul 
statului. În capitolul Geneza statului autorul afirmă că statul apare 
acolo unde sunt condiţii de dezvoltare a germenilor politici: „Statul 
s-a născut deci din instinctul de conservare al grupului social 
față de alte grupuri. Această opoziţie, acest antagonism, îi dă for- 
mei politice nota ei caracteristică, deosebind-o de celelalte forme 
sociale”**. Socialul a apărut o dată cu statul pentru că domestici- 
rea omului s-a înfăptuit în stat şi pentru scopurile statului şi nu 
se poate menţine, perpetua şi perfecționa decât prin înfrângerea 
rezistenţelor opuse statului. Statul apare din modul de gestionare 
a intereselor: „Interese identice vor crea și menţine solidaritatea, 
interese opuse vor crea o tensiune, un antagonism şi, în anumite 
condiţii, lupta”*”. Statul este expresia solidarităţii unei comunități 
în faţa antagonismului generat de interesele contrare ei. 

Astăzi statul este definit ca un sistem organizațional care admi- 
nistrează un teritoriu şi este un instrument de exercitare a puterii 
de către grupurile ce dispun de mecanismele instituţionale ale pu- 
terii prin alegeri sau prin alte căi. Pentru realizarea funcţiilor sale 
statul poate apela la orice mijloc, inclusiv la forță şi la coerciţie. 

În exegeza despre stat s-au impus în analizele sociologice şi po- 
litologice cel puţin cinci teorii moderne despre existența statului: 


5 Ibidem, p. 34. 
5% Ibidem, p. 35. 

clasială, pluralistă, managerială, elitistă, instituționalistă. Teoria 
clasială a fost dezvoltată de către marxism, doctrină care concepe 
existența statului ca instituţie de organizare a relaţiilor de putere 
economică. Statele sunt structuri dependente de modul de produc- 
ție, iar schimbarea formelor statale are loc urmare a modificărilor 
în modul de producţie. In consecinţă, statul este definit ca instru- 
ment folosit de către o clasă pentru a domina celelalte clase. 

În viziunea marxistă, statele moderne au apărut ca o consecin- 
tă a luptei între clasa feudalilor și clasa burgheză, între burghezie 
şi proletariat. Statul este, deci, un produs al divizării societăţii în 
clase antagoniste, determinată de poziţia diferită faţă de proprie- 
tate. Numai revoluţia proletară ar duce, cu siguranță, la înlăturarea 
acestui stat și instaurarea unei societăţi lipsite de clase antagoniste 
iar organizarea şi conducerea ei sunt realizate prin structuri de par- 
ticipare a tuturor indivizilor. 

Curentul pluralist reprezintă punctul de vedere al democraţiei 
liberale şi explică ființarea statului prin necesitatea protejării di- 
versităţii politice. După cum afirmă R. Dahl, statul este puterea 
poporului ce urmăreşte susținerea contestării între partide și gru- 
purile de presiune, şi participarea poporului la această contestaţie. 
Combinate, contestarea şi participarea nasc democraţia, adică po- 
liarhia. Statul reprezintă interesele cetăţenilor individuali, iar câști- 
garea puterii în stat se face prin competiţie. 

Teoria elitelor localizează puterea politică în cadrul unei organi- 
zaţii centralizate. O minoritate centralizată, organizată şi coezivă va 
lupta şi va controla masele dezorganizate. Mosca şi Pareto au sub- 
liniat originarea puterii elitei politice în societatea civilă. Controlul 
asupra resurselor - militare, ideologice, economice - a spriji- 
nit ridicarea elitelor şi organizarea propriilor puteri în interiorul 


%0 Michael Mann, The sources of social power, volume II, Cambridge: 
Cambridge University Press, 1993, p. 44. 

instituţiilor statului. Reprezentanţii acestei teorii concep puterea 
politică drept o relație dinamică între stat şi societatea civilă. 

Teoria managerială accentuează puterea distributivă a elitelor 
dincolo de societate, adică statul poate fi abordat ca un actor în 
dreptul său de a fi preocupat de propriile interese. Statul există într- 
o lume a statelor, care acționează geopolitic. 

Teoria etatismului instituțional este o replică la teoriile despre 
elite, şi concepe statul ca modalitate în care relaţiile sociale dina- 
mice devin instituționalizate. Statul instituționalizeză conflictele 
sociale actuale dar a instituționalizat şi vechi conflicte istorice care 
exercită o putere considerabilă asupra noilor conflicte. 

Brăileanu nu se ataşează de teoriile politice realiste ai căror ex- 
ponenţi sunt Mosca, Pareto şi Duguit, care pornesc de la premisa 
fundamentală că în orice societate există stăpânitori şi supuși, şi ra- 
portul dintre aceste două categorii determină evoluţia statelor, dar 
nici de cele marxiste, ce indică același conflict care va dispare însă 
pe o anumită treaptă de evoluţie a omenirii. În viziunea sa, toate 
formele sau sistemele sociale exprimă, prin structura lor, înrâurirea 
mediului ambiant. Astfel influenţei mediului cosmic îi corespunde 
sistemul social al familiei şi ale cărui părți constitutive sunt sexele 
şi vârstele. Spre deosebire de H. Spencer, Brăileanu nu crede că ar 
exista un principiu imanent formei sociale ce ar duce la diferenţiere 
tot mai complexă, ci susține că o anumită formă socială se naşte 
acolo unde s-a alcătuit o constelație de forțe reprezentate în tota- 
litatea lor de mediul ambiant. În consecință, nu există o evoluţie 
istorică a formelor sociale, cum ar fi aceea de la familie la stat și 
nici o ierarhie a formelor sociale existente. Se poate însă stabili, în 
buna tradiţie a lui H. Spencer, o evoluţie a formelor sociale într- 
o serie, în care forma iniţială ar reprezenta-o influența mediului 
ambiant nediferenţiat, iar forma ultimă, înrâurirea mediului com- 
plet diferențiat. Aceste forme sociale le dobândim prin comparaţia 

formelor concrete asupra cărora forțele mediului ambient au ac- 
ționat în mod diferit după timp şi loc: „Schimbările în structura 
formelor sociale le putem considera însă ca acțiune a societăţii asu- 
pra mediului ambiant, ca năzuință de adaptare a formei sociale. În 
acest caz vorbim de antagonism, de luptă, în general, de fenomene 
de relaţie născute din contactul formei sociale cu mediul ambiant. 
Între formele sociale posibile vom găsi şi forma socială numită po- 
litică, sau cu un cuvânt: statul. Statul va fi caracterizat, în struc- 
tura sa, prin prezenţa acţiunii unei categorii de forțe care lipseşte 
la închegarea celorlalte forme. Aceste forțe sunt «statele străine». 
Structura socială care corespunde acestei influenţe este diferenţie- 
rea în stăpânitori şi stăpânii. Din acest contact se naşte clasa politi- 
că sau elita, și, ca fenomen de relaţie, lupta, războiul”. Sociologul 
cernăuțean explică politicul ca formă socială al cărui conţinut se 
produce în procesul de influențare a mediului social. 

Conţinutul formei politice este statul. Acesta este formă curat 
politică. În afară de rezolvarea problemelor legate de antagonism 
şi lupta față de alte state, statul asigură ordinea şi stabilitatea prin 
sistemul juridic de stabilire a drepturilor şi obligațiilor pentru toți 
cetăţenii. Concepţia lui Brăileanu emerge către o ştiinţă politică 
etatistă, deoarece întreaga realitate politică se reduce la existența 
şi funcționarea structurilor statale. Statul este un dat imuabil, şi, 
prin urmare, nu se poate schimba decât în lupta cu factorii externi: 
„Pe hârtie putem fixa cea mai ideală constituţie, umanitaristă, li- 
berală și civilizată - antagonismul politic, condiţiile concrete de 
existenţă a statului vor impune măsuri foarte anticonstituţionale. 
Şi când un stat va fi condus de oameni politici contituționali şi 
umanitariști, în scurtă vreme va rămâne în locul statului constitu- 
ţia sa scrisă ca document istoric. Echilibrul statului depinde deci 
de realizarea solidarităţii interne între cetățeni în măsura impusă 


%1 Traian Brăileanu, op. cit., p. 37-38. 

de tensiunea, de antagonismul extern. Structura optimă ar rezul- 
ta din omogenitatea cetățenilor, ca rasă, religie etc. diferenţiați în 
clasa politică (elită) care s-ar împrospăta (regenera) fără tulburări 
din masa cetăţenilor”*?. Rezultă că viaţa politică are menirea re- 
alizării solidarităţii şi echilibrului intern, condiţie indispensabilă 
în acțiunea statului față de mediul extern. Nu este greu de obser- 
vat ipostazierea de către Brăileanu a unei realități politice ideale, 
cu toate că el respinge utopia politică. Omogenitatea de rasă şi de 
religie nu există ca atare în nici un stat, ea nu este un fapt natural, 
dar ea poate fi eventual realizată, cu riscul enorm, cum istoria a 
dovedit-o de atâtea ori, de înlăturare sau chiar de distrugere a altor 
rase şi religii. 

Sociologul sesizează dificultatea teoretică şi susține că statul 
tinde a se afirma prin ficțiuni față de alte state ca un grup social 
cu desăvârșire omogen şi echilibrat: „Spiritul omenesc a anticipat 
această omogenitate prin construirea de ficțiuni [...] Când rasa nu 
e omogenă, vorbim de naţionalitate, când religia nu e omogenă ne 
mulțumim cu filosofia sa, cu patriotismul etc. Noi inventăm prin- 
cipii de coeziune care înlesnesc procesul de asimilare a elementelor 
eterogene. Dar războaiele de cucerire, imigrațiunile, comerțul aduc 
perturbații ale echilibrului şi împing la schimbarea principiilor. 
Tendinţa rămâne însă aceeași şi legile fundamentale ale proceselor 
sociale nu se schimbă”. 

Concepţia sociologului român se întâlneşte cu idei ale altor au- 
tori şi se diferenţiază de viziunile altor exegeţi. În mod obligato- 
riu, includem aici doctrina sociologului german, Max Weber care, 
în analizele despre instituţiile sociale, face distincția necesară în- 
tre trei stadii ale dezvoltării instituționale: puterea politică, stat şi 
statul modern. In primul stadiu puterea politică a existat în lipsa 


12 Ibidem, p. 40. 
*% Ibidem, p. 41. 

statului: „O «organizaţie de putere» va fi numită «politică» în mă- 
sura în care existenţa sa şi ordinea reprezintă o apărare (garanţie) 
continuă într-o arie teritorială dată prin amenințarea şi aplicarea 
forței fizice de către o parte a stafului administrativ”. Statul se 
naşte într-o etapă ulterioară: „O organizare politică obligatorie ce 
funcționează continuu va fi numită stat în măsura în care staful 
său administrativ deţine cu succes dreptul de monopol de folosire 
legitimă a forţei fizice în asigurarea ordinii”. Concepţia lui Weber 
derivă din modul său de înţelegere a proceselor sociale ca fapte ce- 
şi au temeiul în raționalitatea socială. 
Politologul francez Lapierre distinge nouă grade de diferenţiere 
a puterii politice şi de complexitate a organizării sistemului politic: 
- societăți cu reglare imediată şi putere politică nediferențiată 
(sau difuză); 
- societăți cu reglare prin mediere şi putere politică nedife- 
renţiată; 
- societăți cu reglare prin autoritate individualizată și putere 
politică diluată dar evidentă; 
- societăți cu reglare prin autoritate individualizată și putere 
politică diferențiată dar fracționată; 
- societăți cu putere politică concentrată şi specializată într- 
un consiliu sau un șef; 
- societăți cu putere politică organizată în mai multe consilii 
sau şefi suprapuși şi ierarhizaţi; 
- societăți cu putere politică individualizată și foarte diferen- 
țiată (principate, republici, patriciene etc.); 
- societăți cu putere politică instituționalizată şi exercitată 
printr-o reţea de relaţii clientelare (state numite „feudale”); 


- societăți cu putere politică instituționalizată şi exercitată de 


t apud Michael Mann, op. cit., p. 55. 

o administraţie specializată şi ierarhizată (state în sensul re- 
strictiv al termenului)“. 

Toate aceste analize teoretice pun în evidenţă existența statului 
ca forma cea mai complexă de organizare şi administrare a vieții 
şi activităţii unor mari grupuri de oameni. Statul ființează în soci- 
etăţile care au nevoie nu numai de o organizare dar şi de structuri 
permanente, alcătuite din oameni specializați în administrarea tre- 
burilor publice ori de câte ori este nevoie. El este deci un produs 
social, rezultat din raționalizarea vieții sociale. Datorită puterii sale 
de acţiune statul reprezintă instituţia fundamentală a societății iar 
toate celelalte instituţii, mai mult sau mai puţin, sunt dependente 
de stat. El stă în centrul puterii și realizează cele mai diverse şi de 
amploare acţiuni în toate sectoarele. După cum reiese şi din sche- 
ma lui Lapierre, statul a fost iniţial forța de protejare şi conservare 
a fiinţei umane şi a grupurilor ei, şi s-a afirmat mult mai târziu ca 
instituţie a puterii politice, urmare a existenţei altor puteri: religi- 
oase, militare, economice. Crearea statului a reprezentat un mo- 
ment excepţional al emancipării sociale şi umane, când oamenii 
au depăşit stadiul natural, gregar. Dacă interzicerea incestului a 
constituit saltul de la organic la supraorganic şi la social, apariția 
statului a reprezentat, indiscutabil, saltul de la socialul anarhic și 
haotic la raționalitatea socială. El a creat echilibrul, a impus ordi- 
nea şi stabilitatea socială. 

Ideile discutate de sociologul român în 1928 le întâlnim, se în- 
țelege în alt mod de abordare, la P. Clastres, care susţine că violența 
sau constrângerea este marca societăților istorice, respectiv a socie- 
tăţilor care poartă în ele cauza inovației, a schimbării, a istoricităţii. 
Am putea dispune astfel societățile după o nouă axă: „societăţile cu 


5 Jean - William Lapierre, Viaţă fără stat?, traducere, ediţie îngrijită şi 
studiu introductiv Anton Carpinschi, traducere Gabriela Scurtu- Ilovan, Iaşi: 
Institutul European, 1997, p. 62. 

putere politică necoercitivă sunt societăţile fără istorie, societăţile 
cu putere politică coercitivă, cele istorice. Inovația este așadar fun- 
damentul constrângerii, şi nu al politicului”**. Politologul francez 
diferenţiază societăţile şi le definește în raport de tipul de putere 
(coercitivă sau necoercitivă). 

Jean Walter Lapierre, admite teza despre perenitatea puterii po- 
litice dar el susține că nu există putere lipsită de orice coerciţie, 
chiar şi la indienii din America“ pentru că nu există o societate 
perfect omogenă: „O putere politică lipsită total de coerciţie a fi o 
autoritate pură necontestată de nimeni. Acest lucru însă ar fi po- 
sibil numai într-o societate perfect armonioasă, cum este cea pe 
care o visează utopiştii. Sociologii, antropologii nu cunosc, însă, 
nici una. Ea reprezintă imaginea iluzorie a unei homeostazii sociale 
analoagă cu cea a organismelor vii. Or, nimic nu ne îndreptățește 
să afirmăm că societăţile umane - totalităţi concrete — sau sisteme- 
le sociale care le constituie - ansambluri abstracte - ar putea avea 
această proprietate”*%. Aserţiunea lui Lapierre confirmă teza lui 
Brăileanu despre manifestarea puterii (statului) unei comunităţi în 
contextul antagonismului su al agresiunii mediului intercomunitar. 


3. Mediul natural şi mediul intercomunitar 


Statul s-a născut cu structura sa specifică din nevoile de adapta- 
re la viaţa intercomunitară. Individul s-a fortificat în mediul uman 
şi social prin activitatea sa de modificare a ambianţei naturale: 
„Între animalele superioare omul reprezintă tipul cel mai intere- 
sant: sub presiunea mediului el a devenit și termită şi leu. EI trăieşte 
ca cea mai primejdioasă fiară în familii monogame şi totodată în 


4 Pierre Clastres, Societatea contra statului, prefaţă: Vintilă Mihăilescu, 
traducere: Emanuel Actarian, Bucureşti: Editura Ararat, 1995, p. 29-30. 

47 Jean - William Lapierre, op. cit., p. 63. 

18 Ibidem, p. 289. 

cea mai complexă societate”. Dar nu cu aceeași eficiență omul 
reuşeşte să schimbe permanent mediul social, ci numai când este 
nevoit să se apere de agresiunea sau presiunea mediului extern, și 
de aceea politicul este principiul de funcționare a societăţii. 

Posesia graiului şi a mâinii a făcut din om cea mai inteligentă 
şi cea mai adaptabilă ființă la mediul natural. Mijlocul cel mai im- 
portant pentru adaptarea la mediul ambiant a fost organizarea so- 
cială: „Cea mai grea problemă a fost pentru grupul social omenesc 
adaptarea la mediul intercomunitar, adică găsirea mijloacelor de 
conservare şi perpetuare a grupului sub presiunea altor grupuri”*. 
Aceasta este teza fundamentală a gândirii brăiliane. Omul ca fiin- 
tă biologică, prin limbă şi mână domină mediul natural. Cea mai 
mare dificultate este socializarea lui cu valorile şi normele societăţii 
pentru a fi capabil de a se acomoda la mediul social. Întrebarea este: 
forța omului de stăpânire a mediului natural nu este dată tocmai de 
socializarea lui continuă? Cu cât omul este socializat cu atât el are 
forță şi mijloace de a domina mediul său. 

Un stat ființează numai dacă răspunde eficient la provocările 
mediului, dar nu toți membrii societăţii pot fi implicaţi în această 
acţiune. Condiţia fundamentală pentru adaptarea la mediul inter- 
comunitar este formarea unei clase politice, deci diferenţierea în 
grup minoritar cu putere şi mulțimea dezarmată. Societatea este 
artificială deoarece, prin inteligenţă, structura societății omeneşti a 
depăşit limitele determinate de diferenţierea organică a indivizilor. 

Omul a găsit mijlocul de stăvilire a instinctelor prin inventarea 
de norme sociale care îngrădesc autonomia unor forme sociale în 
beneficiul altora. Pentru stat normele sunt cuprinse în codurile de 
drept. Scrisul este o primă tehnică de închegare a ordinii sociale, 
pentru că a obiectivat normele de conduită individuală şi a legat, 


1 Traian Brăileanu, op. cit., p. 43. 


+10 Ibidem. 

între ele, generaţiile. „Prin codificarea normelor de conduită osci- 
laţiile determinate de schimbarea generaţiilor fură atenuate, deşi 
nu şterse cu desăvârşire, spune Brăileanu. 

Deosebirea cea mai importantă între forma politică şi cele- 
lalte forme sociale consistă în instabilitatea mediului interco- 
munitar: „Dar raporturile între comunități au pus probleme noi. 
Migraţiunile, ciocnirile şi luptele între comunități, în cele mai vari- 
ate constelații de forțe, au pricinuit transformări frecvente şi câteo- 
dată radicale în structura socială”“!. Forma biologică şi cea econo- 
mică sunt forme cimentate printr-un mediu relativ foarte stabil ale 
cărui schimbări sunt dependente de evoluţia naturii. Modificările 
din societate sunt mult mai rapide decât schimbările din natură. 
Mediul intercomunitar se primeneşte mult mai des decât mediul 
natural. 

După Brăileanu, cea mai tipică formă a statului este cetatea, din 
care apoi s-au dezvoltat celelalte tipuri de organizare statală. Foarte 
bun cunoscător al antichităţii greceşti şi romane, exegetul își înte- 
meiază analiza pe numeroase exemple din această zonă. În toposul 
grecesc el stabileşte adevăratul loc de zămislire a politicului, iar ex- 
presia clară a acestuia este cetatea. 

Toate năzuinţele omului politic, ale cetățeanului sunt îndreptate 
spre a apropia statul de ideea comunităţii perfecte întemeiată în in- 
terior pe un sistem rigid de norme. Modelul pentru această comu- 
nitate perfectă a fost, în antichitate, familia patriarhală, gospodăria 
condusă de un pater familias, de un şef investit cu puteri nelimitate 
asupra a tot ce ţine de familie. Eroul întemeietor de cetăți stabileşte 
pentru totdeauna ordinea internă, garantată de zeitatea care apă- 
ră cetatea. La o privire superficială am putea spune că în sistemul 
sociologic al lui Brăileanu totul se reduce la statul atotputernic. În 
realitate, statul depinde de familie. Aceasta caută permanent să își 


41 Ibidem, p. 45 

păstreze autonomia înăuntrul statului: „Familia renunţă la auto- 
nomia ei în folosul statului numai în schimbul posibilităţii de a-şi 
manifesta autonomia ei afară de stat”*?. 

Structura fundamentală şi specifică a statului, ca formă unitară, 
este determinată de lupta între comunităţile omeneşti. Dacă este 
aşa, atunci care este rolul statului în interiorul comunității? Ideea 
lui Brăileanu nu este prea clară din cauza accentului pus pe reac- 
ţia statului la provocările externe. Eficienţa politicii externe a unui 
stat, oricare ar fi el, este strâns legată de politica internă a comu- 
nităţii. Statul nu este o sumă de familii, ci este o formă organică 
care dispune de forțe imanente de regenerare „ce trebuiesc trezite 
şi întărite pentru a opri procesele de dezagregare”“3. Brăileanu vor- 
beşte de raportul dintre politica internă şi externă. Contactul cu 
statele străine dezorganizează sistemul ideilor, distruge omogenita- 
tea interpretării realității de către comunitate. Calea pentru reorga- 
nizarea socială este crearea unei ideologii comune prin concilierea 
deosebirilor existente între membrii unei comunităţi într-un ide- 
al politic deasupra tuturor deosebirilor de convingeri. Numai un 
asemenea ideal poate crea şi întări patriotismul: „Analiza mediului 
ne va îngădui deci, după cunoaşterea naturii individului, să des- 
prindem o serie de forme sociale legate de acțiunea mediului, adică 
de diferitele categorii de forțe. Forma politică va fi determinată, în 
structura şi funcțiunea ei, prin acțiunea mediului intercomunitar. 
Politica internă va fi icoana politicii externe”"*. 

Conformaţia statelor este în funcţie de politica externă şi toate 
procesele sociale care schimbă această alcătuire izvorăsc din politi- 
ca externă. Prin termenul de conformaţie Brăileanu înţelege rapor- 
tul dintre clasa politică şi mulțime şi, în depedenţă de acest raport, 


42 Ibidem, p. 47. 
“15 Ibidem, p. 176. 
44 Ibidem, p. 183. 

structura clasei politice şi a mulțimii. Pentru Brăileanu „politica 
internă a unui stat, în toate manifestările ei, este reflexul fidel al po- 
liticii externe. Noi afirmăm că nu poate exista stat, deci nu se poate 
ivi o diferenţiere (constituţie) «politică» dacă n-ar exista state în 
luptă. Prin urmare din antagonismul între state se naşte constituția 
statelor, şi acest antagonism, prin oscilaţiile sale de intensitate, des- 
prinde oscilaţiile şi transformările constituționale. Analizând deci 
care pot fi raporturile posibile între state, sau mai bine zis care pot 
fi situaţiile posibile create unui stat prin presiunea mediului politic, 
vom putea preciza şi structura corespunzătoare a statului respectiv 
şi transformările necesare ivite în urma schimbărilor de situaţie”“!?. 
Situaţiile ideale extreme sunt: 1. Echilibrarea perfectă între state; 2. 
Imperialismul curat ajuns la limitele de expansiune, adică absorbi- 
rea tuturor statelor de către un singur stat. 

Răspunzând şi obiecţiei ce i s-a făcut în legătură cu Sociologia 
generală de a fi negat orice rol individului în societate, Traian 
Brăileanu argumentează ca structura formei politice nu este de- 
terminată de raportul între stat și individ, ci de contactul şi an- 
tagonismul între state. Suveranitatea statului se manifestă față de 
alte state şi nu faţă de individ: „Suveranitatea e întemeiată în clasa 
politică, adică în clasa care are puterea intelectuală şi materială 
pentru a menţine individualitatea comunităţii politice față de alte 
comunități. Suveranitatea consistă, înăuntru, în faptul că clasa po- 
litică nu poate fi constrânsă prin nimic - ea e «suverană» față de 
mulțimea cârmuită, ea dă legile şi le schimbă, iar în afară ea dis- 
pune de deplină «libertate» de acţiune față de alte comunități”"€. 
Suveranitatea clasei politice în interior derivă din funcţia ei, fiind- 
că ea s-a format ca putere intelectuală şi materială prin presiunea 
comunităților străine. Libertatea ei de acțiune împotriva acestora 


43 Ibidem, p. 190. 
46 Ibidem, p.51. 

trebuie să se manifeste în libertatea de acțiune în interior, ceea ce 
înseamnă asigurarea unei ordini care să-i înlesnească procurarea 
continuă a mijloacelor de atac și apărare în afară. Este adevărată 
afirmaţia că ordinea juridică este instituită de cei puternici pentru 
binele şi folosul lor şi în exploatarea mulțimii, dar aceasta este o 
condiţie reală a existenţei statului. Este aici răspunsul sociologului 
dat concepțiilor umanitariste şi egalitariste, ce solicită statului re- 
zolvarea problemelor sociale ale indivizilor trecând peste diferen- 
tele naturale dintre ei. 


4. Clasa politică 


Unul din scopurile lucrării Politica este argumentarea necesită- 
ţii clasei politice în orice societate, și consideraţiile despre clasa po- 
litică şi formele de guvernământ ocupă locul cuvenit. În demersul 
său se foloseşte de legea fundamentală, a lui Mosca, a diferenţierii 
structurii statului în guvernanți şi guvernaţi, argument indiscuta- 
bil la teoriile umanitariste şi egalitariste dominate de ideea perfec- 
tibilităţii nelimitate a naturii umane. Teoria lui Mosca pleacă de 
la premisa ca orice formă socială, în primul rând cea politică, este 
întemeiată pe ierarhie, pe eterogeneitate. Oligarhia este structura 
fundamentală a formei politice. Brăileanu nu acceptă identifica- 
rea formei politice cu forma socială, aşa cum procedează Mosca. 
Statul este o formă socială ca oricare alta şi deci „diferenţierea po- 
litică în guvernanți şi guvernaţi e numai un caz special al diferen- 
țierilor sociale născute sub presiunea mediului ambiant". Clasa 
politică trebuie deosebită de celelalte clase, iar transformările 
acestei clase, deci formele de guvernământ, nu pot fi decât expresia 
schimbărilor în mediul politic. Ea se naşte din presiunea mediului 
politic şi din tendinţa formei sociale de a se adapta acestui mediu. 


47 Ibidem, p. 58. 

Raporturile intercomunitare (internaţionale) determină structura 
clasei politice. Intensitatea şi direcția acestor transformări depind 
de structura existentă într-un moment dat. Clasa politică, în orice 
stat, reprezintă o ierarhie ce are în frunte un conducător, cu diferi- 
te nume: rege, împărat, consul, dictator, preşedinte, şi poate fi ere- 
ditar sau ales. Cum s-a afirmat un conducător de-a lungul istoriei? 
Brăileanu susţine originea acestei funcţii politice în organizaţia 
militară. Pentru păstrarea poziţiei sale, un conducător trebuie să 
dispună de armată pentru că numai forța militară îi poate asigu- 
ra poziţia de dominare asupra celorlalte grupuri. Șef al unei clase 
politice nu poate deveni decât cel care dispune de armată, fără că 
aceasta să însemne că el conduce armata, dar îi este subordonată 
direct. Max Weber a afirmat existența unei clase a politicienilor 
în societatea modernă chiar dacă ei nu au o poziţie economică 
puternică. Rangul unui individ în ierarhia politică este determi- 
nat de influența exercitată de el însuși, şi în acest fel are putere în 
structurile politice fără să deţină poziţii înalte ca proprietari sau 
grupuri de status. 

Exegetului nu-i scapă legătura dintre politică şi religie, argu- 
mentând implicarea reprezentanților bisericii în politică, dar şi in- 
tervenţia politicienilor în treburile cultelor religioase. 


5. Elitele 


Brăileanu crede a fi descoperit punctul slab al teoriei politice a 
lui Pareto: identitatea sistemului politic cu sistemul economic din 
care a rezultat formularea prea generală şi imprecisă a principiului 
dinamic exprimat prin termenul de „circulaţie a elitelor”. 

Sociologul cernăuțean afirmă că structura formei genera- 
le a societăţii este întemeiată pe diferenţierea în elită şi mulțime. 
Elita este alcătuită din intelectuali, însă nu pentru că au educaţie, 

cultură, inteligență mai ridicate, deoarece toți acești indicatori nu 
sunt supuși diferenţierii de clasă, ei regăsindu-se în toate clasele, 
în cantitate diferită. Intelectualii sunt o elită prin capacitatea lor de 
a da soluţii la provocările mediului intercomunitar: „Statele care, 
după perturbaţia echilibrului social prin războiul mondial, şi-au 
redobândit mai repede echilibrul au fost acele care au o elită bine 
formată şi din punct de vedere al specializării (raționalizării), ceea 
ce s-a manifestat mai ales în domeniul economic, și din cel al ide- 
ologiei (înlăturarea primejdiei bolşevismului). Mai ales elita impe- 
riului britanic a dat dovezi de mare putere de adaptare în reorgani- 
zarea sistemului politic şi economic”"s. 

Chestiunea elitelor este examinată permanent prin compararea 
societății animale cu cea umană. Societăţile animale sunt bazate pe 
diferenţierea organică şi există doar o singură circulaţie a elitelor 
prin succesiunea generaţiilor. În societatea omenească echilibrul 
sistemului social uman este instabil şi supus unei mari oscilaţii 
când constelația forțelor externe se schimbă. Pe lângă circulația 
elitelor de jos în sus, intervine lupta între elite, adică schimbarea 
elitelor după tendințele de adaptare la mediul ambiant. 

Pentru Brăileanu forma de guvernământ este dedusă din forma 
generală a societăţii, considerând-o ca expresie a fazelor de oscila- 
ţie a echilibrului formei generale: „orice sistem social e «oligarhic». 
El rămâne oligarhic chiar dacă mulțmii i se dă iluzia unei partici- 
pări la guvernare şi legiferare prin alegerea de reprezentanţi, prin 
referendum şi plebiscit”. Autorul are în vedere un alt criteriu 
de judecare a unui sistem social: gradul de libertate a circulaţiei 
elitelor. Democraţia este o formă socială în care circulaţia elitelor 
se face numai în baza caracterului individual: „Un sistem social e 
«democratic» când năzuinţelor individuale de a pătrunde în elită 


“15 Ibidem, p. 80-81. 
4 Ibidem, p. 86. 

nu i se opune nici o piedică. «Aptitudinile individului» ar hotărî în 
această privinţă şi nu alte consideraţii. Dificultatea e de a preciza 
aceste aptitudini”. Sociologul ajunge la punctul cel mai important 
al exegezei despre elite - aptitudinile necesare indivizilor pentru a 
face parte dintr-o elită. Se ştie că orice epocă istorică marchează în 
mod propriu existența unei elite. Orice am face, tot mediul intern şi 
cel intercomunitar stabilesc condiţiile de circulaţie a elitelor dintr-o 
anumită perioadă. 

Brăileanu crede că trebuie construit un mod simplu şi tipic al 
circulaţiei elitelor pentru a desprinde cauzele acestui proces social. 
Naşterea, bogăţia şi pregătirea profesională sunt hotărâtoare pen- 
tru modul de circulaţie a elitelor, adică pentru gradul de democra- 
tizare a sistemului politic: „Aceste postulate sunt valabile în toate 
timpurile şi în toate statele, dar ele apar în diferite combinaţii, în 
diferite raporturi de dependență””!. 

Geneza statului nu poate fi redusă la explicaţia suprapunerii 
cuceritorilor, ca clasă politică, peste „rasele subjugate”. Tot istoria 
confirmă că antagonismul politic poate da naştere diviziunii mun- 
cii politice (diferenţierii în elită şi mulțime) chiar într-un strat an- 
tropologic omogen. Un exemplu îl constituie epoca de înflorire a 
statelor românești caracterizată prin identitatea etnică între elită 
şi mulțime şi circulaţia liberă a elitelor. Elita politico-militară în 
Moldova, Muntenia, Transilvania se formează din țărani. Mai târ- 
ziu, boierii se separă de țărani şi circulaţia liberă a elitelor a fost 
oprită. După decadenţa politică și pierderea independenţei au 
venit străinii, grecii în Principate, maghiarii în Transilvania, care 
au schimbat caracterul „naţional” al elitei. Procesul de circulaţie a 
elitelor în spaţiul românesc nu încetează şi clasa politică primeşte 
permanent elemente din clasele de jos. 


420 Ibidem, p. 87. 
21 Ibidem, p. 89. 

6. Raporturile sistemului politic cu alte sisteme 


Postularea tezei despre necesitatea statului în managementul 
crizelor şi antagonismelor cu mediul intercomunitar nu-l conduce 
pe autor la susținerea ideii despre o autarhie a statului, tocmai pen- 
tru că el este în permanentă legătură cu celelalte state, fie şi în starea 
de conflict. Discutând despre relaţia dintre stat şi sistemul econo- 
mic autorul se exprimă destul de limpede: „Nici un stat nu poate 
ajunge la autarhie absolută şi permanentă (cum nici un individ nu 
poate fi «sătul în mod absolut), ci fiecare stat e nevoit să schimbe 
bunuri cu alte state, pentru a-și menţine echilibrul economic”*?. 

Sociologul Brăileanu aduce exemple de concepţie economică 
după care oamenii numai din nepricepere s-au constituit în state cu 
pretenţii de autarhie. Această viziune consideră formarea de state 
şi existenţa de frontiere vamale ca o stare „primitivă” „ca o rămă- 
șiță de barbarie”. Indivizii şi grupurile care nu stau în serviciul di- 
rect al producţiei şi repartizării bunurilor materiale sunt elemente 
„parazitare” care trebuiesc înlăturate. În schimb, concepția politică 
afirmă că înfăptuirea sistemului economic unitar presupune mai 
întâi includerea întregii omeniri într-un singur stat. Dar acel homo 
oeconomicus — anaţional, amoral şi asexual - nu există încă, după 
cum nu există nici homo politicus, cetățeanul născut pentru profe- 
siunea politică. Starea economică ideală — piaţa unică şi sistemul 
economic unitar cu schimb neîngrădit al bunurilor materiale — s-ar 
putea realiza, după concepția politică, abia prin concilierea reală a 
sistemului politic cu cel economic, adică după adaptarea perfectă 
a sistemului economic la trebuinţele politice. Este uşor de sesizat 
corectitudinea explicaţiei lui Brăileanu privind raportul dintre eco- 
nomic şi politic, contextul în care ele devin conflictuale. Realităţi 
actuale din relaţiile internaţionale, din funcționarea companiilor 


22 Ibidem, p. 102. 

multinaționale confirmă pe deplin consideraţiile autorului nostru. 
Sistemul politic interacționează în mod necesar cu alte sisteme, 
afirmându-şi şi conservându-şi propria funcţie, aceea de apăra- 
re față de acțiunea mediului intercomunitar: „Sistemul politic e 
caracterizat printr-o structură ivită sub presiunea contactului cu 
alte sisteme sociale. De aci nu rezultă că presiunea celorlalte for- 
te a încetat sau n-a existat, ci mai vârtos sistemul politic se poate 
închega și menținea găsind mjloacele de adaptare şi față de înrâu- 
rirea acestor forțe. În lămurirea raportului între sistemul politic şi 
celelalte sisteme: economic, juridic, religios, moral etc. nu trebuie 
să fim dogmatici, afirmând că un sistem sau altul e mijloc pentru 
realizarea scopurilor sau funcţiunilor altui sistem - d.e. statul are 
un scop etic-religios, sau economic, sau juridic. Statul n-are scopul 
să înfăptuiască un maximum de dreptate, sau de moralitate, sau de 
bogăţie în folosul cetăţenilor - ci statul are o singură funcţie - cea 
politică, apărarea individualităţii sale față de alte state”*”. 

Un stat perfect ar fi acela care s-ar adapta cel mai bine la mediul 
internaţional. În anumite condiţii această adaptare poate genera o 
bună stare materială şi morală a locuitorilor, în alte condiţii pot 
domina sclavajul, constrângerea, sau sărăcia: „Înrâurirea mediului 
politic poate fi în anumite condiţii atât de puternică încât divizi- 
unea muncii politice, diferenţierea în clasa politică şi mulțime să 
primeze asupra oricărei alte diferențieri”. Aşa a fost în statele 
antice şi medievale în care mulțimea era lipsită de orice drepturi şi 
avea doar menirea de a produce mijloacele pentru întreţinerea cla- 
sei politice. Acest raport de clase s-a schimbat în interiorul statelor 
datorită progresului tehnic, dar legea fundamentală a diferenţie- 
rii politice nu s-a schimbat: „Statul n-a devenit sistem economic, 


nici religios, nici moral, nici juridic, ci a rămas sistem politic, cu 


5 Ibidem, p. 104-105. 
“24 Ibidem, p. 105. 

tendinţa de a subordona funcţiunii politice funcțiunile biologice, 
economice, juridice, morale etc. ale societăţii”?5. Într-adevăr, po- 
liticul nu este altceva decât factorul de reglare a raporturilor din- 
tre grupurile sociale situate într-un permanent conflict de intere- 
se. Numai aşa se explică prezenţa politicului în fiecare societate. 
Studii actuale au dovedit că, în orice tip de societate, există putere 
politică. 

Autorul analizează succint relaţia dintre stat şi mediul geogra- 
fic. Recunoaşte influența mediului geografic asupra vieții ome- 
neşti în toate manifestările sale. Tipurile de adaptare a grupurilor 
sociale la mediul geografic sunt genurile de viață. Acestea sunt 
reprezentate de grupuri sociale fără istorie, sau primitive, ele au 
organizaţii sociale determinate în primul rând de mediul geogra- 
fic, fiind lipsite de posibiltățile de formare a formei politice care 
reclamă antagonism şi luptă între grupurile omeneşti. În acest caz 
grupul nu se poate emancipa de mediul geografic: „În politică nu 
există determinism geografic, deci «istoria» nu-și găseşte explica- 
ţia în factorii geografici. Ci «istoria» adică formarea şi dezvoltarea 
formelor politice se petrece în regiuni în care omul ajunge să stă- 
pânească forţele naturii, poate exploata mediul geografic și în care 
singura forță care se opune şi care îi trage grupului social hotare 
este «grupul social străin», deosebit ca rasă, limbă, religie etc., deci 
cimentat ca unitate — rezultată din înrâurirea factorilor cosmici, 
telurici şi geografici”. 

Mediul geografic imprimă formei politice caracterele ei secun- 
dare prin dependenţa substratului ei de acest mediu, de aici state 
maritime, agricole, industriale. Hotărâtor este modul cum grupu- 
rile ştiu să exploateze situaţia lor geografică favorabilă sau să în- 
vingă prin măsuri potrivite o situație defavorabilă: „nucleele de 


425 Ibidem. 
“Ibidem, p. 110. 

organizație politică s-au format în punctele care au împreunat toate 


avantajele «geografice» de apărare şi atac”*7. 


7. Individ şi societate 


Nu putea lipsi din studiul lui Brăileanu relaţia între stat şi in- 
divid. Întâi, el nu este de acord cu explicaţiile date de unii soci- 
ologi fenomenelor sociale prin procese psihice individuale des- 
prinse din contactul interindividual, ci preferă ideea că acţiunile 
indivizilor se coordonează sub presiunea unor agenți externi - cu 
toate tendințele de autonomie ale indivizilor - şi tocmai tendin- 
tele lor sociale predomină și alcătuiesc grupuri sociale persisten- 
te şi complexe. Discutând despre politică, autorul stăruie asupra 
chestiunii individului în societate: „Studiul psihologiei umane și 
constatarea legilor psihologice nu ne poate da desluşiri asupra 
genezei formelor sociale”*%. Viaţa socială are însă o mare influ- 
ență asupra psihicului individual, dar fără că ea să schimbe legile 
psihologice. De aceea, Brăileanu nu crede în psihologia etnică. 
Ar fi greşit să se susțină că deosebirea dintre statul român și cel 
englez se poate explica prin deosebirea dintre tipul psihic român 
şi cel englez: „Ci numai acele deosebiri s-ar putea explica prin 
psihologie care ar rămânea neexplicate prin înrâurirea celorlalți 
factori: climatul, fauna și flora, şi mediul politic (raportul cu alte 
state)”. Este greu de crezut că tipul englez ar fi întemeiat im- 
periul britanic dacă ar fi fost aşezat pe teritoriul Daciei. Această 
idee se înscrie în concepţia generală a lui Brăileanu despre relaţia 
individului cu societatea - individul se dizolvă în comunitate şi 
nu are nici un rol în constituirea socialului, fapt ce i s-a reproșat 


#7 Ibidem, p. 113. 
28 Ibidem, p. 118. 
2 Ibidem, p. 119. 

de către criticii săi'%. În Politica el încearcă să analizeze cum se 
comportă individul ca membru al unui stat, ca ființă politică, el 
îndeplinind o funcţie înăuntrul statului. Exegetul referă la ideile 
lui Pareto, pentru care omul își justifică logic acțiunile datorită 
rațiunii de care dispune. Trebuie diferențiat între „derivaţii”, adică 
„ideologiile, „justificările”, de teoria exactă, pozitivă care năzu- 
ieşte a restabili nexul cauzal între fenomene. Derivaţiile trebuiesc 
studiate, deoarece ele ne dau desluşiri asupra stării psihice a in- 
dividului şi a mijloacelor puse în joc pentru realizarea scopurilor. 
Dar, derivaţiile sunt menite a trezi în oameni sentimente, pasiuni 
care îi mână la acţiune într-o anumită direcţie. Pareto identifică 
sistemul social cu sistemul politic. Omul este mânat în sistemul 
social de un singur impuls: dominaţiunea asupra semenilor săi şi 
exploatarea lor în folosul propriu. Setea de putere este caracterul 
„omului ca ființă politică”. Cei ce reușesc, prin aptitudini şi îm- 
prejurările în care se nasc şi trăiesc, să ajungă la putere constituie 
elita, iar ceilalți sunt conduşi de elită prin constrângere și persu- 
asiune. Echilibrul acesta nu este stabil, fiindcă în mulţimea celor 
conduşi sunt elemente care tind spre dominație şi care inventează 
noi derivații pentru a pătrunde în elită sau a o răsturna cu ajuto- 
rul mulțimii. Pareto numeşte acest proces circulaţia elitelor. 
Weber crede că facem știință socială obiectivă când urmărim 
cu „înţelegere” aceste procese, când considerăm acţiunea indivi- 
dului menită să satisfacă trebuinţele sale, ca fiind orientată prin 
atitudinea altora. În societate avem posibilitatea să înţelegem 
„acțiunea raţională” a indivizilor prin reconstruire intelectuală. 
Motivele subiective ale determinării sunt mijloace pentru expli- 
carea proceselor sociale umane, date prin faptul că noi îl putem 
înțelege pe Cesar fără să fim Cesar: „Societatea omenească e 


%0 Vezi studiul nostru, Traian Brăileanu - o concepţie sociologică origina- 


lă, din acest volum. 

întemeiată pe eterogenitate, deci pe ierarhie şi dominațiune: de la 
acest fapt confirmat prin experienţă trebuie să pornim în sociolo- 
gie. Problema centrală a sociologiei ştiinţifice va fi deci explicarea 
acestei eterogeneităţi şi găsirea cauzelor adaptării individului la 
viaţa socială”*!. 

Polimorfismul psihic al indivizilor umani explică existența 
unor forme sociale. Acest poliformism apare ca ceva „artificial. 
„Omogeneitatea naturală” biologică a indivizilor este transforma- 
tă prin raporturile interindividuale într-o eterogeneitate artificia- 
lă, psihică: „Instabilitatea societăţii omenești rezultă din opoziţia 
neîncetată între omogeneitatea naturală şi imperfecțiunea eteroge- 
neităţii artificiale, iar formele sociale omeneşti concrete vor oscila 
între anarhie (juxtapunerea de indivizi autonomi) şi organizație 
perfectă, «specializare desăvârșită a indivizilor»”*?. 

Este limpede la Brăileanu abordarea ştiinţei politice drept o 
ramură a sociologiei, iar politicul şi politica sunt discutate ca ex- 
presii ale unui sistem social identificat într-un sistem politic. 
Neîndoielnic, sistemul politic nu poate funcționa decât într-o so- 
cietate. El nu este o simplă anexă a sistemului social, dimpotrivă, 
ocupă un loc central şi dispune de mijloace dintre cele mai puterni- 
ce de a influenţa direcţiile evoluţiei unei societăți. Sistemul politic 
determină tipul de putere politică, modul de organizare a segmen- 
telor sociale principale. 

Autonomia sistemului politic derivă din particularitățile sale. 
El funcţionează într-o societate dar dispune de o independenţă 
funcțională și acțională, fiind o entitate distinctă. El impune di- 
recţiile funcţionării şi dezvoltării societăţii. Este adevărat, sistemul 
politic are o autonomie relativă, deoarece modul cum ființează, 
capacitatea de intervenție, gradul de aplicabilitate a programului 


*1 Traian Brăileanu, op. cit., p. 129. 

său depind, în ultimă instanţă, de structurile sociale, de condiţiile 
culturale şi istorice ale societăţii. 

Clasa politică şi mulțimea formează un tot față de alte sisteme 
politice. Ele sunt legate prin forțe centripete, care explică antago- 
nismul față de alte sisteme. Maximul de coeziune ar fi dat când în- 
tre aceste două părți ar exista deplina identitate de interese, opuse 
celor ale comunităţilor străine. Când rasa, limba, religia, interesele 
economice, trebuinţele materiale şi ideale ar fi identice şi opuse 
unor comunități de altă rasă, limbă, religie şi de alt gen de viață 
- coeziunea internă ar fi cât se poate de perfectă şi cele două gru- 
puri (diferențiate numai în baza diviziunii muncii politice) ar fi în 
stare de echilbru. Un astfel de echilibru ar presupune o diferenţi- 
ere politică biologică. Indivizii celor două clase ar trebui să aibă 
o constituţie psihofizică deosebită şi adaptată funcţiunii lor, adică 
unii să fie născuţi şi organizați pentru dominație, ceilalți pentru 
ascultare: „Analizând constituţia psiho-fizică individuală, găsim că 
realizarea unui echilibru perfect este utopică, dar pe de altă parte, 
găsim totuşi că natura individuală e maleabilă şi adaptabilă la cele 
mai diferite funcțiuni, astfel că dintr-un substrat cu o diferenţiere 
organică foarte redusă (sexe şi vârste) se pot naște forme sociale 
foarte variate şi complexe. Această minune o realizează psihismul, 
interpretarea subiectivă a fenomenelor exterioare şi orientarea ac- 


țiunii individuale pe baza acestei interpretări”** 


. La om intervine 
graiul, posibilitatea de comunicare a interpretării şi de transmitere 
de la un individ la altul şi de la o generaţie la alta. 

Brăileanu reduce problema individualismului și a organicismu- 
lui la o chestiune de metodă, în acest fel procesele sociale sunt trata- 
te ca procese naturale şi ca procese izvorâte din natura elementelor 
care compun sistemul social. Prin urmare, structura formei politice 


- instituirea dominaţiei unei minorităţi asupra unei majorităţi este 


“55 Ibidem, p. 137. 

explicată ca fenomen natural din contactul şi antagonismul comu- 
nităţilor omenești în lupta pentru ocuparea unui loc în spațiu. De 
aici rezultă că structura sistemului politic este determinată de cauze 
externe, deci e independentă de voinţa indivizilor: „şi sistemul po- 
litic poate fi considerat şi tratat ca sistem mecanic al cărui echilibru 
depinde de jocul forțelor externe. Dar din punct de vedere psiholo- 
gic, deci analizând procesele psihice individuale desprinse de rela- 
țiile interindividuale în interiorul sistemului, noi putem considera 
structura politică ca izvorând din interpretarea subiectivă a feno- 
menelor, deci de «ideologia colectivă». Din acest punct de vedere 
organizaţia socială se naşte şi se menţine prin voinţele individuale 
orientate prin ideile comune asupra scopurilor şi mijloacelor de ac- 
ţiune. Din punct de vedere subiectiv individul e liber, căci de la el 
pornesc şi el le poate transforma - dar limita acestei libertăți e dată 
când se naşte conceptul «sistemul social determinat de cauze exter- 
ne», adică în momentul când transformările sociale îşi găsesc limi- 
ta prin însuși conştiinţa psihofizică a omului”**. Numai credința în 
perfectibilitatea neîngrădită a naturii umane a dat naștere credinţei 
în perfectibilitatea neîngrădită a organizaţiei sociale - prin voinţa 
liberă şi condusă de raţiunea pură a indivizilor. 

Viziunea sistemică despre politică a lui Brăileanu se încadrea- 
ză în teoriile sistemiste în ştiinţele politice. Sistemul politic a fost 
examinat în structurile şi cu funcţiile lui, fiind elaborate mai multe 
teorii în acest sens, amintind doar pe cele ce aparţin lui D. Easton, 
G. Almond, G. Powell, K. Deutsch, Leon Dion, J.W. Lapierre. 
Analiza fenomenului politic din anii ‘60 si '70 din secolul al XX-lea 
s-a concentrat pe examinarea sa ca sistem. Anterior, temele ce cad 
sub incidența studiului sistemului politic erau reflectate în noțiu- 
nile „guvernare”, „națiune” sau „stat”: „Noua terminologie implică 
mai mult decât o schimbare de stil; ea exprimă un nou mod de a 


34 Ibidem, p. 139-140. 

concepe politica”. Termenii vechi de „stat”, „guvernare, „naţiu- 
ne” sunt limitați la sensurile de „legal” şi „instituțional”, specifice 
unui set de instituţii create în epoca modernă în societăţile apuse- 
ne. S-a constatat că aceste noțiuni sunt inoperante în investigarea 
politicii din ţările neoccidentale, unde alte instituţii şi procese de- 
țin un rol important. De fapt, ţin să remarce Gabriel A. Almond și 
Bingham G Powell Jr, în toate societăţile rolul instituţiilor politice 
este modelat şi limitat de grupuri informale, atitudini politice și 
relaţiile interpersonale. De aceea, este nevoie de un alt cadru de 
analiză - sistemul politic — care are capacitatea de a aborda scopul 
fundamental al activităţilor politice într-o societate, și accentuează 
interacțiunea dintre sfera politică şi mediu. 

Fundamentarea modalităţii sistemice de studiu al politicului 
este atribuită politologului D. Easton. În concepția autorului ca- 
nadian, investigarea riguroasă a vieţii politice trebuie să demon- 
streze cum persistă un sistem politic într-o lume a schimbării şi a 
stabilităţii iar în acest scop se cuvine a pune în evidenţă funcţiile 
fundamentale fără de care nici un sistem nu poate subzista: „Eu 
spun, în principiu ca analiza acestor procese şi a naturii şi condi- 
țiilor acestor reacţii este o problemă centrală a teoriei politice”*5. 
Viaţa politică este concepută ca un ansamblu de procese prin care 
anumiţi factori sunt transformați în produse numite politici, de- 
cizii şi măsuri de aplicare investite cu autoritate. Din această per- 
spectivă, viaţa politică este considerată ca un sistem inserat într-un 
mediu la ale cărui influenţe este expus şi față de care reacționea- 
ză. Interacțiunile politice dintr-o societate constituie un sistem de 
comportament, manifestat față de un anumit mediu. Fiecare sistem 
politic are capacitatea proprie de adaptare la influenţele mediului 


%5 Gabriel A. Almond, Bingham G Powell Jr., Comparative Politics, Boston: 
Little, Brown and Company, 1978, p. 3. 

% David Easton, Analyse du système politique, Paris: Librairie Armand 
Colin, 1974, p. 18. 


SOCIOLOGIE ROMÂNEASCĂ MODERNĂ | 247 


său, ceea ce conduce la menţinerea unui echilibru: „Prin natura sa 
de sistem social analitic distinct de altele, viaţa politică trebuie să 
fie interpretată ca fiind supusă la influenţele care rezultă din celelal- 
te sisteme prin care ea este inserată în realitate”*”. 

Conceptul central al analizei lui Easton este cel de sistem: „un 
sistem politic poate fi definit ca un ansamblu de interacțiuni prin 
care obiectele de valoare sunt repartizate de către autoritate într- 
o societate. Ceea ce distinge un sistem politic de alte sisteme este 
considerarea lui ca aparținând mediului său. Acest mediu poate 
fi divizat el însuşi în două părţi, internă şi externă, ale societăţii. 
Partea intrasocietală a mediului cuprinde sistemele ce aparțin so- 
cietăţii însăşi ca sistem politic, dar separate de acesta din urmă prin 
definirea interacțiunilor politice. Sistemele interne vor include 
ansambluri de comportamente, atitudini şi idei care pot fi numite 
economie, cultură, structura socială sau personalitate; acestea sunt 
elemente de funcţionare a societăţii, din care sistemul politic face 
el însuşi parte. Într-o societate dată, alte sisteme decât cele politice 
constituie o sursă de influenţe, creînd şi modelînd condiţiile în care 
sistemele politice însele trebuie să funcţioneze. Într-o lume în care 
sistemele politice sunt pe cale de a se naşte, putem oferi exemple 
de influenţă din partea economiei, a culturii și a structurii sociale 
schimbătoare, pe care o pot exercita asupra vieţii politice. 

A doua parte a mediului, pe care-l numim «extrasocietal», cu- 
prinde toate sistemele situate în exteriorul societăţii date. Noi gă- 
sim aici componentele funcționării unei societăți internaționale, 
care ar putea fi descrisă ca suprasocietate, un sistem global din care 
fiecare societate face parte. Sistemele politice internaţionale, eco- 
nomia internaţională sau sistemul cultural internațional sunt in- 


cluse în sisteme extrasocietale”+5. Aceasta este concepţia lui Easton 


7 Ibidem, p. 19. 
8 Ibidem, p. 23-24. 

despre sistemul politic, sintetizată de el însuși. Easton discută siste- 
mul politic în relaţie directă cu mediul său, care poate să-l perturbe 
în evoluţia sa. Pentru ca un sistem politic să fie considerat o entitate 
permanentă, el trebuie să fie capabil de a repartiza obiectele de va- 
loare în societate, şi, de asemenea, să-i determine pe majoritatea 
membrilor săi să accepte această repartizare. Repartiția valorilor în 
societate şi frecvenţa relativă cu care această repartiție este respec- 
tată sunt variabile esenţiale ale vieţii politice şi numai existenţa lor 
face ca o societate să posede o viaţă politică. In viziunea lui Easton, 
nici o societate nu poate exista fără viață politică. Sistemul politic 
este văzut ca un simplu instrument, o simplă maşină de convertire 
a impulsurilor sociale în decizii şi acţiuni politice. 

O notă definitorie a descrierilor sistemului politic o reprezintă 
asocierea cu legitimarea coerciţiei fizice. In concepţia lui Almond 
şi Powell: „Sistemul politic include nu numai instituţiile guverna- 
mentale, cum sunt Parlamentul, tribunale şi agenţii administrative, 
ci toate structurile în aspectele lor politice. Printre acestea se nu- 
mără structurile tradiționale, de pildă, relaţiile de rudenie și caste- 
le; fenomenele anomice, cum sunt tulburările sociale; organizațiile 
nonguvernamentale, cum sunt partidele, grupurile de interese și 
mass-media. Noi nu susţinem deci ca sistemul politic este carac- 
terizat numai prin forță, violenţă sau obligativitate; mai degrabă, 
relaţia sa cu coerciţia este calitatea sa distinctivă. Elitele politice şi 
cetăţenii sunt preocupaţi de scopuri cum sunt întinderea națională 
sau securitatea, bunăstarea socială, participarea populară la viața 
politică ş.a.m.d. Sistemul politic nu este numai sistemul care face 
regulile şi le aplică, dar regulile sale şi aplicaţiile se pot sprijini pe 
obligativitate”**. Aşadar, sistemul politic cuprinde toate procesele 
şi actele ce au atingere cu politicul, fără a fi limitat însă la activităţile 
de organizare şi conducere impuse. 


2 Gabriel A.Almond, Bingham G Powell, Jr., op. cit., p. 5. 

Revenind la Brăileanu, el concepe sistemul politic intrinsec so- 
cialului, și-l examinează ca factor de organizare a relaţiilor sistemu- 
lui social cu mediul intercomunitar. Sociologul român proiectează 
sistemul politic ca factor reglator al comunităţii în relaţia acesteia 
cu mediul extern. Din afară toate sistemele politice se prezintă ca 
diferenţiere în minoritatea guvernantă și majoritatea guvernată în- 
tre care se realizează o armonie. Dar se vor găsi indivizi sau grupuri 
ce opun rezistenţe, deoarece în natura individuală sunt instincte și 
tendinţe care primejduiesc neîntrerupt echilibrul sistemului social. 
Raţionaliştii văd perfecțiunea sistemului social în acceptarea voită 
şi conştientă a rolului avut de individ în conformitate cu aptitudi- 
nile sale. Formele reale ar fi imperfecte şi de aceea mulţimea trebuie 
constrânsă la supunere, iar guvernanţii nu au în vedere numai bi- 
nele comun ci sunt mânaţi în acțiunile lor de interese egoiste, sete 
de bogăţie. Există deci o contradicţie între tipul pur rațional (ideal) 
al sistemului politic şi formele sale concrete“. 

Orientarea realistă are ca premisă, în teoria despre construcția 
statului, egoismul şi consideră că diferenţierea în guvernanți și gu- 
vernaţi se face pe baza diferenţierii în oameni brutali şi vicleni (clasa 
politică) şi oameni naivi, superstițioşi şi proşti (mulțimea). Brăileanu 
atrage atenţia că știința nu se ocupă de stabilirea de „tipuri ideale” 
care ar trebui realizate sau care pot fi realizate spre fericirea tuturor 
indivizilor şi a mulțimii exploatate“!. Alegerea tipului ideal e dictată 
numai de oportunitatea metodologică. Interpretarea ştiinţifică a fe- 
nomenelor sociale este numai una din interpretările posibile şi se de- 
osebeşte de celelalte interpretări prin controlul sistematic al faptelor. 

După autorul nostru, principiul de coeziune al sistemului po- 
litic — temeiul cooperării între guvernaţi şi guvernanţi în scopul 


+0 Despre sensurile raționalismului politic, vezi Michael Oakeshott, Raţio- 


nalismul în politică, traducere şi prefaţă Adrian-Paul Iliescu, Bucureşti: ALL, 1995. 
“1 Traian Brăileanu, op. cit., p. 141. 

protejării unităţii sistemului faţă de „duşmani” —, nu exclude anta- 
gonisme şi lupte în interiorul sistemului, care reclamă transformări 
şi adaptări continue ale structurii sistemului şi, în anumite condiţii, 
pot avea drept urmare disoluția sistemului. Cel mai important între 
antagonisme este considerat cel economic: „Istoria nu e determina- 
tă de luptele de clasă cum pretind socialiștii, ci în primul rând de 
lupta între state, pentru satisfacerea tendinței de îmbogăţire a clasei 
dominante prin războaie cu statele vecine”*®. 


8. Partidul politic şi corupția 


În economia lucrării își găseşte loc analiza partidului politic. 
Brăileanu pleacă de la definiţia lui Gusti, pe care o consideră adec- 
vată pentru partidul politic al democraţiilor moderne. El crede că 
fiecare formă politică are partidele ei caracteristice. Partidul politic 
ar trebui definit astfel: „Orice asociaţie de cetăţeni năzuind a aca- 
para puterea politică (prin orice mijloace şi pe orice căi) este partid 
politic”. Aşadar, problema generală a partidelor politice trebu- 
ie pusă altfel, adică plecând de la diferenţierea între clasa politică 
şi mulțime. Analiza partidului politic cuprinde chestiunea luptei 
politice. 

Toate deosebirile între cetățeni, toate inegalitățile şi opoziţiile 
pot produce partide politice, pot împinge la lupte politice interne 
pentru acapararea puterii: „Lupta politică nu se dă între mulțime 
şi clasa politică, ci între clasa politică şi indivizii care nu fac par- 
te din ea, dar care apelează la mulțime pentru a pătrunde în clasa 
politică, sau a o răsturna”*. Mijloacele de a menţine echilibrul, 
adică dominaţia, sunt forța şi persuasiunea. Partidul politic caută 


+ Ibidem, p. 142. 
1 Ibidem, p. 136. 
4 Ibidem, p. 147-148. 

să organizeze forța împotriva forţei şi să distrugă ideologia înlocu- 
ind-o cu o altă ideologie. 

Diferenţierea mulţimii după profesie, religie, tradiţie sunt ele- 
mente în organizarea partidelor şi de luptă electorală. Formula po- 
litică se adaptează intereselor categoriei mulțimii căreia i se adre- 
sează partidul sau intereselor celor mai accentuate, într-un anume 
moment dat, ale celui mai mare număr de alegători. 

Care să fie motivaţia luptelor politice? Exegetul marchează 
diferenţa între luptele politice în raport de locul unde se produc. 
Delimitarea îi serveşte într-o analiză sociologică remarcabilă a co- 
rupţiei. În țările „închise” unde nu există alte căi de îmbogăţire exis- 
tă o fărâmiţare a partidelor şi o degenerare a luptelor de partide, care 
împiedică dezvoltarea normală a statului. Aici dobândirea de bogă- 
ție şi onoare se face numai prin politicianism, o adevărată primejdie 
generatoare de instabilitate permanentă: „Toate chestiunile fie cât de 
neînsemnate devin chestiuni politice, sunt prilej pentru «răsturna- 
rea guvernului» şi pentru «reforme urgente şi vitale». Demagogia 
înfloreşte, presa devine o cloacă de injurii şi acuzaţiuni personale, ia 
proporţii grandioase. Toată lumea «fură», adică năzuieşte a exploata 
în mod indirect (prin buget) populaţia producătoare”**. Deşi nu-l 
citează pe C. Rădulescu-Motru, concepţia lui se apropie de cea a 
filosofului. De ce nu există corupţie în Apus? De pildă, în Anglia po- 
liticienii au altă ocupaţie, anume aceea legată de administrarea colo- 
niilor sau pământului şi resurselor preluate din alte țări pentru cre- 
area şi dezvoltarea industriilor. După Brăileanu, parlamentarismul a 
dat naştere politicianismului: „Primejdia cea mare a parlamentaris- 
mului (chiar a celui englez) este înjosirea neîntreruptă a prestigiului 
elitei, slăbirea puterii ei de rezistenţă şi pregătirea anarhizării vieţii 


politice prin lipsa oricărui principiu de autoritate”**5. 


“5 Ibidem, p. 155 
1 Ibidem. 

EI atrage atenţia că se fereşte de judecăţi de valoare, şi trebuie 
făcută diferenţa între domeniul politic şi cel moral: „Noi nu putem 
spune care forme de guvernământ sau care măsuri ale guvernanțţi- 
lor sunt bune sau rele. Dar putem afirma că în anumite condiții is- 
torice un stat sau altul e în primejdie să se destrame şi să fie cucerit 
de altul şi prefăcut în colonie, fiind neadaptat la aceste condiţii” *”. 
În stat există un sistem de reguli scrise şi nescrise menite să deter- 
mine acțiunile indivizilor în conformitate cu principiul de coeziu- 
ne a statului. Rămân în afara acestui sistem toate normele care nu 
se referă la interesul nemijlocit al statului. 

În țările în care prin tradiţie se menține prestigiul nașterii şi 
al bogăției (Anglia), al pregătirii profesionale (Franţa), regimul 
partidelor politice ființează în anumite limite şi criteriile juridice 
şi morale au putere: „Dar în țări fără tradiţie politică, sau în care 
surplusul de intelectuali dornici de putere şi bogăţie e prea mare 
în relaţie cu resursele interne şi externe (colonii) ale ţării, regimul 
partidelor politice au drept urmare şi o sălbăticire a moravurilor și 
o zdruncinare a principiilor de drept“. 

Din acest unghi, Brăileanu analizează corupția. El apreciază că 
acest fenomen nu depinde de caracterul individului, ci de structu- 
ra societăţii, în felul în care într-o ţară bântuită de corupţie ajung 
în posturi de conducere oameni corupți. De la Platon încoace se 
perpetuează eroarea că natura societăţii ar rezulta din caracterul 
indivizilor ce o compun. Din această premisă s-a dedus formula 
de acţiune pentru reorganizarea socială care ar consta în educaţia 
indivizilor, prin înăbuşirea egoismului indivizilor. În şcoli elevul 
ar urma să fie educat a fi om cinstit şi necorupt în viața socială, 
arătându-i chipul unei societăți cum ar trebui să fie, dar, de fapt, 
el vede în societatea reală cum unii se îmbogăţesc prin mijloace 


47 Ibidem, p. 156. 
“8 Ibidem, p. 158. 

necinstite. Corupţia este un fenomen social apărut într-o anumită 
constelație a forţelor cu influenţă în societate: „un proces desprins 
din complexitatea transformărilor determinate de ivirea unor anu- 
mite schimbări în mediul ambiant”*”. Între constelațiile posibile 
ale forțelor externe ce dau o serie corespunzătoare de tipuri sau 
forme sociale, se găseşte statul, a cărei structură e determinată de 
înrâurirea altor state. Corupţia în stat se va naşte prin schimbarea 
raporturilor internaţionale, efect al contactului sistemului politic 
cu alte sisteme politice. În acest fel ea deschide porţile pentru co- 
merțul de bunuri materiale şi ideale, introduce luxul claselor con- 
ducătoare. Corupţia este deci un factor de dezorganizare socială. 

Explicaţia situaţiei corupţiei din România stă în caracterul „în- 
chis” al statului român, lipsit de colonii pentru a echilibra consu- 
maţia şi producţia, iar țărănimea nu poate satisface trebuinţele de 
lux ale păturilor conducătoare şi ale statului pentru armată şi plata 
funcţonarilor. Din produsele muncii țărănești numai un rest ne- 
însemnat este întrebuințat de stat, mare parte curge în buzunarele 
celor puternici. Nu este greu de observat asemănarea izbitoare a 
consideraţiilor brăiliane cu explicaţia dată de Eminescu procesului 
de modernizare precipitată a societăţii românești, generator al unei 
discrepanțe între pătura superpusă şi țărănime. 


9. Arta politică sau arta de a guverna 


După analiza politicului ca obiect al științei, în partea a doua 
autorul se ocupă de arta politică, luând în seamă postulatul aris- 
totelic conform căruia politica este o ştiinţă practică. Întâi, sunt 
surprinse dificultăţile ce rezultă din afirmarea unei arte politice pe 
baza căreia se întemeiază tehnica politică: „Posibilitatea constitu- 
irii artei politice depinde de posibilitatea unor operaţiuni care au 


4 Ibidem, p. 166. 

«scopul obiectiv» de a schimba structura sistemului politic într-o 
direcţie anumită, fixată de omul politic care întreprinde această 
operație”. După ipoteza autorului, mijloacele de a menţine o for- 
mă de guvernământ existentă sunt date prin descoperirea cauzelor 
în mediul extern, care apoi să fie stăpânite după intenţiile grupu- 
rilor sociale. 

Experienţa, istoria şi observaţia dovedesc în mod neîndoielnic 
ca există o artă politică, că ea a fost învățată și deprinsă. Istoria ne 
arată o mare variație a modului de recrutare a personalului politic, 
dar sunt şi două tipuri extreme: alegerea tuturor funcționarilor po- 
litici prin votul cetăţenilor sau numirea lor de către şeful statului. 
Funcţionarismul în toate formele sale, s-a născut din nevoia divizi- 
unii muncii, care a impus o specializare în diferite ramuri ale artei 
politice. Aşa se naşte birocraţia. 

Cel ce conduce trebuie să înveţe să conducă, să aibă cultura po- 
litică necesară, să capete competenţa de a conduce, adică de a alege 
cele mai bune mijloace pentru atingerea unor scopuri. „Arta poli- 
tică este deci arta de a conduce statul, de a-i asigura puterea de re- 
zistență față de alte state prin asigurarea echilibrului său intern”. 
Autorul discută despre raportul dintre scopurile obiective şi cele 
subiective în arta politică. 

Brăileanu crede că nici Pareto nici Max Weber nu pot explica 
procesele sociale, unul prin reziduuri şi derivații, celălalt prin con- 
struirea tipului ideal şi deviaţiile de la acest tip. Orice acțiune, dacă 
este normală și conştientă, este şi rațională. Chestiunea este de a 
constata serii de acțiuni și valorile obiective create prin înfăptuirea 
scopurilor propuse precum și înlănţuirea logică a acestor scopuri: 
„Lumea exterioară se prezintă individului ca o înlănţuire de cauze 
şi efecte, ca un sistem rigid dominat de principiul cauzalităţii, ca o 


1% Ibidem, p. 210. 
31 Ibidem, p. 216. 

serie de mijloace pentru înfăptuirea de scopuri. Prin acţiunile sale 
individul intră în acest sistem rigid, dar alegerea punctului de in- 
trare e dată prin tendinţele şi instinctele sale, care satisfăcute, îl scot 
iarăşi din acest sistem. Viaţa socială, adică înlănțuirea acțiunilor 
individuale, sistematizează acest joc între sistemul obiectiv (lumea 
din afară) şi sistemul subiectiv (organismul psihofizic individual) 
şi-i dă aspectul unei regularități foarte accentuate”, 

Între indivizi intervine un schimb de valori obiective, deoarece 
prin arta unuia se creează un surplus de valori obiective care în- 
trece trebuinţele individului. Cel mai clar este schimbul de valori 
economice: „Arta care se ocupă de sistematizarea acestui schimb, 
şi coordonarea artelor speciale pentru realizarea unui scop comun, 
este arta politică“. Cel ce cunoaşte o asemenea artă şi este în stare 
să o pună în practică este conducător. 

Ocupându-se de problema conducerii politice, Brăileanu discu- 
tă despre tipologia lui Weber. Arta de a ajunge la conducere trebuie 
să se adapteze momentului. Autorul crede că în democraţiile mo- 
derne se face confuzia între arta de a conduce şi arta de a dobândi 
conducerea Există un conflict accentuat între organizaţia stabilă 
întemeiată pe ierarhia funcţiilor legitimate prin naştere, educaţie 
şi cunoştinţe speciale, şi ierarhia stabilită prin concurenţa liberă a 
indivizilor care pun în joc, în baza unui principiu legal, toate mij- 
loacele de parvenire la putere prin votul mulțimii: forța și viclenia. 
Arta de a parveni prin politică, arta demagogică, este o artă specia- 
lă născută şi aplicabilă în anumite împrejurări, şi trebuie deosebită 
de arta guvernării propriu-zisă, care se referă numai la rezolvarea 
de probleme obiective fără a lua în seamă scopurile individuale. 

Brăileanu caută să demonstreze precaritatea regimurilor de- 
mocratice: „Democraţia nu e o formă superioară de organizație 


2 Ibidem, p. 222. 
3 Ibidem, p. 223. 

politică, ci este forma care în anumite condiţii se impune pentru 
menţinerea echilibrului politic”**. Dar, în democraţie, arta politică 
a rămas o artă secretă a clasei politice reale sau a câtorva familii 
şi de aceea nepotismul a înflorit puternic: „Prin regimul partide- 
lor politice, zis şi regim parlamentar, întemeiat pe votul universal, 
s-au deschis toate conflictele posibile între diferitele sisteme sociale 
prinse în sistemul politic”**. Tot în democraţie a dat roade funeste 
capitalismul, datorită exploatării muncii prin circulația banului, 
factorul fundamental de reglare a relaţiilor sociale, efectul fiind o 
răsturnare a oricărei ierarhii a valorilor obiective şi o instabilitate 
continuă a poziţiei sociale a individului, iar situaţia lui în sistemul 
politic variază după raporturile sale cu formele sociale din structu- 
ra statului. Constituţia fiecărui stat stabileşte criteriile de accedere 
la putere în stat. 

Un loc aparte în lucrare îl ocupă analiza problemelor obiective 
ale artei politice. Întâi se examinează statutul armatei ca instrument 
de asigurare a apărării teritoriului şi temelie pentru exercitarea ar- 
tei politice înăuntru: „Dată fiind presiunea puternică a mediului 
politic, echilibrul sistemului nostru politic se poate asigura numai 
prin buna organizare a unei armate naţionale”. Ea trebuie alcătu- 
ită din români legați de pământul țării prin interesele lor materiale 
şi ideale. Diplomaţia este deosebit de utilă exercitării puterii de că- 
tre clasa politică: „Orice clasă politică își are diplomaţia pe care o 
poate produce”. Justiţia şi finanţele reprezintă domenii fundamen- 
tale pentru clasa politică. 

Un capitol este dedicat educaţiei politice. Brăileanu crede că sis- 
temul capitalist, statul burghezo-democrat este într-o neîntreruptă 
criză şi în permanentă reformare a sistemului de educaţie. Statul 


s34 Ibidem, p. 143. 
+5 Ibidem, p. 233. 
15 Ibidem, p. 247. 

burghez a moștenit şcolile vechii societăți axate numai pe educaţie 
intelectuală. Învăţarea unei arte, a unei meserii se făcea doar în fa- 
milie: „În ţările cu regim mixt feudal burghez (Germania înainte de 
război şi Anglia), şcolile, afară de cea primară care e o completare a 
educaţiei familiale, sunt școli ale clasei politice. Ele pregătesc pentru 
cariera administrativă şi militară şi sunt locul de întâlnire şi con- 


ciliere între burghezie şi nobilime” 


„ Pentru celelalte clase sociale 
- mica burghezie, meseriaşi, agricultori se organizează şcoli profe- 
sionale, școli tehnice, pentru e pregăti personal necesar întreprinde- 
rilor comerciale şi industriale. Prin tradiție familială clasa burgheză 
preferă să dea tinerilor o educaţie profesională, comercială sau teh- 
nică, dar singura educaţie corespunzătoare clasei politice este cea 
militară şi administrativă: „Acest regim, burghez-parlamentar, nu 
se poate consolida chiar din cauza sistemului de educaţie neadaptat 
structurii fundamentale a statului. Desigur ca sub un astfel de regim 
pot înflori artele şi industriile, poate înflori ştiinţa - dar tot atât de 
sigur este ca echilibrul sistemului politic va fi expus la oscilaţii pu- 
ternice care îi pot fi fatale într-un conflict extern”*®. Ideile lui despre 
şcoală poartă pecetea gândirii sale realist-restrictive, deoarece învă- 
țământul public este văduvit de funcţia lui esenţială în a instrui toți 
copiii dintr-o generaţie: „Şcoala statului trebuie să ne dea ostași și 
funcţionari «naționaliști», adică o aristocrație politico-militară, iar 
nu oameni de afaceri, cămătari şi comercianţi”**. 

Pe de altă parte, sociologul accentuează importanţa instrucției 
pentru închegarea grupului social. Interpretarea identică a lumii, 
prin obiectivarea ei, creează o unitate a conştiințelor individuale: 
„Raţionalizarea organizaţiei sociale prin instrucţie îngăduie o com- 
plicaţie şi diferenţiere progresivă, o stratificare orizontală a grupului 


“57 Ibidem, p. 269. 
8 Ibidem, p. 270-271. 
> Ibidem, p. 273. 

social, dar solidaritatea grupului, asigurând perpetuarea lui în timp 
prin coordonarea activităților indivizilor şi cooperarea specialită- 
ților, nu e întemeiată pe principii raţionale, ci pe forțe iraționale. 
Rațiunea [...] nu poate crea scopurile pe care indivizii tind să le 
realizeze. Aceste scopuri izvorăsc din instincte, tendinţe şi trebuinţe 
legate de natura biologică umană şi îşi găsesc expresia în credinţe, 
în idealurile elaborate de grupul social”*”. Sociologul constată cum 
în şcoală elevii învaţă să stăpânească forțele naturale, dar nu înva- 
ță să cunoască viaţa, mai ales cea socială. Mai mult, prin instruc- 
ţia de tip contractualist şi raționalist se ajunge la atomizarea prin 
instrucție, care trebuie compensată printr-o educaţie sistematică 
pentru aceleaşi scopuri comune regăsite în toate profesiunile şi ac- 
tivitățile individuale, acestea încoronate cu scop suprem - politicul: 
„Mijlocul pentru atingerea acestui scop ar fi dezvoltarea sistematică 
a sentimentelor de solidaritate, apelând la comunitatea de sânge, de 
limbă, religie etc. a cetăţenilor. Principiul solidarităţii e un produs 
istoric precum și formulele puse în circulaţie”“*!. În statele în care 
educaţia este bazată pe un sistem de valori etice, religioase, politi- 
ce bine închegate și susținut de tradiție aberaţiile raționaliste -con- 
tractualiste, cum le numeşte Brăileanu, sunt corectate prin reacția 
spontană a societății. Ipoteza sociologului este: „Într-un moment is- 
toric dat sistemul social va fi condus de elita a cărei activitate asigură 
echilibrul sistemului social într-o constelație determinată a forțelor 
externe”*?. Când se schimbă această constelație în lipsa unei elite, 
echilibrul sistemului este primejduit, iar restabilirea lui depinde de 
crearea unei elite noi sau de regrupare a celei existente. 

Sociologul din Cernăuţi pledează pentru o clasă politică-milita- 
ră de care are nevoie statul. De aceea școala statului va trebui să fie 


40 Ibidem, p. 277. 
%1 Ibidem. 
“2 Ibidem, p. 279. 

o şcoală politică. Statul nu mai poate fi condus de literați, comerci- 
anţi şi avocaţi: „Singura constituţie, nu scrisă, ci reală, care i-ar putea 
garanta stabilitatea echilibrului este Monarhia militară'*%. Carierile 
militare, administrative, diplomatice trebuiesc desdemocratizate şi 
scoase de sub tutela sistemului economic. Naționalismul este singu- 
rul principiu de coeziune socială care în cursul istoriei a menţinut 
echilibrul grupurilor sociale, a creat cultura caracteristică fiecărui 
grup: „Națiunea reprezintă pentru individ isvorul vieţii şi garanția 
eternității sale”**. În acest sens, sociologul expune propria idee des- 
pre cultură. Plecând de la afirmaţia pedagogului G.G. Antonescu că 
prin cultură s-ar obţine bunuri superioare celor materiale, sociolo- 
gul deosebeşte o cultură specială, profesională şi o cultură generală 
derivată din nevoile schimbului bunurilor materiale și ideale între 
diferite domenii de activitate. Brăileanu crede că orice ins trebuie să 
tindă spre o cultură socială, reflex al specializării care cuprinde şi ele- 
mentul moralizator, dar şi schimbul de bunuri. În acest fel individul, 
pentru că produce o singură categorie de bunuri, depinde de coope- 
rarea cu ceilalți. Votul universal şi-ar da roadele prin acest sistem de 
educaţie și astfel în Parlament ar intra țărani care să apere interese- 
le lor şi nu avocaţi, concepție asemănătoare cu cea a lui Eminescu. 
Aşadar, o educaţie raționalizată „în vederea nevoilor de specializare 
progresivă însoțită în mod organic de elaborarea unei culturi genera- 
le născute din interdependenţa specialităţilor, din nevoia schimbului 
de bunuri produse de diferitele specialităţi”“*. În acest fel, s-ar alcătui 
o elită țărănească care să înlocuiască vechea elită agrară, boierimea, 
şi ar exprima toate însuşirile vechii nobilimi: spiritul războinic şi 
conservator, şi ale democraţiei: libera circulaţie a valorilor individu- 
ale prin înlesnirea ridicării familiilor ţărăneşti în ierarhia socială prin 


“5 Ibidem, p. 331. 
4t Ibidem, p. 334. 
1 Ibidem, p. 284. 

cultură şi îmbogăţire. Elita țărănească este necesară deoarece, pentru 
Brăileanu, alianţa politicienilor români cu elita orășenească străină 
este o primejdie pentru evoluţia statului român. Numai o elită țără- 
nească conştientă de puterea ei materială, politică şi morală poate să 
armonizeze interesele satului cu cele ale orașului. 

Vorbind de presă, Brăileanu semnalează situația ciudată că 
aceasta ar face educaţia politică a cetăţenilor, dar de fapt ea este 
precară din cauza lipsei de educaţie politică a clasei politice şi a 
populaţiei. Presa ar trebui să fie instrumentul de înlesnire a schim- 
bului de bunuri materiale și ideale între indivizi şi grupuri şi un 
instrument de apărare a intereselor naționale. 

Un capitol din lucrare este dedicat teritoriului, unde relevă rolul 
munților noștri considerați „centrul vieţii etnice şi politice” pentru 
a conchide: „mediul geografic înrâureşte prin intermediul substra- 
tului etnic asupra formei politice”. Din această perspectivă, el ar- 
gumentează ideea că oraşul Bucureşti nu ar îndeplini nici una din 
condiţiile pentru a fi capitală. În concepţia sa, centrul politic al țării 
ar fi în apropierea Brașovului. 

Aşa cum afirmă în finalul lucrării, autorul a analizat mediul po- 
litic, şi a verificat ipoteza din Introducere în sociologie şi Sociologia 
generală, anume că societatea omenească poate fi considerată ca un 
sistem autonom sau formă evolutivă. 

Partea a doua a lucrării nu se ridică la nivelul de teoretizare și 
de profunzime al analizei politicului din prima parte, autorul fiind 
tentat, nu de puţine ori, să justifice evenimente, comportamente 
sau decizii politice punctuale, care oricum erau vremelnice, dovada 
clară fiind desuetudinea în care au căzut cu timpul. Arta politică 
sau arta de a guverna se aplică unor realităţi în continuă mişcare și 
de aceea proiectul lui Brăileanu rămâne doar o expresie a momen- 
tului când a gândit concepţia sa despre politică. Evoluţia atât de 


1% Ibidem, p. 300. 

dramatică a lumii în secolul al XX-lea, cu multe sincope totalitare, 
a impus modelul democratic de organizare şi funcționare a socie- 
tăţii. Ne grăbim să precizăm, cel puţin pentru lucrarea Politica, ar fi 
nedrept să etichetăm concepția marelui sociolog ca antidemocrati- 
că. El este destul de critic cu sistemul democratic, aducând exemple 
reale de ineficienţă a sistemului democratic, fără a sugera desfiin- 
țarea lui. Încrederea lui în monarhia militară nu credem că este o 
probă pentru a-l judeca pe gânditor ca totalitar. 

În ansamblu, lucrarea Politica este prima carte românească 
de ştiinţa politicii, şi, totodată, o scriere fundamentală a gândirii 
politice prin conceperea, spre deosebire de studiul clasic al poli- 
ticului, a unui alt cadru de analiză, cel al sistemului politic, care 
oferă posibilitatea de a aborda scopul fundamental al activităţilor 
politice într-o societate — reglarea relaţiilor statului ca formă poli- 
tică esenţială cu mediul extern - și accentuează interacțiunea din- 
tre sfera politică şi mediu. Contribuţia fundamentală a lui Traian 
Brăileanu la dezvoltarea ştiinţei politice constă în argumentarea 
autonomiei relative a sistemului politic derivată din independen- 
ţa sa funcţională și acţională, ca entitate distinctă într-o societate. 
Sistemul politic impune direcţiile de organizare şi dezvoltare a so- 
cietăţii, însă modul cum fiinţează, capacitatea de intervenţie, gra- 
dul de aplicabilitate a programului său depind, în ultimă instanţă, 
de structurile sociale, de condiţiile culturale şi istorice ale societăţii. 

Prin viziunea sistemică asupra politicii, ideile lui Traian Brăileanu 
se întâlnesc cu teze din teorii elaborate de T. Parsons, D. Easton, G. 
Almond, G. Powell, K. Deutsch, Leon Dion, J.W. Lapierre, exponenţi 
remarcabili ai curentului sistemist ce a dominat ştiinţele sociale din a 
doua jumătatate a secolului al XX-lea. Un argument incontestabil al 
perenităţii concepției despre politică a gânditorului român. 


Mihail Manoilescu: o viziune monografică 
despre burghezia română 


Declanşată de revoluţia lui Tudor, dar ființând in nuce din a 
doua jumătate a secolului al XVIII-lea în plin regim fanariot, mo- 
dernizarea, proces social de o mare complexitate, a căpătat expre- 
sia unor forme specifice de evoluţie în cadrul societăţii românești. 
Dezvoltarea modernă autohtonă a avut loc în contextul universal 
al expansiunii rapide a burgheziei, a capitalismului şi a liberalis- 
mului occidental în spaţii europene și extraeuropene, întruchipat 
într-un model extensiv şi ofensiv. Acest model a fost impus prin 
cele mai variate metode, din care se detașează cea ideologică și 
politică susţinută de un capital economic şi financiar disponibil 
pentru orice spaţiu ce ar stimula și produce profit. Societatea ro- 
mânească s-a văzut obligată să ia în seamă realitatea economică 
şi financiară a civilizaţiei occidentale - suport fundamental al 
oricărui flux de capital în zonele necapitaliste. Întrucât sincroni- 
zarea cu spiritul timpului era inevitabilă, şi dorită fără echivoc 
de clasele conducătoare româneşti, modernizarea s-a produs din 
necesitatea internă a dezvoltării, dar şi ca alternativă la impactul 
societăţii românești cu modelul apusean. Care a fost forța socială 
îndreptăţită să întruchipeze noua tendinţă din evoluţia țării? Spre 
deosebire de Occident unde burghezia, urmare a puterii economi- 
ce, a deținut puterea politică, burghezia românească a creat cadrul 


264 | CONSTANTIN SCHIFIRNEŢ 


politico-juridic, în bună parte alcătuit din instituţii preluate din 
societatea apuseană, și, în acest temei, a putut domina viața soci- 
ală şi economică. Burghezia românească a devenit de facto o forță 
socială numai după ce a câștigat puterea economică prin sprijinul 
direct al statului român. 

O asemenea temă sociologică nu putea rămâne în afara sferei 
de interes a analiștilor fenomenului românesc. Încă de la primele 
manifestări sociale, culturale şi politice ale burgheziei româneşti 
s-au formulat explicaţii şi critici asupra căilor de modernizare. 
Chiar revoluționari paşoptiști au clamat nevoia unui spirit cum- 
pătat în actul de modernizare. Să amintim pe Alecu Russo, Mihail 
Kogălniceanu, Vasile Alecsandri. După unirea de la 1859, grupul 
Junimea procedează programatic la scrutarea, de cele mai multe ori 
fără menajamente, a proceselor de dezvoltare modernă, indicând 
cu limpezime domeniile în care existau certe abateri de la modelul 
clasic de evoluţie modernă. Se aducea în relief contradicția dintre 
noul cadru instituţional politico-juridic şi clasele sociale, revendi- 
cându-se, justificat, o adaptare la conduita şi trebuinţele celei mai 
numeroase clase — țărănimea, şi în raport de activitatea economică 
de bază - agricultura. În acelaşi timp se invoca, nu fără un anumit 
orgoliu, trecutul nostru, ca fundament al dezvoltării moderne. În 
a doua jumătate a secolului al XIX-lea, un nou curent - socialis- 
mul propunea aceeași viziune critică față de căile de modernizare 
în România, numai că acesta concepea evoluţia capitalistă a țării, 
etapă necesară în trecerea la societatea comunistă. La aceste mari 
direcţii doctrinare trebuie adăugate sămănătorismul, poporanis- 
mul şi țărănismul, toate trei anticapitaliste, dar lipsite de o analiză 
adâncă a proceselor sociale legate de capitalism. Putem observa, 
trendul anticapitalist în toate marile noastre curente culturale. Un 
paradox al gândirii românești este acela ca se plia pe o atitudine 
dominant anticapitalistă, deşi societatea capitalistă era pe cale de a 

se constitui. Cu excepţia socialiștilor, nici un alt curent nu afişa o 
doctrină bine închegată“”. 

În acest climat spiritual şi doctrinar după primul război mondi- 
al se reia dezbaterea asupra modernizării româneşti, de astă dată în 
studii sistematice ai căror autori se considerau doctrinari a unei cla- 
se sau ai unei ideologii. Este suficient să amintim pe Ştefan Zeletin, 
E. Lovinescu, Virgil Madgearu, Mihail Manoilescu. Apariţia unor 
cărți pe tematica burgheziei româneşti a fost determinată de re- 
alizarea idealului național - cel al înfăptuirii unirii teritoriale și 
politice, a cărei gestiune cădea în sarcina directă a burgheziei ro- 
mâneşti. Ştefan Zeletin avea perfectă dreptate să afirme necesitatea 
abandonării sociologiei beletristice aparținând criticilor literari şi 
adoptarea unui punct de vedere al analizei concrete a burgheziei 
românești. În consecinţă, toţi cei patru autori amintiți au tratat 
chestiunea burgheziei româneşti ca un aspect fundamental al evo- 
luţiei moderne românești. Ștefan Zeletin discută despre evoluția 
burgheziei româneşti aidoma modelului apusean de mercantilism 
şi liberalism, cu diferenţa că în Occident burghezia s-a format în 
opoziţie cu puterea politică centrală, în timp ce în România bur- 
ghezia se dezvoltă din oligarhie'*. În viziunea lui Zeletin evoluția 
burgheziei româneşti este normală. Constituirea României moder- 
ne se contopeşte cu procesul de dezvoltare a capitalismului român, 
care are o dezvoltare analoagă cu aceea a capitalismului apusean. 
Mai mult, susține Zeletin, imboldul dezvoltării burgheziei româ- 
neşti a venit din exterior, aşa cum s-a întâmplat în orice țară agri- 
colă. Mai întâi a pătruns ideologia burgheză în Principate şi apoi 
capitalul. Prima etapă a capitalismului în România s-ar fi încheiat 


17 În ce-l priveşte pe Eminescu, indiscutabil el are o doctrină, pe care am 


numit-o modelul explicativ al edificării civilizației moderne în cadrul naţio- 
nal. Numai că ea nu s-a constituit ca nucleu al unui curent ideologic. 

48 Stefan Zeletin, Burghezia română, Bucureşti: Cultura Naţională, 1925, 
p. 81. 

în 1866. După 1880 are loc o dezvoltare a burgheziei naţionale sus- 
ținută de capitalul bancar. 

Virgil Madgearu pornea de la premisa ca agricultura este o ac- 
tivitate economică anticapitalistă şi de aceea ţările agricole evolu- 
ează pe o cale necapitalistă. Nucleul dezvoltării în aceste țări este 
gospodăria țărănească, iar capitalismul se dezvoltă în agricultură 
numai dacă există sub forma întreprinderii cu salariaţi în vederea 
obţinerii de profit*®. 

E. Lovinescu acreditează dezvoltarea noastră modernă ca pro- 
ces de constituire a formelor instituționale, creatoare la rândul lor 
de fondul intern necesar. Misiunea acestei construcţii a căzut în 
seama liberalismului român”. 


1. Destinul unui mare savant 


Viaţa economistului român s-a derulat într-un timp al ma- 
rilor frământări interne şi externe, din care cauză destinul său a 
fost unul plin de urcușuri şi căderi. Mihail Manoilescu s-a năs- 
cut la 9 decembrie 1891, în Tecuci, într-o familie de institutori. 
Îşi petrece copilăria în fosta capitală a Moldovei — Iași, unde în 
acea vreme coexistau toate curentele culturale și ideologice din 
România. Absolvent al Liceului Naţional din Iaşi, urmează cur- 
surile Şcolii de Poduri şi şosele din Bucureşti. După absolvirea 
facultăţii ca şef de promoţie este angajat inginer la Ministerul 
Lucrărilor Publice, însă după puţin timp, este concentrat în 1915 
la regimentul 24 artilerie din Roman. În iunie 1916 este detașat 
la Direcţia Muniţiilor. În 1919-1921 funcționează ca director în 
Ministerul Industriilor. 


4 V, Madgearu, Agrarianism, capitalism, imperialism, Bucureşti: Editura 
Economistul, 1936. 

1% E, Lovinescu, Istoria civilizaţiei române moderne, I-III, București: 
Ancora, 1924-1925. 

Nu facem o biografie a omului atât de iscoditor intelectual şi de 
un neastâmpăr social rar întâlnit în spaţiul românesc. A avut o via- 
tă tumultoasă, dar bine organizată, cu un regim de muncă istovitor, 
orientat spre ţinte clare. Aşa se explică diversitatea deconcertantă 


a preocupărilor sale”! 


„ce se pot concentra în două direcţii: activi- 
tatea intelectuală și activitatea politică. A avut activitate parlamen- 
tară şi a fost ministru de mai multe ori. Ca ministru de externe 
al Regelui Carol II, i-a revenit misiunea deosebit de ingrată de a 
semna actul de cedare a Ardealului de Nord în 1940. Să amintim că 
Manoilescu a făcut orice sacrificiu să-l aducă pe tron pe Carol al II- 
lea, ca apoi acesta să renunţe la el fără nici un scrupul numai pentru 
că nu a cedat, în calitate de Guvernator al Băncii Naţionale, presi- 
unilor camarilei regale, dornică de îmbogăţire rapidă, de a susține 
cu finanţele țării o bancă falimentară. 

Manoilescu a fost o figură de mare relief a epocii. A fost un 
mare orator. A ţinut conferinţe în țară şi în străinătate cu mare suc- 
ces ştiinţific. A desfășurat activitate didactică la Institutul politeh- 
nic, la catedra „Economie politică - Organizare şi Raţionalizare”. 

A lăsat o operă impresionantă cu titluri din varii domenii“?, 
asemuindu-l, fără nici o exagerare, cu N. Iorga. A fost inginer, eco- 
nomist, sociolog, istoric. Lucrările sale nu sunt scrise într-un limbaj 
de strictă specialitate. Probleme aride, îndeosebi cele de economie 
concretă sunt abordate într-un stil simplu şi alert. 


“1 Există mărturii despre talentul său excepţional de pictor, Cf. Natalia 


Manoilescu Dinu, Schiță sentimentală de portret, în Mihail Manoilescu creator 
de teorie economică, coordonator Vasile C. Nechita, Iași: Editura Cugetarea, 
1993, p. 25. 

42 Manoilescu a publicat 128 de titluri, iar despre el s-au scris 88 de 
lucrări străine şi numai 21 de lucrări româneşti, Cf. Valeriu Dinu, Schiţă 
de portret, în Mihail Manoilescu creator de teorie economică, loc. cit., p. 14. 
Iată titluri de lucrări din alte domenii decât cel economic, tehnic sau politic: 
Românism şi ortodoxie, Încercări asupra nemuririi sufletului, Ortodoxismul 
nostru etc. 

Lucrarea care l-a impus definitiv în galeria marilor economiști 
ai lumii, La théorie de protectionnisme et l'échange international, a 
apărut în 1929 la Paris, tradusă apoi în engleză, portugheză, italiană 
şi germană, dar abia în 1986 a apărut în România“. Bucurându-se 
de o largă răspândire şi de analize ale celor mai importanţi econo- 
mişti şi sociologi, această carte lansează teoria schimbului inegal, 
acceptată şi dezvoltată de economiştii latino-americani“4, care au 
dezvoltat teza sa despre evoluţia economiei mondiale în sistemul 
raporturilor dintre centru şi periferie. Lucrarea lui fundamentală 
este una de referință în gândirea economică „prima străpungere 
românească în gândirea economică universală”". Manoilescu a 
demonstrat, în lucrările sale teoretice referitoare la schimbul in- 
ternațional, că ştiinţa economică clasică a fost falsă şi tendenţioasă, 
fiindcă preconiza diviziunea muncii şi a producţiei care împarte 
popoarele în industriale şi agricole. El arăta că ştiinţa de import 
este falsă şi tendenţioasă având ca substrat tendința de exploatare 
a popoarelor agricole. Philippe C. Schmitter vorbeşte de viziunea 
metaforică a teoriei lui Manoilescu despre protecționism, care are 
„are un defect major” din cauză că nu are o teorie sociologică 
menită să explice şi mai ales să ajute la elaborarea soluţiilor politice. 


#3 Mihail Manoilescu, Forțele naţionale productive şi comerțul exterior. 
Teoria protecționismului şi a schimbului internaţional, traducere din limba ger- 
mană de Valeriu Dinu, Bucureşti: Editura ştiinţifică şi enciclopedică, 1986. 

4 Mihai Todosia, Mihail Manoilescu despre problemele dezvoltării com- 
plexului economic național din perioada interbelică. Contribuţia acestuia în do- 
meniul teoriei relațiilor economice internaţionale, studiu introductiv la Mihail 
Manoilescu, Forțele naţionale productive și comerţul exterior. Teoria protecţio- 
nismului şi a schimbului internațional, loc. cit., p. 21. 

5 Costin Murgescu, Mersul ideilor economice la români, vol. I, Bucureşti: 
Editura ştiinţifică şi enciclopedică, 1987, p. 413. 

“7 Philippe C. Schmitter, Reflexions on Mihail Manoilescu and the political 
consequences of delayed — dependent development on the periphery of Western 
Europe, în Social Change in Romania, 1860-1940. A Debate on Development in a 
European Nation, edited by Kenneth Jowitt, Berkeley: Institute of International 
Studies, University of California, 1978, pp. 117-173. 

Bănuim ca însuşi autorul a simţit această limită, iar lucrarea Rostul 
şi destinul burgheziei româneşti a încercat să o înlăture prin nume- 
roase reflexii sociologice şi politologice şi cuprinde chiar un pro- 
gram aplicat - corporatismul integral şi pur. Manoilescu a precizat 
de nenumărate ori diferența dintre corporatismul său și cel italian, 
însă susținea că numai prin corporatism era posibilă o aplicare a 
concepţiilor sale economice. După ampla analiză a corporatismu- 
lui, Philippe C. Schmitter desprinde concluzia că acesta nu este si- 
nonim la Manoilescu cu conceptul de „fascism” sau „represiv”, iar 
pe Manoilescu îl consideră „cel mai original şi stimulativ teoretici- 
an corporatist”. 

Manoilescu reprezintă tipul de om de ştiinţă, al tehnocratului 
care are un sistem de gândire şi soluţii pe care le doreşte a fi aplica- 
te. Pentru acest scop caută cadrul politic considerat benefic pentru 
aplicarea ideilor şi soluţiilor lui. Manoilescu nu este doar un speci- 
alist cu o concepţie aridă, el a făcut mult pentru diseminarea ideilor 
lui, a intrat în Agora, s-a expus criticilor şi chiar oprobiului public. 
De fapt orice studiu al său sau conferinţă trezea aproape instanta- 
neu reacții şi declanşa polemici acerbe, semn că ideile sale erau noi. 

Neoliberal în teoria şi politica economică, Manoilescu a creat o 
teorie unitară şi originală cu privire la protecționism şi schimburile 
internaționale, recunoscută rapid în mediile economice, politice și 
intelectuale internaţionale. Care sunt ideile ce au avut un ecou pu- 
ternic în rândul specialiştilor? Amintim unele dintre ele: lipsa de 
universalitate a teoriei costurilor absolute a lui Smith şi Ricardo, 
imposibilitatea realizării diviziunii şi schimburilor internaţiona- 
le, specializarea țărilor agricole şi participarea lor la schimburile 
internaționale, diviziunea internă şi internaţională pe criteriul be- 
neficiului naţional, achiziționarea directă, adică productivă şi nu 
indirectă - comercială, a bunurilor şi serviciilor necesare existenţei 
şi progresului lor, industrializarea tuturor țărilor lumii derivată din 

superioritatea intrinsecă a industriei față de agricultură, încuraja- 
rea, susținerea şi apărarea întreprinderilor şi ramurilor nou create 
printr-un protecţionism ştiinţific“. A fost promotor al liberalis- 
mului, al dezvoltării industriale printr-o politică protecţionistă, 
teză esenţială a Partidului Naţional Liberal. Cu toate acestea, din 
scrierile sale se desprinde o atitudine apăsat ostilă acestui partid. 
Evenimente politice în care s-a implicat savantul l-au făcut să ad- 
opte o poziţie de aspră critică faţă de liberali. Înainte de orice a 
cântărit acțiunea lui Manoilescu de a-l aduce pe tron pe Carol al 
II-lea, gest sancționat rapid, prin arestarea şi judecarea sa, la in- 
tervenţia guvernului I.I. C. Brătianu“*. Şi atitudinea faţă de Ștefan 
Zeletin, teoretician al Partidului Naţional Liberal, a pornit din ace- 
laşi resentiment privind avatarurile raporturilor sale cu liberalii. 
Cartea Rostul și destinul burgheziei românești poate fi considerată 
ca o lucrare împotriva teoreticianului liberalilor - Ştefan Zeletin 
şi împotriva lui I.I.C. Brătianu și Vintilă Brătianu, publicaţiile 
celui din urmă sunt supuse, nu de puţine ori, unui aspru rechi- 
zitoriu. Până la urmă, toate aceste consideraţii ce ţin de raportu- 
rile interumane au o mică relevanță asupra ideilor diseminate de 
Manoilescu, derivate, nu încape nici un dubiu, din viziunea sa de 
ansamblu asupra evoluţiei burgheziei românești. El recunoaşte ro- 
lul istoric al liberalilor români şi le apreciază obiectiv contribuţia la 
edificarea statului român modern, după cum vom observa mai jos. 
Manoilescu a urmărit elaborarea unui program industrial legitimat 


+77 Vasile C. Nechita, Introducere, în Mihail Manoilescu creator de teorie 


economică, loc. cit., p. 6. 

“8 Mihail Manoilescu, Memorii, vol. I, ediţie îngrijită, prefață, note şi in- 
dici de Valeriu Dinu, Bucureşti: Editura Enciclopedică, 1993, Partea a V-a, 
„Lupta pentru Carol: epoca eroică iunie-decembrie 1927”. Fiica lui Manoilescu 
a lăsat mărturie despre sentimentul ce l-a avut tatăl său din copilărie față de 
Partidul Naţional Liberal „în care vedeam întruchiparea răului”, Cf. Natalia 
Manoilescu Dinu, Schiţă sentimentală de portret, în Mihail Manoilescu creator 
de teorie economică, loc. cit., p.21. 

de o doctrină. Dintotdeauna el a văzut, în stat, instituţia fundamen- 
tală de edificare a unei industrii. Economistul român a sesizat, per- 
tinent, dificultățile întâmpinate de principala clasă socială capabilă 
să industrializeze - burghezia - de aceea căuta soluţii şi nu vedea 
decât implicarea statului în înfăptuirea actului de industrializare. 
Nu putem trece peste amănuntul nu lipsit de semnificaţie, anul 
apariției cărţii, 1942, când întreaga Europă era antrenată într-un 
război absurd şi pustiitor. Manoilescu, dintr-un spirit de oportuni- 
tate, a ținut să marcheze aderenţa sa la politică şi doctrina ce păreau 
în acel moment a câştiga teren în conflictul mondial. Cartea nu are 
nimic din spiritul politicii sau doctrinei naziste, acesta este adevă- 
rul oricât efort s-ar face pentru a se dovedi contrariul, dar este in- 
dubitabilă includerea artificială a unor consideraţii şi profeţii, care, 
cum spune un comentator al cărții, peste doi ani, adică în 1944, 
nu le-ar mai fi făcut“. Această lucrare s-a vrut să fie concomitent 
analiză şi mărturisire: „Este o interpretare şi spovedanie a epocii 
noastre” afirmă autorul în primele ei pagini. Pe de altă parte, el pre- 
cizează că prin obiectivitatea cu care explică evoluţia burgheziei ro- 
mâneşti cartea sa este o carte de ştiinţă dar o carte care nu se abține 
de la orice judecată de valoare: „nu poate exista gândire socială fără 
judecăţi de valoare”. Recunoaşte că stilul este didactic: „Lucrarea 
noastră este o cercetare a meritelor şi scăderilor burgheziei văzu- 
te pe canavaua ideii de naţiune. În judecarea burgheziei, ea oferă 
o alternare continuă de elogii şi de blamuri. Înfăţişează burghezia 
prodigioasă în exploatarea şi în mânuirea materiei, dar deficientă 
în compartimentele superioare ale sufletului omenesc: fecundă în 
economie, dar nesimţitoare în câmpul datoriilor sociale: străluci- 
toare ca cultură intelectuală, dar primitivă ca cultură sufletească”. 


°? I, Didilescu, Burghezia văzută de un economist, Ethos, nr. 1, 1944, p. 108. 


Mihail Manoilescu, Rostul și destinul burgheziei românești, Bucureşti: 
Editura Cugetarea - Georgescu Delafras, 1942, p. 11. 

2. Burghezia — categorie sociologică 


Manoilescu urmăreşte să clarifice noţiunea de burghezie, îna- 
inte de a discuta despre burghezia română şi aduce o contribuţie 
la descrierea şi definirea clasei burgheze. Un capitol întreg este 
consacrat noțiunii de clasă socială. Se recunoaște că acest concept 
„este unul din cele mai enigmatice şi mai discutate din sociologie”. 
În diferență de scepticismul exprimat față de posbilitatea definirii 
clasei sociale, Manoilescu crede că există o definiţie a acesteia. Face 
unele consideraţii interesante despre noțiunile sociale, care, după 
el, sunt „noţiuni nucleare”, ele descriind grupul social prin câteva 
trăsături esenţiale „întrunite cu o certitudine absolută numai de un 
anumit număr de indivizi. Aceştia formează nucleul colectivităţii, 
care constituie o noțiune socială precisă desemnată cu un anumit 
cuvânt”“!. Cu acest principiu metodologic, Manoilescu analizea- 
ză clasa socială. Mai întâi, clasa socială este văzută ca grup social 
permanent. Apoi, în noţiunea de clasă este inclusă ideea de durată 
şi de continuitate istorică. Clasa socială este un grup social ierar- 
hic datorită sentimentului trăit de membrii ei despre superioritatea 
şi inferioritatea lor sau a altora. Manoilescu afirmă că sentimentul 
ierarhiei este mai important pentru definirea claselor decât con- 
dițiile şi raporturile economice. Un alt element în definirea clasei 
este averea, moştenire ce se transmite de la o generaţie la alta, asi- 
gurându-se astfel continuitatea prin filiațiunea în interiorul acele- 
iaşi clase. Permanenţele psihice caracterizează clasele. Rezultă că 
în definiţia unei clase sunt următoarele elemente: situarea tuturor 
membrilor unei clase într-un strat orizontal comun, existența unei 
funcţii naţionale proprii şi supraprofesionale, corelaţia cu proprie- 
tatea, permanenţele psihice datorate predominării filiațiunii asupra 
adopţiunii la recrutarea de clasă. După descrierea trăsăturilor ei, 


481 Ibidem, p. 20. 

Manoilescu definește astfel această noțiune: „Clasa socială este un 
grup social durabil, constituit în mod predominant prin filiaţiune 
şi prezentând permanenţe de capacităţi şi concepții de viaţă, deasu- 
pra generaţiilor succesive”. 

Concentrându-şi investigația pe noțiunea de burghezie, exege- 
tul constată că şi ea nu este mai puţin controversată decât conceptul 
de clasă socială. Spre deosebire de alți autori, care discută despre 
burghezie corelat cu capitalismul, în viziunea lui Manoilescu bur- 
ghezia este considerată o clasă milenară. Mai puţin argumentat de 
către autor, acest concept are menirea de a dovedi istoria îndelun- 
gată a unei clase ce a transformat radical istoria în toate dimensi- 
unile ei. În Evul mediu burghezia ar fi fost în stare pură, apoi s-a 
asociat cu capitalismul şi mai târziu cu liberalismul. Cele trei rea- 
lităţi: burghezia, capitalismul şi liberalismul au apărut pe rând la 
epoci diferite. 

Manoilescu concepe burghezia ca o clasă socială ce a căpătat, 
în timp, trăsăturile şi funcțiile de organizatoare a celui mai pro- 
ductiv sistem economic. De aceea, nu este greşit a spune că teoria 
lui Manoilescu despre burghezie este una a dezvoltării în etape a 
acesteia. După cum vom constata, teza lui Manoilescu va fi combă- 
tută, dar nu credem că ea nu se justifică, dată fiind realitatea socială 
şi istorică. Burghezia a existat din secolul al XII-lea, şi ea a avut 
„un orizont economic pur comunal și s-a dezvoltat într-o ambianță 
politică medievală. Încă de atunci ea exercita funcţia organizării 
muncii şi producţiei”, funcţie ce se va menţine tot timpul şi va da 
distincţie burgheziei față de toate celelalte clase sociale. Susținerea 
vechimii în timp a burgheziei urmăreşte, neîndoielnic, un scop, 


“2 Ibidem, p. 34. (În Dicţionar de sociologie, coordonatori Cătălin Zamfir, 


Lazăr Vlăsceanu, loc. cit., clasa socială este definită ca „formă de stratificare 
în care apartenența la diferite grupuri sociale şi relaţiile dintre acestea sunt 
determinate în primul rând de criterii economice”, p. 99). 

“55 Ibidem, p. 44. 

anume să demonstreze existenţa unei burghezii româneşti pure cu 
funcţia de organizare a muncii şi producţiei. 

Într-o a doua etapă, afirmată în secolele XVI-XVIII, burghezia 
devine capitalistă când „a avut un orizont economic naţional şi s-a 
dezvoltat în ambianța politică a monarhiei absolutiste'. Capitalismul 
se afirmă ca o formă de producţie desfăşurată în raport de benefi- 
ciul proprietarilor de mijloace de producţie. În secolul al XIX-lea 
burghezia se asociază liberalismului, ea fiind burghezia liberală ca- 
pitalistă. Această burghezie a evoluat în ambianța politică a consti- 
tuționalismului democratic. Prin urmare, „Burghezia este o clasă 
socială aproape milenară a cărei funcțiune principală este organi- 
zarea muncii şi producţiei (întâi manufacturieră şi apoi a oricărei 
producţii) pe baza posesiunii instrumentelor ei. Aceste elemente 
originare şi nucleare ale noţiunii de burghezie au rămas constante 


de-a-lungul veacurilor”** 


. Burghezia capitalistă liberală reuneşte 
elemente eterogene şi suprapuse - cel burghez propriu-zis cu func- 
ţia de organizare a muncii şi producţiei manufacturiere peste care 
s-a suprapus elementul capitalist interesat de beneficiul întreprin- 
zătorului ca unic mobil al economiei şi separarea producătorilor 
în două clase distincte, şi elementul liberal caracterizat prin libera 
concurenţă și neintervenţia statului. 

Teza sociologului român se înscrie în controversa ce dăinuie de 
un secol şi jumătate cu privire la începuturile capitalismului. S-a 
mers până la a susține existența elementelor capitaliste în antichita- 
te. H. Pirenne a adus argumente de susținere a manifestării capita- 
lismului, încă din secolul al XII-lea, în unele din dimensiunile lui: 
întreprinderi industriale, speculaţii financiare, sisteme de credit**?. 
Exegeţi ai capitalismului K. Marx, M. Weber, W. Sombart acceptă 


484 Ibidem, p. 47. Nu este lipsită de interes neincluderea, în Dicţionarul de 
sociologie amintit, a termenului burghezie. 

1 H, Pirenne, Stage in the Social History of Capitalism, „American 
Historical Revue”, April, 1914, pp., 494-515. 

existența unor elemente capitaliste în diverse perioade istorice şi 
în diferite zone ale lumii, dar ei au stabilit că despre o societate 
capitalistă se poate vorbi numai după revoluţia industrială, facto- 
rul fundamental de promovare a producţiei capitaliste care a dus 
la creşterea neîntâlnită până atunci a produselor pentru piață şi la 
obținerea de profit, reinvestit în producţie. 

Ocupându-se de burghezia liberalo-capitalistă din secolul al 
XIX-lea, Manoilescu aminteşte de trei factori esenţiali ai evoluţiei 
economice: marile invenţii tehnice, expansiunea economică a țărilor 
industriale, presiunea demografică, toţi constituindu-se în elemente 
ale schimbării sociale. Pe baza lor s-au obținut realizări excepţionale 
în domeniul economic. Occidentul a cunoscut o înflorire economi- 
că fără precedent datorită stimulării permanente a producţiei orien- 
tată spre un consum cât mai ridicat: „Să munceşti mult, să produci 
pentru piaţă şi să exporți cu orice preţ în țări îndepărtate, căci altfel 
te așteaptă sărăcia şi foametea, iată care erau imperativele societății 
occidentale la finele secolului 19-lea și la începutul veacului al 20- 
lea”. Burghezia a răspuns la aceste sfidări, devenind astfel cea mai 
puternică clasă a societăţii. Burghezia a fost întotdeauna clasa care a 
organizat activitatea economică naţională de orice fel, inclusiv agri- 
cultura în care a introdus tehnicile activității industriale. 

Ca o sinteză a celor discutate despre această categorie socială 
Manoilescu conchide: „Burghezia este clasa socială constituită din 
familiile ai căror capi organizează şi dirijează munca şi producția 
naţională (burghezi propriu-ziși), precum şi din acei care realizea- 
ză cadrul şi condiţiunile necesare acestor activităţi, fie în afară, fie 
înăuntrul statului (pseudo-burghez). Burghezia este în mare mă- 
sură proprietara mijloacelor de producție”“”. Burghezia conduce 
munca şi producţia naţională şi are în proprietate mijloacele de 


* M. Manoilescu, op. cit., p. 51. 
47 Ibidem, p. 61. 

producţie. Aserţiune corectă, numai că este greu de acceptat noţi- 
unea de pseudo-burghezie, pentru că în realitate ea nu există. Este 
limpede că grupurile incluse în ceea ce numeşte Manoilescu „pseu- 
do-burghezi” aparțin clasei mijlocii. În concepția sa, clasă mijlocie 
este clasa care nu este nici burgheză nici proletară nici țărănească. 
Ea ar cuprinde pe auxiliarii direcţi ai burghezilor propriu-ziși — 
funcționarii comerciali şi industriali, apoi pe micii negustori, pro- 
prietarii mici de imobile, meseriaşi şi industriaşii mici, învățătorii 
şi preoţii de la sate. Fără să-l numească, Manoilescu utilizează în 
acest caz criteriul calificării asociat cu cel al nivelului de şcolari- 
zare. Clasa de mijloc ar fi alcătuită din profesiunile de calificare 
medie din mediul urban. Manoilescu apreciază că nu pot fi incluși 
în clasă mijlocie toți orășenii, deoarece în orașe sunt familii mici 
de agricultori. Clasă mijlocie este un amestec de elemente direct 
producătoare şi de elemente pur organizatoare şi chiar parazitare. 
Cu o viziune ușor reducționistă, autorul include în clasă mijlocie 
după ce exclude țărănimea și proletariatul industrial, familiile tu- 
turor acelor care ajută burghezia în orice mod la împlinirea misiu- 
nilor ei. Dar țărănimea şi proletariatul, cu toată rezistenţa lor față 
de burghezie direct şi indirect, datorită mecanismelor economice și 
sociale, ajută la afirmarea clasei burgheze. Mai este de observat că 
toată analiza claselor este realizată de Manoilescu prin raportare la 
burghezie în loc să aibă în vedere în primul rând activitatea desfă- 
şurată de fiecare clasă socială - cea economică şi socială. 


3. Evoluţia burgheziei româneşti 


Manoilescu schițează teoria burgheziei românești în faza ei de 
regenerare, dar nu evită a discuta despre condiţiile de naștere şi a 
identifica marile permanenţe şi constante ale burgheziei ca clasă 
organizatoare a producţiei. 

Criteriile de judecată a burgheziei româneşti sunt exprimate cu 
claritate: interesul integral al țării și interesul națiunii: „Burghezia, 
ca orice clasă, nu este decât o formaţiune socială cu datorii față de 
naţiune şi cu drepturi derivând din împlinirea acestor datorii” '*%8. 

Economistul şi sociologul român face un scurt excurs în isto- 
ria evoluţiei burgheziei româneşti. Din perspectiva sa, la începutul 
secolului al XIX-lea în arealul românesc exista o economie agrară 
în forme de producţie patriarhale. Românii au trecut de la un pa- 
triarhalism medieval traversând o eră individualistă burgheză şi s-a 
ajuns la un socialism pretotalitar. Precipitarea fazelor de evoluţie 
socială şi politică a dus la o dezvoltare a unui cadru politico-juri- 
dic modern. Manoilescu se înscrie în rândul exegeţilor ce recunosc 
regularitatea actului de ardere a etapelor evoluţiei sociale româneşti, 
ca principiu de construcţie socială. De aici a rezultat caracterul acce- 
lerat al modernizării româneşti, şi de aceea este de acord că procesul 
de evoluţie modernă a românilor a dat naştere unui decalaj față de 
acelaşi proces din Occident. Capitalismul comercial românesc nu a 
dezvoltat o burghezie bogată şi puternică şi nici nu s-a afirmat ca un 
spirit comercial autohton: „Astfel în mai puţin de un veac, de la 1829 
la 1918, România a «ars» toate etapele evoluţiei sociale şi economice 
într-un curs precipitat, care pare a nu-și găsi oprire şi răgaz”. 

Este curios pentru un analist ca Manoilescu să vorbească de 
România ca o ţară înapoiată: „Întocmai ca acei întârziaţi, care se in- 
struiesc la o vârstă înaintată, va trebui şi noi să facem «cursuri serale» 
de educaţie şi învăţătură burgheză”*” dovedind astfel, fără să vrea, o 
viziune occidentalo-centristă despre evoluţia noastră modernă. 

Atitudinea sa față de burghezia românească este contradictorie, 
pe de o parte, îi semnalează deficienţele, pe de altă parte, îi remarcă 


“55 Ibidem, p. 8. 
%9 Ibidem, p. 72-73. 
0 Ibidem, p. 74. 

realizările. El crede că burghezia românească şi-a îndeplinit mi- 
siunea economică în linii mari, fost prin excelenţă una urbană și 
centrată numai pe valorile urbane. În acest fel s-a creat un decalaj 
cronic între sat şi oraş: „tot ceea ce era tehnic și orăşenesc a trecut 
la noi înaintea a tot ceea ce era organic şi rural’, 

În caracterizarea burgheziei apelează la distincția lui Sombart 
între suflet şi spirit. Sufletul este dimensiunea constantă a unui po- 
por, partea tradițională şi rigidă exprimată la poporul român prin 
caracterul fatalist, conservator şi static: „Sufletul este frâna vieții 
economice”*?. Spiritul este marea variabilă a unui popor, partea 
novatoare şi mobilă, reprezentat la români de firea lor dinamică 
şi inteligenţa lor. „Spiritul este motorul vieţii economice, afirmă 
Manoilescu. Prototipul spiritului dinamic ar fi inginerul, iar cel al 
spiritului static, agricultorul. 

Spre deosebire de apologeţii burgheziei, cum este, de pildă, 
Zeletin, care pornesc de la ideea că există întotdeauna coincidență 
între beneficiul întreprinzătorilor şi beneficiul naţional, între pros- 
peritatea burgheziei şi cea a țării, Manoilescu vede evoluţia noastră 
modernă prin coincidenţa sau necoincidenţa intereselor private cu 
cele naţionale. Economia românească s-a dezvoltat datorită inte- 
reselor private ale burgheziei străine sau autohtone: „Adevăratele 
interese naţionale nu numai că nu au fost determinante, dar nici 
măcar nu au fost cunoscute exact, fiindcă de abia de-a-lungul în- 
tregului veac al 19-lea ne-am condus de ştiinţa falsă şi tendenţioasă 
a Occidentului”*”. 

Manoilescu a formulat explicaţia despre evoluţia burgheziei ro- 
mâneşti ca o consecinţă a schimbului internaţional, așa cum a dez- 
voltat-o în celebra sa carte, Teoria protecționismului și a schimbului 


*1 Ibidem, p. 77. 
*2 Ibidem, p. 78. 
3 Ibidem, p. 83. 

internaţional. Conform acestei teorii, industria este pivotul orică- 
rei dezvoltări capitaliste, deoarece ea are o superioritate intrinsecă 
asupra tuturor celorlalte activități economice. Industria este o acti- 
vitate economică de patru-cinci ori mai productivă decât agricultu- 
ra chiar în țările agricole. În industrie, datorită tehnicii, muncitorul 
obţine o productivitate mult mai mare decât muncitorul agricol 
din exploatarea pământului. Superioritatea industriei se menţine 
şi în regimul de protecţie. Această ramură economică determină 
îmbogățirea burgheziei dar şi a țării în ritm rapid. Manoilescu pro- 
bează eroarea tezei care argumentează necesitatea de a ne baza pe 
industria străină pentru că aceasta ne oferă produsele ei mai ieftine. 
Aceste produse ieftine nu pot fi compensate de români printr-un 
export al unei cantități de produse agricole, afirmă economistul. 
O agricultură primară produce extensiv cereale schimbate cu pro- 
dusele industriale importate. Acest schimb convenea numai bur- 
gheziei comerciale. Idee deosebit de actuală. Ce fac comercianții 
români de astăzi? Caută orice produs intern obținut cu muncă pu- 
țină şi în timp cât mai scurt - acesta fiind materie primă - pentru 
a fi exportat şi a obține un câştig imediat, fără să se aibă în seamă 
consecinţele nefaste prin crearea dezechilibrului economic intern. 

Manoilescu realizează prima sinteză românească a structurii 
burgheziei româneşti. În acest sens, examinează structura burghe- 
ziei româneşti. Aceasta este alcătuită din marii industriaşi, marii co- 
mercianţi, bancherii, marii agricultori, inginerii care exercită funcții 
economice private, economiştii care exercită funcţii economice pri- 
vate, rentierii ce provin din cele şase categorii. În categoria pseu- 
do-burghezilor intră inginerii aflaţi în servicii publice, economiștii 
aflaţi în servicii publice, avocaţii, medicii, universitarii, profesorii de 
liceu, funcţionarii publici înalţi, magistraţii, ofițerii, ziariştii, scrii- 
torii, artiştii, pensionarii şi rentierii din categoriile amintite. Rolul 
lor este de a constitui cadrul juridic, administrativ şi tehnic, necesar 

organizării muncii şi producției: „Propriu-zis pseudo-burghezii re- 
alizează un capital imponderabil, dar tot atât de necesar producției 


că şi capitalul material, constituit din instrumente concrete” 


. În 
secolul al XIX-lea elementele pseudo-burgheze erau în general su- 
prapuse burgheziei pentru că funcţiile statului erau realizate exclusiv 
de nobilime. Pseudo-burghezii sunt dependenţi de burghezie. 

Din datele statistice prezentate de autor rezultă numărul mic al 
reprezentanţilor burgheziei românești. Clasa burgheză se ridică la 
500 000 față de 20 milioane de români, adică 2,50% din întreaga 
populaţie şi a opta parte din populaţia urbană. Pseudo-burghezii 
reprezintă mai mult de 80% din totalul burgheziei. Trei sferturi din 
pseudo-burghezie exercită profesii finanţate de la buget. Concluzia 
investigaţiei statistice: „Burghezia românească stă în mod pre- 
cumpănitor în solda statului”. Sunt evidenţiate mari discrepanțe 
între prezenţa burgheziei în agricultură şi în sectorul industrial şi 
comercial, ceea ce îl determină pe exeget să afirme: „Agricultura 
noastră are un stat major extrem de redus, iar satele sunt aproape 
lipsite de orice conducere din partea burgheziei”. Pseudo-burghezii 
sunt prezenţi, în proporţie mai mare în oraşe. Concluzia investi- 
gaţiei sale statistice este extrem de interesantă: „România nu este 
o ţară de burghezi, dar este o ţară de proprietari [...]. Formula 
structurală a României este dar: proprietari mulţi, salariați puţini, 
burghezi rarissimi”*%. Nu este cazul să insistăm prea mult asupra 
acestei teze, care explică multe dintre procesele și fenomenele so- 
ciale că şi conduitele unor întregi grupuri sociale, politice şi cultu- 
rale românești. Aici stă motivaţia lui Manoilescu de a ne întoarce 
privirea mereu spre moştenirea proprie, în care se înrădăcinează 
realităţile sociale şi economice prezente. 


94 Ibidem, p. 57. 
5 Ibidem, p.111. 

4. Satul şi oraşul 


O contribuţie esenţială aduce Manoilescu la investigarea une- 
ia dintre cele mai complexe probleme sociale româneşti, satul și 
țăranul român. Prin această analiză exegetul se dovedește un pro- 
fund observator al vieţii sociale şi economice reale româneşti. 
Neînrobit unor teorii străine, el are curajul de a continua gândirea 
eminesciană despre starea țărănimii, şi caută explicații derivate din 
fapte, evenimente şi procese sociale autohtone. Dincolo de orice 
idealizare paseistă sau folclorizantă, savantul priveşte cu obiecti- 
vitate situaţia satului şi a ţăranului. Demonstrația lui gravitează, 
cum este firesc, în jurul burgheziei româneşti. Pe această clasă so- 
cială o face responsabilă pentru perpetuarea chestiunii ţărăneşti și 
a celei agricole. Burghezia a profitat, prin toate mijloacele, de sat, 
exploatându-l numai pentru propriile interese, ceea ce a adâncit 
prăpastia dintre mediul rural și cel urban. Evoluţia economiei ro- 
mâneşti nu a fost niciodată dictată de interesul naţional românesc 
în integralitatea sa: „acest interes a fost satisfăcut câteodată grație 
numai unor coincidenţe întâmplătoare dintre interesele burghezi- 


eişi acele ale națiunii” 


. Pe linia lui Eminescu, Manoilescu argu- 
mentează cum satele sunt asuprite de orașe prin mecanismul celor 
două elevatoare. Burghezia românească realiza un comerț inegal 
şi dezavantajos deoarece exporta produse agricole ale ţăranilor în 
contul plăţii importului. Satele au fost întotdeauna exploatate de 
către oraş prin mecanismul numit de autor „elevatorul direct”. Satul 
furniza produse agricole oraşului, fără că el să primească în schimb 
o contravaloare echivalentă de mărfuri. A doua cale de exploata- 
re numită „elevatorul indirect” este exportul românesc, alcătuit 
preponderent din produse ale satelor, cu care se plăteşte impor- 
tul românesc, destinat aproape în exclusivitate oraşelor. Cu cât era 


*7 Ibidem, p. 91-92. 

mai mare comerțul exterior cu atât mai mare era dezavantajul țării, 
susține Manoilescu. Importul realizat se făcea numai în interesul 
burgheziei şi astfel ea consuma mai mult decât producea: „Între 
interesul țării şi interesul burgheziei româneşti nu era - dacă so- 
cotim totul pe cadranul muncii - nici un paralelism. Burghezia se 
îmbogăţea rapid, în timp ce ţara în totalitatea ei se ridica mult mai 
încet, iar satele abia dacă făceau vreun pas înainte, în ciuda mun- 
cii lor din ce în ce mai intensive. În toată această fază interesele 
economice externe au fost și au rămas determinante pentru cursul 
economiei naționale. Ele dictau ce să exportăm, ele dictau ce tre- 
buia să producem, în funcţie de nevoile străinătăţii. Cum spunea 
aşa de plastic Eminescu, burghezia străină fixa care sunt «mărfurile 
întrebate»”"*, 

Manoilescu este îndreptăţit să susțină că străinătatea este un 
simplu intermediar care determină ca produsele satelor să fie uti- 
lizate în interesul exclusiv al orașelor: „Iată de ce se poate spune că 
progresul social în România se măsoară, în principal, după cât di- 
minuează exploatarea satelor de către oraşe, prin mecanismul celor 
două elevatoare”"”. Situaţia nu s-a schimbat nici după realizarea 
Unirii din 1918. Dacă faza comercială a fost o etapă de sacrificii 
pentru ţară - exploatarea permanentă a muncii naţionale româ- 
neşti, în faza industrială s-a evitat exploatarea exercitată pe calea 
schimbului internațional. Cu toate acestea, în România întregită, 
deşi prin împroprietărire se schimbase situația țăranilor, burghezia 
a continuat s-o exploateze prin camătă. Burghezia românească s-a 
afirmat în dauna scăderii calității vieții sătenilor şi nu prin renta- 
bilitate economică din activităţi organizate şi conduse de ea şi prin 
profitul obținut din acestea. Într-un studiu din 1926, Criterii sociale 
în finanțele publice, Manoilescu demonstra că din toate cheltuielile 

9 Ibidem, p. 88. 

bugetului de atunci 12% mergeau spre sate, şi 68% foloseau oraşe- 
lor5%, ceea ce explică totul despre istoria noastră modernă. Nu este 
vorba de simple speculaţii verbale, ci de realităţi crude generate de 
acest dezechilibru între cele două comunităţi umane. Și în acest 
caz, Manoilescu face o aplicaţie a tezelor eminesciene și le argu- 
mentează cu date economice. El nu a respins ideile marelui poet 
cum este, de pildă, aceea despre compensarea între sacrificii şi fo- 
loasele aduse de burghezie, ci le-a acreditat tocmai pentru că vizau 
fapte şi procese sociale indubitabile. Omul de știință Manoilescu 
nu a avut prejudecata ca textele eminesciene sunt doar expresii ale 
imaginarului poetic. 

Manoilescu a fost intens preocupat de starea socială şi econo- 
mică a țărănimii, conștient fiind de ponderea şi presiunea demo- 
grafică în toate planurile vieţii sociale româneşti a acestei clase so- 
iale. El a realizat ca nodul soluționării problemelor fundamentale 
ale țării stă în chestiunea țărănească. 

În conformitate cu principiul său metodologic al studiului de- 
calajului dintre agricultură şi industrie, Manoilescu observă cu 
luciditatea savantului: „În sectorul agriculturii se vădeşte în chip 
expresiv şi simbolic caracterul inorganic al economiei capitaliste”! 
şi prognozează: „Întregul viitor al burgheziei româneşti. depinde 
de gradul de pătrundere a oraşelor în sate şi de sporul de intimitate 
economică şi sufletească realizat dintre oraş şi sat”™™”. La noi există 
o chestiune țărănească, nerezolvată ci doar amânată. Avem aproape 
de două ori mai mulți țărani decât este necesar pentru o agricultură 
rațională. Soluţia este ca o mare parte a populaţiei țărănești să ple- 
ce din agricultură, ceea ce înseamnă o industrializare masivă, iar 
oraşul să devină productiv, înlăturându-se caracterul său parazitar. 


5% Ibidem. 
51 Ibidem, p. 127. 
52 Ibidem, p. 129. 

Pentru economistul român, civilizaţie înseamnă muncă mai multă 
pentru confort şi mai puţină pentru subzistență: „Situaţia agricul- 
turii noastre poate fi cuprinsă în formula sintetică: pământ bogat, 
utilaj sărac şi muncă rău plătită”*%, şi de aceea „...chestiunea țără- 
nească nu se poate rezolva la sate, ci numai la oraşe și prin oraşe”. 

Pentru că industria este calea certă de progres al întregii soci- 
etăţi, exegetului nu-i scapă realitatea ca industria românească s-a 
dezvoltat dezordonat, în lipsa unui plan naţional, şi nu în funcţie de 
nevoile românilor: „Ea a exploatat debuşeul pur orăşenesc creat de 
clasele mai înstărite ale colectivităţii româneşti şi a ajuns să acopere 
astăzi între 80-100% din nevoile acestei pături sociale. Dar ea nu a 
coborât încă din marile mase populare și ţărăneşti pentru ca să-și 
sporească în acest domeniu, însutit, posibilităţile ei [...]. Burghezia 
a încercat toate mijloacele ca şi după reforma agrară să trăiască mai 
departe parazitar, evitând de a recurge la soluțiunea - singura one- 
stă din punct de vedere social — de a produce cât mai multe mărfuri 
industriale şi servicii sociale efective, pentru că numai în schimbul 
acestora să capete produsele muncii satelor”**. Dezvoltarea satului 
o concepe ca pe un proces integrat în tipul de activitate europea- 
nă: „Numai o economie organizată după modelul european poate 
fi salvat țăranul din mizeria lui”, ceea ce înseamnă o reconstrucție 
internă a industriei naționale. 

Manoilescu examinează burghezia românească în diversitatea 
ei regională din perspectiva economică, așa cum G. Ibrăileanu a 
studiat spiritul critic în cultura română din cele trei mari provincii 
istorice. Exegetul constată că în Ardeal nu se poate vorbi, înainte 
de 1918, de o burghezie cu funcţii de organizare a muncii şi a pro- 
ducţiei, dar acolo a existat o clasă mijlocie de meşteşugari şi mici 
comercianți. Burghezia de aici a avut o evoluţie proprie fără legătură 

cu cea din Regat, desfășurându-se într-un cadru ostil și în lipsa unei 
elite naționale, dar s-a dezvoltat o burghezie bancară, aici ființând 
un mare număr de bănci. Țăranul ardelean fiind mai prosper este 
mai aproape de burghezie decât cel din Regat. El este mai econom. 
Ardelenii au îndrăzneala de a întreprinde şi de a emigra, ceea ce nu 
regăsim la românii din alte zone. Interesante considerații întâlnim 
despre Banat, caracterizat ca „o Muntenie mai serioasă şi un Ardeal 
mai fin”. Zona de sud-vest „poate servi, alături de Oltenia, ca un 
rezervor oportun pentru constituirea burgheziei româneşti de mâi- 
ne”. Manoilescu observă cum burghezia din Transilvania s-a recru- 
tat din rândul țăranilor şi de aceea: „Este aproape paradoxal că di- 
mensiunile burgheze ale sufletului românesc sunt mai dezvoltate în 
Ardeal decât în vechiul Regat”. În vechiul Regat, țăranii erau prea jos 
şi boierii prea sus pentru a se apropia de mentalitatea şi stilul de via- 
tă burghez. În Ardeal o țărănime bogată şi o intelectualitate strâns 
legată de ea sunt un mediu social favorabil virtuţilor burgheze*%. 


5. Funcţiile burgheziei 


Din punctul nostru de vedere, cel mai fecund este, ideatic, ca- 
pitolul consacrat funcţiilor burgheziei româneşti. Se întreprinde 
prima investigație românească asupra burgheziei concepută ca o 
clasă ce-şi asumă misiunea în numele întregii societăți sau al naţiu- 
nii. Prezentarea sistematică şi coerentă a funcţiilor burgheziei este 
o contribuţie excepțională la sociologia acestei clase şi la analiza 
proceselor de modernizare. Funcţiile ei decurg din misiunea me- 
nită a o avea această clasă: „Burghezia are o mare responsabilitate 
istorică. Ea întruneşte maximum de putere politică şi economică; 
dar puterea obligă. Ea posedă maximum de cultură şi orizont; dar 
luciditatea obligă. În sfârșit, ea atinge maximum de consumație; 

dar consumaţia obligă [...]. Burghezia are astfel maximum de pri- 
vilegii, între care şi cutremurătorul privilegiu al unor datorii sociale 
necomparabile cu acele ale altor clase”5%*. 

Manoilescu se crede îndreptăţit să judece burghezia româneas- 
că de la apariţia ei şi până azi în raport de modul cum şi-a îndepli- 
nit datoria sa față de naţiune. Acest criteriu se impune şi din reali- 
tatea că națiunea a fost un scop esenţial în toate actele colectivităţi 
românești. 

Pe lângă vechea ei misiune de a îmbogăţi țara şi de a-i organiza 
producţia, Manoilescu învesteşte burghezia cu alte două atribuţii 
economice în România reîntregită: românizarea vieții economice și 
fuzionarea economică a noilor provincii într-o singură unitate eco- 
nomică. Dacă în ce priveşte prima misiune presupunea declanşarea 
unor complicaţii ideologice şi etnice, unitatea economică națională 
era într-adevăr un obiectiv ce trebuia urgent atins. 

Manoilescu sesizează la fel ca alți autori români, de pildă C. 
Rădulescu-Motru, diversiunea îndemnului la muncă pornită din 
ideea că românii nu muncesc. Nu este greu de recunoscut clişeul 
ideologic, des repetat în epoca modernă şi contemporană a româ- 
nilor, anume că aceştia trebuie să muncească. Manoilescu disjunge 
între muncă şi organizare: „Nu cunoaştem o manifestare mai stu- 
pidă şi mai inutilă decât platonicul îndemn la muncă, care revi- 
ne atât de des în discursurile oficialilor noștri! [...] Adevărul este, 
dimpotrivă, că în România se muncește mult dar se munceşte rău 
și fără socoteală. Lozinca noastră nu trebuie să fie munca cu ori- 
ce preţ, ci munca individual inteligentă şi colectiv organizată. [...] 
O burghezie adevărată nu face elogiul muncii, ci pe acel al orga- 
nizării. Căci nota specifică şi misiunea în lume a burgheziei este 
[...] să organizeze”*”. Manoilescu cere o muncă bine organizată și 

eficientă, condiţie indispensabilă pentru progres, iar burghezia este 
îndrituită să aşeze relațiile de muncă pe acest temei. 

Dar, constată Manoilescu, există multe deficienţe în conduita 
clasei burgheze. Burghezia din România reîntregită şi-a îndeplinit 
misiunea sa economică mai puţin decât aceea din vechea Românie. 
Statul român s-a dezvoltat neprogramatic, discontinuu, incoerent, 
ceea ce reflectă neputința burgheziei de a administra țara într-o 
nouă situaţie etnică, politică, culturală şi economică. Deşi realizări- 
le industriale interbelice sunt mari, totuși ele nu se datoresc statului 
sau capitalismului român, ci jocului american de interese şi dez- 
voltate într-un mediu economic controlat de străinii din interior 
şi din afară. 

Autorul analizează fiecare funcţie economică a burgheziei: or- 
ganizarea comerțului extern şi intern, modernizarea producţiei 
agricole, rezolvarea chestiunii ţărăneşti şi reducerea presiunii de- 
mografice la sate, industrializarea, suprimarea exploatării satului 
de către oraş, agonisirea capitalului naţional, toate fiind misiuni ex- 
traordinare ce urmau a fi realizate în timp foarte scurt. Manoilescu 
concepea burghezia românească drept o clasă cu meniri istorice, 
obligată de a le realiza, conform formulei național-socialiste, după 
care „orice patron este însărcinat de naţiune ca să organizeze mun- 
ca şi să împlinească anumite funcțiuni de interes general”, Nu 
a mai fost nevoie. Un alt regim totalitar - cel comunist a distrus 
burghezia, iar misiunile amintite au fost preluate de acesta, şi le-a 
înfăptuit în bună parte cu mijloacele ştiute. 

Din scrierile lui Manoilescu rezultă limpede asocierea burghe- 
ziei de activitatea industrială. Industria este calea esenţială de afir- 
mare şi susținere a burgheziei. Prin industrie este posibilă dezvol- 
tarea modernă a unui popor. Fără să disocieze direct, Manoilescu 
înțelege prin burghezie clasa producătoare de industrie şi progres, 

dimensiuni ale modernizării. Discută despre virtuțile industriei în 
evoluţia economică şi în educarea comunităţilor naţionale, ea fi- 
ind şi o bază de cultură şi de educaţie spirituală: „Industria nu este 
numai cheia bogăției statelor moderne, dar este în același timp şi o 
mare şcoală a popoarelor. Nu poate să se ridice spre formule sociale 
superioare poporul care n-a făcut şcoala industriei”*?. 

Prin valorificarea potenţialului ei economic şi uman România 
are datele naturale pentru dezvoltarea industrială infinit superi- 
oare tuturor celorlalte țări sud-est europene, susține economistul 
român, dar acest obiectiv este realizabil numai dacă burghezia își 
îndeplineşte una din atribuţiile ei - destinarea celei mai mari părți 
din plusvalută pentru investiţii. Manoilescu cere burgheziei să răs- 
pundă astfel misiunii ei specifice — agonisirea, derivată mai ales din 
plusvaloare şi mult mai rar din salarii. 

Concordant cu viziunea sa despre mecanismele după care func- 
ționează relaţiile dintre țările capitaliste, Manoilescu discută despre 
ceea ce el numește prejudecata capitalului — acesta ar fi inimitabil 
şi deci țările fără capital ar trebui să se resemneze a primi mărfuri 
industriale din țările cu capital — teză falsă, apreciază Manoilescu, 
pentru că dimpotrivă, nu capitalul face industria ci industria face 
capitalul. Întrucât: „Capitalul iniţial al industriei este o forță nece- 
sară, dar numai o singură dată. [...]. Consumatorul este în orice 
caz acel care constituie capitalul fabricilor. Dacă consumă mărfuri 
naţionale, el ajută să se constituie şi să se reconstituie capitalul fa- 
bricilor naţionale; dacă consumă mărfuri străine, el ajută să se con- 
stituie şi să se reconstituie fabricile din străinătate”5!0. 

Manoilescu constată că burghezia românească consumă dispro- 
porționat de mult și serviciile aduse de ea colectivităţii naţionale nu 
pot compensa acest sacrificiu. Aidoma lui Eminescu, el remarcă 

nivelul foarte scăzut al productivităţii naţionale: „Caracteristica 
noastră naţională este mediocritatea, reaua calitate și lipsa de in- 
tensitate în tot ceea ce muncim, iar nu dezertarea absolută de la 
muncă. România nu cunoaşte nicăieri absolutul'”"!. 

Manoilescu ia în seamă ipoteza socializării generale. Dacă aşa 
cum se întâmpla în Rusia bolşevică, se transferă toate veniturile 
din plusvalută în folosul salariaţilor, rezultatul ar fi o îmbunătăţire 
a veniturilor salariaților abia cu 20%, dar din punct de vedere al 
socialismului ar fi absurd deoarece ar avea loc o deposedare a celor 
mulți în favoarea celor puţini, dat fiind ca numărul proprietarilor 
în România este de 3 ori mai mare decât al salariaţilor. Acelaşi lu- 
cru s-ar întâmpla şi cu socializarea tuturor veniturilor burgheziei, 
soarta maselor s-ar îmbunătăți cu 4%, de unde reiese ca partea din 
venitul naţional consumată de clasa burgheză este mică şi de aceea 
secretul ridicării economice a maselor nu stă în repartizarea egală 
a venitului naţional între toate clasele, ci într-o problemă de pro- 
ducţie - sporirea venitului național prin noi metode de muncă și 
organizare. 

Cât priveşte funcţiile sociale ale burgheziei, acestea sunt con- 
servarea socială, diminuarea exploatării între clase, micşorarea 
fricțiunilor între ele, îmbunătăţirea directă a vieții sociale, așadar 
un rol de regulator al vieţii sociale. Manoilescu argumentează fal- 
sitatea tezei susținută mai ales de Vintilă Brătianu, că burghezia 
românească a avut rol de solidarizare între clasele de jos şi cele de 
sus. Dimpotrivă, ea a promovat o despărţire gravă între boierime și 
țărănime, fiind din acest unghi alături de criticii burgheziei - juni- 
miştii şi socialiștii - care reclamau distrugerea de către burghezie a 
solidarităţii sociale tradiționale. 

La noi, afirmă Manoilescu, nu a existat o economie a profitului 
ci numai o economie a consumaţiei. După pacea de la Adrianopol 

s-a dezvoltat economia agricolă pentru profit. Burghezia comerci- 
ală a transformat proprietatea mare în întreprindere capitalistă și 
prin aceasta a introdus virtuţi, deosebite de ale boierilor şi țărăni- 
mii. Spiritul rural atât la boieri şi la țărani se distingea prin tradiţie, 
conformism şi concepție mistică a vieţii. Burghezul se caracteri- 
zează prin progres, individualism, concepţie mercantilă a vieții”. 
Revine ca un leit motiv ideea că burghezia luptă împotriva să- 
răciei şi a ignoranței, ea are misiuni importante în ridicarea țărăni- 
mii, dar nu şi-a făcut datoria față de această clasă. Același rol îl are 
burghezia în educarea muncitorilor. Manoilescu judecă atitudinea 
burgheziei față de cele două clase lucrative prin modul cum a răs- 
puns trebuinţelor acestora şi ajunge la concluzia că totul s-a redus 
la crearea unui cadru legislativ fără a mai acţiona pentru punerea sa 
în practică: „și în politica socială față de muncitori, ca şi în chesti- 
unea țărănească, apare permanentă latura spiritului românesc care 
socoteşte că legile pot face şi desface totul. Mania legilor, adora- 
ţia şi încrederea în legi, este nu numai un efect al culturii juridice, 
atât de răspândită la noi, ci şi o formă comodă de degajare în faţa 


unei responsabilități sociale precise?" 


„ Dar ce este mai grav rămâ- 
ne ignorarea fabricii acolo unde ar trebui să se asigure asistență 
muncitorească. 

Când discută despre modul cum se achită burghezia de misiu- 
nea de educare a tuturor categoriilor sociale, exegetul se exprimă 
într-un limbaj destul de critic: „Burghezia în general însă a fost de 
o nesimţire totală în ce priveşte pe micii producători şi comercianți 
din oraşe”, 

În analiza lui Manoilescu, un loc aparte îl ocupă studiul funcții- 


lor politice îndeplinite de burghezie. Se recunoaşte că în tot secolul 

al XIX-lea scena politică românească a cunoscut trei personaje co- 
lective- străinătatea, boierimea, şi burghezia. Poporul nu a fost decât 
un simplu spectator „care de multe ori nici nu înţelegea ce piesă 
joacă'5!5. Străinătatea a creat ambianța favorabilă pentru o nouă eco- 
nomie şi un nou stat românesc. Boierimea a creat statul. Statul a cre- 
at burghezia: „Iar burghezia, drept recunoştinţă, a mâncat pe boieri 
şi a confiscat statul”*!$. Burghezia este elita politică a României, ea 
îşi asumă dreptul exclusiv de a decide în viaţa publică. „Țara legală” 
a fost totdeauna o emanaţie exclusivă a burgheziei şi toate institu- 
tiile politice preluate din Apus au fost profitabile burgheziei: „Clasa 
burgheză care s-a înfiripat de pe urma instituţiilor economice şi po- 
litice de import, nu şi-a însuşit în fond spiritul acestor instituțiuni, 
dar este cert că a folosit enorm de pe urma lor. Dacă nu a existat o 
adaptare sufletească ideală, a existat în schimb acea formă strânsă, 
precisă şi solidă care este adaptarea prin interes”. 

Burghezia este clasa cea mai productivă şi cea mai cultă, însă 
ea nu a fost astfel dintotdeauna: „În toate țările burghezia la în- 
ceputurile ei a trăit din anumite privilegii şi monopoluri. La noi, 
aceste privilegii i-au fost acordate direct de stat”. Statul este cel mai 
mare consumator al industriei româneşti şi protector al industri- 
ei. El este şi patron și mare întreprinzător: „Bugetul apare astfel 
ca instrumentul cel mai puternic de susținere a burgheziei și de 
garantare a privilegiilor ei”. 

Alte două funcţii importante - organizarea şi administrarea 
statului stau în atenția exegetului. Atribuţiile acestea s-au con- 
cretizat în alcătuirea unei birocraţii şi a unui mare număr de legi: 
„Pentru român a organiza pe hârtie, în texte şi paragrafe, este una 
din cele mai mari voluptăţi. Statul român a fost construit, dacă nu 

ca un castel de cărţi de joc, în orice caz ca unul ridicat din teancuri 
de coduri [...]. Această «epocă eroică» a construcţiunilor pe hâr- 
tie a statului românesc a dat naştere unei birocraţii formidabile”*!8. 
În România administraţia este centrul de inițiativă şi de acţiune 
pentru orice domeniu al vieţii sociale. Mai mult, ea s-a impus cu 
formele occidentale în conștiința şi conduita românilor. 
Manoilescu crede în rolul burgheziei de educare politică a na- 
țiunii. Întrucât burghezia a creat la noi instituţiile liberale îi revi- 
ne misiunea dificilă de a forma spiritul civic. În trei direcţii mari 
trebuia să se dezvolte activitatea politică a burgheziei: doctrinară, 
organizare şi disciplinarea grupurilor politice, realizarea unui con- 
ținut sufletesc în instituţiile politice importate. Autorul se opreşte 
la fiecare dintre aceste direcţii. Ce constată? În ce priveşte perspec- 
tiva doctrinară, stabileşte că de fapt nu avem doctrine politice: „La 
intelectualii români nu există pasiunea doctrinară, ci numai aceea 
a cotidianului politic; preocuparea politică a burgheziei se redu- 
ce la eternul «când pleacă guvernul», «cine vine» şi la meschinele 
probleme de remaniere în personalul guvernamental. Ca gândire 
socială burghezia este mai mult decât inferioară; singurii intelectu- 
ali care au reprezentat la noi o doctrină socială și politică serioasă 
au fost socialiștii”. Dintre toţi oamenii politici ai vechii Românii 
cei mai slabi doctrinari au fost liberalii. Toate marile personalități 
ale culturii au fost situate în afara şi împotriva partidului liberal. 
Aceeaşi sărăcie doctrinară se întâlneşte la conducătorii politici, iar 
când aceştia au avut idei le-au luat direct din străinătate. Așa se 
explică de ce partidele de guvernământ nu au avut o ideologie cla- 
ră, pentru că nu se regăsea în lucrări de doctrină, ceea ce a deter- 
minat să nu se poată da un răspuns la întrebarea ce este doctrina 
conservatoare sau ce este liberalismul. Chestiunea stăruie și astăzi 

când cei care se consideră continuatori ai celor două partide nu ştiu 
foarte exact ce au fost cele două doctrine, aducând permanent ca 
argument teze ale doctrinelor universale. Manoilescu pune o ches- 
tiune de maximă relevanță pentru complinirea doctrinarului şi a 
acționalului în politica românească. Trebuie spus că marile noastre 
momente istorice din epoca modernă nu au avut sorgintea în pro- 
iecte teoretice, adică într-un fond doctrinar din care să se extragă 
strategii, alternative de conducere și organizare a unor procese noi. 

Manoilescu prezintă sociologic, mecanismele de funcționare 
a procesului de dezvoltare modernă a țării. Dacă burghezia prin 
definiţie este independentă, la noi ea s-a remarcat prin obedien- 
tă faţă de instituţiile de stat, din cauza puterii economice slabe. 
Exponentul burgheziei a fost Partidul Liberal, partid care a căutat 
să aibă control asupra statului, şi astfel să propulseze burghezia în 
instanțele de conducere statală: „Liberalii au instituit şi au culti- 
vat în țara aceasta, cu o artă extraordinară aservirea prin materie. 
Instituţiile create de dânşii vizau toate punerea marii burghezii — 
prin mecanismul intereselor - sub conducerea centrală a partidului 
liberal”. Exegetul recunoaşte rolul Partidului Liberal în discipli- 
narea păturii conducătoare: „Căci era pentru prima oară - după se- 
cole - când o mare parte din clasa conducătoare cunoştea o formă 
oarecare de disciplină socială”. 

Boierii au avut securitatea materială garantată iar independenţa 
lor a fost o cauză permanentă de anarhie politică. Independenţa 
prea mare a boierimii a avut efecte negative asupra stabilității dom- 
niei şi a țării. Exponenţii lor sunt reprezentanții partidului conser- 
vator: „Netemându-se de mase, neumilindu-se în fața Coroanei, 
conservatorii au fost în toate clipele mari, depozitarii neînfricaţi ai 
instinctului naţional”"?!. 

6. Naționalismul 


O analiză a rolului şi destinului burgheziei nu putea fi comple- 
tă fără examenul unui fenomen asociat burgheziei: naționalismul. 
Manoilescu crede că naționalismul european s-a născut şi a evoluat 
împreună cu burghezia liberalo-capitalistă. Naționalismul burghe- 
ziei liberalo-capitaliste a împărţit Europa în comunități de interese 
adverse şi inamice. Exegetul pune declanşarea celor două războa- 
ie mondiale pe seama acestui naționalism. Prin urmare acest tip 
de naționalism nu se mai justifică. Astăzi naționalismul burghez 
este depăşit de naționalismul totalitar. Naționalismul devine scopul 
suprem, iar burghezia este unul din mijloacele prin care acesta îşi 
realizează idealurile sale. Burghezia va fi susținută exact cât cer in- 
teresele comunităţii naționale: „Naționalismul totalitar — şi numai 
acesta - va supraviețui secolelor viitoare”*?. Asemenea afirmaţii 
apodictice sunt departe de îndoiala metodică şi de prudenţa, ca- 
racteristici intrinseci ale omului de ştiinţă, de care Manoilescu nu 
ține seama de această dată. 

Manoilescu vorbește de naționalismul economic românesc. 
Acesta înseamnă lupta externă a întregii economii interne împo- 
triva intereselor economice ale străinătăţii şi lupta de cucerire, pe 
seama românilor, a poziţiilor economice hotărâtoare. În contextul 
epocii, autorul dezbate o chestiune controversată, românizarea 
economiei româneşti. Să spunem, că această cerinţă a interesat pe 
o bună parte din istoricii, economiştii, scriitorii şi antropologii ro- 
mâni de-a lungul unui veac. A existat o realitatea socială indiscu- 
tabilă - prezenţa unui număr mai mare de agenţi economici străini 
decât numărul românilor. După încercări nenumărate, Manoilescu 
se crede îndreptăţit să vorbească de eşecul românizării burgheziei. 
Îi impută burgheziei liberale toate nereuşitele societății româneşti. 

Deşi ar fi avut la dispoziţie permanent mecanismele statului prin 
birocraţia lui economică şi neeconomică, burghezia liberală a 
adoptat o politică falimentară. Nu uită să menţioneze ajutorul dat 
străinilor din țară de Banca Naţională, cunoscut din propria expe- 
riență de guvernator al acestei instituții fundamentale. Şi evident, 
nu trece peste Partidul liberal, care nu ar fi lucrat pentru întreaga 
burghezie românească, din care motiv nu s-ar fi bucurat de inte- 
resul întregii intelectualități. Manoilescu dă vina pe statul român 
pentru nefavorizarea elementului economic românesc, remarcând, 
în același timp, inabilitatea şi mediocritatea conducătorilor econo- 
miei naționale. 

Inconsecvenţa lui Manoilescu se dovedeşte atunci când cere ro- 
mânizarea pentru toți străinii, dar vorba lui, românii nu cunosc ni- 
căieri absolutul, deci nici în cazul relaţiilor interetnice, pentru că el 
însuși apreciază cum românizarea trebuie să ia în seamă o excepţie, 
comunitatea națională germană, această fiind egală în drepturi cu 
comunitatea naţională română, încă un argument despre manifes- 
tarea unui anumit oportunism detectabil în scrierea sa. 


7. Rolul şi valoarea instituţiilor 


S-a discutat şi se discută în spaţiul public românesc despre im- 
pactul societății româneşti cu instituţii moderne. Contactul direct 
al oamenilor cu instituţiile a relevat disfuncționalităţi ale acestora, 
derivate din neaderenţa lor la trebuinţele concrete ale românilor. 
Faptul acesta a fost explicat prin caracterul străin al instituţiilor, 
detașabile de particularităţile psihologiei etnice românești. 

Manoilescu aduce o altă perspectivă de analiză. El crede că 
necesităţi economice au dus la adaptarea multora dintre instituţi- 
ile politice şi culturale occidentale, în temeiul unei selecţii: „Toate 
celalte instituţii liberalo-burgheze - care au fost atribuite exclusiv 

intereselor capitaliste - n-au avut nici un fel de legătură cu nevoile 
economice”, Reorganizarea administrativă, organizarea satului 
sub formă de comună, modernizarea Codului penal nu s-au pro- 
dus din motive economice, dar sau datorat unor factori ideologici. 
Doar Codul comercial, căile ferate şi porturile, camerele de comerţ, 
bursele, legile de liberalizare a comerţului şi sistemul metric au fost 
create direct „de interesul economic apusean”. 

În transformarea rapidă a instituțiilor româneşti a dominat spi- 
ritul francez „prin definiţie ideologic şi cu tendințe de prozelitism”, 
cum îl defineşte autorul. Între spiritul francez și cel românesc ar exis- 
ta similitudini clare: „Acest spirit francez a triumfat pentru că era 
de fapt şi spiritul nostru, totdeauna gata să dea precădere motivelor 
ideologice şi să facă dovada unui perfect mimetism instituțional!” 
Capitalismul occidental a influențat numai un număr mic de insti- 
tuții economice, tehnice şi juridice care atingeau interesele sale şi a 
susținut manifestarea libertăţii numai în economie. Politic, capitalul 
străin urmărea ca ordinea să domnească în Principate. 

În diferenţă de junimiști şi de socialişti, Manoilescu nu ia în cal- 
cul rolul decisiv al instituţiilor în modernizarea economică: „Nu pe 
calea instituțiunilor, ci pe calea jocului de interese s-au produs o se- 
rie de transformări profunde în economia românească, fără să ţină 
seama că din acelaşi areal occidental s-au transmis influenţe dintre 
cele mai diverse, concretizate, inclusiv în economie, în instituţii 
politico-juridice. Manoilescu se află într-o profundă contrazicere 
când susţine că nu instituţiile au determinat prefaceri esenţiale în 
economie, dar revine des la aserțiunea despre rolul statului în susți- 
nerea burgheziei. Or, nu putea un stat medieval să propulseze bur- 
ghezia ca o clasă fundamentală în societate, de unde divorţul dintre 
stat şi societate, semnalat de Maiorescu, Eminescu şi Caragiale. 

Analistul recunoaşte semnificaţia reală a conţinutului sufletesc 
în instituţii. Manoilescu consideră că problema instituțiilor de im- 
port are două aspecte: 1. problema generală a valorii educative a 
instituţiilor; 2. problema particulară a valorii şi oportunității insti- 
tuțiilor de import în țările înapoiate. Este delimitată o problematică 
generoasă de studiu al proceselor de dezvoltare modernă prin di- 
mensiunea psihologică a instituţiilor. Autorul se mulțumește, nici 
nu avea altă alternativă, cu scurte consideraţii ce au menirea de a 
argumenta necesitatea instituţiilor în câmpul social şi politic româ- 
nesc. De aceea, pentru Manoilescu este limpede că societatea ro- 
mânească a fost revoluţionată de sus în jos. Revoluţia instituțională 
s-a făcut în acelaşi timp pe două planuri: ideologic şi economic. 
Instituţiile sunt instrumente de continuitate şi de stabilitate socială, 
prin care se exercită în mod permanent influența educativă a elitei 
naţionale asupra maselor. 

În ce priveşte oportunitatea instituțiilor de import, acestea „sunt 
în general suspecte de inadaptabilitate”*%, pentru că este prea mare 
decalajul dintre exigenţele lor şi starea moravurilor, încât opera lor 
de educaţie devine imposibilă, şi el cere un anumit criticism raţio- 
nal şi măsurat faţă de instituţiile şi ideile de import. 

Solidar cu E. Lovinescu privind modul de a discuta despre 
evoluţia noastră modernă, i se alătură în cererea acestuia de a 
se face un inventar al instituţiilor trecutului, întrucât el crede, 
spre deosebire de istoricul literar, că acestea au existat şi pot fi 
repuse în acțiune. El însuşi dă ca exemplu breasla, instituţia tra- 
dițională care a salvat pe meseriaşii români în fața influențelor 
străine. Manoilescu exprimă o atitudine normală față de impactul 
cu instituțiile moderne şi precizează că trecerea de la formal la 
calitativ nu este specifică doar românilor. Funcționarea repeta- 
tă şi continuă a oricărei instituţii duce cu vremea la o adaptare 

automată între scopul și spiritul său, între ea şi conținutul sufle- 
tesc al oamenilor”. 


8. Elitele româneşti 


Deosebirea între liberali şi conservatori privind căile de moder- 
nizare a țării este pusă de Manoilescu pe seama diferenţei dintotdea- 
una de nivel sufletesc şi cultural dintre ei. Şi aici se poate recunoaște 
eterna antiteză dintre tipul estetic şi reacționar, specific conservatori- 
lor, şi tipul politic şi revoluționar - caracteristic liberalilor. 

Manoilescu îşi pune îndreptăţit întrebarea dacă burghezia ro- 
mânească este o elită, interesat fiind de organizarea şi conducerea 
instituțională, cu deosebire cea de la nivel statal. El socotește că eli- 
ta, prin însăși natura ei, trebuie să cumuleze toate funcţiile de con- 
ducere, în toate sectoarele de activitate naţională, dar urmare a unei 
selecţii şi circulații a elitelor. Din analiza comparată a burgheziei 
româneşti cu burghezia franceză, germană şi americană constată 
„deficitul de responsabilitate” al burgheziei româneşti. 

O elită adevărată este numai aceea care împlineşte în acelaşi timp 
funcţiile de conducere în toate cele trei sectoare fundamentale ale 
societăţii: funcția politico-militară, funcţia economico-socială şi cea 
culturală. Există o solidaritate a acestor funcţii esenţiale care consti- 
tuie conducerea unei societăți. Elita oricărei țări, îndeplinind aces- 
te funcții, trebuie să potenţeze toate virtuțile existente ale maselor 
- munca, disciplina şi vitejia — transformându-le în forţe naționale 
efective - forța economică, forța politică şi forța militară. Funcţia 
devenirii sociale, funcţie voluntară, necodificată şi neremunerată, 
după cum o descrie Manoilescu, aparține elitei, şi este îndeplinită 
de marii originali şi îndrăzneţi, creatori de idealuri. În evaluarea eli- 
telor el enunţă principiul economiei forțelor - un om competent nu 

trebuie să îndeplinească niciodată o funcţie inferioară propriei sale 
valori, iar societatea este obligată să se organizeze pe acest temei. 

Cu toate accentele critice, Manoilescu recunoaște meritele elitei 
româneşti în edificarea statului român modern: „La începutul vea- 
cului al 19-lea, când nu exista nici conștiință naţională nici vreo ar- 
mătură de stat românesc, elita a înţeles că cea mai mare urgenţă era 
cultura. Fa trebuia să-i dea poporului conştiinţa unităţii sale şi tot 
ea trebuia să pregătească organizarea tehnică a aparatului modern al 
statului; cultura însemna atunci prezentare în fața lumii şi forța”. 
Toată activitatea pentru cultură s-a desfășurat pe două linii. Prima 
- descoperirea în istorie, în filologie şi în folclor a elementelor origi- 
nalităţii româneşti menite să afirme în fața lumii ființa noastră naţi- 
onală”%. A doua - faza tehnică, include toate cunoștințele care facili- 
tează constituirea statului şi dezvoltarea vieţii materiale a societăţii. 
„În fruntea acestora a stat ştiinţa juridică care a avut un rol obsedant 
de-a-lungul veacului al 19-lea, servind la construcţia, prin texte şi 
paragrafe, a tuturor instituţiilor noastre, conchide Manoilescu. 

Ce s-a întâmplat cu burghezia românească? Manoilescu crede 
că aceasta a înţeles de mult nevoia de a dispune conducerea în toate 
marile sectoare ale vieţii naţionale, dar un asemenea obiectiv nu a 
fost atins niciodată. Numai funcția militară a fost împlinită exclusiv 
prin burghezia românească. Funcţia politică şi cea culturală au fost 
penetrate de elemente evreieşti, iar viața economică a fost în mică 
măsură în mâna românilor. Burghezia românească nu va fi o elită 
până când nu va câştiga rolul conducător în toate aceste sectoare de 
acţiune socială, şi de aceea nu este încă elită naţională. 

Pentru observatorul vieții româneşti se desprinde faptul anu- 
lării principiului autorităţii naturale, a acelei autorităţi care nu are 


5% Ibidem, p. 393. 

58 Aceeaşi idee a afirmat-o un antropolog norvegian în deceniul 10 al 

nevoie de teorii ca s-o justifice şi nici de sancţiuni ca s-o impuie, cu 
deosebire de când boierimea a dispărut ca funcţie naţională și so- 
cială, şi odată cu adoptarea votului universal. Manoilescu crede că 
poporul nu vede în burghezie un model al perfecțiunii. Recunoaște 
superioritatea absolută a burgheziei româneşti în cultură și în în- 
drăzneală, dar cultura singură nu este suficientă pentru a o califica 
drept elită şi deci o clasă conducătoare. Calitățile sufleteşti definesc 
categoria socială a aleşilor. Burghezia românească nu are psiholo- 
gic o superioritate absolută și nici măcar una relativă în comparaţie 
cu masele. Burghezia n-are generozitate, n-are ţinută, nu are mai 
ales caracter: „Nimic nu califică mai penibil mediul nostru cultural 
decât oportunismul fără limită, care se vădeşte la fiecare pas, chiar 
în aprecierea valorilor pur intelectuale”. 

Superioritatea absolută, ca şi cea relativă, a unei clase conducă- 
toare este determinată de un proces sistematic și continuu de selec- 
țiune. Se constată că în burghezia românească se intră prea uşor. O 
familie stabilită în burghezia românească prin meritele unei gene- 
rații nu-şi păstrează decât rar filiațiunea în cadrul aceleiași profe- 
siuni””. Principiul dinastic atât de fecund în familiile burgheziilor 
occidentale, este rar operant la români. 


9. Statul 


Am, amintit de mai multe ori despre acreditarea de către 
Manoilescu a rolului statului în formarea şi dezvoltarea burgheziei 


5 M. Manoilescu, op.cit, p. 280-281. 

50 Manoilescu sesizează un fapt de importanță deosebită în evoluţia socie- 
tății capitaliste, anume durata capitalului cultural și ereditar, idee care peste ani va 
fi enunțată şi de istoricul francez F, Braudel. Printre condiţiile de dezvoltare a ca- 
pitalismului, Braudel enumeră o economie de piaţă bine structurată, longevitatea 
în cadrul acelorași familii și acumularea capitalului în interiorul lor, funcționarea 
pieţei mondiale şi practicarea comerţului la distanță, F. Braudel, Jocurile schimbu- 
lui, I-II, traducere şi postfață de Adrian Riza, Bucureşti: Editura Minerva, 1985. 

românești. El discută despre existența unei crize a liberalismului şi 
a capitalismului, cu efectul cel mai important - erodarea statutu- 
lui burghez. O dată cu primul război mondial s-a accentuat criza 
de expansiune a capitalismului. De a-lungul secolului al XIX-lea, 
burghezia reuşise să asigure popoarelor europene o prosperitate 
crescândă prin deschiderea continuă de noi debușeuri, datorită 
aservirii economice a tuturor țărilor semicivilizate. Fenomenul 
dominant al timpului nostru este descentralizarea industrială a lu- 
mii. Burghezia nu mai reușea să asigure prosperitatea națională. 
Prăbuşirea liberalismului, ca principiu general economic şi politic, 
nu înseamnă și prăbușirea întregului edificiu social. 

După ce teoretizează revenirea la forme sociale vechi pe princi- 
piul evoluţiei în spirală, Manoilescu afirmă: „Astăzi forma superioa- 
ră de întoarcere a istoriei se cheamă totalitarism. [...] Victoria statu- 
lui - reprezentând comunitatea națională sub conducerea celor mai 
buni - asupra forțelor capitalismului liberist, a fost cea mai frumoa- 
să izbândă pe care a repurtat-o vreodată ideea de naţiune asupra 
egoismului de grup social”. Se va ajunge prin statul corporatist la 
dematerializarea progresivă a mobilelor economice ale burgheziei și 
la înlocuirea beneficiului material prin bucuria de a realiza izbânzi 
economice, idee dacă nu similară, cel puţin comparabilă cu teza 
marxistă despre organizarea societății comuniste pe principiul de 
la fiecare după capacităţi fiecăruia după nevoi. Ce ar însemna bucu- 
ria de realizări economice, dacă nu activitate desfășurată dincolo de 
motivaţia strict materială? Manoilescu neglijează specificul naturii 
umane orientată de aspirații, idealuri şi motivații, cu toate că în altă 
parte recunoaşte rolul lor. S-a dovedit cu prisosinţă că, din cauza 
limitării libertăţii de opţiune, nici un regim totalitar nu a rezistat. 

Deşi a afirmat direct, fapt recunoscut de exegeţi de ai săi, de- 
osebirea dintre concepția sa despre corporatism şi alte viziuni 


51 M. Manoilescu, op. cit., p. 328. 

despre aceeaşi chestiune, totuși în Rostul și destinul burgheziei 
româneşti face trimiteri la tipul german de corporatism. Se înțe- 
lege, departe de noi de a-l eticheta pe economistul şi sociologul 
Manoilescu drept ideolog fascist sau nazist. Trebuie spus că savan- 
tul român, cu toate aspiraţiile sale politice, nu a aderat, în planul 
acțiunii, la ideologia fascistă. Teoretizarea corporatismului, care 
se întâlneşte în unele privințe cu doctrinele fasciste, nu se supra- 
pune acestora. Nu este mai puţin adevărat, Manoilescu amestecă 
analize ştiinţifice excepţionale cu aserțiuni ideologice, unele de o 
rară precaritate. 

Ce înţelege Manoilescu prin corporatism? Un mod de organi- 
zare menită a duce la creşterea economică, şi pe această bază, a 
prosperității fiecărei naţiuni: „Formula fundamentală de organiza- 
re — oricare i-ar fi numele şi deosebirile de nuanţe de la țară la ţară 
- este corporatismul”*?. Această formă de structurare a puterii sta- 
tale vine după epoca de expansiune a industrialismului occidental 
ce a avut ca efect acumularea de bogății de către ţările industriale 
şi sărăcirea cronică a ţărilor neindustrializate. Autorul Secolului 
corporatismului concepe regimul corporatist ca unul totalitar cu 
misiunea de a realiza un control al preţurilor, salarii controlate, sta- 
bilitatea prețurilor interne, impozit, toate fiind mijloace de asigu- 
rare a progresului economic. Totalitarismul care stă deasupra par- 
tidelor şi a claselor este urmarea logică a naţionalismului victorios: 
„Statul totalitar apare astfel drept cea dintâi încorporare politică 
sinceră şi adecvată a naţiunii”. Corporatismul îngăduie o organi- 
zaţie pluriformă şi specifică fiecărei țări cu diferențieri şi particu- 
larităţi care să țină seama de tradiţiile şi de geniul fiecărui popor, 
afirmă Manoilescu. Diferenţa dintre un regim socialist şi unul de 
economie totalitară este că în primul conducătorii industriei sunt 
funcţionari numiţi de stat, pe când în al doilea proprietarii sunt 

selectaţi prin ereditate şi prin capacitatea fiecăruia de a se menţine 
în fruntea întreprinderii moştenite. 

Vorbind despre viitorul burgheziei româneşti, Manoilescu for- 
mulează cerința necesară a elaborării unor prognoze întemeiate ști- 
ințific: „Nu poţi fabrica după propria închipuire o societate care să 


trăiască şi să dureze” 


, iar mai departe scrie: „Destinul burgheziei 
româneşti nu poate fi înfățișat nici ca o prognoză precisă, nici ca o 
viziune mistică. Ştiinţa nu o face posibilă pe cea dintâi şi nu o îngă- 
duie pe cea de a doua”. Oamenii au interese, idealuri proprii şi le 
vor realizate aşa cum vor ei. Cu toate aceste precaţiuni, Manoilescu 
nu ţine seama permanent de ele. 

Previziunea evoluţiei burgheze este determinată de sincronism 
şi interdependenţă. Savantul român concepe dezvoltarea României 
numai în relaţie cu Europa, aşa cum s-a întâmplat în toată epoca 
noastră modernă: „pe cale să se producă şi de data aceasta, cum s-a 
produs de atâtea ori în ultimele două veacuri, între dezvoltarea so- 
cială, economică şi politică a lumii şi aceea a noastră'*%. Din acest 
punct de vedere, Manoilescu poate fi considerat promotor al struc- 
turilor europene. Viziunea sa nu se axează pe un autarhism econo- 
mic, dimpotrivă se detaşează prin realismul ei. În aceeaşi direcție 
ca şi Lovinescu, el afirmă fără echivoc: „Este copilăresc să se presu- 
pună astăzi ca o țară ca România poate să aibă o dezvoltare socială 
şi economică absolut autonomă”. El crede că se va crea la noi un 
dinamism economic aşezat pe proprietatea privată, „dar desprins 
de acel egoism feroce şi de acea îngustime de minte care caracte- 
rizează burghezia”. Sfârşitul celei de a doua conflagrații mondiale 
îl prevedea a fi unul al unui început de organizare a structurilor 


europene: „Războiului nu-i va urma o etatizare, ci o reprivatizare 

54 Ibidem, p. 349-350. 
555 Ibidem, p. 350. 
55 Ibidem, p. 351. 

a economiei. Pe scară europeană organizarea economiei se va face 
prin cartele internaţionale şi prin planuri generale europene”. 
Statele europene vor consimți la unele sacrificii aparente sau reale 
ale libertăţii lor, pentru a realiza o formă superioară de organizare 
continentală. În locul naţionalismului burghez și capitalist, susține 
Manoilescu, se va afirma naționalismul totalitar născut din înţe- 
legerea pentru noua Europă şi sortit a realiza concordanța dintre 
interesele naţionale şi cele europene. 

În ceea ce priveşte România, aici se va instaura un stat care va 
schimba relaţia sat-oraș în sensul realizării echilibrului dintre ele. 
O bună parte din mărfurile importate în România vor fi destinate 
satelor, sporindu-se debuşeul industriei străine, recte central-euro- 
pene. Țăranul român va fi un mare consumator, crede Manoilescu. 
Fl reiterează ideea despre misiunea burgheziei în procesul de in- 
dustrializare a satelor: „România nu-și va găsi nici echilibrul, nici 
prosperitatea decât în ziua în care va adapta în chip rațional nu- 
mărul locuitorilor săi rurali la suprafața pământului său cultivabil. 
Cel puţin un sfert din țărani spre industrii şi meserii, iată lozinca 
deceniilor ce va veni. Dublarea muncitorilor de tot felul din indus- 
trie şi meserii, iată a doua formă a aceleiaşi lozinci”. Pentru a 
realiza aceasta sarcină burghezia trebuie să renunţe la preocuparea 
exclusivă a beneficiului individual şi să facă din industrie un mare 
instrument de prosperitate a maselor. 

În noua situaţie ce ar apare în Europa corporatistă, burghezia ca 
clasă socială rămâne indispensabilă, iar dispariţia ei ar aduce dez- 
organizare, haos şi mișcări sociale. Nu există altă clasă capabilă de a 
organiza viața socială şi economică. În acest sens Manoilescu îşi ex- 
primă îndoiala că țărănimea ar putea produce marea transformare, 


ea nu este un element propulsor şi conducător, ci reprezentativ şi 

consultativ. Cât priveşte proletariatul industrial, acesta este consi- 
derat un pericol pentru burghezie. 

Autorul vorbeşte de deficiențele interne ale burgheziei. 
Singurul pericol interior adevărat poate veni numai din sciziu- 
nea elementelor burgheze propriu-zise şi cele pseudoburgheze. 
Manoilescu apreciază că burghezia nu are destulă încredere în ea 
însăşi, nu are îndrăzneală. Nu există la noi o doctrină şi conştiinţă 
burgheză care să-i facă pe burghezi mândri de superioritatea lor 
intelectuală: „La noi în era democraţiei s-au exaltat numai virtu- 
tile maselor”. Burghezia nu arată prin nimic o conştiinţă de clasă 
conducătoare, dimpotrivă arată lipsa sentimentului intim al legi- 
timității. Inexistenţa conștiinței de clasă a burgheziei se datorează 
pasiunii sectare de partid. O idee de mare actualitate reprezintă 
aserțiunea sa despre tendinţele burgheziei românești de a prelua 
forme anacronice din capitalismul apusean: „Nenorocirea noastră 
este ca ne adaptăm prea bine fazei occidentale a capitalismului în 
declin, caracterizată prin toate formele de oboseală şi mai ales prin 
birocratizare”*”. 

În noua structură, burghezia se va subordona statului, urmare a 
săvârşirii unei revoluţii pentru calitate, care se traduce în acțiunea 
clasei conducătoare de refacere a ţării în ființa ei morală, să dea ma- 
selor încredere în elită, să creeze o adevărată comunitate națională 
de tip totalitar. Aşadar, această revoluţie pentru calitate este o re- 
voluţie sufletească. Statul însuși este văzut ca o entitate sufletească 
şi trebuie conceput ca atare, el trebuie să fie popular, să fie expresia 
instituțională a legăturii fiecăruia dintre români cu toţi ceilalți ro- 
mâni şi mai ales a legăturii elitei cu masele: „Destinul României 
atârnă de măsura în care generaţiile tinere de astăzi — şi cele care 
vor urma —, vor înţelege că în România a sosit era revoluțiilor pen- 
tru calitate. Închizând definitiv ciclul revoluțiilor pentru formă şi 

al revoluțiilor pentru drepturi, neamul nostru va face saltul cel mai 
mare din istoria lui, în ziua când îşi va încorda puterile ca să atingă 


idealul calității”**%. 


10. Psihologie etnică şi burghezia 


Manoilescu examinează spiritul capitalismului la români din 
perspectiva etnică, prima tentativă autohtonă de a stabili dimen- 
siunile conduitelor, sentimentelor, atitudinilor și concepțiilor capi- 
taliste. Un capitol întreg din cartea sa este consacrat psihologiei și 
stilului de viaţă a burgheziei românești. 

După exeget, există nişte constante ale spiritului burghez. El reia 
ideea lui Sombart pentru care spiritul burgheziei constă în năzuinţa 
de a întreprinde. Conduita burgheză este chintesenţa utilitarismului, 
iar morala burgheză reprezintă cultivarea virtuţilor care rentează. Cu 
privire la psihologia burgheză, se spune că aceasta este axată pe ago- 
nisire şi raţionalizare, calcul, estomparea fanteziei şi a sentimentu- 
lui, metodă, disciplină şi autocontrol. Burghezia a răspândit în toate 
clasele societăţii mentalitatea calculatorie. Calculul și oportunismul 
sunt esența burgheziei. Burghezia este obiectivizarea şi depersonali- 
zarea în afaceri. Cei mai mulți gânditori şi literați asociază ideea de 
burghezie cu aceea de mediocritate şi platitudine sufletească. 

Nu vom avea o elită până când nu vom avea destui oameni ca- 
pabili să-și susțină convingerile, să sufere pentru ele şi să se afirme 
în viața publică prin caracter, afirmă Manoilescu. Altfel, celelalte 
caracteristici pe care alți exegeți le-au marcat pozitiv sunt repudiate 
de către Manoilescu. Să luăm exemplul adaptabilităţii, reliefată de 
M. Ralea ca modalitate de supravieţuire etnică, devine la autorul 
nostru o trăsătură inacceptabilă: „Adaptabilitatea este cea mai umi- 
litoare din toate calităţile omenești. Numai rezistenţa și reacţiunea 

inspirate de mobile superioare, semnalează existenţa elitelor”. Cu 
toate acestea, exegetul nu ezită să susțină că integrarea burgheziei 
româneşti în spiritul noului veac va fi favorizată de calitatea per- 
manentă a spiritului nostru care este comprehensiunea, adaptabi- 
litatea şi darul imitaţiei, dar ea va cunoaşte și presiunile Europei. 
Plecând de la disocierea lui Sombart între naturile burgheze şi 
naturile eroice, Manoilescu distinge grupurile sociale autohtone 
apte de o viaţă şi activitate capitalistă de acelea lipsite de disponibi- 
litate la spiritul capitalist. Spiritul nostru românesc este departe de 
a avea vreo predispoziţie pentru capitalism: „Firea noastră ne face 
mai curând anticapitalişti. De aceea străinii au putut cu atâta uşurin- 
tă să preia funcțiunile care țineau de capitalism. De aceea românii 
înlocuiesc pe capitaliști numai de nevoie, atunci nu pot face altfel. În 
orice caz - şi acesta este faptul primordial de la care trebuie să ple- 
căm - românul n-are prin predestinaţie virtuţi burgheze. Țăranul 
nostru este în special la antipodul capitalismului. Când are bani face 
din ei salbe grele de aur atârnate de gâtul fetelor, dar nu-l «plasează» 
şi nu-l speculează!”*?. Românii se găsesc mai curând între popoa- 
rele eroice decât între cele mercantile. Noi nu avem afinități pentru 
capitalism nici pe cale ereditară şi nici pe aceea a mediului de viaţă. 
Puţine popoare au predispoziţii pentru capitalism - florentinii, sco- 
țienii şi evreii, conchide Manoilescu. Pentru român viaţa se desfă- 
şoară după alte norme şi criterii axiologice decât cele ce au impus 
spiritul capitalist: „Concepţia de viaţă originară a românului este tot 
ce poate fi mai departe de capitalism şi de burghezie. Românul este 
mai curând diletant decât sistematic, poet decât mercantil, boem 
decât burghez'5*. Românul are o concepție calitativă a vieţii. Viaţa 
lui nu este bazată pe calcul și prevedere, nu se gândeşte la ziua de 

mâine: „În fundul sufletului său românul disprețuiește banul și 
atunci când îl are și mai ales atunci când nu-l are deloc. [...] Viaţa 
românului nu este calculată nici pe scara lui Mamon nici pe aceea 
a lui Chronos”. Cel dintâi defect, la un popor agricol cum este al 
nostru, este individualismul negativ şi nesănătos, ce trebuie corectat 
numai prin munca industrială unde mașina învaţă pe om să lucreze 
ordonat şi coordonat, în cadrul colectiv reprezentat de atelier. 

Cum a devenit poporul român capitalist? O dată cu instituţiile 
burgheze s-au importat deprinderi şi virtuţi burgheze din nevoia 
minumului de efort, idee regăsită şi la Eminescu. Mult mai târziu, 
după ce au funcţionat un timp, aceste instituţii au fost adoptate și 
normele de viaţă ce stau la baza lor. Manoilescu vede ca necesară 
cultivarea virtuţilor utilitariste: probitatea, exactitatea și seriozita- 
tea, acestea fiind dimensiuni ale spiritului burghez. Una dintre cele 
mai necesare deprinderi sociale pentru mediul românesc este ri- 
gurozitatea: „Burghezia este un regim de asprime pentru oamenii 
lipsiţi de seriozitate”. 

Valorile vieţii burgheze sunt egoiste şi ideale. Cele egoiste sunt: 
rangul, confortul, securitatea. Cele ideale sunt familia, patria, reli- 
gia: „Clasa noastră burgheză fiind, în general, proaspătă şi ridicată 
de jos se găseşte într-o adevărată inerție ascensională. Pentru ea este 
un axiom ca fiul trebuie să ajungă mai sus decât părintele. Şi aceas- 
tă duce la epuizarea ierarhiei sociale, în două sau trei generații”**. 
Ciocoismul este un fenomen specific românesc şi se întâlneşte la 
toate clasele sociale „dar în chip superlativ la burghezie”. În schimb, 
nu există o mare distanţă de la clasă la clasă. Cordialitatea și fami- 
Liaritatea sunt nota raporturilor sociale românești. Boala specifică 
a burgheziei româneşti este parvenitismul. Burghezia românească 
preţuieşte mai mult rangul decât averea și goana după avere nu este 
decât un mijloc de a obține ranguri sociale. Românul aşteaptă totul 

de la stat. O altă dimensiune a psihologiei etnice românești este in- 
telectualismul burgheziei româneşti, devenit prejudecată și, uneori, 
manie. Clasificarea oamenilor după cultura superioară, secundară 
sau primară are o valoare mai mare la noi decât la alte burghezii: 
„Orice român vrea să fie întâi ministru, apoi profesor celebru și 
numai la sfârşit, mare bogătaş'*”. 

Exegetului nu-i scapă rolul cultural al burgheziei româneşti și 
prezintă funcţiile culturale ale acestei clase. În viziunea sa, toată cul- 
tura noastră înaltă este creată şi întreținută exclusiv de burghezie. 
Cu toate că burghezii români sunt în multe privinţe superiori în 
cultură burghezilor de aceeaşi categorie din Occident, între cultura 
burgheziei şi cultura maselor din România există o mare disparitate, 
pe seama căreia se pun multe dintre deficienţele vieţii sociale şi eco- 
nomice. Acest demers îi oferă lui Manoilescu prilejul unui mic ex- 
curs de sociologie a culturii şi de accentuare a rolurilor culturale ale 
burgheziei: producătoare, distribuitoare şi consumatoare de valori 
culturale. Un fenomen paradoxal se întâmplă în cultura româneas- 
că, unde, deși burghezia creează şi susține cultura, se constată că 
şcoala şi cultura sunt împotriva burgheziei. Spiritul care a dominat 
şcoala şi educaţia este pseudo-burghez şi nicidecum burghez. 

O elită naţională nu-şi poate împlini misiunile ei decât dacă îşi 
întrebuințează inteligent timpul lăsat liber de ocupaţiunile profesi- 
onale, consacrându-l unor ocupaţii voluntare. De aceea, diletantis- 
mul este „una din puţinele frumuseți ale societăţii burgheze”. 

Manoilescu ţine să sublinieze structurarea sistemului de valori 
ale burgheziei românești în următoarea succesiune: rang, confort şi 
securitatea traiului, spre deosebire de burghezia occidentală, axată 
pe avere, confort şi rang: „Ideea românului despre avere şi venit 
este epicuriană; scopul acestora este consumul cu toate bucuriile 
lui [...] pe când Occidentul pune preț pe agonisire, pe siguranță şi 

pe viitor, burghezia noastră pune preț pe cheltuială, pe siguranță, 
pe prezent. Pe când burghezii din Apus lucrează pentru copiii lor, 
burghezii români lucrează prea adeseori numai pentru ei înşişi 5%. 

Familia este valoare ideală pentru burghezul român, dorinţa de 
a avea un cămin îl caracterizează. Burghezia este singura clasă care 
trăieşte într-un sentiment de siguranță pe care nimic nu-l justifică. 
„O familie cu tradiţie este un adevărat capital naţional, afirmă auto- 
rul. Deşi burghezul român acordă prioritate familiei, se întâlneşte rar 
dinastia profesională într-o familie românească: „Tipul occidental de 
industriaș, din tată în fiu, lipseşte la noi cu totul, crede Manoilescu. 

Asemenea altor exegeți români - C. Rădulescu-Motru, D. 
Drăghicescu, M. Ralea - Manoilescu observă sentimentul religios 
exterior la burghezia românească. Creștinismul nu domină şi nici 
măcar nu stăpânește viaţa burghezului. Religia burgheziei româ- 
neşti este o religie de dumincă; ea nu-i controlează conduitele în 
celelalte zile ale săptămânii, o dovadă în plus că burgheziei româ- 
neşti îi lipseşte educaţia religioasă. 

Manoilescu are o atitudine deosebit de critică față de intelec- 
tuali. Remarcă deficiența sufletească a intelectualului, înfățișată în 
stilul pamfletului, accentuând pe instabilitatea morală, civică şi ide- 
ologică a acestuia. 

Profilul psihologic al românului, şi în special al burghezului 
este completat cu o analiză a tradiţiei, care după cum am obsevat, 
este, la Manoilescu, temelia evoluţiei oricărei națiuni. Cartea sa 
afirmă „un tradiţionalism ştiinţific” şi susține că „tradiționalismul 
vremii noastre se va integra în veac şi va constitui forma ideologică 
de reconstrucție a societăţii româneşti". 

Tradiţionalismul românesc capătă expresie în ortodoxie, româ- 
nism militant, elită apărătoare şi paternală, antimaterialism. Acest 


56 Ibidem, p. 307. 
57 Ibidem, p. 13. 

tradiționalism ar fi o realitate actuală, „o cerinţă şi un proces im- 
perativ al veacului”. Prin acreditarea tradiţionalismului exegetul 
urmăreşte justificarea corporatismului. Toate virtuțile şi de viaţă 
cerute de corporatism se regăsesc în principiile tradiționalismului. 
Construcţia corporativă este o formă tradițională de viață româ- 
nească. Noi am avut şi o comunitate populară, pe vremea când bo- 
ierimea cu simțul răspunderii se îngrijea de o țărănime cu simţul 
datoriei, spune Manoilescu. 

Manoilescu discută despre forţele latente ale tradiţiei. Prima 
dintre ele este spiritualitatea creştină şi ortodoxă, „parte integrantă 
a însăşi ideii de naţiune românească. Dar ar fi greşit să se iden- 
tifice ortodoxia cu românismul”, pentru că ortodoxia a constituit 
un factor supranaţional de solidaritate creştină. O altă forță latentă 
- ideea apărării, este socotită de el o prezenţă continuă în istoria 
noastră. Alături de aceste forțe au funcționat principiile de orga- 
nizare a naţiunii române. Primul este principiul de organicitate în 
constituirea întregii societăţi. Colectivitatea veche românească n-a 
fost clădită pe idei generale şi abstracte ci în mod empiric, pe na- 
turalitate, pe bun simţ. Un alt principiu - solidaritatea verticală a 
naţiunii, s-a manifestat printr-o fuziune sufletească reală între elita 
boierilor şi masa țăranilor. Al treilea principiu este subordonarea 
economiei valorilor vieţii: „Poporul nostru avea o economie închi- 
nată vieţii, iar nu o viață închinată economiei. Întreaga societate 
istorică românească de la boieri până la țărani era predominată de 
chemări mistice, de imperative religioase sau de svâcniri ale sânge- 


lui, dar nici într-un caz de momente materiale”. 


11. Exegeza ideilor lui M. Manoilescu 


Indiscutabil, această lucrare a lui Manoilescu nu a beneficiat 


de interesul critic şi analitic asemănător celui pentru scrierile sale 

economice. La apariţia ei, revistele de filosofie şi sociologie ale tim- 
pului, cu câteva excepţii la care ne referim în continuare, nu au 
recenzat-o. Contextul în care a fost publicată a contribuit la această 
neluare în seamă a uneia dintre cele mai incitante cărți. 

Nicolae Petrescu, unul din colaboratorii la revista „Lumea 
Nouă” a lui Manoilescu, prezintă o amplă analiză, remarcând că 
lucrarea este „o examinare temeinică şi cuprinzătoare a burgheziei 
româneşti”, „o lucrare ce depăşeşte în idei şi fapte pe toate cele- 
lalte”, „titlul lucrării pare să indice mai mult un program decât o 
doctrină”. Acest studiu afirmă rolul constructiv al burgheziei, 
susține Petrescu. Prin critica sa asupra burgheziei că a neglijat țără- 
nimea, Manoilescu se înscrie în linia Junimii. Critica lui se bazează 
pe date şi fapte, ceea ce determină „evitarea schematismelor rigide 
şi a raționamentelor unilaterale”**. Recenzentul observă, pe bună 
dreptate, că analiza lui Manoilescu nu marchează lipsa spiritului 
vocaţional al burgheziei noastre şi această explică dăinuirea super- 
ficialităţii în acţiunea şi gândirea burgheziei românești şi lipsa de 
continuitate în viaţa instituțională a țării. 

I. Didilescu consacră un amplu studiu cărţii lui Manoilescu. 
Dintru început apreciază că lucrarea este „o carte plină de spirit, 
de vervă de idei, dar şi de clocotitoare afecte. Tocmai de aici şi 
greutatea de a o subordona unui gen'"”. Se subliniază critica ac- 
tivității burgheziei româneşti după criteriul interesului naţional 
şi al „interesului integral al țării”. Sociologia lui Manoilescu os- 
cilează între profetism şi critică. Didilescu crede că, în anul 1944, 
autorul n-ar mai semna decât extrem de puţine din previziunile 
atât de categorice şi atât de „lipsite de riscul de a fi desminţite de 


58 Nicolae Petrescu, Mihai Manoilescu, Rostul și destinul burgheziei ro- 


mâneşti, Revista de Filosofie, iunie 1942, p. 350. 

59 Ibidem, p. 355. 

550 I, Didilescu, Burghezia văzută de un economist, Ethos, nr. 1 1944, p. 
108. 

evenimente”, așa cum afirma însuşi Manoilescu. Din acest motiv, 
recenzentul opinează: „Metoda normativă şi cultul profeţiilor 
concurează astfel pentru a face din Rostul și destinul burgheziei 
românești o admirabilă lectură politico-literară, ce nu are însă 
nimic cu sociologia”*!. În plus, nu împărtășește critica făcută de 
Manoilescu lui Zeletin şi o consideră părtinitoare, chiar defor- 
mată. Îi reamintește că Zeletin nu a confundat libertatea de grup 
medieval cu libertatea secolului 19. I. Didilescu îl judecă aspru pe 
Manoilescu şi crede că privirea critică asupra evoluţiei burghe- 
ziei noastre nu aduce idei esenţiale. De fapt, universitarul ieşean 
nu trece cu vederea nici aserțiunile faimoase ale economistului. 
După ce recunoaşte: „Teoria productivităţii superioare a industriei 
este astfel cheia de boltă a construcţiei teoretice din lucrarea d- 
lui Manoilescu'"” îi atrage atenţia că nu se poate susține în prin- 
cipiu acțiunea de industrializare prin argumentul „superiorității 
intrinseci” a industriei. Didilescu analizează conceptul de burghe- 
zie şi face observaţii pertinente la tezele lui Manoilescu. Pornind 
de la cercetări ale unor istorici occidentali, recenzentul arată că 
la început numele de burghezie a avut o semnificaţie topografică, 
indicând categoria acelora care locuiau sub zidurile burgurilor și 
a cetăților şi mai târziu îşi adaugă şi înţelesul unor condiţii juri- 
dice deosebite, privilegiul libertăţii. Burghezia se compunea din 
oameni ce aparțineau celor mai diverse situaţii economice, de la 
comerciant la hamal. În secolele 11 şi 12 numele de burghezie nu 
corespunde unei clase sociale distincte „nici juridic, nici economic 
şi nici social, nu se diferenţiase o categorie socială cu caractere 
burgheze”, Manoilescu vede naşterea capitalismului în secolul 
16. Dar oraşele medievale nu prezintă o economie organizată de 


51 Ibidem, p. 109. 
52 Ibidem, p. 116. 
53 Ibidem, p. 123. 

același tip: există oraşe cu o economie în sistem artizanal şi ora- 
şe în Italia şi Ţările de Jos cu o economie de tip capitalist care 
preface corporaţiile în instrumente ale intereselor personale, iar 
pe micii meşteşugari în salariați dependenţi de negustori antrepe- 
nori. Didilescu apreciază, în diferență de Manoilescu, burghezia 
şi capitalismul ca noţiuni corelate. Burghezia se realizează în ca- 
pitalism, iar capitalismul se afirmă prin burghezie. Burghezia este 
clasa celor ce deţin capital şi comandă muncă în scopul câştigului 
de bani. De fapt burghezia necapitalistă la Manoilescu este clasă 
mijlocie „de aceea pledând pentru reîntoarcerea burgheziei actu- 
ale la corporaţiile medievale d-sa pledează pentru transformarea 
burgheziei în clasă mijlocie”. 

Un argument că această lucrare nu a fost apreciată la fel ca vo- 
lumele economice ale autorului îl reprezintă lipsa din Bibliografia 
de și despre Mihail Manoilescu, a celor două prezentări semnate 
de Nicolae Petrescu şi I. Didilescu5*. În rest, semnalăm referiri în 
treacăt la lucrarea discutată. Mihai Todosia, unul dintre cei mai fer- 
venţi susținători ai lui Manoilescu în perioada comunistă, scria: „în 
Rostul şi destinul burgheziei româneşti [...] Manoilescu analizează 
geneza capitalismului din România dintr-o largă perspectivă eco- 
nomică, sociologică şi culturală'5%, dar concluzia este în spiritul 
ideologic al timpului: „Fără îndoială că această lucrare este pătrun- 
să de o puternică tentă apologetică. Manoilescu vede în burghezie 
factorul chemat să realizeze industrializarea țării”. 

Z. Ornea are o judecată afirmativă despre cartea lui Manoilescu: 
„Aş adăuga ca solida sa carte din 1944 (lapsus calami - a apărut în 
1942 - n.n.) Rostul și destinul burgheziei româneşti stă, alături de 


54 Ibidem, p. 125. 

555 Vezi Mihail Manoilescu creator de teorie economică, loc. cit., p. 268- 
303. Semnificativ, nici lucrarea Rostul și destinul burgheziei românești nu este 
inclusă în bibliografia amintită. 

55 Mihai Todosia, op. cit., p. 9. 

Burghezia română a lui Zeletin şi Istoria civilizaţiei române moder- 
ne a lui Lovinescu, printre lucrările fundamentale în domeniu”. 

Un recent dicționar al sociologilor români sintetizează 20 de 
componente analitice ale teoriei despre burghezie desprinse din 
1558 


studiul lucrării Rostul și destinul burgheziei românești 


Lucrare de anvergură, cartea Rostul și destinul burgheziei româ- 
nești reprezintă un moment esenţial în exegeza uneia dintre pro- 
blemele cele mai dificile ale cercetării sociologice, antropologice 
şi istorice româneşti — nașterea şi afirmarea burgheziei româneşti. 
Ea conţine o teorie sociologică şi politologică asupra fiinţării bur- 
gheziei, de o actualitate indiscutabilă, şi rămâne o contribuţie de 
referință la explicarea unor procese şi fenomene din epoca noas- 
tră modernă. Ea este prima monografie despre burghezia română 
analizată în totalitatea dimensiunilor ei de clasă fundamentală a 
societății româneşti moderne. 


57 Z. Ornea, Anii treizeci. Extrema dreaptă românească, Bucureşti: 
Editura Fundaţiei Culturale Române, 1995, p. 48. 
555 Maria Larionescu, Florin Tănăsescu, Mihail Manoilescu, în Sociologi 


români, coordonator Ştefan Costea, Bucureşti: Editura Expert, 2001, p. 297. 


Anton Golopenţia — sociolog reformator 


Evoluţia sociologiei româneşti a cunoscut momentul de apogeu 
în perioada interbelică. Cel puţin trei sociologi de anvergură inter- 
naţională: D. Gusti, T. Brăileanu şi P. Andrei au contribuit esenţial 
la afirmarea sociologiei în România, dar şi la dezvoltarea acestei 
ştiinţe. Alături de acești fondatori ai sociologiei româneşti s-a im- 
pus o nouă generaţie de sociologi, a căror evoluţie a fost brutal în- 
treruptă de evenimente istorice absurde, tocmai acelea pe care ei 
le voiau estompate sau înlăturate. Destinul a fost crud cu Anton 
Golopenţia, dispărut la vârsta deplinei sale maturităţi, când ar fi 
putut să-şi întregească opera cu lucrări de sinteză asupra febrilei 
sale activităţi de cercetător, profesor, organizator de campanii so- 
ciologice, îndrumător al unor generaţii de studenți. S-a recunoscut 
că Anton Golopenţia a fost cel mai dotat din generaţia sa prin capa- 
citatea de a aborda cu competenţă şi pasiune domeniile importante 
ale sociologiei: „Golopenţia era însă o sinteză a mai multora dintre 
noi: filosof tot atât cât Mircea Vulcănescu, erudit şi profesor tot atât 
cât Traian Herseni, investigator deopotrivă cu mine şi organizator 
tot atât de abil că şi Octavian Neamţu”. 

Există opinia că Golopenţia nu ar avea o concepție sociologi- 
că articulată din cauza fragmentarităţii scrierilor sale. Reeditarea a 


55 H.H. Stahl, Amintiri şi gânduri din vechea școală a „monografiilor soci- 
ologice”, loc. cit. p. 292. 

două masive volume Opere complete relevă o doctrină sociologi- 
că originală afirmată sistematic şi coerent de acest profund socio- 
log, vag cunoscut până acum de generaţiile de sociologi postbelice. 
Aşa cum s-a recunoscut deja, Golopenţia se distinge prin capaci- 
tatea de a realiza măsura cuvenită între teorie, metodă şi empirie: 
„Cercetarea e un mijloc pentru atingerea unei acțiuni mai eficace, 
teoria mijloc fără de care cercetarea nu ajunge să dea rezultate uti- 
lizabile; filosofia e un mijloc cu ajutorul căruia poate fi formulată 
teoria ştiinţelor fiecăreia din regiunile realităţii. Dar nu acțiunea de 
conducere trebuie să se ia după rezultatele, oricare [ar fi ele] ale cer- 
cetării vieţii publice, ci aceasta trebuie să lămurească problemele cu 
care au de-a face conducătorii statului propriu”. Sociologia este, 
în viziunea sa, o ştiinţă care examinează societatea prin măsurarea 
proceselor şi fenomenelor în temeiul unei teorii. Golopenţia nu a 
fost un sociograf ci un veritabil sociolog, adică un om de ştiinţă cu 
o viziune clară asupra concepției și metodelor de cercetare a so- 
cietăţii. Bine ancorat în sociologia timpului său, dotat cu un spirit 
autonom de studiu, ataşat unui program de muncă asiduu urmărit, 
orientat către valorile ştiinţei, detașat de tribulaţiile politicianismu- 
lui, preocupat de implicarea directă a ştiinţei în creşterea gradului 
de eficienţă a administraţiei, Golopenţia s-a dovedit a fi un truditor 
şi semănător de idei pe terenul accidentat şi puţin defrişat al soci- 
ologiei. Într-un răstimp relativ scurt a creat o operă structurată pe 


câteva contribuţii fundamentale la progresul cercetării sociologice. 


5 Anton Golopenţia, Opere complete, ediţie alcătuită şi adnotată de prof. 


dr. Sanda Golopenţia, vol. I Sociologie, Bucureşti: Editura Enciclopedică, 2002; 
vol. II Statistică, demografie și geopolitică, Bucureşti: Editura Enciclopedică, 
Editura Univers Enciclopedic, 2002. Se cuvine a marca fapta culturală săvârşi- 
tă de către fiica sociologului, ea însăşi un cercetător remarcabil, care cu acribie 
ştiinţifică, abnegaţie şi credinţă în perenitatea ideilor lui Golopenţia, repune în 
circulație opera părintelui său. 

5! Anton Golopenţia, Sociologie, loc. cit., p. 76. 

Golopenţia a intuit necesitatea modificării concepției despre 
sociologie în noul context social al secolului al XX-lea, şi de ace- 
ea el o judecă drept sociologie tradițională, caracterizată ca teo- 
retică, fragmentară, tributară „rânduielii liberale” a vieţii sociale. 
Sondând mersul istoric al societăţii, Golopenţia observă schimba- 
rea de paradigmă în secolul al XX-lea față de secolul al XIX-lea, 
când accentul era pus pe acțiunile individuale ale oamenilor de 
afaceri, iar lumea era dominată de Marea Britanie, fapt exprimat 
în pax britanica. În secolul XX, situaţia mondială nu mai este do- 
minată de o mare putere necontestată şi astfel s-a creat primejdia 
unui conflict care cuprinde toate naţiunile: „În această stare a pri- 
mejduirii fiecărui neam prin oricare altul, rânduiala liberală a vieţii 
de stat a fost părăsită ca primejdioasă. Libertăţile lăsate inşilor au 
scăzut proporțional cu creşterea primejdiilor externe. Recrutarea 
conducerii de stat, «politica» în accepțiunea veacului al XIX-lea, a 
ajuns să fie simplificată în cele mai multe state, prin părăsirea tot 
mai generală a parlamentarismului. Administraţia de stat îşi lăr- 
geşte pretutindeni şi fără încetare raza de acțiune şi a redevenit de 
mult conducere de stat”5*. În acest context geopolitic a apărut ne- 
cesitatea unei întăriri eficace a statului. Evenimente din anii '30 ai 
secolului trecut au pus în discuţie modul parlamentar şi constitu- 
tional de a recruta guvernanţi prin libera competiţie între partide, 
ceea ce a dus la imperativul unei conduceri statale „cu autoritate, 
care să ştie da coerență maximă neamului spre a-i apăra existen- 
ţa politică”. Analistul constată o realitate evidentă, anume exis- 
tența unor contradicții între diferitele componente ale societăţii: 
între producţie şi consumaţie, între agricultură şi industrie, între 
sat şi oraș, între interesele indivizilor şi nevoile colectivităţilor din 
care fac parte. Tocmai de aceea în perioada interbelică ar fi contat 


52 Ibidem, p. 69. 
53 Ibidem, p. 72. 

colectivitatea şi nevoile ei. Golopenţia este primul sociolog român 
care înţelege noul trend al evoluţiei sociale în secolul al XX-lea: 
societatea colectivistă, care produce inevitabil, modificări profun- 
de în administrație. Administratorul se simte responsabil pentru 
întreaga viață a colectivităţii administrate. Se lărgesc câmpul de ac- 
ţiune și voinţa de a decide viitorul de către administrator şi nu de 
către politician. În consecinţă, tehnocratul întrevede planuri pen- 
tru toate nivelurile de administrare ale țării şi este nevoit să apeleze 
la cercetătorii realităţii sociale şi să întocmească planuri de acțiune: 
„Nemaiputând cuprinde singur toate problemele pe care trebuie 
să le soluţioneze, administratorul recurge la cercetătorii anume 
pregătiți, care îi lămuresc feţele colectivităţii conduse. Ei sunt ochii 
de Argus şi lentila măritoare, cu ajutorul cărora administratorul 
vede amănunțit unitatea socială pe care o conduce şi posibilităţile 
ascunse în ea'5*!. Sociologul sesiza, în mod natural, realitatea in- 
discutabilă - societatea dominată de colectivitate ce impunea un 
alt mod de administrare bazat în mod imperativ pe asistența dată 
de cercetarea socială: „Decisivă şi de neocolit e luarea de atitudine 
față de tehnica și administraţia planificată, ale căror premise au fost 
create cândva în Europa occidentală și care au pornit de acolo, dar 
au ajuns să fie adoptate şi stimulate pretutindeni, în toate cele cinci 
continente”*5. Golopenţia crede că este un alt stil al veacului care 
se învaţă mai bine de la americani, japonezi, ruşi, germani decât de 
la naţiunile din Occidentul european. 

Golopenţia scruta lucid şi ştiinţific realitatea timpului său, şi 
din acest punct, căuta să-i descopere cauzele. EI constată lipsa unei 
ştiinţe integrale a vieţii de stat, sociologiei revenindu-i misiunea 
examinării ştiinţifice a noilor realităţi sociale. Organizarea şi admi- 
nistrarea cad în sarcina conducătorilor unui stat deoarece evoluţia 

societăţii este determinată de colectivitate şi nu de individualitate 
ca în secolul al XIX-lea. Dată fiind noua realitate socială el şi-a pro- 
pus să găsească metoda cum ar putea ştiinţele sociale să o analizeze. 
Sarcina esenţială a sociologiei este să coopereze cu administraţia 
pentru informarea cât mai bună a acesteia privind stările şi proce- 
sele din propriul stat şi din statele străine cu care intră în contact. 

De aceea, conducătorii de stat au acum mai multă nevoie de 
o informare „precisă şi rapidă” asupra stărilor de lucruri dintr-un 
stat. Informarea conducerii unui stat este continuă, iar informaţia 
priveşte toate aspectele vieţii naționale și trebuie să fie prospecti- 
vă. Nu este greu de recunoscut oportunitatea ideii lui Golopenţia 
dat fiind decalajul dintre statele actuale derivat din capacitatea de a 
gestiona informaţia. Țările care domină astăzi lumea sunt cele care 
au administrat eficient treburile cetăţii în temeiul unei foarte bune 
cunoașteri a trebuinţelor reale ale cetăţenilor şi a tendinţelor din 
viaţa internațională. 

De altfel, Golopenţia aprecia fără echivoc orientarea cercetării 
realității sociale concrete și a ştiinţelor despre viața de stat către 
îmbunătăţirea conducerii unei națiuni. Informaţia aduce lămu- 
riri cu privire la situaţia internă a unui stat şi la situaţia sa exter- 
nă. Sociologul proclamă un principiu fundamental de politică a 
unui stat: interdependenţa dintre politica internă şi cea externă. 
Informaţia are în vedere situaţia demografică, economică, socia- 
lă şi spirituală. Orice decizie despre evoluţia unui stat trebuie să 
se întemeieze pe o viziune clară asupra întregii situații. Informaţia 
are rost numai dacă este prospectivă, ajunge la previziuni cu aju- 
torul teoriei, care este știința despre structurile tipice ale unităților 
sociale. Aşadar, Golopenţia pledează pentru o ştiinţă despre viaţa 
publică pusă în slujba acţiunii de conducere a societăţii: „În rezu- 
mat, ştiinţa despre viața de stat, pe care o reclamă rânduiala actu- 
ală a vieţii de stat, e întâi de toate orientarea conducerii unui stat 

printr-o cercetare continuă şi integrală a vieţii naţiunii respective. 
Spre a o realiza e necesară teoria vieţii de stat şi filosofia. Cercetarea 
e națională, teoria e relativ universală. Rezultatele celei dintâi sunt 
legate de moment şi de loc, rezultatele celei din urmă sunt relativ 
trainice şi relativ universale”5€. 

Toate aceste deziderate sunt expresia statutului social precar al 
ştiinţei despre societate. Sociologia este doar un obiect de studiu în 
universități fiind ruptă de ritmul vieţii sociale în continuă mişca- 
re. Avem sociologii dar n-avem sociologie, afirma Golopenţia, iar 
sociologia este de decenii doar „o alăturare de «sisteme» şi de «so- 
ciologii», produse mai ales de dorinţa de recunoaștere a anumitor 
sociologi”. Mai mult, există un pluralism de sociologii naţionale, 
dar nu există sociologia. Aceste sociologii sunt formale, istorico- 
empirice sau filosofie a istoriei: „Atitudinea ştiinţifică a sociologilor 
este aproape în exclusivitate simplă erudiție [...]. Din acest cerc nu 
se putea ieşi: sociologia este pentru sociologi şi sociologii pentru 
sociologie. Abia astăzi se vede clar caracterul steril al sociologiilor 
de până acum”. Aserţiuni de o actualitate indiscutabilă. Persistă și 
astăzi, într-o anumită măsură, tensiunea dintre profesorii de soci- 
ologie din universităţi, şi cercetătorii în domeniu din afara câm- 
pului universitar, dintre teoreticieni și emipirişti. Golopenţia ob- 
servă această stare a sociologiei rezultată din contradicţia dintre 
afirmarea a noi direcţii de analiză sociologică (inovațiile derivate 
din studiul conjuncturilor economice, tehnica oficiilor de studii și 
de documentare ale guvernelor şi marilor întreprinderi) şi preda- 
rea sociologiei în universităţi, axată pe studiul structurii liberale 
a statului. Două tendinţe se remarcă în sociologie: una interesată 
de culegerea de fapte - sociologia empirică, cealaltă preocupată de 
definirea unor fenomene şi instituţii - sociologia formală. Această 


5 Ibidem, p. 77. 
57 Ibidem, p. 32. 

stare a sociologiei o explică prin înlăturarea de către burghezie, o 
dată cu monarhia absolută, a concepției ştiinţei despre viaţa de stat 
pusă în slujba conducerii de stat. În preajma revoluţiei franceze au 
apărut ştiinţele sociale exclusiv teoretice. Ştiinţe şi chiar un sistem 
al ştiinţelor despre viața de stat au existat şi înainte de 1789, de 
pildă statistica descriptivă şi ştiinţa generală a conducerii de stat. 

Golopenţia a fost teoreticianul şi organizatorul monografiştilor 
aducând contribuţii esenţiale în concepția şi metodologia cerce- 
tărilor realizate de echipele conduse de D. Gusti. În viziunea sa, 
sociologia se ocupă de studiul proceselor sociale pe unități sociale 
reprezentative şi cercetarea sociologică zonală trebuie să fie axată 
pe studiul zonelor complexe, idei afirmate în cele cinci articole- 
program despre studiul plăşii: Plășile model, Pentru cine lucrăm, 
Monografia sumară a satului, Plășile în care lucrăm, Ce avem de 
făcut în cele zece plăși. 

În lucrarea Monografia sumară a satului propune un alt mod 
de a cerceta satul. Metoda monografică gustiană, deşi o apară de 
atacurile detractorilor, o consideră depășită atât prin tehnicile cât 
şi prin disponibilitatea ei la eficiență. Golopenţia a realizat necesi- 
tatea unei implicări directe a cercetării sociologice în moderniza- 
rea țării. Sociologia, în viziunea sa, descrie prezentul social al țării 
şi sugerează soluţii pentru o anumită etapă şi de aici necesitatea 
unei metode mult simplificate. Aceasta este monografia sumară. În 
lucrarea deja citată, el constată că deosebirile mari între ținuturi 
trebuie să stea tot mai mult în atenţia conducătorilor administraţiei 
țării, ceea ce impune cunoaşterea exactă a situaţiei speciale a fiecă- 
rei regiuni. Satul este analizat pornind de la concepţia gustiană prin 
cadrul cosmologic, cadrul biologic, cadrul istoric, manifestări eco- 
nomice, manifestrări juridice, manifestări politice, dar o dezvoltă 
concordant cu noile schimbări din viața socială şi politică. Gusti 
apreciază metoda monografică drept metodă de studiu integral al 

unui sat. Golopenţia demonstra, îndreptăţit, pe de o parte, limita- 
rea metodei numai la o unitate socială - satul -, pe de altă parte, im- 
posibilitatea monografierii fiecărui sat. După el, plasa este unitatea 
de cercetat şi propune 10 plăşi model care să fie studiate sub toate 
aspectele: „Nu ne mai propunem să orânduim bine viața numai a 
unui sat, ci ne-am luat [ca] temă de lucru plăşi întregi. A orândui 
bine viața unei plăși însemnează mai mult decât a orândui bine fie- 
care sat din această plasă. Trebuie să soluţionezi în acest caz şi toate 
problemele comune tuturor satelor sau mai multora din ele”. Cu 
ajutorul monografiilor sumare se investigau unităţi sociale repre- 
zentative în număr cât mai mare. Opera sa fundamentală rămâne 
cercetarea 60 de sate românești. El a realizat ancheta sociologică a 
celor 60 de sate, prilej cu care a introdus aparatul statistic în colec- 
tarea şi prelucrarea datelor. 

Ideile sale nu sunt afirmate la întâmplare, ci ele se articulează 
într-un program doctrinar: înlocuirea cercetării empirice a tutu- 
ror satelor cu cercetarea tipologică, includerea în studiu a teme- 
lor privind oraşele, muncitorii, mahalele, burghezia conducătoa- 
re, asigurarea informării exacte a statului asupra ţărilor vecine și 
asupra marilor puteri. În predarea sociologiei, el cere profesorilor 
să facă deosebirea între transmiterea şi perfecționarea teoriei so- 
ciologice şi operaţia de cunoaştere a realităţii sociale cu ajutorul 
acestei teorii. 

Sociologul concepe în mod realist chestiunea naţională. 
Lucrările sale fac dese referiri la neam, iar concepţia sa sociolo- 
gică vizează națiunea ca unitate socială. Nu o dată el amendează 
idei, fie ele ale unor nume de mare prestigiu, cum este de pildă C. 
Rădulescu-Motru. Recenzând lucrarea acestuia, Psihologia poporu- 
lui român, Golopenţia crede că analiza psihologiei etnice este profi- 
tabilă numai în măsura în care o concepe în evoluţie, adică realitate 

în schimbare: „Ipoteza de lucru nu trebuie să fie cea a imuabilităţii 
caracterului național. Să contăm cu posibilitatea unei oarecari mlă- 
dieri a lui”. 

Golopenţia ambiţiona cu îndreptăţire, date fiind calităţile și 
disponibilitățile sale intelectuale și manageriale, să fie un reforma- 
tor social, urmare şi a modelului întruchipat de profesorul lui D. 
Gusti. „Vreau sa fac ceva pentru România. Să decid şi eu destinele 
ei. Să-mi am partea la viaţa ei“, afirmă într-o însemnare de jurnal. 
Concepe modificări în toate sectoarele: învățământ, organizarea 
cercetării, structurarea instituțională, toate văzute prin criteriul efi- 
cienţei şi al rezultatelor concrete. Golopenţia sesizase maturizarea 
echipei lui Gusti şi-i cerea acestuia să facă schimbările de rigoare. 
Se gândea la reformarea învățământului sociologic. Seminariile 
ținute de cunoscuţi membri ai grupului Gusti - Stahl, Herseni, 
Vulcănescu și Vlădescu-Răcoasa - să se țină sub formă de cursuri, 
funcția de seminar s-o aibă 20 de echipe alcătuite din cel mult şase- 
opt membri şi fiecare student să-şi aleagă propriul grup, o orientare 
mai pronunțată asupra realităţii sociale româneşti rurale şi urbane, 
cunoaşterea țării şi pe alte căi decât cea a monografiei. El sugera 
pentru fiecare tânăr un status ştiinţific bine conturat care să-i va- 
lorizeze energia debordantă, dornic de a face cultură performantă. 
De multe ori, Golopenţia face analiza tinerilor monografiști, cum 
este, de pildă, articolul Cercetarea satului în România, şi face pre- 
cizări instructive despre ei: „Tinerii aceştia se află în afara tuturor 
partidelor actuale şi, mai ales, în afara organizaţiilor de tineret ex- 
tremiste. Ei se rezumă la a elabora punctele de vedere care decurg 
din actuala situaţie economică, spirituală şi politică din România şi 
urmăresc ca obiectiv reforma socială. Monografiştii tineri nu vor 


să aibă drept punct de pornire niște teze abstracte, ci prezentul și 

realitatea socială nemijlocită, pe care le-au cunoscut în cursul ac- 
tivităţii lor de cercetare monografică. Scopul lor principal constă 
în găsirea căii, a formei de expresie care leagă în mod productiv 
satul de oraș, agricultura de industrie, închiderea în tradiţiile naţi- 
onale cu deschiderea spre lume””!. Sociologul vedea în congenerii 
săi specialişti foarte bine pregătiţi, tehnocraţi care să alcătuiască 
viitoarea elită a țării. Pentru că „Momentul actual al României e 
aşa, cred, încât o atare înnoire e așteptată de toată lumea”*?. Şi so- 
cietatea românească avea nevoie stringentă de oameni pe deplin 
stăpâni pe domeniul lor. Golopenţia dovedeşte o cunoaştere pro- 
fundă, cum foarte puţini o aveau, a ideilor şi doctrinelor româneşti 
ale timpului, încadrându-le, cu foarte multă pricepere. Cât regret 
rămâne că Golopenţia nu a lăsat o analiză sistematică a Şcolii so- 
ciologice de la Bucureşti. Ştia bine ce face fiecare membru al şcolii. 
Cu siguranţă, dacă trăia ar fi scris o lucrare de mare interes despre 
şcoala sociologică a lui Gusti. 

Golopenţia se distinge față de mulți alți sociologi prin capaci- 
tatea extraordinară de previziune sociologică. Ne vom referi doar 
la două intuiţii ale sale: Prima previziune vizează instituirea păcii 
americane în jurul anului 2000, care va avea ca efect debolşevizarea 
României. Aşadar, în anul 1949 el profetiza extraordinar: comunis- 
mul va cădea din cauza presiunilor făcute de Occident. Dar, ţinea 
să precizeze lucidul sociolog, va trebui preluat din societatea comu- 
nistă „tot ce poate util pentru dezvoltarea viitoare a României”*?. 
Ambele previziuni sau adeverit pe deplin şi dovedesc limpede ma- 
rea eroare a guvernelor şi elitelor de după 1989 din fostele țări co- 
muniste de aruncare peste bord a întregii moşteniri din societatea 
comunistă, fără o analiză sistematică a acesteia. Un argument în 


571. Ibidem, p. LXV. 

572 Ibidem, p. 199. 

53 Idem, Ultima carte, volum editat, cu o Introducere şi Anexă de prof. 
dr. Sanda Golopenţia, Bucureşti: Editura Enciclopedică, 2001 p. 97. 

plus al oportunității tezei lui Golopenţia, eminamente sociologică, 
despre informarea de către sociologi a conducerii de stat despre 
starea reală a unei societăţi, cu condiția elementară ca sociologii 
înşişi să nu fie ideologi ci oameni de ştiinţă autentici. 


Mircea Vulcănescu — restaurator al filosofiei 


De la primele articole de filosofie semnate de Vasile Conta și 
Maiorescu şi până la generaţia lui Mircea Vulcănescu este o distan- 
tă axiologică enormă în ce priveşte percepţia filosofiei în mediile 
culturale româneşti. În a doua jumătate a secolului al XIX-lea, cu 
toate că elita țării citea filosofie, şi cunoștea curentele filosofice ale 
vremii, exista o neîncredere în posibilitatea unei filosofii, în sen- 
sul real al termenului. Însuşi Titu Maiorescu, îi mărturisea lui I. 
Petrovici, în 1910, despre nerezistența celulei românești la reflexia 
filosofică, şi astfel marele îndrumător al culturii române asocia cre- 
ativitatea filosofică numai cu posibilitățile unor națiuni. 

De ce acest scepticism la cel ce dorea o modernizare organică 
a societăţii? Lipsa mediului propice meditaţiei, dialogului şi con- 
fruntărilor filosofice îl determină să adopte o anumită rezervă față 
de capacitatea filosofică a românilor. Să nu uităm că şi Caragiale, 
cerându-i lui C.Rădulescu-Motru să scrie pentru o revistă, îl roa- 
gă să evite subiecte despre filosofia transcendentală neînţeleasă de 
cititorul român şi să vorbească despre ceva ce poate fi asimilat de 
publicul românesc. De altfel, spiritul dominant în păturile culte în 
momentul apariţiei cărţii sale despre Nietzsche, 1897, după cum 
atestă C. Rădulescu-Motru, era dezinteresul pentru lucrări origi- 
nale sau personale, iar crearea de sisteme filosofice nu reprezen- 
ta scopul puţinelor articole filosofice apărute în acel răstimp. În 

învățământ, cu atât mai puţin, se căuta originalitatea, pentru că 
profesorii nu făceau decât să expună sistemele filosofice străine 
după manuale și lucrări străine, fiind discreditaţi, dacă aveau idei 
personale. Cei care aveau o concepţie filosofică originală au publi- 
cat în altă limbă, așa cum au făcut V. Conta şi A.D. Xenopol. 

Deşi sub oblăduirea unui filosof - Titu Maiorescu, tinerii juni- 
mişti la sfârşitul secolului al XIX-lea nu se afirmau ca o generaţie 
de filosofi. Se vorbeşte mult de o generaţia de maiorescieni alcătuită 
din C. Rădulescu-Motru, P.P. Negulescu, Mihail Dragomirescu, S. 
Mehedinţi, I.A. Rădulescu-Pogoneanu, însă doar primul se expri- 
mă public despre rosturile filosofiei în mediul românesc, şi atrage 
atenţia asupra lipsei de încurajare şi de susținere a filosofiei de că- 
tre autorităţi şi presă, aceasta din urmă plină de ironii şi pamflete 
despre filosofie, de notorietate fiind acelea aparținând lui Tudor 
Arghezi”. 

Cu o asemenea imagine despre filosofie se întâlnea generaţia 
tinerilor intrată în câmpul culturii în anii'20 ai secolului al XX-lea. 
Spre deosebire de generaţiile anterioare, ea se formase sub îndru- 
marea profesorilor C. Rădulescu-Motru şi Nae Ionescu, prin stu- 
diul scrierilor acestora, scrieri ce incită la originalitate şi la aspira- 
ţia către un sistem propriu de filosofie. Mai mult, această generaţie 
dispune de argumente concrete în interogarea statutului filosofiei 
în cultura românească. 

Cel ce discută într-o manieră sistematică poziţia filosofiei în 
societatea românească este Mircea Vulcănescu. Dintru început se 
întreabă ce este filosofia. Nici Maiorescu, nici C. Rădulescu-Motru 
nu au pus această întrebare. De ce o pune Mircea Vulcănescu? În 


54 Tată ce scria poetul în 1915: „Nici odată nu ni s-a părut mai stupidă fi- 
losofia, ca atunci, când atâţi eminenţi lingeau bolovanii ei. (...) La universitate 
nu se umblă cu mofturi. Acolo: una din două, ori te hotărăşti să fii un bun idiot 
de Rădulescu, Dragomirescu, Lovinescu, ori n-ai de ce intra” A [T. Arghezi], 
H. Sanielevici, Cronica, anul I, nr. 45, 20 decembrie 1915, p. 895. 

cultura română se conturase un fond de gândire filosofică în cel 
puţin două direcţii: 1. Filosofia este o ştiinţă teoretică obiectivă în- 
temeiată pe datele ştiinţelor particulare ce dă răspuns la întrebările 
esenţiale; 2. Filosofia este expresia individualităţii gânditorului, o 
concepție personală despre lume şi viaţă, un fel de creaţie artistică 
a filosofului în lumea ideilor. 

Mircea Vulcănescu observă atent tot ce se produce în domeniul 
cunoașterii şi constată, cu uimire, imprecizia şi largheţea utilizării 
termenilor când se discută despre o filosofie românească. El desţe- 
leneșşte un teren necunoscut la noi, aşa cum face și cu alte teme, să 
amintim aici doar termenul de generaţie dintr-un articol publicat 
în revista „Criterion', 1934, un concept văduvit în antropologia sau 
sociologia timpului de sensuri stabilite ştiinţific, căruia filosoful ro- 
mân i-a conferit, printre primii, conţinutul sociologic, demografic 
şi antroplogic adecvat. 

Într-un articol polemic cu C. Rădulescu-Motru, profesor de 
care se simte ataşat, Mircea Vulcănescu clarifică, particularitatea 
filosofiei ca mod de a gândi lumea: „În fapt, filosofia e o activita- 
te deosebită, deopotrivă, şi de ştiinţă, şi de poezie. E o activitate 
care participă simultan de la natura uneia şi a alteia, dar care con- 
stituie o realitate nouă, calitativ deosebită și de una, și de alta”. 
Concepţia lui Rădulescu-Motru privind filosofia în mediul româ- 
nesc dă seama pentru un anumit mod restrictiv de a gândi filoso- 
fia în spaţiul românesc, ceea ce i-a adus un reproş din partea lui 
Mihail Dragomirescu încă din anul 1899. Cu atât mai mult, tânărul 
Vulcănescu este indrituit să nu admită limitarea filosofiei la ştiinţă, 
şi de aceea consideră fals argumentul lui Motru despre caracterul 
exclusiv ştiinţific al filosofiei. Dacă nu ştiinţificitatea dă caracter 


55 Mircea Vulcănescu, Pentru o nouă spiritualitate filosofică, cuvânt 
înainte de Constantin Noica, ediție de Marin Diaconu şi Zaharia Balinca, 
Bucureşti: Editura Eminescu, 1992, p. 207. 

clasic filosofiei, nu mai este nici un temei de excludere din învăță- 
mânt a unei filosofii neştiinţifice, conchide Vulcănescu. Am spune 
despre viziunea sa asupra filosofiei că este o sinteză între concep- 
ţia lui Rădulescu-Motru şi cea a lui Nae Ionescu, cu ecouri din 
maiorescianism. 

El ţine să dovedească existența unei filosofii româneşti, un 
obiectiv al generaţiei lui, care deși opusă generaţiilor vechi, își asu- 
mă continuitatea şi deci moştenirea acestora. Spirit analitic, Mircea 
Vulcănescu stabileşte întâi condiţiile de existenţă a unei filosofii ro- 
mâneşti: 1. Existenţa unei activităţi de filosofare autentică şi origina- 
lă printre români, născută din motive româneşti; 2. Existenţa unui 
mediu de difuziune a ideilor filosofice în limba română; 3. Existenţa 
unei problematici şi a unor sisteme filosofice specific româneşti. 
Prin urmare, Mircea Vulcănescu vede filosofia românească într-un 
alt cadru ideatic decât C. Rădulescu-Motru și ia în seamă reflexia 
filosofică asupra oricărui tip de realitate, cu alte cuvinte el nu pleacă 
de la ideea că filosofie este doar gândul fundamentat în ştiinţă. 

Mircea Vulcănescu creionează, pentru prima dată în filosofia 
românească, tipul filosofului, probă a diversității meditaţiei filoso- 
fice în mediul românesc şi găseşte trei tipuri de filosofare: peda- 
gogul social sau îndrumătorul, profesorul şi filosoful propriu-zis. 
Dincolo de o oarecare imprecizie a celor trei termeni, să admitem 
oportunitatea lor. Vorbind de primul tip, cel al îndrumătorului, el 
apreciază că acesta domină mișcarea filosofică autohtonă, iar suc- 
cesul lui îşi are explicaţia în interesul burgheziei româneşti pen- 
tru acest fel de filosofare. Observaţie foarte interesantă ce ridică o 
întrebare legitimă: de ce burghezia noastră se mulţumeşte numai 
cu o filosofie politică, spre deosebire de Apus unde burghezia se 
regăseşte în toate ramurile filosofiei? La o primă vedere, am spune 
că burghezia românească este pe cale de cristalizare fiind alcătui- 
tă predominant din grupuri din afara sferei productive, orientate 

prioritar spre chestiunile politice. Cel de al doilea tip, profesorul 
de filosofie, transmite vocabularul, tehnica de lucru şi ideile altora, 
învaţă pe alții să gândească şi ar înlocui propria filosofare cu adu- 
narea de material, în principal din cărți asupra cărora meditează. 
Caracterul esenţial al filosofiei de catedră este claritatea. Al treilea 
tip este filosoful pur şi simplu care filosofează pentru că nu poate 
face altfel, fără vreo motivare profesională. 

Fiind stabilite aceste tipuri în cultura noastră, Mircea 
Vulcănescu crede că a făcut dovada existenţei unor preocupări fi- 
losofice în mediul românesc pentru a susţine: principala formă de 
filosofare este filosofarea politică, dar cea mai caracteristică este 
filosofarea didactică, iar filosofarea pură este restrânsă din cauza 
împrejurărilor sociale. Fiinţarea celor trei moduri de filosofare se 
datorează mediului filosofic românesc. Dacă generaţia grupului 
maiorescian era obligată să observe, în continuitate cu concepția 
magistrului său, inexistenţa burgheziei, Vulcănescu, dimpotrivă 
consideră că o primă caracteristică a mişcării filosofice este carac- 
terul său strict burghez, deoarece meditaţia filosofică se exersează 
numai în oraş: „Filosofia este o îndeletnicire aproape exclusiv în 
lumea oraşelor noastre”™6, Însă în modul cum scrutează burghezia 
românească se întâlneşte cu spiritul maiorescian, observând că mai 
toate temele de cultură burgheză românească își au rădăcinile în 
cultura altor neamuri. De aceea, filosoful român ar fi înstrăinat de 
problemele mediului său, pentru că temele gândirii sale sunt pre- 
luate din lumea apuseană în care se mișcă, dar înstrăinarea lui de 
spiritul autohton nu este totală. 

Exegetul discută o chestiune fundamentală a evoluţiei filoso- 
fiei româneşti, anume constituirea ei ca mod de a reflecta asupra 
unor teme preluate din alte culturi. După opinia noastră o evoluţie 
socială organică în arealul românesc ar fi trebuit să se regăsească 


57 Ibidem, p. 197. 

într-o filosofie românească. Or, dezvoltarea modernă românească 
nu a fost generată de o filozofie autohtonă. Edificarea civilizaţiei 
române moderne s-a întemeiat pe tipuri de gândire împrumutate 
din civilizațiile apusene. Organismul politico-juridic şi cel institu- 
tional românesc modern s-au constituit aidoma celui din civilizația 
occidentală, şi nu ca efect al unei concepții proprii. Orice curent de 
idei de aiurea circula nestingherit în societatea românească fără a fi 
respins prin o „luptă” a gândirii „tradiționale” româneşti cu filoso- 
fia occidentală. Foarte rar se auzea vreo voce despre primejdiile ce 
ar decurge din prea marea disponibilitate a elitei autohtone pentru 
modul ei de a gândi în spiritul filosofiei occidentale. Este clar că 
avem în vedere dezbaterea în forumul public, ca şi elaborarea de 
lucrări care să respingă sau să combată teze şi doctrine occidentale, 
şi să propună o gândire filosofică alternativă. Singurii ce continuau 
să ofere un mod propriu de meditaţie erau teologii. 

Mircea Vulcănescu susţine că pentru fiecare tip de filosofie exis- 
tă un mediu special: un mediu al filosofiei politice, un mediu al 
filosofiei didactice, un mediu căruia i se adresează filosofarea pur 
şi simplu. Mediul filosofiei politice este un mediu activ şi dinamic. 
Exegetul surprinde o realitate, ce dă seamă de orientarea unor 
mari gânditori români spre analiza acestui tip de gândire și avem 
aici în vedere în primul rând pe Eminescu și Maiorescu. Mircea 
Vulcănescu îi menţionează pe cei doi, însă doar ca exponenți re- 
marcabili ai teoriei formelor fără fond. Ne explicăm cheltuirea 
energiei lor intelectuale, a lui Eminescu în articolul de ziar, iar a 
lui Maiorescu în discursul parlamentar, din nevoia de a da răspuns 
la problemele presante ale timpului. De fapt, cei doi remarcabili 
gânditori au fost mânaţi de cerinţele reale ale mediului lor. Are 
dreptate Mircea Vulcănescu când spune că mediul filosofic politic 
este un mediu original, care obligă la exprimarea propriilor nevoi 
de cugetare. 

Referitor la mediul academic, Vulcănescu observă lipsa cate- 
drelor de metafizică, expresie a prejudecăţii că metafizică este o 
rămăşiţă a trecutului. Învățământul filosofic este dominat de pozi- 
tivism şi criticism. Constată neglijarea filosofiei ştiinţelor, discipli- 
nă predată de profesorul său C. Rădulescu-Motru cu 20 de ani în 
urmă. O altă judecată a sa, rămasă până astăzi valabilă: filosofii ro- 
mâni sunt mai ales oameni cu pregătire literară, mai apți să discute 
despre ştiinţă decât de a studia concret o ştiinţă”. Chiar şi în acest 
context nu tocmai favorabil întemeierii gândului pe experimentul 
ştiinţific, scrie Vulcănescu, unele ramuri ale filosofiei - psihologia 
şi sociologia se desprind ca disicpline autonome cu statut de ştiinţă. 
În aceeaşi măsură este de observat lipsa şcolilor filosofice româ- 
neşti, pentru că mai toți filosofii noştri se orientează şi se definesc 
în raport de filosofia străină, şi aproape deloc în raport cu poziţiile 
colegilor lor din ţară. De aceea filosofia didactică la noi nu are ca- 
racter polemic, susține Mircea Vulcănescu. 

Ce s-ar mai putea adăuga la aceste pertinente observaţii făcute 
cu mai bine de 90 de ani în urmă? Aproape nimic semnificativ. Şi 
astăzi se interoghează în medii diverse despre existenţa unei filo- 
sofii româneşti, deşi moştenirea actuală este cu totul alta decât cea 
scrutată de Mircea Vulcănescu. 


57 Idee reluată astăzi de Mircea Flonta preocupat, pe bună dreptate, de 


omniscienţa literaţilor în cultura română, vezi lucrarea sa Cum recunoaștem 
Pasărea Minervei, Bucureşti: Editura Fundaţiei Culturale Române, 1998. 


Veghea lui Mircea Vulcănescu la sistemul sociologic 
al lui D. Gusti 


În România, după primul război mondial, ştiinţele socio-uma- 
ne - filosofia, psihologia, sociologia - cunosc o intensă evoluţie. Să 
amintim numai existența unor periodice pentru fiecare specialita- 
te: „Revista de Filozofie”, „Analele de Psihologie, „Arhiva pentru 
reforma şi ştiinţa socială” şi „Sociologie Românească”. Se afirmă 
puternic sociologia, nu doar ca o ştiinţă teoretică despre societate, 
ci mai mult, ca o cale de cunoaştere directă a proceselor, faptelor 
şi evenimentelor sociale. Va trebui odată întreprins un studiu de 
adâncime a contextelor în care a ajuns sociologia, practic inexis- 
tentă în mediul academic, înainte de primul război mondial, să do- 
mine mișcarea ştiinţifică, inclusiv printr-un învățământ dezvoltat 
- patru catedre universitare de sociologie, şi predarea ei în şcoli 
normale şi în învățământul secundar -, iar în Italia în aceeaşi pe- 
rioadă, când activau Pareto şi Mosca, nu exista nici o catedră de 
sociologie! Această extraordinară moştenire a rămas mult timp o 
terra incognita pentru multe generaţii, după cel de al doilea război 
mondial. Să nu uităm că în anii'50 din secolul al XX-lea, regimul 
comunist a interzis sociologia, considerată ştiinţă burgheză! Deşi 
reintrodusă în învățământul superior după anul 1965, reprezen- 
tanţi remarcabili ai sociologiei din perioada de dinainte de 1944 au 
suferit în continuare o restricționare a difuzării întregii lor opere. 

Pentru că în paginile care urmează prezentăm câteva conside- 
rații despre contribuţia lui Mircea Vulcănescu la dezvoltarea socio- 
logiei, ne simţim obligați cu o mărturisire, care nu are altă menire 
decât de a readuce în actualitate dificultatea cu care s-a repus în cir- 
culaţie opera acestui mare făuritor de grandioase proiecte intelec- 
tuale. În anul 1983 am predat Editurii Albatros lucrarea Generaţie 
şi cultură, şi, aşa cum era obiceiul atunci, a fost dată unui specialist 
în care editura avea mare încredere, cu deosebire în ce priveşte ca- 
litatea lui de cenzor ideologic, pentru elaborarea unui referat de 
acceptare. Ca orice autor, aşteptam cu nerăbdare acel referat, dar el 
a întârziat să vină aproape doi ani. Între timp, mi se transmite, de 
către un coleg, ca respectivul referent, profesor universitar, se inte- 
resa, dacă nu cumva Mircea Vulcănescu a fost legionar. Motivul? 
Eu analizam articolul lui M.Vulcănescu, Generaţia, un studiu fun- 
damental, am spune teoretic fondator, despre generaţie, publicat în 
revista „Criterion', pe care îl consider și astăzi, o analiză ce premer- 
ge studiile generaţioniste din anii'60 ai secolului trecut, în rezu- 
mat, o contribuţie remarcabilă a unui sociolog român la clarificarea 
unei teme de acută oportunitate socială. Ce arată acest exemplu? 
Cenzorul regimului trecut dovedea o ignoranță exemplară asu- 
pra operei şi activităţii publice a lui Mircea Vulcănescu. El voia să 
se asigure cu orice preţ, că nu greşeşte, ideologic, cu verdictul ce 
trebuia să-l dea cărții mele. Să mai spun, că în referatul său nu a 
menţionat măcar un cuvânt despre studiul lui Mircea Vulcănescu? 
Acel profesor nu era singurul universitar sau cercetător din epo- 
că, lipsit de elementare cunoştinţe despre gruparea „Criterion”. Se 
ştia vag doar că membrii ei aparțineau orientării de dreapta. Cazul 
Vulcănescu dovedeşte amânarea sau chiar anularea punerii în cir- 
culaţie a fondului de gândire al elitei româneşti interbelice. Dincolo 
de aspectele politice şi ideologice, oricum aduse în prim plan din 
cauza curentului general din perioada postbelică, — astăzi reluate 

cu obstinaţie, parcă într-o manieră şi mai agresivă -, ceea ce nu pu- 
tea accepta regimul comunist a fost ideea unei generaţii de excepție 
în perioada interbelică“. În contextul oficial de atunci se urmărea 
întărirea doctrinei de explicare şi justificare a procesului de omo- 
genizare socială, iar un apăsat accent pe existenţa unui fond ideatic 
românesc despre stratificare, eterogenitate şi diversitate socială nu 
putea fi acceptat necondiţionat, cu atât mai mult cu cât asemenea 
idei veneau din partea ideologiei dreptei. 

Nu ştim ce va fi fost dacă nu s-ar fi produs sfârşitul tragic al 
acestei excepționale personalități, probabil am fi avut un opus vitae 
magnum, aşa cum se întâmplă la sfârşitul unei îndelungi şi verifi- 
cate experienţe intelectuale. Şi Mircea Vulcănescu avea toate datele 
unei opere ce ar fi marcat profund ştiinţele socio-umane. Cum el 
se integrase, am spune organic, în spiritul noii generaţii interbe- 
lice, enunțat și teoretizat de şeful recunoscut al acestei grupări ti- 
nere, Mircea Eliade, concepţia şi acţiunile sale sunt întemeiate pe 
această nouă spiritualitate. Să reamintim succint tezele lui Mircea 
Vulcănescu despre generaţie, care, credem, ele însele pot explica 
idei din opera gânditorului nostru. În deosebire, de congenerii săi, 
Mircea Vulcănescu nu s-a mulțumit doar cu afirmarea publică a 
noii generaţii, ci a găsit de cuviință că este necesară o clarificare te- 
oretică a conceptului de generaţie atât de vehiculat în epocă în toate 
mediile intelectuale. Definirea termenului era necesară în stabilirea 
cu rigoare a diferenţelor şi asemănărilor între generaţii, deoarece 


foarte dotatul tânăr asistent universitar era preocupat de căutarea 


58 Nu este lipsit de importanţă faptul că în Bibliografia principalelor 
lucrări despre D. Gusti și despre Şcoala sociologică de la București, (D. Gusti, 
Opere, vol. I, București: Editura Academiei, 1968) Ovidiu Bădina şi Octavian 
Neamţu, cei doi editori ai scrierilor lui Gusti, care au făcut un lucru demn 
de toată lauda prin publicarea operelor marelui sociolog în condiţii destul de 
potrivnice, nu amintesc lucrarea lui Mircea Vulcănescu despre Gusti, dar nici 
Istoria sociologiei românești a lui T. Herseni nu este menționată. 

acelor linii de continuitate culturală românească, în care se regăsesc 
toate marile valori ale românilor. De aceea, spre deosebire de dez- 
baterile despre generaţie din epocă, axate, în principal, pe dimensi- 
unea biologică sau pe cea culturală, Mircea Vulcănescu o abordea- 
ză ca o realitate ce impune examinarea sa din varii perspective”. 
Biologic, spune exegetul, generaţia se afirmă în relaţia părinţi-copii, 
fiecare generaţie fiind alcătuită din grupul descendenților dintr-un 
părinte comun. Sociologic, generaţia este discutată pe două palie- 
re: sensul restrâns, generaţia se constituie în relaţia dintre adulți 
şi tineri, iar în sensul sociologic general, ea este o „unitate socială 
condiţionată de faptul apropierii de vârstă sau mai pe scurt, grup de 
vârstă”. Cum spuneam altădată, această ultimă idee a sociologului 
român o vom regăsi amplu dezvoltată în teoriile sociologice des- 
pre vârstă, cu deosebire la T. Parsons și S.N. Eisenstadt”*. Pentru 
Vulcănescu, factorul vârstă are o semnificaţie relativă în generarea 
diferenţierilor sociale: „Cu cât o societate e mai complexă, adică 
cuprinde subdiviziuni mai numeroase şi de natură mai variată, cu 
atât importanţa relativă a factorului vârstă scade”. Într-adevăr, vâr- 
sta este un indicator de diferenţiere socială preponderent în soci- 
etăţile tradiționale, ierarhiile sociale între grupurile de vârstă fiind 
unul din mecanismele esenţiale de funcționare a vieţii sociale, de 
conservare a ordinii şi stabilităţii sociale. Rezultă din aserțiunea 
vulcănesciană, o concluzie: cum tinerii se exprimau năvălnic şi re- 
vendicau statutul de grup intelectual efervescent, iar cadrul social a 
acreditat-o ca atare, pentru „noua generaţie” din perioada interbe- 
lică, societatea românească interbelică ar fi fost o societate simplă, 
nediferenţiată puternic. Mircea Vulcănescu dă un răspuns, prin 
conceptul de generaţie, întrebării referitoare la stadiul de evoluţie 


57% Mircea Vulcănescu, Generaţie, Criterion, 3-4, 15 noembrie-15 decem- 


brie 1934, pp. 3-6. 
50 Constantin Schifirneţ, Generaţie și cultură, Bucureşti: Editura Albatros, 
Bucureşti, 1985, p. 28. 

modernă a României. Pe de altă parte, această idee despre relaţia 
dintre factorul vârstă şi nivelul de eterogenitate socială a fost amplu 
dezbătută în răstimpul puternicilor mișcări de tineret ce au zguduit 
bogata şi dezvoltata societate occidentală în anii'60 ai secolului al 
XX-lea, unde, după cel de al doilea război mondial, paradoxal, s-a 
ajuns la revolta tinerilor, care cereau recunoaşterea de către soci- 
etate a identităţii lor sociale, ceea ce a determinat revizuirea unor 
concepte şi teorii sociologice importante, tocmai pentru că vechiul 
sistem operaţional de studiu al societăţii nu lua în discuţie vâr- 
sta, cu expresia ei socială relaţiile dintre generaţii. Așadar, Mircea 
Vulcănescu sesizează, în condiţiile societății româneşti, importanța 
factorului vârstă în reglementarea raporturilor sociale, în timp ce 
sociologii din Occident din perioada interbelică, în convingerea lor 
că o societate modernă este intens diferențiată, vârsta nu ar repre- 
zenta un indicator în explicarea proceselor și conduitelor sociale. 
În viziunea lui Mircea Vulcănescu generaţia este o grupare de 
ordin statistic (relaţia formală dintre grupul social și vârsta mem- 
brilor săi) şi în sens istoric (relaţia calitativă care leagă membrii gru- 
pului social compus din oameni de aceeaşi vârstă), la care adaugă 
dimensiunea psihologică, culturală, politică şi economică. Iată cum 
o defineşte: „O generaţie este o grupare socială bio-psiho-istorică, 
în care predomină oamenii de aceeași vârstă, care se manifestă si- 
multan, spontan, cu conștiința solidarității de vârstă. Manifestările 
acestei grupări sunt condiționate de faptul că membrii componenți 
au participat la un anumit eveniment istoric, a căror influență au 
suferit-o, în perioada lor de formaţie intelectuală - fapt care face 
să predomine în manifestările lor preocupări de aceeași natură, 
precum şi o asemănare de material şi de maeştri. Această predomi- 
nare mai poate fi condiţionată şi de felul în care tineretul participă 


la activitatea colectivităţii și de încadrarea sau neîncadrarea lui în 

ierarhia socială existentă”. Definiţia lui Mircea Vulcănescu este 
prima descriere ştiinţifică a generaţiei. El concepe apariţia şi fiin- 
țarea unei generaţii asociate de existența unor anumite situaţii so- 
ciale concrete: „Nu trebuie nici s-o negăm, nici s-o universalizăm, 
ci atenţi s-o înţelegem surprinzând împrejurările care-i provoacă 
apariția sau i-o înlătură: conjunctură socială între istorie şi psiho- 
logie”. Nu insistăm pe analiza ideilor lui Mircea Vulcănescu despre 
generaţie. Am dorit numai să punctăm direcția teoretică trasată 
în scopul definirii acestui concept atât de discutat și disputat, nu 
de puţine ori dându-i-se un conţinut inadecvat. Și să spunem că 
Mircea Vulcănescu a publicat acest studiu în „Criterion, publicaţia 
„noii generaţii”, deşi putea s-o facă tot atât de bine în revista pro- 
fesorului său D. Gusti, „Arhiva pentru ştiinţa şi reforma socială”. 
Teoretician excelent al fenomenului generaţionist, Mircea 
Vulcănescu avea în vedere propria generaţie dar viza de fapt reali- 
tatea socială şi culturală a timpului său în care se includea și opera 
„bătrânilor”, a maeștrilor. Una din direcțiile acțiunii publicistice a 
lui Mircea Vulcănescu a fost protejarea valorilor și explicarea lor, 
cum a fost cazul cu sistemul sociologic al lui Gusti. Afirmarea ge- 
neraţiei sale venea imediat după ce opera gustiană se închegase, 
iar creatorul ei acționa acum pentru aplicarea acesteia prin metoda 
monografică. Reprezentant al noii generaţii, Mircea Vulcănescu a 
socotit o îndatorire de a fi solidar intelectualicește cu profesorul 
său. Dar gestul teoretic al lui Vulcănescu are şi un alt sens, anume 
relevarea unui exemplu de activitate ştiinţifică în grup, iar echipele 
de cercetare conduse de Gusti erau pilduitoare în a susține ideea 
că intelectualii români se pot asocia într-o acțiune colectivă, când 
scopurile sunt clare şi managementul este eficient. În consecinţă, 
un argument esenţial împotriva tezei, susținută și astăzi, ca intelec- 


tualii români nu pot coopera împreună în realizarea unui proiect. 


551 Mircea Vulcănescu, op. cit., p. 5. 

Pe de altă parte, Mircea Vulcănescu aducea ca probă de solidaritate 
intelectuală propria generaţie, ce ambiţiona programe culturale de 
anvergură, de nivel european, ce pornesc din fondul de gândire ro- 
mânească. Omul românesc, teoretizat şi desenat cu atâta măiestrie, 
îşi trage seva ideatică din tot ce este semnificativ în creaţia autohto- 
nă, inclusiv scrierile şi acțiunile maeștrilor generaţiei sale. 

De altfel, însăşi generaţia lui era interesată în a găsi modele, fie 
în viață fie din alte epoci, ale culturii române. M. Eliade îl va repune 
în circulaţie pe marele Hasdeu cu publicistica lui, dar va edita şi un 
volum cu articole semnate de Nae Ionescu, Roza vânturilor. Aşadar, 
o activitate de construcţie culturală, cu un program destul de clar. 
Lupta dintre „bătrâni” şi „tineri” nu era prilej de spectacol cotidi- 
an sau de revendicări meschine, ci unul de reevaluare a valorilor 
perene ale culturii naţionale, iar Mircea Vulcănescu se impunea 
ca exegetul cel mai coerent în susținerea, cu argumente, a valorii 
moştenirii „bătrânilor”. Susținerea valorilor o făcea Vulcănescu și 
ca o datorie morală, sau cum s-a spus, îşi punea mai presus de ori- 
ce simţul său moral în slujba binelui*?, adică spunem noi, al unei 
culturi românești. 

Atras de gândirea şi personalitatea lui Nae Ionescu, el nu este 
un epigon, un encomiast sau dogmatic naeionescian, ci el caută a 
integra în propriul sistem tot ce crede a fi autentic axiologic din alți 
maeştri ai gândirii româneşti, cum este Gusti şi chiar Rădulescu- 
Motru. Deşi cei din noua generaţie erau adepţii lui Nae Ionescu, ei 
se raportau și la alte personalităţi ale timpului: Mircea Vulcănescu 
la D. Gusti, M. Eliade la C. Rădulescu-Motru, C. Noica, într-o anu- 
mită măsură la C. Rădulescu-Motru. Cum Nae Ionescu nu avea 


Y» 


o „operă publicată, elevii lui se îndreptau spre acele personalități 


52 Gheorghiță Geană, O fericită întrupare a spiritului românesc: Mircea 


Vulcănescu, Prefață la Mircea Vulcănescu, Războiul pentru întregirea neamu- 
lui. Dimensiunea românească a existenței, Bucureşti: Criterion Publishing, 
2002, p. 6. 

care le vorbeau şi prin scrierile lor. În cazul lui Mircea Vulcănescu 
situaţia este interesantă şi din alt unghi: despre Nae Ionescu a scris 
o lucrare despre el ca om, dar nu şi despre opera acestuia, în schimb 
a dat un volum de 150 de pagini despre D. Gusti, prima monogra- 
fie despre întemeietorul de şcoală sociologică, şi am spune singu- 
ra valabilă, despre marele sociolog. Deşi „năist”, de ce Vulcănescu 
nu a dat monografia despre sistemul filosofic al mentorului său? 
Explicaţia este simplă: dificultatea în analiza concepţiei lui Nae 
Ionescu, din cauză că opera acestuia nu circula, iar ideile lui se pro- 
duceau spontan, la cursuri sau în dialoguri restrânse. Exegeza unei 
opere se face având cărţile autorului pe masa de lucru. Editarea 
după moartea filosofului a câteva din cursurile sale nu i-a mai putut 
fi de folos. Vremurile au decis altfel soarta lui Mircea Vulcănescu. 
Acesta este, rezumativ, contextul în care Vulcănescu s-a integrat în 
școala lui Gusti. 

Stăruim, în continuare, asupra modului cum Mircea Vulcănescu 
a înţeles sistemul sociologic al lui Gusti. Legăturile lui cu Gusti s-au 
produs din anii studenţiei. Mircea Vulcănescu a fost atras de soci- 
ologie din facultate, şi teza sa de absolvenţă, elaborată sub îndru- 
marea lui Gusti, este edificatoare. Această lucrare juvenilă dezvoltă 
ideea despre cadrele de manifestare a raporturilor dintre individ şi 
societate: numărul, spaţiul, timpul, cauzalitatea, valoarea. În vizi- 
unea tânărului licenţiat: „Societatea este un complex de factori ce 
nu trebuie desconsideraţi nici unul”, iar „Cauza devenirii sociale 
este voința socială lucrând în acest complex de factori”**. Mircea 
Vulcănescu face diferenţa între devenirea socială a comunităţilor şi 
cea a societăților, în primele predomină cauzalitatea naturală și în 
celelalte dominantă este motivarea morală: „Toată problema deve- 
nirii sociale stă aci: degajarea voinței sociale din condițiile cadrelor 


5% Mircea Vulcănescu, Prolegomene sociologice la satul românesc, ediţie 

şi determinarea felului în care această voință prezidă tipurile de 
societate”, concluzie văzută de el ca „un program de sociologie”. 
Influenţa profesorului său D. Gusti este indiscutabilă. Vom observa 
dificultăţi în dezvoltarea acestui program, ce a ieşit din scânteia atât 
de roditoare a tânărului absolvent de filosofie. În același an 1925, 
când a susținut licența, Vulcănescu scrie articolul Câteva observa- 
țiuni asupra vieţii spirituale a sătenilor din Goicea-Mare, singurul 
text despre campania studenţească din această localitate, organiza- 
tă de Seminarul de Sociologie, Etică şi Politică de sub conducerea 
lui D. Gusti. Apoi, a participat la multe din campaniile monografice 
ale echipelor studenţeşti conduse de D. Gusti. Mircea Vulcănescu 
era interesat mai mult de fundamentul economic al vieţii sociale. 

După un stagiu în Franţa, când comunicarea cu profesorul său 
era redusă, Mircea Vulcănescu se integrează imediat în organizarea 
activităţii echipelor studenţeşti, devenind între timp asistentul lui 
Gusti. Nu putem discuta despre toate raporturile dintre profesor și 
asistentul său, remarcăm numai că lui Vulcănescu îi revine sarcina, 
din partea ministrului D. Gusti, de a elabora planul de reorganizare 
a Ministerului de Instrucție, iar tot el se va îngriji de editarea cur- 
sului lui D. Gusti”. 

Aşa cum foarte pertinent observa Marin Diaconu, editorul şi 
exegetul operei vulcănesciene: „Vulcănescu a trăit şi a contribuit 
substanţial la constituirea şcolii gustiene”*. Gusti l-a „văzut” pe 
tânărul său coleg, cel mai indicat de a da temelia filosofică a siste- 
mului său. Să amintim că sistemul gustian era criticat din varii di- 
recţii. T. Brăileanu avertiza asupra tendinței, în linia lui Durkheim, 


54 Note la cursul de sociologie al d-lui profesor D. Gusti, editate sub îngri- 
jirea d-lui asistent Mircea Vulcănescu, de M. Cernea şi C. Furtunescu, 1932. 

5% Marin Diaconu, Mircea Vulcănescu - sociolog al satului românesc 
şi istoric al Şcolii sociologice a lui Dimitrie Gusti, studiu introductiv la Mircea 

de a defilosofa sociologia, iar P. Andrei îi cerea lui Gusti să-şi pre- 
zinte eşafodajul teoretic al monografiei sociologice. Tânărul emul 
nu face niciodată referire la cei doi sociologi, dar afirmă limpede 
efortul său în fundarea filosofică a sociologiei lui Gusti: „Eu am 
încercat să aşez sistemul lui Gusti pe baze aristotelice, suprapunând 
deosebirea dintre cadre şi manifestări deosebirii aristotelice dintre 
posibilitate şi actualitate. Sistemul oferea mai multe puncte de con- 
venienţă. Voința socială a lui Gusti se deosebea de voluntarismul 
cantitativ, numeric, roussauist; ea avea netăgăduite rădăcini meta- 
fizice. Cadrele dădeau lui Gusti motive voinţei sociale. Dar acestea 
nu erau motive psihologice, ci temeiuri metafizice de autodeter- 
minare: cosmice, biologice, psihologice şi istorice. Apoi, concepția 
voluntaristă a naţiunii avea afinități cu teoriile corespunzătoare ale 
catolicismului”. Gândirea lui Vulcănescu a găsit în sistemul lui 
Gusti o metodă de analiză a realului, ceea ce nu-i putea oferi Nae 
Ionescu, care deşi logician nu dădea atenție metodologiei de cer- 
cetare ştiinţifică. Aici stă explicaţia aderării lui Vulcănescu la con- 
cepția gustiană. Marele sociolog oferea un cadru teoretic incitant şi 
fertil, dar şi o metodă inedită de investigare a societății româneşti 
în ceea ce avea ea particular - satul, matricea evoluţiei națiunii ro- 
mâne. Opera lui Gusti reprezintă şi o cale, pentru tânărul învăţat, 
de pătrundere în cunoașterea unei filosofii şi ideologii ce domina 
epoca: marxismul: „Așa ca astăzi eu am, în sistemul sociologic al 
profesorului D. Gusti, un instrument de lucru pe care mi l-am în- 
suşit cu ajutorul căruia caut să înțeleg realitatea socială, inclusiv 
marxismul, care nu se împotriveşte concepţiei mele «năiste» despre 
viață. Cu etica e altceva; dar aici Gusti n-a avut nici o influenţă asu- 
pra mea”. De ştiut că Mircea Vulcănescu era asistent la catedra de 
etică a lui Gusti. Ne întrebăm dacă la seminariile de etică asistentul 


55 Mircea Vulcănescu, De la Nae Ionescu la „Criterion”, ediţie îngrijită de 

transmitea teze şi concepții opuse celor comunicate de profesor 
la curs? Posibil, dată fiind toleranța colegială şi intelectuală a lui 
Gusti. O fi cunoscut profesorul toate aceste idei, cu deosebire dife- 
rența dintre ei privind etica, pentru că textul din care am citat, au- 
torul nu l-a publicat în timpul vieţii? De altfel, cazul lui Vulcănescu 
este unul special: multe din incitantele sale idei, inclusiv cele care 
privesc veghea la sistemul şcolii sociologice al lui Gusti şi şcoala 
filosofică a lui Nae Ionescu au rămas în manuscris. Din ce a produs 
extrem de dotatul în sociologie Mircea Vulcănescu a fost în mică 
măsură tipărit în timpul vieţii”. Nu ştim pentru ce o bună parte 
din textele de sociologie nu au fost publicate de autorul lor. O exi- 
genţă şi o rigoare ştiinţifică trebuie să fi contat în amânarea punerii 
lor în circulaţia publică, iar cel mai bun argument este refacerea 
de câteva ori a unor texte. Nu încape îndoială, Mircea Vulcănescu 
are o solidă cultură şi un pronunţat spirit analitic, fiind bine infor- 
mat cu mișcarea ideilor sociologice, iar în laboratorul său de crea- 
ție, asemănător în multe privinţe cu cel eminescian, s-au plămădit 
multe gânduri, fiind însă extrem de sever cu produsul oferit spre 
publicare. 

Susținerea filosofică a sistemului sociologic al lui Gusti a tre- 
zit, cum era de aşteptat, reacţii. De pildă C. Georgiade, în arti- 
colul Sociologie românească. O revistă cu adevărat apuseană, în 
„Adevărul, 19 februarie 1933, susține că şcoala sociologică a lui 
Gusti are o valoare de excepţie: „fiindcă sociologia devine o știin- 
fă, nu o filozofie a vieţii colective, părăsind dialectica facilă înte- 
meiată pe concepte şi adoptând observaţia riguroasă şi conştiin- 
cioasă a realităţii, verificarea şi sistematizarea datelor observate”, 
Georgiade scrie mai departe: „Ce legătură directă are, de exemplu, 


57 În volumul Mircea Vulcănescu, Prolegomene sociologice la satul româ- 
nesc, loc. cit., din 26 de titluri 11 sunt texte inedite. 
58 Apud Marin Diaconu, Note și comentarii la Mircea Vulcănescu 

«vatra satului Cornova» sau mentalitatea mistică cvasiafricană a 
țăranilor noştri cu fenomenologia lui Husserl sau cu aristotelis- 
mul?”. lată cum pentru unii exegeți ai operei gustiene, apăsarea 
prea mult pe dimensiunea ei filosofică reprezintă o deformare sau 
cum spune acelaşi Georgiade: „Avem impresia ca aceşti cercetători 
disociază unitatea profesorului lor, atribuindu-i o contrazicere în- 
tre teorie şi aplicaţie, care de fapt nu există la origine”. În replica sa 
Sociologie românească (Răspuns d-lui C. Georgiade), nepublicată, 
Mircea Vulcănescu reiterează caracterul de filosofie socială a so- 
ciologiei profesorului său, şi aduce argumente chiar cu exemplul 
satului Cornova remarcând: „În opoziţie completă cu metoda po- 
zitivistă, sociologia profesorului Gusti caută să lămurească fiecare 
fapt social în funcţiune de totalitatea vieții în care se prezintă”. 
Întrebarea este dacă nu cumva elevul adaugă la sistemul sociologic 
al lui Gusti, ceea ce el aştepta de la această doctrină decât are ea în 
realitate. Apărând sistemul lui Gusti, de fapt îşi apăra propriul mod 
de a vedea societatea. Şi iarăşi revenim la scopul noii generaţii, anu- 
me de a dovedi existenţa unor direcţii fertile în cultura română, iar 
sistemul lui Gusti oferea generos câmp de afirmare a originalității 
autohtone. 

Vulcănescu voia să demonstreze actualitatea neechivocă a sis- 
temului sociologic al lui Gusti, din care se degajă, de pildă, feno- 
menologia sa, doctrină înscrisă puternic în actualitate, şi nu po- 
zitivismul - viziune ştiinţifică învechită şi depăşită. Poate aici este 
eroarea lui C. Georgiade, anume că nu a înţeles efortul lui Mircea 
Vulcănescu şi Traian Herseni de a conferi perenitate ideilor lui 
Gusti prin încadrarea lor în curente filosofice durabile. 

Mircea Vulcănescu supraveghează orice se spune sau se în- 
tâmplă în spaţiul public cu sistemul lui Gusti. Intervine prompt 
în apărarea, corectarea sau argumentarea justeții ideilor şcolii 

monografice. O face pentru că el crede în viabilitatea acestei școli. 
Şi era firesc să fie aşa. Efortul lui Gusti de a elabora o ştiinţă soci- 
ologică a națiunii consona perfect cu aspiraţia noii generaţii. S-a 
spus, până la saţietate, că tinerii din anii '30, eliberați de misiunea 
idealului naţional al reîntregirii țării, aveau ca scop crearea valori- 
lor culturale româneşti comparabile cu cele din marile culturi ale 
lumii, afirmaţie ce se cuvine a fi nuanțată. Ei nu au avut doar orgo- 
liul înaltei performanţe, ci în aceeaşi măsură au susținut valori deja 
consacrate. Mircea Vulcănescu a dat aceeaşi semnificație protecţiei 
operei lui Nae Ionescu şi D. Gusti, cei doi formatori ai săi, dar a 
evaluat şi scrieri ale lui Rădulescu-Motru. Or, sistemul sociologic 
al lui Gusti era una din expresiile tari ale performanţelor autohto- 
ne: „sistemul profesorului Gusti nu e numai o şcoală de reflecţie 
severă de contact cu realitatea. Ci și o şcoală tot atât de severă de 
gândire, de reflecţie asupra acestei realități”*”. În controversă cu 
C. Georgiade, el afirmă neechivoc: „sociologia românească are un 
sistem propriu de gândire, şi această teză caută să-o dovedească 
permanent. 

Implicarea lui Vulcănescu în dezvoltarea şi susținerea ideilor 
profesorului său l-a făcut pe un alt coleg al său de generaţie, Traian 
Herseni să afirme: „Uneori sistemul de sociologie, etică şi politică 
al lui D. Gusti, văzut, interpretat și înfățișat de Mircea Vulcănescu, 
primea o strălucire, pe care autorul lui originar, mare organizator 
şi animator, dar un scriitor şi vorbitor de treaptă mijlocie, n-a fost 
în stare să i-o dea niciodată”*!. Într-adevăr, Mircea Vulcănescu a 
fost unul din cei mai competenţi din şcoala lui Gusti. Dar opera lui 
Gusti rămâne ceea ce este, adică o gândire originală asupra societăţii 
studiată cu o metodă ce-i aparţine negreşit - metoda monografică. 


50 Ibidem, p. 174. 
1 Traian Herseni, Mircea Vulcănescu (1904-1952), Manuscriptum, an 

Credem că Vulcănescu nici nu a gândit că i-ar fi dat strălucire aces- 
tui sistem sociologic, deoarece realiza că nu era nevoie. În schimb, 
emulul se instituie într-un vajnic apărător al doctrinei gustiene de 
o indelebilă noutate, pentru a nu fi deformată şi răstălmăcită, aşa 
cum este cutuma în capricioasa şi nestatornica noastră cultură, 
unde norma ştiinţifică rămâne în stadiul virtual, şi, iată, nu departe 
de timpurile pe care le trăim noi cei de astăzi, când idei novatoa- 
re sau activități de mare trudă intelectuală sunt trecute cu vederea 
sau sunt folosite fără a se mai aminti măcar în treacăt cine le-a fă- 
cut. Monografia lui Mircea Vulcănescu are şi această menire: de 
a pune în relief originalitatea sistemului gustian văzut însă nu ca 
simplă sociografie ci ca o contribuţie fundamentală, pornită de la 
scrutarea cu o metodă proprie a unei societăţi concrete - societatea 
românească -, la dezvoltarea efectivă a sociologiei, încă în căutare, 
în acea vreme, a statusului său de ştiinţă. Mircea Vulcănescu conti- 
nuă, alături de T. Herseni și H.H. Stahl, adâncirea viziunii lui Gusti, 
dar fără să o modifice, aşa cum el însuşi recunoaşte: „Eu nu am 
pretenţia de a fi influenţat pe Gusti, deşi şi asta se poate întâmpla 
într-o colaborare prelungită şi în orice comerț de idei. Eu cred că 
toate elementele puse în lumină existau în sistem mai dinainte, eu 
n-am scornit decât întrebările la care aceste elemente ofereau răs- 
puns mai dinainte. Dar fapt este că înţelegerea mea a acestui sistem 
de sociologie nu trădează concepţia profesorului Gusti”. Cel ce 
va „îndrăzni” o nouă paradigmă, schimbând, în fapt, concepția de 
abordare a studiului societăţii este Anton Golopenţia. Spre deose- 
bire de D. Gusti, care aprecia metoda monografică drept metodă 
de studiu integral al unui sat, Golopenţia propunea metoda mo- 
nografiilor sumare cu care se pot investiga unităţi sociale repre- 
zentative în număr cât mai mare. Primii trei, dar mai ales Mircea 
Vulcănescu, urmăresc atent cum este reflectată şi primită concepția 

lui Gusti și intervin în a pune lucrurile la punct, adică înlăturarea a 
tot ceea ce ar împieta asupra receptării corecte a doctrinei gustiene. 
Când Mircea Vulcănescu intervenea în apărarea lui Gusti sau a lui 
Nae Ionescu, el recurgea la orice mijloc, inclusiv la dispute pugilis- 
tice, aşa cum a procedat cu Sandu Tudor, care îl atacase pe sociolog 
într-un articol din „Credința. 

Edificator rămâne faptul că Mircea Vulcănescu nu se mulțumeş- 
te cu exegeza sistemului gustian, ci ambiţionează căutarea funda- 
mentelor filosofice ale acestuia, originate în gândirea lui Aristotel. 
Mircea Vulcănescu a diseminat ideile lui Gusti, fără că aceasta să în- 
semne că el a fost un simplu exeget. Dimpotrivă. Mircea Vulcănescu 
a înfățișat ideile lui Gusti din perspectivă proprie. Gusti, cu toată 
tendinţa lui spre o anumită conduită egolatrică - iubea mult publici- 
tatea persoanei sale -, nu a estompat sau anulat tendinţele creatoare, 
ci le-a stimulat și susținut, poate tocmai datorită calităților sale de 
organizator al grupului de cercetători. Marele sociolog nu a creat o 
structură birocratică, cu o ierarhie rigidă, altfel spus, el nu a decretat 
existența acestei şcoli. Ea s-a instituit în evoluţia unei activităţi de 
cercetare desfăşurată după un program ştiinţific, pe temeiul unor 
obiective clare, şi al unui scop cu claritate afirmat: consituirea unei 
ştiinţe sociologice a naţiunii. Și, spre deosebire de atâtea proiecte 
entuziaste, dar nefinalizate, Gusti a dat contur proiectului său şi l-a 
impus în viața universitară şi culturală a ţării, atrăgând ca un mag- 
net, mai ales tânăra generaţie, la punerea lui în practică. Aceasta este 
adevărata dimensiune a şcolii lui Gusti. Mircea Vulcănescu a simţit 
cu simțul său de observaţie profundă că acţiunea lui Gusti trebuie 
sprijinită din toate punctele de vedere, dar mai ales în ce priveşte 
protecţia față de încercările, care nu erau puţine, de a compromite, 
prin transformarea concepției lui în fapt derizoriu. 


5% Marin Diaconu, Mircea Vulcănescu publicist, studiu introductiv la 

Exegetul susține că studiul activităţii profesorale a lui D. Gusti 
vrea să ilustreze „printr-un exemplu viu, relaţia ce trebuie să exis- 
te, după această învățătură, între practică şi teorie, între acele «so- 
ciologia cogitans» şi «sociologia militans» de care vorbeşte maes- 
trul. Activitatea profesorală a lui Dimitrie Gusti apare astfel ca o 
cheie de boltă ce leagă planul activităţii sale filosofice cu acela al 
activităţii lui sociale şi politice”**. Se desprinde un alt aspect al 
gândului vulcănescian despre Gusti: semnificaţia profesoratului ca 
nucleul în jurul căruia gravitează multiplele activități desfăşurate 
de Gusti. El este deschizătorul de gând şi act, îndrumătorul ce- 
lor ce aderă la învăţătura sa. Profesorul apare pentru Vulcănescu, 
drept poziţia socială centrală din care iradiază spre toate celelalte 
statusuri sociale deţinute de șeful şcolii monografice. Şi plecând 
de la temeiul acestei poziţii sociale, exegetul explică participarea 
dezinteresată - fapt unic în istoria culturii noastre - a unui mare 
număr de intelectuali tineri din cele mai diverse medii profesiona- 
le la această lucrare desfăşurată de marele sociolog: „De ce să ne 
mirăm atunci că nimeni nu precupeţeşte sprijinul său lucrărilor 
profesorului Gusti? E ca şi cum fiecare şi-ar ajuta pe tatăl său. Un 
tată harnic, mai harnic poate decât fiii”, o afirmare cât se poate de 
clară a ideii că şcoala lui Gusti funcţionează ca o familie, unde 
membrii ei se ajută şi se sprijină reciproc, fără a primi o răsplată 
anume. Concepţia, dinamismul activităţii, capacitatea de a reuni 
persoane de orientări adverse la activități sociale concrete, dar mai 
ales eficienţa în relaţiile sociale, toate aceste calităţi ale profesoru- 
lui Gusti trebuie că i-au fascinat pe tinerii intelectuali ai timpului. 
Şi așa motivează Vulcănescu studiul său despre profesorul Gusti, 
regăsit în toate celelalte poziţii sociale, și nu au fost puţine, ocu- 
pate de el. Marele sociolog este perceput ca un pater familias, o 
autoritate de formator, în a cărui filiație se înscriu cei mai mulți 

din „noua generaţie” interbelică. Iar Mircea Vulcănescu nu face 
decât să apere această familie spirituală şi pe șeful ei. 

Iată un exemplu: la acuza de sterilitate a gândirii lui Gusti, 
Mircea Vulcănescu reaminteşte, contestatarilor, de programul de 
cercetare al profesorului „un îndreptar de lucru teoretic”, cu ţinta 
îndreptată spre studiul totalităţii realităţii sociale: „A izbutit astfel 
să scoată problema satului românesc din decorul romantic-idealist 
în care o încadrase sămănătorismul, ca şi din decorul politic al po- 
poranismului, dându-i un caracter obiectiv şi realist, propriu fazei 
de maturizare a problemei, care îngăduia elaborarea deopotrivă, 
întru adevăr, a celor veniţi de la dreapta culturală sau politică”. 
Judecată foarte importantă, deoarece ea ridică sociologia lui Gusti 
la rangul de cunoaştere ştiinţifică, detașată de ideologiile asupra 
vieţii rurale. 

Vorbind de constituirea unei adevărate echipe de cercetători sub 
conducerea lui Gusti, ceea ce într-adevăr este o performanţă excep- 
țională, dată fiind firea excesiv de individualistă a intelectualului 
român, Mircea Vulcănescu constată: „Ea a dobândit cu vremea, pe 
baza convingerilor teoretice comune şi a experiențelor colective, 
o închegare, ajungând să constituie astfel nu numai o metodă de 
cercetare pusă la punct în toate amănuntele ei, dar și o adevărată (și 
cea dintâi) şcoală românească de sociologie”. Această activitate 
este comparabilă doar cu echipa lui Vasile Pârvan „care a dus la 
dezgroparea trecutului vechei Dacii”. 

Mircea Vulcănescu l-a apărat pe Gusti nu numai de atacurile 
privind coerenţa sistemului său sociologic, făcută cu multă acri- 
bie şi cu o cunoaştere profundă a concepţiei profesorului său. 
Discută despre raporturile lui cu sămănătorismul, cu deosebire cel 
iorghist. Spiritul gustian ar fi o sinteză a spiritului critic zeflemist 

al lui Caragiale, entuziasmul creator şi dinamic al lui Iorga, obiec- 
tivitatea rigidă şi rotundă a junimismului, asceza interioară a lui 
V. Pârvan. Noi credem că avem de a face cu un anumit eclectism 
al gândirii gustiene, şi așa se explică reacția unor oponenți ai săi. 
Mircea Vulcănescu simte că aici este un punct vulnerabil al siste- 
mului profesorului său şi aduce probe în susținerea ideii că Gusti 
nu este încadrabil în nici unul din curentele românești. Productive 
sunt, neîndoielnic, analizele lui Mircea Vulcănescu asupra raportu- 
rilor lui D. Gusti cu junimismul, poporanismul, sămănătorismul, 
dar rămâne de discutat în ce măsură sociologia lui Gusti, are teore- 
tic şi metodologic vreo legătură cu doctrinele amintite. Care sunt 
studiile sistematice ale profesorului despre cele trei mari curente 
culturale? Nu cunoaștem ca Gusti să-și fi exprimat ştiințificeş- 
te opinia despre ele sau să fi referit la interferența sistemului său 
cu vreuna din aceste mişcări. Nici măcar în autobiografia sa, nu 
aminteşte un nume de autor sau de curent, cu toate că adolescen- 
ţa a trăit-o în Iaşi, oraşul unde s-au plămădit toate marile curente 
culturale ale României moderne”. Parcurgând Fragmente autobio- 
grafice, scrise de Gusti la vârsta deplinei senectuţi, cititorul consta- 
tă, nu fără o oarecare surprindere, că, de fapt, autosociologia vieții 
sale cuprinde, prioritar, perioada de şedere a lui în Germania, şi se 
ştie că viitorul sociolog nu a revenit în România din această țară 
decât în momentul când a primit Înaltul Decret Regal de numire 
ca profesor agregat la Iași, în urma participării la două concursuri 
(actele pentru concurs le trimitea din Leipzig), rolul hotârâtor în 
acceptarea sa avându-l un fost junimist, care în timp s-a îndepărtat 
de gruparea lui Maiorescu, istoricul A.D. Xenopol, care l-a prefe- 
rat pe Gusti în defavoarea lui D. Drăghicescu, autor atunci al unei 


57 D, Gusti, Opere, V, Fragmente autobiografice. Autosociologia unei vieţi, 

impresionante opere sociologice publicată în Franţa, argumentul 
esenţial de respingere al acestuia fiind socialismul său revoluţio- 
nar’, Prin urmare, Mircea Vulcănescu caută a-l integra pe Gusti 
în marile tendinţe spirituale româneşti moderne, cu toate că soci- 
ologul, întemeietor de şcoală, nu a referit la nici una din ele. Este 
limpede că Vulcănescu nu putea concepe gruparea lui Gusti ca un 
fenomen cultural spontan ci ca continuare firească a unor domi- 
nante ale culturii româneşti. Pentru că în viziunea sa, nu disconti- 
nuitatea istorică și culturală, ci continuitatea spirituală este adevă- 
rata cale a dezvoltării naţionale. Sistemul sociologic al lui Gusti este 
paradigmatic pentru exprimarea imperativului înscrierii României 


în evoluţia modernă reală. 


5% Constantin Schifirneț, C.Rădulescu-Motru. Viaţa și faptele sale, vol. |, 
București: Editura Albatros, 2003, pp. 691-698. 


Nicolae Bagdasar despre gânditori români 


Evoluţia filosofiei românești a cunoscut, faţă de alte domenii ale 
culturii, un ritm mai lent. De pildă, literatura română a avut încă 
din secolul al XIX-lea momentul clasic, pe când filosofia rămâne 
doar un segment din opera lui Eminescu şi din cea a lui Maiorescu. 
Acesta din urmă a predat filosofia, şi notorietatea sa venea din 
această poziţie şi nicidecum din statutul de filosof. Singurul filosof, 
„profesionist”, Vasile Conta, era ca şi necunoscut, deşi publicase în 
„Convorbiri literare”. De ce filosofia lui Conta, creator de sistem 
filosofic, era în poziţie marginală? Cauza principală a stat în lipsa 
unui spaţiu public, propice receptării meditaţiei filosofice. De altfel, 
nu se impusese la nivelul opiniei publice, canonul originalității, și 
de aceea tot ce transmiteau profesorii de filosofie în cele două uni- 
versităţi era luat ca atare. Importantă era până la urmă răspândirea 
filosofiei la publicul interesat. Nici vorbă, de pildă, ca Eminescu, 
recunoscut poet genial, să fie considerat şi filosof. 

A trebuit ca Maiorescu să fie reintegrat în învățământ, în 1884, 
la Universitatea din Bucureşti, şi astfel să fie descoperiți şi susți- 
nuţi tineri - C. Rădulescu-Motru, P.P. Negulescu, I.A. Rădulescu- 
Pogoneanu, Mihail Dragomirescu, care au profesionalizat filosofia 
în mediul românesc, având convingerea, spre deosebire de dască- 
lul lor, ca este posibilă şi necesară o gândire filosofică proprie. Toţi 
aceşti mari profesori au îndrumat pașii altor mari filosofi: Mircea 

Florian, Nae Ionescu, T. Vianu, M. Ralea, N. Bagdasar, şi împreună 
au constituit, pentru prima dată în istoria gândirii românești, un 
spaţiu filosofic românesc, integrat în spaţiul public. În acest fel, 
filosofia a devenit parte firească a culturii române, filosofii înşişi 
fiind prezenţe active în presă, în politică şi chiar în administraţie. 
Nici unul nu a trăit din veniturile obținute din practicarea filoso- 
fiei, toţi fiind profesori universitari, ocupând, în acelaşi timp, alte 
posturi. 

Despre unii dintre ei a scris N. Bagdasar, la rându-i filosof şi 
profesor, coleg şi colaborator. 


1. Scurtă biografie 


Bagdasar s-a născut la 5 februarie 1896 în satul Roşieşti, judeţul 
Vaslui”, al cincilea copil al lui Iancu şi Smaranda, născută Aftenie. 
După el, s-au născut alți şase fraţi şi surori. Mama lui a murit la 
a douăsprezecea naștere, în anul 1911. Părinţii erau țărani înstă- 
riți, aflându-se alături de preot, în fruntea satului. Pentru calitățile 
sale de foarte bun gospodar, tatăl a fost ales, de cinci ori consecu- 
tiv, primar al comunei Roşieşti, exercitând această funcţie timp de 
douăzeci de ani. Mama era analfabetă, din cauză că în satul ei nu 
exista învăţător, dar avea o intuiţie excepțională asupra a ceea ce 
înseamnă studiu, şi a îndemnat pe toţi copii săi să urmeze şcoala. 

Viitorul filosof a frecventat şcoala primară într-un sat vecin, 
Idricii de Sus, la 3 km de satul natal, unde învăţa şi fratele său mai 
mare Dumitru, de care se simte foarte ataşat. Cum tatăl său era 


5 Informaţiile despre N. Bagdasar le preluăm din N. Bagdasar, Amintiri. 
Notaţii autobiografice, Arhivele Naţionale, Direcţia Arhivelor Istorice Centrale, 
Fond N. Bagdasar, Dosar 517. Vezi și Radu Tomoioagă, Nicolae Bagdasar, în 
Istoria filosofiei românești, vol. II, (1900-1944, partea I), București: Editura 
Academiei, 1980, pp. 508-535; Constantin Schifirneţ, C. Rădulescu-Motru. 
Viața şi faptele sale, vol. II, Bucureşti: Editura Albatros, 2004. 

primar, acesta a decis, din cauza slabei pregătiri a dascălului din 
Roşieşti, şcolarizarea celor doi băieți în satul unde preda un tânăr 
învățător foarte dotat pentru meseria de dascăl. Hotărârea tatălui 
exprima libertatea de acţiune a noii clase, cea a micilor proprietari 
rurali. 

După absolvirea cursurilor celor cinci ani de şcoală elementară, 
N. Bagdasar urmează una din cele mai prestigioase şcoli din ţară, 
liceul Roşca Codreanu din Bârlad, pe care l-a terminat în 1916. Din 
anul 1915, când era elev, a colaborat la „Neamul românesc”, sem- 
nând cu pseudonimul Bărdescu. 

Rămas fără mamă, adolescentul Nicolae a fost nevoit să se în- 
trețină singur, dând meditații copiilor unei familii din Bârlad, 
iar Dumitru a obţinut un post de pedagog la liceul Sf. Sava din 
București. Acest frate mai mare, după absolvirea facultăţii de medi- 
cină din Bucureşti, s-a specializat în S.U.A., şi a pus bazele neuro- 
chirurgiei în România“. 

În octombrie 1916, N. Bagdasar a intrat la Şcoala de ofiţeri re- 
zervişti din Botoşani. Din primăvara anului 1917 până în martie 
1918 a luptat, pe front, ca elev plutonier, perioadă ce o va zugrăvi 
în Amintiri. Notaţii autobiografice, subliniind absurditatea şi inuti- 
litatea multor acțiuni din armata acelui timp. Pentru un tânăr în- 
clinat spre meditaţie şi cu viziune raţională asupra lumii, era greu 
de acceptat conduita rigidă impusă de regulamentele militare. Îl 
irita foarte mult cum ofițerii nu judecau realitatea aşa cum este, ci 
căutau permanent refugiu în regulamente. Dar mai era ceva, re- 
voltător pentru tânărul militar, anume lipsa oricărui control asu- 
pra activităţilor trupelor din partea superiorilor, iar singurul care 
a inspectat lucrările acestora a fost un ofițer francez. Din această 
întâmplare, ce vine să confirme alte situaţii similare, rezultă juste- 
tea celor care susţin că pe noii românii de multe ori norocul ne-a 


æ N. Bagdasar, Amintiri. Notaţii autobiografice, loc. cit., p. 10. 

salvat şi suntem ceea ce suntem numai datorită unor împrejurări ce 
ne-au fost favorabile. 

După reîntoarcerea de pe front, Bagdasar s-a înscris, în octom- 
brie 1918, la Facultatea de Litere şi Filosofie a Universităţii din 
Bucureşti, absolvită în anul 1922. Iniţial, el a dorit să se specialize- 
ze în sociologie, deoarece voia să se dedice carierei de gazetar. Dar 
sociologia o preda „un profesor care nu-şi stăpânea materia”%!, 
fiind vorba de I.A. Rădulescu-Pogoneanu, care în mod ilicit a 
obținut catedra, prin Înalt Decret Regal în 1913, fără a fi câştigat 
concursul instituit de facultate. În aceste circumstanţe, Bagdasar 
a optat pentru istoria filosofiei, disciplină în care se va afirma în 
mod strălucit, unul din motive fiind predarea acesteia de către 
Mircea Florian, tânăr pe atunci, ce impresiona prin erudiție. În 
timpul studiilor universitare, Bagdasar a fost redactor la „Gazeta 
Transilvaniei” din Braşov. Deşi beneficia de reducere de frecven- 
tă, în temeiul anilor petrecuţi în război şi al notelor obținute la 
examene, tânărul Bagdasar a preferat să parcurgă normal, toți cei 
patru ani de studiu. 

Fiul ţăranului din Roşieşti a avut ambiția de a aprofunda stu- 
diile filosofice în Germania. Între anii 1922-1926 a studiat la 
Universitatea din Berlin. Pentru obţinerea bursei a fost sprijinit de 
cunoscutul om politic ardelean, Mihai Popovici, membru marcant 
al Partidului Naţional Român. Fiind în Germania, tânărul bursier 
a fost surprins de libertatea academică, unde importantă rămânea 
înscrierea la universitate, apoi fiecare student urma orice curs, de la 
orice facultate. Nu se cerea frecvență obligatorie şi nu se impunea 
prezenţa la un anumit număr de cursuri. Studenţii germani mer- 
geau la toate universităţile, unde predau profesorii de mare presti- 
giu. În Germania, dominau trei şcoli filosofice importante: şcoala 


©! Idem, Autobiografia, Arhivele Naţionale, Direcţia Arhivelor Istorice 

neokantiană de la Baden cu W. Windelband şi H. Rickert, școala 
neokantiană de la Marburg, cu H. Cohen şi Paul Natorp, şi școala 
fenomenologică a lui Ed. Husserl. Studentul român a audiat cursu- 
rile lui Carl Stumpf, Heinrich Maier şi Max Dessoir și a frecventat 
şedinţele societăţii „Kantgesellschaft”. Cât a stat în Germania, el nu 
a lipsit de la nici un curs sau seminar, şi avea un program foarte 
riguros de studiu în biblioteci, şi, drept consecință, s-a remarcat 
ca un foarte bun cunoscător al filosofiei kantiene, încât la semina- 
rul lui Arthur Liebert, preşedintele societăţii „Kantgesellschaft”, şi 
directorul revistei „Kantstudien”, sufla colegilor germani când tre- 
buiau să răspundă. Intrigat, Liebert l-a întrebat, la un moment dat, 
unde a învățat de ştie atât de bine pe Kant, iar răspunsul său a fost: 
la Universitatea din Bucureşti“?. 

În anul 1926, Bagdasar susține doctoratul cu teza Der Begriff 
des theoretischen Wertes bei Rickert (Noţiunea de valoare teoretică 
la Rickert). Iniţial nu a vrut să dea doctoratul, pentru că nu avea de 
gând să urmeze o carieră universitară. Prietenul său Mihai Popovici 
i-a atras atenţia că, o dată întors din Germania fără doctorat, se va 
spune, în mediile dâmboviţene, că a fost incapabil să-l facă. Viitorul 
profesor de filosofie a promovat doctoratul cu menţiunea cum lau- 
des, el fiind primul copil de țăran, din România, doctor în filosofie. 
Dintre toți filosofii noştri de prim rang, N. Bagdasar este singurul, 
vorbind de perioada de până la 1944, care şi-a plătit taxele şcolare 
din munca sa. Din această poziţie de independenţă financiară asi- 
gurată prin activitate proprie au derivat calităţile lui de manager 
afirmate mai târziu în acţiuni de mare prestigiu. În acelaşi timp, tot 
din cauza lipsurilor trăite, el s-a dovedit a fi altruist, ajutând pe ori- 
cine era în dificultate materială sau financiară, calitate de pe urma 
căreia a suferit, fiind nu o dată înșelat în buna sa credinţă. 


%2 Idem, Amintiri. Notaţii autobiografice, loc. cit., p. 187. 
63 Ibidem, p. 202. 

Întors din Germania, în septembrie 1926, şi ca urmare a în- 
demnului profesorului M. Florian, cu speranța unei angajări, N. 
Bagdasar se vede pus deodată în fața levantinismului și a aranja- 
mentelor de culise, nereuşind să obţină un post. Numai că norocul 
îi surâde: este solicitat de Ministerul Instrucțiunii Publice să predea 
limba germană la Şcoala comercială română din Salonic, şi proaspă- 
tul doctor în filosofie a acceptat, imediat, și între 1 noiembrie 1926 şi 
1 aprilie 1927 a funcţionat ca profesor suplinitor. El a primit pe lân- 
gă salariu, o diurnă lunară de 10.000 lei deplasare“. Ca să avem o 
imagine reală asupra valorii veniturilor obținute la Salonic, să amin- 
tim, conform spuselor sale, achitarea tuturor datoriilor ce le-avut 
în timpul studiilor la Berlin cu fondurile câştigate în cele şase luni. 

Tânărul dascăl s-a impus rapid în faţa elevilor și a profesorilor, 
cu toate că are surpriza să constate și să trăiască starea de aprigă duş- 
mănie iscată între colegi, pentru ce altceva decât pentru un post de 
director, dar nu al şcolii ci al internatului şcolii, de unde se câştigau 
bani buni din afacerile cu furnizorii. Eterna corupție în instituțiile 
statului! Pentru a pune capăt conflictului, Ministerul Instrucțiunii 
Publice i-a propus lui Bagdasar să fie directorul Şcolii Comerciale 
din Salonic, dar el a refuzat şi a preferat să rămână profesor la 
Şcoala Comercială „N. Kreţulescu” din București, unde a predat 
până în 1930. Deşi, angajat în învățământul superior, Bagdasar a 
continuat să predea zece ani la liceul particular Principele Carol. 
Din toamna anului 1928 până în primăvara anului 1930 a funcţi- 
onat ca bibliotecar la Institutul Social Român condus de D. Gusti. 

Urmare a aprobării de către Ministerul Muncii a unui post de 
psihotehnician în cadrul Laboratorului de psihologie experimen- 
tală al Universităţii Bucureşti, în anul 1928 N. Bagdasar a fost nu- 
mit, la insistenţele lui C. Rădulescu-Motru, asistent de psihotehni- 
că, venerabilul filosof fiind astfel satisfăcut că i-a rezolvat situația 

universitară a colaboratorului său. Peste un an, titularul catedrei l-a 
solicitat pe N. Bagdasar să predea logica la anul preparator, dar îl 
refuză motivând că nu doreşte să intre în conflict cu Nae Ionescu, 
titularul cursului, din cauză că ar fi putut să scrie rău despre el în 
ziarul „Cuvântul. Cu tot refuzul lui Bagdasar, C. Rădulescu-Motru 
nu i-a dat cursul de logică lui Nae Ionescu, pentru motivul că el 
lipsea de multe ori de la activităţile didactice: „Ce să ţină şi la anul 
preparator câte o prelegere din an în paști şi să absenteze cu nemi- 
luita? Dacă dumitale ţi-e frică de el, atunci, o să fac eu şi acest curs, 
ceea ce m-ar împovăra prea mult. Pe Nae nu-l însărcinez cu ţinerea 
lui în nici un caz”. În cele din urmă, Bagdasar a acceptat cursul de 
logică, însă primea o remunerație mai mică decât jumătate din sa- 
lariul unui asistent universitar. După decizia Consiliului profesoral 
de a obliga pe toţi conferenţiarii să-şi dea demisia din posturile de 
asistenţi, urmare a obiecţiei lui O. Densusianu față de deținerea, de 
către conferenţiari, şi a posturilor de asistenţi, Nae Ionescu renunță 
la funcţia de asistent de psihologie şi rămâne numai conferenţiar. 
În anul 1929, Bagdasar a trecut pe postul de asistent de logică și 
teoria cunoștinței, ce-l va deţine până în anul 1941. El a predat logi- 
ca la anul preparator, iar teoria cunoștinței la ceilalți ani de studiu. 
Datorită restructurării, în 1938, a catedrei lui C. Rădulescu-Motru, 
Bagdasar nu a avut nici o activitate didactică timp de doi ani. Între 
timp, s-a înscris la concursul pentru catedra de istoria filosofiei de 
la Universitatea din Cernăuţi, împreună cu Vasile Gherasim, D.D. 
Roşca, Mihai Uţă. Comisia nu s-a oprit asupra nici unui candidat, 
dar a propus, la insistenţele lui I. Petrovici, ca D.D. Roşca să pri- 
mească titlul de docent“. Catedra de aici va fi ocupată în 1939 de 


Mircea Florian. 


© Idem, Portrete, Arhivele Naţionale, Direcţia Arhivelor Istorice Centrale, 
Fond N.Bagdasar, Dosar 537, p. 8. 
6 Ibidem, p. 44. 


364 | CONSTANTIN SCHIFIRNEŢ 


N. Bagdasar a fost atras, fără voia lui, în polemica iscată, în anul 
1940, pe seama acuzei de plagiat aduse lui Al. Posescu. În ianuarie 
1939 a apărut la tipografia „Tiparul universitar” a lui N. Bagdasar, 
Introducere în filosofie de Al Posescu. La sfârşitul anului 1939 N. 
Tatu descoperă că lucrarea ar fi un plagiat după cursuri litografiate 
ale lui P.P. Negulescu“. Al. Posescu înaintează la 26 ianuarie 1940 
un memoriu Parchetului de Ilfov, cu privire la articolul calomnios 
publicat de N. Tatu la adresa lui, ca apoi să-l asocieze şi pe Bagdasar, 
pentru vina de a fi autorul moral al articolului semnat de Tatu în 
„Convorbiri literare”. Procesul a durat până în 1945, Bagdasar fiind 
găsit nevinovat. 

Cu toată aşteptarea sa destul de îndelungată în a ocupa o poziţie 
universitară înaltă, N. Bagdasar are, în numai doi ani, o ascensiu- 
ne rapidă - în decembrie 1941 este numit administrator al Casei 
Şcoalelor, în vara anului 1942 este numit profesor la Universitatea 
din Iași, iar în 1943 este ales membru corespondent al Academiei 
Române. 

După pensionarea forțată a lui C. Rădulescu-Motru în octom- 
brie 1940, N. Bagdasar devine asistentul lui I. Petrovici, recent 
transferat de la Universitatea din Iași la Universitatea din Bucureşti. 
Peste doi ani, în anul 1942, Bagdasar este numit profesor la cate- 
dra de istoria filosofiei moderne şi contemporane, epistemologie 
şi metafizică de la Facultatea de Litere şi Filosofie a Universităţii 
din Iaşi, ajutat fiind şi de ministrul I. Petrovici, în ministerul că- 
ruia lucra. Bagdasar a rămas în acest post didactic până în mar- 
tie 1949, când din cauza reformei învățământului din anul 1948, 
a fost scos de la catedră şi angajat consilier ştiinţific la Institutul 
de Istorie și Filosofie din Bucureşti. Scoaterea sa din învăţământ 
rămâne inexplicabilă, pentru că Bagdasar nu a fost implicat politic 


% N. Tatu, Un plagiator: Al. Posescu. Autorul plagiat: P.P. Negulescu, 

şi ca orientare politică se îndrepta mai mult spre stânga. Funcţia de 
administrator al Casei Şcoalelor, şi relaţiile cu C. Rădulescu-Motru 
şi I. Petrovici, dezavuaţi de regimul communist, trebuie să fi contri- 
buit la privarea lui de poziţia de cadru universitar. 

Pentru lucrările sale temeinice, activitatea de susţinere și răs- 
pândire a filosofiei, în primul rând prin editarea lucrărilor de fi- 
losofie, Academia Română îl primeşte în rândurile ei ca membru 
corespondent. În şedinţa din 27 mai 1943, C. Rădulescu-Motru 
citeşte propunerea de alegere a lui N. Bagdasar, subliniind că de 
la luarea doctoratului la Universitatea din Berlin „D-l Bagdasar a 
desfășurat o activitate neîntreruptă în domeniul specialităţi sale fi- 
losofice”, şi a scris, timp de 15 ani, un mare număr de lucrări „toate 
caracterizându-se prin o erudiție bogată şi asociată cu preocuparea 
de a pune probleme cu totul nouă pentru filosofia românească; prin 
contribuţii originale în tratarea problemelor filosofice; prin expu- 
neri de o claritate desăvârşită şi de un stil ales”. Raportorul îi pre- 
zintă opera, şi-i remarcă spiritul său întreprinzător: „a desfăşurat 
şi o continuă şi apreciabilă activitate de organizator în domeniul 
culturii românești. Astfel d-sa s-a devotat activităţii desfășurate de 
Societatea Română de Filosofie, al cărui organ «Revista de filoso- 
fie», datoreşte foarte mult excepționalelor sale calități de iniţiati- 
vă şi tenacitate”. În fine, se aminteşte de contribuţia hotărâtoare a 
lui N. Bagdasar „la apariţia monumentalei opere în cinci volume: 
Istoria filosofiei moderne, rezultat al unei colaborări rodnice şi de 
o dată însemnată în mișcarea filosofică românească’, Supusă la 
vot, propunerea cade cu 19 pentru, iar 10 contra. Se amână o nouă 
votare pentru şedinţa de a doua zi, şi în şedinţa din 28 mai 1943, N. 
Bagdasar este ales membru corespondent cu 24 de voturi, 8 împo- 
trivă“”. În 1948 după desființarea Academiei Române, N. Bagdasar 


*8 Analele Academiei Române, Desbaterile, 'Tomul LXIII 1942-1943, p. 167. 
6 Ibidem, p. 172. 

nu a fost primit în Academia Republicii Populare Române. Abia în 
1970 a fost ales membru al Academiei de Științe Sociale şi Politice. 

În intervalul 1949-1950, Bagdasar a lucrat în colectivul „Istoria 
filosofiei româneşti”, şi apoi a fost transferat la colectivul de „Istoria 
literaturii române” din Secţia de istorie a Filialei lași a Academiei 
Române. În cadrul programului de cercetare al acestui colectiv 
a redactat următoarele capitole: Preocupări de economie politi- 
că la „Propăşirea”: Ion Ghica şi Anton Winkler; Concepţia istori- 
că a lui Mihail Kogălniceanu; Preocupări de economie politică la 
„România literară” (1855): G. Apostoleanu; Concepţia social-politi- 
că a lui Simion Bărnuţiu; Probleme de teoria culturii şi a istoriei la 
„Convorbiri literare” (1869-1880): A.D. Xenopol; Concepţia materi- 
alistă a lui Vasile Conta“. 

Filosoful a locuit la Iași din 1945 până în 1956. Împreună cu 
Ştefan Bârsănescu, Bagdasar a fost codirector al revistei ieşene 
„Ethos”(1944-1947). 

La moartea lui C. Rădulescu-Motru, Nicolae Bagdasar, colabo- 
rator al marelui dispărut, timp de 14 ani ca asistent la catedra sa, 
şi 17 ani ca secretar al Societăţii Române de Filosofie şi secretar de 
redacţie al „Revistei de Filosofie”, a ţinut, în ziua de 8 martie 1957, 
la cimitirul Bellu, o cuvântare de doliu, alături de Mihai Ralea şi T. 
Vianu. El a spus, printre altele: „Ca director de revistă, el era de o 
largă înţelegere, lăsând colaboratorilor toată libertatea de gândire, 
el n-a căutat să le impună propriile sale idei, să facă din revistele pe 
care le conducea organe ale concepţiei sale personale de a privi lu- 
mea şi viaţa, căci nimic nu-i era mai străin spiritului său ca ideea de 
prozelitism, nimic nu-i repugna mai mult ca spiritul dogmatic. El 
a elaborat sistemul său prin interpretarea filosofică a ultimelor date 
ale ştiinţei, pornind de la ideea fundamentală că filosofia nu poate 
ignora ştiinţa. A exercitat influenţă timp de 60 de ani. [...] Omul 


510 N. Bagdasar, Autobiografia, loc. cit., pp. 24-25. 

egala dascălul şi gânditorul prin blândeţea sa umană, prin bunăta- 
tea sa firească, prin serviabilitatea sa nedesminţită, prin generozita- 
tea sa constantă. [...] Profesorul C. Rădulescu-Motru n-a fost deci 
numai un mare gânditor ci şi un mare înțelept. [...] profesorul C. 
Rădulescu-Motru a reprezentat o formă superioară a potenţialului 
energetic pe care îl deţine în lume poporul român”*!!. 

În perioada comunistă N. Bagdasar a dus o viață tensionată so- 
cial şi profesional și precară material. Solida sa cultură filosofică, 
verticalitatea morală, neacceptarea de compromisuri ideologice, 
spiritul său analitic, prestigiul său incontestabil pentru tot ce făcuse 
în perioada de dinainte de 1944 au fost factori, care în loc să-l pro- 
pulseze social, i-au fost de cele mai multe ori frâne puternice, şi de 
aceea, el a cunoscut un statut de marginalizat în anii'50 ai secolului 
trecut. Nivelul scăzut de trai al aproape tuturor românilor sub regi- 
mul comunist nu l-a ocolit nici pe el, formându-şi conştient un mod 
de viață adecvat: „Sărăcia mă făcuse să trăiesc atât de parcimonios, 
încât după ce am fost adus la Bucureşti la «Dicţionarul Enciclopedic 
Român», unde aveam salariu mai bun, mi se părea un lux să călăto- 
resc cu clasa I în tramvai şi am mers un an întreg cu clasa II-a; şi mi 
se părea o risipă să consum franzelă, când se găsea pâine neagră”? 

Filosoful Bagdasar a murit în 21 aprilie 1971. 


2. Opera filosofică a lui N. Bagdasar 


Bagdasar rămâne, în pofida unor rezerve exprimate de unii 
comentatori, un autor important de scrieri filosofice. Lucrările 
Filosofia contemporană a istoriei, vol. 1I, 1930, Din problemele cul- 
turii europene, 1931; Istoria filosofiei românești, apărută separat 


6&1 Idem, Cuvântare de doliu, Arhivele Naţionale, Direcţia Arhivelor 


Istorice Centrale, Fondul N. Bagdasar, Dosar 102. 
&2 Arhivele Naţionale, Direcţia Arhivelor Istorice Centrale, Fond N. 
Bagdasar, Dosar 523, p. 4. 

în 1940, şi ca parte din lucrarea Filosofia românească de la ori- 
gini până astăzi, de fapt volumul V al Istoriei filosofiei moderne, 
1941; Teoria cunoștinței, vol. I, 1941, vol. II, 1942; Teoreticieni ai 
civilizaţiei, 1969, sunt cărţi care nu pot lipsi din nici o bibliografie 
a oricăreia din temele enunțate în titlurile de mai sus. În plus, el 
este coautor împreună cu Virgil Bogdan şi C. Narly, al volumului 
Antologie filosofică. Filosofi străini, 1943. Împreună cu I. Petrovici 
este autor al Manualului de psihologie pentru şcolile secundare, pri- 
ma ediţie a apărut în anul 1934, fiind reeditat în fiecare an până 
în anul 1945. A publicat 9 studii în revista „Societatea de mâine” 
şi altele în „Revista de filosofie”, „Minerva, „Convorbiri literare”, 
„Arhiva pentru reforma şi ştiinţa socială” şi „Ethos”. De interes, nu 
numai didactic, sunt cele două cursuri litografiate ale prelegerilor 
de logică din anii 1933-1934 şi 1937-1938, pentru că în comparaţie 
cu prelegerile lui Nae Ionescu, lecţiile lui Bagdasar expun logica 
după criterii ştiinţifice şi istorice bine stabilite. De la Bagdasar au 
rămas, în manuscris, lucrările: Curente fundamentale ale filosofiei, 
3 volume; Probleme de logică, volum redactat pe baza cursurilor de 
logică ţinute la Universitatea din Bucureşti; Mic dicționar filosofic 
(1313 termeni), Existenţialismul. Reprezentanți de seamă, 2 volu- 
me, aproximativ 1000 de pagini, cu următoarele capitole: Săren 
Kirkegaard, Filosofia existenţialistă a lui K. Jaspers, Concepţia filoso- 
fică a lui Martin Heidegger, Concepţia filosofică existenţialistă a lui 
N. Berdiaev, Privire de ansamblu asupra filosofiei existențialiste®”. 
Lui N. Bagdasar i se datorează editarea unor numere speciale 
din „Revista de filosofie”: B. Spinoza (vol. II, 1930), G. W.F. Hegel 
(nr. 3-4, 1931), Omagiu prof. C. Rădulescu-Motru (vol. XVII, 1932), 
PP Negulescu (nr. 3-4, 1933), In memoriam Stephani C. Zeletin (vol. 


63 Nicolae Bagdasar, Opere postume, lucrări îngrijite și dactilografiate 
după manuscris de Caterina Bagdasar, Arhivele Naţionale, Direcţia Arhivelor 
Istorice Centrale, Fond N. Bagdasar, Dosar 522, pp. 3-4. 

XX, nr. 3 1935), R. Descartes (nr. 4, 1937), I. Petrovici (nr. 1, 1938), 
Titu Maiorescu (nr. 1, 1940). 

Ca unul dintre cei mai avizaţi cunoscători ai filosofiei kantie- 
ne, Bagdasar a publicat în anul 1969 o traducere a Criticii rațiunii 


pure,“ 


şi, în 1973, tot în traducerea sa, Critica rațiunii practice şi 
Întemeierea metafizicii moravurilor”. 

Deşi a luat un doctorat în mod strălucit, asemenea tuturor 
marilor noştri filosofi cu doctorate în străinătate - C. Rădulescu- 
Motru, D. Gusti, Mircea Florian, Nae Ionescu -, N. Bagdasar nu 
publică, în traducere românească, dizertația sa. El a debutat cu stu- 
diul Ed. Husserl, publicat în „Revista de filosofie” în 1928, urmat de 
alte studii despre Paul Natorp, W. Windelband şi H. Rickert, toți 
filosofi germani necunoscuți în România. 

Gândirea lui a asimilat kantianismul neokantianismul, feno- 
menologia lui Husserl, ceea ce a făcut din N. Bagdasar un exeget 
important al filosofiei timpului său. Foarte bine informat, cu un 
program permanent de studiu al curentelor filosofice, Bagdasar 
analizează evoluția meditației filosofice în prima jumătate a se- 
colului al XX-lea. Să spunem că scopul său rămâne evidențierea 
tendințelor raționaliste în filosofie, Întrucât secolul XX cunoaşte 
un avans puternic al ştiinţei, exegetul pune în gardă asupra limite- 
lor pozitivismului comtian. În Teoria cunoștinței Bagdasar expune 
sistematic şi critic doctrinele filosofice despre cunoaștere: relati- 
vismul, agnosticismul, pozitivismul şi concluzionează: „Problema 


&4 Immanuel Kant, Criticii raţiunii pure, traducere Nicolae Bagdasar și 
Elena Moisuc, studiu introductiv, glosar kantian şi indice de nume proprii: 
Nicolae Bagdasar, Bucureşti: Editura Ştiinţifică, 1969. 

65 I, Kant, Întemeierea metafizicii moravurilor şi I. Kant, Critica rațiu- 
nii practice, traducere, studiu introductiv, note şi indici: Nicolae Bagdasar, 
București: Editura ştiinţifică, 1972. 

&6 Pentru studiul raționalismului promovat de N. Bagdasar, vezi Gh. 
Vlăduţescu, Introducere, la N. Bagdasar, Scrieri, Bucureşti: Editura Eminescu, 
1988. 

cunoștinței absolute este o problemă extrem de complicată şi de 
grea. Noi nu putem spune clar şi categoric: în dezlegarea ei stă sen- 
sul spiritului cunoscător însuși”. Cu această problemă se ocupă 
cunoaşterea omenească, progresul ştiinţei şi însuși spiritul ştiinţi- 
fic. În viziunea lui, teoria cunoștinței nu este o anexă a psihologiei 
sau a logicii, ci este o teorie a cunoaşterii ştiinţifice, o teorie ce ana- 
lizează cunoştinţele universale şi necesare. 

In lucrarea Filosofia contemporană a istoriei, vol. I. 1930, 
Bagdasar a analizat alături de concepţiile străine, şi ideile lui A.D. 
Xenopol şi N. Iorga. Lucrarea trebuia să apară în trei volume, însă 
acţiunile lui de manageriat cultural i-au diminuat din timpul nece- 
sar finalizării acestei scrieri. 

Textele lui Bagdasar sunt scrise într-un stil limpede, coerent 
şi argumentat. Este adevărat, ele nu conţin prea multe contribuţii 
personale, dar ne întrebăm, dacă nu cumva şi o exegeză bine făcută 
nu reprezintă pentru o cultură că a noastră, un imens câştig? 

În anul 1940 N. Bagdasar publică Istoria filosofiei românești”, 
prima lucrare de analiză a evoluţiei concepțiilor filosofice româ- 
neşti, rămasă până astăzi un valoros izvor de informaţie şi pentru 
cercetător și pentru cititorul interesat de gândirea filosofică autoh- 
tonă. Cărţii i s-au adus mai multe obiecţii. C. Noica îi reproşează 
lipsa de analiză a ideilor din Învățăturile lui Neagoe Basarab către 
fiul său Theodosie“!*. Drept replică i se pune la îndemână Istoria 
filosofiei româneşti de Nicolae Bagdasar“. Peste ani, N. Bagdasar 


6&7 Nicolae Bagdasar, Teoria cunoștinței, Bucureşti: Casa Şcoalelor, 1944, 
p. 563. 

518 „Opera d. Bagdasar are rigoarea unei lucrări de ştiinţă pozitivă”, I. 
Didilescu, N. Bagdasar, Istoria filosofiei româneşti, Țara nouă, anul II, nr. 61, 
14 iulie 1940, p. 2. 

19 C, Noica, Pentru o altă istorie a gândirii lui Neagoe Basarab, Saeculum, 
anul I, martie-aprilie, 1943, p. 39. 

& Vezi Spre o altă istorie a filosofiei românești?, Revista de Filosofie, vol. 
XXVIII, nr. 1-2, ianuarie-iunie 1943, pp. 148-150. 

aduce argumente la critica lui C. Noica şi a altora despre Istoria 
filosofiei româneşti: „Noi nu suntem o ţară cu o veche şi bogată 
cultură filosofică. Filosofii noștri câți i-am avut, nu şi-au dezvoltat 
concepțiile lor sub influenţa înaintaşilor lor români, așa încât să se 
poată vorbi de o dezvoltare unitară a filosofiei româneşti. Filosofia 
noastră modernă a luat ființă şi s-a dezvoltat în contact cu filosofia 
occidentală. În perioada interbelică gânditorii români şi-au pus şi 
rezolvat probleme la nivelul culturii occidentale. Ei nu şi-au pus 
probleme anacronice, ci probleme actuale pe care le impuneau dez- 
voltarea ştiinţelor şi dezvoltarea filosofiei, în spiritul vremii”?!. 

O obiecţie adusă de mai mulți comentatori vizează prezenta- 
rea monografică a concepţiilor filosofilor români, obiecţie la care 
autorul spune răspicat: „Am elaborat astfel, fiindcă așa se elabo- 
ra o istorie a filosofiei”*?. La obiecţia că diferitele capitole sunt 
alineate mecanic, Bagdasar justifică principiul său metodologic: 
„Concepţiile filosofilor noștri s-au dezvoltat independent unele 
de altele - dau numai două exemple: - concepția materialistă a 
lui V. Conta nu a exercitat nici o influență asupra vreunuia din 
urmaşii săi, cea personalist-energetică a lui C. Rădulescu-Motru 
aşişderea - ca pomii dintr-o grădină. Şi atunci ce legături organice 
să stabilești între ele? Ele se succed sau coexistă în timp şi datoria 
istoricului este să le expună în apariţia şi valabilitatea lor istorică. 
Lui îi este strict interzis să născocească legături acolo, unde aces- 
tea nu există, iar astfel ar da dovadă de neseriozitate ştiinţifică”. 
Și totuşi, la o analiză mai adâncă, istoricul putea găsi, de pildă, 
influența filosofiei lui Vasile Conta asupra gândirii sociologice 
a lui Traian Brăileanu prin teza despre diferenţa dintre formele 
evolutive şi formele neevolutive. De la această distincție Brăileanu 


1 N. Bagdasar, Pro domo, Arhivele Naţionale - Direcţia Arhivelor 
Naţionale Istorice Centrale, Fond N. Bagdasar, dosar 534, p. 4. 
2 Ibidem. 


372 | CONSTANTIN SCHIFIRNEŢ 


caută să înțeleagă raportul dintre element și sistem, adică formele 
neevolutive pot fi înțelese numai prin cunoașterea relaţiilor lor cu 
formele evolutive“. 

În timpul regimului comunist, Bagdasar are marea bucurie de a 
fi solicitat de tineri absolvenţi de filosofie să le dea cartea sa Istoria 
filosofiei româneşti, şi la invitaţia lui de a consulta lucrarea pe ace- 
lași subiect elaborată de Institutul de Filosofie aceştia „îşi manifes- 
tau nemulțumirea calificând-o cu epitete peiorative” 21. 

La bătrânețe, Bagdasar lasă orice modestie la o parte, explicabi- 
lă şi prin constrângerile ideologice ale regimului comunist ce nega 
orice valoare filosofiei româneşti antebelice, și recunoaște „în ceea 
ce priveşte pasiunea în deşteptarea şi activarea interesului pentru 
filosofie în țara noastră și munca dezinteresată pe care am prestat-o 
atâţia ani, nu m-a întrecut nimeni”, susținând că puţine țări se pot 
mândri cu apariţia îndelungată a unei reviste de filosofie şi cu o lu- 
crare cum este Istoria filosofiei moderne“. Întrebat de C. Georgiade 
dacă este mulțumit că şi-a consacrat viața exclusiv cercetărilor filo- 
sofice, Bagdasar a răspuns: „Cum să nu fiu mulțumit? Doar nimeni 
nu m-a constrâns să mă consacru filosofiei. Am făcut acest lucru 
printr-o decizie a propriei mele voințe. Singura mea nemulțumi- 
re ar putea fi cauzată de faptul că nu am putut încă realiza în do- 
meniul gândirii tot ce am visat şi tot ce aș fi putut da”%. Același 
C. Georgiade crede că N. Bagdasar „a inițiat primele elemente ale 
unei filosofii critice româneşti, ale unui raționalism de substrat cri- 
tic ştiinţific”. 


6 Vezi și studiul nostru Traian Brăileanu, O concepţie sociologică origi- 


nală, inclus în acest volum. 

54 N. Bagdasar, op. cit., p. 6 

55 Idem, Amintiri. Notaţii autobiografice, loc. cit., p. 262. 

s Ibidem, p. 350. 

&7 Arhivele Naţionale, Direcţia Arhivelor Istorice Centrale, Fond N. 
Bagdasar, Dosar 523, p. 7. 

3. Manager 


După cum am spus, Bagdasar a avut energie, pasiune și dăru- 
ire nu doar pentru meditaţia filosofică, dar şi pentru organizarea 
mişcării filosofice. Însă calităţile lui manageriale nu se puneau în 
valoare dacă nu avea şansa întâlnirii cu Rădulescu-Motru. Ei bine, 
marele filosof a intuit în tânărul Bagdasar, omul ce ar putea să ofere 
ritmicitatea necesară apariţiei „Revistei de Filosofie”. Într-adevăr, 
el a avut un rol esenţial în apariţia la timp a „Revistei de Filosofie”, 
şi datorită calităţilor sale au fost înlăturate dificultățile de natură 
financiară şi organizatorică pe care publicaţia le cunoscuse. Numai 
după preluarea muncii de secretariat de către N. Bagdasar, „Revista 
de filosofie” devine cel mai important periodic de filosofie din 
România. Despre cum a ajuns să preia această sarcină deloc uşoară 
Bagdasar relatează în capitolul consacrat lui C. Rădulescu-Motru 
în Portrete. Deşi revista primise o subvenție acordată de I. Petrovici 
în 1927, când era ministru din care mai rămăseseră 30.000 lei, 
Mircea Florian, secretarul de redacţie nu reușea s-o tipărească la 
timp. După clarificarea condiţiilor de editare, Rădulescu-Motru a 
acceptat ca revista să fie scoasă de Nicolae Bagdasar şi T. Vianu. 
Primul a căutat tipografia, și împreună cu T. Vianu s-au târguit asu- 
pra preţului, au stabilit un nou format, au hotărât ordinea în care să 
apară studiile, cerând şi avizul lui C. Rădulescu-Motru. 

Când Bagdasar şi Tudor Vianu i-au arătat proba de tipar a co- 
perţii, C. Rădulescu-Motru l-a scos pe Mircea Florian ca secretar 
de redacţie din caseta redacțională și a vrut să-l treacă pe Bagdasar, 
care însă a refuzat deoarece nu accepta să intre în conflict cu Mircea 
Florian. „Dacă nu vreți ca Mircea Florian să rămână secretar de 
redacţie, nu treceţi pe nimeni, fiindcă, în definitiv, nu este absolut 
necesar ca secretarul de redacţie să figureze pe copertă”*%, i-a spus 
Bagdasar lui C. Rădulescu-Motru, sugestie acceptată. 


SN. Bagdasar, op. cit., p. 223. 

La jumătatea lunii martie 1928, „Revista de filosofie” a apărut 
într-un format nou, cu o copertă albă, cu titlul imprimat în roşu, cu 
sumarul sub titlu, editor Societatea Română de Filosofie. Împreună 
cu I.M. Nestor şi G. Bontilă - studenți la psihologie, Bagdasar a 
întocmit o listă cu o sută de abonaţi cuprinzând profesori de li- 
ceu şi şcoli normale. Au difuzat-o în librăriile din București, iar C. 
Rădulescu-Motru a rezolvat difuzarea pentru librăriile din ţară în 
înțelegere cu editura H. Steinberg”. Împreună cu C. Rădulescu- 
Motru, care avea multe cunoştinţe în ministere şi la directorii de 
bănci — „Rar se întâmpla ca C. Rădulescu-Motru să fie refuzat”** —, 
au adunat fonduri pentru revistă. 

Probă ca publicaţia era viguroasă a fost agapa prezidată de C. 
Rădulescu-Motru din 2 aprilie 1936 cu prilejul sărbătoririi a 30 
ani de existenţă a „Revistei de Filosofie”, la care au luat cuvântul 
directorul publicaţiei, D. Gusti, M. Florian care a citit o scrisoare 
a lui P.P. Negulescu, secretarul de redacție Nicolae Bagdasar, care 
a afirmat ca greutatea cea mai mare la o revistă este conducerea 
ei administrativă“!. C. Rădulescu-Motru a subliniat că în decur- 
sul activităţii sale a înţeles să încurajeze pe toți cei care au dorit să 
lucreze şi n-a dușmănit niciodată pe nimeni: „La «Revista de filo- 
sofie» nu s-a făcut sectarism, ci a domnit un spirit larg, paginile ei 
fiind deschise oricui a adus o contribuţie importantă”*?. Directorul 
publicaţiei mulţumeşte lui Nicolae Bagdasar care se îngrijește de 
apariţia ei. Peste şapte ani Rădulescu-Motru reia aprecierea față 


de colaboratorul său: „În «Revista de filosofie» şi-au văzut lumina 


® Ibidem, p. 229. 

6&0 Ibidem. 

&1 Idem, La împlinirea celor 30 de ani de la apariţia Revistei de Filosofie, 
Arhivele Naţionale, Direcţia Arhivelor Istorice Centrale, Fond N. Bagdasar, 
Dosar 85, f.7. 

5%  Agapa revistei noastre, Revista de Filosofie, vol. XXI, nr. 2, aprilie-iu- 
nie 1936. 

tiparului cea mai mare parte din articolele şi studiile filosofice pro- 
duse în ultimul pătrar de veac. Trebuie să completez însă mărturi- 
sirea mea cu adausul că pentru îndelunga durată, precum şi pentru 
selecționarea materialului acestei publicaţii, meritul îl are în primul 
rând secretarul de redacţie, dl. profesor N. Bagdasar, care s-a dăruit 
ei cu toată competenţa şi puterea sa de munc’ ®®. 

După apariţia primului număr al „Revistei de filosofie” în noua 
a înfăţişare, în 1928, Bagdasar i-a propus lui C. Rădulescu-Motru 
să revigoreze Societatea Română de Filosofie, a cărei activitate se 
caracteriza până atunci prin sporadice şedinţe restrânse. De orga- 
nizarea lor se ocupase C. Beldie şi Nae Ionescu. Convins ca tânărul 
Bagdasar are talent de organizator, C. Rădulescu-Motru a accep- 
tat bucuros și l-a numit secretar al Societăţii Române de Filosofie. 
El a organizat, în fiecare toamnă, din 1928 până în 1938, confe- 
rinţele publice ale Societăţii Române de Filosofie, cu taxă, în aula 
Fundaţiei Universitare Carol I. Să spunem că toate aceste activități 
se făceau în coordonarea lui C. Rădulescu-Motru. Avem în acest fel 
cazul fericit al cooperării dintre o personalitate de mare prestigiu și 
un filosof cu o mare capacitate de organizare și administrare. 

N. Bagdasar a lăsat mărturii despre activitatea Societăţii 
Române de Filosofie. Aceasta ţinea bilunar şedinţe, fie la Facultatea 
de Filosofie, fie în sala revistei „Propilee literare”. La început erau 
invitaţi profesorii şi conferenţiarii de la Facultatea de Filosofie, 
profesori secundari de filosofie şi alte persoane, dar nu au partici- 
pat decât I.A. Rădulescu-Pogoneanu, Mircea Florian, N. Petrescu 
şi Tudor Vianu, din condescendenţă față de C. Rădulescu-Motru 
şi pentru că unii aveau nevoie de votul lui în Consiliul profeso- 
ral cu prilejul promovării. P.P. Negulescu, mereu ocupat şi mereu 
în concediu, nu se interesa de Societatea Română de Filosofie. D. 
Gusti avea institutul lui, și este de notat lipsa lui de la conferințele 


63 C, Rădulescu-Motru, Mărturisiri, loc. cit., p. 78. 


376 | CONSTANTIN SCHIFIRNEŢ 


Societăţii Române de Filosofie, în schimb C. Rădulescu-Motru a 
ținut expuneri în cadrul conferinţelor Institutului Social Român. 
În ce-l priveşte pe G. G. Antonescu, acesta nu se interesa decât 
de pedagogie, spune N. Bagdasar. La conferințele publice partici- 
pau, iniţial vreo 15 persoane. Unii luau cuvântul fără a se referi la 
tema discutată de conferenţiar, numai pentru a se remarca public. 
Tematic, comunicările erau prea divergente, din cauza diversităţii 
specialităților autorilor, şi, în consecinţă, aceste întâlniri nu au avut 
succes. 

Sprijinit de Rădulescu-Motru, Bagdasar trece imediat la re- 
organizarea Societăţii Române de Filosofie făcând din ea cea mai 
importantă structură profesională a filosofilor români. O dovadă 
clară a creşterii influenței Societăţii Române de Filosofie reiese din 
darea de seamă asupra situaţiei financiare prezentată în 28 februa- 
rie 1929, în şedinţa Societăţii Române de Filosofie: obţinerea de ve- 
nituri din cotizaţii, încasări de la conferințele Societăţii Române de 
Filosofie, subvenţii, abonamente şi vânzarea „Revistei de Filosofie” 
pe 1928, din care s-a reuşit acoperirea cheltuielilor pentru tipări- 
rea revistei“. Pentru a propulsa activitatea Societăţii, Bagdasar i-a 
propus lui C. Rădulescu-Motru să organizeze în toamna lui 1928 în 
amfiteatrul Fundaţiei Carol I, sub auspiciile Societății Române de 
Filosofie, un ciclu de conferinţe filosofice cu tema: Filosofia contem- 
porană în opere reprezentative. 

Rădulescu-Motru deschidea, întotdeauna, ciclul de conferin- 
te. Când se deschideau două cicluri paralele de conferinţe, el des- 
chidea primul ciclu, iar I. Petrovici pe al doilea. Conferinţele s-au 
bucurat de un succes remarcabil, dovada fiind ocuparea de către 
public a întregului amfiteatru al Fundaţiei Carol I. Sub auspiciile 


6&4 Pentru activitatea Societăţii Române de Filosofie, reiau unele conside- 
raţii din cartea mea C. Rădulescu-Motru. Viaţa și faptele sale, vol. II, loc. cit., 
pp. 289-338. 

Societăţii Române de Filosofie au conferenţiat personalităţi ale filo- 
sofiei contemporane.C. Bougle, Leon Brunschvicg, N. Hartmann. 

Bagdasar nu s-a mulțumit doar cu organizarea Societăţii 
Române de Filosofie şi a înființat cea dintâi editură filosofică din 
țară. Prima lucrare editată sub auspiciile Societăţii Române de 
Filosofie a fost volumul omagial închinat lui Spinoza, alcătuit din 
Etica lui Spinoza în traducerea lui S. Katz şi un întins studiu de 
I. Brucăr. În aceeași editură au apărut Omagiu prof. C. Rădulescu- 
Motru“, PP Negulescu ®, G. Berkeley, Principiile cunoștinței 
omenești, cu un studiu introductiv de N. Bagdasar, D. Hume, 
Cercetări asupra intelectului omenesc, cu un studiu introductiv de 
N. Bagdasar, Lucrețiu, Poemul naturii, Marsilio Ficino, Asupra iu- 
birii sau Banchetul lui Plato. 

În 1935 Bagdasar a înființat tipografia „Tiparul Universitar”, 
unde, timp de 10 ani, s-au tipărit toate titlurile de lucrări filosofice 
publicate sub egida Societăţii Române de Filosofie. 

Cea mai importantă lucrare elaborată şi editată sub auspiciile 
Societăţii Române de Filosofie rămâne Istoria filosofiei moderne, 
vol. I-V, apărută într-un interval de cinci ani 1937-1941, lucrare 
monumentală, o performanţă excepțională rămasă unicat până 
acum în cultura română, dar şi un caz singular în istoria noastră 
culturală în ce priveşte munca în echipă a filosofilor români de 
toate generaţiile, sub conducerea lui C. Rădulescu-Motru şi în co- 
ordonarea lui N. Bagdasar“, pentru a omagia un filosof român 


65 „Revista de Filosofie” vol XVII, 1932. 

66 „Revista de Filosofie”, vol XVIII, 1933. 

%7 Rolul lui Bagdasar a fost recunoscut de colaboratori ai volumului, cum 
este de pildă, I. Didilescu: „Şi dacă au drept la o mare satisfacție şi domnul 
Petrovici căruia i s-a închinat lucrarea, şi domnul Motru, în calitate de con- 
ducător al Societăţii Române de Filosofie, şi colaboratorii, la cea mai mare 
satisfacție aveți dreptul dumneavoastră, căruia vi se datorează, de fapt, totul” 
I. Didilescu către N.Bagdasar, 20 februarie1939, Arhivele Naţionale - Direcția 
Arhivelor Istorice Centrale, Fond N. Bagdasar, Dosar 199, f. 70. 

- I. Petrovici. Cu autoritatea lui Motru şi cu râvna lui Bagdasar s-a 
reuşit elaborarea unei lucrări de referinţă la care au contribuit fi- 
losofii din toate centrele universitare. Performanţă ce a fost posi- 
bilă numai datorită Societăţii Române de Filosofie condusă de C. 
Rădulescu-Motru, energiei, pasiunii și abilităților manageriale ale 
lui N. Bagdasar. 

În Prefaţa la volumul V din Istoria filosofiei moderne semnată 
Societatea Română de Filosofie, iunie 1941, se subliniază unicitatea 
întregii lucrări: „Când acum cinci ani, s-a luat inițiativa redactării 
în colaborare a unei Istorii a filosofiei moderne, ca omagiu Prof. I. 
Petrovici, iniţiatorii s-au gândit la început la un volum de 600-700 
pagini, cum s-a și anunţat de altfel. Dar dorința de muncă întâl- 
nită la colaboratori pe de o parte, iar pe de altă parte înţelegerea 
întâlnită la diferiţi şefi de departamente şi conducători de instituţii 
pentru o asemenea operă, precum şi interesul arătat primului vo- 
lum de către cititori, i-au îndemnat pe organizatori să-i mărească 
scara, ajungându-se astfel de la un singur volum, cum era proiectat, 
la cinci volume realizate: opera încheiată a depăşit cu mult planul 
iniţial, iar cultura românească s-a văzut îmbogăţită cu o lucrare de 
o stringentă necesitate, pe care dacă ar fi fost s-o aşteptăm de la un 
singur autor, cine ştie cât timp ar fi trecut ca s-o avem. Cele cinci 
volume ale Istoriei filosofiei moderne constituie un fapt cultural, cu 
care orice cultură s-ar putea mândri şi pe care nici unul din po- 
poarele vecine nu-l au încă”. Bagdasar însuşi a făcut o judecată de 
valoare despre Istoria filosofiei moderne, care în opinia lui: „repre- 
zintă un moment culminant al filosofiei românești dintre cele două 
războaie mondiale”s* 

În anul 1930 N. Bagdasar a luat iniţiativa editării unui volum 
omagial C. Rădulescu-Motru cu prilejul împlinirii a 35 de ani 
de activitate în învățământul universitar. Alcătuirea, redactarea 


5% N. Bagdasar, Autobiografia, loc. cit., p. 7. 

şi tipărirea volumului au căzut în sarcina sa, impresionantă prin 
dimensiunile ei, ceea ce i-a atras binemeritate elogii şi ne referim 
doar la cea a lui Tudor Vianu: „Volumul rămâne deci fructul celei 
mai frumoase stăruinţe şi un document suprem al mişcării noas- 
tre filosofice, adusă să se exprime în întregimea ei prin dta”s%. Şi 
pentru a avea o imagine şi mai clară a importanţei acestui volum, 
Omagiu prof. C. Rădulescu-Motru, să amintim titlurile studiilor ce-l 
alcătuiesc. G. Vlădescu-Răcoasa, Profesorul C. Rădulescu-Motru. 
Viaţa, opera şi personalitatea lui, Eugeniu Speranţia, C. Rădulescu- 
Motru psiholog, Mihail Ralea, C. Rădulescu-Motru filosof al culturii, 
V. Băncilă, C.Rădulescu-Motru pedagog, I. Brucăr, C. Rădulescu- 
Motru metafizician, I. Petrovici, Logica şi teoria cunoștinței, Mircea 
Florian, Metafizica și problematica ei, D. Gusti, Sociologia. Schiţă 
a unui sistem de sociologie, G.G. Antonescu, Pedagogia, Const. 
Georgiade, Psihologia, Tudor Vianu, Autonomizarea esteticei, Petru 
Comarnescu, Etica, Mircea Djuvara, Filosofia Dreptului, Mihail 
Uţă, Filosofia Religiei, N. Bagdasar, Filosofia Istoriei, J. Petrovici, La 
nationalité en philosophie. 

Tot lui Bagdasar i-a revenit misiunea organizării programului 
de sărbătorire a profesorului C. Rădulescu-Motru, ocupându-se 
de toate acțiunile ce se fac în asemenea prilejuri. Omagiatul i-a 
lăsat libertate deplină, inclusiv în întocmirea programului cu vor- 
bitori ce reprezentau Ministerul Instrucțiunii, Academia Română, 
Facultatea de Filosofie, Societatea studenţilor în litere şi filosofie. 
O dovadă a încrederii lui Rădulescu-Motru rămâne transmiterea 
întregului fond, foarte mare, de telegrame primite cu prilejul mani- 
festărilor omagiale, fidelului şi harnicului colaborator N. Bagdasar, 
care, le-a păstrat, intuind valoarea lor, dincolo de semnificaţia lor 


legată de convenţionalismul momentului festiv. Prin modul cum 


* Tudor Vianu către N. Bagdasar, 13 august 1932, Arhivele Naţionale — 
Direcţia Arhivelor Istorice Centrale, Fond N. Bagdasar, Dosar 443, f. 3-4. 

organiza activităţile de sărbătorire, Bagdasar a fost considerat „im- 
presar pentru omagierea profesorilor”. 

Din decembrie 1941 până în octombrie 1944 N. Bagdasar a fost 
administrator al Casei Şcoalelor, editură a Ministerului Culturii 
Naţionale. Numit ministru al Culturii Naţionale, în decembrie 
1941, I. Petrovici, ştiindu-i calităţile dovedite în coordonarea ac- 
tivităţii de elaborare a Istoriei filosofiei moderne, închinate lui, i-a 
cerut, aproape imperativ, să accepte unul din posturile de condu- 
cere, fie secretar general, fie director al învățământului superior, fie 
administrator al Casei Şcoalelor. După un răgaz de câteva zile, el 
a fost de acord să devină administrator al Casei Școalelor pentru 


reactivarea editurii Casei Școalelor** 


, alegere ce exprima pe deplin 
priceperea sa în domeniu, după ani de editare a cărții de filosofie, 
de organizare şi conducere a unei tipografii proprii. 

La nici o oră de la instalare, directorul Serviciului Contabilitate 
din Ministerul Culturii Naţionale îi cere să prezinte urgent pro- 
iectul de buget pentru anul următor, proiect deja pregătit, ceea ce 
evident, Bagdasar cu experienţa lui de administrare a unor insti- 
tuții, nu a acceptat, cerându-i ministrului acordarea unui timp de 
studiu. Şi avea dreptate. Bugetul întocmit era departe de scopurile 
ce avea el de gând să le realizeze. A întocmit alt proiect, supus dez- 
baterii cu responsabili din minister, prilej cu care află ca proiectul 
de buget pentru Casa $coalelor era cel mai mic, deşi ministrul I. 
Petrovici îl considera disproporționat de mare având în vedere ca 


țara era în stare de război, fără să modifice însă suma cerută de 


50 În ziua de 8 decembrie 1941, N. Bagdasar, asistent universitar, a fost 
numit administrator al Casei Școalelor de I. Petrovici, ministrul Culturii 
Naţionale şi al Cultelor. El a fost prezentat de ministru personalului Casei 
Şcoalelor, remarcând realizările sale culturale. În răspunsul său, Bagdasar a 
spus, printre altele: „Într-adevăr, până în prezent, deşi iniţiativele bune nu au 
lipsit, totuşi Casa $coalelor nu și-a realizat cu totul planurile”, Cf. Timpul, anul 
V, nr. 1650, 10 decembrie 1941, p. 7. 

Bagdasar. Apoi, proiectul de buget a fost trimis spre avizare lui 
Mircea Vulcănescu, subsecretar de stat la Ministerul de Finanţe, 
care l-a respins pe motiv ca toate eforturile financiare se îndreptau 
spre susținerea armatei române, angajată în luptele din războiul 
cu Uniunea Sovietică. Bagdasar n-a cedat şi s-a adresat direct mi- 
nistrului finanţelor, afirmând: la viitoarea conferință de pace ce 
va urma războiului, românii vor avea un argument puternic în 
sprijinul afirmării drepturilor lor, când vom arăta că şi în timp de 
război, oamenii de cultură au lucrat, şi astfel vom depune pe masa 


6&1. Ministrul 


conferinței operele lor tipărite în vremuri dificile 
Finanţelor, deși militar, a fost convins de argumentele lui Bagdasar 
şi a dispus acordarea unui buget de 70 de milioane, ceea ce a per- 
mis Casei Școalelor să devină cea mai mare instituţie editorială a 
țării, de fapt, centrul de publicare de lucrări din toate domeniile 
culturii. În acest răstimp, deşi România era în război, editura con- 
dusă de energicul și competentul filosof a publicat un număr mai 
mare de titluri decât în toată existenţa sa. În octombrie 1944, după 
evenimentele de la 23 august 1944, Bagdasar şi-a dat demisia din 
funcţia de administrator al Casei Şcoalelor. 

Pentru această poziţie administrativă va fi nevoit să dea seamă 
în regimul comunist. Într-un curriculum vitae îşi face mea culpa 
pentru acceptarea postului de administrator la Casa Școalelor: „N- 
am făcut acest lucru din ambiţie sau din arivism - am lipsa de mo- 
destie să spun că aşa ceva a fost străin firii mele - și nici din dorința 
de a sprijini dictatura antonesciană - pe care o detestam”*”. Să nu 
uităm că toate aceste afirmaţii le susține în anii'50, perioada ma- 
rii terori asupra elitelor româneşti. Tocmai de aceea, opțiunea sa 
pentru această poziţie este motivată prin raporturile de prietenie 


si! N. Bagdasar, Amintiri. Notaţii autobiografice, loc. cit., p. 345. 
&2 Idem, Curriculum vitae, Arhivele Naţionale, Direcţia Arhivelor Istorice 
Centrale, Fond N. Bagdasar, Dosar 520, p. 25. 

cu I. Petrovici, care deși îi cunoștea atitudinile sale politice de opo- 
ziţie faţă de I. Antonescu şi A. Hitler, nu i-a pus nici o condiţie. Un 
alt motiv invocat se referea la absolvirea de desele concentrări sau 
la obligaţia, când era în Bucureşti, să presteze servicii la cenzura 
scrisorilor. El regretă ca nu a avut „suficientă vigilență, permițând 
tipărirea unor filosofi clasici în traducerea lui Traian Brăileanu”**, 
o afirmaţie, în mod cert, făcută din constrângere. În același timp, 
el aminteşte de sprijinul său în publicarea la Casa Școalelor a unor 
autori evrei: I. Candrea, N. Façon şi S. Katz. Cu toate acestea, re- 
cunoaşte culpabilitatea de a fi fost administrator la Casa Școalelor: 
„Am primit cu strângere de inimă această numire şi am regretat 
după aceea ca n-am avut mai multă voință, ca să rezist”s*. Nimic 
mai adevărat. Notaţiile sale biografice depun mărturie în interesul 
real al filosofului pentru această muncă: „În anii în care am lucrat 
în această instituție (Casa Şcoalelor - n.n.) am muncit foarte mult. 
Căci binecuvântată fie lumea în care trăim şi în care, pentru a trăi, 
trebuie să muncim. Binecuvântată fie munca productivă, creatoare 
de bunuri materiale şi spirituale, căci ea este aceea care dă vieții 
un conţinut. Am avut satisfacția ca prin felul meu de a munci am 
realizat ceva, că am schimbat atmosfera de inerție, ce caracterizase 
această instituție în trecut”*. În același curriculum vitae Bagdasar 
scrie că în perioada cât a fost secretar la Societatea Română de 
Filosofie, nu l-a solicitat pe Nae Ionescu şi pe adepții săi să vor- 
bească în cadrul ciclurilor de conferinţe, și nu a publicat în „Revista 
de filosofie” nici un articol al lui Nae Ionescu şi al elevilor săi. Aici 
Bagdasar nu spune adevărul. Dacă Mircea Vulcănescu şi C. Noica 
sunt consideraţi adepți ai lui Nae Ionescu, trebuie spus că ei au fost 


prezenți în revista lui Rădulescu-Motru. 


55 Ibidem, p. 26. 
*%4 Ibidem. 


55 Idem, Amintiri. Notaţii autobiografice, loc. cit., p. 350. 

Prin întreaga sa activitate, N. Bagdasar a dovedit gândirea şi 
conduita unui manager. El a înţeles foarte bine rostul organizării 
şi administrării în cultură, tot atât de important ca în economie, fi- 
nanţe și societate. Nu este exagerat a spune că orice tratat de mana- 
gement cultural, ar putea include, măcar ca un studiu de caz, expe- 
rienţa, reuşita în administraţia culturală, a filosofului N. Bagdasar. 


4. Observator al lumii universitare şi al mişcării filosofice româneşti 


Este învederat că Bagdasar nu a rămas, un simplu administrator 
cultural. El însuşi un filosof de adâncime, s-a instituit şi într-un ex- 
celent observator al lumii intelectuale în care trăia și pe care o spri- 
jinea în acţiunile ei. O lume complexă şi complicată, cu adversităţi, 
orgolii şi vanităţi, asaltată continuu de veleitari şi diletanţi, dar şi de 
parveniţi şi carierişti. Dacă adăugăm că spaţiului universitar îi este 
intrinsecă contestarea, atunci este motivată poziţia fiecăruia dintre 
cei şapte filosofi de la Universitatea din Bucureşti, ce fac obiectul 
cărții lui Bagdasar Portrete. Spre deosebire de alte lucrări simila- 
re, de pildă Amintiri de la Junimea de G. Panu, ce redau atmosfera 
de la vestita societate ieșeană, Bagdasar radiografiază tipuri umane 
prin gândirea, mentalitatea şi acțiunea lor. 

Mărturii despre unii dintre cei şapte filosofi s-au mai scris, şi 
menționăm doar pe H.H. Stahl. Dar o descriere a personalității fi- 
ecăruia o face numai N. Bagdasar, într-o carte unică despre comu- 
nitatea filosofilor. Deşi a scris o Istorie a filosofiei românești, într-un 
stil ştiinţific, perfect identificabil, Bagdasar nu s-a mulțumit doar 
cu analiza rece şi neutră a exegezei scrierilor filosofilor români, ci 
a lăsat posterității portrete despre C. Rădulescu-Motru, I. Petrovici, 
D. Gusti, P.P. Negulescu, T. Vianu, Mircea Florian și Nae Ionescu, cu 
care a avut relaţii permanente şi directe, şi i-a cunoscut în intimitatea 
lor. Ne întrebăm, ce istorie a filosofiei românești ar fi rezultat dacă 

Bagdasar ar fi renunțat la cele două registre şi ar fi procesat întreaga 
informaţie într-o singură lucrare şi ar fi dat — de ce nu? - versiunea 
sa mai umană și neconvenţională asupra evoluţiei gândirii româ- 
neşti, aşa cum G. Călinescu a înfățișat istoria literaturii româneşti? 
Nu este greu de observat din portretele lui Bagdasar, cum conduitele 
umane ale filosofilor români nu se deosebesc prea mult de acelea ale 
scriitorilor români. Ceea ce lipseşte din portretul gânditorilor sunt 
relaţiile sentimentale, amintite doar în fugă la Nae Ionescu, singurul 
de altfel din cei șapte, ce a cunoscut şi o viață amoroasă aventuroasă. 
Însă ce rămâne din cartea lui Bagdasar, este faptul că marii noştri 
gânditori, ce au trăit permanent tensiunea meditaţiei filosofice, se 
manifestau în relaţiile interumane ca orice om obişnuit. 

Despre fiecare din cei șapte filosofi Bagdasar nu discută cu ace- 
leași criterii. Zugrăvirea conduitei unuia sau altuia se face în raport 
de experienţele trăite de autor cu unul sau altul. De altfel, trebuie 
spus că întreaga carte exprimă atitudinea lui Bagdasar față de cei 
şapte gânditori, rezultată din relaţiile lui cu aceştia, pentru că el a 
beneficiat sau dimpotrivă a suferit din cauza unor decizii sau reacții 
ale acestora. Să spunem că tot ce relatează autorul s-a întâmplat 
aievea, şi, prin urmare, nimic nu este inventat, cum se întâmplă, de 
pildă, în memoriile lui C. Beldie, iar când nu este sigur are tăria de 
a recunoaşte că nu dispune de informaţie certă când este cazul, fără 
ca notaţiile lui să fie lipsite de subiectivism. Portretistul are harul de 
a povesti întâmplări cunoscute de el, dar şi ceea ce a auzit de la alţii. 

Câteva trăsături îi reuneşte pe cei şapte gânditori. În activitatea 
profesională toţi erau cumularzi, deținând în afară de normele di- 
dactice diferite ocupaţii în afara Universităţii. Rădulescu-Motru a 
fost membru şi preşedinte al Consiliului de Administraţie al Casei 
Generale de Pensiuni. De asemenea a fost membru în Consiliul 
Superior al Penitenciarelor şi Institutelor de Prevenţie pe o peri- 
oadă de 5 ani. Gusti a avut concomitent funcţia de preşedinte a 


SOCIOLOGIE ROMÂNEASCĂ MODERNĂ | 385 


trei consilii de administraţie: Casa Autonomă a Monopolurilor, 
Societatea de Radiodifuziune, Institutul Cooperaţiei. Cât despre 
Nae Ionescu, a rămas de notorietate ocuparea unor funcţii la cele 
mai neaşteptate instituţii. 

Un alt element care-i aseamănă este dezinteresul pentru exigen- 
ţa privind pregătirea studenţilor la seminar şi la examen. Cel puţin, 
din expunerile lui Bagdasar, aceşti mari profesori arătau toleranță 
față de gradul de însușire a cunoştinţelor. 

În fine, toți se impuneau ca autorități indiscutabile în disciplina 
lor. Toţi cei şapte gânditori au contribuit, într-o măsură sau alta, la 
fundarea unor discipline în România: psihologia de C. Rădulescu- 
Motru, sociologia de D. Gusti, logica de I. Petrovici, istoria filo- 
sofiei de P.P. Negulescu şi M. Florian, estetica de T. Vianu. Un caz 
special este Nae Ionescu, fără nici o lucrare edită, dar cu o influență 
de excepție asupra unui grup de tineri, ce vor deveni nume impor- 
tante: Mircea Eliade, C. Noica, Mircea Vulcănescu, Emil Cioran. 

Rădulescu-Motru se înfăţişează ca un gânditor interesat de con- 
struirea şi funcționarea instituţiilor filosofice, Bagdasar fiindu-i un 
partener excelent. Iată cum îl caracterizează C. Rădulescu-Motru, 
în anii de izolare socială din timpul regimului comunist: „El este o 
comoară de erudiție şi originalitate, care mi-ar fi de mare folos”**. 
Bagdasar îi remarcă, înainte de toate, preocuparea prioritară pen- 
tru catedră, de la care nu a făcut nici o derogare, ţinând cursurile cu 
o conştiinciozitate exemplară. Nu mai puţin esenţială este genero- 
zitatea cu care Rădulescu-Motru răspundea la orice solicitare, indi- 
ferent din partea cui venea. Autorul Personalismului energetic ape- 
lează la cunoştinţele sale din instituţiile statului sau din cele private 
pentru a primi fondurile necesare editării „Revistei de Filosofie” sau 


&6 C. Rădulescu-Motru, Revizuiri și adăugiri.1947, volum îngrijit de 
Rodica Bichiș; Coordonator Dinu C.Giurescu, Bucureşti: Editura Floarea 
Darurilor, 1998, p. 67 

pentru asigurarea abonamentelor la conferințele Societăţii Române 
de Filosofie. Intervenţiile sale aveau succes datorită prestigiului pe 
care-l avea în faţa conducătorilor instituţiilor. Totuși, Bagdasar îi 
remarcă inconsecvenţa politică, fiind binecunoscută trecerea sa pe 
la mai multe partide. Autorul, luând ca pretext punerea în lumină 
a reacției civilizate a lui Motru faţă de anumite atitudini ale sale, 
acordă un spațiu excesiv conflictului său cu Marin Ștefănescu, în 
care venerabilul filosof nu era în nici un fel implicat. 

Cu I. Petrovici raporturile lui Bagdasar au evoluat de la ostili- 
tate la prietenie şi respect. Bagdasar reţine la acesta câteva trăsă- 
turi ce-l proiectează ca una din marile personalități ale filosofiei 
româneşti şi europene. La toate acestea se adaugă calitățile de mare 
orator, cu o deprindere rară de stăpânire a artei de a comunica în 
fața oricărui public, recrutând succese şi în fața auditoriului de la 
mari universităţi europene sau la congrese internaţionale de filoso- 
fie. El a susţinut, ori de câte ori a avut demnități guvernamentale, 
inițiative culturale, dovedind multă înțelegere pentru finanțarea 
publicaţiilor filosofice şi culturale. Petrovici avea şi slăbiciuni: su- 
biectivitatea față de unii oameni, vanitatea, dorința de a fi admirat 
şi adulat. Petrovici avea o anumită strategie în relaţiile cu oamenii 
bazată pe principiul: cu o mână dădea cu cealaltă lua. Bagdasar a 
suportat direct aplicarea acestui principiu cu prilejul concursului 
pentru catedra de Istoria filosofiei de la Universitatea din Cernăuţi, 
la care nu a fost declarat nici unul din cei patru candidaţi, însă da- 
torită insistenţei lui I. Petrovici în mod ilegal comisia de concurs a 
acordat titlul de docent lui D.D. Roşca, iar Ministerul a validat titlul 
de docent pentru profesorul clujean. Memorialistului nu-i scapă, 
în ce-l priveşte pe Petrovici, rolul soţiei în asigurarea confortului 
necesar activităţii atât de intensă şi de diversă a soțului ei. 

Despre P.P. Negulescu autorul discută cu reținere dar și cu efor- 
tul de a fi cât mai obiectiv, date fiind relaţiile conflictuale dintre 

ei. Din partea fostului student, la început a fost admiraţie, dar cu 
timpul profesorul a dovedit multă adversitate faţă de el. A inter- 
venit, nu încape îndoială, diferența de viziune asupra filosofiei. 
Destinul a făcut ca Bagdasar, foarte instruit în istoria filosofiei să nu 
fie asistentul lui Negulescu, ci colaborator al lui Rădulescu-Motru, 
oponentul autorului Filosofiei Renașterii. Negulescu exprima un 
comportament ciudat în ce priveşte relaţia sa cu tinerii lui colegi. 
Ajuns profesor la 23 de ani, ca simplu licenţiat, dar cu sprijinul di- 
rect al lui Titu Maiorescu, P.P. Negulescu s-a opus cu îndărătnicie 
la ascensiunea unor tineri în posturi de profesori. Din relatările lui 
Bagdasar rezultă o trăsătură a lui P.P. Negulescu, „mitomania', iar 
exemplele sunt revelatorii, cel mai notoriu fiind cel despre vizita ce 
i-ar fi făcut-o Rădulescu-Motru, care i-ar fi arătat ba manuscrisul, 
ba şpalturile articolului semnat de N. Tatu despre plagiatul lui Al. 
Posescu. În fine, aminteşte că Negulescu avea bine însuşite regulile 
jocului de culise. 

Un personaj, ce atinge în portretul lui Bagdasar, uneori pitores- 
cul, rămâne sociologul D. Gusti. Ce-l definea, în principal, pe şeful 
şcolii sociologice de la Bucureşti era adaptabilitatea. El dispunea 
de capacitatea de a se replia la situaţii şi conduite umane ca apoi 
cu o adevărată ştiinţă în a manevra oameni şi instituţii, obținea tot 
ce dorea. Dar această nu însemna nicidecum egoism. Profesorul și 
savantul Gusti sprijinea pe oricine, cu condiţia ca acela să nu fie în 
catedra sa. Fire dinamică, dotată cu spirit organizatoric, Gusti se 
dovedea a fi un plăsmuitor de planuri de creare de instituţii, pe care 
însă altcineva să le organizeze efectiv. Până şi C. Rădulescu-Motru 
apreciază că nerealiste ideile lui Gusti: „Ca un abil strateg conducă- 
tor de război, Gusti îşi rezervă rolul de a sta în cort, de unde să dea 
ordinele de luptă, rămânând ca lupta să o ducă alții. Şi cum alţii nu 


vor, sau nu pot corespunde mărețţelor lor planuri, Gusti trebuie să 

sfârșească de fiecare dată cu o decepţie”*”. Această stare continuă 
de agitație nu-i oferea timp în a studia în profunzime şi ajungea 
să se expună la situaţii jenante, cum a fost cazul cu vânzarea tutu- 
ror cărților literare şi ştiinţifice româneşti din biblioteca sa, unui 
anticar, toate fiind primite de la autori, cu dedicaţii, dar aproape 
toate erau netăiate, deci nici măcar răsfoite de Gusti. Cum anticarul 
expusese cărţile în fața esplanadei Teatrului Naţional, trecătorii pu- 
teau citi dedicaţiile, unele ditirambice, şi autorii erau puşi în situa- 
ţii penibile. Cei care au aflat din timp şi-au cumpărat propriile lor 
cărţi, oferite cu toată sinceritatea şi admiraţia lui Gusti, şi pe care, 
iată, întreprinzătorul sociolog le comercializa. Între liniile de profil 
al lui Gusti se înscria nerespectarea cuvântului dat, asociată cu o 
duplicitate față de colaboratori. Nu mai puţin evidentă era lauda de 
sine, dispunând, de ceea ce numim astăzi arta de a-şi face publicita- 
te precum şi de abilitatea de a se folosi de gazetari, stimulându-i pe 
aceştia, din fondurile instituţiilor pe care el le conducea. 

Despre Tudor Vianu, Bagdasar vorbeşte cu admiraţia față de 
cărturarul şi profesorul punctual şi exigent cu un discurs îngrijit. 
Între ei s-au statornicit relaţii de solidă colaborare şi de respect. Cu 
atât mai mare a fost mâhnirea lui Bagdasar când prietenul său, aflat, 
vremelnic, în anumite demnități, şi-a schimbat conduita față de el 
prin distanţa ce o impunea în relaţiile dintre ei, ajungând chiar, în 


6&7 Ibidem, p. 86. Cam la fel gândeşte şi N. Petrescu despre Gusti: „De 
vreo săptămână a sosit şi ilustrul sociolog din călătoria de peste ocean. După 
informaţiile venite de la Ministerul de Externe «activitățile» sale au dat greş 
în toate privinţele. Americanii sunt mai refractari decât noi la abilități neaco- 
perite de nici o faptă pozitivă”, N. Petrescu către N. Bagdasar, 27 aprilie 1947, 
Arhivele Naţionale, Direcţia Arhivelor Istorice Centrale, Fond N. Bagdasar, 
Dosar 352, f. 7v. Despre eşecul lui Gusti în S.U.A. aminteşte şi C. Georgiade: 
„Gusti s-a întors din SUA cam plouat. Nu a reușit să convingă forurile ame- 
ricane pentru înființarea unui Institut Internaţional pentru asigurarea păcii. 
Nu i s-a oferit nici o catedră, C. Georgiade către N. Bagdasar, 30 mai 1947, 
Arhivele Naţionale, Direcţia Arhivelor Istorice Centrale, Fond N. Bagdasar, 
dosar 226. 

timpul regimului comunist să-l caracterizeze, este adevărat, în dis- 
cuţii private, ca reacţionar. 

Mircea Florian, mai vârstnicul său coleg, a fost pentru Bagdasar 
un model, și cu toate acestea el îl zugrăvește cu o tușă destul de as- 
pră. Cunoscutul istoric al filosofiei era distant şi rece, nefiind iubit 
de studenţi, dezinteresat în motivarea studenţilor pentru disciplina 
sa, lipsit de talent oratoric, uneori devenea teatral şi patetic, foar- 
te indulgent la examen, suspicios din fire, neîncrezător în oameni. 
Ce-l atrăgea totuși la Mircea Florian? Mai multe însușiri: marea sa 
erudiție, un program de muncă bine organizat, expunerea liberă 
a cursului, fără notițe, bazată numai pe memoria sa fenomenală, 
pregătirea cu conştiinciozitate a prelegerilor, punctualitatea în ți- 
nerea orelor. Portretistul spune, în final, că scrierile lui M. Florian 
au o influență redusă în mișcarea filosofică românească, apreciere 
amendată de interesul real de care se bucură astăzi opera sa. 

Cel mai întins capitol este acordat lui Nae Ionescu, diferit ca 
structură şi mod de abordare faţă de celelalte, deoarece este sin- 
gurul dintre toți filosofii, căruia i se analizează în amănunt ope- 
ra. Motivația autorului are în vedere lipsa de acces la lucrările lui 
Nae Ionescu în momentul redactării Istoriei filosofiei românești, în 
1939. O dată cu publicarea operelor de către „Comitetul pentru 
tipărirea operei lui Nae Ionescu”, Bagdasar a considerat o datorie 
a sa de a supune unei exegeze de text, ideile lui Nae Ionescu. Aşa 
s-a ajuns să avem una dintre cele mai ample analize a concepției 
lui Nae Ionescu despre logică, istoria logicii, metafizica şi filosofie. 
Viziunea dominantă a lui Bagdasar despre opera lui Nae Ionescu 
este critică, în unele secțiuni chiar demolatoare. Logicianul şi is- 
toricul filosofiei găseşte, în scrierile lui Nae Ionescu, de fapt cur- 
suri transcrise de auditori, erori de citare, de nume, confuzii între 
curente filosofice, contradicții în aceeași frază, între capitole. Ca 
un chirurg, el examinează orice abatere a autorului de la normele 

ştiinţifice, şi de la exigenţele didactice: „Nae Ionescu nu a predat 
logica sistematic”6*8, 

Ca bun cunoscător al logicii şi al istoriei logicii atât ca pro- 
fesor cât şi ca exeget al acestor discipline, Bagdasar exprimă o 
critică destul de aspră membrilor Comitetului pentru tipărirea 
operelor lui Nae Ionescu: „Animaţi de sentimente bune, dar fără 
ca vreunul din ei să fie competent în logică, în istoria logicii sau 
să cunoască marile sisteme metafizice, ei n-au observat inexacti- 
tăţile de natură istorică, n-au remarcat contradicţiile, confuziile şi 
aberaţiile, n-au arătat geneza ideilor lui, n-au putut distinge între 
ce este personal şi ce este împrumutat de la alţi gânditori pe care 
el nu-i numea”s%. 

Autorul crede că editarea celor patru cursuri de către foştii săi 
elevi nu a fost un act de pietate ci l-a scos din legenda creată în tim- 
pul vieţii lui: „Tipărindu-i cele patru cursuri, făcându-le accesibile 
unor cititori mai avizaţi, ei au înlesnit, fără să vrea, scoaterea din 
legendă, care se crease în timpul vieţii lui, ca e un gânditor pro- 
fund şi original, au contribuit la distrugerea nimbului artificial de 
mare personalitate culturală, au făcut să-şi piardă ca dascăl aureola 
lui mitică. Am regretat ca mi-au oferit posibilitatea să citesc aceste 
cursuri”*%, 

Bagdasar relatează despre atitudinile lui Nae Ionescu față de 
colegii săi. Iată, în urma polemicii purtate cu protectorul său, C. 
Rădulescu-Motru, el îi ironiza la cursuri filosofia, fără a-l numi. 
Astfel, a făcut aluzie la infirmitatea lui fizică, pentru că şchiopăta 
în mers, urmare a accidentului pe gheaţă când şi-a rupt femurul 
piciorului drept. Nae Ionescu spunea că filosoful Epictet fuse- 
se şchiop, dar această nu însemna ca toţi şchiopii sunt filosofi. C. 


648 


N. Bagdasar, Amintiri. Notaţii autobiografice, loc. cit., p. 14. 
Idem, Nae Ionescu, în Portrete, loc. cit., p. 311. 
60 Ibidem. 


649 


SOCIOLOGIE ROMÂNEASCĂ MODERNĂ | 391 


Rădulescu-Motru nu a sesizat Consiliul profesoral, dar a anun- 
țat studenţii ca nu sunt obligaţi să dea examene la cursul lui Nae 
Ionescu, el preluând cursul de logică pentru un timp, trecându-l 
apoi lui Bagdasar pe care l-a ţinut până în anul 1938. 

A intervenit, probabil, în acest dezlănţuit asalt asupra lui Nae 
Ionescu şi o anumită frustrare a lui Bagdasar, derivată din nefinali- 
zarea propriului tratat de logică, dar şi din cauza enormei audienţe 
a cursurilor oponentului său. Explicaţiile oferite, spre finalul stu- 
diului, despre succesul la public a prelegerilor lui Nae Ionescu nu 
conving, după cum nici astăzi nu ştim de ce amfiteatrul era înţesat 
de lume când el vorbea. Nu poate nimeni trece peste erorile, con- 
fuziile şi contradicţiile din lecţiile sale, inacceptabile într-un curs 
universitar, pe care Bagdasar le-a surprins cu multă măiestrie. Şi 
cu siguranţă, unii dintre auditori le cunoșteau, însă nu-l repudiau 
pe profesor, dimpotrivă, îi urmăreau discursul cu mult interes şi, 
poate, cu multă înțelegere. De ce? Pentru că Nae Ionescu crea o 
atmosferă inedită, oferea un alt mod de a transmite cunoştinţe, in- 
cita la meditaţie, stimula gândirea ascultătorilor, epata prin formu- 
le insolite. Altfel spus, el dădea sentimentul unei trăiri profunde a 
filosofiei, dincolo de comunicarea neutră a unei idei sau susținerea 
cu argumente aride. Dar mai era ceva: spectacolul oferit de profe- 
sor asociat cu puterea numai de el ştiută de a crea dintr-un curs un 
eveniment, așa cum făcea şi Titu Maiorescu. Dintre auditorii săi 
s-a desprins un grup de tineri, viitoare nume de referință în cultura 
română şi universală, care nu s-au lăsat dominați de spiritul profe- 
sorului lor, acesta fiind pentru ei un catalizator pentru ei. Nici unul 
nu a urmat, de pildă, calea lui Nae Ionescu, de a nu tipări cărți de 
filosofie. M. Eliade, C. Noica, Mircea Vulcănescu, E. Cioran au o 
operă impresionantă. La fel, cu excepţia lui Cioran, ei nu au conce- 
put filosofia doar ca mod personal de expresie a gânditorului, şi au 
dezvoltat-o în sistematic, aşezată pe date ale ştiinţei. 

Oricum, analiza operei lui Nae Ionescu de către Bagdasar ră- 
mâne, orice s-ar spune, un punct de referință în exegeza acestui 
gânditor controversat ieri că şi astăzi. 


Autor de cărți, esenţiale în înţelegerea gândirii contemporane, 
N. Bagdasar este orientat nu atât spre o originalitate ostentativă, cu 
ecouri de notorietatea imediată, cât spre construcții exegetice so- 
lide din care se poate învăța filosofie. Cărţile sale reflectă viziunea 
sa sistematică, aceea a unui raționalism realist, afirmată discret în 
studiul operelor filosofice. Sintezele lui cuprind interpretări critice 
ale teoriilor filosofice despre cunoaștere, pozitivism, intuiţionism, 
civilizaţie şi cultură. Filosoful N. Bagdasar a fost şi un excelent ma- 
nager al activităţii de editare a cărții de filosofie şi de organizare a 
mișcării filosofice româneşti. Volumul Portrete expune, în stil so- 
bru, nu lipsit însă de o fină ironie şi de sarcasm, ideile, conduita şi 
mentalitățile unor mari gânditori români, reprezentând un auten- 


tic izvor de cunoaştere a mediului universitar interbelic. 


Dumitru Stăniloae 
despre fundamentul creştin al naţiunii 


1. Ortodoxie şi națiune 


Părintele D. Stăniloae a afirmat ideile sale în contextul social, 
politic şi cultural al perioadei interbelice, răstimp al căutărilor că- 
ilor de edificare instituțională şi spirituală a modului de viață al 
unui popor care, după un timp îndelungat, se regăsea în granițele 
statului său. Despre evenimentele și procesele sociale din perioa- 
da interbelică se discută fragmentar sau pur şi simplu deformat, 
uneori urmărindu-se, chiar cu bună ştiinţă, scopuri ce nu au nimic 
cu o exegeză obiectivă. Schiţăm câteva din caracteristicile acestei 
perioade din nevoia de a oferi câteva explicaţii la teze şi acțiuni ale 
celui mai mare teolog al Răsăritului din secolul XX. 

Întâi, trebuie subliniat cu tărie că după înfăptuirea Unirii se 
impunea cu necesitate întărirea actului săvârşit în anul 1918 - de- 
săvârşirea unității naţionale, care nu are nimic de a face cu lupta 
politică sau cu propaganda. Cum se putea consolida statul român, 
administrator al unui alt teritoriu şi al unei populaţii cu o compo- 
ziţie etnică, religioasă, economică şi culturală diferită decât cea de 
dinainte de primul război mondial? Alături de mijloacele politice și 
economice, se cerea obligatoriu înfăptuirea solidarităţii spirituale, 
iar Biserica Ortodoxă Română - biserica celei mai mari părți dintre 
locuitori —, nu putea rămâne neutră. 

Apoi, se neglijează schimbările fundamentale produse, în pri- 
mii ani de după primul război mondial, în organizarea bisericii 
româneşti, dintre care amintim hotărârea sinodală de înființare a 
Patriarhiei Ortodoxe Române de la 4 februarie 1925, în baza căreia 
au avut loc investitura şi înscăunarea primului patriarh al Bisericii 
Ortodoxe Române, Miron Cristea, la 1 noiembrie 1925%!. Din 
această nouă înfăţişare a statutului bisericii româneşti au decurs 
multe primeniri în interiorul ei, în relaţiile cu societatea româneas- 
că şi cu instituţiile statului, toate fiind experienţe noi, ce trebuiau, 
pe de o parte, să fie eficient finalizate, pe de altă parte, să fie bine 
cunoscute de toate structurile ierarhiei bisericeşti şi de toți mirenii. 
Iată de ce se cuvenea o acțiune amplă de vizibilizare a tot ce ţine de 
ortodoxia românească în întreaga societate românească. 

În fine, în economia acestui studiu, trebuie să amintim, în noua 
ambianţă a statului român, existenţa altor culte religioase în pro- 
vinciile românești integrate statului român în 1918, necunoscute 
de către Vechiul Regat precum şi asaltul, puternic susținut din stră- 
inătate, a unor culte, ce revendicau legalitatea lor pe teritoriul țării. 

La toate acestea se adaugă curentul modernist ce se detașa prin 
critica tradiţiei, a trecutului şi a ortodoxiei. Să amintim aici nu- 
mai lucrarea lui E. Lovinescu, Istoria civilizației române moderne, 
apărută în 1924 şi 1925, în care ortodoxia este considerată ca fiind 
lipsită de disponibilitate la modernizare şi se vorbea de „ortodo- 
xismul ca principiu esenţial al orientalizării”*%?, contestând rolul 
său în formarea unei culturi şi arte naţionale. Spre deosebire de 


61 Pr, profesor dr. Mircea Păcurariu, Istoria Bisericii Ortodoxe Române, 


Galaţi: Editura Episcopiei Dunarii de Jos, 1996, p. 435. Vezi și pr. prof.dr. 
Dumitru Radu, Biserica în istoria poporului român, Biserica Ortodoxă Română, 
nr. 1-3, 1977; Centenarul autocefaliei Bisericii Ortodoxe Române, Bucureşti: 
Editura Institutului Biblic şi de Misiune al Bisericii Ortodoxe Române, 1987. 

6&2 E, Lovinescu, Istoria civilizației române moderne, vol. I, ediţie Z. 
Ornea, Bucureşti: Editura Minerva, 1997, p. 8. 

ortodoxie, catolicismul a fost apreciat de Lovinescu drept genera- 
tor de schimbare modernă a societăţii. Prestigiosul critic şi istoric 
literar trece peste contribuţia fundamentală a bisericii româneşti — 
singura instituţie perenă a românilor - în realizarea și menţinerea 
unităţii poporului român, obligat de-a lungul istoriei lui zbuciu- 
mate să înlocuiască, din veac în veac și câteodată din deceniu în 
deceniu, un organism politico-juridic cu altul. 

Identitatea naţională în noul context de după Marea Unire din 
1918 este afirmată și susținută în continuare de către biserică, dar 
implicarea ei în acest act cere alte modalităţi, deoarece societatea 
însăşi se descătușase de efortul şi energia cheltuite în realizarea ide- 
alului de reunire a tuturor provinciilor româneşti în cadrele etnice 
istorice. În exprimarea identităţii naționale apărea cu necesitate alt 
tip de discurs mult mai direct către toţi actorii şi agenţii sociali. 
Trebuia convinsă în primul rând elita țării de imperativul continu- 
ării, şi în noul context, a identificării ei cu spiritualitatea ortodoxă. 
Să nu uităm activitatea prodigioasă a unor personalități culturale 
din afara bisericii, Nicolae Iorga, Nichifor Crainic şi Nae Ionescu, 
care au impus, cu autoritate, un curent cultural de susţinere a or- 
todoxiei ca factor fondator al neamului românesc, cu argumente 
istorice, teologice şi filosofice. 

Debutul părintelui Dumitru Stăniloae s-a produs în plină dez- 
batere publică a chestiunii ortodoxiei româneşti în presa cotidia- 
nă și culturală. Stimulat și susținut de mitropolitul Nicolae Bălan, 
el devine vocea inconfundabilă a bisericii și a teologiei în cultura 


română, prin sistemul său original de gândire“? 


, prin implicarea 
în dialogul public asupra chestiunilor urgente ale societăţii româ- 
neşti, şi se numără printre puţinii teologi angajaţi în analiza reli- 


giei, ortodoxiei sau a bisericii cu ţintă directă spre opinia publică. 


6&3 Nichifor Crainic vorbeşte de „puternicul gânditor religios de la Sibiu”, 


Gândirea, an XXI, nr. 1, 1943, p. 56. 

Bun cunoscător al filosofiei, sociologiei, antropologiei, precum și 
al folclorului românesc, foarte atent la mişcările sociale şi politice, 
părintele Dumitru Stăniloae s-a dovedit a fi unul dintre cei mai cul- 
tivaţi teologi ai timpului. Polemist excepțional, cu o pană bine mâ- 
nuită, ce atinge uneori și accente pamfletare, în limitele unei dezba- 
teri civilizate, marele teolog arată deschidere spre toate problemele 
societăţii. Nu ezită să critice personalități consacrate şi se impune 
ca redutabil interlocutor în dialogul cu celelalte culte creştine și cu- 
rente culturale sau spirituale etc., folosind o argumentaţie solidă 
bazată pe exemple şi idei din propriile doctrine ale acestor culte. 
În opera sa vastă un loc apreciabil ocupă studiul ortodoxiei ca 
fundament al națiunii române. Premisa abordării sale este ca na- 
țiunea, fapt natural, devine prin creştinism o autentică existență 
spirituală. Lumea este alcătuită din națiuni, entităţi naturale, însă 
ele au o dimensiune supranaturală pentru că sunt creaţii ale lui 
Dumnezeu, şi sunt restaurate ca entități spirituale de către Iisus 
Hristos. Părintele Dumitru Stăniloae aparține gândirismului prin 
analiza legăturii dintre românism şi ortodoxie, însă credem că ide- 
ile lui depăşesc acest curent cultural, cu un plus de rigoare şi de 
profunzime în studiul fundamentului ortodox al naţiunii române, 
aducând, după cum bine s-a spus: „Părintele Stăniloae scrie echi- 
librat, curgător şi limpede, fără a face concesii simplificatoare”**. 
Marele teolog întreprinde o adevărată exegeză a naţiunii, şi de 
aceea îl considerăm ca pe unul dintre cei mai importanţi autori în 
domeniul studiilor despre națiunes*. Polemizând cu autori catolici, 
el nu este de acord cu teza lor ca națiunea s-ar distinge doar prin 
limbă şi teritoriu. El nu neagă importanţa lor ca elemente esenţiale 


64 Virgil Nemoianu, Jocurile divinității, Iaşi: Polirom, 2000, p. 121. 

65 Constantin Schifirneț, O concepție antropologică creștin-ortodoxă des- 
pre naţiune, studiu introductiv la Dumitru Stăniloae, Ortodoxie și românism, 
Bucureşti: Editura Albatros, 1998, pp.V-XXXVI. Vezi Idem, Geneza modernă 
a ideii naţionale, Bucureşti: Editura Albatros, 2001. 

în ființa unui popor. Dar, deşi prin schimbarea celor două condiţii, 
personalitatea etnică durează cel puţin două generaţii, arată că şi 
altceva contează în ființarea reală a unei națiuni: „Limba, numai 
întrucât e un complex de idei, de idealuri, de sentimente cu o nuan- 
tă specifică acelui popor, întrucât reoglindeşte un anumit suflet, e 
element esenţial al unui popor. Un român va exprima un suflet spe- 
cific lui şi-n limba străină, iar un străin care ştie româneşte încă nu 
se exprimă «româneşte», pentru că încă nu şi-a plămădit un suflet 
românesc”, Esenţială în distingerea unei națiuni este structura 
ei sufletească specifică. Orice factor istoric, geografic, ereditar din 
această structură sufletească îi determină cursul dezvoltării ei ulte- 
rioare. În acest sens ortodoxia este un element de bază în arhitec- 
tura sufletului românesc. Religia nu este un element de suprafață, 
ci unul care conferă sens profund întregului fond al unei naţiuni: 
„Toată viața unui neam poartă pecetea religiei sale”. 

Autorul merge mai departe şi într-un alt articol explică dife- 
renţa dintre ortodoxie şi catolicism. Catolicismul este raţional și 
imanentist, pe când ortodoxia este mistică şi transcendentalistă. 
Catolicismul se distinge printr-un dualism, una dintre consecințele 
acestuia fiind raționalizarea întregii atitudini religioase a omului. 
Pentru că Dumnezeu este inaccesibil sufletului uman, despre el nu 
putem avea decât idei, cred catolicii, şi de aceea Dumnezeu este 
numai obiect de reflexie, nu este trăire în catolicism. Întregul do- 
meniu transcendental este raționalizat: „Dualismul şi raționalismul 
catolic denaturează noțiunea Bisericii”*”. 

În ortodoxie Dumnezeu nu este inaccesibil, el este în lume, 
unit cu omul prin Duhul Sfânt. Cunoașterea adevărului religios 
nu este consecința unei activități intelectuale, ci ea stă în trăirea în 


% Dumitru Stăniloae, Între românism și catolicism, Telegraful român, 


anul LXXVIII, nr. 86, 1930, p. 2. 
67 Idem, Între ortodoxie şi catolicism, Telegraful român, anul LXXVIII, 
nr. 88, 1930, p. 1. 

Dumnezeu, şi de aceea rațiunea nu mai este facultatea supremă a 
omului, iar locul ei este luat de viața bazată pe credinţa în Dumnezeu. 
Pentru ortodocşi, nu este infailibilă decât Biserica în întregimea ei. 
La părintele Dumitru Stăniloae există o deosebire importantă între 
spiritul ortodox şi cel catolic: „și deci imposibilitatea de-a le schim- 
ba real una cu alta, fără a-ţi altera fiinţa spirituală”**. Ortodoxia este 
analizată ca expresie a creştinismului originar neschimbat dar re- 
marcându-i-se capacitatea de a răspunde necesităţilor spirituale ale 
omului contemporan. Ea nu s-a modificat esenţial în cursul evolu- 
ției istorice timp de două mii de ani, nu s-a medievalizat ca roma- 
no-catolicismul și nu e produsul protestului renascentist ca protes- 
tantismul: „Ea a rămas la valorile esenţiale şi permanent umane ale 
evlaviei, la preocupările simple, adânci şi netrecătoare ale omului 
în raportarea lui la absolut'*”. Ea şi-a păstrat un caracter popular 
„iar poporul, cu simplitatea lui, rămâne deschis întotdeauna numai 
problemelor reale şi esenţiale ale vieții”s%. 

S-a spus ca evoluţia noastră istorică ar fi o enigmă, unii istorici 
străini negăsind explicaţii privind rezistenţa în timp a poporului 
român. Părintele Dumitru Stăniloae găseşte cauza continuității 
noastre în ortodoxie, singura ce a conservat identitatea noastră et- 
nică: „De aceea iubim noi atât de mult ortodoxia, pentru că iubim 
sufletul neamului nostru, pentru că ne recunoaștem în ea tot ce e 
mai adânc şi mai bun în noi, pentru că aspiraţiile şi idealurile ei au 
devenit şi idealurile noastre [...] Datorită ortodoxiei neamul nos- 
tru n-a fost singur în lunga sa istorie în care n-a avut nici un ajutor 
de la oameni ci a fost cu Iisus Hristos”s%!. 


55 Ibidem, p. 2. 

6% Idem, Câteva trăsături caracteristice ale ortodoxiei, Mitropolia Olteniei, 
an XXII, 1970, nr. 5-8, p. 730. 

50 Ibidem, p. 731. 

si! Idem, Ortodoxia, lumina lumii şi inima neamului nostru, Telegraful 
român, anul LXXXVIII nr. 11, 1940, p. 1. 

Trebuie spus că părintele Dumitru Stăniloae dovedeşte o rară 
profunzime în studiul ortodoxiei, văzută ca întemeietoare a creşti- 
nismului, neschimbată în esenţa ei, dar adaptabilă timpurilor, fără 
că aceasta să însemne „o schimbare esenţială a ei ca mister, sau o 
înlocuire a misterului ei cu o ideologie determinată de un timp sau 
altul. Ea a rămas mereu același mister al datelor simple, fundamen- 
tale şi necesare ale trăirii religioase”*?. Oponenții săi au venit cu 
obiecţia că, aşa cum catolicismul s-a adaptat mentalității medievale 
şi renascentiste, aşa s-a adaptat şi ortodoxia mentalităţii bizantine, 
care ar fi estompat miezul viu al misterului creştin într-un ritual 
cu fast formalist şi aristocrat. Părintele nu neagă această influen- 
tă, numai că, afirmă el, ea nu a atins esenţa misterului creştin, şi 
trăirea creştină originală a generat gândirea şi arta bizantină. Cât 
priveşte poporul român, exegetul subliniază specificitatea sa spiri- 
tuală față de alte popoare ortodoxe, dată de sinteza dintre cultura 
Răsăritului şi cea a Occidentului: „Noi suntem poporul cu spiritua- 
litatea cea mai apropiată de cea genuin creştină de lumina originară 
a lui Hristos. [...] Noi avem în suflet dulceaţa serafică a Răsăritului, 
dar şi spiritul disciplinat al legiuitorilor apuseni”**. Ortodoxia nu a 
creat antagonisme şi conflicte între ordinea bisericească și ordinea 
statului sau a culturii: „A găsit totdeauna în solicitudinea pentru 
aspiraţiile profunde ale poporului o platformă de înţelegere şi de 
colaborare cu statul”. 

Spuneam ca părintele Dumitru Stăniloae a acordat loc pri- 
vilegiat națiunii şi naţionalismului. Pornind de la cartea lui C. 
Rădulescu-Motru, Românismul. Catehismul unei noi spirituali- 
tăți, teologul diferenţiază naționalismul din secolul al XIX-lea de 
cel din secolul al XX-lea. În veacul naționalităților, națiunea este 


2 Ibidem. 
%3 Idem, Între Orient şi Occident, Telegraful român, anul LXXXIX nr. 30, 
1941, p.1. 

concepută geografic şi extensiv, adică prioritar teritorial. Celălalt 
veac „pleacă de la convingerea, dovedită ştiinţific, despre caracterul 
specific al fiecărui neam şi din credinţa într-o misiune spirituală a 
neamului tău. Astăzi naționalismul nu mai are ca scop libertatea, 
înțeleasă oarecum fizic, ci dezvoltarea însuşirilor specifice ale nea- 
mului propriu, realizarea spiritualității tale proprii, cu convingerea 
că această spiritualitate are o valoare eternă./ Naționalismul de azi 
vorbeşte de Dumnezeu, ca ziditor al neamului din care faci par- 
te şi ca ajutător în dezvoltarea tipului de spiritualitate cu care l-a 
înzestrat. Naționalismul de azi e conștient că neamul slujeşte lui 
Dumnezeu atunci când prin muncă încordată își dezvoltă însuși- 
rile sale proprii'S%*. Această aserțiune confirmă ideea enunțată mai 
sus despre concepția nouă privind națiunea, propusă de părintele 
Stăniloae, prin depăşirea viziunii asupra naţiunii redusă la un te- 
ritoriu şi mediu fizic, accentuând distingerea ei prin spiritualitate. 
Teologul face diferenţa între sensul etnic şi cel de cetățenie al 
termenului de naţional, pledând pentru cel etnic, asemenea lui 


Crainicã® 


. Din această perspectivă discută oportunitatea breslelor, 
care ar îndepărta pe muncitori, în mod fericit, de concepția marxis- 
tă, promotoare a ideii despre lupta de clasă ca formă de exprimare a 
relațiilor muncitorilor cu societatea: „Profesiunile sunt pentru or- 
ganismul social al națiunii, ceea ce sunt diferitele stări harice în or- 
ganismul mistic al Bisericii: mădulare cu funcțiuni deosebite, care 


se întregesc unul pe altul, lucrând în favorul întregului, şi abia prin 


5 Idem, Naționalismul în cadrul spiritualității creştine, Telegraful ro- 
mån, anul LXXXIV, nr. 36, 1936, p. 1. 

55 Studiile actuale judecă drept schematică distincţia dintre formele et- 
nice şi cele civice ale identității naţionale şi se sugerează în locul ei diferența 
între mecanismele utilizate de actorii sociali când ei reconstruiesc graniţele 
identităţii naţionale într-un timp dat și resursele simbolice la care ei apelează 
când reconstruiesc aceste granițe, cf. Olivier Zimmer, Boundary mechanisms 
and symbolic resources: toward a process-oriented approach to national iden- 
tity, Nations and nationalism, volume 9, part 2, april 2003, p. 173. 

această în favorul lor. / Într-un stat naţional adevărat (acesta însă 
trebuie să fie şi creştin) muncitorii de toate categoriile sunt pentru 
stat, dar şi statul pentru ei. Munca în toate formele ei trebuie să fie 
marele criteriu, după care au să fie cetățenii cinstiți şi răsplătiți "556. 
Părintele Dumitru Stăniloae a fost permanent preocupat de 
provocarea secolului al XX-lea - comunismul -, sistem social şi po- 
litic care nu era doar o ideologie, ci se înfăptuia concret în una din 
cele mai mari țări din lume, şi pe deasupra cu un popor ortodox. 
Analizele sale despre comunism, despre relaţia religiei cu acesta au 
motivații spirituale şi naționale adânci derivate din primejdia reală 
a unui sistem social programatic ateu şi antinațional. Autorul se 
impune ca un subtil exeget al comunismului, punându-i în relief 
limitele şi incompatibilităţile cu trebuinţele reale ale ființei umane, 
examinate în diversitatea lor. 'Tocmai de aceea susține necesitatea 


67. Biserica 


diferenţierilor în viaţa socială, repudiate de comunism 
creştin-ortodoxă acceptă inegalitatea dintre oameni, deoarece, în 
mod natural, ei diferă între ei prin forță, interes, motivații, chiar şi 
atunci când au aceleași aptitudini. Ideea va fi nuanțată în anul 1944 
înclinând mai mult spre ideea egalității promovate de creştinism. 
Teologul consacră un amplu studiu sociologiei și Serviciului so- 
cial iniţiat de D. Gusti, un autentic demers de analiză a dimensiunii 
sociale a religiei. Cum sociologia românească se revendică din doc- 
trinele sociologiei franceze, cu deosebire din cea a lui Durkheim, 
a apărut în mediile intelectuale și religioase, pornindu-se de la ini- 
țiativa lui Gusti, întrebarea privind legătura dintre concepția lui 
Durkheim şi Serviciul social. Autorul apreciază că nu există nici 
o legătură, pentru că instituția gustiană, axată pe căminul cultural, 
este o simplă organizare şi sistematizare formală a activităţii din 


% Dumitru Stăniloae, Noua organizare a breslelor, Telegraful român, 


anul LXXXVI, nr. 42, 1938, p. 1. 
6&7 Idem, Necesitatea ierarhiei în viața socială, Telegraful român, anul 
LXXXIV, nr. 39, 1936, p. 1-2. 

satele românești: „Căminul cultural nu e confiscat de nici o con- 
cepție de viaţă, ci este doar un loc şi un îndemn pentru munca de 
propagare a acelor idei şi sfaturi care ni se vor părea mai potri- 
vite cu firea şi cu trebuinţele poporului nostru”ć. Numai datori- 
tă interesului în mediile universitare românești față de sociologul 
francez, teologul discută despre concepţia acestuia despre religie. 
Să amintim că după Durkheim, religia este o formă de răspuns la 
probleme ale omului pe care nu le poate explica altfel, iar pe teolog 
îl nemulțumeşte imprimarea caracterului ateist sociologiei: „Dar 
Durkheim a depăşit marginile impuse de știință şi a împletit so- 
ciologia atât de strâns cu anumite teorii filosofice ateiste, încât azi 
cu mare greutate reușesc unii sociologi să înlăture obişnuinţa că 
sociologia nu se poate dispensa de astfel de teorii'*”. Sociologia 
explică tot ce ţine de sufletul omenesc prin societate. În acest fel 
sociologia ar fi o ştiinţă care vrea să explice şi să monopolizeze tot 
ce ţine de societate. Pe părintele Dumitru Stăniloae îl intrigă mult 
convingerea lui Durkheim ca totemismul este cea mai veche religie. 

Ceea ce surprinde la un mare erudit cum este părintele Stăniloae, 
este analiza scrierilor lui Durkheim după o carte a unui teolog ro- 


mân, Emilian Vasilescu“? 


„şi nu după lucrarea sociologului francez, 
Formele elementare ale vieţii religioase, fără ca astfel să tăgăduim 
justeţea aserțiunilor sale despre consecinţele ateiste ale ideilor lui 
Durkheim. Trebuie spus că Durkheim a argumentat necesitatea 
devenirii sociologiei ca o ştiinţă asemănătoare ştiinţelor naturii”!. 
Este limpede diferenţierea făcută de Emile Durkheim între socio- 
logie ca ştiinţă şi alte moduri de cunoaștere a societăţii. De altfel, 


& Idem, Există vreo legătură între sociologia lui Durkheim și Serviciul 


Social?, Telegraful român, anul LXXXVII, nr. 8, 1939, p. 1. 

9 Ibidem. 

s Emilian Vasilescu, Interpretarea sociologică a religiei și a moralei, 
București, 1936. 

51 Émile Durkheim, Regulile metodei sociologice, loc. cit., p. 35. 

una din criticile cele mai puternice aduse sistemului durkheimian, 
inclusiv de un sociolog român, D. Drăghicescu, a avut în vedere 
exact negarea oricărui rol conştiinţei în societate, sau aşa cum spu- 
ne teologul român, al vieții sufleteşti. Părintele Dumitru Stăniloae 
este îndreptăţit, din perspectivă teologică, să vadă în sistemul lui 
Durkheim o teorie metafizică pentru care tot ce este în sufletul 
omenesc se explică prin societate. Prin urmare, este inacceptabilă 
ipoteza totemismului ca stare inițială a societății omeneşti, văzut de 
sociologul francez ca o „cheie a tuturor explicaţiilor ei”. Din acest 
unghi, discută destul de critic manualul de sociologie al lui D. Gusti 
şi T. Herseni, insistând pe ideea afirmată de cei doi autori despre 
posibilitatea religiei de a fi fenomen social, similară cu ideea lui 
Emile Durkheim despre dimensiunea esenţială a religiei. 
Interesant este articolul său prilejuit de asasinarea primului mi- 
nistru Armand Călinescu, pentru că ridică problema atitudinii față 
de instituţiile statului, anume criticismul cu orice preţ, o boală en- 
demică a românilor. Teologul, procupat în mod legitim de întărirea 
autorităţii statale după desăvâşirea unităţii naţionale, vede, ca pe o 
racilă naţională, critica în sine a statului: „Spiritul nenorocit de cri- 
tică exagerată şi exclusivă a fost o calamitate. Pentru mulţi nimic ce 
făcea stăpânirea nu era bun. Duși pe lunecușul criticii negative, în- 
tindeau peste toate un aspect sumbru: totul era așa de rău. Neamul 
întreg se afla într-o aşa de mare suferință și strâmtoare, încât nu mai 
exista nici o speranţă şi nici un temei de încredere”*?. Aserţiune de 
o actualitate indiscutabilă. Nimic nu au găsit şi nu găsesc bun unii 
intelectuali în statul român, fiind pusă sub semnul îndoielii nu doar 
conduita clasei politice, ci a unui întreg popor. Se confundă adesea 
analiza lucidă, obiectivă a stărilor de lucruri cu negarea a tot ce se 
întâmplă în viața socială românească. Părintele Dumitru Stăniloae 


2 Dumitru Stăniloae, Solidaritate naţională, Telegraful român, anul 


LXXXVII, nr. 40, 1939, p. 1. 

opune criticismului o altă virtute: iubirea de neam, încrederea în el, 
solidaritatea naţională: „Cine îşi iubeşte neamul cu adevărat, acela 
nu va uri, nu va critica, nu va lovi în nici unul din exemplarele 
naţiunii sale, ci dacă acel exemplar într-adevăr nu e la înălțimea 
cerinţelor, va căuta să-l îndrepte cu cuvântul, cu dragostea, va căuta 
să-l şi înțeleagă, să vadă şi laturile bune care pot decurge din lucra- 
rea lui./ Îndreptarea cea mai mare ce o poţi aduce în viața națională 
e să faci tu mai bine şi prin frumuseţea pildei tale şi prin căldura 
cuvântului tău să lărgeşti cercul celor ce fac mai bine”. De aceea, el 
pledează pentru dragoste, credinţă şi muncă pentru țară: „Cât de 
vrednice de critică mi s-ar părea stările din ţara mea, sunt infinit 
mai bune decât cele pe care le-aş avea ca român, când mi-aş pierde 
independenţa, când ţara mea n-ar mai fi liberă”. Teologul ridică o 
chestiune fundamentală, anume iubirea de ţară vine din ființarea 
ta într-o patrie reală, care, la rându-i trebuie şi ea protejată, cum ar 
spune sociologul Traian Brăileanu, de agresiunea mediului extern. 

Am arătat ca părintele Dumitru Stăniloae este un foarte atent şi 
pătrunzător observator al realităților românești şi al evenimentelor 
din afara ţării. Astfel, discută despre iniţiativa constituirii Statelor 
Unite ale Europei, în realizarea căreia crede că sunt necesare câteva 
condiţii prealabile foarte importante, „și care după toate probabi- 
lităţile nu vor fi niciodată împlinite”. Întâi, unificarea Europei este 
posibilă numai prin o prealabilă creştinare profundă a sufletelor, 
altfel se ajunge la o luptă între naţiunile europene: „Sentimentul 
naţional devine sub inspiraţia şi influența egoismului şi mândri- 
ei omeneşti o patimă exclusivistă, imperialistă, o dorință de înge- 
nunchiere a neamurilor străine”. Cine garantează că cele câteva 
popoare mari în lupta pentru supremație nu vor căuta să înlăture 
de la orice drepturi popoarele mici, se întreabă teologul. Nu se pot 


3 Idem, „Statele Unite ale Europei?” Telegraful român, anul LXXXVII, 
nr. 47, 1939, p. 1. 

înființa State Unite ale Europei fără asigurarea stabilității tuturor 
popoarelor, mai ales a celor mici. El nu se împotriveşte ideii unei 
Europe unite, însă ca român, ce a trăit de curând din plin sentimen- 
tul împlinirii naţionale, nu poate să nu interogheze noua situație 
ce se conturează în spaţiul vechiului continent. Care ar fi liantul 
între țări atât de diverse cultural, religios şi economic? Numai forța 
morală din sufletul fiecărui popor ar stăvili expansionismul spiri- 
tual, juridic, economic şi geografic al unor popoare în dauna altor 
popoare mai mici, iar această forță nu poate fi susținută decât de 
creştinism. În afară de încreştinarea adâncă a popoarelor, este ne- 
voie de organizare „ținând seama nu de idealurile ce le propovădu- 
iești oamenilor, ci decât şi-au însușit din ele trainic în sufletul lor”. 
Teologul nu este interesat numai de predicarea învăţăturii creştine 
şi, prin urmare, face diferenţa între propovăduire și organizare. 
Prima este idealistă, a doua trebuie să fie realistă. În cazul dat al 
proiectului Statelor Unite ale Europei, organizarea acestora se cuvi- 
ne a fi făcută pornind de la ceea ce este omul concret: „Creștinismul 
cu alte cuvinte va îndemna popoarele în general la mai multă fră- 
ție, dar nu va preciza că urmăreşte realizarea organizaţiei juridice 
a Statelor Unite ale Europei de pildă, decât atunci când omenirea 
s-a dovedit sufleteşte suficient de pregătită pentru asemenea lucru”. 
Înfăptuirea Uniunii europene rămâne, înainte de orice, un proiect 
de spiritualizare creştină a întregului spațiu european. 

Stăniloae spune că astfel formulată cerința despre pregătirea 
sufletească nu reprezintă expresia unei subiectivităţi ci a unei legi 
fundamentale a vieţii omului, anume mișcarea spre un ideal uni- 
tar potrivit spiritului“. După această lege ființează şi naţiunile, 
definite „sinteze biologic spirituale”. De la această condiţie scru- 
tează structura etnicului românesc într-o manieră lucidă, dincolo 


$7+ Idem, Idealul naţional permanent, I, Telegraful român, anul LXXXVIII, 
nr. 4, 1940, p. 1. 

de orice nostalgie pentru originile noastre daco-romane, dând un 
răspuns la întrebarea ce dăinuie de vreo două secole, cu privire la 
calea de evoluţie a națiunii române. Acceptând în structura popo- 
rului român dacismul şi latinitatea, părintele Dumitru Stăniloae 
observă, pe bună dreptate, existența neamului nostru sub forma 
unei entități - românitatea, diferită de componentele originare: 
„Neamul românesc este o sinteză biologică spirituală a mai multor 
părți care au intrat în compoziţia lui. Cele mai principale sunt: ele- 
mentul dac, elementul latin şi creștinismul (cel latin n-a fost chiar 
latin după sânge fiindcă o mare parte dintre coloniști au fost aduși 
din provinciile Asiei Mici). Dar este o sinteză nouă, o individuali- 
tate proprie, cu un principiu de unitate deosebite de toate părțile 
componente. Legea cea mai înaltă a neamului nostru e românita- 
tea: dezvoltarea exagerată a unuia dintre elementele componente 
duce la pierderea individualităţii sale”. Foarte puţin s-a discutat 
despre această teză a părintelui Stăniloae, de importanţă aparte în 
înțelegerea concepţiei sale despre relația dintre Biserica Ortodoxă 
Română și națiune, instituită ca replică la controversele din anii'30 
ai secolului al XX-lea când se accentua tracismul nostru, ceea ce 
l-a făcut pe Şerban Cioculescu să vorbească de tracomanie şi tra- 
comani. Faţă de curentul general dominat de teza unei continu- 
ități între dacism şi latinism, pe de o parte, şi biserică, pe de altă 
parte, exegetul îi contrapune ideea românităţii: „Judecata logică și 
bunul simţ, ca şi poruncile realităţii, cer să trăim după legea indi- 
vidualităţii noastre naționale, adică româneşte [...] Nu romanita- 
tea, nu dacismul, ci românitatea cu tot ce cuprinde ea, această e 
legea cea mai înaltă prin care menţinem şi ne împlinim misiunea 
noastră [...] să ne menţinem şi să desfăşurăm în toată plenitudinea 
însușirile românilor, nu ale romanităţii noastre”%5. În acest punct, 


575 Vezi şi N. Vornicescu, Desăvârșirea unității noastre naţionale, fun- 


dament al unităţii Bisericii străbune, Bucureşti: Arta Grafică, 1988; Dumitru 


SOCIOLOGIE ROMÂNEASCĂ MODERNĂ | 407 


teologul se întâlneşte cu alţi doi autori ce au respins exagerările re- 
zultate din accentuarea originilor noastre — Titu Maiorescu şi Aurel 
C. Popovici. Maiorescu exprimă poziţia neechivocă cu privire la 
evoluţia modernă a românilor - sincronizarea cu spiritul timpului 
şi nu reîntoarcerea la un model de societate ce a existat în antichi- 
tate“. Iar Aurel C. Popovici afirmă limpede: „Nu suntem romani; 
dar suntem un popor romanic. Şi nimeni dintre românii de astăzi 
nu mai visează să ne ducă îndărăt la Roma, să ne facă iarăși romani. 
Aşa cum se găseşte neamul românesc e de mult diferențiat de cel 
roman; e o naţiune închegată. Ce a fost, a fost. Istoria nu o putem 


reface”? 


„o exprimare clară a deosebirilor istorice dintre fondul et- 
nic originar şi fondul etnic actual. 

Viziunea părintelui Dumitru Stăniloae aupra naţiunii se în- 
scrie în ceea ce astăzi se numeşte primordialism prin acceptarea 
manifestărilor conştiinţei naţionale românești cu mult înainte de 
perioda modernă încât el susţine că pe timpul cronicarilor acestea 
erau frecvente. Exegetul introduce în studiul naţiunii teza despre 
structurarea conştiinţei naţionale în trei componente: 1. conştiinţa 
de sine a unui ins real; 2. conştiinţa apartenenţei la un neam și a 
dispunerii unor determinante naţionale; 3. sentimentul responsa- 
bilităţii şi al jertfei față de conaţionali: „Neamurile sunt comunităţi 
lăsate de Dumnezeu, în care trăieşte în chip natural orice om. E 
un ciclu de existenţă mai apropiat de orice om, fără să se excludă 


Radu, Biserica şi neamul românesc în opera lui Mihai Eminescu, Studii 
Teologice, an. XLII, 1990, nr.1, pp. 7 - 37; I. Ivan, Efnosul-neamul — temei divin 
şi principiu fundamental canonic al autocefaliei bisericeşti, în Centenarul auto- 
cefaliei Bisericii Ortodoxe Române, Bucureşti: Editura Institutului Biblic şi de 
Misiune al Bisericii Ortodoxe Române, 1987. 

76 Titu Maiorescu, Opere, I, Editat de Georgeta Rădulescu Dulgheru și 
Domnica Filimon, Bucureşti: Ed. Minerva 1978, p. 471. 

$7 Aurel C. Popovici, Naţionalism sau democrație, studiu introductiv, 

legătura cu ciclul mai larg al umanităţii. [...] Chiagul de iubire şi 
de sacrificiu între membrii unui neam nu-l poate întreţine decât 
credinţa în Dumnezeu. Orice grupare etnică s-a ridicat de la starea 
de popor la starea de naţiune prin credinţa în Dumnezeu. Dovadă 
că mai înainte de a avea un stat — expresie a națiunii, neamurile au 
avut religie”s. Autorul sesizează corect mecanismele de constituire 
a naţiunilor, deoarece într-adevăr una din premisele indiscutabile 
ale acestui proces a fost, cel puţin în Europa creştină, apartenenţa 
la un cult religios, probă a identităţii naționale, şi de aceea una din 
armele folosite de imperii în lupta împotriva popoarelor ce-și re- 
vendicau, îndreptăţit, un stat propriu, a fost erodarea sau chiar des- 
fiinţarea instituţiilor religioase. Iată de ce este legitim dezideratul 
recunoaşterii în Constituţia Europei unite a creştinismului drept 
fundament al identităţii naţionale şi al celei europene. 

Merită să observăm cum părintele Dumitru Stăniloae leagă 
existenţa națiunii de aspiraţia omului spre o ordine spirituală eter- 
nă, pentru că omul nu se mulțumește cu un adevăr relativ şi cu 
valori morale trecătoare, şi caută adevărul absolut, același pentru 
toți oamenii. În consens cu filosofia sa personalistă, teologul asea- 
mănă evoluţia națiunii după aceleaşi norme ca persoana: „Omul 
e destinat însă să se dezvolte ca om prin comuniunea cu ordinea 
eternă, până la asemănarea cât mai puternică cu această ordine. 
[...] Iar realizarea culminantă în ordinea creaţiunii este persoana. 
[...] Precum fiecare ins creşte în spirit, în însemnătate, prin relație 
pozitivă, prin înaintare spre plenitudine spirituală pe acea a ordinii 
eterne care-i este adecvată fiinţei lui, tot așa şi neamurile cresc în 
puteri prin acel fel de comunicare activă cu ordinea eternă care le 


este proprie lor, care le este indicată de ființa lor originală ca întreg, 


78 Dumitru Stăniloae, Prin ce se promovează conștiința naţională, 

care formează legea cea mai înaltă a individualităţii lor etnice”. 
Rezultă că idealul național permanent al neamului românesc este 
creşterea sa spirituală în relaţia cu ordinea valorilor eterne deter- 
minate de individualitatea sa etnică dată de românism, adică prin 
o comuniune românească cu Dumnezeu. Ortodoxia este modul 
românesc de comuniune cu ordinea spirituală transcendentă și 
ea „are o funcţie esenţială și chiar capitală în viața românismului. 
Idealul naţional permanent al neamului nostru nu poate fi conce- 
put decât în legătură cu ea". 

Am spus că în concepţia părintelui Dumitru Stăniloae națiunea 
este o realitate naturală, idee dominantă în întreaga sa publicistică, 
dar exprimată în toată plenitudinea ei într-un articol din 1940 des- 
pre raportul dintre creştinism şi naţiune. Întâi, să remarcăm descri- 
erea naţiunii prin notele definitorii şi componentele ei, regăsite în 
studiile moderne despre fenomenul naţional, la care el adaugă des- 
tinul, probabil stimulat şi de lucrări germane şi de spiritul timpului 
prezent în lucrări ale filosofilor (C. Rădulescu-Motru) şi istoricilor 
(PP. Panaitescu) români: „Cea mai naturală dintre relaţii este co- 
muniunea cu cei apropiaţi, care au în toate cazurile fireşti aceeaşi 
limbă, aceeaşi istorie, aceleași aspirații, același destin. Naţiunile 
sunt comunități de destin (subl. ns.), comunităţile cele mai temeini- 
ce, mai statornice, înfăşurate prin mai multe fire de legătură deose- 
bit de profunde, față de alte tipuri de comunități. [...] Creştinismul 
n-a venit să se opună tendinţelor celor mai fireşti de comuniune, 
concretizărilor celor mai profunde ale acestor tendințe, n-a venit să 
înăbușe natura, să o facă să caute alte forme de comuniune, mai pu- 
țin fireşti, ci să intensifice, să înalțe, să desăvârşească formele natu- 


rale ale relaţiei omenești. [...] Creştinismul răzbate în mod necesar 


7 Idem, Idealul național permanent, II, Telegraful român, anul 

spre naționalism. [...] privirea lui Dumnezeu cade pe neamuri și 
numai întrucât inşii fac parte din neam, simte fiecare privirea lui 
Dumnezeu asupra lui”*%!. Mântuirea nu poate fi dobândită de om 
ca eu izolat, ci în calitatea lui de membru al unei comunităţi, iar cea 
mai bună comunitate este cea naţională. 

Prin definirea naţiunii ca o comunitate de destin, Stăniloae 
depăşeşte cadrul biologic și etnografic de definire a acesteia, rele- 
vându-i forța de a reuni persoane în aceeaşi comunitate pe temeiul 
împlinirii aceluiaşi destin. Națiunea rămâne cadrul în care are loc 
transformarea religioasă a omului, pentru că religiosul este intrin- 
sec fiinţei umane. Prezenţa naţiunii în epoca modernă reprezintă 


expresia aceleiaşi perenități a sacrului creştin 


2. Biserica ortodoxă 


O contribuţie de luat în seamă este stabilirea diferenţelor de 
către părintele Dumitru Stăniloae între tradiţia Bisericii, tradiția 
naţională şi moştenirea genetică, răspunzând astfel trebuinţei de 
clarificare a conceptului de tradiție mult vehiculat în dezbaterile 
publice. Tradiţia bisericii vine din temelia ei dată de un factor su- 
prapersonal şi supratemporal, Duhul Sfânt, cel ce-i dă identitatea, 
însă faptul nu se produce de la sine, ci prin acţiunea conştientă a 
omului şi voinţa sa: „Totuşi şi în ea Duhul Sfânt nu lucrează de- 
cât prin voinţele omeneşti, prin înduplecarea acestora la o depli- 
nă identificare cu tradiţia Bisericii şi la o deplină integrare a lor în 
mediul, în ființa Bisericii. [...]. Biserica, şi, implicit, identitatea ei 
există numai ca o virtualitate voită de Dumnezeu, până nu consimt 
voinţele omeneşti la realizarea ei concretă. Poate într-un anumit 
înțeles și neamurile sunt virtualităţi voite de Dumnezeu, devenind 


61 Idem, Creştinism și naționalism, a Telegraful român, nul LXXXVIII, 

actualități şi menţinându-se ca atare numai prin factorul omenesc 
voluntar, când ia atitudine pozitivă față de tradiție”®®. 

Biserica întruchipează tot ce este natural, omenesc şi dumne- 
zeesc, iar neamul fiinţează şi prin factori nespirituali. Menţinerea 
tradiţiei la un popor este generată de mediul natural în care ea fiin- 
țează, deoarece stăpânirea forțelor naturale ţine de anumite cutume 
şi norme stabilite de-a lungul generaţiilor: „Când voința consimte 
la păstrarea tradiţiei, se menţin şi se precizează realităţi continue 
şi bine orânduite, prin acordul a doi factori: unul voluntar şi al- 
tul extravoluntar”*. Când voinţa refuză tradiţia „se sparg marile 
realități colective şi bine definite şi se produce haosul anarhic al 
unor centre individuale nestatornice...!. Teologul surprinde me- 
canismul funcționării unei națiuni prin tradiţie, singura ce uneş- 
te permanența și istoricitatea esenţialităților lumii: „Totdeauna în 
relaţia dintre părinte şi copil, în relaţia dintre generaţia înaintaşe 
şi cea următoare, se joacă tot destinul neamului. Această relație 
trebuie să poarte de aceea accentul unei nesfârşite seriozităţi. Aici 
se asigură sau se primejduieşte existenţa neamului, după cum se 
produce său nu legarea noii generaţii de tradiţia ce vine din ne- 
gură de veacuri”. Factorul spiritual-voluntar determină decisiv 
înlănţuirea generaţiilor cu efect nemijlocit în menţinerea identităţii 
naţionale a unui popor. Exegetul se înscrie în trendul dezbaterilor, 
la începutul anilor'40, din cultura noastră, privind chestiunea rela- 
țiilor dintre generaţii, mai târziu, în anii '60, fiind temă dominantă 
în timpul marilor mișcări ale tineretului occidental. 

În desfăşurarea unei tradiţii se impun elemente stabile, entități 
permanente ce-i conferă perenitatea: „Deci istoria unei tradiţii nu e 
o curgere neîncetată, o schimbare continuă și treptată a întregului; 


6&2 Idem, Creştinism și tradiţie în viaţa naţională, Luceafărul, I, nr. 2, 

rămâne ceva, şi anume ceea ce-i mai esenţial, care nu se schimbă 
în tot cursul istoriei unei comunităţi identice cu sine însăşi. Ceva, 
în oarecare privință, asemănător observăm la orice tradiţie și în 
speţă la cea națională. Puterea ei de rezistenţă față de curgerea vre- 
mii se datoreşte unei aureole de caracter mistic, religios, sacral’, 
Teologul exemplifică aceste entităţi perene prin persistenţa, la une- 
le popoare vechi, a mitului ca strămoşii coboară din zei, ca aceştia 
au avut un rol esenţial în actul lor de naştere, şi de aici credinţa în 
originea lor divină. 

Biserica are, ca fond primar şi principal al predaniei sale, tradi- 
ţia de origine divină, „acea parte a Revelaţiunii care n-a fost scri- 
să în Sf. Scriptură. Aşa zisă tradiţie bisericească, deosebită de cea 
dumnezeiască, nu adaugă nimic şi nu aduce nici o modificare esen- 
țială acesteia, ci e numai valorificarea în timp a ei”. 

În concepția sa, tradiţia naţională nu se confundă cu transmi- 
siunea biologică. Dar, ea nu este asigurată integral de „identitatea 
fiinţială a unei naţiuni, de același duh care prezidează dinlăuntru 
toată istoria unui popor, căci în acest caz nu am vedea neamuri abă- 
tute de la linia lor până la deznaționalizare sau până la desfigurare, 
sub influenţa unor factori cărora s-ar fi putut rezista”%. 

Teologul este un senzor al frământărilor spirituale ale timpu- 
lui său şi nu-i scapă interesul unor categorii sociale faţă de va- 
lorile păgânismului. Într-adevăr, sub influența covârșitoare a cu- 
getării lui L. Blaga, tinerii creatori din anii sfârşitului deceniului 
trei şi ai începutului deceniului patru din secolul al XX-lea se în- 
dreptau spre studiul și valorificarea de mituri, folclor şi mentali- 
tăţi străvechi. Pentru teolog întreaga varietate a creaţiei folclorice 
româneşti, artă şi obiceiuri are un caracter creştin ortodox. De 

aceea, discută despre tradiţii tezaurizate în aceste componente ale 
culturii. 

Părintele Dumitru Stăniloae formulează silogismul tradiţiei: 
„IL. unde se părăseşte tradiţia e în primejdie existența neamului. 
Acesta se ţine prin tradiţie; 2. Tradiţia pe planul vieţii cotidiene 
şi pe al celei politice, este strâns împletită cu elementul religios, 
mitic. Eliminarea acestuia e împreunată cu părăsirea tradiţiei. 
Consistenţă dă tivitura de aur a luminii de dincolo, altfel se destra- 
mă întreagă; Cine vrea ca neamul său să continue a exista, trebuie 
să ţină la tradiţia lui şi implicit să creadă tare în grija ce-o poartă 
lumea suprafirească acestei tradiţii şi neamului” S%. 

Întâlnim în scrierile lui o definiţie originală a mitului, descris 
în relaţie cu religia: „Mitul e o dilatare, o revărsare a religiei peste 
marginile ei. Fiecare popor își toarce lumea lui mitică din substanţa 
religiei lui şi lumea această cuprinde în liniile ei mari atâta adevăr 
cât este în religia lui”. Aşadar, întreaga existenţă este religioasă, 
şi orice altă manifestare a spiritului uman porneşte de la religie, iar 
biserica este centrul unui popor: „Fără Biserică un neam e ca fără 
inimă. ÎI aşteaptă destrămarea”. Această profundă aserţiune nu 
este doar o idee excepțională a unui gânditor, ci ea dă expresie unor 
dureroase şi exemplare experienţe cunoscute de multe popoare, in- 
clusiv de cel românesc. 

La asemenea situaţii reale referă teologul în plin război, când se 
vede obligat a reitera una din dimensiunile fundamentale ale bise- 
ricii, legătura deosebit de intimă cu poporul românesc: „Cu toată 
unitatea dogmatică. Biserica ortodoxă s-a adaptat fiinţei etnice a fi- 
ecărui popor în aşa măsură, încât a devenit pentru fiecare o Biserica 
națională. Ea a ştiut să împace ideea ecumenică cu necesităţile de 


s8 Ibidem, p. 46. 
6 Ibidem, p. 47. 
0 Ibidem, p. 48. 

existență ale neamurilor într-un chip desăvârșit”. Păstrându-și 
unitatea dogmatică bisericile s-au organizat în cadrul diferitelor 
naţiuni după principiul autocefaliei, ceea ce le dă posibilitatea de 
acţiune fără presiune externă, potrivit cu condiţiile specifice fiecă- 
rui popor. 

Popoarele ortodoxe nu au avut conflicte între biserică şi stat, aşa 
cum a fost în Occident. Întotdeauna, în Răsărit, biserica s-a asoci- 
at la trebuințele poporului său, l-a apărat şi l-a întărit: „Biserica a 
avut în istoria neamului românesc un rol de prim ordin”. Cuvintele 
de temelie ale credinţei creștine a românilor sunt de caracter latin. 
Prin latinitate am rezistat în fața slavonismului, prin ortodoxie în 
faţa ispitelor din Apus. În credinţă, poporul român a găsit un factor 
de conservare a unităţii sale. 

Teologul reliefează situaţia specială a românilor din examinarea 
raportului centru-periferie, fără a-l teoretiza, așa cum vor face în 
anii 60-70 cercetători occidentali şi americani. Ce afirmă părin- 
tele Stăniloae? Românii se află într-o poziţie periferială în raport 
cu Europa, iar dacă nu ar fi fost ortodocşi ar fi ajuns o anexă a 
Occidentului: „Latinitatea, ca legătură cu Apusul, în împreunare 
cu ortodoxia, ca legătură cu Răsăritul, au făcut din poporul român 
un însărcinat al Europei pentru susținerea popoarelor din răsărit și 
sud-est”*?. E] exprimă teologic teza: „Poporul român este prin lati- 
nitatea şi ortodoxia sa o punte între Apus şi Răsărit”, idee regăsită la 
mulți gânditori români despre cultura română - sinteză a culturii 
occidentale şi a celei orientale. 

Biserica ortodoxă a poporului român a avut misiunea de apă- 
rare a civilizaţiei europene, de salvare a popoarelor din sud-estul 
Europei şi de transmisiune a bunurilor culturale din Apus spre 
Răsărit, pentru că a susținut continuu comunitatea națională: „Ea 


®1 Idem, Biserica Românească, Braşov: Astra, 1942, p. 3. 


52 Ibidem, p. 13. 

a fost în stare să dea această putere poporului român, deoarece ea 
are un interes vibrant pentru nație ca atare şi nu numai pentru om. 
Universalismul catolic şi individualismul protestant se întâlnesc în 
lipsa lor de interes pentru realizarea naţiei ca atare. Catolicismul 
vede omenirea dezbrăcată de atributul etnicităţii, protestantismul 
pe insul singuratic. În fond, amândouă consideră că insul religios 
e dincolo sau în afară de calificaţia etnică./ Biserica ortodoxă nu 
dezbracă pe insul religios de etnicitate şi nu-l scoate din comuni- 
tatea etnică. Comunitățile etnice sunt chemate ca atare la mântuire. 
Ele devin comunităţi bisericeşti. Acestea sunt bisericile autocefale. 
Insul se mântuieşte deodată cu neamul./ Neamurile sunt zone onti- 
ce ireductibile. Ele sunt unităţile specifice ultime ale omenirii. Din 
ele se explică individul şi prin ele trăieşte. Omenirea nu există ca un 
continuum sau discontinuum uniform. Creaţiunea lui Dumnezeu 
nu poate fi găsită nicăieri decât în înfățişările comunităţii etnice./ 
Aceste întreguri etnice, vii organisme spiritual-biologice, nu pot fi 
sfărâmate pentru a se crea biserici anaţionale. Forţele de comunitate 
naturală ale neamului se intensifica şi înalță prin coborârea harului 
dumnezeesc, luând ființă Biserica. Astfel Biserica are în seama sa nu 
numai persoanele, ci şi întregurile naturale şi coloratura lor etni- 
că. Ea nu vede persoanele în izolare şi în uniformitate abstractă, ci 
ca mlădiţe ce cresc din seva tulpinei etnice. De aceea, fără a părăsi 
dogmele revelate, ea se modelează pe trupul fiecărei națiuni, ca o 
concretizare a Providenţii divine pentru neam sau altul”, În acest 
pasaj se concentrează toată gândirea sa despre raportul dintre bise- 
rică şi naţiune, dintre creştinism şi naţiune. Într-un cuvânt, Biserica 
aparţine unui popor, îl exprimă ca atare, şi-i conferă identitate. 
Teologul constată că la români Biserica națională este şi 
Biserică poporală, de aici deosebirea față de biserica rusă. 
„Biserica română n-a fost niciodată o Biserică a claselor suprapuse 


© Ibidem, p. 14-15. 

şi o Biserică a statului, o biserică oficială”s*, şi aici stă explicaţia 
încrederii cvasimajorităţii populaţiei de astăzi în această institu- 
ție modelatoare a spiritului românesc. Sub stăpânire străină pre- 
oții au fost singurii conducători naționali ai satelor şi de aceea 
s-au interesat de toate problemele de viaţă ale poporului: „Din 
intimitatea în care a trăit Biserica cu poporul, s-a născut o cultură 
poporală creştină-română de o bogăţie extraordinar’. Toate 
popoarele din sud-estul Europei cunosc spiritul poporal“*. În 
Apus creștinismul a fructificat o teologie abstractă, ca produs al 
raţiunii universale a intelectualilor. În Răsărit, rolul teologilor l-a 
împlinit poporul, care a meditat asupra revelaţiunii creştine din 
împrejurările sale concrete de viaţă şi a creat o cultură poporală 
creştină şi etnică. Românii au urmat întodeauna biserica pentru 
că o văd ca forță de susţinere şi întărire a naţiunii şi a statului 
naţional, singularizând poporul român de celelalte popoare: „În 


România numai antinaționalismul este anticreştin”S” 


, afirmă fără 
echivoc marele teolog. 

Istoriceşte, Biserica a fost un factor puternic de legătură între 
românii de pe ambele versante ale Carpaţilor. În Transilvania, ea 
a avut un rol şi mai pregnant de identificare a ei cu românismul, 
deoarece poporul român era singurul ortodox din acel areal. Odată 
cu persecutarea poporului român din Transilvania a fost persecu- 
tată şi ortodoxia, tocmai datorită identificării ei cu românitatea. 
Între provinciile româneşti s-au stabilit organic raporturi înteme- 


iate în primul rând pe ortodoxie: „Principatele au ajutat Ardealul 


s4 Ibidem, p. 17. 

5 Ibidem. 

5% Astăzi se vorbeşte și de o teologie urbană, expresie a prezenţei puter- 
nice a bisericii în orașe, vezi prof.dr. Nifon Mihăiţă, Arhiepiscopul Târgoviștei, 
Misiunea şi pastorația în societatea contemporană, Almanah bisericesc, 2003, 
Arhiepiscopia Târgoviștei, p. 106-108. 

7 Dumitru Stăniloae, Biserica Românească, loc. cit., p. 20. 

să-şi păstreze credinţa, iar acesta a comunicat Principatelor curajul 
limbii naţionale tipărite”. 

Spirit obiectiv, teologul recunoaște rolul Bisericii Unite în afir- 
marea identităţii naţionale: „Un noroc este pentru noi şi faptul că și 
partea care a ieșit juridic din legăturile bisericeşti ale panromânis- 
mului, în credinţă şi organic a rămas în comuniune cu tot neamul. 
În adâncurile de suflet nu s-a produs nici o separație între cele două 
părţi ale românismului ardelean şi nici o modificare a orientării 
religioase centripetale a tuturor românilor”s%. 

Cum se explică menţinerea de către Biserica ortodoxă în su- 
fletul poporului ardelean a credinței răsăritene ca factor principal 
de conservare a lui ca entitate etnică? Răspunsul este limpede: 
„Biserica aceasta a fost în sensul deplin şi sincer al cuvântului o 
Biserică a poporului””%. Năvălirile turceşti au cauzat multe sufe- 
rinţe popoarelor ortodoxe, pătura superioară a fugit în țări străine, 
unde s-a asimilat. Singurul care a rămas locului a fost poporul, iar 
Biserica a rămas solidară cu el. În Ardeal, împrejurările istorice au 
făcut ca Biserica să devină, mai mult ca în oricare parte, o Biserică a 
poporului. Aici boierii şi intelectualii s-au maghiarizat, pierzându- 
şi credința şi naționalitatea: „Întrucât poporul e națiunea în auten- 
ticitatea ei nefalsificată, Biserica ortodoxă ardeleană a primit din 
strânsa comuniune cu el, un cuprins şi o înfăţişare de pitoresc duh 


românesc”! 


. Poporul este alcătuit din cei nepregătiţi şi asupriți, 
iar biserica şi-a exercitat acea funcţie de ajutorare a claselor de jos. 

Amintind că N. Iorga a numit Biserica din Transilvania biserică 
de sate şi preoți, părintele Dumitru Stăniloae remarcă binecuvân- 


tarea preoților în ridicarea poporului împotriva stăpânirii străine. 


*% Idem, Biserica Ortodoxă a Transilvaniei, Gândirea, XXII, nr. 5, 1943, 
p. 243. 

© Ibidem. 

7% Ibidem. 

71 Ibidem, p. 244. 

Episcopii din Ardeal au fost nu numai conducători bisericeşti ci şi 
conducători ai poporului din toate punctele de vedere: „Ei au fost 
însă şi ocârmuitorii poporului pe linia destinului nostru național”. 
Punându-se chestiunea unei eventuale revigorări de către Rusia 
a panslavismului, teologul afirmă apăsat: „ortodoxia noastră e nu- 
mai a noastră. Ea e altceva decât pravoslavia rusească”. Ea nu are 
caracter şi tendinţe internaţionale, ci susține cu ardoare diferenţie- 
rile naţionale. Pentru că se discuta despre depăşirea principiului na- 
ționalităților prin organizarea Europei în unități mai mari, teologul 
afirmă: „ortodoxia ar fi singura forță prin care ne-am susținea etni- 
citatea noastră prin caracterul ei naţional care o deosebeşte de ten- 
dinţele internaţionale ale celorlalte ramuri ale creștinismului. Ea ar 
fi singura forță spirituală care s-ar asocia cu atitudinea protestatară a 
neamurilor mici împotriva tendințelor internaționale de orice feb”. 
Cât priveşte fundamentul ortodox al filosofiei româneşti, con- 
testat de unii filosofi pentru că ar fi împiedicată în creaţia ei liberă 
de afirmarea unei prea strânse legături între românism şi ortodoxie, 
teologul o spune răspicat: „Desigur filosofia românească viitoare nu 
e obligată să facă teologie ortodoxă. Câmpul ei e imens şi perspec- 
tivele ei adânci cât sufletul românesc. Dar acesta stă în legătură cu 
infinitul datorită şi credinţei ortodoxe în care s-a format”® şi ple- 
dează pentru o continuitate, prin „trăire pe linia destinului”, în crea- 
ţia spirituală ca şi în viața istorică a poporului, izvorâtă din cunoaș- 
terea de sine, a fiinţei şi a misiunii sale încredințate de Dumnezeu. 
În credința străbună se pot găsi multe teme esenţiale de meditaţie 
filosofică: „Ortodoxia cuprinde în germenii ei anticiparea sintetică 
a timpurilor viitoare”, tocmai pentru că are un caracter popular. 


72 Ibidem, p. 245. 
73 Ibidem, p. 247. 
74 Ibidem. 
7% Ibidem, p. 248. 
7% Ibidem. 

În aceeași direcţie a afirmării dimensiunii poporale a bisericii 
naţionale părintele Dumitru Stăniloae invocă argumentul răspân- 
dirii credinţei creştine prin transmiterea orală a Bibliei: „Poporul 
nostru a fost așadar creştin -— şi încă ce creştin! — prin Biserică, adi- 
că nu prin textul scris al Bibliei, ci prin textul ei curgând viu, dar 
acelaşi, printre oamenii legaţi prin credinţa în Hristos întreolaltă şi 
cu toţii ascendenţii până la apostoli”””. Exegetul apreciază că pu- 
terea propovăduirii nescrise a Evangheliei este superioară lecturii 
acesteia. Poporul român a avut Sf. Scriptură în tot trecutul său, îna- 
inte de traducerile ei în limba română: „Biblia a jucat un rol uriaş, 
rolul primordial în formarea spirituală a poporului român, de la 
începuturile lui, nu numai din 1688, de când o avem întreagă tipă- 
rită în româneşte”. 

Factorul fundamentul ce a cimentat unitatea religioasă a po- 
porului român pe parcursul istoriei sale a fost liturghia: „Liturghia 
şi slujbele răsăritene au rămas trăsătura bisericească de unire între 
toți românii, chiar când între românii ardeleni s-a produs o separa- 
ţie din punct de vedere administrativ-bisericesc””%. Poporul român 
a rămas în cadrul aceleiași vieţi religioase răsăritene, inclusiv uniţii, 
care au cerut în 1700 „ca toată legea și sărbătorile şi posturile să stea 
pe loc”. lată de ce Liturghia „e legea spirituală a existenţei întregului 


popor român. 7% 


xxx 


Din această prezentare, fatalmente limitată, se desprinde viziu- 
nea părintelui D. Stăniloae asupra fundamentului creştin al naţiu- 
nii — a celui ortodox pentru națiunea română -, o concepţie globală 


77 Idem, Biblia şi sufletul românesc, Telegraful român, anul LXXXVI, nr. 


37, 1938, p. 1. 

78 Idem, Liturghia și unitate religioasă a poporului român, Biserica 
Ortodoxă Română, an LXXIV, 1956, nr. 10-11, p. 1080. 

7 Ibidem. 

ce pleacă de la ideea teologică şi ajunge la scrutarea filosofică, an- 
tropologică, istorică, culturală şi geopolitică a naţiunii, statornicind 
o paradigmă de studiu al acesteia, în multe privinţe profitabilă și 
astăzi în contextul dezbaterilor privind ființarea națiunii în contex- 
tul procesului de globalizare a lumii actuale. 


O concepţie românescă despre geopolitică 


În acest capitol prezint ideile din cartea Geopolitica — lucrare 
esenţială pentru înțelegerea gândirii geopolotice româneşti în con- 
textului editării ei în 1940. 

Întâi, este necesară o succintă analiză a evoluţiei conceptului 
de geopolitică. Se cuvine a sublinia că bazele gândirii geopolitice 
au fost puse de către geografi. Autorul termenului geopolitică și 
fondator al disciplinei geopolitice este Rudolf Kjellén. În studiile 
sale savantul suedez a indicat raportul dintre stat şi teritoriul său ca 
obiect al unei ştiinţe noi, geopolitica. Ideile lui Kjellen sunt prelu- 
ate în scrierile unor autori din alte culturi. Precursorul geopolitice 
franceze este Paul Vidal de la Blache, iar colaboratorul său Albert 
Demangeon are un rol fundamental în dezvoltarea gândirii geopo- 
litice franceze. O direcţie puternică este imprimată geopoliticii în 
Germania, cu deosebire după primul război mondial. Contribuţia 
la afirmarea geopoliticii în spaţiul german o are Karl Haushofer. 
În viziunea lui, geopolitica reprezintă ştiinţa despre raportul de 
interdependenţă între formele de viață politice şi spaţiile de via- 
tă naturale, teză afirmată în lucrarea Geopolitica Oceanului Pacific 
publicată în anul 1924. Din cauza folosirii geopoliticii drept cale de 
justificare a imperialismului nazist şi sovietic, după cel de al doilea 
război mondial până în anii'80 această ştiinţă a fost ocultată, iar 
problematica specifică geopoliticii a fost abordată prin intermediul 

politologiei sau al altor ştiinte referitoare la relaţiile internaţiona- 
le”!%. Uniunea Internaţională de Geografie a interzis, până în 1964, 
dezbaterea, sub egida sa, a problemelor de geopolitică. 

Ultima parte a secolului al XX-lea a fost marcată de evenimen- 
te, cu impact puternic în reconfigurarea raportului dintre stat şi te- 
ritoriu. Este suficient de menţionat căderea comunismului în 1989 
şi a altor regimuri totalitare, creşterea pericolului terorismului in- 
ternațional, pentru a înţelege revigorarea geopoliticii şi acceptarea 
ei ca ştiinţă în anii'90 din secolul XX, cu deosebire în SUA. Dovada 
cea mai clară a revenirii la analizele geopolitice o constituie lucră- 
rile specialiştilor din cele mai variate domenii: diplomaţi, servicii 
secrete, relaţii internaționale, sociologie, ştiinţe politice, economie, 
finanţe, comerț etc, practic orice are atingere cu probleme care 
privesc structurile geopolitice din lume. Nevoia de geopolitică în 
România s-a resimţit de către istorici după încheierea tratatului de 
la Berlin (1878) şi datorită războaielor balcanice (1912 - 1913). 

Nu este lipsit de importanţă anul apariţiei cărţii Geopolitica, 
1940, an nefast pentru România din cauza rapturilor teritoriale şi 
a slăbirii forţei statului național. După declanșarea războiului în 
1939, căderea Franţei sub ocupaţia germană, în anul 1940 România 
pierde Basarabia şi Bucovina de Nord, în urma ultimatumului dat 
de Uniunea Sovietică, şi o parte din Transilvania prin Dictatul de la 
Viena precum şi Cadrilaterul. 


710 Despreetapeledin evoluţia geopoliticii vezi: Paul Dobrescu, Geopolitica, 
București: Editura Comunicare.ro, 2008; Călin Cotoi, Primordialism cultural și 
geopolitica românească, Bucureşti: Mica Valahie, 2006; Ilie Bădescu, Tratat de 
geopolitică, vol.I, Bucureşti: Mica Valahie, 2004; Ilie Bădescu, Ion Mihăilescu 
(coordonatori) Geopolitică, globalizare, integrare, Bucureşti: Editura Mica 
Valahie, 2003; Ionel Nicu Sava, Școala geopolitică germană, București: Info- 
Team, 1997; Ilie Bădescu, Dan Dungaciu (coordonatori), Sociologia si geopo- 
litica frontierei, vol. I-II, Bucureşti: Ed. Floare- Albastră, 1995; Sergiu Tămaș, 
Geopolitica, Bucureşti: Noua Alternativă, 1995;  Emil-loan Emandi, Gh. 
Buzatu, Vasile S. Cucu, Geopolitica, laşi: Polirom, 1994. 

Acesta este, succint, contextul de apariţie a cărţii lui I. Conea, 
A. Golopenţia şi M. Popa-Vereş, Geopolitica. Prin această lucrare 
se atrăgea atenţia asupra nevoii de a gândi în alt mod relaţiile in- 
ternaționale ale statului român și de a acţiona după o concepţie 
nouă bazată pe realităţile geopolitice. În același timp, Geopolitica se 
instituie în argument că România s-a înscris printre primele şcoli 
geopolitice din lume. 

În continuare, studiul nostru examinează câteva aspecte ale ge- 
nezei geopoliticii româneşti pornind de la cartea Geopolitica. 

Este semnificativ cum se naște o nouă știință într-un mediu şti- 
ințific dintr-o societate care parcurge un anumit tip de schimbare 
socială, descrisă de mine prin conceptul de modernitate tendenţi- 
ală”'!. Modernizarea românească se distinge prin preluarea de idei, 
forme şi activităţi din alte spaţii unde acestea au germinat şi au evo- 
luat, uneori aproape instantaneu. În același mod, are loc procesul 
devenirii geopoliticii în România, ca o prelungire firească a corpu- 
sului de idei din spaţiul francez şi german în spaţiul românesc unde 
întâlneşte un grup care le asimilează rapid, iar pe unele le dezvoltă 
într-o viziune proprie. În primul număr al revistei Geopolitica și 


Geoistoria”? 


in 1941, Gh. Brătianu scria că pentru români geopo- 
litica este ca proza pentru Jourdain; ea fost practicată permanent 
doar că nu s-a numit astfel. 

Am spune că în perioada interbelică sociologia, antropologia, 


geografia, geopolitica şi istoria se susțineau reciproc din necesitatea 


71! Constantin Schifirneţ, Formele fără fond, un brand românesc, 


București: Comunicare.ro, p. 205; Idem, „Modernitatea tendenţială”, Sociologie 
Românească, IL, 4, 2009. 

712 Revista „Geopolitică şi geoistorie” a apărut la București în perioa- 
da 1940-1944. Publicaţia a inclus studii de geopolitică, geoistorie, geografie 
politică şi geografie istorică. Dintre autorii prezenţi în revistă amintim pe 
S. Mehedinţi, G. Brătianu, lon Conea, Anton Golopenţia, Sabin Manuilă, 
Mircea Popa-Vereş. Revista a publicat și traduceri din autori străini, în special 
germani. 

abordării interdisciplinare a societăţii româneşti, datorită nu doar 
interesului unor individualităţi ci, cu precădere, dimensiunii ge- 
opolitice a problemelor româneşti. Nu este cazul să insist, vreau 
să indic numai provocarea produsă de noua ştiinţă ce se impunea 
impetuos în Europa. Cercetătorii români au perceput imediat vir- 
tutea catalitică a geopoliticii în explicaţii ale complexelor probleme 
politice şi strategice românești de la sfârșitul anilor'30 din secolul 
XX. Ei au realizat că situaţia geopolitică a României poate fi un fac- 
tor fundamental al dezvoltării țării sau, dimpotrivă, un element de 
frânare a progresului societății româneşti, în funcție de contextul 
real al mediului politic internaţional. 

Principala caracteristică a gândirii geopolitice românesti, în 
faza ei de constituire rămâne accentuarea valorilor naţionale. 
Şcoala de geopolitică românească are ca principal precursor pe 
Simion Mehedinţi, geograf format la şcoala lui Fr. Ratzel. Autorului 
Terrei nu-i scapă semnificaţia lucrării savantului german, Politische 
Geographie despre care afirmă că a definit prin antropogeografie 
ceea ce se va numi mai târziu geopolitică - noua știință asupra sta- 
tului: „Geografia politică are să se ocupe, zicea el (Ratzel - n.n.), de 
stat. Iar statul nu este o ficțiune cartografică, ci o realitate biologică 
şi el. E o parte din fața pământului şi o parte din omenire, diferenţi- 
ată în anumite împrejurări naturale ce trebuie studiate. Statul, ca și 
orice organism, se naște, creşte, decade şi piere în legătură cu anu- 
mite împrejurări fizice: rasă, formele plastice ale scoarței, clima etc. 
Prin urmare, în spaţiu - între ecuator şi poli — iar în timp - evolutiv, 
de la statul umilit, compus abia din câteva sate, şi până la statele 
mondiale, cum e cel englezesc, cel rusesc etc. - omul de știință tre- 
buie să urmărească toate formele acestea sociale, cu gândul de a le 
reduce la categorii geografice”. 


755 S, Mehedinţi, Antropogeografia și întemeietorul ei, Fr. Ratzel, 
București: Atelierele grafice I.V. Socecu, 1904, p. 5. Vezi şi Gheorghiță Geană 

Se ştie mai puţin despre orientarea geografilor români către stu- 
diul sociologic. Amintim de polemica purtată de G. Vâlsan cu so- 
ciologii români 71%, care constată că între sociologi şi geografi există 
o ceartă sterilă. Un sociolog, T. Herseni scrie despre relaţia dintre 
sociologie şi geografie”'5. 

Revenind la cartea Geopolitica, ea reuneşte studiile a trei tineri 
cercetători interesați de noua ştiinţă ce se contura în epocă. Aşa 
cum se spune într-o notă, paginile cărții invită cititorii să asiste la 
o discuţie între cei trei autori: Ion Conea, geograf şi istoric, Anton 
Golopenţia sociolog, şi Mihai Popa-Vereş despre care nu știm prea 
multe. 

Anton Golopenţia a propus ca titlu al cărții Geopolitica, știința 
orientării în lumea statelor şi a mitului teritorial al națiunilor. Până 
la urmă s-a optat pentru un titlu foarte general. Sociologul ar fi do- 
rit ca prin titlul său să se fi exprimat limpede concepţia româneas- 
că despre noua știință - geopolitica. Ceilalţi doi autori, Ion Conea 
şi Mihai Popa-Vereş nu l-au acceptat fiindcă viziunea lor asupra 
geopoliticii era diferită de a lui Golopenţia. Ion Conea concepe 
geopolitica drept ştiinţă a determinării globale a evenimentelor po- 
litice, care interesează simultan un cât mai mare număr de state. 
Mihai Popa-Vereş crede că ambele sensuri, conferite de Conea şi 
de Golopenţia, pot fi acceptate. 

În Cuvânt înainte autorii subliniază că geopolitica declanşează 
un interes ştiinţific dar şi o atenţie sporită din partea tuturor celor 
implicaţi în viaţa politică sau în administrarea treburilor publice. 
Antropogeografia, ediţie îngrijită de Costică Neagu, Focşani: Editura Terra, 
2007, pp. XIII-XIV. 

714 G, Vâlsan, Cercetările sociologice privite din punct de vedere geogra- 
fic, în Buletinul Societăţii Române de Geografie, Tomul LV, Bucureşti: Atelierile 
Socec, 1936. 


715 T, Herseni, Sociologie şi geografie, în Sociologia militans, V, Bucureşti: 
Editura Științifică, 1972. 

Ei amintesc de germani, care au făcut din geopolitică o armă de 
luptă, ceea ce a determinat pe un specialist francez, Jacques Ancel, 
să susțină că ea este o ştiinţă germană, idee amplificată de Conea 
în studiul său. 

Motivul pentru care cei trei autori au hotărât să-şi publice stu- 
diile împreună într-o carte se referă la rolul important al geopoliti- 
cii în pregătirea patriotică a tineretului. Aşadar, se investea în vir- 
tuțile formative ale unei ştiinţe nu tocmai mature: „Trăim vremuri 
adânc geopolitice, iar tineretul trebuie să fie şi el geopolitic. O cer 
împrejurările, vremea, ţara. Şi acestuia, acestui tineret mai ales, ne 
adresăm noi în paginile care urmează: ca să contribuim la introdu- 
cerea lui în duhul și problemele unei discipline, care parcă-i o arenă 
de întreceri sportive: aşa de vie şi de luptătoare”. 

Studiile celor trei autori au fost publicate, iniţial, în reviste de 
specialitate, nou fiind doar al cincelea capitol al lucrării lui Mihai 
Popa-Vereş. Lucrarea lui Ion Conea Geopolitica, o știință nouă a 
fost publicată în Sociologie românească nr. 9-10 1937, însoţit de un 
număr de hărţi semnificative, nepublicate însă în Geopolitica. Tema 
principală a studiului lui Conea referă la stabilirea obiectului de stu- 
diu al geopoliticii în raport cu alte disicipline ştiinţifice, înainte de 
toate cu geografia, ştiinţa care a adus prima, în discuţie, necesitatea 
abordării Pământului ca o entitate politică, unde se stabilesc rapor- 
turile între toate statele lumii. Ion Conea își organizează discursul 
pornind de la întemeietorul geopoliticii Kjellen, la care totuşi geo- 
politica nu este decât un capitol al ştiinţei politice. Geograful român 
apreciază că pentru R. Kjellen: „geopolitica este capitolul de intro- 


2716 


ducere geografică la studiul statului ca formă de viață””'$, şi ține să 


remarce deformarea de către germani a ideilor lui Kjellen: „Numai 


715 I, Conea, Geopolitica, p. 15. Citările din cei trei autori: Conea, 
Golopenţia şi Popa-Vereş sunt preluate, pentru fiecare, din Geopolitica, 
Craiova: Ramuri, 1940. 

că germanii l-au trădat pe Kjellén, adică i-au răstălmăcit, falsificân- 
du-l, principiile şi concepția”. Autorul constată, cu obiectivitate, 
că geopolitica este încă în faza de constituire şi din acest motiv nu 
se pot formula judecăţi definitive despre conţinutul şi metodele ei. 
Un spaţiu întins este acordat de Conea exegezei celui mai im- 
portant autor de lucrări despre geopolitică, Karl Haushofer, înte- 
meietorul (împreună cu Erich Obst) şi editorul revistei Zeitschrift 
fiir Geopolitik, prima revistă de geopolitică din lume, şi autor al lu- 
crării: Japan und die Japaner. Conea prezintă tezele lui Haushofer 
despre geopolitică, ştiinţa care se ocupă cu analiza statului din 
punctul de vedere al instinctului său de expansiune, determinat de 
un complex de cauze geografice. Asemenea împrejurări au creat 
germanilor sentimentul de popor exclus de la împărțirea colonială 
a planetei. Tocmai contextele geopolitice stabilite la sfârșitul pri- 
mului război mondial ar explica de ce nemţii au adoptat rapid ge- 
opolitica drept ştiinţă necesară în explicarea şi apărarea cauzei lor. 
Cu neutralitatea tipică pentru un cercetător, Conea reține ames- 
tecul brutal al intereselor politice încât studiile germane de geopo- 
litică „se lasă uneori în mare deficit de obiectivitate și seninătate 
ştiinţifică, sub influența spiritului de revanșă şi în genere a împreju- 
rărilor politice actuale” 75. Teoretizarea, de către Salisbury şi Ratzel, 
a ideii de spaţiul vital a fost îndreptată de geopolitica germană către 
susținerea tezei referitoare la creşterea mărimii statelor mari con- 
comitent cu scăderea continuă a statelor mici. „Dar desfăşurarea 
ulterioară a istoriei a infirmat-o complet”, scrie Conea. Experienţa 
germană interbelică îl determină pe geograful român să sesizeze 
primejdia ce urmăreşte geopolitica din cauza anexării ei unor sco- 
puri din afara ştiinţei. Mai mult, prin modul cum este concepută, 
geopolitica ar consimte la justificarea unor conduite politice: „Şi 


77 Ibidem, p. 18. 
715 Ibidem, p. 39. 


428 | CONSTANTIN SCHIFIRNEŢ 


nicio altă disciplină, prin originea, prin obiectul şi metodele ei, 
nu e așa de proprie pentru această mobilizare, ca geopolitica. Ea 
serveşte spiritul de revanșă german și serveşte deopotrivă rasismul 
german'”!?. Conea este foarte critic cu şcoala germană de geopoliti- 
că din anii'30: „Dar cărțile germane de geopolitică sunt pline, une- 
ori, de patimă şi inexactități. Pentru autorii lor s-ar părea că geopo- 
litica e o ştiinţă nu pentru toată lumea, ci numai pentru germani şi 
Germania - o ştiinţă în serviciul cauzei germane”. În susținerea 
aprecierii sale este citat Albert Demangeon: „Irebue să constatăm 
că geopolitica germană renunţă voit la orice spirit ştiinţific”. 

Geograful român nu face doar o simplă exegeză a unor teorii 
despre geopolitică. El propune un concept de geopolitică rezultat 
din studiul spaţiului geografic ca loc unde se produc evenimente 
sociale şi politice. Conea constată că pământul devine o realitate 
comună cunoscută, prin o varietate de mijloace. Datorită mijloa- 
celor de comunicare și transport, îndeosebi călătoriei cu avionul, 
s-a creat o unitate între toate ţările de pe planetă, cu consecinţe 
importante în derularea relaţiilor dintre statele lumii, cum este, de 
pildă, „dispariţia” hotarelor dintre state ca urmare a interdepen- 
denţei dintre zonele globului pământesc: „Azi nimeni nu mai poate 
trăi în izolare, chiar dacă ar vrea. Cu toţii, state sau naţiuni, suntem 
integrați definitiv, politic şi mai ales economic. Azi nu mai există, 
pe planetă, ţinut îndepărtat” 7. 

Un exemplu elocvent, nemenţionat de Conea, îl reprezintă ma- 
rea criză din 1929-1933 care a afectat, iniţial SUA și apoi s-a extins, 
ca şi astăzi, în toate zonele globului. Conea îl citează pe geograful 
Gh. Vâlsan care încă din 1931, în plină criză financiară mondială, 
scria: „Țesătura de relații economice, financiare, politice, culturale, 


79 Ibidem, p. 45. 
7% Ibidem, p. 46. 
721 Ibidem, p. 60. 

se strânge tot mai mult în jurul statelor ca şi în jurul celui mai neîn- 
semnat cetăţean al statului, aduce prosperitate sau sărăcie, directive 
de activitate, idealuri noi de viaţă. În astfel de condițiuni, fiecare 
din noi simte tot mai puternic că nu este numai un locuitor al patri- 
ei, ci şi al globului terestru care se arată ca un uriaș organism unitar, 
din care necesar facem parte”. 

Conea vorbeşte de un „duh geografic” care ar caracteriza con- 
ştiinţa omului modern datorită schimbării permanente a configu- 
rației politice şi economice mondiale. Individul contemporan este 
asaltat continuu de ştiri despre ceea ce se petrece pe planetă, iar 
astăzi o diversitate de mijloace de comunicare transmit informaţii 
din cele mai îndepărtate colţuri ale lumii. Geograful român a intuit 
că fiecare stat ființează într-un mediu comun şi, din acest motiv, 
este obligat să participe la evenimente internaţionale şi să țină cont 
de deciziile luate la nivel internaţional: „În trăirea şi împărtăşirea 
asta, a fiecărui stat în parte, din viaţa unitară a planetei noastre, în 
ele credem noi că trebuie căutată originea conceptului actual de ge- 
opolitică, deci concepţia şi apariţia geopoliticii însăși”. Pe drept 
cuvânt, se poate spune că printre primii teoreticieni ai globalizării 
se numără I. Conea, unul dintre întemeietorii unei discipline noi - 
geografia politică —, axată pe studiul procesului globalizării. 

Ion Conea face diferența necesară între geopolitică şi geogra- 
fie politică din unghiul specialistului în geografie. El defineşte ge- 
ografia politică, la fel ca Ratzel, ca o geografie a statului. O spune 
limpede: „geografia statului nu poate fi în niciun caz altceva decât, 
simplu: geografie politică şi, deci, nu geopolitică”. În demersul 


722 Gh. Vâlsan, Reforma învățământului geografic, Bucureşti, 1931, apud 


I. Conea, Geopolitica, p. 61. Să amintim de un alt studiu al lui Gh. Vâlsan, 
Transilvania în cadrul unitar al pământului şi poporului românesc, în Transilvania, 
Banatul, Crișana, Maramureşul. 1918-1928, Bucureşti: Cultura Naţională, 1929. 
7% I, Conea, op.cit., p. 66. 
72 Ibidem, p. 70. 

său, Conea pleacă de la definiția geografiei a lui S. Mehedinţi și 
ajunge la convingerea că geografia politică studiază „relaţiile din- 
tre fragmentul de umanitate prins în cadrul unui stat (deci: dintre 
fragmentul de biosferă) şi celelalte sfere ale planetei, în măsura în 
care ele acoperă teritoriul statului sau zac sub acest teritoriu”. 
Geografia politică, fiind, în realitate o ramură a geografiei, nu poate 
să-şi asume studiul interdependenţei în viața politică şi economică 
a statelor. Acest fenomen nou trebuie să fie studiat de o disciplină 
nouă, geopolitica, o ştiinţă „care până azi nu e decât în germene”. 
Ea este „geo şi politică, adică politică planetară”. În aceste condi- 
ţii „Geopolitica analizează, compară şi clasifică fapte de viață pla- 
netară condiţionate, cum am spus, mai ales geografic. Ea distinge 
regiuni geopolitice, strategice, economice, de mare convergenţă 
comercială, într-un cuvânt geopolitica este geografie aplicată”. 
Geopolitica ar trebui să studieze jocul politic dintre state, atmosfe- 
ra sau starea politică la nivel planetar. Ea este ştiinţa mediului po- 
litic planetar şi nu poate fi considerată „ştiinţă integrală a statului” 
deoarece o asemenea ştiinţă este geografie politică: „Geopolitica 
are de obiect mai de grabă problemele politice şi economice, pe 
care le pun regiunile sau marile individualităţi ale planetei şi nu 
atât problemele politice şi economice, care să privească un singur 
stat; ea analizează, aşa dar, regiunile naturale care la un moment 
dat pun probleme de politică şi economie mondială'”%. Ca teme de 
analizat geopolitic sunt zonele de fricțiune sau de convergenţă a in- 
tereselor şi disputelor din lume, întruchipate de unele mari indivi- 
dualităţi geografice cum sunt Marea Mediterană şi Oceanul Pacific 
sau de regiunile-răspântii, de exemplu Marea Roşie cu cele două 
ieşiri spre Mediterană şi Oceanul Indian. Concluzia lui Conea este 


7% Ibidem, p. 69. 
7% Ibidem, p. 77. 
727 Ibidem, p. 64. 
7% Ibidem, p. 92-93. 

fără echivoc: „Geopolitica este un produs şi un imperativ al zilelor 
noastre de viață planetară unificată”. Aşadar, avem o ştiinţă nouă, 
geopolitica, în curs de cristalizare, diferită ca obiect de geografia 
politică, dar ea rămâne tot o disciplină geografică. Golopenţia re- 
cunoaşte că Ion Conea şi-a propus să constituiască din geopolitică 
o ştiinţă autonomă cu „adevărat nouă”, dovedind că are un „precis 
obiect de cercetare propriu”. 

Studiul lui Conea este străbătut de un puternic spirit polemic nu 
doar față de doctrinele geopolitice ale timpului dar și cu viziunea ce 
ar fi fost impusă la catedra de geografie a lui S. Mehedinţi. Tânărul 
geograf îi reproşează fostului său profesor susținerea tezei despre 
vechimea geopoliticii în România, fără a lua în seamă lucrările de 
pionierat ale autorului Terrei în studiul geopoliticii aplicat la realităţi 
româneşti". Conea stabileşte o anumită distanțare de tendinţa so- 
ciologiei de a-şi atașa geopolitica: „Desigur, geopolitica e o discipli- 
nă care va avea totdeauna și o coloratură sociologică, — dar atât'7%?. 
Conea trimite în articolul său la studiul Contribuţia științelor sociale 
la conducerea politicii externe de Golopenţia („un tânăr foarte se- 
rios introdus în ale geopoliticei este Anton Golopenţia”), apărut 
în Sociologie Românească, II, 5-6, 1937, republicat în Geopolitica. 
Trebuie spus că I. Conea a condus echipa de cercetare monografi- 
că a satului Clopotiva (judeţul Hunedoara), iar datele şi concluziile 


7% Ibidem, p. 94. 

7% A, Golopenţia, Geopolitica, loc. cit., p. 101. 

71 Tată câteva titluri din lucrările lui Mehedinţi de analiză geopolitică: 
România în marginea continentului. O problemă de geopolitică românească 
și europeană, 1914; Legăturile noastre cu Dunărea și Marea, 1914; Vechimea 
poporului român și legătura cu elementele alogene, București, 1924; Cadrul 
antropogeografic. Transilvania, Banatul, Crișana şi Maramureșul, vol. I, 1928; 
Le pays et le peuple roumain: considerations de geographie physique et de geo- 
graphie humaine, 1927; Ce este Transilvania?, 1940; Fruntarea României spre 
răsărit, 1941; Opere complete, 1943. 

7% I, Conea, op.cit., p. 96. 

733 Ibidem, p.96. 

cercetării au fost integrate în cartea Clopotiva, un sat din Haţeg - 
Monografie sociologică, apărută în același an, 1940, cu Geopolitica. 

Sociologul Anton Golopentia, autor emblematic al sociologiei 
şi geopoliticii româneşti, cu o doctrină sociologică originală afir- 
mată sistematic şi coerent”**, este prezent în cartea Geopolitica cu 
două lucrări: Însemnare cu privire la definirea preocupărilor geopo- 
liticii, replică la studiul lui I. Conea, discutat mai sus, şi Contribuţia 
științelor sociale la conducerea politicii externe. 

Faptul că Golopenţia are rolul cel mai important în clarificarea 
termenului de geopolitică este un argument pentru dimensiunea 
sociologică puternică a disciplinei ce se năştea în spaţiul autohton. 
Semnificativ, aceste contribuţii sunt accentuate în polemicile pur- 
tate de Golopenţia cu sociologi români, de pildă cu D.C. Amzăr, 
cel ce contestă sociologiei monografice calitatea de ştiinţă a naţi- 
unii. Golopenţia, deși avea rezervele lui față de sistemul gustian, 
îşi asumă rolul de apărător al acestuia. Indubitabil, Golopenţia are 
propria contribuţie în definirea şi clarificarea conceptului de geo- 
politică, adoptând o poziţie corectă în descrierea trăsăturilor aces- 
tei ştiinţe, în special ca teorie şi cercetare a condiţiilor geografice, 
informaţie politică externă şi mit politic. 

Este de reţinut că geografii români par a aborda fenomene- 
le globalizării mai mult decât specialişti din alte ştiinţe. De altfel, 
diferența dintre Conea şi Golopenţia stă în modul de stabilire a 
conţinutului noii discipline. Dacă pentru Ion Conea geopolitica 
este ştiinţa determinării proceselor politice la nivel planetar, la A. 
Golopenţia geopolitica apare drept ştiinţa orientării şi a informă- 
rii statelor. Golopenţia crede că definiția dată geopoliticii de Ion 
Conea nu ajută pe oamenii de stat decât a-i informa asupra rapor- 
tului de forțe dintre marile puteri, fără a le comunica nimic despre 


7% Vezi Anton Golopenţia, Opere complete, vol. I Sociologie, loc. cit.; 
Idem, Opere complete, vol. II Statistică, demografie și geopolitică, loc. cit. 

politica fiecărei puteri în parte şi a tuturor statelor neimplicate în 
marile zone geopolitice: „Cât de ingenioasă şi de reușită, în caz că 
o privim în perspectiva grijii de a construi o ştiinţă nouă, cu obiect 
propriu, definiţia lui Ion Conea nu este acea ridicare în conştiin- 
te a unei funcțiuni noi în viaţa naţiilor, pe care ar trebui s-o ofere 
definiția preocupării numite geopolitică”. Pentru el obiectul geo- 
politicii „îl constituie potenţialul statelor. Acesta este rezultanta în- 
suşirilor tuturor factorilor constitutivi pentru un stat: a teritoriului, 
a neamului, a populaţiei, a economiei acestuia, a structurii sociale, 
a modului cum e guvernat, a mediului său politic. Cercetarea geo- 
politică nu este, deci, numai geografică, ori numai economică, ori 
numai politică, ci este concomitent geografică, demografică, eco- 
nomică, socială, culturală, politică”7*%. 

Preluând o formulă a lui Grigore Antipa, enunțată în Problemele 
evoluţiei poporului român, - anume, mediul politic al poporului -, 
Golopenţia afirmă: „Existenţa politică a naţiunii atârnă deci fără 
încetare şi de un număr de state străine”, iar aceste state consti- 
tuie mediul politic al unei naţiuni. Sociologul este în dezacord cu 
I. Conea în definirea geopoliticii, constatând că în acest act nu s-a 
pornit „de la faptul preocupării ce poartă numele geopolitică. Ci, 
dimpotrivă, de la definiţii şi ştiinţe existente, cu care credeau că 
trebuie să o pună de acord. Urmarea a fost că, în loc să ajungă să 
exprime ce se numește geopolitică, ridicând în conştiinţă rostul şi 
modul de a satisface această preocupare apărută spontan, ca răs- 
puns la unele împrejurări specifice vremii noastre, au construit de- 
finiţii, perfecte în perspectiva anumitor postulate, dar fără legătură 


cu preocuparea vizată”, 


7% A. Golopenţia, Geopolitica, loc. cit., p. 103-104. 
75 Ibidem, p. 106. 
737 Ibidem,p. ll. 
7% Ibidem, p.101. 

Cercetarea geopolitică este concepută de Golopenţia, aşa cum 
o spune în articolul Contribuţia științelor sociale la conducerea po- 
liticii externe, ca una dintre ştiinţele sociale direcționate către stu- 
diul concret al statului: „Cercetările concrete ale științelor sociale 
au rostul să documenteze hotăririle celor ce conduc națiunea. Ca 
atare, ele trebuiesc întreprinse în perspectiva acţiunii de conducere 
a naţiunii”. Mai mult, aceste cercetări trebuie să sprijine cu argu- 
mente ştiinţifice politica internă şi externă a națiunii. 

Golopenţia sugerează, ca sociolog, un alt mod de a concepe 
geopolitica, definindu-i trăsăturile. O primă caracteristică este 
cea informativă prin clarificarea faptelor în individualitatea lor. 
Geopolitica este cercetarea evenimentelor şi contextelor de exis- 
tență a unui stat, în temeiul unor teorii, și nu analiza teoretică a 
statului în genere sau a unui stat anume sau altul. Obiectul ei îl con- 
stituie potenţialul statelor sub toate dimensiunile lor, şi, prin urma- 
re cercetarea geopolitică este concomitent geografică, demografi- 
că, economică, socială, culturală, politică. Cât priveşte destinatarii 
cercetării geopolitice aceştia sunt conducătorii statului şi grupul cu 
care aceștia lucrează în actul de conducere, iar concluziile cercetării 
nu pot fi decât naţionale. În această teză se resimte influenţa curen- 
telor epocii puternic impregnate de spiritul naţionalist. 

Evoluţia relațiilor interstatale şi apariția organismelor internați- 
onale sau suprastatale au propulsat cercetarea geopolitică realizată 
special pentru aceste structuri. În plus, s-au înființat institute inter- 
naţionale de geopolitică. Pentru Golopenţia, criteriul de selectare al 
temelor de studiu îl constituie importanţa statului în mediul politic. 
Acest mediu politic este alcătuit din toate statele subiect de drept 
internaţional, el fiind diferit în raport cu tipul de stat - mare putere 
sau stat „cu interese limitate”. Fără îndoială, sociologul nu diminu- 
ează semnificaţia teoriei în cercetarea geopolitică, ci o creditează ca 


73> Ibidem, p. 108. 

esenţială pentru a clarifica împrejurările concrete ale unui stat cu 
privire la teritoriu, neam, populaţie, economie, structură socială, 
guvernare, mediu politic, pe care o cuprind geografia politică, et- 
nologia şi demologia, economia politică, sociologia, teoria politică. 
O idee originală rezultă din consideraţiile despre continuitatea cer- 
cetării geopolitice, particularitate derivată din derularea continuă 
a evenimentelor politice şi a raporturilor dintre statele lumii sub 
semnul probabilității. Din acest motiv, o compară cu actul de refa- 
cere zilnică a buletinului meteorologic. 

Golopenţia descifrează trei semnificaţii ale termenului geo- 
politică: 1. teorie şi cercetare a condiţiilor geografice ale statului; 
2. informaţie despre politica externă (aceste două sensuri au fost 
formulate de Kjellen); 3. de mit politic, sens provenit din geogra- 
fia politică. Cât priveşte relaţiile geopoliticii cu sociologia, autorul 
crede că ele sunt complexe fiindcă sociologia însăşi are mai multe 
semnificaţii: 1. cea iniţială, de fundament filosofic al teoriei econo- 
mice, demologice, culturale, politice; 2. cercetare integrală a unei 
naţiuni, aşa cum o defineşte Gusti; 3. teorie a structurilor sociale 
- sociologia generală; 4. sociologia-cercetare a structurilor sociale 
- sociografia. De la aceste accepțiuni se cuvine a demara analiza 
raportului geopoliticii cu sociologia. În fine, pentru dezvoltarea 
cercetării geopolitice se impune „concentrarea ştiinţelor ce privesc 
aspecte singuratice ale statului în aceeași şcoală superioară”, condi- 
ţie decisivă pentru formarea specialiştilor în domeniu. 

Anton Golopenţia a remarcat un viciu metodologic în demer- 
surile privitoare la stabilirea obiectului specific al geopoliticii, în 
sensul că încercările de definire nu au ţinut cont de temele reale ce 
pot fi studiate: „Urmarea a fost că, în loc să ajungă să exprime ce 
se numește geopolitică, ridicând în conştiinţă rostul şi modul de a 
satisface această preocupare apărută spontan, ca răspuns la unele 
împrejurări specifice vremii noastre, au construit definiţii, perfecte 

în perspectiva anumitor postulate, dar fără legătură cu preocuparea 
vizată”””. Cercetările concrete pot contribui la conducerea politicii 
externe a naţiunii proprii, informând asupra conaţionalilor de pes- 
te hotare şi asupra statelor vecine şi a Marilor Puteri”. 
Golopenţia atrage atenţia asupra existenţei unui decalaj între 
cantitatea de cercetări concrete asupra problemelor interne ale so- 
cietății românești şi numărul insignifiant de cercetări pe subiecte 
de politică externă. Pentru prima categorie, cele interne, numeş- 
te cercetările monografice asupra satelor, cercetările asupra stării 
sanitare şi a mișcării populaţiei, cercetările asupra economiei de 
caracter capitalist din satul românesc, toate au pus la dispoziţia 
conducerii statului român „indicații numeroase şi utile”. Nu ace- 
eaşi situaţie există cu privire la cercetările asupra grupurilor de 
români de peste graniţe şi asupra statelor şi a Marilor Puteri care 
constituie mediul politic al statului român: „n-au fost întreprinse, 
în schimb, aproape deloc”. Fiindcă România are grupuri însemnate 
de români dincolo de granițe, cercetării sociale îi revine misiunea 
de a oferi informaţie despre aceşti români, informaţie „de mare 
utilitate pentru cei ce conduc o națiune”, teză de mare actualitate 
astăzi când migrarea a milioane de români în spaţiul european, 
stabilirea unui număr important de români în diferite țări sunt 
fenomene sociale ce se cuvine a fi cunoscute în toată amploarea și 
complexitatea lor de către autorităţile statului. De aceea crede că 
sociologii, economiștii și statisticienii ar trebui să aibă interes în 
studierea românilor stabiliți în alte state. Golopenţia va studia, în 
plin război, în 1941, românii de dincolo de Bug, adică din Ucraina 
şi Transnistria”. El a sugerat să se creeze o bibliotecă și o arhivă 
de documentare asupra românilor din ţările vecine şi din restul 


7% Ibidem, p. 101. 

71 Ibidem, p.112. 

72 Anton Golopenţia, Românii de la Est de Bug, 2 vol., ediţie de Sanda 
Golopenţia, București: Editura Enciclopedică, 2006. 

lumii, să fie înființat un institut, cu o revistă şi cu o colecţie de 
monografii informative și de studii. 

Largul orizont de cunoaştere al domeniului geopoliticii, pro- 
funda gândire sociologică sunt întregite de capacitatea extraordi- 
nară de previziune a lui Golopenţia şi m-am referit în studiul Anton 
Golopenţia - sociolog reformator la previziunea lui privind institu- 
irea păcii americane în jurul anului 2000, care va avea ca efect de- 
bolşevizarea României. Așadar, Golopenţia, sociolog reformator, 
trasează liniile principale ale unui veritabil proiect de cercetare 
geopolitică. Vremurile i-au fost potrivnice - din cauza ideilor lui 
a fost închis şi a murit în detenţie — şi acest excelent program nu a 
putut fi pus în aplicare nici măcar de generaţiile următoare, și ele la 
rându-le sub vremuri. 

Mihai Popa-Vereş în studiul Schemă, privind cercetările geopo- 
litice sub aspectul intereselor naţionale discută despre concepţiile 
fundamentale ale geopoliticii, importanţa ei în raport cu interesele 
culturale ale comunității naționale, rostul său în perioada preface- 
rilor structurale, cercetarea geopolitică în slujba expansiunii eco- 
nomice, sensul geopoliticii pentru viaţa istorică a românilor. După 
cum se vede, teme de anvergură, tratate însă destul destul de suc- 
cint. În viziunea autorului, cercetarea geopolitică este determinată 
de două concepţii: obiectivă şi subiectivă. Prima vizează analiza 
diferitelor condiţii (fizice, sociale, culturale, etnice, politice etc.) în- 
trunite de mediul geografic, cu influenţă asupra politicii unui stat, 
şi prin urmare „o anumită orientare politică este considerată ca fi- 
ind efectul direct al unor cauze anumite, cuprinse în condiţiunile 
diverse ale mediului geografic”. Concepţia subiectivă pleacă de 
la orientarea politică a statului și de la finalitatea politicii unui stat, 
în lumina intereselor interne și externe vitale ale unui popor. În 
acest caz, condiţiile incluse într-un mediu geografic „nu mai sunt 

considerate drept o cauză a orientării politice, ci ca un argument 
adus în favoarea susţinerii şi reprezentării intereselor politice ale 
statului””*. Vereş-Popa accentuează corelaţia cauzală strânsă din- 
tre spaţiul geografic şi politică, benefică în posibilitatea unor ge- 
neralizări, formularea de legi şi principii cu caracter de valabilitate 
universală, care să ajute la fundarea teoretică a geopoliticii. Prin 
urmare „geopolitica este o ştiinţă a intereselor politice ale unui 
stat, sub aspectul spaţiului geografic”. Întrucât geopolitica înmă- 
nunchează cele două abordări: obiectivă şi subiectivă, orientarea 
geopoliticii, ca activitate ştiinţifică, va fi dominată de cadrul gene- 
ral şi de scopurile politicii statului. De pildă, într-un stat fixat pe 
o politică de expansiune, geopolitica devine o activitate ştiinţifică 
militantă, în favoarea intereselor sale. Statul, nepreocupat de reven- 
dicări teritoriale, oferă geopoliticii şansa să întreprindă o activitate 
ştiinţifică obiectivă. 

Ca şi Golopenţia, Vereş-Popa enunţă o temă de interes pentru 
geopolitica românească, anume studiul românilor din afara grani- 
telor statului român. Deși statul român nu are revendicări teritoria- 
le, el nu poate rămâne indiferent la ceea ce se întâmplă în exterior: 
„trăind închişi într-o colivie care să ne condamne la pierderea ori- 
zonturilor politice şi la o lipsă totală de atenţie față de românii care 
nu trăiesc în cuprinsul hotarelor țării” fără ca aceasta să însemne 
„0 acţiune politică agresivă sau de dezagregare, ci, mai de grabă, o 
colaborare la cimentarea elementelor care asigură armonioasa con- 
vieţuire întrun stat””*5, 

Geopolitica este concepută de Popa-Vereş ca realitate ce decur- 
ge din destinul istoric al unui popor, reprodus în comunitatea de 
viaţă, indiferent de graniţe: „În acest înţeles interesele geopolitice 


74 Ibidem, p.121. 
75 Ibidem, p. 122. 
76 Ibidem, p. 123. 

se întind peste hotare, — mai ales sub aspectul comunităţii spirituale 
a românilor, — iar activitatea geopolitică se înmlădiază pe idealu- 
rile politice specifice ale naţiunii” 7. Spre deosebire de Conea și 
Golopenţia, Popa-Vereş accentuează rolul cercetărilor geopolitice 
în culegerea, analiza şi prezentarea datelor necesare în politica eco- 
nomică a țării, dar şi în celelalte sectoare ale societății. Cercetările 
de geopolitică româneşti ar avea loc în zona Europei Centrale unde 
relaţiile economice ale statului român sunt de colaborare cu țările 
de aici. În plus, geopolitica românească ar urma să studieze rapor- 
turile cu ţările occidentale și nordice. O altă direcţie a cercetărilor 
româneşti de geopolitică ar fi studierea raporturilor cu țările din 
Răsăritul, Sud-Estul Europei, împreună cu întregul bazin oriental 
al Mării Mediterane. Popa-Vereş crede că „din punct de vedere eco- 
nomic spaţiul geografic, în centrul căruia s-ar găsi bazinul oriental 
al Mării Mediterane, constituie spaţiul nostru vital”, însă trebuie 
precizat că spaţiul vital nu are, în concepţia autorului român, sem- 
nificaţia conferită de geopolitica germană interbelică. 

Popa-Vereş vorbeşte de un spațiu economic necesar statului 
român, pe cale de industrializare, proces care presupune existența 
unei pieţe de desfacere. Această piaţă ar fi spaţiul din jurul bazinu- 
lui Mării Mediterane. De altfel, autorul o spune limpede, cercetarea 
geopolitică românească ar trebui să ocupe un loc intermediar între 
cele două concepții, cea ştiinţifică şi cea militantă. Prima nu ar avea 
utilitate pentru națiune, iar a doua viziune, cea militantă nu se jus- 
tifică întrucât în firea poporului român nu stă expansiunea spaţială 
prin forță. În aceste împrejurări, cercetarea geopolitică românească 
ar avea ca obiect, pentru politica internă, studierea condiţiilor ge- 
opolitice şi a condiţiilor economice din mediul geografic şi politic, 
iar pentru politica externă, activitatea de cercetare geopolitică s-ar 

715 Ibidem, p. 129. 


440 | CONSTANTIN SCHIFIRNEŢ 


concentra pe culegerea şi analiza tuturor elementelor și condiţiilor 
care pot contribui la propagarea culturii româneşti, la apărarea și 
închegarea comunităților românilor de peste hotare, precum şi la 
expansiunea economică în bazinul Oriental al Mării Mediterane. 
Orientată către aceste obiective, cercetarea geopolitică românească 
ar fi simultan obiectivă, deoarece ține de datumul mediului geo- 
grafic, şi subiectivă, deoarece „va trebui să militeze pentru norma- 
rea politică a unor anumite fenomene şi să le justifice. În acest caz, 
geopolitica se axează pe linia destinului istoric al neamului””*. M. 
Popa-Vereş a adus în dezbatere dimensiunea economică mai puţin 
vizibilă în cercetările geopolitice, dar cu relevanţă deosebită în lu- 
mea actuală, în care piaţa este unul dintre factorii fundamentali în 
relaţiile dintre state. Astăzi, geoeconomia este poate mai importan- 
tă decât geopolitica în configurarea zonelor de putere şi influenţă. 
Am stăruit asupra câtorva dintre tezele lui I. Conea, A. 
Golopenţia, M. Popa-Vereş. Nu este greu de observat că acestea 
sunt de o actualitate indiscutabilă, și fie numai pentru acest motiv 
putem susține că lucrarea lor a contribuit la dezvoltarea geopoliticii. 


7 Ibidem, p. 133. 

